
Predgovor 


Biblija je sveta knjiga“ kršćana. Riječ »Biblija« uzeta je iz grčkog jezika a znači 
»knjige«, jer se Biblija sastoji od mnogo različitih knjiga. Te su knjige na različitim 
mjestima, u vremenskom razmaku od kojih 1000 godina napisali različiti ljudi. Vodio ih 
je i nadahnjivao Bog. Knjige Starog zavjeta izvorno su napisane hebrejskim jezikom, a 
knjige Novog zavjeta grčkim. Biblija pripovijeda, počevši od stvaranja svijeta, tok povi- 
jesti i sudbinu naroda. Povijest se prema njoj odvija po božanskom planu. U tom planu 
život pojedinog čovjeka ima svoje čvrsto mjesto i svoj smisao. 

Pojedine dijelove Biblije nazivamo »knjigama«. Imamo tako na primjer: »Knjigu 
Brojeva«, »Knjigu o Kraljevima.« Svaka knjiga ima svoju svrhu. Neke su povijesne pa 
poučno pripovijedaju povijest i sudbinu izabranog naroda Božjeg, djece Izraelove. Druge 
su proročke pa govore o budućim stvarima, koje Bog u toku povijesti ostvaruje. Druge 
opet žele poučiti u vjerskoj mudrosti ili dati upute za svakodnevni život. »Knjiga psalama« 
zbirka je svetih pjesama koje su se nekad pjevale, a pjevaju se i danas u bogoslužju. Neki 
dijelovi, na primjer Knjiga o Ruti ili povijest Josipa Egipatskog, imaju više pripovjedački 
oblik. 

S kršćanskog stanovišta razlikuju se dva velika dijela Biblije: Stari zavjet i Novi 
zavjet. Nijedan od njih ne može postojati sam za sebe. Stari zavjet priprema je za Novi, 
a ovaj opet nadopunjuje Stari. Isus i njegovi učenici poznavali su Sveto pismo Starog 
zavjeta veoma dobro, a tako i mnogi njihovi suvremenici. Pa i spisi sv. Pavla i drugih 
novozavjetnih pisaca puni su navoda i drugih upućivanja na Stari zavjet. Kad su od 
Isusa zatražili neki »znak«, on je uputio na poznatu pripovijest iz života proroka Jone 
koja se predajom prenosila. Kao što je Jona proboravio tri dana i tri noći u tijelu morske 
nemani, tako će i Sin čovječji proboraviti tri dana i tri noći u srcu zemlje te će se poput 
Jone i on probuditi na nov život. — Ime »Krist« je grčki prijevod hebrejske riječi »Mesija«. 

Na početku Novog zavjeta četiri su Evanđelja. Ona izvješćuju o životu Isusa Krista 
na zemlji. To su četiri različite knjige četiriju različitih autora: Matije, Marka, Luke i 
Ivana. Budući da sadržavaju jedinstvenu poruku Kristovu, u ovom su izdanju sva četiri 
harmonijski satkana u jednu cjelinu. Ovaj izbor biblijskih tekstova uopće želi dati prvi 
pregled najvažnijih događaja Starog i Novog zavjeta. Zato su i tekstovi Starog zavjeta 
obuhvaćeni u četiri odsječka, a nisu podijeljeni prema pojedinim biblijskim knjigama. 
Hrvatsko izdanje, kao i njemačko, slijedi izbor tekstova koji su za tu svrhu usvojili ame- 
rički svećenici različitih Crkava. 

Ova Biblija želi pobuditi zanimanje mladih ljudi za vjerska pitanja i utrti put za 
čitanje cijele Biblije, koja je danas, a bit će i u budućnosti, temelj kršćanske vjere i života. 


Predgovor hrvatskom izdanju 


Mladiću, djevojko, 


Evo i za tebe — za vas, svi mladi ljudi — posebno izdanje Biblije. To je samo izbor 
najpoznatijih biblijskih stranica i zato poziv da Bibliju u cjelini još bolje upoznate i za- 
volite. 

Biblija je velika knjiga čovječanstva. Njezini je poklonici oduvijek časte kao Knjigu, 
knjigu bogoduhu: napisali su je ljudi »potaknuti od Duha Svetoga« (Druga poslanica Petro- 
va 1, 21). Svojim neusporedivim sadržajem bila je i ostaje, do danas i zauvijek, neiscrpivo 
vrelo nadahnuća svim velikim umjetnicima svijeta: pjesnicima, slikarima, kiparima i mu- 
zičarima. Dosta je spomenuti samo najveća imena: Dante, Michelangelo, Hiindel; a kod 
nas: Marulić, Gundulić, Juraj Dalmatinac, Meštrović, Lukačić, Žaje: 

Biblija je nadasve religiozna knjiga čovječanstva. Svojim religioznim sadržajem 
ona je već kroz tisućljeća mnogima »odgajalište u pravednosti« (Druga poslanica Timoteju 
3, 16). Knjiga je to stara, jedna od najstarijih književnih zbirki čovječanstva. Ali knjiga 
i danas suvremena — sveta i smjerodavna: pojedincima i narodima, velikom dijelu čovje- 
čanstva zacrtava smjer u život. 

Biblija je veliko svjedočanstvo o Bogu i njegovim djelima u povijesti svijeta. Ona 
je božanska poruka o čovjeku, o njegovu porijeklu i svrhovitosti njegove egzistencije, 
o ljudskom rodu i njegovu pozivu da bude rod božanski. Uzeta u cjelini, Biblija poziva na 
svečovječansko djelo: želi ostvariti veliku obitelj čovječanstva, bratstvo među svim ljudima, 
prijateljstvo koje se, dakako, temelji na prijateljstvu s Bogom, na činjenici da je čovjek 
dijete Božje. Bog Biblije Bog je čovjekoljubac, Bog Saveza, Bog koji ljude poziva u svoje 
savezništvo. A, čovjek se u njoj ne doživljava zatvoren u svoj bespomoćni Ja, usredotočen 
na svoju krhku bezsadržajnost, nego otvoren prema perspektivama beskonačnosti, prema 
Bogu, i zato u bratstvu i prijateljstvu sa svakim drugim čovjekom, sa svim ljudima. 

Biblija je knjiga velikih poziva i velikih ostvarenja. Knjiga velikih padova, istina, 
ali i velikih dizanja; knjiga božanskih ponuda i poziva, pa zato knjiga velikih odgovorno- 
sti i odaziva; velikih katastrofa, ali i i velikih spasavanja. Ona je zapravo knjiga »dvaju 
putova«, 10 tebi ovisi kojim ćeš poći (usp. Ponovljeni zakon 30, 15—20; Matej, 7,13—14). 

Biblija je knjiga mladih naraštaja, onih koji od života nešto traže i očekuju, koji 
žele graditi, a ne rušiti; graditi novi, bolji svijet. Kao mladi Izak, Jakov, Mojsije, David, 
Samuel... Polako, ako je umiješ čitati, i ti ćeš po njoj otkriti svoje mjesto u svijetu, per- 
spektivnost svoje egzistencije u Božjim nacrtima. Bog je, prema Bibliji, sam čovjeka stvorio, 
ali ga bez njegove suradnje ne ostvaruje. Prema Bibliji, Bog gradi svoj svijet, Božji svijet, 
ali ne gradi ga bez suradnje ljudi. Na to veliko djelo izgradnje novoga svijeta, Božjeg 
svijeta, Biblija i tebe zove. 

Biblija je upravo zato knjiga velikih “poziva i velikih ostvarenja, knjiga velikih 
ljubavi 1 velikodušnosti. U srcu Biblije stoji Isus Krist, Krist obećan i i iščekivan, Krist u svom 
temeljnom otajstvu, otajstvu utjelovljenja. »I vačloveči se — i učovječi se«, veli staroslaven- 
sko Vjerovanje. Sin Božji postade čovjekom da se pobratimi s nama te nam podari svoje 
bogosinovstvo. 

Prema Otkrivenju 21, Biblija smjera »novom nebu i novoj zemlji«. Ona je u biti 
knjiga života. I to, u svojoj konačnici, života vječnoga. 


I zato, mladiću, djevojko, Biblija je — knjiga za tebe! 


Zagreb, na prvu nedjelju Došašća 1968. 

patrijarsi 


Stvaranje 
Svjetlost 


U početku stvori Bog nebo i 
zemlju. Zemlja bijaše pusta i prazna; 
tama se prostirala nad bezdanima, i Duh 
Božji lebdio je nad vodama. 
1 reče Bog: »Neka bude svjetlost!« I bi 
svjetlost. 
I vidje Bog da je svjetlost dobra; i rastavi Bog svje- 


t tlost od tame. Svjetlost prozva Bog dan, a tamu prozva 
KaN noć. Tako bude večer, pa jutro — dan prvi. 


Vode 


I reče Bog: »Neka bude svod posred voda, da dijeli vode od 


voda!« I bi tako. Bog načini svod, i vode pod svodom odijeli od 
$# voda nad svodom. A svod prozva Bog nebo. Tako bude večer, pa 
U jutro — dan drugi. 


Kopno i bilje 


I reče Bog: »Vode pod nebom neka se skupe na jedno mjesto, i neka se 
pokaže kopno!« I bi tako. Kopno prozva Bog zemlja, a skupljene vode 
> more. 1 vidje Bog da je dobro. 

I reče Bog: »Neka proklija zemlja zelenilom — travom sjemenitom, stablima 
plodonosnim koja, svako prema swojoj vrsti, na zemlji donose plod što u 
sebi nosi svoje sjeme. I nikne iz zemlje zelena trava što se sjemeni, svaka prema 
svojoj vrsti, i stabla koja rode plodovima što u sebi nose svoje sjeme, svako pre- 
ma svojoj vrsti. I vidje Bog da je dobro. Tako bude večer, pa jutro — dan treći. 


Svjetlila 


I reče Bog: »Neka budu svjetlila na svodu nebeskom da luče dan od noći, 
da budu znaci blagdanima, danima i godinama, i neka svijetle na svodu 
nebeskom i rasvjetljuju zemlju!« I bi tako. I načini Bog dva velika svjetlila 
— veće da vlada danom, manje da vlada noću — i zvijezde. I Bog ih po- 
stavi na svod nebeski da rasvjetljuju zemlju, da vladaju danom i noću i 
da rastavljaju svjetlost od tame. I vidje Bog da je dobro. Tako bude večer, 
Pu ra pa jutro — dan četvrti. 

: Se . . 
Životinje 
= Ireče Bog: »Nek povrve vodom živi stvorovi, i ptice krilate nek 
polete nad zemljom, svodom nebeskim!« I bi tako. Stvori Bog 
morske grdosije i svakovrsne žive stvorove što mile i vrve 
vodom, i ptice krilate svake vrste. I vidje Bog da je dobro. 
1 blagoslovi sve govoreći: »Plodite se i množite i napunite 
vode morske! 1 ptice neka se namnože na zemlji!« 

Tako bude večer, pa jutro — dan peti. 

1 reče Bog: »Neka zemlja izvede živa bića, svako 
prema svojoj vrsti: stoku, gmizavce ii zvjerad 
svake vrste!« I bi tako. I stvori Bog sva- 
kovrsnu zvjerad, stoku i gmizavce 


svake vrste. 1 vidje Bog da je 


dobro. 


Covjek 

I reče Bog: »Načinimo čovjeka na 
svoju sliku, sebi slična, da bude gospo- 
dar_ ribama morskim, pticama nebeskim i 
stoci — svoj zemlji — i svim gmizavcima što 
puze po zemlji!« 

Jahve, Bog, napravi čovjeka od praha zemaljskog i 


u nosnice mu udahne dah života. Tako postane čovjek 
živa duša. 

I reče Jahve, Bog: »Nije dobro da čovjek bude sam: načinit 
ću mu pomagačicu kao što je on«. Tada Jahve, Bog, načini od 
zemlje sve životinje u polju i sve ptice u zraku, i predvede ih 
čovjeku da vidi kako će koju nazvati, pa kako koje stvorenje čovjek 
prozove, da mu tako bude ime. Čovjek nadjene imena svoj sioci, 
svim pticama u zraku i životinjama u polju. No čovjeku se ne nađe 
pomoć kao što je on. Tada Jahve, Bog, pusti tvrd san na čovjeka te on 
zaspa, pa mu izvadi jedno rebro, a mjesto zatvori mesom. Od rebra što | * 
ga je uzeo čovjeku napravi Jahve, Bog, ženu pa je dovede čovjeku. Nato 
čovjek reče: 

»Gle, evo kosti od mojih kostiju, 

mesa od mesa mojega! ie : 

Ženom neka se zove, : 

od čovjeka kad je uzeta!« 

Stoga će čovjek ostaviti oca i majku da prione uza svoju ženu, i bit će 
njih dvoje jedno tijelo. 

A bijahu oboje goli — čovjek i njegova žena — ali ne osjećahu stida. 

Na svoju sliku stvori Bog čovjeka, 

na sliku Božju on ga stvori, 
muško i.žensko stvori ih. 

I blagoslovi ih Bog i reče im: »Plodite se i množite i napunite zemlju, i 
sebi je podložite! Vladajte ribama u moru i pticama u zraku i svim živim stvo- 
rovima što puze po zemljil« I doda Bog: »Evo, dajem vam sve bilje što se 
sjemeni, po svoj zemlji, i sva stabla plodonosna što u sebi nose svoje sjeme: 
neka vam bude za hranu! A zvijerima na zemlji i pticama u zraku i gmi- b.>. E. 
zavcima što puze po zemlji u kojima je dah života — neka je za hranu sve 
zeleno bilje!« I bi tako. I vidje Bog sve što je učinio, i bijaše dobro. 

Tako bude večer, pa jutro — dan šesti. i» 


Počinak 
f 

Tako bude dovršeno nebo i zemlja sa svom svojom vojskom. I k. 
sedmoga dana Bog dovrši svoje .djelo koje učini. I počinu u 
sedmi dan od svega djela koje učini. I blagoslovi Bog sedmi dar 
i posveti, jer u taj dan počinu od svega djela svoga koje učin 

To je postanak neba i zemlje, tako su stvarani. 

Kad je Jahve, Bog, sazdao nebo i zemlju, još nije 
bilo nikakva poljskoga grmlja po zemlji, još ne bijaše 
niklo nikakvo poljsko bilje, jer Jahve, Bog, 
još ne pusti dažda na zemlju, i nije bilo aš 
čovjeka da zemlju obrađuje. Ipak : 
voda je iz zemlje izvirala * 
i natapala sve lice 
zemlje. 


POSTANAK 2 


Edenski vrt 


Prikaz Svetoga pisma o početku svijeta, 
stvaranju prvih ljudi, raju i padu u grijeb 
ne treba shvatiti kao izvještaj očevidaca. 
Ljudi su pokušali povijesno vrlo kasno umo- 
vati o porijeklu svijeta, o smislu i cilju ljud- 
skog života, ali i o mučnom pitanju po- 
stanku zla. 

Ljude neprestano uznemiruje pitanje: odakle 
zlo u svijetu i u srcima ljudi? Da li je Bog 
sam stvorio zlo? Postoji li uz dobrog, vječnog 
Boga i zao duh, koji hoće da sruši i ugrozi 
Božje stvaralačko djelo? Biblijski izvještaj o 
raju i padu u grijeb daje nam onaj odgovor 
koji je, razmišljajući pod vodstvom Božjim, 
našao ljudski duh: Sve na svijetu proizašlo 
je iz ruke dobroga Boga. Zlo je došlo na 
svijet zato sto se čovjek u svojoj slobodi po- 
digao protiv Božjega reda te je htio živjeti 
protiv Boga, odnosno bez njega. 


16 


I Jahve, Bog, zasadi vrt na istoku, u Edenu, 
i u nj smjesti čovjeka koga je napravio. Tada 


Jahve, Bog, učini te iz zemlje nikoše svako- za hranu — i stablo života, nasred vrta, i 


vrsna stabla — pogledu zamamljiva a dobra stablo spoznaje dobra i zla. 


17 


Rijeka je izvirala u Edenu i natapala vrt; 
odatle se granala u četiri kraka. Prvom je ime 
Pišon, a protječe svom zemljom havilskom, u 


kojoj ima zlata. Drugoj je ime Gihon. Treća 


je Tigris, a četvrta je Eufrat. 
Jahve, Bog, uzme čovjeka i postavi ga u 


edenski vrt, da ga obrađuje i čuva. Jahve, 
Bog, zapovjedi čovjeku: 

»Sa svakoga stabla u vrtu slobodno jedi, 
ali sa stabla spoznaje dobra i zla da nisi jeo! 
U onaj dan u koji s njega okusiš, zacijelo ćeš 
umrijeti!« 

Zmija u vrtu 


Zmija bijaše lukavija od sve zvjeradi što 
je stvori Jahve, Bog. Ona reče ženi: »Zar vam 
je Bog rekao da ne smijete jesti ni s jednog 
drveta u vrtu?« 

Žena odgovori zmiji: »Plodove sa stabala u 
vrtu smijemo jesti. Samo za plod stabla što 
je nasred vrta rekao je Bog: Da ga niste jeli! 
I ne dirajte u nj, da ne umrete!« 

Nato će zmija ženi: »Ne, nećete umrijeti! 
Nego, zna Bog: onog dana kad budete s njega 
jeli otvorit će vam se oči, i vi ćete biti kao 
bogovi, koji razlučuju dobro i zlo.« 


Adam i Eva jedu od 


zabranjenog voća 


Vidje žena da je stablo dobro za jelo, Za zat 
oči zamamljivo, a za mudrost poželjno: ubere ii <£ 
ploda njegova i pojede. Dade i svom mužu; 
koji bijaše s njom, pa je i on jeo. Tada se 
obadvoma otvore oči, i upoznaju da su goli. 
Spletu smokova lišća i naprave sebi pregače. 


ih. 
LJ o 


POSTANAK 2, 3 


Uto čuju šuštanje Jahve, Boga, koji je šetao 
vrtom za dnevnog povjetarca. I sakriju se — 
čovjek i njegova žena — pred Jahvom, Bo- 
gom, među stabla u vrtu. 

Jahve, Bog, zovne čovjeka: »Gdje si?« reče 
mu. 

On odgovori: 

»Čuo sam tvoj korak po vrtu; pobojah se 
jer sam go, pa se sakrih.« ' 

Nato mu reče: »Tko ti kaza da si go? Ti 
si, dakle, jeo sa stabla s kojega sam ti zabranio 
jesti?« 

Čovjek odgovori: »Žena koju si stavio uza 
me — ona mi je dala sa stabla, pa sam jeo.« 

Jahve, Bog, reče ženi: »Što si to učinila?« 

»Zmija me prevarila, pa sam jela«, odgo- 
vori žena. 


POSTANAK 3 


Adam i Eva istjerani iz 
raja zemaljskog 


Nato Jahve, Bog, reče zmiji: 
»Kad si to učinila, 
prokleta bila među svim životinjama 
i svom zvjeradi divljom! 
Po trbuhu svome puzat ćeš 
(1 zemlju jesti sveg života svog! 
Neprijateljstvo ja zamećem 

između tebe i žene, 
između roda tvojeg i roda njezina: 
on će ti glavu satirati, 
a ti ćeš mu vrebati petu.« 
A ženi reče: 
»Trudnoći tvojoj muke ću umnožit, 
u mukama djecu. ćeš rađati. 
Žudnja će te mužu tjerati, 
a on će gospodarit nad tobom.« 
A čovjeku reče: »Jer si poslušao glas svoje 
žene te jeo sa stabla s kojega sam ti zabranio 
jesti rekavši: S njega da nisi jeo! — evo: 


Zemlja neka je zbog tebe prokleta: 
s trudom ćeš se od nje hraniti svega vijeka 
svog! 
Rađat će ti trnjem i korovom, 
a hranit ćeš se poljskim raslinjem. 
U znoju lica svoga 
kruh svoj ćeš jestr 
dokle se u zemlju ne vratiš: 
ta iz zemlje uzet si bio — 
prah si, u prah ćeš se i vratit.« 
Svojoj ženi čovjek nadjene ime Eva, jer je 
majka svima živima. 


POSTANAK 3 


I načini Jahve, Bog, čovjeku i njegovoj ženi 
odjeću od krzna pa ih odjenu. Zatim reče Bog: 


»Evo, čovjek postade kao jedan od nas — 
znajući dobro i zlo! Da ne bi sada pružio 
ruku, ubrao sa stabla života pa pojeo i živio 
navijeke!« Zato ga, Jahve, Bog, istjera iz vrta 
edenskoga da obrađuje zemlju iz koje je i uzet. 
Istjera dakle čovjeka 1 nastani ga istočno od 
vrta edenskog, pa postavi kerubine i plameni 
mač koji se svjetlucao — da straže nad stazom 
koja vodi k stablu života. 

POsTANAK 4-6 


Kajin i Abel, Adamovi sinovi 


Čovjek pozna svoju ženu Evu, a ona zače 
i rodi Kajina, pa reče: »Muško sam čedo ste- 
kla pomoću Jahve!« 

Poslije rodi Abela, brata Kajinova; Abel 
postane stočar, a Kajin zemljoradnik. I jed- 
nog dana Kajin prinese Jahvi žrtvu od ze- 
maljskih plodova. A prinese i Abel od prvine 
svoje stoke, sve poizbor pretilinu. Jahve mi- 
lostivo pogleda na Abela i njegovu žrtvu, a 
na Kajina i žrtvu njegovu ni pogleda ne svra- 
ti. Stoga se Kajin veoma razljuti, i lice mu se 
namrgodi. 

I Jahve reče Kajinu: »Zašto si ljut? Zašto 
ti je lice namrgođeno? Jer ako pravo radiš, 
vedrinom odsijevaš. A ne radiš li pravo, gri- 
jeh ti je kao zloduh na pragu što na te vreba; 
još mu se možeš oduprijeti.« 

Kajin pak reče svome bratu Abelu: »Haj- 
demo van!« I našavši se na polju, Kajin skoči 
na brata Abela te ga ubi. 


Potom Jahve zapita Kajina: »Gdje ti je 
brat Abel?« 

»Ne znam — odgovori — zar sam ja čuvar 
brata svoga?« 

Jahve nastavi: »Što si učinio? Slušaj! Krv 
brata tvoga iz zemlje k meni viče. Stoga budi 
proklet na zemlji koja je rastvorila usta da 
proguta s ruke tvoje krv brata tvoga! Obra- 
đivat ćeš zemlju, ali ti više neće davati svoga 
roda. Vječni ćeš skitalica na zemlji biti!« 

A Kajin reče Jahvi: »Kazna je moja odviše 
teška da se snosi. Evo me tjeraš danas sa plod- 
nog tla; moram se skrivati cd tvoga lica i biti 
vječni lutalac na zemlji — tko me god nađe, 
može me ubiti.« 

A Jahve mu reče: »Ne! Nego tko ubije Ka- 
Jina, sedmerostruka osveta na njemu će se iz- 
vršiti!« 

I Jahve stavi znak na Kajina, da ga tko, 
našavši ga, ne ubije. Kajin ode ispred lica Ja- 

hvina u zemlju Nod, istočno od Edena, i 
ondje se nastani. 

Kajin pozna svoju ženu, te ona zače i rodi 
Henoka. Podigao je grad i grad prozvao ime- 
nom svoga sina — Henok. Henoku se rodio 
Irad, a od Irada potekao Mehujael; od Me- 
hujaela poteče Metušael, od Metušaela Lamek. 
Lamek uzme dvije žene. Jedna se zvala Ada, 
a druga Sila. Ada rodi Jabala, koji je postao 
praocem onih što pod šatorima žive sa stokom. 
Bratu mu bijaše ime Jubal. On je praotac svih 
koji sviraju na liru i sviralu. Sila rodi Tubal- 
Kajina, praoca onih koji kuju bakar i željezo. 

Adam pozna svoju ženu, te ona rodi sina i 
nadjenu mu ime Šet. Reče ona: »Bog mi dade 
drugo dijete mjesto Abela, koga ubi Kajin.« 
Šetu se rodi sin, komu on nadjenu ime Enoš. 
Tada se počelo zazivati ime Jahvino. 


Tako su se ljudi na zemlji množili. Jedan 


od dalekih potomaka Adama i Eve bio je 
Noa. 

Noa je bio čovjek pravedan i neporočan u 
svom vremenu. S Bogom je Noa hodio. Tri 
su se sina rodila Noi: Šem, Ham i Jafet. 


POSTANAK 6 


Noa 1 korablja 


U očima Božjim zemlja se bila iskvarila; 
nepravdom se napunila. I kad je Bog vidio 
kako se zemlja iskvarila — ta svako se biće 
na zemlji izopačilo — reče Bog Noi: 

»Odlučio sam da bude kraj svim bićima 
jer se zemlja napunila opačinom; i, evo, uni- 
štit ću ih zajedno sa zemljom. 

Napravi sebi korablju od smolastoga dr- 
veta; korablju načini s prijekletima i obloži 
je iznutra i spolja paklinom. A pravit ćeš je 
ovako: neka korablja bude trista lakata u 
duljinu, pedeset u širinu, a trideset u vi- 
sinu. Na korablji načini otvor za svjetlo, 
završi ga jedan lakat* od vrha. Vrata na ko- 
rablji načini sa strane; neka ima donji, srednji 
i gornji kat. Ja ću, evo, pustiti potop — vode 
na zemlju — da izgine svako biće pod nebom, 
sve u čemu ima dah života: sve na zemlji 
mora poginuti. A s tobom ću učiniti Savez; ti 
ćeš ući u korablju — ti i s tobom tvoji sinovi, 
tvoja žena i žene tvojih sinova. A od svega 
što je živo — od svih bića — uvedi u korablju 
od svakoga po dvoje, da s tobom preživi, i 
neka budu muško i žensko. Od ptica prema 
njihovim vrstama, od životinja prema njiho- 
vim vrstama, i od svih stvorova što po tlu 
puze prema njihovim vrstama: po dvoje od 
svega neka uđe k tebi da preživi. Sa sobom 
uzmi svega za jelo pa čuvaj, da bude hrane 
tebi i njima.« 

Noa učini tako. Sve kako mu je Bog na- 
redio, tako je izvršio. 


* Lakat = 50 cm. 

Veliki potop 


Onda Jahve reče Noi: »Uđi ti i sva tvoja 
obitelj u korablju, jer ću do sedam dana pu- 
stiti dažd po zemlji četrdeset dana i četrdeset 
noći te ću istrijebiti s lica zemlje svako živo 
biće što sam ga načinio.« 

Noa učini sve kako mu je Jahve naredio. 

Onog dana uđe u korablju Noa i njegovi 
sinovi: Šem, Ham i Jafet, Noina žena i tri 
žene Noinih sinova s njima; oni, pa sve vrste 
životinja: stoka, gmizavci što po tlu gmižu, 
ptice 1 svakovrsna krilata stvorenja, uđu u 
korablju s Noom, po dvoje od svih bića što 
u sebi imaju dah života. Što uđe, sve bijaše 
par, mužjak i ženka od svih bića, kako je 
Bog naredio Noi. 

Onda Jahve zatvori za njim vrata. 

U dan onaj — šeststote godine Noina ži- 
vota, mjeseca drugog, dana u mjesecu sedam- 


naestog — navale svi izvori bezdana, rastvore 
se ustave nebeske. 

I udari dažd na zemlju da pljušti četrdeset 
dana i četrdeset noći. 

Pljusak je na zemlju padao četrdeset dana; 
vode sveudilj rasle i korablju nosile, digla se 
visoko iznad zemlje. Vode su nad zemljom 
bujale i visoko rasle, a korablja plovila povr- 
šinom. Vode su sve silnije navaljivale i rasle 
nad zemljom, tako te prekriše sva najviša 
brda pod nebom. 

Petnaest lakata dizale se vode povrh poto- 


nulih brda. Izgiboše sva bića što se po zemlji 
kreću: ptice, stoka, zvijeri, svi gmizavci i svi 
ljudi. Sve što u svojim nosnicama imaše dah 
života — sve što bijaše na kopnu — izgibe. 
Istrijebi se svako biće s površja zemaljskog: 
čovjek, životinje, gmizavci i ptice nebeske, sve 
se izbrisa sa zemlje. Samo Noa ostade i oni 
što bijahu s njim u korablji. Stotinu i pedeset 
dana vladahu vode zemljom. 

Onda se Bog sjeti Noe, svih zvijeri i sve 
stoke što bijaše s njim u korablji, pa pokrenu 
vjetar nad zemljom da uzbije vodu. 

Korablja na kopnu 


Zatvoriše se izvori bezdanu i ustave ne- 
beske, i dažd s neba prestade. Polako se po- 
vlačile vode sa zemlje. Nakon stotinu i pe- 
deset dana su jenjale, a sedmoga mjeseca, se- 
damnaestog dana u mjesecu, korablja se za- 
ustavi ne brdima Ararata. Vode su neprestano 
opadale do desetog mjeseca, a prvoga dana 
desetog mjeseca pokažu se brdski vrhunci. 


Kad je izminulo četrdeset dana, Noa otvori 
prozor što ga je načinio na korablji; ispusti 
gavrana, a gavran svejednako odlijetaše i do- 
lijetaše dok se vode sa zemlje nisu isušile. Za- 
tim ispusti golubicu da vidi je li voda nestala 
sa zemlje. Ali golubica ne nađe uporišta no- 
gama te se vrati k njemu u korablju, jer voda 
još pokrivaše svu površinu; on pruži ruku, 
uhvati golubicu te je unese k sebi u korablju. 

Počeka još sedam dana, pa opet pusti golu- 


bicu iz korablje. Prema večeri golubica se 
vrati k njemu, i gle! u kljunu joj svjež ma- 
slinov list; tako je Noa doznao da su opale 
vode sa zemlje. 

Još počeka sedam dana pa opet pusti golu- 
bicu: više mu se nije vratila. 

Šest stotina i prve godine Noina života, 
prvoga mjeseca, prvog dana u mjesecu, uzma- 
koše vode sa zemlje. 

Noa skine pokrov s korablje i pogleda: po- 
vršina okopnjela. 

A drugog mjeseca, sedamnaestog dana u 
mjesecu, zemlja bijaše suha. 

Tada Bog reče Noi: »Iziđi iz korablje, ti, 
tvoja žena, tvoji sinovi i žene tvojih sinova 
s tobom. Sa sobom izvedi sva živa bića, sva 
stvorenja što su s tobom: ptice, stoku i sve 
gmizavce što zemljom puze; neka zemljom 
vrve, plode se i na zemlji množe!« 

I Noa iziđe, i s njime sinovi njegovi, žena 
njegova i žene sinova njegovih. Sve životinje, 
svi gmizavci, sve ptice — svi stvorovi što se 
zemljom miču — iziđu iz korablje, vrsta za 
vrstom. 

I podiže Noa žrtvenik Jahvi; uze od svih 
čistih životinja i od svih čistih ptica, i prinese 
na žrtveniku žrtve paljenice. 

Jahve omirisa miris ugodni pa reče u sebi: 
»Nikad više neću zemlju u propast strovaliti 
zbog čovjeka, ta čovječje su misli opake od 
njegova početka; niti ću ikad više uništiti sva 
živa stvorenja, kako sam učinio. 


Sve dok zemlje bude, 
sjetve, žetve, 

studeni, vrućine, 
ljeta, zime, 

dani, noći 

nikada prestati neće.« 


Tada Bog blagoslovi Nou i njegove sinove 
i reče im: 
»Plodite se i množite i zemlju napunite. 


Neka vas se boje i od vas strahuju sve živo- 
tinje na zemlji, sve ptice u zraku, sve što se 
po zemlji kreće, i sve ribe u moru: u vaše su 
ruke predane. Sve što se kreće i živi neka vam 
bude za hranu: sve vam dajem kao što vam 
dadoh zeleno bilje. A vi, plodite se i množite, 
i zemlju napunite i podložite je sebi!« 

Još reče Bog Noi i njegovim sinovima s 
njim: 

»A ja, evo, sklapam svoj Savez s vama i 
s vašim potomstvom poslije vas, i sa svim 
Živim stvorovima što su s vama: s pticama, 
sa stokom, sa zvijerima — sa svime što je s 
vama izišlo iz korablje — sa svim Živim stvo- 
rovima na zemlji. Držat ću se ja svog Saveza 
s vama, te nikada više vode potopne neće 
uništiti živa bića, niti će ikad više potop ze- 
mlju opustošiti.« 


Duga 


I reče Bog: 
»A ovo znamen je Saveza 
koji stavljam između sebe i vas 
i svih živih bića što su s vama, 
za naraštaje buduće: 
Dugu svoju u oblak stavljam, 
da zalogom bude Savezu 
između mene i zemlje. 
Kad oblake nad zemlju navučem 
i duga se u oblaku pokaže, 
spomenut ću se Saveza svoga, 
Saveza između mene i vas 
i stvorenja svakoga živog: 
potopa više neće biti 
da uništi svako biće. 
U oblaku kad se pojavi duga, 
ja ću je vidjeti 
i vjekovnog ću se sjećati Saveza 
između Boga i svake žive duše, 
svakog tijela na zemlji.« 


Od Noinih se sinova razgranao sav svijet. 

Kula babilonska 


Sva je zemlja imala jedan jezik i riječi iste. 
Ali kako su se ljudi selili s istoka, naiđu na 
jednu dolinu u zemlji Šinearu, i tu se nastane. 
Jedan drugom reče: 

»Hajdemo praviti opeke te ih peći da otvr- 
dnu!« Opeke im bile mjesto kamena, a pa- 
klina im služila za žbuku. 

Onda rekoše: »Hajde da sebi podignemo 
grad i toranj s vrhom do neba! Pribavimo sebi 
ime, da se ne raspršimo po svoj zemlji!« 


Jahve se spusti da vidi grad i toranj što su 


POSTANAK 11 


ga gradili sinovi čovječji. Jahve reče: »Zbilja 
su jedan narod, s jednim jezikom za sve! Ovo 
je tek početak njihovih nastojanja. Sad im 
ništa neće biti neostvarivo što god naume iz- 
vesti. Hajde da siđemo i jezik im pobrkamo, 
da jedan drugome govora ne razumije.« 

Tako ih Jahve rasu odande po svoj zemlji, 
te ne sazidaše grada. Stoga mu je ime Babel, 
jer je ondje Jahve pobrkao govor svima u 
onom kraju i odande ih je Jahve raspršio po 
svoj zemlji. 

POSTANAK 12 


Bog daje Abramu obećanje 


U zemlji je Haranu živio neki čovjek ime- 
nom Abram. Bio je sin Šemova potomka Te- 
raha. Terah se sa svojom obitelju bio doselio 
iz Ura kaldejskoga. 

Jahve reče Abramu: 

»Idi iz zemlje svoje, 

iz zavičaja i doma očinskog, 

u krajeve koje ću ti pokazati. 

Velik ću narod od tebe učiniti, 
blagoslovit ću te, 

ime ću ti uzveličat, 

i sam ćeš biti blagoslov. 


Blagoslivljat ću one koji te blagoslivljali 
budu, 


koji te budu kleli, njib ću proklinjati; 

sva plemena na zemlji 

tobom će se blagoslivljati.« 

Abram se zaputi kako mu je Jahve rekao. 
Abramu je bilo sedamdeset i pet godina kad 
je otišao iz Harana. Abram uze sa sobom 
svoju ženu Saraju, svog bratića Lota, svu imo- 
vinu što su je namakli i svu čeljad koju su 
stekli u Haranu te svi pođu u zemlju kana- 
ansku. 


Kad su stigli u Kanaan, Abram prođe ze- 
mljom do mjesta Šekema — do hrasta More. 
Kanaanci su onda bili u zemlji. 

Jahve se javi Abramu pa mu reče: »Tvome 
ću potomstvu dati ovu zemlju.« 

Abram tu podigne žrtvenik Jahvi, koji mu 
se objavio. Odatle prijeđe u brdoviti kraj, na 
istok od Betela. Svoj šator postavi između 
Betela na zapadu i Aja na istoku. Ondje po- 
digne žrtvenik Jahvi i zazva ime Jahvino. 

Od postaje do postaje Abram se pomicao 
prema Negebu. 

Abram i Lot 


Ali kad je zemljom zavladala glad, Abram 
se spusti u Egipat da ondje proboravi, jer je 
velika glad harala zemljom. 

Iz Egipta Abram ode gore u Negeb sa svo- 
jom ženom i sa svime što je imao. I Lot bješe 
s njim. Abram je bio veoma bogat stokom, 
srebrom i zlatom. Od postaje do postaje iz 
Negeba je išao do Betela, do mjesta na kojem 
je bio postavio šator, između Betela i Aja, 
gdje je prije podigao žrtvenik. Tu je Abram 
zazivao ime Jahvino. 

I Lot, koji iđaše s Abramom, imaše ovaca, 
goveda i šatora, tako da ih kraj ne bi izdr- 
žavao kad bi zajedno ostali. Njihovo je blago 
bilo veliko, te zajedno nisu mogli boraviti. 
Svađa je nastajala između pastira stoke Ab- 
ramove i pastira stoke Lotove. Tada su ze- 
mlju nastavali Kanaanci i Perižani. 

Zato Abram reče Lotu: »Neka ne bude 
svađe između mene i tebe, između pastira 
mojih i tvojih — ta mi smo braća! Nije li 
sva zemlja pred tobom? Odvoji se od mene! 
Kreneš li ti nalijevo, ja ću nadesno; ako ćeš 
ti nadesno, ja ću nalijevo.« 

Lot podiže oči i vidje kako je dobro po- 
svuda natapana sva Jordanska dolina, kao 
kakav vrt Jahvin, kao zemlja egipatska pre- 
ma Soaru. — Bilo je to prije nego što je 
Jahve uništio Sodomu i Gomoru. 

Lot izabere za se svu Jordansku dolinu i 
ode na istok. Tako se odijele jedan od dru- 
goga. 

Abram ostade u kanaanskoj zemlji, dok je 
Lot živio po mjestima u dolini i razapeo 
svoje šatore do Sodome. A žitelji Sodome bi- 
jahu veoma opaki, sami grešnici protiv Jahve. 

Jahve reče Abramu, pošto se Lot od njega 
rastao: »Oči svoje podigni i s mjesta na ko- 
jem si pogledaj prema sjeveru, jugu, istoku i 

zapadu, jer svu zemlju što je možeš vidjeti 
dat ću tebi i tvome potomstvu zauvijek. Po- 
tomstvo ću tvoje učiniti kao prah na zemlji. 
Ako tko mogne prebrojiti prah zemlje, i tvoje 
će potomstvo moći prebrojiti. Na noge! Prođi 
zemljom uzduž i poprijeko, jer ću je tebi pre- 
dati.« 

Abram digne šatore i dođe pa se naseli kod 
hrasta Mamre, što je u Hebronu. Ondje po- 
digne žrtvenik Jahvi. 


Bog se javlja 
Abramu 


Poslije tih događaja Jahve uputi Abramu 
riječ u ukazanju: 

»Ne boj se, Abrame, ja sam ti zaštita; a 
nagrada tvoja bit će vrlo velika!« 


PosTANAK 13, 15 


Abram odgovori: »Gospodine moj, Jahve, 
čemu mi tvoji darovi, kad ostajem bez poro- 
da; kad je mojoj kući nasljednik Eliezer Da- 
maščanin?« 

Ali mu Jahve opet uputi riječ: »Taj neće 
biti tvoj baštinik, nego će ti baštinik biti tvoj 
potomak.« 

Izvede ga van i reče: »Pogledaj na nebo i 
zvijezde prebroj ako ih možeš prebrojiti.« A 
onda doda: »Toliko će biti tvoje potomstvo.« 

Abram povjerova Jahvi, i to mu se ura- 
čuna u pravednost. 

Tada mu on reče: »Ja sam Jahve koji sam 
te odveo iz Ura Kaldejskoga da ti predam 
ovu zemlju u posjed.« 

Tada Bog reče Abramu: »Dobro znaj da će 
tvoji potomci biti stranci u tuđoj zemlji; ro- 
bovat će i biti tlačeni četiri stotine godina, 
ali narodu kojem budu služili ja ću suditi; i 
konačno će izići s velikim blagom. A ti ćeš 
k ocima svojim u miru poći, u sretnoj starosti 
bit ćeš sahranjen. Oni će se ovamo vratiti za 
četvrtog naraštaja, jer mjera se zlodjela amo- 
rejskih još nije navršila.« 

Toga je dana Jahve sklopio Savez s Abra- 
mom rekavši: 

»Potomstvu tvojemu dajem zemlju ovu 
od Rijeke u Egiptu, do Velike rijeke, 
rijeke Eufrata: 

Kenijce, Kenižane, Kadmonce, 

Hetite, 
Perižane, Refaimce, Amorejce, 

Kanaance, Girgašane, Jebusejce.« 


Abram dobiva ime Abraham 


Kad je Abramu bilo devedeset i devet go- 
dina, ukaza mu se Jahve pa mu reče: 
»Ja sam El Šadaj — Bog Svesilni, 
Mojim bodi putem i neporočan budi. 
A Savez svoj ja sklapam s tobom, 
i silno ću te razmnožiti.« 
Abram pade ničice, dok mu Bog govoraše 
dalje: 
»A ovo je Savez moj s tobom, 
postat ćeš ocem mnogim narodima; 
i nećeš se više zvati Abram — 
već Abraham će ti ime biti, 
jer naroda mnogih ocem ja te postavljam. 
Silno ću te rodnim učiniti; narode ću iz 
tebe izvesti; i kraljevi će od tebe izaći. Savez 
svoj sklapam između sebe i tebe i tvoga po- 
tomstva poslije tebe — Savez svoj za vjekove: 
ja ću biti Bogom tvojim i tvoga potomstva 
poslije tebe. Tebi i tvome potomstvu poslije 
tebe dajem zemlju u kojoj boraviš kao pri- 
došlica — svu zemlju kanaansku — u vje- 
kovni posjed; a ja ću biti njihov Bog.« 

Još reče Bog Abrahamu: »Tvojoj ženi Sa- 
raji nije više ime Saraja: Sara će joj ime biti. 
Nju ću ja blagosloviti i od nje ti dati sina; 
blagoslov ću na nju izliti, te će se narodi od 
nje razviti; kraljevi će narodima od nje po- 
teći.« 

Abraham pade ničice pa se nasmija 1 reče 
u sebi: »Onome komu je stotinu godina, zar 
se može roditi dijete? Zar će Sara u devede. 
setoj rod rađati!« 

A Bog reče: »Ipak će ti tvoja žena Sara 
roditi sina; nadjeni mu ime Izak. Savez svoj 
s njime ću sklopiti, Savez vječni s njime i s 
njegovim potomstvom poslije njega.« 


Tri anđela 


Jahve se ukaza Abrahamu kod hrašća Ma- 
mre dok je on sjedio na ulazu u šator za 
dnevne žege. Podigavši oči, opazi tri čovjeka 
gdje stoje nedaleko od njega. Čim ih spazi, 
potrča s ulaza šatora njima u susret. Pade ni- 
čice na zemlju pa reče: »Gospodine moj, ako 
sam stekao milost u tvojim očima, nemoj mi- 
moići svoga sluge!« 

Oni svrate k njemu. Pošto ih podvori za- 
Pitaju ga: 

»Gdje ti je žena Sara?« 

»Eno je pod šatorom«, odgovori. 

Onda on reče: »Vratit ću se k tebi kad 
isteče vrijeme trudnoće; a tvoja žena Sara 
imat će sina.« 

Iza njega, na ulazu u šator, Sara je pri- 
sluškivala. Abraham i Sara bijahu u odmakloj 
dobi, ostarjeli. Zato se u sebi Sara smijala i 
govorila: »Pošto sam uvenula, sad da spoznam 
nasladu? A još mi je i gospodar star!« 

Onda Jahve upita Abrahama: »A zašto se 
Sara smijala i govorila: "Kako ću rod roditi 
ja starica? Zar je Jahvi išta nemoguće? Na- 
vratit ću se k tebi kad isteče vrijeme trudno- 
će: Sara će imati sina.« 

Sara se napravi nevještom govoreći: » Nisam 
se smijala.« Jer se prestrašila. 

Ali on reče: »Jesi, smijala si se!« 


Bog sudi Sodomi i Gomori 


Ljudi ustanu i krenu put Sodome. Abraham 
pođe s njima da ih isprati. Jahve pomisli: 
»Zar da sakrivam od Abrahama što ću uči- 
niti.« 

Bio je naime naumio uništiti Sodomu i 
Gomoru zbog njihove pokvarenosti. Abraham 
se zauze za te gradove, ali nije uspio, jer se 
u rljima ne nađe ni deset pravednika. 

Ona dvojica stigoše u Sodomu navečer. 
Prenoćiše kod Lota, a kako puče zora, re- 
koše mu: 

»Na noge! Uzmi svoju ženu 1 svoje dvije 
kćeri koje su ovdje, da ne budeš zatrt kaznom 
grada!« 

Ali on oklijevaše. Zato ga oni uzeše za 
ruku, a tako i njegovu ženu i njegove dvije 
kćeri, i — po smilovanju Jahvinu nad njim 
— odvedoše ih i ostaviše izvan grada. Kad 
ih izvedoše u polje, jedan progovori: »Bježi, 
da život spasiš! Ne obaziri se niti se igdje u 
ravnici zaustavljaj! Bježi u brdo, da ne budeš 
zatrt!« 

Kako je sunce na zemlju izlazilo, Jahve 
zapljušti s neba na Sodomu i Gomoru sum- 
pornim ognjem, i uništi one gradove, i svu 
onu ravnicu, sve žitelje gradske i sve raslin- 
stvo na zemlji. A Lotova se žena obazre, i 
pretvori se u stup soli. 

Sutradan u rano jutro Abraham se požuri 
na mjesto gdje je stajao pred Jahvom, upravi 
pogled prema Sodomi i Gomori i svoj ravnici 
u daljini: i vidje kako se diže dim nad ze- 
mljom kao dim kakve klačine. 

Jahve se sjeti Sare kako je rekao, i učini 
joj kako je obećao: Sara zače i rodi Abra- 
hamu sina u njegovoj starosti — u vrijeme 
koje je Bog označio. Abraham nadjene ime 
Izak svome sinu što mu ga Sara rodi. 


Bog ispituje Abrahamovu vjeru 


Poslije nekog vremena Bog stavi Abrahama 
na kušnju. Zovnu ga: »Uzmi svoga sina, je- 

dinca svoga Izaka koga ljubiš, i pođi u kra- 
jinu Moriju pa ga ondje prinesi kao žrtvu 
paljenicu na brdu koje ću ti pokazati.« 

Ujutro Abraham podrani, osamari magar- 
ca, sa sobom povede dvojicu svojih slugu i 
svog sina Izaka, pošto je prije nacijepao drva 
za žrtvu paljenicu, i uputi se na mjesto koje 
mu je Bog označio. 

Abraham onda reče slugama: »Vi ostanite 
ovdje uz magarca, a ja i dječak odosmo gore 
da se poklonimo, pa ćemo se vratiti k vama.« 

Abraham uzme drva za žrtvu paljenicu, 
stavi ih na sina Izaka, a u svoju ruku uzme 
kremen i nož. Tako pođu obojica zajedno. 
Onda Izak reče svome ocu Abrahamu: »Oče! 


"za nas 


Evo kremena i drva ali gdje je janje za 
žrtvu paljenicu?« 

»Bog će već providjeti janje za Žrtvu pa- 
ljenicu, sine _moj!« odgovori Abraham. 

I nastave put. Stignu na mjesto o kojemu 
je Bog govorio. Ondje Abraham podigne 
žrtvenik, naslaže drva, sveže svog sina Izaka 
i položi ga po drvima na žrtvenik. Pruži sad 
Abraham ruku i uzme nož da zakolje svog 
sina. Uto ga zovne s neba anđeo Jahvin i 
poviče: »Abrahame! Abrahame! Ne spuštaj 
ruku na dječaka — reče — niti mu što čini! 
Sad, evo, znam da se Boga bojiš, jer nisi us- 
kratio ni svog sina, jedinca svoga.« 

Podiže Abraham oči i pogleda, i gle — za 


njim ovan, rogovima se zapleo u grmu. Tako 
Abraham ode, uzme ovna i prinese ga za 
žrtvu paljenicu mjesto svoga sina. 

Anđeo Jahvin zovne Abrahama s neba 
drugi put i reče: »Kunem se samim sobom, 
izjavljuje Jahve: Kad si to učinio i nisi mi 
uskratio svog jedinca sina, svoj ću blagoslov 
na te izliti 1 učiniti tvoje potomstvo brojnim 
poput zvijezda na nebu 1 pijeska na obali 
morskoj! A tvoji će potomci osvajati vrata 
svojih neprijatelja. Budući da si poslušao moju 
zapovijed, svi će se narodi zemlje blagosli- 
vljati tvojim potomstvom.« 

Zatim se Abraham vrati svojim slugama pa 
se zajedno upute u Beer Šebu. 

Žena za Izaka 


Abraham bijaše već ostario, zašao u godine. 
Jahve je Abrahama blagoslovio u svemu. 

Abraham prozbori svome najstarijem sluzi 
u kući, pod čijom je upravom bilo sve nje- 
govo: »Stavi svoju ruku pod moje stegno, 
da te zakunem Jahvom, Bogom neba i Bogom 
zemlje, da mome sinu nećeš nabaviti za ženu 
ni jednu od kćeri Kanaanaca, među kojima 
boravim, nego ćeš otići u moj rodni kraj i 
dobaviti ženu mom sinu Izaku.« 

A sluga mu reče: »A što ako žena ne htje- 
dne za mnom ići u ovu zemlju? Hoću li ja 
onda odvesti tvoga sina u zemlju iz koje si 
ti došao?« 

Abraham mu odgovori: »Dobro pripazi da 
onamo ne vodiš moga sina! Jahve, Bog ne- 
besa, koji me odveo iz kuće moga oca i ro- 
dnog kraja i koji mi je pod zakletvom obećao: 
"Ivome ću potomstvu dati ovu zemlju, pred 
tobom će poslati svog anđela, i odande ćeš 
ti dovesti ženu mome sinu. A ako žena ne 
bude htjela za tobom poći, ti ćeš biti oslo- 
bođen od ove moje zakletve; ali moga sina 
onamo ne vodi!« 

Tako sluga stavi svoju ruku pod stegno 
Abrahamu, svom gospodaru, te mu se zakune. 

Abrahamov sluga polazi na put 


Sluga opremi deset gospodarevih deva, po- 
nese sa sobom svakog blaga svoga gospodara, 
pa se zaputi u Aram Naharajim, u Nahorov 
grad. Pusti deve da poliježu izvan grada, po- 


kraj studenca. Bijaše večer, kad žene izlaze 


da crpu vodu. 

Onda reče: »Oh, Jahve, Bože moga gospo- 
dara Abrahama, molim te, iziđi mi danas u 
susret i mome gospodaru Abrahamu milost 
iskaži! Evo me kraj studenca, a kćeri onih 
iz grada dolaze crpsti vodu; pa neka djevojka 
kojoj ja rečem: "Molim te, spusti svoj vrč da 
se napijem?, a ona odgovori: "Pij! I deve ću 


ti napojiti', bude ona koju si odredio za svoga 
slugu Izaka. Tako ću saznati da si iskazao 
milost mome gospodaru.« 

Tek što on izreče svoje, gle! dođe Rebeka, 
kći Betuelova; taj Betuel bijaše sin Milke, 
žene Abrahamove brata Nahora. Dođe ona 
s krčagom na ramenu. Djevojka je bila kra- 
sna, djevica koju muškarac nije dirnuo. Siđe 
ona k vrelu, napuni krčag, 1 eto je opet gore. 

Rebeka na zdencu 


Sluga joj potrča u susret i reče: »Daj mi 
malo vode iz tvog vrča!« 

»Pij, gospodine!« odgovori ona. Brzo spu- 
sti krčag na ruku i dade mu piti. 


dd 


Kad je njega napojila, reče: »Nalit ću i 
tvojim devama da se napoje.« 

Izlivši brzo krčag u korito, otrča natrag 
zdencu da ponovo zahvaća, i tako nali svim 
njegovim devama. Čovjek ju je šutke motrio 
ne bi li saznao je li Jahve njegov put uspješno 
priveo kraju ili nije. 


Kad su deve prestale piti, čovjek izvadi 


viticu od zlata, tešku pol šekela, i stavi je 
na njezine nosnice, a na ruke joj stavi dvije 
zlatne narukvice, teške deset šekela. Zatim 
reče: »Kaži mi čija si kći. Ima li u kući tvoga 
oca mjesta za nas da prčnoćimo?« 

Ona mu odgovori: »Ja sam kći Betuela, 


koga je Milka rodila Nahoru.« Još mu doda: 
»Ima slame i piće kod nas u obilju, a i mjesta 
za prenoćište.« 

Čovjek se onda duboko nakloni te iskaže 
poštovanje Jahvi i progovori: »Neka je bla- 
goslovljen Jahve, Bog moga gospodara Abra- 
hama, što nije uskratio svoju ljubav i svoju 

vjernost mome gospodaru. Mene je Jahve 


vodio pravim putem, u kuću brata moga go- 
spodara.« 

Djevojka otrča i sve ovo ispripovjedi u 
kući svoje majke. 


Laban, Rebekin brat 


A Rebeka imala brata komu bijaše ime La- 
ban. Laban se požuri van, k čovjeku kod stu- 
denca. Čim je vidio nosnu viticu i narukvice 
na rukama svoje sestre te čuo kako je njegova 
sestra Rebeka rekla: »Ovako mi je čovjek go- 
vorio«, on pođe onome koji je još stajao kod 
deva na studencu. 

Reče on: »Hajde unutra, blagoslovljeni od 

Jahve! Što stojiš vani, kad sam ja spremio 
kuću i mjesto za deve.« 

Tako čovjek uđe u kuću. Rastovare deve 
i dadu im slame i piće, a njemu i ljudima koji 
su ga pratili donesu vode da operu noge. 

Ali kad su preda nj stavili hranu, reče: 
»Neću jesti dok ne kažem što imam kazati.« 

A Laban mu reče: »Onda kazuj!« 

»Ja sam sluga Abrahamov — poče on. — 
Jahve je uvelike blagoslovio moga gospodara, 
te je postao bogat. Nadavao mu je ovaca i 
goveda, srebra i zlata, sluga i sluškinja, deva 
i magaradi. Sara, žena moga gospodara, rodi 
mu sina pošto je ostarjela, i on mu ustupi sve 
svoje.« 

I ispripovjedi mu kako ga je Abraham po- 
slao da nađe ženu njegovu sinu i kako se 
sreo s Rebekom. Pa nastavi: 

»A sad, ako kanite iskazati ljubav i vjer- 
nost mome gospodaru, recite mi; ako li ne, 
to mi kažite, tako da mogu krenuti bilo desno 
bilo lijevo.« 

Tada odgovore Laban i Betuel: »Od Jahve 
to dolazi; mi tu ne možemo reći ni da ni ne. 
Rebeka je, eto, pred tobom: uzmi je pa idi, 
neka bude ženom sinu tvoga gospodara, kako 
je Jahve rekao.« 

Kad Abrahamov sluga ču njihov pristanak, 
do zemlje se nakloni Jahvi. Sluga zatim iz- 
vadi srebrnih i zlatnih predmeta, i haljina, i 
dade ih Rebeki, a dade darova i njezinu bratu 
i majci. 

Tada jedoše i piše on i ljudi koji su bili s 
njim i provedoše noć. Kad su ujutro ustali, 
on reče: »Pustite me da se vratim svome go- 
spodaru!« 

A njezin brat i majka odgovore: »Neka 
djevojka ostane s nama još desetak dana, pa 
poslije toga pođi!« 

On im reče: »Ne zadržavajte me, kad je 
Jahve moje putovanje uspješno kraju priveo. 
Pustite me da se vratim svome gospodaru!« 


Oni odgovore: »Pozovimo djevojku i upi- 
tajmo što ona misli!« 

Dozovu Rebeku pa je upitaju: »Hoćeš li 
poći s ovim čovjekom?« 

Ona odgovori: »Hoću.« 

I tako otpreme svoju sestru Rebeku i nje- 
zinu dojilju s Abrahamovim slugom i njego- 
vim ljudima. Blagoslove Rebeku i reknu joj: 

»Sejo naša, budi mati 

nebrojenim tisućama, 

a dušmana svojih vrata 

potomci ti zaposjeli!« 

Onda se diže Rebeka i njezine dvorkinje, 
zajahaše deve te pođoše za čovjekom. Tako 
sluga preuze Rebeku i ode. 


Izak i Rebeka 


U predvečerje iziđe Izak da se poljem pro- 
šeta; diže oči i ugleda deve gdje dolaze. 

Kad Rebeka, podigavši svoje oči, opazi 
Izaka, sjaha s deve pa zapita slugu: »Tko je 
onaj čovjek što poljem ide nama u susret?« 

A sluga odgovori: »Ono je moj gospodar.« 

Nato ona uze koprenu te se pokri. 

Sluga ispriča Izaku sve što je učinio. Tada 
Izak uvede Rebeku u svoj šator i uze je sebi 
za ženu. U ljubavi prema njoj Izak je nalazio 
utjehu nakon smrti svoje majke. 


Ezav i Jakov 


Kad je Rebeki došlo vrijeme da rodi, kad 
gle — blizanci u njezinoj utrobi. Pojavi se 
prvi. Bio je crven; sav runjav kao ogrtač. 
Stoga mu nadjenuše ime Ezav. Potom se pojavi 
njegov brat. Rukom se držao Ezavu za petu. 
Zato mu nadjenuše ime Jakov. 

Kad su dječaci odrasli, Ezav postane vješt 
lovac, čovjek pustare. Jakov je bio čovjek 
krotak i boravio je u šatorima. Izaku je Ezav 
bio draži, jer je volio divljač, a Rebeka je 
više voljela Jakova. 

Jednom Jakov kuhaše jelo. Ezav stigne s 
polja, gladan. Reče Ezav Jakovu: 

»Daj mi toga crvenog variva da pojedem, 
jer sam izgladnio.« Stoga mu je ime Edom. 

A Jakov odgovori: »Ustupi mi prije svoje 
prvorodstvo!« 

Ezav reče: »Evo me skoro na smrti; što će 
mi prvorodstvo!« 

Jakov nastavi: »Prije mi se zakuni!« 

On mu se zakune, i tako proda Jakovu 
svoje prvorodstvo. Tada Jakov dade Ezavu 
kruha i čorbe od sočivice. Jeo je i pio, onda 
se digao i otišao. 

Tako Ezav pogazi svoje prvorodstvo. 

Rebeka i Jakov protiv Izaka 


Ostarje Izak, vid mu se očinji gasio. Zato 
zovne svoga starijeg sina Ezava i reče mu: 

»Sine!« 

On mu odgovori: »Evo me!« 

A on nastavi: »Vidiš, ostario sam, a ne 
znam dana svoje smrti. Zato uzmi svoju 
opremu, svoj tobolac i luk, pa idi u pustaru 
i ulovi mi divljači. Onda mi pripremi ukusan 
obrok, kako volim, te mi ga donesi da bla- 
gujem, pa da te mognem blagosloviti prije 
nego umrem.« 

Rebeka je slušala dok je Izak govorio svo- 
me sinu Ezavu, i kad je Ezav otišao u pu- 
staru da ulovi divljači svome ocu, Rebeka 
reče svome sinu Jakovu: 

»Upravo sam čula kako tvoj otac govori 
tvome bratu Ezavu: "Donesi mi divljači te 
mi priredi ukusan obrok da blagujem pa da 
te pred licem Jahvinim blagoslovim prije 
nego umrem. A sad, sine moj, poslušaj me i 
učini kako ti naredim. Otiđi k stadu i odande 
mi donesi dva lijepa kozleta, a ja ću od njih 
prirediti ukusan obrok tvome ocu, kako on 
voli. Onda ti odnesi svome ocu da jede te 
tebe mogne blagosloviti prije nego umre.« 

Ali Jakov odgovori svojoj majci Rebeki: 

»E, ali je moj brat Ezav runjav, a ja sam 
bez dlaka! Možda me se moj otac dotakne, 
te ću u njegovim očima ispasti varalicom i 
na se svaliti prokletstvo, a ne blagoslov.« 

Ali njegova mu majka odgovori: »Sine moj, 
tvoje prokletstvo neka padne na mene! Samo 
ti mene poslušaj, otiđi i donesi!« 

Ode on, nađe i donese svojoj majci, a nje- 
gova majka priredi ukusan obrok, kako je 


njegov otac volio. 

Potom Rebeka uzme najljepše odijelo svoga 
starijeg sina Ezava što je u kući imala, pa u 
nj odjene svoga mlađeg sina Jakova. U kožu 
kozleta zamota mu ruke i goli dio vrata. Stavi 
zatim ukusan obrok i kruh što ga je pripra- 
vila na ruke svoga sina Jakova. 

Ode on k ocu i reče: »Oče!« 

On odgovori: »Evo me. Koji si ti moj sin?« 

A Jakov odgovori svome ocu: »Ja sam 


Ezav, tvoj prvorođenac; učinio sam kako si 


mi rekao. Sad ustaj, sjedi pa jedi moje lovine, 
da me onda mogneš blagosloviti.« 

Izak upita svoga sina: »Kako si tako brzo 
uspio, sine moj?« 

On odgovori: »Jer mi je Jahve, Bog tvoj, 
bio milostiv.« 

Potom Izak reče Jakovu: »Primakni se, 
sine moj, da opipam jesi li ti zbilja moj sin 
Ezav ili nisi.« 

Jakov se primakne k svome ocu Izaku, koji 
ga opipa i reče: 

»Glas je Jakovljev, ali su ruke Ezavove.« 

Nije ga prepoznao, jer su mu ruke bile ru- 
njave kao i ruke njegova brata Ezava. Kad 
ga je htio blagosloviti, upita još jednom: » Jesi 
li ti zaista moj sin Ezav?« 

Odgovori on: »Jesam.« 

Potom reče Izak: »Stavi preda me da bla- 
gujem lovine svoga sina pa da te blagoslovi 
duša moja.« 

Jakov ga posluži, pa je jeo. Zatim mu do- 
nese i vina, pa je pio. 

Poslije toga reče mu njegov otac Izak: 

»Primakni se sine moj, i poljubi me!« 

Kad se primače i poljubi ga, Izak osjeti 


miris njegove odjeće pa ga blagoslovi: 


»Gle! Miris sina mog 
nalik je mirisu polja 
koje Jahve blagoslovi. 
Neka ti Bog daje 
rosu s neba i rodnost zemlje: 
izobilje žita i mladoga vina. 
Narodi ti služili, 
plemena ti se klanjala! 
Braćom svojom gospodari, 
nek sinci majke tvoje pred tobom padaju! 
Proklet bio tko tebe proklinje; 
blagoslovljen tko te blagoslivlje!« 


Tek što se Jakov udaljio od svoga oca Iza- 
ka — pošto je Izak podijelio blagoslov Ja- 

kovu — njegov brat Ezav dođe iz lova. I on 
priredi ukusan obrok i donese ga svome ocu. 

I reče svome ocu: »Ustani, oče moj, i blaguj 
od lovine svoga sina, da me onda mogneš 
blagosloviti!« 

A njegov ga otac Izak upita: »Tko si ti?« 

On odgovori: »Ja sam tvoj prvorođenac 
Ezav!« 

Izak se silno prepadne: 

»Pa tko je onda bio onaj što je divljači 
ulovio i meni već donio? Blagovao sam je 
prije nego si ti došao; onoga sam blagoslovio 
i blagoslovljen će ostati.« 


e 


sb gos“ 

Izak otkriva prijevaru 


Kad je Ezav čuo riječi svoga oca, kriknu, 
glasno i gorko zaplaka pa reče svome ocu: 

»I mene blagoslovi, oče!« 

A on odvrati: 

»Brat tvoj dođe na prijevaru i odnese tvoj 
blagoslov.« 

»Zato valjda što mu je ime Jakov*, dvaput 
me već prevario — reče Ezav. — Oduzeo mi 
prvorodstvo, a sad mi evo oduze i blago- 
slov.« 

Onda doda: »Zar za me nisi sačuvao ni- 
kakva blagoslova?« 

Izak odgovori Ezavu: 

»Njega sam već postavio za tvoga gospo- 
dara; njemu sam svu njegovu braću predao 
za sluge; žitom sam ga i vinom opskrbio. A 
što sad za te mogu učiniti, sine moj?« 

Ezav odgovori svome ocu: 

»Zar ti, oče, raspolažeš samo jednim bla- 
goslovom? Blagoslovi i mene, oče moj!« 

Ezav jecaše na sav glas. 

Tada otac njegov Izak progovori i reče: 


»Daleko od plodna tla dom tvoj će biti, 
daleko od rose s neba. 

Od mača svoga ćeš živjeti, 
brata svoga ćeš služiti. 


* Lukavi 


Ali jednom, kada se pobuniš, 
jaram ćeš njegov stresti sa svog vrata.« 


Ezav zamrzi Jakova zbog blagoslova kojim 
ga je otac njegov blagoslovio, pa reče u sebi: 
»Čim dođu dani žalosti za mojim ocem, ubit 
ću ja svoga brata Jakova.« 

Kada su Rebeki javili te riječi što ih je 
izrekao njezin stariji sin Ezav, zovne ona 
svoga mlađeg sina Jakova te mu reče: 

»Pazi! Brat ti se Ezav nosi mišlju kako će 
te ubiti. Ali ti, sine moj, poslušaj mene: od- 
mah bježi mome bratu Labanu u Haran. 
Ostani kod njega neko vrijeme, dok bijes 
brata tvoga na te jenja, dok se srdžba brata 
tvoga odvrati od tebe te on zaboravi što si 
mu učinio. Ja ću onda po te poslati i odande 
te dovesti. Zašto da vas obojicu izgubim u 
jedan dan!« 

Izak pozove Jakova, blagoslovi ga te mu 
naloži: »Nemoj uzimati ženu od kanaanskih 
djevojaka. Odmah se zaputi u Padan Aram, 
u dom Betuela, oca svoje majke, pa odande 
sebi uzmi ženu, od kćeri Labana, brata svoje 
majke. A Bog Svemožni, El-Šadaj, neka te 
blagoslovi i neka te učini rodnim i brojnim, 
tako da postaneš mnoštvo naroda. Neka pro- 
tegne na te blagoslov Abrahamov, na te i na 
tvoje potomstvo, tako da zaposjedneš zemlju 
u kojoj boraviš kao pridošlica, a koju je Bog 
predao Abrahamu!« 

Tako Izak otpremi Jakova. 

Jakovljev bijeg 


1 san 


Jakov ostavi Beer Šebu i zaputi se u Haran. 
Stigne u neko mjesto i tu prenoći, jer sunce 
bijaše već zašlo. Uzme jedan kamen s onog 
mjesta, stavi ga pod glavu i na tom mjestu 
legne. 

I usni san: ljestve stoje na zemlji, a vrhom 
do neba dopiru, i anđeli Božji po njima se 
penju i silaze. Uza nj je Jahve te mu govori: 


»Ja sam Jahve, Bog tvoga praoca Abrahama 

i Bog Izakov. Zemlju na kojoj ležiš dat ću 
tebi i tvome potomstvu. Tvojih će potomaka 
biti kao i praha na zemlji; raširit ćete se na 
zapad, istok, sjever i jug; tobom će se i tvojim 
potomstvom blagoslivljati svi narodi zemlje. 
Dobro znaj: ja sam s tobom; čuvat ću te 
kamo god pođeš te ću te dovesti natrag u ovu 
zemlju; i neću te ostaviti dok ne izvršim što 
sam ti obećao.« 

Jakov se probudi od sna te reče: »Zaista se 
Jahve nalazi na ovome mjestu, ali ja nisam 
znao!« Potresen, uzviknu: 

»Kako je strašno ovo mjesto! Zaista, ovo 
je kuća Božja, ovo su vrata nebeska!« 

Rano ujutro Jakov uzme onaj kamen što 
ga bijaše stavio pod glavu, uspravi ga kao 


stup i po vrhu mu izlije ulja. Ono mjesto on 


zva Betel (Kuća Božja) dok je ime tome 
= gradu prije bilo Luz. 


< Tada učini zavjet: »Ako Bog ostane sa 
mnom i uščuva me na ovom putu kojim idem, 
ade mi kruha da jedem i odijela da se obla- 


čim, te se zdravo vratim kući svoga oca, Jahve 


će biti moj Bog. A ovaj kamen koji sam us- 
pravio kao stup, bit će kuća Božja. A od svega 
što mi budeš davao, za te ću odlagati dese- 


tinu.« 


Pai 55 


Jakob 1 Rahela 


Jakov nastavi put i dođe u zemlju istočnu. 
Najednom opazi studenac u polju. Tri su 
stada ovaca oko njega plandovala, jer se na 
tome studencu napajahu. Velik se kamen na- 
lazio studencu na otvoru. Jedino kad bi se 
svi pastiri ondje skupili, mogli bi odvaliti 
kamen s otvora i ovce napojiti, i tada bi opet 
prevalili kamen na njegovo mjesto, na otvor 
studenca. 

»Odakle ste, braćo moja?« zapita ih Jakov. 

»Iz Harana«, odgovore. 

»Poznajete li — pitaše ih dalje — Naho- 
rova sina Labana?« 

»Poznajemo«, odgovore. 

»Je li zdravo?« opet ih upita. 

»Zdravo je; a evo mu dolazi kći Rahela sa 
stadom«, odgovore. 

Dok je on još s njima govorio, dođe Ra- 
hela s ovcama svoga oca. Bila je, naime, pa- 
stirica. Kako Jakov ugleda Rahelu, kćer La- 
bana, brata svoje majke, sa stadom svoga 
ujaka Labana, Jakov se primače i odvali ka- 
men s otvora studenca te napoji stado svoga 
ujaka Labana. 


Zatim Jakov poljubi Rahelu, a onda briznu 

u plač. Potom Jakov kaza Raheli da je on 
sestrić njezina oca, sin Rebekin. Nato ona 
otrča i obavijesti oca. 

Kad je Laban čuo vijest o Jakovu, sinu 
svoje sestre, potrča mu u susret. Zagrli ga i 


poljubi te dovede u svoju kuću. Ispriča La- 


banu sve što mu se dogodilo. 
A onda Laban reče: »Zbilja si ti moja kost 
i moje meso!« 


Pošto je Jakov proboravio s Labanom mje- 

sec dana, Laban reče Jakovu: »Zar ćeš me 
zato što si mi sestrić badava služiti! Kaži mi 
koliko ćeš tražiti za najam?« 

A Laban imaše dvije kćeri. Starijoj bijaše 
ime Lea, a mlađoj Rahela. Lea imala slabe 
oči, a Rahela bila stasita i lijepa. 

Kako je Jakov volio Rahelu, reče: 

»Služit ću ti sedam godina za tvoju mlađu 
kćer Rahelu.«. 

Laban odvrati: »Bolje je da je tebi dam 
nego kakvu strancu. Ostani sa mnom!« 

Tako je Jakov služio za Rahelu sedam go- 
dina, ali mu se učinile, zbog ljubavi prema 
njoj, kao nekoliko dana. 


Jakov želi napustiti Labana 


Poslije toga Jakov reče Labanu: 

»Daj mi moju ženu, jer se moje vrijeme na- 
vršilo, pa bih htio k njoj.« 

Laban sabra sav svijet onog mjesta i pri- 
redi gozbu. Ali navečer uzme svoju kćer Leu 
pa nju uvede k Jakovu, i on priđe k njoj. 
Kad bi ujutro, a to, gle, Lea! 

Tada Jakov reče Labanu: 

»Zašto si mi to učinio! Zar te ja nisam 
služio za Rahelu? Zašto si me prevario?« 

Laban odgovori: 

»U našem mjestu nije običaj da se mlađa 
udaje prije starije. Završi s njom ovu ženid- 
benu sedmicu, a onda ću ti dati i drugu, za 
drugih sedam godina službe kod mene.« 

Jakov pristane: navrši onu ženidbenu sed- 
micu. Onda mu Laban dade i svoju kćer 
Rahelu za ženu. Rahelu je više volio nego 
Leu. 

Jahve je vidio da Lea nije voljena, te je 
učini plodnom, dok Rahela ostade nerotkinja. 

No napokon je Bog usliša, te rodi sina i 
nadjenu mu ime Josip. 

Služeći Labana Jakov se veoma obogati. 

Uto dozna kako Labanovi sinovi govore: 
»Sve dobro našega oca uze Jakov; i od onoga 
što bi moralo pripasti našem ocu namaknuo 
je sve ono bogatstvo.« 

A opazi Jakov i na Labanovu licu da se 
on ne drži prema njemu kao prije. 

Tada Jahve reče Jakovu: »Vrati se u ze- 
mlju svojih otaca, u svoj zavičaj, i ja ću biti 
s tobom!« 

Jakov onda pozove Rahelu i Leu u polje, 
k svome stadu, pa im reče: 

»Ja vidim na licu vašega oca da se on ne drži 
prema meni kao prije; ali Bog oca moga sa 
mnom je bio. I same znate da sam vašega oca 
služio koliko sam god mogao; pa ipak je vaš 
otac mene varao, deset mi je puta plaću mi- 
jenjao. Ali Bog nije dopuštao da mi nanese 
štetu. 


Anđeo mi Jahvin reče u snu:« Ja sam Bog 
koji ti se ukazao u Betelu, gdje si uljem po- 
mazao stup i gdje si mi učinio zavjet. Sad 
ustaj i idi iz ove zemlje; vrati se u svoj za- 
vičaj!« 

Nato mu Rahela i Lea odgovore: »Zar još 
imamo baštinskog dijela u svome očinskom 
domu? Zar nas otac nije smatrao tuđinkama? 
TA on je nas prodao, a onda je pojeo novac 
što ga je za nas dobio! Sve bogatstvo što je 
Bog oduzeo našem ocu, zbilja je naše i djece 
naše. Zato izvrši sve što ti je Bog rekao!« 


Jakov i Rabela odlaze 


Nato Jakov naprti na deve svoju djecu i 
svoje žene; pred sobom potjera sve svoje bla- 
go, sva svoja dobra što ih je stekao, stoku što 
ju je namaknuo u Padan Aramu: krenu u 
zemlju kanaansku, k svome ocu Izaku. 

Laban bijaše otišao da striže svoje ovce, pa 
ga Jakov zavara tako da nije ni slutio da će 
bježati. I pobjegne sa svim što je bilo njegovo. 
Ubrzo prijeđe Eufrat i upravi put prema brdu 
Gileadu. 

Trećeg dana obavijeste Labana da je Jakov 
pobjegao. On povede sa sobom svoje rođake 
te je za Jakovom išao u potjeru sedam dana 
hoda. 

Ali se Bog ukaza Aramejcu Labanu, noću 
u snu, te mu reče: »Pazi da protiv Jakova ne 
poduzimlješ ništa, ni dobro ni zlo!« 

Uto Laban stigne Jakova. Jakov bijaše po- 
stavio svoj šator na Glavici, a Laban se uta- 
bori na brdu Gileadu. 

Onda Laban reče Jakovu: »Što si to htio 
zavaravajući me i odvodeći mi kćeri kao za- 
robljenice na maču? Zašto si potajno pobje- 
gao, u bludnju me zaveo i nisi me obavijestio? 
Otpratio bih te s veseljem i pjesmom, uz 
bubnje i lire. Nisi mi dopustio ni da izljubim 
svoje kćeri i svoju unučad! Zbilja si ludo po- 
stupio. U mojoj je ruci da s tobom loše po- 
stupim. Ali Bog tvoga oca noćas mi reče: 
Pazi da protiv Jakova ne poduzimlješ ništa, 
ni dobro ni zlo!" Sada dobro, otišao si jer si 
čeznuo za svojim očinskim domom; a zašto 
si mi kumire pokrao?« 

Jakov odgovori Labanu: »Strepio sam od 
pomisli da bi mi mogao silom oteti svoje 
kćeri. A kumire svoje u koga nađeš, onaj neka 
pogine! Ovdje pred našom braćom kaži što 
je tvoga pri meni, i nosi!« 

Jakov nije znao da ih je Rahela prisvojila. 

Tako Laban uđe u šator Jakovljev, pa u 
šator Lein, onda u šator dviju sluškinja, ali 
ništa ne nađe. Izišavši iz Leina šatora, uđe 
u šator Rahelin. A Rahela bijaše uzela ku- 
mire i stavila ih u sjedalo svoje deve a onda 
na njih sjela. Laban je premetao po svemu 
šatoru, ali ih ne nađe. Ona je, naime, rekla 
svome ocu: »Neka se moj gospodar ne ljuti 
što se ne mogu pred njim ustati, jer imam 
ono što je red kod žena.« I tako je pretra- 
živao, ali kumira nije našao. 

Sad se Jakov ražesti i zađe u prepirku s 
Labanom. Otvoreno Jakov reče Labanu: 
»Kakvo je moje zlodjelo, koja li je moja kri- 
vnja, da me proganjaš? Eto si premetnuo sve 

moje stvari, pa kakav si predmet našao od 
svega svog kućanstva? Položi ga tu pred moj 
i svoj rod, pa neka oni budu suci među nama 
dvojicom. Za ovih dvadeset godina što sam 
ih s tobom proveo, ni tvoje ovce ni tvoje koze 
nisu se jalovile niti sam ja jeo ovnova iz tvoga 
stada. Ono što bi zvijer razdrla, tebi nisam 
donosio, nego bih od svoga gubitak nadokna- 
dio. Ti si to od mene tražio, bilo da je nestalo 
danju ili da je nestalo noću. Često sam danju 
skapavao od žeđe, a obnoć od studeni. San 
je bježao od mojih očiju. Četrnaest sam ti go- 
dina služio za tvoje dvije kćeri, a šest godina 
za tvoju stoku, jer si mi mijenjao zaradu de- 
set puta. Da sa mnom nije bio Bog moga oca, 
Bog Abrahamov, Strah Izakov, otpravio bi 
me praznih ruku. Ali je Bog gledao moju ne- 
volju i trud mojih ruku, te je sinoć dosudio.« 

Nato Laban odgovori Jakovu: »Kćeri su 
moje kćeri; djeca su moja djeca; stada su moja 
stada, sve što gledaš moje je. Ali što danas 
mogu učiniti ovim svojim kćerima ili djeci 
koju su rodile? Pa dobro, hajde da ti i ja 
napravimo ugovor, tako da bude svjedok 
između mene i tebe.« 


Jakov i Laban sklapaju ugovor 


Nato Jakov uzme jedan kamen pa ga us- 
pravi kao stup, a onda Jakov reče svojim 
ljudima: »Skupite kamenja!« Tako oni na- 
kupe kamenja i nabace gomilu. Tu su na go- 
mili blagovali. 

Potom Laban reče Jakovu: »Ovdje je, evo, 
gomila; ovdje je stup koji sam uspravio iz- 
među sebe i tebe: ova gomila i ovaj stup neka 
budu jamac da ja u zloj namjeri neću ići na 
te iza ove gomile, i da ti nećeš ići na me iza 
ove gomile i ovog stupa. Neka Bog Abraha- 
mov i bog Nahorov budu naši suci!« 

Jakov se zakune Bogom — Strahom svoga 
oca Izaka. Poslije toga Jakov prinese žrtvu 
na Glavici i pozva svoje ljude da blaguju. 
Poslije objeda proveli su noć na Glavici. 

Ranim se jutrom Laban digne, izljubi svoje 
sinove i svoje kćeri te ih blagoslovi; onda se 
zaputi natrag u svoje mjesto. 

Jakov je putovao svojim putem, kad mu 
u susret izađu anđeli Božji. 

Kad ih Jakov opazi, reče: »Ovo je Božje 
taborište!« Zato nazva ono mjesto Mahana- 
jim. 


Jakov Šalje glasnike Ezavu 


Jakov pošalje pred sobom glasnike svome 
bratu Ezavu u zemlju Seir, u Edomsku pu- 
staru, i naloži im: »Ovako ćete reći mome 
gospodaru Ezavu: Sluga tvoj Jakov poručuje 
ti: Boravio sam kod Labana i dosad se ondje 
zadržao. Stekao sam goveda, magaradi, ova- 
ca, sluga i sluškinja. Javljam to svome gospo- 
daru, ne bih li našao naklonost u njegovim 
očima.« 

Glasnici se vrate Jakovu te mu reku: »Bili 
smo kod tvoga brata Ezava; on sam dolazi 
ti u susret sa četiri stotine momaka.« 

Jakov se silno uplaši. U zabrinutosti, ra- 
stavi na dva tabora ljude, stada, krda i deve 
što ih je sa sobom imao. Računao je: ako Ezav 
naiđe na jedan tabor i napadne ga, drugi bi 
se tabor mogao spasiti. 

Onda se Jakov pomoli: »O Bože oca moga 
Abrahama! Bože oca moga Izaka! O Jahve, 
koji si mi naredio: *Vrati se u svoj rodni kraj, 
i ja ću ti biti dobrostiv!' Izbavi me od šaka 
moga brata, od šaka Ezavovih! Inače se bojim 
da bi mogao doći i umlatiti i mene, i majke, 
i djecu. Ti si rekao: "Obilnim ću te dobrima 
obasipati i tvoje potomstvo umnožiti poput 
pijeska u moru koji se ne da prebrojiti zbog 
množine.« 

Ondje provede onu noć; a onda, od onog 
što je imao pri ruci, pripravi dar svome bratu 
Ezavu: dvjesta koza i dvadeset jaraca, dvje- 
sta ovaca i dvadeset ovnova; trideset deva 
dojilica s njihovim mladima; četrdeset krava 
i deset junaca; dvadeset magarica i deset ma- 


garaca. Stado po stado preda svojim slugama. 
Onda reče svojim slugama: »Idite preda 
mnom, ali držite razmak među stadima!« A 
prvom izda naredbu rekavši: »Kad te sretne 
moj brat Ezav pa te upita: "Čiji si ti? Kamo 
ideš? Čije je ovo pred tobom? odgovori: 
"Tvoga sluge Jakova; ovo je dar koji šalje 
svome gospodaru Ezavu; on je tamo za 
nama.*« 

Tako je naredio i drugome, pa trećemu, i 
svima drugima koji su išli za stadima: »Ovo 
i ovako reci Ezavu kad ga sretneš. Još mu 
dodaj: A sluga tvoj Jakov i sam je za nama.'« 

Mislio je naime: »Ako ga unaprijed udo- 
brostivim darovima, a onda se s njim suočim, 
možda će mi oprostiti.« 

Tako darovi krenu naprijed, dok je on os- 
tao one noći u taborištu. 


POSTANAK 32 


One noći on ustane, uzme svoje obje žene, 
obje svoje sluškinje i svoje jedanaestero djece 
te prijeđe Jabok preko gaza. Prebacivši njih 
na drugu stranu toka, prebaci zatim i ostalo 
što bijaše njegovo. Jakov ostane sam. 

I neki se čovjek rvao s njim dok nije zora 
svanula. Potom reče: »Pusti me, jer zora 
sviće!« 

Ali on odgovori: »Neću te pustiti dok me 
ne blagosloviš.« 

Nato ga onaj zapita: »Kako ti je ime?« 

Odgovori: »Jakov.« 

Onaj reče: » Više se nećeš zvati Jakov, nego 
Izrael, jer si se hrabro borio i s Bogom i s lju- 
dima, i nadvladao si.« 

Onda zapita Jakov: »Reci mi svoje ime!« 

Odgovori onaj: »Za moje me ime ne smiješ 
pitati!« I tu ga blagoslovi. 

Jakov i Ezav pomireni 


Jakov podiže oči i opazi gdje dolazi Ezav 
i s njime četiri stotine ljudi. Onda on podijeli 
svoju djecu među Leu, Rahelu i dvije slu- 
škinje; postavi sluškinje i njihovu djecu na 
čelo; iza njih Leu i njezinu djecu; a Rahelu i 
Josipa straga. Sam prođe naprijed, nakloni 
se do zemlje sedam puta dok se ne primače 
svome bratu. 

Ezav mu potrča u susret. Zagrli ga pad- 


nuvši mu oko vrata, poljubi ga i zaplaka. 


Onda podiže oči i vidje žene i djecu. 

»Tko su ovi s tobom?« zapita. 

On odgovori: »Djeca kojom je Bog obdario 
tvoga slugu.« 

Potom naprijed stupe sluškinje sa svojom 
djecom te se duboko naklone. Naprijed stupi 
i Lea sa svojom djecom te se duboko nakloni. 
Najposlije stupe naprijed Josip i Rahela te 
se duboko naklone. 

Ezav upita: »Što kaniš sa svom ovom po- 
vorkom što sam je sreo?« 

Odgovori: »Naći naklonost svoga gospo- 
dara.« 


Ezav odgovori: »Ja imam dosta, brate moj. 
Neka ostane tebi što je tvoje.« 
A Jakov reče: »Nemoj tako! Ako sam na- 


šao naklonost u tvojim očima, primi dar iz 
moje ruke; jer meni je, što si me ljubezno 
primio, kao da gledam lice Božje. Zato pri- 

hvati moj dar što sam ti ga donio; Bog mi je 
bio sklon, te imam svega.« 

Kako ga je uporno nagovarao, Ezav pri- 
hvati. 

»Pođimo na put — reče Ezav — i ja ću s 
tobom putovati.« 

Ali mu on odvrati: »Zna moj gospodar da 
su djeca nejaka. Osim toga, valja mi se bri- 
nuti o ovcama i kravama koje doje: ako bi 
se tjerale prebrzo samo jednog dana, sve bi 
pocrkale. Neka moj gospodar ide ispred svoga 
sluge, a ja ću ići polako, uz korak marve pred 
sobom i uz korak djece, dok stignem k svome 
gospodaru u Seir.« 

Onda reče Ezav: »Da ti barem ostavim 
nekoliko ljudi koji se sa mnom nalaze.« 

Ali on odgovori: »Čemu to? Neka ja samo 
nađem milost u očima svoga gospodara!« 

Tako se Ezav onog dana zaputi natrag u 
Seir, dok je Jakov otišao u Sukot, pa onda 
u Šekem i postavi svoj šator pred gradom. A 
komad zemlje na kojoj je postavio svoj šator 
kupi od sinova Hamora, Šekemova oca, za 
stotinu kesita. Tu podiže žrtvenik i nazva ga 


»El, Bog Izraelov«. 


63 


Josip i njegova 
braća 


A Jakov se bijaše nastanio u zemlji gdje je 
njegov otac boravio kao pridošlica — u ze- 
mlji kanaanskoj. 

Kao mladić, u dobi od sedamnaest godina, 
Josip je čuvao stada sa svojom braćom, si- 
novima Bilhe i Zilpe, koje bijahu žene njegova 
oca. 

Izrael je volio Josipa više nego ijednog 
svoga sina, jer je bio dijete njegove staračke 
dobi, i on mu napravi kićenu haljinu. Kako 
njegova braća opaze da ga njihov otac voli 
više od svih drugih svojih sinova, zamrze ga 
toliko da mu nisu mogli ni prijaznu riječ 
progovoriti. 

Jednom Josip usni san, i kaza ga svojoj 
braći. »Poslušajte — reče im — san što sam 
ga usnio! Pomislite! Vezali smo nasred polja 
snopove, kadli se najednom moj snop uspravi 
i stade uzgor. Uto se vaši snopovi okupe 
okolo i duboko se poklone mome snopu.« 

Njegova ga braća upitaše: »Kaniš li nad 
nama zakraljevati? Hoćeš li nam biti gospo- 
dar?« I još ga više zamrze zbog njegova pri- 
čanja o snovima. 

Usni on još jedan san te ga ispriča svojoj 


braći: 
»Još sam jedan san usnio. Pazite! Sunce, 


mjesec i jedanaest zvijezda duboko mi se 
klanjahu!« 


Kad je to ispričao svome ocu, ukori ga 
otac i reče mu: 

»Što znači taj san što si ga usnio? Zar ćemo 
doći ja, tvoja majka 1 tvoja braća pa ti se 
do zemlje klanjati?« 

Braća zavide Josipu 


I dok su braća od zavisti bila ljuta na nj, 
njegov je otac razmišljao o svemu. 

Jednom njegova braća odu čuvati očeva 
stada blizu Šekema. Izrael reče Josipu: 

»Tvoja braća čuvaju stada kod Šekema, pa 
hajde da te pošaljem k njima.« 

On mu odgovori: »Dobro, idem.« 

Potom će mu otac: »Hajde i vidi kako su 
ti braća i stoka, pa mi javi.« 

Tako ga otpremi iz doline Hebrona, i on 
stigne u Šekem. 

Neki čovjek nađe ga gdje luta poljem, pa 
ga upita: 

»Što tražiš?« 

»Tražim braću«, odgovori. »Možeš li mi 
kazati gdje čuvaju stada?« 

A čovjek reče: »Odavde su otišli. Čuo sam 
ih gdje govore: Hajdemo u Dotan.« 

Tako Josip ode za svojom braćom i nađe ih 
u Dotanu. 

Oni ga opaze izdaleka; prije nego im se 
približio, počnu se dogovarati da ga ubiju. 
I jedan drugom reče: 

»Eno stiže onaj sanjar! Hajde da ga sad 
ubijemo i bacimo u kakvu čatrnju! Možemo 
kazati da ga je proždrla divlja zvijer. Vidjet 
ćemo što će biti od njegovih snova!« 

All kad je to čuo Ruben, pokuša da ga iz- 
bavi iz njihovih šaka. I reče: » Nemojmo odu- 
zimati njegova života! Ne prolijevajte krvi« 
— dalje je govorio Ruben. »Bacite ga u ča- 
trnju u pustari; ali ne dižite na nj ruke!« 

Htio ga je tako izbaviti iz njihovih šaka i 


odvesti ga ocu. 

Josipa bacaju u zdenac 


Ali kad je Josip stigao braći, oni s Josipa 
svuku njegovu haljinu, haljinu kićenu što je 
bila na njemu; pograbe ga i bace u čatrnju. 
Čatrnja je bila prazna; nije bilo u njoj vode. 
Potom sjednu da ručaju. 

Kako podignu svoje oči, opaze povorku 
Jišmaelaca gdje dolazi iz Gileada. Deve su 
im nosile mirodije, balzam i mirisavu smolu 
da ih preprodaju u Egipat. 

Tada reče Juda svojoj braći: »Što ćemo 
postići ako ubijemo svog brata a krv njegovu 
sakrijemo? Hajde da ga prodamo Jišmaelci- 
ma; ali ne dižimo na nj ruke. Ta on je naš 
brat, naše meso.« 


Braća ga poslušaju. Braća izvuku Josipa iz 
čatrnje i prodaju ga za dvadeset srebrnika 
Jišmaelcima, a oni Josipa dovedu u Egipat. 

A braća uzmu Josipovu haljinu, zakolju 
jedno kozle i haljinu zamoče u krv. Kićenu 
haljinu otpreme ocu i poruče: »Ovo smo našli; 
gledaj je li ovo haljina tvoga sina ili nije.« 

Prepozna je on pa reče: »Haljina je moga 
sina! Divlja ga je zvijer rastrgla! Na komade 
je Josip rastrgan!« 

I razdere Jakov svoje haljine, stavi pokor- 
ničku kostrijet oko bokova i dugo vremena 
oplakivaše svoga sina. Svi su ga njegovi sinovi 
i sve njegove kćeri nastojali utješiti, ali se on 
ne mogaše utješiti. Govorio je: »Ne, sići ću 
k svome sinu u Šeol tugujući!« 


Tako ga je oplakivao njegov otac. 


On (Kairo) 


Memfis 


JOSIPOVO PUTOVANJE 

Josip u Egiptu 


Josipa dovedoše u Egipat. Tu ga od Jišma- 
elaca koji su ga onamo doveli kupi Egipćanin 
Potifar, dvoranin faraonov i zapovjednik nje- 
gove tjelesne straže. Jahve je bio s Josipom, 
zato je u svemu imao sreću: Egipćanin ga 
uzme k sebi u kuću. Vidje njegov gospodar 
da je Jahve s njim i da svemu što mu ruka 
poduzme Jahve daje uspjeh; zavolje on Josipa 
i uze ga za dvoranina, i postavi ga za upra- 
vitelja svoga doma i povjeri mu sav svoj ime- 
tak. I otad blagoslovi Jahve dom Egipćaninov 
zbog Josipa: blagoslov Jahvin bijaše na svemu 
što je imao — u kući i u polju. I tako sve 
svoje prepusti brizi Josipovoj, te se više ni 
za što nije brinuo, osim za jelo što je jeo. 
A Josip je bio mladić stasit i naočit. 

Poslije nekog vremena žena njegova gospo- 
dara zagleda se u Josipa i reče mu: »Legni 
sa mnom!« 

On se oprije i reče ženi svoga gospodara: 
»Gledaj! Otkako sam ja ovdje, moj se gospo- 
dar ne brine ni za što u kući; sve što ima 
meni je povjerio. On u ovoj kući nema više 
vlasti negoli ja, i ništa mi ne krati osim tebe, 
jer si njegova žena. Pa kako bih ja mogao 
učiniti tako veliku opačinu i sagriješiti protiv 
Boga!« 

Iako je Josipa salijetala iz dana u dan, on 
nije pristajao. Zato ga ona, jalna, lažno op- 
tuži kod svoga muža: 

»Onaj sluga Hebrej koga si nam doveo 
dođe k meni da sa mnom ljubaka! Ali čim 
je čuo kako vičem, ostavi svoj ogrtač pokraj 
mene i pobježe van.« 

Kad je njegov gospodar čuo pripovijest 
svoje žene, razgnjevi se. Gospodar pograbi 
Josipa i baci ga u tamnicu — tamo gdje su 
bili zatvoreni kraljevi utamničenici. 

Ali je Jahve bio s njim, iskaza naklonost 

Josipu, te on nađe milost u očima upravitelja 
tamnice. Tako upravitelj tamnice preda u Jo- 
sipove ruke sve utamničenike koji su se na- 
lazili u tamnici; i ondje se ništa nije radilo 
bez njega. Budući da je Jahve bio s njim, 
upravitelj tamnice nije nadgledao ništa što je 
Josipu bilo povjereno: Jahve bijaše s njim, i 
što god bi poduzeo, Jahve bi to okrunio 
uspjehom. 


San vrhovnog peharnika 


Poslije toga peharnik se i pekar egipatskog 
kralja ogriješe o svoga gospodara, kralja egi- 
patskog. Faraon se razljuti na njih te ih stavi 
u zatvor, — u istu tamnicu gdje je i Josip 


\ bio zatvoren. Zapovjednik tjelesne straže od- 


redi Josipa da ih poslužuje. 

Pošto su proveli u zatvoru neko vrijeme, 
obojica njih — peharnik i pekar egipatskog 
kralja, utamničenici — usnu san jedne te iste 
noći. Svaki je usnio svoj san; i svaki je san 
imao svoje značenje. Kad je Josip ujutro do- 
šao k njima, opazi da su neraspoloženi, pa 
ih upita: 

»Zašto ste danas tako potišteni?« 

Odgovore mu: »Sne smo usnili, ali nikog 
nema da nam ih protumači.« 

Josip im reče: »Zar tumačenje ne spada na 
Boga? Dajte, pričajte mi!« 

Onda je glavni peharnik ispripovjedio Jo- 
sipu svoj san: 

»Sanjao sam da je preda mnom lozov trs. 
Na trsu bile tri mladice. I tek što je propu- 
pao, procvjeta, i na njegovim grozdovima 
sazru bobe. Kako sam u ruci držao faraonov 
pehar, uzmem grožđa, istiještim ga u farao- 
nov pehar, a onda stavim pehar u faraonovu 
ruku.« 

Josip mu reče: 

»Ovo ti je značenje: tri mladice tri su dana. 
Poslije tri dana faraon će te pomilovati i vra- 
titi na tvoje mjesto; opet ćeš stavljati pehar 
faraonu u ruku, kao i prije, dok si mu bio 
peharnik. Kada ti bude opet dobro, sjeti se 


da sam i ja bio s tobom, pa mi učini ovu 
uslugu: spomeni me faraonu i pokušaj me 
izvesti iz ove kuće. Jer, zbilja, bio sam silom 
odveden iz zemlje Hebreja; ni ovdje nisam 
ništa skrivio, a baciše me u tamnicu.« 


San kraljevog vrhovnog pekara 


Kad je glavni pekar vido kako je Josip 
dao dobro tumačenje, reče mu: 

»Usnih da su mi na glavi tri bijele košare. 
U najgornjoj bilo svakovrsna peciva što ga 
pekar pripravlja faraonu, ali su ptice jele iz 
košare povrh moje glave.« 

Josip odgovori: 

»Ovo je značenje: tri košare tri su dana. 
Poslije tri dana faraon će uzdići tvoju glavu 
i o drvo te objesiti, te će ptice jesti meso s 
tebe.« 

I zaista, trećega dana, kad je faraon pri- 
redio gozbu za sve svoje službenike — bio mu 
je rođendan — iz sredine svojih službenika 
izluči glavnog peharnika i glavnog pekara. 
Vrati glavnog peharnika u peharničku službu, 
te je i dalje stavljao pehar u faraonovu ruku, 
a glavnog pekara objesi, kako im je Josip 
protumačio. 

Ipak se glavni peharnik nije sjetio Josipa 
— zaboravio je na nj. 


Faraonovi sni 


Poslije dvije godine usni faraon da stoji 
pokraj Nila. Iz Nila iziđe sedam krava, li- 
jepih i debelih; pasle su po šašu. Ali odmah 
poslije njih iz Nila iziđe sedam drugih krava, 
ružnih i mršavih, te stanu uz one krave na 
obali Nila. Ružne i mršave krave požderu 
ono sedam lijepih i pretilih, i uto se faraon 
probudi. 

Opet zaspi te usni drugi san: sedam punih 
i jedrih klasova izraste na jednoj stabljici. 
Ali, eto, poslije njih uzraste sedam klasova 
šturih, istočnjakom opaljenih. Šturi klasovi 
proždru sedam jedrih i punih klasova. I fa- 
raon se probudi, i gle: bio je to san. 

Ujutro faraon bijaše uznemiren u duši, pa 
pozva sve čarobnjake i sve mudrace egipat- 
ske: ispriča im faraon svoje sne, ali mu ih 
nitko nije mogao protumačiti. 

Onda progovori faraonov glavni peharnik: 

»Moram danas spomenuti jedan svoj pro- 
pust. Jednom, kad se faraon razljutio na svoje 


službenike, mene i glavnog pekara stavio je 
u zatvor u zgradi glavnog upravitelja. Usni- 
smo san iste noći, i ja i on, ali je svaki od 
nas usnio san drugog značenja. Onda je s 
nama bio neki mladi Hebrej, sluga zapovje- 
dnika straže. Ispričasmo njemu svoje sne, a 
on nam ih protumači: kaza svakom značenje 
njegova sna. Kako nam ih je protumačio, 
tako nam se i dogodilo: mene vratiše na moje 
mjesto, a onoga objesiše.« 

Faraon odmah pošalje po Josipa; izvuku 
ga brže-bolje iz tamnice; ošišaju mu kosu, 
obuku novo odijelo, i on stupi pred faraona. 

Onda faraon reče Josipu: 

»Usnio sam san, a nitko ga ne može pro- 
tumačiti. Čuo sam o tebi da možeš protuma- 
Čiti san čim ga čuješ.« 


»Ništa ja ne mogu — odgovori Josip fa- 
raonu — nego će Bog dati pravi odgovor 
faraonu.« 


73 


Faraon pripovijeda Josipu svoje sne 


Onda je faraon pripovijedao Josipu: 

»U svom snu stojim na obali Nila. I gle! 
iz Nila iziđe sedam debelih i lijepih krava. 
Pasle su po šašu. Poslije njih izađe drugih 
sedam krava. Bile su mršave, vrlo ružne i 
koštunjave. Još nikad ne vidjeh onako ružnih 
krava u svoj zemlji egipatskoj! I sedam mr- 
šavih i ružnih krava proždru prvih sedam 
debelih krava. Pa iako su ih progutale, nije 
se vidjelo da im je što u trbuhu: bile su ružne 
kao 1 prije. Uto se probudim. 

Zatim sam u snu vidio kako na jednoj sta- 
bljici uzraste sedam punih i lijepih klasova. 
Ali poslije njih uzraste sedam klasova zgrče- 
nih, šturih, istočnjakom opaljenih. I šturi kla- 
sovi proždru sedam jedrih klasova. Kazao 
sam ovo i vračarima, ali nema nikoga da mi 
razjasni.« 

Onda Josip reče faraonu: 

»Faraonov je san samo jedan: Bog javlja 
faraonu što kani učiniti. 

Sedam lijepih krava, to je sedam godina; 
sedam lijepih klasova opet je sedam godina. 
Tako je samo jedan san. Sedam mršavih i 
ružnih krava poslije njih, a tako 1 sedam 
praznih, istočnjakom opaljenih klasova, oz- 
načuje sedam gladnih godina. To je ono što 
sam već faraonu rekao: Bog objavljuje fa- 
raonu što kani učiniti. Dolazi, evo, sedam 
godina velikog obilja svoj zemlji egipatskoj. 
A poslije njih nastat će sedam gladnih godina, 
kada će se zaboraviti sve obilje u zemlji egi- 
patskoj. 

A što se faraonov san ponovio, znači da se 
Bog na to zaista odlučio i da će to uskoro 
provesti. 

Zato neka faraon izabere sposobna i rau- 
dra čovjeka te ga postavi nad zemljom egi- 
patskom. Nadalje, neka se faraon pobrine da 
postavi nadglednike u zemlji koji će kupiti 
petinu sve žetve u zemlji egipatskoj za sedam 
godina obilja. Neka skupljaju od svakog žita 
za sedam dobrih godina što dolaze; neka s 
ovlaštenjem faraonovim sabiru žito za hranu 
i pohranjuju ga po gradovima. Neka zalihe 
služe za hranu u zemlji za sedam godina gladi 


što će snaći zemlju egipatsku, tako da za gladi 
zemlja ne propadne.« 

Svidje se faraonu odgovor i svim njegovim 
službenicima. Zato faraon reče svojim slu- 
žbenicima: 

»Zar bismo mogli naći drugoga kao što je 
on, čovjeka koji bi bio tako obdaren duhom 
Božjim?« 


Faraon nagrađuje Josipa 


A onda faraon reče Josipu: 

»Otkako je sve to Bog tebi otkrio, nikoga 
nema sposobna i mudra kao što si ti. Ti ćeš 
biti upravitelj moga dvora: sav će se moj 
narod pokoravati tvojim naredbama. Jedino 

prijestoljem ja ću biti veći od tebe. Postavljam 
te, evo — nad svom zemljom egipatskom.« 

Poslije toga skine faraon sa svoje ruke pe- 
čatni prsten i stavi ga Josipu na ruku. Zatim 
zaodjene Josipa odjećom od najljepše tka- 
nine, a o vrat mu objesi zlatan lanac. Vozio 
se on u kolima kao njegov zamjenik, a pred 
njim klicahu: »Abrek! Na koljena!« Tako ga 
postavi nad svu zemlju egipatsku. 

Još faraon reče Josipu: »Premda sam ja 
faraon, neće dići nitko svoje ruke ni noge 
bez tvog odobrenja u svoj zemlji egipatskoj.« 
Faraon nazva Josipa »Safenat Paneah*«, i za 
ženu mu dade Asenatu, kćer Pori-Fere, sve- 
ćenika u Onu. I Josip postade poznat po ze- 
mlji egipatskoj. 


* To znaći: Bog kaže i živi 

Josib dobiva sinove: Manašea 
/ Efrajima 


Josipu je bilo trideset godina kad je stupio 
u službu faraona, kralja egipatskog. A oti- 
šavši Josip ispred faraona, putovao je po svoj 


zemlji egipatskoj. Za sedam rodnih godina 


zemlja je rađala u obilju; on je — u tih sedam 
godina što ih je egipatska zemlja uživala — 
kupio od različite ljetine i hranu pohranjivao 
u gradove, smještajući u svakom gradu urod 
iz okolnih polja. Tako Josip nagomila mnogo 
žita, kao pijeska u moru, pa ga prestade i 


mjeriti, jer mu mjere ne bijaše. 

Dok još ne nasta gladna godina, Josip ima- 
de dva sina koje mu rodi Asenata, kći Poti- 
Fere, svećenika u Onu. Prvorođencu Josip 
nadjenu ime Manaše, »jer Bog je — reče — 
dao te sam zaboravio svoje teškoće i svoj 
očinski dom.« Drugomu nadjenu ime Efrajim, 


: . G Vi s : 
»jer Bog me je — reče — učinio rodnim u 


zemlji moje nevolje.« 


Sedam godina obilja koje je uživala zemlja 
egipatska dođe kraju, a primače se sedam 
gladnih godina, kako je Josip prorekao. U 
svim zemljama bijaše glad, a u svoj zemlji 
egipatskoj bijaše kruha. A kad je i sva zemlja 
egipatska osjetila glad, puk zavapi faraonu 


za kruh; a faraon reče Egipćanima: 


»Idite k Josipu, i što god vam rekne, či- 
nite!« 

Kad se glad proširi po svoj zemlji, Josip 
rastvori skladišta, te je Egipćane opskrbljivao 
žitom, jer je glad postala žestoka i u zemlji 
egipatskoj. Sav je svijet išao u Egipat k Jo- 
sipu da kupuje žita, jer je strašna glad vladala 
po svem svijetu. 

Josipova braća 
u Egiptu 


Kad je Jakov čuo da u Egiptu ima žita, 
reče svojim sinovima: 

»Što tu zurite jedan u drugoga! Čujem da 
ima žita u Egiptu! Otiđite dolje te nam ga 
odande nabavite, da ostanemo na životu i 
ne pomremo.« 

Tako desetero Josipove braće siđe da na- 
bavi žita iz Egipta. Benjamina, Josipova pra- 
vog brata, Jakov ne posla s ostalima. »Da ga 
ne bi zadesila kakva nesreća«, govorio je. 

Josip je bio namjesnik u zemlji; on je dije- 
lio žito svemu svijetu. Dođu tako i Josipova 
braća i poklone mu se licem do zemlje. 

Josip prepozna braću čim ih ugleda, ali se 
prema njima vladao kao stranac i oštro im 
govorio. Zapita ih: 

»Odakle dolazite?« 

Odgovore: »Iz zemlje kanaanske, došli smo 
da kupimo hrane.« 

Jako je Josip prepoznao svoju braću, oni 
njega nisu prepoznali. Josip se sjeti snova što 
ih je o njima sanjao. I reče im: 

»Vi ste uhode! Došli ste da izvidite slaba 
mjesta ove zemlje.« 

Oni mu odgovore: »Ne, gospodaru! Tvoje 
su sluge došle da nabave hrane. Svi smo sinovi 
jednog oca; pošteni smo ljudi; sluge tvoje ni- 
kad nisu bile uhode.« 

On će im opet: 

»Ne, nego ste došli da izvidite slaba mjesta 
ove zemlje.« 

Nato oni uzvrate: »Nas, tvojih slugu, bijaše 
dvanaestero braće — sinovi jednog oca, u ze- 
mlji kanaanskoj; najmlađi je sad s ocem, a 
jednoga više nema.« 

No Josip im dobaci: 

»Onako kako sam vam već rekao: vi ste 
uhode! Ovako ću vas iskušati: odavde, tako 
mi faraona, nećete izići ako vaš najmlađi brat 
ne dođe ovamo! Pošaljite jednoga između sebe 


da vam dovede brata, a vi ostali u zatvor! 


Tako ću iskušati vaše tvrdnje i vidjeti je li u 
J J J 


vas istina ili nije. Inače, tako mi faraona, vi 
ste uhode.« 

Potom ih baci u zatvor na tri dana. 

Treći im dan reče Josip: 

»Izvršite to, i ostat ćete na životu, jer sam 
ja čovjek bogobojazan. Ako ste pošteni, neka 
jedan od vas ostane u zatvoru, a vi ostali 
idite i nosite žito svom izgladnjelom domu. 
Poslije toga dovedite mi svoga najmlađeg 
brata, tako da se obistine vaše riječi te da ne 
izginete.« ' 

Oni pristanu. Zatim je jedan drugom go- 
vorio: »Jao nama! Stiže nas kazna zbog na- 
šega brata; gledali smo njegovu muku dok 
nas je molio za milost, ali ga nismo uslišali. 
Stoga nas je ova nevolja snašla.« 

Ruben im odvrati: »Zar vam nisam govo- 
rio: Ne ogrešujte se o mladića! Ali vi niste 
slušali. Sad se traži račun za njegovu krv.« 

Nisu znali da ih Josip razumije, jer su se 
s njim razgovarali preko tumača. 


On se od njih udalji te zaplaka. Opet se 
vrati, i razgovaraše s njima. Onda izdvoji 
Šimuna između njih i naredi da bude svezan 


E e 
na njihove oči. 


Braća se vraćaju kući 


Potom Josip zapovjedi da im vreće napune 
žitom; da svakome njegov novac metnu u 
vreću i da im daju poputninu. Tako im učine. 
Tada oni natovare žito na svoje magarce i 
krenu odande. Kad na prenoćištu jedan od 
njih otvori svoju vreću da nahrani magarca, 
opazi svoj novac ozgo u vreći. 

»Moj je novac vraćen! — povika braći. — 
Evo ga u mojoj vreći!« 

Zadrhta srce u njima. Zgledaše se, uplašeni, 
i rekoše: 


»Što nam ovo Bog uradi!« 

Došavši k svome ocu Jakovu u zemlju ka- 
naansku, kazaše mu sve što ih je snašlo. 

»Čovjek koji je gospodar one zemlje — 
rekoše — oštro nam je govorio i optužio nas 
kao uhode. Pošteni smo ljudi, kazasmo mu, 1 
nikad nismo bili uhode. Bilo nas je dvanae- 
stero braće, sinovi istog oca, ali jednoga više 
nema, dok se najmlađi sad nalazi s našim 
ocem u zemlji kanaanskoj. Ali čovjek koji je 
gospodar one zemlje reče nam: 

*Ovim ću doznati da ste pošteni ljudi: osta- 
vite jednoga brata kod mene, a vi ostali uz- 
mite što vam treba za izgladnjele domove, pa 
idite. Onda mi dovedite svoga najmlađeg 
brata, tako da znam da niste uhode, nego 
pošteni ljudi. Poslije toga vratit ću vam vašeg 
brata, i vi ćete se moći slobodno kretati u 


ovoj zemlji.« 


Kako su praznili svoje vreće, svaki nađe 
u vreći svoju kesu. Opazivši to, zapadoše u 
strah, i oni i njihov otac. 

»Mene vi ostavljate bez djece! — reče im 
njihov otac. — Josipa je nestalo, Šimuna ne- 
ma, a sad biste odveli i Benjamina. Sve se to 
na me svaljuje!« 

Onda Ruben reče svome ocu: 

»Ubij moja dva sina ako ti ga ja natrag ne 
dovedem! Predaj ga u moje ruke, i ja ću ti 
ga vratiti!« 

»Moj sin neće s vama! — uzvrati on. — 
Njegov je pravi brat već mrtav, i on je ostao 
sam. Ako bi ga na putu na koji ćete poći 
snašla nesreća, u tuzi biste otpravili moju 


sijedu glavu dolje u Šeol.« 

Benjamin ide u Egipat 


Strašna glad pritisla zemlju. Kad su pojeli 
hranu koju bijahu donijeli iz Egipta, njihov 
im otac reče: 

»Idite opet i nabavite nam malo hrane.« 

Nato će mu Juda: 

»Onaj nam je čovjek jasno rekao: *Ne smi- 
jete preda me ako vaš brat ne bude s vama? 
Ako si dakle voljan s nama poslati našeg 
brata, mi ćemo otići dolje i kupit ćemo ti žita. 
Ali ako njega ne pustiš s nama, onda mi tamo 
i ne idemo, jer nam je onaj zaprijetio: *Ne 
smijete preda me ako vaš brat ne bude s 
vama.*« 

»Zašto ste mi — zapita Izrael — nanijeli 
jad rekavši onom čovjeku da imate još jednog 
brata?« 

Oni odgovore: »Čovjek nas je neprestano 
zapitkivao o nama i o našoj obitelji: 'Je li 
vam još živ otac? Imate li još kojeg brata? 
Mi smo mu odgovarali na pitanja. Kako smo 
mogli znati da će reći: 'Dovedite svoga bra- 
ta!« 

Potom Juda reče svome ocu Izraelu: »Pusti 
dječaka sa mnom pa da se dignemo i krene- 
mo; tako ćemo preživjeti, a ne pomrijeti, i 
Mi, i ti, i naša djeca. Ja za nj jamčim, i mene 
drži odgovornim za nj. Ako ga tebi ne vratim 
i.preda te ga ne dovedem, bit ću ti kriv svega 
vijeka. Ta da nismo toliko oklijevali, mogli 
smo se već i dvaput vratiti.« 

Njihov otac Izrael reče im: 

»Kad je tako, neka bude, ali učinite ovo: 
metnite u torbe najbiranijih proizvoda ove 
zemlje i ponesite na dar onom čovjeku: nešto 
balzama, nešto meda i mirodija, mirisne smo- 
le, pa lješnjaka i badema. Sa sobom uzmite 
dvostruko novaca, jer treba vratiti novac koji 
ste našli u grlima svojih vreća. Možda je ono 


bila zabuna. Uzmite svoga brata pa se opet 


zaputite onom čovjeku. Neka Bog Svemogući, 
E! Šadaj, potakne onog čovjeka na milosrđe 
prema nama te vam pusti i drugog brata i 
Benjamina. A ja, moram li bez djece ostati, 
neka ostanem.« 

Uzmu ljudi darove; uzmu sa sobom novca 
dvostruko, povedu Benjamina te siđu u Egi- 
pat i stupe pred Josipa. 

Braću dovode u Josipovu kuću 


Kad Josip ugleda s njima Benjamina, reče 
upravitelju svoga kućanstva: 

»Odvedi ljude u kuću, zakolji jedno živinče 
i pripremi, jer će ovi ljudi blagovati sa mnom 
o podne!« 

Čovjek učini kako je Josip rekao i povede 
ljude u Josipov dom. 

Ljudi se pobojaše kad su bili povedeni u 
dom Josipov te rekoše: »Zbog novca koji se 
našao u našim vrećama prvi put vode nas 
unutra tako da nas napadnu i zajedno s našom 
magaradi uzmu za robove.« 

Stoga se primaknu upravitelju Josipova 


doma te mu, na ulazu u kuću, reknu: 

»Oprosti, gospodaru! Mi smo i prije jednom 
dolazili da nabavimo hrane; i kad smo stigli 
na prenoćište i otvorili svoje vreće, a to novac 
svakoga od nas ozgo u njegovoj vreći, naš 
novac, ista svota. Sad smo ga donijeli sa so- 
bom. A ponijeli smo i drugog novca, da ku- 
pimo hrane. Mi ne znamo tko nam je stavio 
novac u naše vreće.« 

»Budite mirni — reče im on. — Ne bojte 
se! Bog vaš i Bog vašega oca stavio je blago 
u vaše vreće, vaš je novac k meni stigao.« 

Potom im izvede Šimuna. 

Čovjek zatim uvede ljude u Josipovu kuću; 
dade im vode da operu noge, a njihovoj ma- 
garadi baci piće. Potom priprave oni svoje 
darove za dolazak Josipov o podne, jer su 
čuli da će ondje ručati. 


Kad je Josip došao u kuću, dadnu mu da- 


rove koje su sa sobom donijeli, i do zemlje 


mu se poklone. 

Upita ih on za zdravlje, te će dalje: »A je 
li dobro vaš stari otac o kome ste mi govo- 
rili? Je li još dobra zdravlja?« 

»Sluga tvoj, otac naš, dobro je 1 još je 
dobra zdravlja«, odgovore i duboko se na- 
klone iskazujući poštovanje. 

Podigavši svoje oči, Josip opazi svoga brata 
Benjamina — sina svoje majke — te upita: 

»Je li ovo vaš najmlađi brat o kome ste mi 
govorili?« Onda nastavi: »Bog ti bio milostiv, 
sine moj!« 

Josip se poslije toga požuri van jer mu se 
srce uzbudilo zbog brata; bilo mu je da za- 
plače. Uđe u jednu sobu i tu se isplaka. Onda 
opere lice, ponovo se javi i, svladavajući se, 


naredi: »Poslužite ručak!« 


. m . 7 
Josib ruča sa svojom braćom 


Staviše njemu napose, njima napose, a na- 
pose opet Egipćanima koji su s njim jeli. 
Egipćani ne bi mogli jesti s Hebrejima, jer 
bi to Egipćanima bilo odvratno. 

I kad posjedaše pred njim, najstariji prema 
starosti svojoj, a najmlađi prema mladosti 
svojoj, samo se zgledahu. 

I naređivaše on da jela ispred njega nose 
njima, a obrok Benjaminov bijaše pet puta 
veći od svih ostalih. 

I pili su 1 gostili se s njim. 

Onda Josip naredi upravitelju svoga ku- 
ćanstva: 

»Napuni vreće ovih ljudi hranom koliko 


mogu ponijeti, a novac svakoga stavi u grlo 

njegove vreće. A moj pehar — onaj od srebra 
— stavi u grlo vreće najmlađega, zajedno s 
njegovim novcem za žito.« 

On učini kako mu je Josip naredio. 

Kad je svanulo, otpreme ljude i njihove 
magarce. Tek što su izišli iz grada — nisu bili 
odmakli daleko — kad Josip reče upravitelju 
svoga kućanstva: 

»Na noge! Podi za onim ljudima! Kad ih 
stigneš, kaži im: "Zašto uzvraćate zlo za do- 
bro? Zar iz onog pehara ne pije moj gospodar 
i ne čita iz njega proricanje? Zlo ste učinili!?« 

Stigavši ih, ponovi im te riječi. Oni odgo- 
vore: 

»Zašto nam gospodar govori tako? Daleko 
bilo od slugu tvojih da učine takvo što! Čak 

i novac koji smo našli u svojim vrećama do- 
nijeli smo ti natrag iz zemlje kanaanske. Kako 
bismo onda mogli ukrasti srebra ili zlata iz 
kuće tvoga gospodara! Onaj u koga se od 
tvojih slugu nađe, neka se usmrti, a mi drugi 
postat ćemo robovi tvome gospodaru.« 

»Premda je ono što predlažeš pravo — 
preuze on — ipak će samo onaj u koga se 
ukradeno pronađe biti moj rob, a ostali bit 
ćete slobodni.« 

Brže spustiše vreće na zemlju i svaki svoju 
otvori. On je pretraživao, počevši s najsta- 
rijim i završivši s najmlađim. Pehar se nađe 
u Benjaminovoj vreći. 

Nato oni razdru svoje haljine; svaki pono- 
vo natovari svoga magarca i vrate se u grad. 


Kad su Juda i njegova braća ponovo stu- 


pili u Josipov dom, još je on ondje bio. Bace 
se preda nj na zemlju. Onda im Josip reče: 

»Kakvo je to djelo što ste ga učinili? Zar 
ne znate da se čovjek kao što sam ja bavi 
proricanjem?« 

Nato Juda odgovori: »Što bismo mogli reći 
svome gospodaru? Što možemo kazati? Čime 
li se opravdati? Bog je otkrio zlodjelo tvojih 
slugu. Evo nas za robove svome gospodaru 


— jednako nas kao i onog u koga se našao 


pehar.« 
»Daleko od mene da učinim tako! — od- 
govori. — Nego, onaj u koga se našao pehar 


bit će moj rob, a vi drugi pođdite mirno 


k svome ocu!« 


Juda moli Josipa 


Onda mu se Juda primače i reče: »Gospo- 
daru moj, molim te, dopusti sluzi svojem da 
rekne riječ ušima gospodara svojega, i neka 
se tvoja srdžba ne razlijeva na tvog slugu: ta 
ti si ravan faraonu. Pitao je moj gospodar 
svoje sluge: 'Imate li oca ili još kojeg brata?" 
Svome smo gospodaru odgovorili: "Imamo 
stara oca; on još ima jednog sina, rođena u 
njegovoj staračkoj dobi. Taj je najmlađi. Nje- 
gov je pravi brat umro, tako da je on jedini 
ostao od svoje majke. Njegov ga otac osobito 
voli. Potom si rekao svojim slugama: ?Do- 
vedite mi ga ovamo da ga vide moje oči? 
A mi smo odgovorili svome gospodaru: 'Dje- 
čak ne može ostaviti oca; kad bi ga ostavio, 
njegov bi otac umro. Nato si rekao svojim 


slugama: *Ako vaš najmlađi brat s vama ne 

dođe ovamo, više ne smijete preda me." Kad 
smo se vratili tvome sluzi, ocu mome, kazali 
smo mu riječi moga gospodara. Naš nam je 
otac rekao: Idite opet i nabavite nam malo 
hrane!" Odgovorili smo: *Ne možemo onamo. 
Samo ako s nama pođe naš najmlađi brat, sići 
ćemo, jer ne smijemo pred onoga čovjeka ako 
ne bude s nama naš najmlađi brat." Tvoj slu- 
ga, otac moj, odvrati nam: 'Kako znate, žena 
mi je rodila dva sina. Jedan je nestao, te sam 
zaključio: sigurno je rastrgan! Od onda ga 
više nisam vidio. Ako i ovoga od mene od- 
vedete pa ga kakva nesreća snađe, moju ćete 
sijedu glavu s tugom strovaliti dolje u Šeol. 
Ako sad dođem k tvome sluzi, ocu svome, a 
mladić — čiji je život tako povezan s nje- 
govim — ne bude s nama, on će svisnuti kad 


vidi da dječaka nema s nama; tako će tvoje 


sluge strovaliti u tuzi sijedu glavu tvoga slu- 
ge, oca našega, dolje u Šeol. Jer tvoj je sluga 
zajamčio ocu svome za dječaka, rekavši: "Ako 
ti ga ne vratim, bit ću kriv svome ocu svega 
vijeka. Zato, molim te, neka tvoj sluga os- 
tane kao rob mome gospodaru, a dječak neka 
ide natrag s braćom. Jer, kako mogu k svome 
ocu ako dječaka nema sa mnom! Ne bih 
mogao gledati jad što bi snašao moga oca.« 


Josib se otkriva 


Josip se više nije mogao svladavati pred 
onima koji su ga okruživali, pa povika: 

»Neka svi odstupe!« Tako nitko nije ostao 
s Josipom kad se očitovao svojoj braći. Bri- 


znuo je u glasan plač, da su ga i Egipćani 
mogli čuti. Doznalo se za to i na faraonovu 
dvoru. 

»Ja sam Josip — reče Josip svojoj braći. — 
Otac mi je dakle još na životu!« 

Ali mu braća nisu mogla odgovoriti, toliko 
se zapanjiše pred njim. 

Onda će opet Josip svojoj braći: 

»Primaknite se k meni!« 

Kad su se primakli, nastavi: »Ja sam Josip, 
vaš brat; onaj koga ste prodali u Egipat. Ali 
se nemojte uznemirivati i prekoravati što ste 
me ovamo prodali; jer Bog je onaj koji me 
pred vama poslao da vas održi u životu. 

Dvije su već godine što je glad došla na 
zemlju, a još pet godina neće biti ni oranja 
ni žetve u zemlji. Zato me Bog poslao pred 
vama da vam se sačuva ostatak na zemlji te 
da vam život spasi velikim izbavljenjem. 
Tako niste vi mene poslali ovamo, nego Bog; 
on me postavio faraonu za oca, gospodara 
nad svim njegovim domom i vladaocem nad 
svom zemljom egipatskom. 

Žurite se k mome ocu te mu recite: Ovo ti 
poručuje tvoj sin Josip: Bog me postavio go- 
spodarem nad svim Egiptom; sidi k meni bez 
oklijevanja. Nastanit ćeš se u kraju Gošenu. 
Tako ćeš biti blizu mene: ti, tvoja djeca, tvoja 
unučad, tvoje ovce i goveda i sve što je tvoje. 
Ondje ću se za te brinuti, jer će glad potra- 
jati još pet godina. Tako nećeš oskudijevati 
ni ti, ni tvoja obitelj, niti itko tvoj. 

Ta svojim očima možete vidjeti, kao što 
vidi 1 moj brat Benjamin, da vam to moja 
usta govore. Pripovjedite ocu o mome viso- 
kom položaju u Egiptu i sve što ste vidjeli; 
i brzo mi ovamo oca dovedite!« 

Potom zagrli brata Benjamina te zaplaka; 
a plakao je i Benjamin obisnuvši mu oko 
vrata. Izljubi zatim svu svoju braću, u na- 
ručju im se rasplaka. Poslije toga njegova 


braća zađu s njim u razgovor. 

Faraonov poziv 


Glas se pročuje u faraonovu dvoru: »Stigla 
Josipova braća!« Bilo je to drago faraonu i 
njegovim dvoranima. 

Onda faraon reče Josipu: »Kaži svojoj 
braći neka učine ovo: *Natovarite svoje živine 
i odmah se uputite u zemlju kanaansku. Uz- 
mite svoga oca i svoje obitelji i k meni do- 
dite! Ja ću vam dati najbolju zemlju u Egiptu, 
te ćete uživati od obilja ove zemlje." A naredi 
i ovo: "Ovako učinite: Iz zemlie egipatske 
potjerajte kola za svoju djecu i svoje žene, 
uzmite oca i dođite. Neka vam se oči ne ra- 
stužuju za vašim stvarima, jer sve što je u 
Egiptu najbolje, bit će vaše.'« 

Sinovi Izraelovi tako učine. Po faraonovoj 
zapovijedi Josip im dade kola i popudbinu. 
Svakom od njih dade nove haljine, a Benja- 
minu dade tri stotine srebrnika i petere ha- 
ljine. Isto tako pošalje svome ocu: deset ma- 
garaca  natovarenih najboljim — plodovima 


egipatskim, i deset magarica natovarenih 

žitom, kruhom i namirnicama ocu za put. 


Isprativši svoju braću na put, reče im: »Ne- 
mojte se putem svađati!« 
I tako oni odoše iz Egipta i stigoše u ze- 


mlju kanaansku, k svome ocu Jakovu. Kad 


mu rekoše: » Josip je živ i čak vlada nad svom 


zemljom egipatskom!« njegovo se srce ska- 
meni, jer im nije mogao vjerovati. 
Ali kad mu ispripovjediše sve što im je 


Josip rekao, i kad vidje kola što ih je Josip 


poslao da ga prevezu, duh njihova oca Jakova 
oživje. 

»Dosta — reče Izrael. — Sin moj Josip još 
je živ! Moram poći i vidjeti ga prije nego 


umrem. « 


89 


Jakovljev san 


Tako Izrael krene na put sa svim što bi- 
jaše njegovo i stigne u Beer Šebu te prinese 
žrtvu Bogu svoga oca Izaka. 

U noćnom viđenju zovne Bog Izraela: 

»Jakove! Jakove!« 

On odgovori: »Evo me!« 

»Ja sam Bog, Bog tvoga oca. Ne boj se 
sići u Egipat, jer ću ondje od tebe proizvesti 
velik narod. Ja ću sići u Egipat s tobom i 
sam ću te vratiti ovamo; a Josip će ti svojom 
rukom oči sklopiti.« 

I Jakov krene iz Beer Šebe. Sinovi Izraelovi 
postave svoga oca Jakova, svoju djecu i svoje 
žene u kola što ih je faraon poslao da ga 
prevezu. Uzmu sa sobom svoje blago i dobra 
što ih bijahu stekli u zemlji kanaanskoj, te 
stignu Jakov i sve njegovo potomstvo u Egi- 
pat. Sa sobom je u Egipat doveo svoje sinove 
i unuke, svoje kćeri i kćeri svojih sinova, sve 


svoje potomstvo. 

POSTANAK 46-47 


Jakov u Egiptu 


Kad stignu u gošenski kraj, Josip upregne 
svoja kola i zaputi se u Gošen — u susret 
svome ocu Izraelu. Stupivši preda nj, pade 
mu oko vrata, i dugo je tako plakao. Onda 
Izrael reče Josipu: 

»Sada, pošto sam rođenim očima vidio da 
si još živ, mogu umrijeti.« 

I uzevši petoricu između svoje braće, uvede 
ih faraonu. 

Onda faraon zapita njegovu braću: »Čime 
se bavite?« 

Odgovore faraonu: »Tvoje su sluge sto- 
čari; baš kao što su bili naši preci. Došli smo 
da potražimo kratak boravak u ovoj zemlji 
— rekoše faraonu — jer je nestalo paše za 
stada tvojih slugu, strašna glad pritište ka- 
naansku zemlju. Dopusti da se tvoje sluge 
nastane u gošenskom kraju.« 

Faraon reče Josipu: »Neka se, dakle, na- 
stane u gošenskom kraju. A ako znaš da među 
njima ima prikladnih, postavi ih za nadgle- 
dnike moga osobnog blaga.« 

Josip onda dovede svog oca Jakova fa- 


raonu. Jakov blagoslovi faraona. 

Glad 


Tako Josip nastani svoga oca i svoju braću 
davši im u vlasništvo najljepši kraj egipatske 
zemlje, u kraju Ramsesovu, kako je faraon 
naredio. 

A Josip opskrbi hranom svoga oca, svoju 
braću i svu očevu obitelj sve do najmanjega. 

Nigdje nije bilo hrane, jer je pritisla stra- 
šna glad: izmuči ona i zemlju egipatsku i 
zemlju kanaansku. Josip pobra sav novac što 
se nalazio u zemlji egipatskoj i zemlji ka- 
naanskoj u zamjenu za žito koje se prodavalo, 
i odnese novac u faraonov dvor. 

Kad je nestalo novaca u zemlji egipatskoj 
i zemlji kanaanskoj, svi Egipćani dođu k Jo- 
sipu te mu reknu: 

»Daj nam kruha! Zašto da pomremo pred 
tvojim očima? Novca više nema.« 

Josip odgovori: »Predajte svoju stoku, pa 
ću vam dati žita u zamjenu za stoku, kad je 
novca nestalo.« 

Tako su oni dovodili svoju stoku Josipu, 
a Josip im davaše kruh u zamjenu za konje, 
za sitnu i krupnu stoku i za magarad. Tako 
ih je one godine opskrbljivao kruhom u za- 
mjenu za sve njihovo blago. 

Kad je ona godina prošla, dođu k njemu i 
druge godine te mu reknu: 

»Ne možemo sakriti od svog gospodara: 
novca je nestalo, blaga su već ustupljena go- 
spodaru; drugo ništa ne preostaje da gospo- 
daru ustupimo nego sebe i svoje oranice. 
Zašto da uništimo na tvoje oči i sebe i svoje 
zemlje? Uzmi i nas i naše zemlje u zakup za 
kruh, i tako ćemo zajedno sa svojom zemljom 
postati faraonovi robovi; daj sjemena da pre- 
živimo: da ne izginemo i da nam oranice ne 
postanu pustoš!« 

Tako Josip steče faraonu u posjed sve egi- 

i vas i vašu zemlju, evo vam sjeme pa zasijte 
zemlju. A kad bude pobiranje ljetine, faraonu 
ćete davati jednu petinu, dok će četiri petine 
ostajati vama: za zasijavanje polja, za hranu 
vama i onima koji su u vašim domovima i 
za hranu vašoj djeci.« 

Oni odgovore: »Život si nam spasio! Mi 
smo zahvalni svome gospodaru što možemo 
biti faraonovi robovi.« 

Tako Josip napravi za Egipat zemljišni 
zakon koji i danas vrijedi: petina pripada 
faraonu; jedino svećenička imanja nisu prešla 


faraonu. 


U zemlji egipatskoj poživje Jakov sedam- 


patske oranice, jer je svaki Egipćanin, kako 


ih pritisnu glad, prodao svoje njive. 

Tako je zemlja postala faraonovo vlasni- 
štvo, a narod od jednog kraja Egipta do dru- 
goga njegovim robljem. 

Jedino nije preuzeo svećeničkih imanja, jer 
je faraon davao svećenicima određeni dio, i 
tako su Živjeli od prihoda što im ga je fa- 
raon davao. Stoga nisu prodali svojih imanja. 

Onda Josip reče svijetu: 


»Budući da sam danas za faraona prekupio 

naest godina. Tako je duljina Jakovljeva ži- 
vota iznosila sto četrdeset i sedam godina. A 
kad se približi vrijeme Izraelu da umre, pozva 
svog sina Josipa te mu reče: 

»Ako mi želiš ugoditi, stavi svoju ruku pod 
moje stegno kao jamstvo svoje odanosti meni: 
nemoj me sahraniti u Egiptu! Kad legnem 
dolje sa svojim ocima, prenesi me iz Egipta 
gore, i sahrani me u njihovu grobnicu!« 

»Učinit ću kako si rekao«, odgovori. 

»Zakuni mi se!« reče. 

I on mu se zakle. Tada se Izrael duboko 
nakloni kod uzglavlja na krevetu. 

Poslije Izrael reče Josipu: »Ja ću, evo, na- 
skoro umrijeti; no Bog će biti s vama i opet 
vas dovesti u zemlju vaših otaca. A tebi os- 
tavljam Šekem, nešto više nego tvojoj braći, 
Što sam ga svojim mačem i lukom osvojio od 


Amorejaca.« 


Jakov zatim sazva svoje sinove te reče: 
»Skupite se, da vam kažem što će vas snaći 
u kasnije vrijeme: 

Okupite se, čujte, sinovi Jakovljevi, čujte 
oca svoga Izraela!« 

Jakov, nazvan Izrael, navijesti im da će 
od njih, njegovih dvanaest sinova poteći dva- 
naest plemena Izraelovihb. Po redu je savje- 
tovao svakoga od njih: Rubena, Šimuna, Le- 
vija, Judu, Zebuluna, Jisakara, Dana, Gada, 
Ašera, Naftalija, Josipa i Benjamina. Prore- 
kao je da će Judu sva braća slaviti i klanjati 
mu se. Svakoga je pojedinoga blagoslovio. 

Kad je Jakov tako naputio svoje sinove, 
povuče noge natrag na postelju te izdahnu 
— pridruži se svojim precima. 

Josip se baci na oca, suzama mu oblije lice, 
izljubi ga. Poslije toga Josip naredi liječnici- 
ma koji su se nalazili u njegovoj službi da 


mu oca balzamiraju, i oni balzamiraše Izraela. 
Trebalo je četrdeset dana: toliko, naime, traje 
balzamiranje. Sedamdeset su ga dana Egip- 
ćani oplakivali. 

A kad je prošlo vrijeme oplakivanja, Josip 
reče onima u dvoru faraonovu: 

»Učinite mi milost i prenesite faraonu ovo: 
Moj me otac zakleo govoreći: "Kad umrem, 
sahrani me u grob koji sam sebi pripravio u 
zemlji kanaanskoj! Dopusti mi da odem gore 
i sahranim oca, a onda ću se vratiti.« 

Faraon odgovori: »Otiđi gore i sahrani 
svoga oca kako si mu se zakleo.« 


Josib pokapa svojeg oca 


Tako Josip ode da sahrani oca. S njim su 


pošli i svi faraonovi službenici — odličnici 

njegova dvora i svi dostojanstvenici egipatske 
zemlje; sva Josipova obitelj, njegova braća 
i očeva porodica. Jedino su u gošenskom 
kraju ostala njihova djeca, njihove ovce i go- 
veda. S njim su išla i kola i konjanici: bila 
je to vrlo duga povorka. 

Stigavši u Goren Haatad, s onu stranu Jor- 
dana, održaše ondje veliko i svečano nari- 
canje. Josip održa sedmodnevnu žalost za 
ocem. 

Jakovljevi sinovi učine kako im je naredio 
otac: odnesu ga u zemlju kanaansku te ga 
sahrane u špilji na polju Makpeli. 

Pošto je sahranio svoga oca, Josip se vrati 
u Egipat — on, njegova braća i svi koji su s 
njim išli da mu oca pokopaju. 


Kad su Josipova braća vidjela da im je 


otac umro, rekoše: »Što ako je Josip na nas 

ljut i pokuša uzvratiti nam za sve zlo koje 
smo mi njemu nanijeli?« 

Stoga poruče Josipu ovako: 

»Pred svoju smrt tvoj je otac naredio: 
"Ovako recite Josipu: Oprosti braći svojoj zlo 
i grijeh što su onako okrutno prema tebi po- 
stupili." Oprosti, dakle, uvredu slugama Boga 
svoga oca!« Na te riječi Josip brizne u plač. 

Tada sama njegova braća dođu k njemu, 
bace se preda nj te mu reknu: 

»Evo nas k tebi da budemo tvoji robovi!« 

Josip im odvrati: 

»Ne bojte se! Ta zar sam ja namjesto Boga! 
Osim toga, iako ste vi namjeravali da meni 
naudite, Bog je bio ono okrenuo na dobro: 
da učini što se danas zbiva — da spasi život 
velikom narodu. Zato se ne bojte! Ja ću se 
brinuti za vas i za vašu djecu.« 


Tako ih je smirio ljubeznim riječima. 

Josib umire 


Josip ostane u Egiptu zajedno s rodom svo- 
jim i očevima. 

Poživje Josip stotinu i deset godina. Tako 
je Josip gledao Efrajimovu djecu do trećeg 
koljena; a rađala se djeca i Makiru, Mana- 
šeovu sinu, na Josipovim koljenima. 

Napokon reče Josip svojoj braći: »Ja ću, 
evo, naskoro umrijeti. Ali će se Bog, zacijelo, 
sjetiti vas i odvesti vas iz ove zemlje u ze- 
mlju što ju je pod zakletvom obećao Abra- 
hamu, Izaku i Jakovu.« 

Tada Josip zakune Izraelove sinove: »Kad 
vas se Bog sjeti, ponesite moje kosti odavde!« 

Josip umrije kad mu bijaše sto i deset go- 
dina; balzamiraše ga i u Egiptu položiše u 
lijes. 

IZLAZAK 1 


Rođenje Mojsijevo 


A pomru i sva njegova braća i sav onaj 
naraštaj. Ali su Izraelci bili rodni, namnožili 
se i silno ojačali, tako da su napučili zemlju. 

Uto u Egiptu zavlada novi kralj, koji nije 
poznavao Josipa. I reče on svome puku: 

»Eto, sinovi su Izraelovi postali narod bro- 
jan i moćniji od nas. Hajde, postupimo mudro 
s njima: spriječimo im porast, da se u slučaju 
rata ne pridruže našim neprijateljima, da ne 
udare na nas i napokon ne odu iz zemlje.« 

I postaviše nad njima nadglednike da ih 
tlače teškim radovima. Tako su faraonu sa- 
gradili gradove-skladišta: Pitom i Ramses. Ali 
što su ih više tlačili, oni se još više množili, 
napredovali i širili se, tako da su Egipćani 
strahovali od Izraelaca. 

Egipatski se kralj obrati na hebrejske ba- 
bice pa im naredi: 

»Kad u porodu pomažete Hebrejkama, 
dobro pogledajte oba kamena sjedala: ako je 
muško dijete, ubijte ga; ako je žensko, neka 
Živi.« 

Ali su se babice bojale Boga i nisu činile 
kako im je naredio egipatski kralj, nego su 
ostavljale na životu mušku djecu. Stoga egi- 
patski kralj pozove babice pa im rekne: 

»Zašto ste tako radile i na životu ostavljale 
mušku djecu?« 

Nato babice odgovore faraonu: »Hebrejke 
nisu kao egipatske žene. One su životne. Prije 
nego babica dođe k njima, one već rode.« 

Bog je to babicama za dobro primio. Narod 
se množio i silno porastao. A kako su se ba- 
bice bojale Boga, on ih obdari potomstvom. 

Onda faraon izda naredbu svemu svome 
narodu: 

»Svako muško dijete koje se rodi Hebre- 
jima bacite u Rijeku! Na životu ostavite samo 
žensku djecu.« 

SREDOZEMNO MORE 


Mojsije u košari 


Neki čovjek od Levija koljena ode 1 oženi 
se djevojkom Levijkom. Žena zače i rodi sina. 
Vidjevši kako je krasan, krila ga je tri mje- 


seca. Kad ga nije mogla više sakrivati, nabavi 

košaricu od papirusove trstike, oblijepi je 


smolom i paklinom, u nju stavi dijete i položi 
ga u trstiku na obali Rijeke. Njegova sestra 
stane podalje da vidi što će s njime biti. 
Faraonova kći siđe k Rijeci da se kupa, 
dok su njezine sluškinje šetale uz obalu Ri- 
jeke. Opazi ona košaricu u trstici, pa pošalje 


sluškinju da je donese. Otvori je i pogleda, a 


to u njoj dijete! Muško čedo. Plakalo je. Njoj 


se sažali na nj. 

»Bit će to hebrejsko dijete«, reče. 

Onda njegova sestra rekne faraonovoj 
kćeri: 

»Hoćeš li da ti potražim dojilju među He- 
brejkama, da ti dijete doji?« 

»Idi!« odgovori joj faraonova kći. 


Tako djevojka ode i pozove djetetovu 


majku. 
»Uzmi ovo dijete — rekne joj faraonova 
kći — i odgoji mi ga, a ja ću te plaćati.« 


Tako žena uzme dijete i othrani ga. Kad 
je dijete odraslo, ona ga dovede faraonovoj 
kćeri, koja ga posini. Nadjene mu ime Moj- 
sije, »jer sam ga — reče — iz vode izvadila«. 

Mojsije u Midjanu 


Jednog dana, kad je Mojsije već odrastao, 
dođe među svoj narod i vidje njegove muke. 
Spazi tada kako neki Egipćanin tuče jednoga 
Hebrejca — brata njegova. Okrene se tamo- 
-amo i vidjevši da nikoga nema, ubije Egip- 
ćanina i zatrpa ga u pijesak. 

Izađe on i sutradan te zateče dva Hebrejca 
kako se tuku. 

»Zašto tučeš svoga druga?« rekne napa- 
daču. 

Ovaj odvrati: » Tko te postavi za starješinu 
i suca našega? Kaniš li ubiti i mene kako si 
ubio onog Egipćanina?« 

Mojsije se uplaši pa će u sebi: » Tako! Ipak 
se saznalo.« 

Kad je faraon to dočuo, htjede Mojsija po- 
gubiti. Zato Mojsije pobjegne od faraona i 
skloni se u midjansku zemlju. Ondje sjedne 
kraj nekog studenca. 

Midjanski je svećenik imao sedam kćeri. 
Dođu one da zahvate vode i naliju pojila, da 
napoje stado svoga oca. Ali dođu 1 pastiri te 
ih potjeraju. Mojsije ustane, obrani ih i stado 
im napoji. 

Kad su se vratile svome ocu, on ih zapita: 

»Kako ste se danas tako brzo vratile?« 

One odgovore: »Neki Egipćanin obrani nas 
od pastira, 1 još nam zahvati vode i stado nam 


napoji.« 

»Gdje je? — zapita on svoje kćeri. — Zašto 
ste ostavile toga čovjeka? Pozovite ga na 
objed.« 

Mojsije pristane da ostane kod tog čovjeka. 
On oženi Mojsija svojom kćeri Siporom. A 
kad ona rodi sina, on mu nadjene ime Geršon, 
»jer sam reče — stranac u tuđoj zemlji«. 

Poslije mnogo vremena umre egipatski kralj. 
Izraelci su još stenjali u ropstvu. Vapili su, 
i njihov vapaj za pomoć sred ropstva uzlazio 
je k Bogu. Bog je čuo njihovo zapomaganje i 
sjetio se svoga Saveza s Abrahamom, Izakom 
i Jakovom. I pogleda Bog na Izraelce, i zauze 


se za njih. 


IZLAZAK 2-3 


Bog zove Mojsija 


Mojsije pasao ovce svoga tasta Jitra, mid- 
janskoga svećenika. Goneći tako stado po pu- 
stari, dođe do Horeba, brda Božjega. Anđeo 
mu se Jahvin ukaže u rasplamtjeloj vatri iz 
jednog grma. On se zagleda: grm sav u pla- 
menu, a ipak ne izgara. 

»Hajde da priđem — reče Mojsije — i 
promotrim ovaj čudni prizor: zašto grm ne 
sagorijeva.« 

Kad je Jahve vidio kako prilazi da raz- 
motri, iz grma ga Bog zovne: 

»Mojsije! Mojsije!« 

»Evo me!« javi se. 

»Ne prilazi ovamo! — reče. — Izuj obuću 
s nogu! Jer mjesto na kojem stojiš sveto je tlo. 
Ja sam — nastavi — Bog tvoga oca; Bog Ab- 
rahamov, Bog Izakov, Bog Jakovljev.« 

Mojsije zakloni lice: bojao se u Boga gle- 
dati. 

»Vidio sam jade svoga naroda u Egiptu — 
nastavi Jahve — i čuo mu tužbu na tlačitelje 
njegove. Znane su mi muke njegove. Zato sam 
sišao da ga izbavim iz šaka egipatskih i od- 
vedem ga iz te zemlje u dobru i prostranu 
zemlju — u zemlju kojom teče mlijeko i med. 
Zato, hajde! Ja te šaljem faraonu da izbaviš 
narod moj, Izraelce, iz Egipta.« 

»Tko sam ja da se uputim faraonu — od- 
govori Mojsije Bogu — i izvedem Izraelce iz 
Egipta!« 

»Ja ću biti s tobom — nastavi. — I ovo 
će ti biti znak da sam te ja poslao: kad iz- 
vedeš narod iz Egipta, Bogu ćete iskazati što- 
vanje na ovome brdu.« 

Nato Mojsije reče Bogu: »Ako dođem k Iz- 
raelcima pa im kažem: Bog otaca vaših poslao 

me k vama, i oni me zapitaju: Kako mu je 


ime? — što ću im odgovoriti?« 

»Ja sam koji jesam«, reče Bog Mojsiju. 
Onda nastavi: »Ovako kaži Izraelcima: 'Ja 
jesam? posla me k vama.« 

Dalje je Bog Mojsiju rekao: »Kaži Iz- 
raelcima ovako: Jahve, Bog vaših otaca, 
Bog Abrahamov, Bog Izakov i Bog Jakovljev, 
poslao me k vama. To mi je ime dovijeka, 
tako će me zvati od koljena do koljena.« 
»Idi, skupi starješine Izraelaca pa im kaži: 
što ti objavih. Oni će te poslušati. Onda podi 
sa starješinama Izraelaca k egipatskom kralju 
i reci mu: "Objavio nam se Jahve, Bog He- 
breja. Pusti nas da odemo tri dana hoda u 
pustinju, da ondje prinesemo žrtvu Jahvi, 
Bogu svojem. Znam ja da vas egipatski kralj 
neće pustiti ako ne bude natjeran teškom ša- 
kom. Zato ću ja pružiti svoju šaku i priti- 
snuti Egipat svakovrsnim čudesima što ću ih 
u njemu izvesti. Poslije će vas pustiti.« 

Čudesni znaci 


Mojsije uzvrati: »Ali ako mi ne povjeruju 
i ne poslušaju me, nego mi reknu: "Jahve ti 
se nije objavio?'« 

»Što ti je to u ruci?« zapita ga Jahve. 

»Štap«, odgovori. 


»Baci ga na zemlju!« naredi mu Jahve. 


On ga baci na zemlju, i štap se pretvori u 
zmiju. Mojsije pred njom uzmače. 

Onda Jahve reče Mojsiju: »Pruži ruku i 
uhvati je za rep.« 

I on seže rukom i uhvati je za rep, a ona 
opet postade štap u njegovoj ruci. 

»Tako moraju vjerovati da se Jahve, Bog 
njihovih otaca, Bog Abrahamov, Bog Izakov 
i Bog Jakovljev, tebi objavio.« 

Još mu Jahve rekne: »Uvuci ruku u nje- 
dra.« 

On uvuče ruku u njedra. Kad ju je izvukao, 
gle — ruka mu gubava, bijela kao snijeg. 

»Stavi opet ruku u njedra!« naredi mu 
Jahve. 

On opet ruku u njedra. Kad ju je iz njedara 
izvukao, gle — opet je bila kao i ostali dio 
tijela. 

»Ako ti ne povjeruju i ne prihvate poruku 
prvoga znamenja, povjerovat će poruci dru- 
goga znamenja. A ako ih ova oba znamenja 
ne uvjere, pa ti ne povjeruju, zahvati vode iz 
Rijeke i prolij je po suhu. Voda što je budeš 
iz Rijeke uzeo, na suhu će se u krv pretvoriti.« 

»Oprosti, Gospodine! — nastavi _ Mojsije 
Jahvi. — Ja nikad nisam bio čovjek rječit; 
ni prije ni sada kad govoriš svome sluzi. Ja 
sam u govoru spor, a na jeziku težak.« 

»Tko je dao čovjeku usta? — reče mu 
Jahve. — Tko ga čini nijemim i gluhim; tko 
li mu vid daje ili ga osljepljuje? Zar to nisam 
ja, Jahve! Idi, dakle! Ja ću biti s tobom kad 
budeš govorio, i kazivat ću ti što ćeš govo- 
riti.« 

»Oprosti, Gospodine — opet će Mojsije — 
ne bi li poslao koga drugoga!« 

Razljuti se Jahve na Mojsija i reče: »Zar 
Aron, Levijevac, nije tvoj brat? Znam da je 
on vrlo rječit. Evo, baš ti izlazi u susret. Kad 
te vidi, obradovat će se u srcu. Ti govori 
njemu i u njegova usta stavljaj riječi. Ja ću 


biti i s tobom i s njime dok budete govorili; 


kazivat ću obojici što ćete raditi. Neka on 
mjesto tebe govori narodu. Tako, on će tebi 
biti mjesto usta, a ti ćeš njemu biti mjesto 
Boga. Uzmi ovaj štap u ruku. Njim izvodi 


znamenja.« 


Mojsije se vraća u Egipat 


Zatim se Mojsije vrati svome tastu Jitru te 
mu reče: 

»Pusti me da se vratim braći u Egipat, da 
vidim jesu li još na životu.« 

»Pođi u miru!« reče Jitro Mojsiju. 

I Jahve reče Mojsiju u Midjanu: 

»Vrati se u Egipat, jer su pomrli svi ljudi 
koji su tražili tvoj život.« 

Tako Mojsije posadi na magarca svoju ženu 
i sinove i ode u zemlju egipatsku. A u ruku 


Mojsije uze Božji štap. 


Jahve opet reče Mojsiju: »Kad se vratiš u 

Egipat, pobrini se da pred faraonom izvedeš 
sva čudesa za koja sam ti dao moć, premda 
ću ja tvrdim učiniti njegovo srce, tako te neće 
pustiti narod da ode. Tada reci faraonu: 
'Ovako kaže Jahve: Izrael je moj prvorođe- 
nac. Tražim od tebe da mi pustiš sina da mi 
iskaže štovanje. Ako odbiješ da ga pustiš, ja 
ću ubiti tvoga prvorođenca.'« 

Onda rekne Jahve Aronu: 

»Zaputi se prema pustinji, u susret Moj- 
siju!« 

On ode i s njim se sastane na Božjem brdu. 
Poljubi ga. Mojsije pripovjedi Aronu sve što 
mu je Jahve povjerio i sva znamenja koja mu 
je naredio da ih učini. 

Sad odu Mojsije i Aron i skupe sve starje- 
šine Izraelaca. Aron izloži sve što je Jahve 
govorio Mojsiju, a Mojsije izvede znamenja 
naočigled naroda. 

Narod je bio uvjeren, i pošto čuše da je 
Jahve pohodio Izraelce i pogledao na njihove 


jade, popadaše ničice i pokloniše se. 


Faraon 1 Izraelci 


Poslije toga odu Mojsije i Aron pa reknu 
faraonu: 

»Ovako veli Jahve, Bog Izraelov: Pusti 
narod moj da ode i u moju čast slavi svet- 
kovinu.« 

»Tko je taj Jahve da ga ja poslušam — od- 
vrati faraon — i pustim Izraelce? Ja toga 
Jahvu ne znam niti ću pustiti Izraelce.« 

»Bog Hebreja objavio nam se — rekoše. — 
Zato nas pusti da odemo tri dana hoda u pu- 
stinju i prinesemo žrtvu Jahvi, Bogu svome, 
da se na nas ne obori pomorom ili mačem.« 

Nato im odvrati egipatski kralj: 

»Mojsije i Arone, zašto odvraćate svijet 
od njegovih dužnosti? Idite na svoj posao. 
Sad kad se svjetina tako umnožila — nastavi 
faraon — vi biste ih od posla odvratili?« 

Istoga dana izda faraon naredbu nadgledni- 
cima i bilježnicima: 

»Ne pribavljajte više ovome narodu slame 
kao do sada. Neka idu sami i sebi je skupljaju. 
A zahtijevajte od njih istu količinu opeke koju 
su pravili i dosad. Ne smanjujte je! Lijenčine 
su. Zato viču: Hajdemo prinijeti žrtvu Bogu 
svome! Navalite poslove na taj svijet: neka 
rade, da ne obraćaju pažnje klevetama!« 

Sad dođu nadglednici naroda i njegovi bi- 
lježnici te svijetu objave: 

»Ovako poručuje faraon: Neću vam više 
nabavljati slame. Vi sami morate ići i tražiti 
je gdje god je možete naći. Ali zato neću sma- 
njiti vaš posao.« 

Stoga se narod raziđe po svoj, zemlji egi- 
patskoj da skuplja strnjiku namjesto slame. 

A nadglednici ih gonili: »Morate svakoga 
dana svršiti jednako posla kao i onda dok 
ste slamu dobivali.« A bilježnike koje farao- 
novi nadglednici bijahu postavili nad Izrael- 
cima, tukli su i korili: »Zašto niste ni jučer 
ni danas napravili opeke koliko i prije?« 

Onda bilježnici Izraelaca odu i potuže se 
faraonu: 

»Zašto ovako postupaš sa svojim slugama? 
Tvoje sluge više ne dobivaju slame, a ipak se 
od nas traži: napravite opeku! Čak i tuku 
tvoje sluge, a kriv je tvoj narod!« 

»Lijenčine ste vi! Lijenčine! — odgovori 
faraon. — Stoga i kažete: Hajdemo da pri- 
nesemo žrtvu Jahvi! Nosite se na posao! Sla- 
ma vam se neće davati, ali morate praviti 
određene količine opeke.« 

Bilježnici Izraelaca nađu se na muci zbog 
te naredbe. Otišavši od faraona, naiđu na 
Mojsija i Arona, koji su ih čekali. 

»Neka vas Jahve ima na oku i sudi vam! 
— dobace im. — Omrazili ste nas kod fara- 
ona i njegovih dvorana; dali ste im mač u 


ruke da nas pobiju.« 


Bog govori s Mojsijem 

Mojsije se vrati Jahvi i reče: »Zašto, Go- 
spodine, nanosiš štetu svome puku? Zašto si 
me poslao? Otkad sam ja stupio pred faraona 
i progovorio mu u tvoje ime, on još gore po- 
stupa s ovim narodom. A ti ništa ne podu- 
zimaš da izbaviš svoj narod.« 


Jahve reče Mojsiju: 


»Naskoro ćeš vidjeti kako ću ja s faraonom! 


Pod jakom rukom pustit će ih da odu; pod 
jakom rukom sam će ih iz svoje zemlje istje- 
rati.« 

Još reče Bog Mojsiju: 

»Ja sam Jahve. Abrahamu, Izaku i Jakovu 
objavljivao sam se kao El Šadaj. Ali njima 
se nisam očitovao pod svojim imenom — 
Jahve. I sklopio sam svoj Savez s njima da 
ću im dati kanaansku zemlju, zemlju gdje su 
živjeli kao pridošlice. A sada, pošto sam čuo 
uzdisaje Izraelaca koje Egipćani drže u rop- 
stvu, sjetih se svoga Saveza. Kaži, dakle, Iz- 
raelcima da sam ja Jahve; da ću vas izbaviti 
od tereta što su vam ga Egipćani nametnuli. 
Oslobodit ću vas od ropstva u kojem vas drže; 
izbavit ću vas udarajući jako i kažnjavajući 
strogo. Za svoj ću vas narod uzeti, i bit ću 
vašim Bogom. Tada ćete znati da sam vas ja, 


Jahve, vaš Bog, izbavio od egipatske tlake. 


Dovest ću vas u zemlju za koju sam se za- 
kleo da ću je dati Abrahamu, Izaku i Jakovu, 


i dat ću vam je u baštinu, ja, Jahve.« 


Mojsije to kazivaše Izraelcima, ali ga ne 
htjedoše slušati: duhovi su im bili pomućeni 
od teškoga ropstva. 

Mojsiju je Jahve odgovorio: 

»Vidi! Faraonu ću te nametnuti kao božan- 
stvo; tvoj brat Aron bit će tvoj prorok. Ti 
kazuj sve što ti naređujem, a tvoj brat Aron 
neka faraonu ponovi da pusti Izraelce te odu 
iz njegove zemlje. Ja ću učiniti da otvrdne 
srce faraonu, i umnožit ću znakove i čudesa 
u zemlji egipatskoj. Kako vas faraon neće 
poslušati, ja ću staviti svoju ruku na Egipat: 
strašno kažnjavajući, izbavit ću svoje čete, 
narod svoj, Izraelce, iz egipatske zemlje. Kad 
pružim svoju ruku na Egipat i izvedem Iz- 
raelce iz njihove sredine, tada će Egipćani 
spoznati da sam ja Jahve.« 

Deset 
Egipatskih zala 


Mojsije i Aron poslušaše: kako im je Jahve 
naredio, upravo tako učiniše. Mojsiju je bilo 
osamdeset, a Aronu osamdeset i tri godine 
kad su faraonu postavili svoje zahtjeve. 

Još doda Jahve Mojsiju i Aronu: 

»Kad faraon zatraži od vas da izvedete 
kakvo znamenje, ti reci Aronu da uzme svoj 
štap i baci ga pred faraona, i štap će se pre- 
tvoriti u zmiju.« 

Dođu Mojsije i Aron pred faraona i učine 
kako im je Jahve naredio. Aron baci pred 
faraona i njegove službenike svoj štap, koji 
se pretvori u zmiju. 

Zovne faraon mudrace i vračare. I zaista 
egipatski vračari svojim vračanjem učine isto: 
svaki baci svoj štap, koji se pretvori u zmiju. 
Ali Aronov štap proguta njihove štapove. 

Faraon bijaše tvrdokorna srca: ne htjede 
poslušati Mojsija i Arona, kako je Jahve i 
kazao. 


Voda pretvorena u krv 


Tada Jahve reče Mojsiju: 

»Faraonovo je srce okorjelo; odbija da pu- 
sti narod. Ujutro pođi k faraonu. Kad izađe 
k vodi, stani preda nj na obali Rijeke. Uzmi 

u ruku štap što se bio u zmiju pretvorio. Reci 


mu: Jahve, Bog Hebreja, poslao me k tebi s 
porukom da pustiš moj narod da mi iskaže 
štovanje u pustinji. Ali sve dosad ti nisi po- 
slušao. Ovako Jahve poručuje: "Ovim ćeš 
spoznati da sam ja Jahve. Gledaj! Štapom 
koji imam u ruci mlatnut ću po vodi u Rijeci, 
i pretvorit će se u krv. Ribe će u Rijeci po- 
crkati; Rijeka će se usmrdjeti, i grstit će se 
Egipćanima piti vodu iz Rijeke.« 
Još Jahve reče Mojsiju: 


»Reci Aronu da uzme svoj štap i pruži 


svoju ruku povrh egipatskih voda: njihovih 
rijeka, njihovih prokopa, njihovih jezeraca, 
svih njihovih vodenih stjecišta, da se pretvore 
u krv; po svoj zemlji egipatskoj neka je krv, 
čak i u drvenim i u kamenim posudama.« 
Mojsije i Aron učiniše kako im je Jahve 
naredio. Podiže Aron svoj štap i naočigled 
faraona i njegovih službenika mlatnu po vodi 
u Rijeci. Sva se voda u Rijeci prometnu u 


krv. Ribe u Rijeci pocrkaše; Rijeka se usmr- 


dje, tako da Egipćani nisu mogli piti vodu 
iz Rijeke; krv bijaše po svoj zemlji egipat- 
skoj. 

Ali egipatski vračari svojim vračanjem uči- 
niše isto. Tako faraon ostade tvrdokorna srca: 
nije htio poslušati Mojsija i Arona, kako je 
Jahve i kazao. 

Faraon se okrenu i ode u svoj dvor, ne uzi- 
majući ni to k srcu. Svi su Egipćani počeli 
kopati oko Rijeke tražeći pitke vode, jer nisu 
mogli piti vode iz Rijeke. 

Žabe Na hrpe su ih zgrtali, zemlja se njima usmr- 
djela. 

Kad je faraon vidio da je nastupilo olak- 

šanje, srce mu otvrdnu te ne posluša Mojsija 

Kad je prošlo sedam dana kako je Jahve i Arona, kako je Jahve i kazao. 
udario po Rijeci, opet Jahve reče Mojsiju: 

»Pođi k faraonu i reci mu: Ovako govori 
Jahve: Pusti moj narod da ode i štovanje mi 
iskaže. Ako odbiješ da ih pustiš, svu ću ti 
zemlju kazniti žabama. Rijeka će vrvjeti ža- 
bama. One će izići i prodrijeti u tvoj dvor, u 
ložnicu, u tvoju postelju, u kuće tvojih službe- 
nika i tvoga naroda, pod sačeve i naćve tvoje. 
Po tebi, po tvome narodu i svim tvojim slu- 
žbenicima skakat će žabe.« 

Onda Jahve reče Mojsiju: 

»Reci Aronu neka ispruži svoju ruku sa 
štapom povrh rijeka, prokopa i jezeraca, i 
učini da žabe navale na egipatsku zemlju.« 

Aron pruži svoju ruku povrh egipatskih 
voda, i žabe iziđoše i prekriše zemlju egi- 
patsku. 

Ali i vračari učiniše tako svojim vračanjem, 
te žabe navališe na egipatsku zemlju. 

Zovne sad faraon Mojsija i Arona i rekne: 

»Molite Jahvu da ukloni žabe od mene i 
moga puka, a ja ću pustiti narod da prinese 
žrtvu Jahvi.« 

Mojsije uzvrati faraonu: 

»Dostoj se odrediti mi kad hoćeš da molim 
za te, za tvoje službenike i za tvoj narod da 
se žabe odstrane od tebe i tvojih domova i 
ostanu samo u Rijeci.« 

»Sutra«, reče. 

»Neka bude kako kažeš — odvrati Mojsije 
— da znaš kako nitko nije kao Jahve, Bog 
naš. Žabe će otići od tebe, od tvojih službe- 
nika i tvoga naroda; ostat će samo u Rijeci.« 

Mojsije i Aron odu od faraona, a onda 
Mojsije zazva Jahvu zbog žaba kojima je 
kaznio faraona. I Jahve usliša Mojsija, te žabe 


pocrkaju po kućama, dvorištima i njivama. 

Komarci 


Onda će opet Jahve Mojsiju: 

»Reci Aronu neka zamahne svojim štapom 
i udari po prahu na tlu, neka se pretvori u 
komarce po svoj zemlji egipatskoj.« 

I učine tako: zamahne Aron rukom i šta- 
pom, i udari po prahu na tlu. Komarci navale 
na ljude i životinje. Sav prah na tlu pretvori 
se u komarce po svoj zemlji egipatskoj. 

Vračari pokušaše da svojim vračanjem stvo- 
re komarce, ali nisu mogli. Ljudi i životinje 
postanu plijenom komaraca. Tada vračari 
reknu faraonu: 

»To je prst Božji!« 

Ali je faraonovo srce bilo okorjelo, pa nije 
poslušao Mojsija i Arona, kako je Jahve i 
kazao. 

Obadi 


Onda Jahve reče Mojsiju: 

»Podrani ujutro, iziđi pred faraona kad 
krene k vodi, i reci mu: Ovako poručuje 
Jahve: Pusti moj narod da ode i da mi što- 


»Ne dolikuje da tako učinimo — odgovori 
Mojsije. — Žrtve koje mi prinosimo Jahvi, 
Bogu svome, za Egipćane su gnusoba. Kad 
bismo, dakle, na njihove oči prinosili žrtve 


koje su Egipćanima gnusne, zar nas ne bi 


kamenovali? Zato moramo u pustinju tri dana 


vanje iskaže. Ako ne pustiš moga naroda, pri- 
pustit ću obade na te, na tvoje službenike, na 
tvoj puk i tvoje domove. Egipatski domovi i 
samo tlo na kojem stoje vrvjet će od obada. 
Ali ću toga dana izuzeti gošenski kraj, u 
kojem živi moj narod, te se ondje obadi neće 
pojaviti, tako da znaš da sam ja Jahve u 
središtu zemlje. Tu ću razliku napraviti iz- 
među svoga i tvoga naroda. To će znamenje 
biti sutra.« 

I učini Jahve tako. Rojevi obada nalete u 
faraonov dvor, na domove njegovih službe- 
nika i po svoj zemlji egipatskoj. Zemlja na- 
strada od obada. 

Sad faraon pozove Mojsija i Arona pa im 
rekne: 

»Idite, prinesite žrtvu svome Bogu, ali u 


ovoj zemlji.« 

hoda te prinijeti žrtvu Jahvi, Bogu svome, 
kako nam je zapovjedio.« 

»Pustit ću vas da odete u pustinju — od- 
govori faraon — i prinesete žrtvu Jahvi, 
svome Bogu, ali ne odlazite predaleko. Molite 
za me!« 

Nato odvrati Mojsije: »Čim odem od tebe, 
zazvat ću Jahvu da sutra nestane obada s fa- 
raona, njegovih službenika i njegova puka. 
Ali neka faraon više ne vara! Neka pusti 
narod da ide i prinese žrtvu Jahvi.« 

Tako Mojsije ode od faraona i pomoli se 
Jahvi. I Jahve učini kako je Mojsije tražio: 
s faraona, s njegovih službenika i s njegova 
puka nestane obada — ni jedan jedini nije 
ostao. 

All opet ukruti faraon srce svoje i ne do- 
pusti narodu da ode. 


Pomor stoke 


Tada Jahve reče Mojsiju: 

»Idi k faraonu i reci mu: Ovako poručuje 
Jahve, Bog Hebreja: Pusti moj narod da ode 
i da mi štovanje iskaže. Ako ga ne pustiš, 
nego ga i dalje budeš zadržavao, ruka Jahvi- 
na udarit će strašnim pomorom po tvome 
blagu što je u polju: po konjima, magaradi, 
devama, krupnoj i sitnoj stoci. Razlikovat će 
Jahve stoku Izraelaca od stoke Egipćana, tako 
da ništa što pripada Izraelcima neće stradati.« 

Jahve je odredio i vrijeme, rekavši: 

»Sutra će Jahve izvesti ovo u zemlji.« 

Sutradan Jahve tako i učini. Sva stoka 
Egipćana ugine, a od stoke Izraelaca nije 
uginulo ni jedno grlo. 

Faraon je istraživao 1 uvjerio se da od iz- 
raelske stoke nije uginulo ni jedno grlo. Ali 
je srce faraonovo ipak otvrdlo, i nije pustio 
naroda. 

Čirevi 


Reče Jahve Mojsiju i Aronu: 

»Zagrabite pune pregršti pepela iz peći, pa 
neka ga Mojsije pred faraonovim očima baci 
prema nebu. Od toga će nastati sitna prašina 
po svoj zemlji egipatskoj, i na ljudima će i na 
životinjama izazivati otekline i stvarati čireve 
s kraja na kraj Egipta.« 

Tako oni uzeše pepela iz peći i dođoše pred 
faraona. Onda Mojsije rasu pepeo prema nebu, 
i otekline s čirevima prekriše ljude i životinje. 

Ni čarobnjaci se nisu mogli pojaviti pred 
Mojsijem, jer su i čarobnjaci, kao i ostali 
Egipćani, bili prekriveni čirevima. 

Ali je Jahve otvrdnuo srce faraonu, pa on 
ne posluša Mojsija i Arona, kako je Jahve 
Mojsiju i rekao. 


Tuča i vatra 


Tada Jahve reče Mojsiju: 

»Podrani ujutro, iziđi pred faraona i reci 
mu: Ovako poručuje Jahve, Bog Hebreja: 
Pusti narod da ode i da mi štovanje iskaže. 
Ako ih ne pustiš, sva zla svoja navalit ću ovaj 
put na te, na tvoje službenike i tvoj puk, tako 
da spoznaš da nema nikoga na svoj zemlji 
kao što sam ja. Ali se ti previše uzdižeš nad 
mojim narodom i priječiš mu da ode. Sutra 
u ovo doba pustit ću tuču tako strašnu kakve 
u Egiptu još nije bilo otkad je postao do 
sada. Zato naredi da pod krov utjeraju tvoje 
blago i sve što je vani na otvorenom. Sve što 
se nađe u polju, bilo čovjek bilo živinče, ne 
bude li uvedeno unutra, poginut će kad tuča 
zaspe po njima.« 

Faraonovi službenici, koji su se pobojali 
Jahvina govora, utjeraju svoje sluge i svoje 
blago unutra. Oni koji nisu marili za Jahvinu 
prijetnju ostave vani i svoje sluge i stoku. 

Mojsije diže svoj štap prema nebu. Jahve 
zagrmje i pusti tuču, i munje sastavi sa ze- 
mljom. Sipao je Jahve tuču po zemlji Egip- 
ćana; tuča je mlatila, kroz nju munje parale. 
Strahota se takva nije oborila na zemlju egi- 
patsku otkako su ljudi u njoj. Tuča pobi po 
svem Egiptu sve što je ostalo vani, ljude i 
životinje; uništi sve bilje po poljima 1 sva 
stabla poljska polomi. Samo u gošenskom 
kraju, gdje su živjeli Izraelci, nije bilo tuče. 

Faraon posla po Mojsija i Arona pa im 
reče: 

»Ovaj put priznajem da sam kriv. Jahve 
ima pravo, a ja i moj narod krivo. Molite 
Jahvu da ustavi gromove i tuču, a ja ću vas 
pustiti da idete. Nećete više dugo ostati.« 

Otišavši od faraona, Mojsije iziđe iz grada 
i podigne ruke prema Jahvi. Prestane grmlja- 
vina i tuča, a ni kiša više nije padala na ze- 
mlju. 

Kad je faraon vidio da je prestala gr- 
mljavina, tuča i kiša, opet padne u grijeh: i 
on i njegovi službenici opet otvrdnu srcem. 
Otvrdnu srce faraonu, i ne pusti on Izraelce, 


kako je Jahve i prorekao preko Mojsija. 


Skakavci 


Reče Jahve Mojsiju: 

»Idi k faraonu. Učinio sam da njemu i 
njegovim službenicima otvrdne srce, da izve- 
dem svoja znamenja među njima; da možeš 
pripovijedati svome sinu i svome unuku što 
sam učinio Egipćanima i kakva sam zname- 
nja izvodio među njima, kako biste znali da 
sam ja Jahve.« 

Tako Mojsije i Aron odu k faraonu i kažu 
mu: 

»Ovako poručuje Jahve, Bog Hebreja: 

Dokle ćeš odbijati da se preda mnom po- 
niziš? Pusti moj narod da mi iskaže štovanje. 
Jer ako ne pustiš moga naroda, sutra ću na- 
vesti skakavce na tvoju zemlju. Tako će pre- 
kriti površinu da se zemlja od njih neće vi- 
djeti. Pojest će ono što vam je iza tuče ostalo; 
i ogolit će vam sva stabla što po polju rastu. 
Ispunit će ti sav dvor, i kuće tvojih službenika 
i domove svih ostalih Egipćana — takvo što 
ne vidješe ni tvoji očevi ni očevi tvojih očeva 
u ovoj zemlji od svojih vremena do danas.« 

Okrene se i ode od faraona. 

»Dokle će nam ovaj čovjek biti stupica? — 
rekoše faraonu njegovi službenici. — Pusti te 
ljude neka idu i štovanje iskažu Jahvi, svome 
Bogu! Zar ne vidiš kako Egipat srlja u pro- 
past?« 

Dovedu Mojsija i Arona natrag k faraonu, 
a on im reče: 

»Idite! Iskažite štovanje Jahvi, svome 
Bogu! A tko će sve ići?« 


»Svi idemo — odgovori Mojsije — i mlado 

i staro. Odlazimo sa svojim sinovima i svojim 
kćerima; sa svojom krupnom i sitnom stokom, 
jer moramo održati svečanost Jahvi.« 

»Jahve bio s vama isto kao što i ja pustio 
da s vama pođu i djeca! — odgovori im. — 
Očito se vidi da vam nakana nije čista. Ne- 
ćemo tako! Nego muškarci neka odu i štova- 
nje iskažu Jahvi. To ste i tražili.« 

I otjeraju ih od faraona. 

Tada Mojsije podigne svoj štap povrh egi- 
patske zemlje, a Jahve navrati istočni vjetar 
po zemlji: puhao je toga cijelog dana i cijele 
noći. A kad je jutro svanulo, vjetar nanio ska- 
kavce. Oni se razlete po svoj egipatskoj ze- 
mlji i padnu po svim krajevima Egipta u 
silnoj gustoći: toliko ih mnoštvo nikad prije 
nije bilo niti će kada biti. Pokriju sve tlo, tako 


da se od njih zacrnjelo. Pojedu sve bilje u 
polju i sve plodove sa stabala što su bili ostali 
iza tuče. Ništa se više nije zelenjelo: ni stabla 
ni poljska trava u svem Egiptu. 

Brže-bolje dozva faraon Mojsija i Arona 
pa im reče: 

»Sagriješio sam protiv Jahve, vašega Boga, 
i vas! Oprostite mi uvredu još samo ovaj put 
i molite Jahvu, Boga svoga, da samo otkloni 
od mene ovaj smrtonosni bič!« 

Kad je Mojsije otišao od faraona, zazva 
Jahvu, i Jahve promijeni vjetar u veoma jak 
zapadnjak, koji pothvati skakavce i odnese 
prema Crvenome moru. Ni jedan jedini ska- 
kavac nije ostao ni u kojem kraju Egipta. 

Ali je Jahve stvrdnuo srce faraonu, i ne 
pusti on Izraelaca. 


Tama 
»Pruži ruku prema nebu — rekne Jahve 
Mojsiju — pa neka se tmina spusti na egi- 


patsku zemlju, tmina koja će se moći opipati.« 

Mojsije pruži ruku prema nebu, i spusti se 
gusta tmina na svu zemlju egipatsku: tri je 
dana trajala. Tri dana nisu ljudi jedan dru- 

goga mogli vidjeti, i nitko se sa svoga mjesta 
nije micao. A u mjestima gdje:su Izraelci ži- 
vjeli sjala svjetlost. 

Pozva onda faraon Mojsija 1 reče: 

»Idi i štovanje iskaži Jahvi! Ali vaša stoka, 
krupna i sitna, neka ostane ovdje. Vaša djeca 
neka idu s vama!« 

»Ti nas sam moraš opskrbiti prinosima i 
Žrtvama  paljenicama koje ćemo prinijeti 
Jahvi, Bogu svojemu — odgovori Mojsije. — 
Zato ćemo sa sobom potjerati i svoja stada. 
Ni papak neće ostati ovdje. Od njih nam valja 
izabrati za žrtvovanje Jahvi, Bogu svome, a 
ne znamo, dok onamo ne stignemo, što nam 
treba Jahvi prinijeti.« 

Jahve otvrdne faraonu srce, i on ne pri- 
stane da odu. 


Smrt prvorođenaca 


»Još ću samo jednom nedaćom udariti fa- 
raona i Egipat — reče Jahve Mojsiju. — Po- 
slije toga pustit će vas odavde. I više: sam 
će vas odavde potjerati. Kaži svijetu neka 
svaki čovjek ište od svoga susjeda i svaka 
žena od svoje susjede srebrnih i zlatnih dra- 
gocjenosti.« 

Jahve učini te Egipćani bijahu naklonjeni 
narodu. Sam Mojsije postane vrlo uvažen u 
egipatskoj zemlji, u očima faraonovih službe- 
nika i u očima naroda. 

A onda Mojsije navijesti: 

»Ovako poručuje Jahve: O ponoći proći 
ću Egiptom. Svaki će prvorođenac u egipat- 
skoj zemlji umrijeti, od prvorođenca farao- 
nova, koji bi imao sjediti na njegovu prije- 
stolju, do prvorođenca ropkinje koja se nalazi 
uz mlinski kamen; a uginut će i sve prvine 
od stoke. U svoj će zemlji egipatskoj nastati 
velik jauk, kakva nije bilo niti će kad poslije 
biti. Među Izraelcima ni pas neće zalajati na 
živo stvorenje: ni na čovjeka ni na životinju. 
Po tome ćete znati da Jahve luči Izraelca od 
Egipćanina. Onda će svi ovi tvoji dvorani 
k meni doći, preda me se baciti i vikati: Nosi 
se i ti i sav puk koji za tobom ide! Poslije 
toga ću otići.« 

I gnjevan ode od faraona. 

Noć Pashe 


Zatim sazva Mojsije sve starješine Izraelaca 
te im reče: 

»Idite i pribavite janje za svoje obitelji 1 
Žrtvujte Pashu. Onda uzmite kitu isopa, za- 
močite je u krv što je u zdjeli i poškropite 
krvlju iz zdjele nadvratnik i oba dovratnika. 
Neka nitko ne izlazi preko kućnih vrata do 
jutra. 

Meso, pečeno na vatri, neka se te iste noći 
pojede s beskvasnim kruhom i gorkim zeljem. 
A ovako ga blagujte: opasanih bokova, s obu- 
ćom na nogama i sa štapom u ruci. Jedite ga 
žurno: to je Jahvina pasha (prolaz). 

Kad Jahve bude prolazio da pobije Egip- 

ćane, zapazit će krv na nadvratniku i na oba 
dovratnika, pa će mimoići ta vrata i neće 
dopustiti da Zatornik uđe u vaše kuće da 
hara. 

Ovu uredbu držite u svim vremenima kao 
zakon za se i djecu svoju. I kad dođete u 
zemlju koju će vam Jahve dati kako je obe- 
ćao, vršite ovaj obred. Kad vas vaša djeca 
zapitaju: Što vam taj obred označuje? odgo- 
vorite im: Ovo je pashalna žrtva u čast Jahvi 
koji je prolazio mimo kuće Izraelaca kad je 
usmrćivao Egipćane, a naše kuće pošteđivao.« 

Tada se narod duboko nakloni i oda što- 
vanje. 

Potom Izraelci odu i poslušaju: kako je 
Jahve Mojsiju i Aronu naredio, tako i učine. 

U ponoći Jahve pobije sve prvorođence po 
zemlji egipatskoj: od prvorođenca faraonova, 
koji je imao sjediti na prijestolju, do prvo- 
rođenca sužnja u tamnici, a tako i sve prvine 
od stoke. 

Noću ustane faraon, on pa svi njegovi dvo- 
rani i svi Egipćani, jer se strašan jauk razlije- 
gao Egiptom: ne bijaše kuće u kojoj nije ležao 
mrtvac. 

Faraon pozva u noći Mojsija i Arona te 
im reče: 

»Ustajte i odlazite od moga naroda i vi 
i vaši Izraelci! Idite! Odajite štovanje Jahvi, 
kako ste tražili. Pokupite svoju i sitnu i 
krupnu stoku, kako ste zahtijevali: idite pa 
i mene blagoslovite!« 

Egipćani nagonili narod da brže ide iz ze- 
mlje, »jer izgibosmo svi«, govorahu oni. Tako 
narod ponese svoje još neukislo tijesto; naćve, 
uvijene u ogrtače, ponesoše na ramenima. 

Pođu tako Izraelci iz Ramsesa prema Su- 
kotu. Bilo je oko šest stotina tisuća pješaka, 
osim žena i djece. A mnogo i drugoga svijeta 
pođe s njima, i mnoga stoka, krupna i sitna. 

Vrijeme što su ga Izraelci proveli u Egiptu 


iznosilo je četiri stotine i trideset godina. 

Prijelaz preko 
Crvenog mora 


Krenuvši iz Sukota, utabore se u Etamu, 
na kraju pustinje. Jahve je išao pred njima, 
danju u stupu od oblaka, da im put pokazuje, 
a noću u stupu od ognja, da im svijetli. Tako 
su mogli putovati i danju i noću. I nije ispred 
naroda nestajao stup od oblaka danju ni stup 
od ognja noću. 

Kad su egipatskom kralju kazali da je 
narod pobjegao, faraon se i njegovi dvorani 
predomisliše o narodu. 

»Što ovo učinismo! — rekoše. — Pustismo 
Izraelce, i više nam neće služiti.« 

Zato opremi faraon svoja kola i povede 
svoju vojsku. Uze šest stotina poizbor svojih 
kola i ostala kola po Egiptu. I u svima bijahu 
štitonoše. 

Jahve otvrdnu srce faraonu, kralju egipat- 
skom, te on krenu u potjeru za Izraelcima, 
koji su otišli uzdignute pesnice. 

Egipćani, dakle, pođu za njima u potjeru. 

I dok su Izraelci taborovali uz more, blizu 


Pi-Hahirota, nasuprot Baal-Sefonu, stignu ih 
svi faraonovi konji pod kolima, njegovi ko- 
njanici i njegovi ratnici. 

Kako se faraon približavao, Izraelci pogle- 
daju i opaze da su Egipćani za njima u po- 
tjeri, pa ih obuzme velik strah. I poviču 
Izraelci Jahvi. 

»Zar nije bilo grobova u Egiptu — reknu 
Mojsiju — pa si nas izveo da pomremo u 
pustinji? Kakvu si nam uslugu učinio što st 
nas izveo iz Egipta! Zar ti nismo rekli baš 
ovo u Egiptu: Pusti nas! Služit ćemo Egip- 
ćane! Bolje nam je i njih služiti nego u pusti- 
nji poginuti.« 

»Ne bojte se! — reče Mojsije narodu. — 
Stojte čvrsto pa ćete vidjeti što će vam Jahve 
učiniti da vas danas spasi: Egipćane koje 
danas vidite nikad više nećete vidjeti. Jahve 
će se boriti za vas. Budite mirni!« 


JE 

Izraelci prelaze preko Crvenog mora 


»Zašto zapomažete prema meni! — reče 
Jahve Mojsiju. — Reci Izraelcima da krenu 
na put. A ti podigni svoj štap, ispruži svoju 
ruku nad morem i razdijeli ga nadvoje, da 
Izraelci mogu proći posred mora po suhu. Ja 
ću otvrdnuti srce Egipćana, i oni će poći za 
njima, a ja ću se onda proslaviti nad fara- 
onom i njegovim ratnicima, njegovim kolima 
i konjanicima. Neka znaju Egipćani da sam 
ja Jahve, kad se proslavim nad faraonom, 
njegovim kolima i njegovim konjanicima.« 

Anđeo Božji, koji je išao na čelu izraelskih 
četa, promijeni mjesto i stupi im za leđa. A 
i stup od oblaka pomakne se ispred njih i 
stade im za leda. Smjesti se između vojske 


egipatske i vojske izraelske, i postade onima 


oblak taman, a ovima rasvjetljivaše noć, tako 
te ne mogoše jedni drugima prići cijele noći. 

Mojsije je držao ruku ispruženu nad mo- 
rem, dok je Jahve svu noć na stranu valjao 
vode jakim istočnim vjetrom i more posušio. 

Kad su se vode razdvojile, Izraelci siđoše 
u more na osušeno dno, a vode stajahu kao 
bedem njima nadesno i nalijevo. 

Egipćani: svi faraonovi konji, kola i ko- 
njanici, nagnu za njima u more, u potjeru. 

Za jutarnje straže pogleda Jahve iz stupa 
od ognja i oblaka na egipatsku vojsku i u njoj 
stvori zbrku. Zakoči točkove njihovih kola 
da su se jedva naprijed micali. 

»Bježimo od Izraelaca! — poviču Egipćani 
— jer Jahve se za njih bori protiv Egipćana!« 

Egipćani potopljeni 


Tada će Jahve Mojsiju: 

»Pruži ruku nad more, da se vode vrate 
na Egipćane, na njihova kola i konjanike.« 

Mojsije pruži ruku nad more, i u cik zore 
more se vrati u svoje korito. Kako su Egip- 
ćani, bježeći, jurili prema moru, Jahve ih 
strmoglavi usred voda. Tako vode, slijeva- 
jući se natrag, potope kola, konjanike, i svu 
vojsku faraonovu koja bijaše pošla u potjeru 
za Izraelcima u more. I ne ostade od njih ni 
jedan jedini. 

A Izraelci išli suhim posred mora, vode 
im stale kao zid zdesna i slijeva. Tako Jahve 
u onaj dan izbavi Izraela iz šaka egipatskih, 
i vidje Izrael pomorene Egipćane na morsko- 
me žalu. Osvjedoči se Izrael i o silnoj moći 
koju Jahve pokaza nad Egipćanima. Narod 
se poboja Jahve, i povjerova Jahvi i njegovu 
sluzi Mojsiju. 

Tada Mojsije s Izraelcima zapjeva ovu pje- 


smu Jahvi u slavu: 


»U čast Jabvi zapjevat ću, 
jer se proslavio, 
konja i konjanika 
u more on je vrgao. 
Moja je snaga, moja pjesma — Jahve 
jer je mojim postao izbaviteljem. 
On je Bog moj, njega ja ću slaviti, 
on je Bog oca moga, 
njega ću veličati. 
Tko je kao ti, Jahve, među bogovima, 
tko kao ti sija u svetosti, 
u djelima strašan, divan u čudima? 
Milošću svojom vodio si ovaj narod, tobom 
otkupljen, 
k svetom tvom Stanu snagom si ga svojom 
upravio« 


Tada Aronova sestra, proročica Mirjam, 


uze bubanj u ruku, a sve žene pridruže joj se 
s bubnjem u ruci i plešući. Mirjam je zači- 
njala pjesmu: 


»Zapjevajte Jahvi, 

jer se slavom proslavio! 
Konja s konjanikom 

u more je survao.« 

IZLAZAK 15 


Pai 
pi 


Gorak izvor 
kod Mare 


Pokrene Mojsije Izraelce od Crvenog mora, 
i pođu na put kroz pustinju Šur. Tri su dana 
putovali pustinjom, a vode nisu našli. 
Dođu k Mari, ali nisu mogli piti vode kod 
Mare, jer je bila gorka. Stoga se i zove Mara 
(Gorčina). 
Narod je mrmljao na Mojsija i govorio: 
»Što ćemo piti?« 
A on zazva Jahvu. Jahve mu pokaže neko 
drvo. Baci on to drvo u vodu, i voda po- 
stane slatka. 
Tu im Jahve postavi zakon i pravo i tu ih 
stavi u kušnju. Zatim reče: 
»Budeš li zdušno slušao glas Jahve, Boga 
svoga, vršeći što je pravo u njegovim zapo- 
vijedima i držao njegove zakone, nikakvih 
bolesti koje sam pustio na Egipćane na vas 
neću puštati. Jer ja sam Jahve koji dajem | 
zdravlje.« 
Zatim stignu u Elim, gdje je bilo dvanaest 
izvora i sedamdeset palama. Tu se, uz vodu, 
utabore. 

Mana s neba 


Potom krenu iz Elima, i sva izraelska za- 
4 jednica dođe u pustinju Sin, koja je između 
4 Elima i Sinaja, petnaestog dana drugoga mje- 
seca nakon odlaska iz zemlje egipatske. U 
“pustinji sva izraelska zajednica počne mrmlja- 
ti protiv Mojsija i Arona. 
X »Oh, da smo pomrli od ruke Jahvine u 
zemlji egipatskoj, kad smo sjedili kod lonaca 
s mesom i jeli kruha do mile volje! — rekoše 
im. — Izveli ste nas u ovu pustinju da sve 


ovo mnoštvo gladom pomorite!« 


Kruh se skuplja 


Tada reče Jahve Mojsiju: 

»Učinit ću da vam daždi kruh s neba. Neka 
narod ide i skuplja svaki dan koliko mu za 
dan treba. Tako ću ih kušati i vidjeti hoće 
li se držati moga zakona ili neće. A šestoga 
dana, kad spreme što su nakupili, bit će dva- 


put onoliko koliko su skupljali za svaki dan.« 

Onda Mojsije i Aron progovore svim Iz- 
raelcima: 

» Večeras ćete poznati da vas je Jahve izveo 
iz zemlje egipatske, a ujutro ćete vidjeti svo- 
jim očima Jahvinu slavu, jer vas je čuo Jahve 
kako ste protiv njega mrmljali. Što smo mi da 
protiv nas mrmljate?« 

I dok je Aron svoj izraelskoj zajednici go- 
vorio, oni se okrenu prema pustinji, i gle! u 
oblaku pojavi se Jahvina slava. 

Onda se Jahve oglasi Mojsiju i reče mu: 

»Čuo sam mrmljanje Izraelaca. Ovako im 


reci: Večeras ćete jesti meso, a ujutro ćete se 
nasititi kruha. Tada ćete poznati da sam ja 
Jahve, Bog vaš.« 

I doista! Navečer se pojave prepelice i pre- 
kriju tabor. A ujutro obilna rosa sve orosila 
oko tabora. Kad se prevlaka rose digla, po- 
vršinom pustinje ležao tanak sloj, nešto poput 
pahuljica, kao da se slana uhvatila po zemlji. 
Kad su Izraelci to vidjeli, pitali su jedan 

drugoga: »Što je to?« Jer nisu znali što je. 
Onda im Mojsije reče: 

»To je kruh koji nam je Jahve pribavio 
za hranu. A ovo je zapovijed koju je Jahve 
izdao: Nakupite koliko kome treba za jelo 
— jedan gomer* po osobi, svatko prema broju 
članova koji su mu u šatoru.« 

Izraelci tako uradiše. Neki nakupe više, 
neki manje. Kad su izmjerili na gomer, po- 
kaza se da nije ništa preteklo onome koji bi- 
jaše nakupio mnogo, a niti je nedostajalo ono- 
me koji bijaše nakupio manje: svatko je 


nakupio koliko mu je trebalo za jelo. 

»Neka nitko ne ostavlja ništa za ujutro!« 
rekne im Mojsije. Ali oni nisu poslušali Moj- 
sija; neki ostave i za sutra. A to im se ucrva 
i usmrdje. Mojsije se na njih razljuti. 

Tako su skupljali svako jutro koliko je 
kome trebalo za jelo. I kad bi sunce ogrijalo, 
mana bi se rastopila. 


* 31/, litre 


Onda šestoga dana nakupiše dvostruku ko- 
ličinu hrane — po dva gomera na svakoga. 
Kad su starješine zajednice došle da izvijeste 
Mojsija, on im reče: 

»Ovo je zapovijed Jahvina: Sutra je dan 
potpunog odmora, subota Jahvi posvećena. 
Ispecite što želite peći; skuhajte što želite 
kuhati. Sve što vam preteče ostavite za sutra.« 

Ostave to oni za sutra, kako je Mojsije 
naredio, i niti se usmrdjelo niti su se crvi po- 
javili. 

»Jedite to danas — reče im Mojsije — jer 


je ovaj dan subota u čast Jahve; danas nećete 
naći mane na polju. Šest je dana skupljajte, 
a sedmoga, u subotu, neće je biti.« 

Bijaše nekih koji su i sedmoga dana išli 
da je nakupe, ali ništa ne nađoše. Zato Jahve 
reče Mojsiju: 

»Dokle ćete odbijati da se pokorite mojim 
zapovijedima i mojim zakonima? Pogledajte! 
Zato što vam je Jahve dao subotu, daje vam 


IZLAZAK 16 


hrane šestoga dana za dva dana. Neka svatko 
stoji gdje jest; neka nitko u sedmi dan ne 
izlazi iz svoga stana.« 

Dom je Izraelov tu hranu prozvao manom. 
Bijaše kao zrno korijandra; bijela, a imala je 
ukus medenog kolačića. 

Onda rekne Mojsije: »Ovo je zapovijed 
koju je izdao Jahve: Napunite tim jedan go- 
mer i čuvajte ga za svoje potomke, da vide 
hranu kojom sam vas hranio u pustinji kad 
sam vas izbavio iz zemlje egipatske.« 

I naredi Mojsije Aronu: 


»Uzmi jednu posudu; stavi u nju cio gomer 
mane, a onda je položi pred Jahvu da se 
sačuva za vaše potomke.« 

Kako je Jahve naredio Mojsiju, Aron je 
stavi pred Svjedočanstvo na čuvanje. 

Izraelci su se hranili manom četrdeset go- 
dina, sve dok nisu došli u naseljenu zemlju: 
jeli su manu do dolaska na granicu zemlje 
kanaanske. 

Voda iz pećine 


Sva izraelska zajednica po Jahvinoj zapo- 
vijedi krene dalje iz pustinje Sina. Utabore se 
kod Refidima. Tu nije bilo vode da narod 
pije. Zato narod zapodjene prepirku s Moj- 
sijem. Vikali su: »Daj nam vode da pijemo!« 

A Mojsije im odgovori: 

»Zašto se sa mnom prepirete? Zašto kušate 
Jahvu?« 

Ali je narod žeđao za vodom, pa je mr- 
mljao na Mojsija 1 govorio: 

»Zašto si nas iz Egipta izveo? Zar da nas 
žeđom pomoriš, nas, našu djecu i našu stoku?« 


4 » . . 

»Što ću s ovim narodom! — zazivao je 

Mojsije Jahvu. — Još malo pa će me kame- 
novati.« 


»Istupi pred narod! — rekne Jahve Moj- 
siju. — Uzmi sa sobom nekoliko izraelskih 
starješina; uzmi u ruku štap kojim si udario 
Rijeku i pođi. A ja ću stajati pred tobom 
ondje, na pećini na Horebu. Udari po pećini: 
iz nje će poteći voda, pa neka se narod na- 
Pije.« 

Mojsije učini tako naočigled izraelskih sta- 
rješina. 

Mjesto prozovu Masa i Meriba, zbog toga 
što su se Izraelci prepirali i kušali Jahvu go- 


voreći: »Je li Jahve među nama ili nije?« 

Pobjeda 
nad Amalečanima 


Uto dođu Amalečani i zaratuju s Izraelci- 
ma kod Refidima. A Mojsije reče Jošui: 

»Odaberi momčad pa pođi i zapodjeni 
borbu s Amalečanima. Ja ću sutra stati na 
vrh brda, sa štapom Božjim u ruci.« 

Jošua učini kako mu je Mojsije rekao te 
zađe u borbu s Amalečanima, a Mojsije, Aron 
i Hur uzađoše na vrh brda. 

I dok bi Mojsije držao ruke uzdignute, Iz- 
raelci bi nadjačavali; a kad bi ruke spustio, 
nadjačavali bi Amalečani. Ali Mojsiju ruke 
napokon klonu. Zato uzeše kamen, staviše ga 
poda nj, i on sjede, dok mu Aron i Hur, jedan 
s jedne, a drugi s druge strane, držahu ruke, 
tako da mu izdržaše do sunčanog zalaska. 

Jošua oštricom mača svlada Amaleka i 


njegov narod. 

Jitro svjetuje 
Mojsija 


A Jitro, midjanski svećenik, tast Mojsijev, 
ču sve što učini Bog Mojsiju i svemu izrael- 
skom narodu, i kako Jahve izbavi Izraelce 
iz Egipta, pa mu izađe ususret u pustinju. 

Mojsije je onda pripovijedao svome tastu 
o svemu što je Jahve učinio faraonu i Egip- 
ćanima zbog Izraelaca; o svim nezgodama 
što su ih snašle na putu, ali ih je Jahve od 
njih izbavio. 

»Neka je hvaljen Jahve koji vas je iz- 
bavio od egipatskih šaka i od šaka faraono- 
vih — reče Jitro. — Sada znam da je Jahve 
veći od svih bogova, jer je izbavio narod 
ispod egipatske vlasti, kad su s njim okrutno 
postupali.« 

Sutradan Mojsije sjede da kroji pravdu na- 
rodu. Narod je oko njega stajao od jutra do 
mraka. Vidjevši Mojsijev tast sav trud što 
on za narod čini, rekne mu: 

»Što to imaš toliko s narodom? I zašto ti 
sam sjediš, a sav narod stoji oko tebe od ju- 
tra do mraka?« 

»Narod dolazi k meni — odgovori Mojsije 
— da se s Bogom posavjetuje. Kad zađu u 
prepirku, dođu k meni. Ja onda rasudim iz- 
među jednoga i drugoga; izložim im Božje 
zakone i odredbe.« 

»Nije dobro kako radiš — odgovori Moj- 
siju tast. — I ti i taj narod s tobom potpuno 
ćete se iscrpsti. Ta posao je za te pretežak; 
sam ga ne možeš obavljati. Poslušaj me. Svje- 

tovat ću te, i Bog će biti s tobom! Ti zastupaj 
narod pred Bogom; podastiri Bogu njihove 
razmirice. Poučavaj ih o zakonima i odred- 
bama; svraćaj ih na put kojim moraju ići, 
upućuj ih na djela koja moraju vršiti. Onda, 
proberi između svega puka ljude sposobne, 
bogobojazne i pouzdane, koji mrze mito, te 
ih postavi za glavare puku: tisućnike, stot- 
nike, pedesetnike i desetnike. Neka sude na- 
rodu u svako doba. Sve veće slučajeve neka 
preda te iznose, a u manjima neka sami ra- 
suđuju. Olakšaj sebi breme koje će oni s to- 

bom nositi. Ako tako uradiš, i Bog ti to 
odobri, moći ćeš izdržati, i sav ovaj narod 
odlazit će kući u miru.« “e 

Mojsije posluša savjet svoga tasta i učini 
sve kako ga svjetova. Probere Mojsije spo- 
sobnih ljudi od svih Izraelaca pa ih postavi 
za glavare narodu: tisućnike, stotnike, pede- 
setnike i desetnike. Oni su sudili narodu u 
svako doba. Teže slučajeve iznosili bi Mojsiju, 
a sve manje sami rješavali. 

Zatim Mojsije otpusti svoga tasta, i on ode 
u svoju zemlju. 

Deset zapovijedi 


Tri mjeseca nakon izlaska iz zemlje egi- 
patske, istoga dana, stignu Izraelci u Sinaj- 
sku pustinju. Postave Izraelci tabor tu pred 
brdom, a Mojsije se popne k Bogu. 

Jahve ga zovne s brda pa mu rekne: 

»Ovako kaži domu Jakovljevu, proglasi 
djeci Izraelovoj: Vi ste vidjeli što sam učinio 
Egipćanima; kako sam vas nosio na orlovskim 
krilima i k sebi vas doveo. Stoga, budete li 
mi se vjerno pokoravali i držali moj Savez, 
vi ćete mi biti predraga svojina mimo sve 
narode — tA moj je sav svijet! — vi ćete mi 
biti kraljevstvo svećenika, narod svet. Tim 
riječima oslovi Izraelce.« 

Mojsije se vrati i sazva narodne starješine 
te im izloži sve što mu je Jahve naredio. A 
sav narod uzvrati jednoglasno: 

»Vršit ćemo sve što je Jahve naredio.« 

Onda Mojsije prenese odgovor naroda 
Jahvi. 

Nato Jahve reče Mojsiju: 

»Ja ću, evo, doći k tebi u gustom oblaku, 
da narod čuje kad budem s tobom govorio, 
i da ti zauvijek vjeruje.« 

»Pođi k narodu — reče Jahve Mojsiju — i 
posvećuj ga danas i sutra. Neka opere svoju 
odjeću; neka bude gotov prekosutra, jer će 

prekosutra sići Jahve na brdo Sinaj naočigled 
svega puka. Postavi naokolo granicu za na- 
rod i izdaj naredbu: Pripazite da se na brdo 
ne penjete; da se ni podnožja ne dotičete! 
Tko se god brda dotakne, smrt će ga snaći. 
Nikakva ruka neka ga se ne dotakne, nego 
neka bude kamenjem zasut ili strijelom ustri- 
jeljen: bio čovjek ili živinče, neka na životu 
ne ostane. Na otegnuti zvuk trube neka se na 
brdo penju.« 

Mojsije siđe s brda k narodu i poče posve- 
ćivati narod. Oni operu svoju odjeću. »Budite 
gotovi za prekosutra!« — rekne Mojsije na- 
rodu. 

A prekosutra, u osvit dana, prolomi se gr- 
mljavina, munje zasijevaše, a gust se oblak 
nadvi nad brdo. Gromko zaječa truba, za- 
drhta sav puk koji bijaše u taboru. 

Mojsije povede puk iz tabora u susret Bogu. 
Stadoše na podnožju brda. 

Brdo Sinaj zavilo se u dim, jer je Jahve 
u obliku ognja sišao na nj. Dizao se dim kao 
dim iz peći. Sve se brdo silno treslo. 

Zvuk trube bivao sve jači. Mojsije je go- 
vorio, a Bog mu grmljavinom odgovarao. Ja- 
hve siđe na Sinajsko brdo, na vrhunac, i 
pozva Jahve Mojsija na vrhunac brda. Moj- 
sije se uspe. 


IZLAZAK 20 


Onda Bog izgovori sve ove riječi: 

»Ja sam Jahve, Bog tvoj, koji sam te izveo 
iz zemlje egipatske, iz kuće ropstva. 

Nemoj imati drugih bogova osim mene. 

Ne pravi sebi urezana lika niti kakve slike 
onoga što je gore na nebu, ili dolje na zemlji, 
ili u vodama pod zemljom. Ne klanjaj im se 
niti im služi. Jer ja, Jahve, Bog tvoj, Bog sam 
ljubomoran, koji kažnjavam grijeh otaca — 
onih koji me mrze — na djeci do trećeg i 
četvrtog koljena, a iskazujem ljubav tisućama 
koji me ljube i vrše moje zapovijedi. 

Ne izgovaraj uzalud ime Jahve, Boga svo- 
ga, jer Jahve ne oprašta onome koji uzalud 
izgovara ime njegovo. 

Sjeti se da svetkuješ dan subotnji. Šest dana 
radi i obavljaj sav svoj posao. A sedmoga je 
dana subota, počinak posvećen Jahvi, Bogu 
tvojemu. Tada nikakva posla nemoj raditi: ni 
ti, ni tvoj sin, ni tvoja kći, ni tvoj sluga, ni 
tvoja sluškinja, ni tvoja živina, niti stranac 
koji se nađe unutar tvojih vrata. Ta i Jahve 
je šest dana stvarao nebo, zemlju i more i 
sve što je u njima, a sedmoga je dana poči- 
nuo. Stoga je Jahve blagoslovio i posvetio dan 
subotni. 

Poštuj oca svoga i majku svoju, da imadneš 
dug život na zemlji koju ti da Jahve, Bog 
tvoj. 

Ne ubij! 

Ne učini preljuba! 

Ne ukradi! 

Ne svjedoči lažno na bližnjega svoga! 

Ne poželi kuće bližnjaga svoga! Ne poželi 
žene bližnjega svoga; ni sluge njegova, ni 
sluškinje njegove, ni vola njegova, ni magarca 
njegova, niti išta što pripada bližnjemu tvo- 
me!« 

Sav je puk bio svjedok grmljavine i sije- 
vanja, svi čuše zvuk trube i vidješe kako se 
brdo dimi: gledali su i tresli se i stajali po- 
dalje. Onda rekoše Mojsiju: 

»Ti nam govori, a mi ćemo slušati. Neka 
nam Bog ne govori, da ne pomremo!« 

»Ne bojte se — reče Mojsije narodu. — 
Bog je došao da vas samo iskuša; da strah 
pred njim ostane s vama te da ne griješite.« 

Narod ostane podalje, a Mojsije pristupi 
gustom oblaku gdje se Bog nalazio. 


Plemenski zakoni 


Bog je, preko Mojsija, Izraelcima dao 1 
druge zakone koji Deset zapovijedi primje- 
njuju na svakidašnji život. Evo nekih između 
njih: 

»Tko god udari čovjeka pa ga usmrti, neka 
se smrću kazni. 

Tko udari svoga oca ili svoju majku, neka 
se kazni smrću. 

Tko otme čovjeka — bilo da ga proda, 
bilo da ga u svojoj vlasti zadrži — neka se 
kazni smrću. 

Tko prokune svoga oca ili svoju majku, 
neka se kazni smrću. 

Neka je kazna: život za život, oko za oko, 
zub za zub, ruka za ruku, noga za nogu, 
opeklina za opeklinu, rana za ranu, modrica 
za modricu. 

Tko bi prinosio žrtve kojemu kumiru — 
osim Jahvi jedinom — neka bude izručen 
prokletstvu i potpuno uništen. 

Ne tlači pridošlicu niti mu nanosi nepravde, 
jer ste i sami bili pridošlice u zemlji egipat- 
skoj. 

Ne cvilite udovice 1 siročeta! Ako ih 
ucviliš i oni zavape k meni, sigurno ću nji- 
hove vapaje uslišati. Moj će se gnjev raspaliti, 
i mačem ću vas pogubiti. Tako će vam žene 


ostati udovice a djeca siročad. 

Ako uzajmiš novca kome od moga naroda, 
siromahu koji je kod tebe, ne postupaj prema 
njemu kao lihvar! Ne nameći mu kamata! 

Uzmeš li svome susjedu ogrtač u zalog, 
moraš mu ga vratiti prije zalaza sunca. Ta to 
mu je jedini pokrivač kojim omata svoje tijelo 
i u kojem može leći. Ako k meni zavapi, usli- 
šat ću ga, jer sam ja milostiv! 

Ne huli Boga i ne psuj glavara svoga na- 
roda. 

Ne daji lažne izjave! Ne pomaži zlikovcu 
svjedočeći krivo! 

Ne povodi se za mnoštvom da činiš zlo; 
niti svjedoči u parnici stajući na stranu većine 
protiv pravde. Ne smiješ biti pristran prema 
siromahu u njegovoj parnici.« 


Kovčeg Saveza 


Dođe Mojsije i kaza narodu sve riječi _Ja- 
hvine i sve odredbe. A sav puk odgovori u 
jedan glas: 

»Sve riječi što ih Jahve reče, vršit ćemo.« 

Tada Mojsije popiše sve riječi Jahvine. A 
ujutro podrani te podigne žrtvenik na podno- 
žju brda i dvanaest stupova za dvanaest ple- 
mena Izraelovih. Zatim naloži mladim Iz- 
raelcima da prinesu žrtve. 

Prihvati zatim Knjigu Saveza pa je narodu 
glasno pročita, a narod uzvrati: 

»Sve što je Jahve rekao, izvršit ćemo i 
poslušat ćemo.« 

Mojsije potom uzme krvi te poškropi narod 
govoreći: »Ovo je krv Saveza koji Jahve sada 
s vama uspostavlja na temelju svih ovih 
riječi.« 

Onda se uspne Mojsije s Aronom, Nadabom 
i Abihuom i sa sedamdeset starješina Izraelo- 
vih. Oni vidješe Boga Izraelova. Ni ruke 
svoje nije pružio na izabranike Izraelaca: 
slobodno su Boga motrili i jeli i pili. 

Onda Jahve reče Mojsiju: 

»Popni se k meni na brdo i pričekaj ondje. 
Dat ću ti kamene ploče sa zakonom i zapo- 
vijedima koje sam za njihovu pouku napisao.« 

IZLAZAK 24-25 


Ustane Mojsije i njegov pomoćnik Jošua, te 
se Mojsije popne na brdo Božje. A starješi- 
nama reče: 

»Čekajte nas ovdje dok se vratimo. Eto je 
s vama Aron i Hur. Tko imadne kakvu raz- 
miricu, neka se obrati na njih.« 

Zatim Mojsije uzađe na brdo, a onda oblak 
prekri brdo. Slava se Jahvina nastani na Si- 
najskom brdu, i oblak ga obavijaše šest dana. 
Sedmoga dana zovne Jahve Mojsija isred 
oblaka. Slava Jahvina na vrhuncu brda bi- 
jaše očima Izraelaca kao vatra koja sažiže. 
Mojsije zađe u oblak i uspne se na brdo. Če- 
trdeset dana i četrdeset noći boravio je Moj- 
sije na brdu. 

Jahve reče Mojsiju: 

»Reci Izraelcima da me darivaju, a vi pri- 
majte darove u moju čast od svakoga koji daje 
od srca. A primajte ove darove: zlato, srebro: 
i tuč; ljubičasto, crveno i tamnocrveno predi- 
vo i prepredeni lan; učinjene ovnujske kože, 
pa fine kože; bagrenovo drvo; ulje za svjetlo; 
mirodije za ulje pomazanja i miomirisno ka- 
đenje; oniks i drugo drago kamenje. Neka mi 
sagrade svetište da mogu boraviti među njima. 
Pri gradnji Prebivališta i svega u njemu po- 
stupi točno prema uzorku koji ti pokažem.« 

Od bagrenova drva neka naprave Kovčeg: 
dva i po lakta dug, lakat i po širok i lakat 
i po visok. Okuj ga čistim zlatom, okuj ga 
izvana i iznutra; a oko njega stavi naokolo 
završni pojas od zlata. Salij za nj četiri zlatna 


koluta; prikuj ih za četiri njegove noge; dva 
koluta s jedne strane, a dva s druge. Od ba- 
grenova drva napravi i motke te ih u zlato 
okuj. Onda provuci motke kroz kolutove sa 
strana Kovčega da se na njima Kovčeg nosi. 
Neka motke ostanu u kolutima Kovčega; 
neka se iz njih ne izvlače. Svjedočanstvo koje 
ću ti predati, u Kovčeg položi. 

Pomirilište napravi također od čistoga 
zlata. Neka bude dugo dva i pol lakta, a ši- 
roko lakat i pol. Skuj i dva kerubina od zlata 
za oba kraja Pomirilišta. Kerubini neka dignu 
svoja krila uvis tako da svojim krilima zakla- 
njaju Pomirilište. Neka budu licem okrenuti 
jedan prema drugome, ali tako da lica keru- 
bina gledaju u Pomirilište. Stavi na Kovčeg 
Pomirilište, a u Kovčeg položi ploče Svjedo- 
čanstva što ću ti ih dati. Tu ću se ja s tobom 
sastajati i ozgo ću ti, iznad Pomirilišta — 
između ona dva kerubina što su na Kovčegu 

ploča Svjedočanstva — saopćavati sve zapo- 
vijedi namijenjene Izraelcima. 

Napravi od bagrenova drva stol dva lakta 
dug, lakat širok, a lakat i pol visok. U čisto 
ga zlato obloži i načini mu naokolo završni 
pojas od zlata. Naokolo mu načini obrub, 
podlanicu širok, a onda po obrubu stavi za- 
vršni pojas od zlata. Nadalje, uspravi mu 
četiri koluta od zlata pa mu ih pričvrsti na 
njegova četiri nožna ugla. Neka su kolutovi 
tik pod obrubom, da služe kao kvake mot- 
kama za nošenje stola. Motke napravi od 
bagrenova drva i u zlato ih okuj. O njima 
će se stol nositi. Za nj onda napravi: zdjele, 
varnjače, vrčeve i pehare za izlijevanje pri- 
nosa. Načini ih od čistoga zlata. Na stol 
svagda stavljaj pred moje lice prineseni kruh.« 

Načini svijećnjak od čistoga zlata. Svijeć- 
njak neka bude skovan. Njegovo podnožje, 
njegov stalak, njegove čaše, čaške i latice — 

IZLAZAK 26-28 


sve neka bude od jednoga komada. Šest kra- 
kova neka mu izbija sa strana; tri kraka s 
jedne strane stalka, a tri kraka s druge strane 
stalka. Na jednome kraku neka budu tri čaše 
u obliku bademova cvijeta, svaka .s čaškom i 
laticama. 

Prebivalište načini od deset zavjesa: od lju- 
bičastog, crvenog i tamnocrvenog prediva i 
prepredenog lana. Na njima neka budu ve- 
zeni likovi kerubina — djelo umjetnika. 

Napravi zavjesu od ljubičastog, crvenog i 
tamnocrvenog prediva i prepredenog lana. 
Onda unesi Kovčeg svjedočanstva za tu za- 
vjesu. Postavi zatim stol van pred zavjesu, a 


svijećnjak na južnu stranu Prebivališta, prema 
stolu. 

Načini žrtvenik od bagrenova drva. Na 
njegova četiri ugla načini rogove. Načini za 
žrtvenik i posuđe za zgrtanje otpadaka. 

A onda dovedi k sebi između Izraelaca 
svoga brata Arona zajedno s njegovim sino- 
vima: Nadabom, Abihuom, Eleazarom i Ita- 
marom, da mi služe kao svećenici. Napravi 
svome bratu Aronu sveto ruho na čast i 
ukras. Obrati se svim vještacima koje sam 

obdario mudrošću, neka naprave haljine Aro- 
nu da bi se posvetio i vršio svećeničku službu 
u moju čast. Neka ovu odjeću naprave: na- 
prsnik, oplećak, ogrtač, košulju resama ob- 
rubljenu, mitru i pas. 

Oplećak neka naprave od zlata, od ljubi- 
častog, crvenog i tamnocrvenog prediva i od 
prepredenog lana — vješto izrađen. Neka na 
njemu budu dvije poramenice, pričvršćene za 
njegove krajeve. Zatim uzmi dva draga ka- 
mena oniksa i u njih ureži imena Izraelovih 
sinova. Tako, neka Aron nosi njihova imena 
o svoja dva ramena pred Jahvom da ih se 
sjeća. 


> 


X w 


Ogrtač za oplećak sav napravi od ljubi- 
častog prediva. Na njegovu rubu sve naokolo 
načini šipke od ljubičastog, crvenog i tamno- 
crvenog prediva, a između njih zvonca od 
zlata naokolo. Neka budu na Aronu dok 
vrši službu, da se čuje kad ulazi u svetište 
pred Jahvu 1 kad izlazi; tako neće umrijeti. 

Napravi potom jednu ploču od čistoga zla- 
ta i na njoj ureži, kao što se urezuje na pe- 
čatnom prstenu: "Jahvi posvećen. Za mitru 
je priveži modrom vrpcom da stoji s pročelja 


IZLAZAK 28-31 


mitre. Neka uvijek stoji na njegovu čelu da 
za njih stječe blagonaklonost Jahvinu. 

Arona i njegove sinove pomaži, ispuni im 
ruke vlašću i posveti ih da mi služe kao sve- 
ćenici. 

Ovo je obred koji ćeš obaviti na njima da 
ih posvetiš za moje svećenike: Uzmi jednog 
junca i dva ovna bez mane; onda beskvasnoga 
kruha, beskvasnih kolača zamiješenih u ulju 
i beskvasnih prevrta uljem namazanih. Na- 
pravi ih od bijeloga pšeničnog brašna. Naslaži 
ih u košaricu i u košarici prinesi ih s juncem 
i oba ovna. 

Dovedi Arona i njegove sinove k ulazu u 
Šator sastanka i operi ih u vodi. Zatim uzmi 
odijelo i obuci Arona u košulju; stavi na nj 
ogrtač oplećka, oplećak i naprsnik, i opaši ga 
tkanicom oplećka. Ustakni mu mitru na gla- 
vu; na mitru stavi sveti vijenac. Uzmi zatim 
ulja za pomazanje; izlij na njegovu glavu i 
pomaži ga. Onda dovedi njegove sinove; 
obuci ih u košulje; opaši ih u pasove i obvij 
im turbane. Svećeništvo neka im pripada 
vječnom uredbom. Tako posveti Arona i 
njegove sinove!« 

Jahve opet reče Mojsiju: 

»Reci Izraelcima: Subote moje morate odr- 
žavati, jer subota je znak između mene i vas 
od naraštaja do naraštaja, da budete svjesni 
da vas ja, Jahve, posvećujem. Šest dana neka 
se vrše poslovi, ali sedmi dan neka bude dan 
posvemašnjeg odmora, Jahvi posvećen. Ta 
Jahve je za šest dana sazdao nebo i zemlju, 
a sedmoga je dana prestao raditi i odahnuo.« 

Kad Jahve svrši svoj razgovor s Mojsijem 
na Sinajskom brdu, dade mu dvije ploče 
Svjedočanstva, ploče kamene, ispisane prstom 
Božjim. 

Zlatno tele 


A narod, videći gdje Mojsije dugo ne silazi 
s brda, okupi se oko Arona pa mu rekne: 

»Ustaj! Napravi nam boga, pa neka on 
pred nama ide! Ne znamo što se dogodi s tim 
čovjekom Mojsijem koji nas izvede iz zemlje 
egipatske.« 

»Poskidajte zlatne naušnice što vise o ušima 
vaših žena, vaših sinova i vaših kćeri — od- 
govori im Aron — pa ih meni donesite.« 

Sav svijet skine zlatne naušnice što ih je o 
ušima imao i donese Aronu. Primivši zlato 
iz njihovih ruku, rastopi kovinu u kalupu i 
načini saliveno tele. 

A oni poviču: »Ovo je tvoj bog, Izraele, 
koji te izveo iz zemlje egipatske.« 

Vidjevši to Aron, sagradi pred njim žrtve- 
nik, a onda najavi: 

»Sutra neka se priredi svečanost u čast 
Jahvi!« 

Sutradan rano ustanu i prinesu žrtve palje- 
nice i donesu žrtve pričesnice. Onda svijet 
posjeda da jede i pije. Poslije toga ustade da 
se zabavlja. 

»Požuri se dolje! — progovori Jahve Moj- 

siju. — Narod tvoj, koji si izveo iz zemlje 
egipatske, pošao je naopako. Brzo su zašli 
s puta koji sam im odredio. Napravili su sebi 
tele od rastopljene kovine; preda nj pali ni- 
čice i Žrtve mu prinijeli uz poklike: Ovo je 
tvoj bog, Izraele, koji te izveo iz zemlje 
egipatske! Dobro vidim — reče dalje Jahve 
Mojsiju — da je ovaj narod tvrde šije. Pusti 


sada neka se moj gnjev na njih raspali da ih 


istrijebim. Onda ću od tebe razviti velik 
narod.« 

Mojsije pak zapomagao pred Jahvom, Bo- 
gom svojim, i govorio: 

»O Jahve! Čemu da gnjevom plamtiš na 
svoj narod koji si izbavio iz zemlje egipatske 
silom velikom i rukom jakom! Zašto bi Egip- 
ćani morali reći: ?U zloj ih je namjeri i odveo, 
tako da ih smakne u brdinama i izbriše s lica 


IZLAZAK 32 


zemlje! Smiri svoj gnjev i ljutinu; odustani 
od zla svome narodu! Sjeti se Abrahama, Iza- 
ka i Izraela, slugu svojih, kojima si se samim 
sobom zakleo i obećao im: *Razmnožit ću vaše 
potomstvo kao zvijezde na nebu i svu zemlju 
ovu što sam obećao dat ću vašem potomstvu, 


i ona će zavazda biti njihova baština.« 


I Jahve odustane da na svoj narod svali 
nesreću kojom mu bijaše zaprijetio. 


IZLAZAK 32 


Mojsijev bijes 


Mojsije se okrene i siđe s brda. U rukama 
su mu bile dvije ploče Svjedočanstva, ploče 
ispisane na obje svoje plohe; ispisane i s jedne 
i s druge strane. Ploče su bile djelo Božje; 
pismo je bilo pismo Božje u pločama urezano. 

A Jošua ču viku naroda koji je bučio, pa 
reče Mojsiju: »Bojna vika u taboru!« 

Mojsije mu odgovori: 

Niti viču pobjednici, 
niti tuže pobijeđeni: 
tu ja samo pjesmu čujem.« 

Čim se približi taboru te opazi tele i kako 
igraju, razgnjevi se Mojsije. Baci iz ruku ploče 
i razbije ih na podnožju brda. Pograbi tele 


koje bijahu napravili, spali ga ognjem i u 


prah satre. Onda prah razbaca po vodi i 


natjera Izraelce da je piju. 

»Što ti je ovaj puk učinio — reče Mojsije 
Aronu — da si tako veliki grijeh na nj sva- 
lio?« 

»Neka se moj gospodar srdžbom ne raspa- 
ljuje — odgovori Aron. — Sam dobro znaš 
kako je ovaj narod na zlo sklon. Rekoše mi: 
"Napravi nam boga, pa neka pred nama ide! 
Ne znamo što se dogodi s tim čovjekom Moj- 
sijem koji nas izbavi iz zemlje egipatske. Na 
to im ja rekoh: Tko ima zlata, neka ga skine! 
Tako mi ga dadoše, a ja ga bacih u vatru, 
te izađe ovo tele.« 

Sutradan reče Mojsije narodu: 

» Težak ste grijeh počinili. Ipak ću se Jahvi 
popeti. Možda za vaš grijeh oproštenje pri- 
bavim.« 

Mojsije se vrati Jahvi pa reče: 

»Jao! Narod onaj težak je grijeh počinio 
napravivši sebi boga od zlata. Ipak im taj 
grijeh oprosti... Ako nećeš, onda i mene iz- 
briši iz svoje knjige koju si napisao.« 

IZLAZAK 32-33 


Nato Jahve odgovori Mojsiju: 

»Onoga koji je protiv mene sagriješio, iz- 
brisat ću iz svoje knjige. Nego, idi sad! Po- 
vedi narod kamo sam ti rekao. Anđeo će moj 
pred tobom ići. Ali u dan kad ih pohodim, 
zbog njihova ću ih grijeha kazniti.« 


Bož ja kazna 


Udari Jahve po narodu pomorom zbog 
teleta što im ga Aron načini. 


Jahve reče Mojsiju: »Idi! Putuj odavde, ti 
i narod koji si izveo iz zemlje egipatske, u 
zemlju za koju sam se zakleo Abrahamu, Iza- 
ku i Jakovu da ću je dati njihovim potom- 
cima. Pred tobom ću poslati anđela; istjerat 
ću Kanaance, Amorejce, Hetite, Perižane, Hi- 
vijce i Jebusejce. Idite u zemlju kojom teče 
mlijeko i med. Ja s vama neću poći — jer ste 
narod tvrde šije — da vas putem ne istrije- 
bim.« 


Kad narod ču ove oštre riječi, poče tugo- 
vati. I nitko više ne stavi na se svoga nakita. 


Mojsije uze Šator i razape ga izvan tabora, 
daleko od tabora. I nazva ga Šator sastanka. 
Tko bi se god htio obratiti na Jahvu, pošao 
bi k Šatoru sastanka, koji se nalazio izvan 
tabora. Kad bi god Mojsije pošao u Šator, 
sav bi se narod digao; svatko bi stajao kod 
ulaza u svoj šator i gledao za Mojsijem dok 
bi u Šator ušao. A kad bi Mojsije ušao u 
Šator, stup bi se oblaka spustio i ostajao na 
ulazu u Šator, dok je Jahve s Mojsijem raz- 
govarao. 

Tako bi Jahve razgovarao s Mojsijem licem 
u lice, kao što čovjek govori s prijateljem. 
Mojsije bi se poslije vratio u tabor, ali se 
njegov pomoćnik Jošua, sin Nunov, mlađarac, 
iz Šatora ne bi micao. 

Obnova Saveza 


Reče Jahve Mojsiju: 

»Okleši dvije kamene ploče kao i prija- 
šnje, pa ću ja na ploče napisati riječi koje su 
bile na prvim pločama što si ih razbio. 

Budi gotov do jutra. Onda, ujutro, popni 
se na brdo Sinaj i ondje ćeš, navrh brda, stu- 
piti preda me. Nitko drugi neka se s tobom 
ne penje; neka se nitko nigdje na brdu ne 
pokaže. Neka ni ovce ni goveda ne pasu 
podno brda.« 

Mojsije okleše dvije kamene ploče kao i 
prijašnje; rano jutrom ustane i popne se na 
Sinajsko brdo, uzevši u ruke dvije kamene 
ploče, kako mu je Jahve naredio. 

Jahve se spusti u liku oblaka, a on stade 
preda nj i zazva ime: »Jahve!« 

Jahve prođe ispred njega te se javi: »Jahve! 
Jahve! Bog milosrdan i milostiv, spor na sr- 
džbu, bogat milošću i vjernošću, iskazuje 
milost tisućama, podnosi opačinu, grijeh i 
prijestup, ali krivca nekažnjena ne ostavlja, 
nego kažnjava opačinu otaca na djeci — čak 
na unučadi do trećega i četvrtog koljena.« 

Mojsije smjesta pade na zemlju i pokloni 
se. Onda reče: 

»Gospodine moj! Ako sam stekao blago- 
naklonost u tvojim očima, onda, o Gospodine, 
pođi s nama! Premda je narod tvrde šije, 
oprosti naše grijehe i naše opačine i primi 
nas za svoju baštinu!« 


Božji savez s Izraelcima 


»Dobro — odgovori — sklapam Savez. 
Pred cijelim tvojim pukom činit ću čudesa 
kakva se nisu događala ni u kojoj zemlji, ni 
u kojem narodu. Sav narod koji te okružuje 
vidjet će što može Jahve, jer ono što ću s to- 
bom učiniti, bit će strašno. Vrši, dakle, što 
ti danas nalažem! 

Gle, protjerat ću ispred tebe Amorejce, Ka- 
naance, Hetite, Perižane, Hivijce i Jebusejce. 
Čuvaj se da ne praviš saveza sa stanovnicima 
zemlje u koju ideš; da ne budu zamkom u 
tvojoj sredini. Nego, porušite njihove žrtve- 
nike, oborite njihove stupove, posijecite im 
ašere! Jer ne smiješ se klanjati drugome bogu. 


Ta Jahve — ime mu je Ljubomorni — Bog 
je ljubomoran. 
Zapiši ove riječi — reče Jahve Mojsiju — 


jer su one temelji na kojima sam s tobom i 
s Izraelom sklopio Savez.« 

Mojsije ostade ondje s Jahvom četrdeset 
dana i četrdeset noći. Niti je kruha jeo niti 
je vode pio. Tada je na ploče ispisao riječi 
Saveza — Deset zapovijedi. 

Napokon Mojsije siđe sa Sinajskog brda. 
Silazeći s brda nosio je u rukama ploče Svje- 
dočanstva. Nije ni znao da iz njegova lica, 
zbog razgovora s Jahvom, izbija svjetlost. 
Kad su Aron i svi Izraelci vidjeli kako iz 
Mojsijeva lica izbija svjetlost, ne usudiše se 
k njemu pristupiti. Onda ih Mojsije zovnu. 
Tada k njemu dođoše Aron i sve starješine 
zajednice. I Mojsije razgovaraše s njima. 

Poslije k njemu dođoše i svi Izraelci, pa 
im on priopći sve što mu je naložio Jahve na 
Sinajskom brdu. 

Kad je Mojsije završio razgovor s njima, 
prevuče preko svoga lica koprenu. Kad bi 
god Mojsije ulazio pred Jahvu da s njim raz- 
govara, koprenu bi skinuo dok opet ne bi 


izišao. Kad bi izlazio da Izraelcima kaže što 
mu je naređeno, Izraelci bi vidjeli kako iz 
Mojsijeva lica izbija svjetlost. 

A Jahve reče Mojsiju: 

»Na prvi dan prvoga mjeseca podigni Pre- 
bivalište, Šator sastanka. Ondje postavi Kov- 
čeg svjedočanstva s pločama na kojima je 
ispisano Deset zapovijedi i Zakon.« 

Mojsije učini kako mu je Jahve naredio. 

A onda oblak prekri Šator sastanka i slava 
Jahvina ispuni Prebivalište. Mojsije nije mo- 


gao ući u Šator sastanka zbog oblaka koji je 
na njemu stajao i slave Jahvine koja je ispu- 
njala Prebivalište. 

Sve vrijeme njihova putovanja, kad god bi 
se oblak digao s Prebivališta, Izraelci bi kre- 
nuli; ali ako se oblak ne bi digao, ni oni ne 
bi na put polazili sve do dana dok se ne bi 
digao. Jer sve vrijeme njihova putovanja ob- 
lak Jahvin danju stajaše nad Prebivalištem, a 
noću bi se u oblaku pojavila vatra vidljiva 
svemu domu Izraelovu. 

Odlazak sa Sinaja 


Druge godine, drugoga mjeseca, dvadese- 
toga dana u mjesecu, diže se oblak iznad 
Prebivališta svjedočanstva. Oblak se zaustavi 
u pustinji Paranu. 


Narod traži kruba 


Izraelci se opet upuste u jadikovanje, go- 
voreći: »Tko će nas nasititi mesom! Sjećamo 
se kako smo u Egiptu jeli badava ribe, kra- 
stavaca, dinje, prase, luka i češnjaka. Sad nam 
Život vene; nema ničega osim mane pred na- 
šim očima.« 

Mojsije je slušao kako jadikuje narod u 
svojim obiteljima, svatko na ulazu u svoj ša- 
tor. Gnjev Jahvin žestoko planu, i Mojsije se 
ražalosti. 

»Zašto zlostavljaš slugu svoga — upravi 
Mojsije riječ Jahvi. — Zašto nisam stekao 
milost u tvojim očima, kad si na me uprtio 
teret svega ovog naroda? Zar je od mene 
potekao sav ovaj narod? Zar sam ga ja rodio; 
kad veliš: Nosi ga u svome krilu, kao što do- 
Jilja nosi dojenče, u zemlju što sam je pod 
zakletvom obećao njihovim očevima! Odakle 
meni meso da ga dam svemu ovom puku koji 
plače oko mene govoreći: "Daj nam mesa da 
jedemo!" Ja sam ne mogu nositi sav ovaj na- 

rod. Preteško je to za me. Ako ćeš ovako sa 
mnom postupati, radije me ubij, ako sam ste- 
kao milost u tvojim očima, da više ne gledam 
svoga jada.« 

Onda Jahve reče Mojsiju: 

»Skupi mi sedamdeset muževa između sta-. 
rješina izraelskih, za koje znaš da su starje- 
šine narodu i njegovi nadglednici. Dovedi ih 
u Šator sastanka, pa neka ondje zauzmu svoja 
mjesta s tobom. 

Nadalje, kaži narodu: Jahve će vam, dakle, 
dati mesa da jedete. Nećete ga jesti samo jedan 
dan, ni dva dana, ni pet dana, ni deset dana, 
ni dvadeset dana, nego cio mjesec, sve dok 


vam ne izbije na nosnice i ne ogadi vam se, 
jer ste odbacili Jahvu.« 

»Naroda u kojemu se nalazim — odgovori 
Mojsije — ima šest stotina tisuća pješaka, a 
ti kažeš: Mesa ću im dati da jedu mjesec dana. 
Može li im se naklati sitne i krupne stoke da 
im dostane? Mogu li im se sve ribe iz mora 
zgrnuti da im bude dosta?« 


Jahve reče Mojsiju: 


»Zar je ruka Jahvina tako kratka? Sad ćeš 
vidjeti hoće li se obistiniti moja riječ ili neće.« 
Mojsije izađe i kaza narodu Jahvine riječi. 
Onda skupi sedamdeset muževa između na- 
rodnih starješina i smjesti ih oko Šatora. Jahve 


BROJEVI 10-11 


siđe u oblaku i poče s njim govoriti. Zatim 
uze od duha koji bijaše na njemu i stavi na 
onu sedamdesetoricu starješina. 


Tada Jahve zapovjedi te zapuhnu vjetar i 
nanese prepelice od mora i sasu ih na tabor, 
na dan hoda i s ove i s one strane tabora. 


Narod je ustao te je toga cijeloga dana, svu 
noć i cio sutrašnji dan skupljao prepelice. 
Onaj tko ih je skupio najmanje imao je deset 
homera. Zatim ih razastriješe oko tabora. 
Meso još bijaše među njihovim zubima — još 
ga nisu prožvakali — kadli planu Jahvin 
gnjev protiv naroda: Jahve udari narod stra- 
šnim pomorom. 


BROJEVI 13 


Izraelci se 
pripremaju da uđu 
u zemlju Kanaan 


Jahve reče Mojsiju: 

»Pošalji ljude, po jednoga čovjeka iz po- 
jedinog pradjedovskog plemena, da izvide 
kanaansku zemlju, koju dajem Izraelcima. 
Pošaljite sve njihove glavare!« 

Mojsije posla dvanaest ljudi da izvide ka- 
naansku zemlju pa im reče: 

»Idite gore u Negeb, onda se popnite na 
brdo. Razgledajte zemlju kakva je. Je li na- 
rod koji u njoj živi jak ili slab, malobrojan 
ili mnogobrojan? Kakva je zemlja u kojoj 
Živi: dobra ili rđava? Kakvi su gradovi u 
kojima borave: otvoreni ili utvrđeni? Kakvo 
je tlo: plodno ili mršavo? Ima li po njemu 
drveća ili nema? Odvažni budite i ponesite 
plodova te zemlje.« 

Bilo je upravo vrijeme ranog grožđa. Odu 
oni gore da izvide zemlju. Kada stigoše u 
Dolinu Eškol, odrezaše ondje lozu s grozdom 
i ponesoše ga, udvoje, na motki; ponesoše i 


šipaka i smokava. Ono se mjesto prozva Do- 

lina Eškol (Dolina grozda), zbog grozda koji 


su ondje Izraelci odrezali. 

Nakon četrdeset dana vrate se iz zemlje 
koju su izviđali. Odu k Mojsiju i Aronu i 
svoj izraelskoj zajednici u Kadeš, u Paranskoj 
pustinji. Podnesu njima i svoj zajednici iz- 
vještaj, a onda im pokažu plodove zemlje. 

BROJEVI 13-14 
Narod mrmlja protiv Mojsija 


Izvijeste ga oni: 

»Išli smo u zemlju u koju si nas poslao. 
Zaista njome teče mlijeko i med. Evo njezinih 
plodova. Ali je jak narod koji u onoj zemlji 
živi, gradovi su utvrđeni i vrlo veliki. A _vi- 
djesmo ondje i potomke Anakove. Amalečani 
borave u negebskom kraju; Hetiti, Jebusejci 
i Amorejci žive u brdu; a Kanaanci se nalaze 
uz more i duž Jordana.« 

Kaleb ušutka narod oko Mojsija i progo- 
vori: 

»Krenimo ne oklijevajući i zauzmimo je, 
jer je možemo nadvladati!« 

Ali ljudi što su s njim išli odvratiše: 

»Ne možemo ići na onaj narod, jer je jači 
od nas.« 

I počnu ozloglašivati Izraelcima zemlju 
koju su izviđali: 

»Zemlja kroz koju smo prošli da je izvi- 
dimo zemlja je što proždire svoje stanovni- 
štvo. Sav narod što ga u njoj vidjesmo ljudi 
su krupna stasa. Vidjesmo ondje i divove — 
Anakovo potomstvo od divova. Činilo nam 
se da smo prema njima kao skakavci.« 

Tada zagraja sva zajednica i poče vikati. 
I te noći narod plakaše. Svi su Izraelci mr- 
mljali protiv Mojsija i Arona. Sva im je za- 
jednica govorila: 

»Kamo sreće da smo pomrli u zemlji egi- 
patskoj! Ili da smo pomrli u ovoj pustinji! 
Zašto nas Jahve vodi u tu zemlju, da padne- 
mo od mača, a žene naše i djeca da postanu 
roblje! Zar nam ne bi bilo bolje da se vratimo 
u Egipat!« 

Jedan je drugome govorio: 

»Postavimo sebi vodu i vratimo se u 
Egipat!« 

A Jošua, sin Nunov, i Kaleb, sin Jefuneov, 
koji bijahu među onima što su izviđali ze- 


mlju, rekoše svoj zajednici izraelskoj: 

»Zemlja kroz koju smo prošli da je istra- 


žimo izvanredno je dobra. Ako nam Jahve 
bude dobrostiv, u tu će nas zemlju dovesti, i 


dat će nam je. To je zemlja u kojoj teče mli- 


jeko i med. Samo, nemojte se buniti protiv 


Jahve! Ne bojte se naroda one zemlje: ta on 
je zalogaj za nas. Oni su bez zaštite, a s nama 
je Jahve! Ne bojte ih se!« 


BROJEVI 14 


I dok je sva zajednica već mislila da ih 
kamenuje, pokaza se Slava Jahvina u Šatoru 
sastanka svim sinovima Izraelovim. Tada 
reče Mojsiju: 

»Dokle će me taj narod prezirati? Dokle 
mi neće vjerovati unatoč svim znamenjima 
što sam ih među njima izvodio? Udarit ću ih 
pomorom i istrijebiti, a od tebe ću učiniti 


narod veći i moćniji od njega.« 


Mojsije moli Jahvu za oproštenje 


Onda Mojsije reče Jahvi: 

»Egipćani su shvatili da si ti, svojom moći, 
izveo ovaj narod između njih. Oni su to ka- 
zali žiteljima one zemlje. Već su saznali da 
si ti, Jahve, usred ovog naroda, kojemu se 
očituješ licem u' lice, i da ti, Jahve, u oblaku 
stojiš nad njima; da obdan u stupu od oblaka, 
a obnoć u stupu od ognja ideš pred njima. 
Zato, ako pobiješ ovaj narod kao jednoga 
čovjeka, narodi koji su čuli glas o tebi, reći 
će: "Jahve je bio nemoćan da dovede ovaj 
narod u zemlju koju mu je pod zakletvom 
obećao, i zato ih je poubijao u pustinji. 

Zato neka se snaga moga Gospodina uzvisi, 
kako si najavio rekavši: *Jahve je spor na 
srdžbu, a bogat milosrđem; podnosi opačinu 
i prijestup, ali krivca ne ostavlja nekažnjena, 
nego opačinu otaca kažnjava na djeci do tre- 
ćega i četvrtog «koljena Oprosti krivnju 
ovome narodu po veličini svoga milosrđa, kao 


što si vodio ovaj narod od Egipta dovde.« 

Nezadovoljnici kažnjeni 


»Opraštam po riječi tvojoj — reče Jahve. 
— Ali ipak, ni jedan od ljudi koji su vidjeli 
slavu moju i znamenja što sam ih izveo u 
Egiptu i u pustinji, pa me ipak iskušavali 
već deset puta ne hoteći poslušati moj glas, 
neće vidjeti zemlje što sam je pod zakletvom 
obećao njihovim ocima; nitko od onih koji 
me preziru neće je vidjeti.« 

Reci Izraelcima: »U ovoj pustinji popadat 
će vaša mrtva tijela: A vašu djecu, o kojoj 
kažete da bi postala roblje, njih ću uvesti da 
nastane zemlju što ste je vi prezreli. A vi? 
Neka vam tjelesa popadaju u ovoj pustinji! 
Vaši sinovi neka lutaju pustinjom četrdeset 
godina, neka trpe zbog vaše nevjere dok vam 
ne ispropadaju tjelesa u ovoj pustinji. 

A oni ljudi koje Mojsije bijaše poslao da 
istraže zemlju, i koji su nakon povratka po- 
takli svu zajednicu da rogobori protiv njega 
ozloglašujući zemlju; oni, dakle, ljudi koji su 
zlobno ozloglasili zemlju biše pomoreni pred 
Jahvom. Od onih ljudi koji su išli da istraže 
zemlju ostadoše na životu jedino Jošua, sin 
Nunov, i Kaleb, sin Jefuneov. 

I uranivši ujutro počne se narod uspinjati 
na vrh brda, govoreći: »Evo uzlazimo na 
mjesto o kojem je govorio Jahve, jer smo 
zgriješili.« 

A Mojsije rekne: 

»Zašto kršite zapovijed Jahvinu? Nećete 
uspjeti. Ne penjite se, da vas ne potuku vaši 
neprijatelji, jer Jahve nije među vama. 

Ali se oni prkosno penjahu prema vrhu 
brda, iako se ni Kovčeg saveza Jahvina ni 
Mojsije nisu micali iz tabora. Amalečani i Ka- 
naanci koji su živjeli na onome brdu spuste 
se, udare po njima i rasprše ih sve do Horme. 

Putovanje se nastavlja 


Potom stigoše Izraelci u pustinju Sin u 
prvome mjesecu. Narod se nastani u Kadešu. 
Ondje umrije Mirjam, i ondje je sahraniše. 

Nije bilo vode za zajednicu. Stoga se 
udruže protiv Mojsija i protiv Arona. Narod 
se poče svađati s Mojsijem i govoriti: 

»Da smo bar izginuli kad su nam i braća 
poginula pred Jahvom! Zašto ste doveli Ja- 
hvinu zajednicu u ovu pustinju da ovdje 
pomremo i mi i naša stoka? Zašto ste nas 
izveli iz Egipta da nas dovedete u ovo ne- 
sretno mjesto; mjesto u kojemu nema ni žita, 
ni smokava, ni loze, ni mogranja? Nema ni 
vode da pijemo.« 

Mojsije i Aron odu ispred zajednice do 
ulaza u Šator sastanka i padnu ničice. Tada 
im se pokaza slava Jahvina. I Jahve reče 
Mojsiju: 

»Uzmi štap pa ti i tvoj brat Aron skupite 
zajednicu. Onda, na njihove oči, progovorite 
pećini da ustupi svoje vode. Iz pećine im iz- 
vedi vodu te napoj zajednicu i njezino blago.« 

Mojsije uzme štap. Zatim Mojsije i Aron 
skupe zbor pred pećinu, pa im Mojsije rekne: 

»Čujte, buntovnici! Hoćemo li vam iz ove 
pećine izvesti vodu?« 

Zatim Mojsije podigne ruku i dvaput udari 
štapom o pećinu: voda provali u obilju, pa 
su mogli piti i zajednica i njezino blago. 

Potom će Jahve Mojsiju i Aronu: 

»Budući da se niste pouzdavali u me i niste 
me svetim očitovali u očima sinova Izraelo- 
vih, nećete uvesti ovaj zbor u zemlju koju im 
dajem.« 


To su Meripske vode, kraj njih su se Iz- 
raelci prepirali s Jahvom, a on se pokazao 
svetim. 


Uskraćen prolaz kroz Edom 


Iz Kadeša pošalje Mojsije glasnike kralju 
Edoma: 

»Ovako veli tvoj brat Izrael: Ti znaš sve 
jade koji su nas snašli. Naši se preci spustiše 
u Egipat. U Egiptu smo proboravili mnogo 
vremena. Egipćani su s nama i s našim pre- 
cima loše postupali. Stoga smo vapili Jahvi, 
i on ču naš glas i posla anđela koji nas izbavi 
iz Egipta. Evo nas sad u Kadešu, gradu na 
rubu tvoga područja. Pusti nas da prođemo 
kroz tvoju zemlju. Nećemo ići preko polja 
ni vinograda niti ćemo piti vodu iz bunara; 
ići ćemo Kraljevskim putem, ne skrećući ni 
desno ni lijevo dok ne prođemo tvoje po- 
dručje.« 

Edom mu odgovori: 

»Ne prolazi preko moje zemlje, jer eto me 
s mačem preda te!« 

»Ići ćemo utrenikom — rekoše Izraelci — 
a budemo li pili tvoje vode, mi ili naša stada, 
za to ćemo ti platiti. Ništa više, samo da 
prođemo pješice.« 

»Ne prolazi!« — odgovori. 

I Edom mu izađe u susret sa mnogo ljudi 
i s velikom silom. 

Tako Edom nije dopustio Izraelu da prođe 
kroz njegovo područje, i Izrael se okrenu od 


njega. 


Smrt Aronova 


Zaputivši se od Kadeša, stigoše Izraelci, 
sva zajednica, k brdu Horu. Kod brda Hora 
reče Jahve Mojsiju i Aronu: 

»Neka se Aron pridruži svojim precima! 
Neće ući u zemlju koju dajem Izraelcima, jer 
ste se oprli mojoj zapovijedi kod Meripskih 
voda. Uzmi Arona i njegova sina Eleazara, 


pa ih izvedi na brdo Hor. I svuci Aronu 

njegove haljine pa ih obuci njegovu sinu Ele- 
azaru. Aron će se pridružiti precima, umrijet 
će ondje.« 

Mojsije učini kako naredi Jahve. Pred svom 
zajednicom popeše se na brdo Hor. Mojsije 
svuče s Arona njegove haljine te ih obuče nje- 
govu sinu Eleazaru. Ondje navrh brda umrije 
Aron. Zatim se Mojsije i Eleazar spustiše s 
brda. Sva zajednica vidje da je Aron premi- 
nuo, | sav dom Izraelov oplakivaše Arona 


trideset dana. 

Narod se ponovo ljuti 


Od brda Hora zapute se prema Crvenom 
moru da zaobiđu zemlju edomsku. Narod 
putem postane nestrpljiv. I počne govoriti i 
protiv Boga i protiv Mojsija: 

»Zašto nas izvedoste iz Egipta da pomremo 
u ovoj pustinji? Nema kruha, nema vode, a 
to bijedno jelo već se ogadilo dušama našim.« 

Onda Jahve pošalje na narod ljute zmije; 
ujedale ih one, tako te pomrije mnogo naroda 
u Izraelu. 

Dođe narod k Mojsiju pa reče: 

»Sagriješili smo kad smo govorili protiv 

Jahve i protiv tebe. Pomoli se Jahvi da ukloni 


zmije od nas!« 

Mojsije se pomoli za narod, i Jahve reče 
Mojsiju: 

»Napravi otrovnicu i stavi je na stup: tko 
god bude ujeden, ostat će na životu ako je 
pogleda.« 

Mojsije napravi zmiju od mjedi i postavi 
je na stup. Kad bi koga ujela ljutica, pogledao 
bi u mjedenu zmiju i ozdravio. 

Zatim Izraelci krenu dalje, istočno od Edo- 
ma, zapadnim rubom Moapske zemlje do 
amorejskog područja. Nasuprot Moapskim 
poljanama udare šatore. 


Pobjeda nad Amorejcima 


Tad Izrael posla glasnike Sihonu, amorej- 
skome kralju, s porukom: 

»Pusti da prođem preko tvoje zemlje. Ne- 
ćemo zalaziti u polja i u vinograde, niti ćemo 
piti vode iz bunara. Ići ćemo Kraljevskim 
putem dok ne prođemo tvoje područje.« 

Ali Sihon ne dopusti Izraelu da prođe nje- 
govim područjem, nego skupi sav svoj narod 
te izađe u pustinju da presretne Izraelce. Sti- 
gavši do Jahze, zavojuje na Izraela. Ali ga 
Izrael potuče oštrim mačem i osvoji njegovu 
zemlju od Arnona do Jaboka, zauzme sve one 
gradove, i nastani se u njima. 


Okrenu se onda i pođu prema Bašanu. A 
bašanski kralj Og presrete ih sa svim svojim 
narodom da zapodjene boj kod Edreja. 

Ali Jahve reče Mojsiju: 

»Ne boj ga se! Predao sam u tvoje ruke 
njega, sav njegov narod i njegovu zemlju. 
Postupi s njim kako si postupio s amorejskim 
kraljem Sihonom.« 

I potukoše ga, i sinove njegove, i sav nje- 
gov narod, tako da nitko ne uteče. Potom 
zaposjedoše njegovu zemlju. 

Poslije toga Izraelci otputuju i utabore se 
na Moapskim poljanama, s onu stranu Jor- 
dana, nasuprot Jerihonu. 

Bileam i kralj 
Moaba 


Moab se uvelike poboja toga naroda jer 
je bio brojan. 

Balak, sin Siporov, bijaše moapski kralj u 
ono vrijeme. On pošalje glasnike Bileamu, 
sinu Beorovu, u Petoru, koja se nalazi na 
Rijeci, u zemlji Amonaca. Pozove ga re- 
kavši: 

»Evo je došao neki narod iz Egipta; evo 
je prekrio lice zemlje i naselio se uza me. 
Zato dođi i prokuni mi ovaj narod, jer je 
jači od mene. Tako ću ga moći svladati i 
istjerati iz zemlje. A znam da je blagoslovljen 
onaj koga blagosloviš, a proklet onaj koga 
prokuneš.« 

Starješine moapske i starješine midjanske 


krenu s nagradom za vračanje u svojim ru- 


kama. Stignu Bileamu i prenesu mu Balakovu. 


poruku. On im rekne: 

»Prenoćite ovdje, te ću vam odgovoriti 
prema onome što mi Jahve kaže.« 

Tako moapski knezovi ostanu kod Bile- 
ama. 

Bog dođe Bileamu i upita: 

»Tko su ti ljudi s tobom?« 

Bileam odgovori Bogu: »Poslao ih k meni 
Balak, sin Siporov, moapski kralj, s porukom: 
Evo je neki narod došao iz Egipta i prekrio 
lice zemlje. Dođi da ga prokuneš. Tako ću 
ga moći svladati i protjerati.« 

Ali Bog reče Bileamu: 

»Nemoj ići s njima! Nemoj proklinjati 
onaj narod, jer je blagoslovljen.« 

Ujutro Bileam ustane te će Balakovim kne- 
zovima: 

»Odlazite u svoju zemlju, jer mi ne da 
Jahve da pođem s vama.« 

Moapski se knezovi dignu, odu Balaku pa 
mu reknu: 

»Bileam nije htio poći s nama.« 

Balak opet pošalje knezove, brojnije i 
uglednije od prvih. Oni dođu Bileamu i 


reknu mu: 


IP ; 


»Ovako je poručio Balak, sin Siporov: "Ne 
skanjuj se, nego dođi k meni. Bogato ću te 


nagraditi i učinit ću sve što mi kažeš. Dođi, 


molim te, i prokuni mi ovaj narod'".« 
Ali Bileam odgovori Balakovim slugama: 
»Da mi Balak dadne svoju kuću punu 
srebra i zlata, ne bih mogao prestupiti zapo- 
vijedi Jahve, Boga svoga, da učinim išta, bilo 
veliko bilo malo. Ali provedite ovdje i vi noć, 
da doznam što će mi Jahve još kazati.« 
Noću Bog dođe Bileamu pa mu rekne: 
»Ako su ti ljudi došli da te pozovu, ustani, 
pođi s njima! Ali da činiš samo što ti ja 
reknem!« 

Bileam i anđeo Jahvin 


Ustane Bileam ujutro, osamari svoju ma- 
garicu i ode s moapskim knezovima. No 
Božja srdžba usplamtje što je on pošao. Zato 
anđeo Jahvin stade na put da ga spriječi. 
On je jahao na svojoj magarici, a pratila ga 
njegova dva momka. Kad magarica opazi 
anđela Jahvina kako stoji na putu, s isuka- 
nim mačem u ruci, skrene sa staze i pođe 
preko polja. 


Bileam poče tući magaricu da je vrati na 

put. Anđeo Jahvin tada stade na uskom pro- 


lazu, među vinogradima, a bijaše ograda i 
s ove i s one strane. Magarica, spazivši Ja- 
hvina anđela, stisne se uza zid i o zid pri- 
tisne Bileamovu nogu. On je opet poče tući. 

Anđeo Jahvin pođe naprijed te stade na 
usko mjesto, gdje nije bilo prostora da se pro- 
vuče ni desno ni lijevo. Kad je magarica 
ugledala Jahvina anđela, legne pod Bileamom. 
Bileam pobjesni i poče tući magaricu štapom. 

Tada Jahve otvori usta magarici, te ona 
progovori Bileamu: »Što sam ti učinila da 
si me tukao tri puta?« 


Bileam odgovori magarici: »Što sa mnom 


zbijaš šalu! Da mi je mač u ruci, sad bih te 
ubio!« 

A magarica uzvrati Bileamu: »Zar ja nisam 
tvoja magarica na kojoj si jahao svega svoga 
vijeka do danas? Jesam li ti običavala 
ovako?« 

»Nisi!« odgovori on. 

Tada Jahve otvori oči Bileamu, i on opazi 
anđela Jahvina kako stoji na putu, s golim 
mačem u ruci. Pognu on glavu i pade ničice. 
Onda će mu anđeo Jahvin: 


»Zašto si tukao svoju magaricu već tri 


puta? Ta ja sam istupio da te spriječim, jer 
te put meni naočigled vodi u propast. Ma- 
garica me opazila i preda mnom se uklonila 
sva tri puta. Da mi se nije uklanjala, već 
bih te ubio, a nju ostavio na životu.« 

Onda će Bileam anđelu Jahvinu: 

»Sagriješio sam! Nisam znao da ti preda 
mnom stojiš na putu. Ali sad, ako je zlo u 
tvojim očima, ja ću se vratiti.« 

Ali anđeo Jahvin odvrati Bileamu: 

»Idi s tim ljudima, ali samo ono govori što 
ti ja kažem.« 

Tako Bileam ode s Balakovim knezovima. 

Bileama dovode Balaku 


Kad je Balak čuo da Bileam dolazi, izađe 
mu u susret do grada Moaba što se nalazi na 
granici Arnona, na kraju područja. 

»Zar nisam uporno po te slao i pozivao 


te? Zašto mi nisi došao? — reče Balak Bi- 
leamu. — Zar te zaista ne mogu bogato na- 
graditi?« 


»Evo sam ti došao — reče Bileam Balaku. 
— Ali hoću li ti moći sada što kazati? Samo 
što mi Bog stavi na jezik, to ću govoriti.« 

Sutradan uze Balak Bileama i odvede ga 
gore na Bamot-Baal, odakle mogaše vidjeti 
krajnji dio naroda. 

I Bileam reče Balaku: 

»Ovdje mi načini sedam žrtvenika; ovdje 
mi pripravi sedam junaca i sedam ovnova.« 

Balak učini kako je Bileam rekao. A onda 
Balak i Bileam prinesu po jednoga junca i 
ovna na svakome žrtveniku. Potom će Bileam 
Balaku: 

»Ti stoj kod svoje paljenice, a ja idem ne 
bih li se sreo s Jahvom, pa što mi očituje, 
kazat ću ti.« 

I ode na osamljeno mjesto. 

I Bog srete Bileama i stavi mu riječi u 
usta Bileamu te mu zapovjedi: 

»Vrati se Balaku 1 ovako govori.« 

Bileam se vrati k njemu, a on stajaše uza 
svoju paljenicu, i s njim svi knezovi moapski. 
Tada on poče svoju pjesmu i reče: 


»Kako su lijepi ti šatori, Jakove, 
i stanovi tvoji, Izraele! 

Kao dolovi što se steru, 
kao vrtovi uz obalu rijeke, 

kao aloje što ib Jahve posadi, 
kao cedri pokraj voda! 


Iz potomstva junak mu izlazi, 
nad mnogim on vlada narodima. 
Kralj će njegov nadvisit Agaga, 
uzdiže se kraljevstvo njegovo. 
Iz Egipta Bog ga je izveo, 
on je njemu ko rozi bivola. 
On proždire narode dušmanske, 
on njihove kosti drobi. 

Skupio se, polegao 
poput lava, poput lavice: 
tko ga podići smije? 
Blagoslovljen bio tko te blagoslivlje, 
proklet da je tko tebe proklinje!« 


Triput su se prinosile žrtve, triput je Bi- 
leam prorokovao: svaki je put, po nalogu 
Jahvinu, mjesto proklinjanja blagoslivljao. 

I usplamtje srdžbom Balak na Bileama i 
udari rukom o ruku. »Pozvao sam te da pro- 
kuneš moje neprijatelje — reče Balak Bileamu 
— a kad tamo, ti ih blagoslovi evo tri put! 
Nosi se odmah u svoj kraj. Bio sam rekao: 


dostojno ću te počastiti! A eto, Jahve te liši 
Časti.« 

Nato Bileam odgovori Balaku: 

»Zar nisam rekao i tvojim glasnicima koje 
si k meni poslao: Da mi Balak dadne svoju 
kuću punu srebra i zlata, ne bih mogao pre- 
stupiti zapovijed Jahvinu i po svojoj volji 
činiti bilo dobro, bilo zlo; ono što kaže Jahve, 
to ću i ja reći. A sada, kad, evo, odlazim 
k svome narodu, hajde da ti objavim što će 
ovaj narod učiniti tvome narodu u budu- 
ćnosti!« 


BROJEVI 24 
I poče svoju pjesmu i reče: 


»Od Jakova zvijezda izlazi, 
od Izraela žezlo se diže. 
On Moabu razbija bokove 
i svu djecu Šetovu zatire! 
Edom će njegovim postati posjedom, 
a Seir zemljom osvojenom. 
Razvija snagu svoju Izrael, 
Jakov vlada nad neprijateljima 
i uništava preživjele iz Ira.« 


Potom ustade Bileam te se uputi natrag u 
svoj kraj. A i Balak ode svojim putem. 


Mojsijeve posljednje 
riječi narodu 


Kad se četrdeset godina lutanja po pustinji 
približavalo kraju, reče Mojsije narodu: 

»Ovo su zapovijedi, zakoni i uredbe koje 
mi Jahve, Bog vaš, zapovjedi da vas u njima 
poučim, kako biste ih vršili u zemlji u koju 
odlazite da je zaposjednete; da se svega svog 
vijeka bojiš Jahve, Boga svoga, ti, sin tvoj i 
sin tvoga sina, vršeći sve zakone njegove i 
sve zapovijedi njegove što ti ih danas pro- 
pisujem, pa da imaš dug život. Slušaj, Izraele, 
drži ih 1 vrši, da ti dobro bude i da se raz- 
množiš u zemlji kojom teče mlijeko i med, 
kao što ti je obećao Jahve, Bog otaca tvojih. 

Čuj, Izraele! Jahve je Bog naš, Jahve je 
jedan! Zato ljubi Jahvu, Boga svoga, svim 
srcem svojim, svom dušom svojom i svom 
snagom svojom! 

Riječi ove što ti ih danas naređujem, neka 
ti se urežu u srce. Napominji ih svojim sino- 
vima. Govori im o njima kad sjediš u svojoj 
kući i kad ideš putem; kad lijegaš i kad usta- 
ješ. 

Priveži ih na svoju ruku za znak, i neka 
ti budu kao zapis među očima! Ispiši ih na 
dovratnicima kuće svoje i na vratima svojim! 

A kad te Jahve, Bog tvoj, dovede u ze- 
mlju za koju se zakleo tvojim ocima, Abra- 
hamu, Izaku i Jakovu, da će je tebi dati — 
u velike i lijepe gradove, kojih nisi zidao; 
u kuće pune svakog dobra, kojih nisi punio; 
na iskopane čatrnje, kojih nisi kopao; u vino- 
grade i maslinike, kojih nisi sadio — i sit 
se najedeš: pazi da ne zaboraviš Jahvu, koji 
te izveo iz zemlje egipatske, iz kuće ropstva. 

A kad te sutra zapita tvoj sin: što su te 
upute, zakoni i uredbe što ih je Jahve, Bog 
naš, vama propisao — kaži svome sinu: "Bili 
smo faraonovi robovi, u Egiptu, ali nas je 
Jahve izveo iz Egipta jakom rukom. Na naše 
je oči Jahve učinio velike i strašne znakove 
i čudesa protiv Egipta, protiv faraona i pro- 
tiv svega doma njegova, a nas je odande 

izveo da nas dovede i dadne nam zemlju 
koju je zakletvom obećao ocima našim. I na- 
redio nam je Jahve da sve ove naredbe vr- 
Šimo u strahopoštovanju prema Jahvi, Bogu 
svome, da bismo uvijek bili sretni i da ži- 
vimo, kao što je to danas. 

Naša će, dakle, pravednost biti: držati i 
vršiti sve ove zapovijedi pred Jahvom, Bo- 
gom našim, kako nam je naredio. 

TA ti si narod posvećen Jahvi, Bogu svome; 
tebe je Jahve, Bog tvoj, izabrao da među 
svim narodima koji su na zemlji budeš njegov 
predragi vlastiti narod. 

Nije vas Jahve odabrao i prihvatio zato 
što biste vi bili brojniji od svih naroda — vi 
ste zapravo najmanji — nego zato što vas 
Jahve ljubi i drži zakletvu kojom se zakleo 
vašim ocima. Stoga vas je Jahve izveo jakom 
rukom i oslobodio vas iz kuće ropstva, ispod 
vlasti faraona, kralja egipatskoga. 

Zato znaj da je Jahve, Bog tvoj, pravi 
Bog, Bog vjeran, koji drži svoj Savez i mi- 
lost svoju iskazuje do tisuću koljena onima 
koji ga ljube i drže njegove zapovijedi. 

Držite i vršite sve zapovijedi koje vam 
danas naređujem, da biste živjeli 1 razmno- 
Žili se, i da biste ušli i zaposjeli zemlju koju 
je Jahve pod zakletvom obećao ocima vašim. 
Sjećaj se svega puta kojim te Jahve, Bog tvoj, 
vodio po pustinji ovih četrdeset godina da 
te ponizi, iskuša i dozna što ti je u srcu: 
hoćeš li držati zapovijedi njegove ili nećeš. 
Ponizivao te i glađu morio, a onda te hranio 
manom, za koju nisi znao ni ti ni tvoji oci, 
da ti pokaže kako čovjek ne živi samo o 
kruhu, nego da čovjek živi o svemu što izlazi 
iz usta Jahvinih. Tvoja se odjeća na tebi nije 
izderala niti su ti noge oticale ovih četrdeset 
godina. Priznaj onda u svome srcu da te 
Jahve, Bog tvoj, odgaja i popravlja kao što 
čovjek odgaja sina svoga. I drži zapovijedi 
Jahve, Boga svoga, hodeći putovima njegovim 
i bojeći se njega! 

Ta Jahve, Bog tvoj, vodi te u dobru ze- 
mlju: zemlju potoka i vrel4, dubinskih voda 
što izviru u dolinama i bregovima; zemlju 
pšenice i ječma, loze, smokava i šipaka, ze- 
mlju meda i maslina; zemlju u kojoj nećeš 
sirotinjski jesti kruha, i gdje ti ništa neće 

nedostajati; zemlju gdje kamenje ima željeza 
i gdje ćeš iz njezinih brdina vaditi mjed. Do 
sita ćeš jesti i blagoslivljati Jahvu, Boga svoga, 
zbog dobre zemlje koju ti je dao. 

Čuvaj se da ne zaboraviš Jahvu, Boga 
svoga, zanemarujući njegove zapovijedi, nje- 
gove uredbe i njegove “zakone koje ti danas 
dajem. I pošto se najedeš do sitosti, posa- 
gradiš lijepe kuće i u njima se nastaniš; kad 
ti se krupna i sitna stoka namnoži; kad se na- 
kupiš srebra i zlata, i kada sve tvoje uzna- 
preduje, nemoj da se uznese srce tvoje i da 
zaboraviš Jahvu, Boga svoga, koji te izveo 
iz zemlje egipatske, iz kuće ropstva; koji te 
proveo kroz onu veliku i strašnu pustinju, 
kroz zemlju plamenih zmija i štipavaca, 
suhim i bezvodnim krajem; koji ti je izveo 
vodu iz stijene tvrde kao kremen; koji te u 
pustinji hranio manom, nepoznatom tvojim 
ocima, da te ponizi i da te iskuša te da na 
kraju budeš sretan. Ne reci tada u svome 
srcu: svojom sam moći i snagom svojih ruku 
sebi namakao ovo bogatstvo. 

Sjeti se Jahve, Boga svoga! TA on ti je 
dao snagu da stječeš bogatstvo, da ispuni tako 
— kao što je danas — svoj Savez za koji se 
zakleo tvojim ocima. 

Ako li zaboraviš Jahvu, Boga svoga, i 
podeš za drugim bogovima te njima budeš 
iskazivao štovanje, njima se klanjao, kunem 
vam se danas da ćete zacijelo izginuti; poput 
naroda koje će Jahve pogubiti pred vama, 
tako će i vas nestati, jer niste poslušali glasa 
Jahve, Boga svoga.« 


Jahve ide pred tobom 


»Slušaj, Izraele! Danas prelaziš preko Jor- 
dana, da sebi podvrgneš narode i veće i broj- 
nije nego što si ti; velike gradove, s utvrdama 
do nebesa. Znaj dakle danas da Jahve, Bog 
tvoj, ide pred tobom. On je vatra što pro- 
Ždire; on će ih oboriti, tebi ih podvrgnuti. A 
ti ćeš ih onda rastjerati i ubrzo pobiti, kako 
ti je Jahve i rekao. Pošto ih otjera ispred tebe 
Jalive, Bog tvoj, nemoj reći u srcu svome: 
Jahve me uveo da zaposjednem ovu zemlju 
zbog moje pravednosti. Naprotiv, zbog opa- 
čina onih naroda Jahve ih tjera ispred tebe. 

Ne ideš ti da zaposjedneš njihovu zemlju 
zbog svoje pravednosti i čestitosti svoga srca, 
nego zato što Jahve, Bog tvoj, zbog opačine 
onih naroda tjera njih ispred tebe, da tako 
održi riječ kojom se zakleo tvojim ocima: 
Abrahamu, Izaku i Jakovu. 

Znaj, dakle, da ti Jahve, Bog tvoj, ne daje 
ovu dobru zemlju u posjed zbog tvoje pra- 
vednosti, jer si ti narod tvrde šije! 

Ako zbilja poslušaš glas Jahve, Boga svoga, 


držeći i vršeći sve njegove zapovijedi što ti 
ih danas naređujem, Jahve, Bog tvoj, uzvisit 
će te nad sve narode na zemlji. Svi ovi bla- 
goslovi sići će na te i stići će te ako budeš 
slušao glas Jahve, Boga svoga. 


Blagoslovljen ćeš biti u gradu, 
blagoslovljen u polju. 

Blagoslovljen će biti plod utrobe tvoje, 
rod zemlje tvoje, plod blaga tvoga: 

mlad krava tvojih 
i priraštaj stada tvoga. 

Blagoslovljen će biti tvoj koš 
i naćve tvoje. 

Blagoslovljen ćeš biti kad ulaziš, 
blagoslovljen kad izlaziš. 


Ali ako ne budeš slušao glasa Jahve, Boga 
svoga, ne držeći i ne vršeći svih njegovih 
zapovijedi i svih njegovih zakona što ti ih 
danas naređujem, sva će ova prokletstva doći 
na te 1 stići će te: 


Proklet ćeš biti u gradu, 
proklet u polju. 

Proklet će biti koš tvoj 

.i naćve tvoje. 

Proklet će biti plod utrobe tvoje 
i rod zemlje tvoje, 

mlad krava tvojih 
i priraštaj stada tvoga. 


Proklet ćeš biti kad ulazis, 
proklet kad izlazis. 


Jahve će na te puštati prokletstvo, zabunu 
i kletvu u svemu na što pružiš ruku svoju 
da uradiš, sve dok ne budeš satrt i brzo ne 
propadneš zbog zlovće svojih djela kojima si 
me napustio. 

Budući da nisi htio služiti Jahvi, Bogu 
svome, vesela i radosna srca zbog obilja svega, 


služit ćeš neprijatelju svome, koga će Jahve 
poslati na te, u gladu i žedi, golotinji i osku- 
dici svakoj. Na tvoju će šiju navaljivati jaram 
od gvožđa dok te ne satre. 

Jahve će iz daljine, s kraja zemlje, do- 
vesti na te narod koji će sletjeti kao orao. 
Bit će to narod kojemu jezika nećeš razu- 
mjeti; narod bezdušan, koji neće pokazivati 
obzira prema starima ni smilovanja prema 
mladima. On će ti jesti mlado od tvoga blaga 
i rod tvoje njive dok te ne uništi; neće ti 
ostavljati ni žita, ni vina, ni ulja, ni mlado 
od krave, ni priraštaj od stada, sve dok te 
ne upropasti. Opsjedat će te u svim tvojim 
gradovima širom zemlje tvoje dok ne obori 
visoke i utvrđene bedeme u koje si polagao 
nadu svoju; opsjednut će te u svim grado- 
vima tvojim širom zemlje tvoje, koju ti dadne 
Jahve, Bog tvoj. 

Ako ne budeš držao i vršio riječi ovoga 
Zakona, što su napisane u ovoj knjizi, Jahve 
će vas razbacati po svim narodima, s kraja 
na kraj zemlje; ondje ćeš iskazivati štova- 
nje drugim bogovima: drvenim i kamenim — 
koji su bili nepoznati i tebi i tvojim ocima. 
Ali među tim narodima nećeš imati mira; ni 
tvome stopalu neće biti počivališta, nego će 

ti ondje Jahve dati srce uznemireno, oči uto- 
nule, dušu tjeskobnu. Život tvoj visit će o 
niti; bojat ćeš se i danju i noću, i nećeš biti 
siguran za život svoj. U strahu koji će ti ste- 
zati srce, i od prizora što će ga oči tvoje gle- 
dati, jutrom ćeš govoriti: "Oh, da je već ve- 
čer! a navečer ćeš govoriti: Oh, da je već 
jutro! U Egipat će te na galijama natrag 
odvesti Jahve, putem .za koji sam ti rekao 
da ga više ne smiješ vidjeti. Ondje ćete se 
vi sami prodavati svojim neprijateljima za 
robove i ropkinje, ali neće biti kupca.« 

Kad te sve ove riječi, blagoslov i proklet- 
stvo što ih danas preda te stavih, snađu, i ti 
ih uzmeš k srcu i obratiš se k Jahvi, Bogu 
svome, i poslušaš — i ti i tvoji sinovi — glas 
njegov iz svega srca svoga i iz sve duše svoje 
u svemu što sam ti danas naredio, tada će 
Jahve, Bog tvoj, vratiti tvoje izgnanike; smi- 
lovat će se tebi i opet će te sabrati između 
svih naroda među koje te bude rastjerao Ja- 
hve, Bog tvoj. Ako bi se koji izgnanik tvoj 
nalazio i na kraju svijeta, i odande će te 
sabrati Jahve, Bog tvoj — odande će te uzeti. 
Jahve, Bog tvoj, dovest će te u zemlju koju 
su posjedovali oci tvoji, da je ti zaposjedneš; 
učinit će te sretnijim i brojnijim od očeva 
tvojih. 

Ova zapovijed što ti je danas dajem nije 
za te preteška niti je od tebe predaleko. Nije 
na nebesima, da bi rekao: Tko će se za nas 
popeti na nebesa, skinuti nam je te nam je 
objaviti da je vršimo. Nije ni preko mora, 
da bi mogao reći: Tko će preko mora za nas 
poći, donijeti nam je te nam je objaviti da je 
vršimo! Jer, Riječ je posve blizu tebe, u tvo- 
Jim ustima i u tvome srcu, da je vršiš. 

Gledaj! Danas preda te stavljam: život i 
sreću, smrt i nesreću. 

Uzimam danas za svjedoke protiv vas nebo 
i zemlju da pred vas stavljam: život i smrt, 
blagoslov i prokletstvo. Život, dakle, biraj, 
ljubeći Jahvu, Boga svoga, slušajući njegov 
glas, prianjajući uz njega, da živiš ti i tvoje 
potomstvo. TA on je život tvoj, tvoj dugi 
vijek, da bi mirno mogao boraviti na zemlji 
za koju se Jahve zakle ocima tvojim Abra- 
hamu, Izaku i Jakovu da će im je dati.« 

Mojsijeva smrt 


Mojsije dođe da upravi ove riječi svemu 
Izraelu: 

»Meni je danas sto i dvadeset godina — 
reče im. — Ne mogu više izlaziti i ulaziti. 
A Jahve mi je rekao: Nećeš prijeći ovog 
Jordana! Jošua će pred tobom ići, kako je 
Jahve rekao.'« 

Tada Mojsije zovnu Jošuu pa mu reče pred 
svim Izraelom: 

»Ohrabri se i budi odlučan! Jer ti ćeš ići 
s ovim narodom u zemlju za koju se Jahve 
zakle ocima njihovim da će im je dati; ti 
ćeš im je predavati u baštinu. Sam Jahve ide 
pred tobom; on će s tobom biti; neće te za- 
Pustiti, niti će te ostaviti. Ne boj se i ne 
dršći!« 

Jahve reče Mojsiju: 

»Evo ćeš naskoro počinuti sa svojim ocima. 
A narod će se ovaj dići da čini blud idući 
za tuđim bogovima one zemlje u koju će na- 
skoro ući; mene će napustiti, i prekršit će moj 
Savez što ga s njim sklopih. I onda će se 
izliti moj gnjev na nj. Ostavit ću ih tada i 
sakriti od njih svoje lice, da budu proždirani. 
Snaći će ih mnoga zla i nevolje, i onda će 
reći: "Zar me ne snalaze ove nevolje zbog 
toga što Bog moj nije u mojoj sredini?"« 

A onda, na uši sve zajednice izraelske, 
Mojsije izgovori do kraja riječi ove pjesme: 


Slušajte, nebesa, sad ću govoriti; 

čuj zemljo, riječi usta mojih! 
Nek mi nauk daždi poput kiše, 

kao rosa nek riječ moja pada, 
kao kišica po mladoj zeleni, 

kao pljusak po travi velikoj! 
Jer, Jabvino ću ime uznositi, 

a vi, Boga našeg veličajte! 
On je Stijena, djelo mu je savršeno, 

jer pravi su svi njegovi putovi, 
Bog je on vjeran i bez zloće, 

pravedan je on i pravičan. 


Spomeni se dana pradavnih, 

promotri godine od vijeka do vijeka. 
Oca svoga pitaj, i poučit će te, 

Pitaj starije, pa će ti kazati. 

Kad je Višnji baštinu dijelio narodima, 
kad je razmještao sinove čovječje, 
odredi im međe po broju Božjih sinova: 

tad Jahvu njegov narod zapade, 
Jakov bi njegova baština. 


U zemlji stepskoj on ga je našao, 
u pustinjskoj jezivoj pustoši. 
Obujmio ga, gajio ga 
i čuvao ko zjenu oka svoga. 
Poput orla što bdi nad gnijezdom, 
nad svojim orlićima lebdeći, 
tako on krila širi, uzima ga, 
Da ga na svojim nosi perima. 


Jabve sam njega je vodio, 
tudeg boga s njim ne bijaše. 


Povede ga po visočjima zemlje, 
nahrani ga plodovima poljskim, 
dade mu meda iz pećine, 
i ulja iz tvrde stijene. 
Jeo je Jakov 1 nasitio se, 
ugojio se Ješurun pa se uzritao. 
Udebljao si se, utovio, usalio. 
Odbacio je Boga koji ga stvori 
i prezreo Stijenu svog spasenja. 
Odnemaruješ Stijenu 
što te na svijet dade, 
ne sjećaš se više Boga 
koji te rodi! 
Vidje to Jahve, i u gnjevu svojem 
odbaci sinove svoje i kćeri. 
Lice ću im svoje sakriti, reče, 
i vidjet ću što će biti od njih. 


Jer izopačeno je to koljeno, 
Sinovi u kojima vjernosti nema. 
Ništavnim me bogom na ljubomor 
potakoše, 
razdražiše me ništavilima svojim, 
i ja ću njih ljubomornim učinit, pukom 
ništavnim, 
razdražit ću ih glupim nekim narodom! 


Da, moga gnjeva požar je usplamtio, 
i gorjet će do dubina šeolskih; 
proždrijet će zemlju i sve što ona rađa, 
sažeći joj brda do temelja. 
Jer narod je to bez znanja, 
oštroumlja u njih nema. 
Da su mudri, već bi se i dosjetili, 
razabrali što ib očekuje. 

Toga istoga dana Jahve reče Mojsiju: 

»Popni se na goru Nebo u Abarskom 
gorju — ono je u moapskoj zemlji nasuprot 
Jerihonu — pa pogledaj zemlju kanaansku 
što ću je dati u posjed Izraelcima. Onda 
umri na gori na koju se uspneš i pridruži se 
svojim precima kao što je i tvoj brat Aron, 
koji je umro na brdu Horu, bio pridružen 
svojima. A to zato što ste mi se iznevjerili 
sred Izraelaca kod Meriba Kadeša, kod voda 
u pustinji Sinu: niste očitovali moju svetost 
među Izraelcima. Zato ćeš samo izdaleka 
vidjeti onu zemlju, ali u nju nećeš ući — u 
zemlju koju dajem Izraelcima.« ' 

Poslije toga ode Mojsije s Moapskih poljana 
na brdo Nebo, na vrhunac Pisge, nasuprot 
Jerihonu, gdje mu Jahve pokaza svu zemlju. 
Potom mu reče Jahve: 

»Ovo je zemlja za koju sam se zakleo 
Abrahamu, Izaku i Jakovu da ću je dati 
tvome potomstvu. Dopustio sam da je po- 
gledaš svojim očima, ali ti onamo nećeš 
prijeći.« 


I Mojsije, sluga Jahvin, umrije ondje u 
zemlji moapskoj po Jahvinoj zapovijedi. I 
ukopa ga on u dolini u zemlji nasuprot Bet 
Peoru. Do dana današnjega nitko nije doznao 
za njegov grob. 

Mojsiju bijaše sto i dvadeset godina kad 
umrije. Oko mu nije oslabilo niti mu je snaga 
popustila. 

Izraelci oplakivahu Mojsija na Moapskim 
poljanama trideset dana. Potom prođoše i 
dani oplakivanja — tugovanja za Mojsijem. 

A Jošua, sin Nunov, bio je napunjen du- 
hom mudrosti, jer Mojsije bijaše na nj položio 
svoje ruke. Njega su Izraelci slušali i činili 
kako je Jahve naredio Mojsiju. 

Ne pojavi se više prorok u Izraelu ravan 
Mojsiju — njega je Jahve poznavao licem u 
lice! — po svim onim znakovima i čudesima 
u zemlji egipatskoj za koja ga je Jahve slao 
da ih učini na faraonu, na svim službeni- 
cima njegovim i na svoj zemlji njegovoj, po 
onoj moćnoj ruci njegovoj i po svim onim 
velikim zastrašnim djelima koja učini na oči 
svega Izraela. 

Uspon 
Izraelov 


Osvajanje 
Kanaana 


Poslije smrti Mojsija, sluge Jahvina, reče 
Jahve Jošui, sinu Nunovu, pomoćniku Moj- 
sijevu: »Moj je sluga Mojsije umro; zato 
sada ustani, prijeđi preko toga Jordana, ti i 
sav taj narod, u zemlju koju dajem sinovima 
Izraelovim. Svako mjesto na koje stupi vaša 
noga dajem vam, kao što obećah Mojsiju. Ne 
boj se i ne strahuj, jer kuda god pođeš, 
s tobom je Jahve, Bog tvoj.« 

Tada zapovjedi Jošua glavarima narodnim: 

»Prođite kroz tabor i proglasite puku ovu 
zapovijed: Spremite sebi brašnenice, jer ćete 
za tri dana prijeći preko Jordana, da biste 
primili u posjed zemlju koju vam Jahve, Bog 
vaš, daje u baštinu.« 

Oni odgovore Jošui: »Sve što nam zapo- 
vjediš, učinit ćemo, i kuda nas god pošalješ, 
poći ćemo. Kao što smo slušali Mojsija, tako 
ćemo se pokoravati i tebi.« 


Jošua šalje ubode 


Jošua, sin Nunov, posla potajno iz Šitima 
dvojicu uhoda s nalogom: »Idite, izvidite 
područje, osobito Jerihon.« Oni odu i stignu 
u kuću bludnice koja se zvala Rahaba, i 
ondje prenoće. To bude javljeno kralju jeri- 
honskom. 

Tada kralj jerihonski poruči Rahabi: »Iz- 

vedi ljude koji su došli k tebi, koji su ušli u 
tvoj dom, jer su došli uhoditi svu zemlju.« 

Ali žena uze ona dva čovjeka, sakri ih i 
reče: »Istina, ti su ljudi došli k meni, ali ja 
nisam znala odakle su. Kada se u sumrak 
zatvarahu gradska vrata, oni odoše, i ja ne 
znam kamo su krenuli. Požurite se za njima, 
jer ih još možete stići.« X 

A ona ih bijaše izvela na krov i sakrila 
ih pod netrveni lan što ga je ondje razastrla. 
I požure še ljudi u potjeru za njima, prema 


Jordanu, sve do prijelaza preko rijeke; a kad 
je potjera izišla, zatvore se za njima gradska 
vrata. 

Dok još oni gore ne bijahu zaspali, popne 
se Rahaba k njima na krov i reče im: »Znam 
da vam je Jahve dao ovu zemlju, jer nas je 
sve uhvatio strah od vas, i prezaju od vas svi 
žitelji ovoga kraja. Jer čusmo kako je Jahve 
isušio vodu Crvenoga mora pred vama, kada 
ste izašli iz Egipta, i ono što ste učinili dvo- 
jici kraljeva amorejskih s druge strane Jor- 


dana, Sihonu i Ogu, koje pogubiste. Kad 
smo čuli sve to, zastalo nam srce, i nitko da 
smogne snage da vam se suprotstavi, jer 
Jahve, Bog vaš — on je Bog gore na nebesima 
i dolje na zemlji. Zakunite mi se, dakle, Ja- 
hvom da ćete i vi učiniti milost domu oca 
moga, kao što i ja učinih milost vama, i dajte 
mi pouzdan znak da ćete ostaviti na životu 
moga oca i moju majku, braću moju i sestre 
moje, i sve njihovo, i da ćete nas izbaviti od 
smrti.« 

Uhode daju obećanje 


Odgovoriše joj ljudi: »Životom svojim 
jamčimo za vas, samo ako nas ne izdate. Kad 
nam Jahve dade zemlju, iskazat ćemo ti mi- 
lost i vjernost.« 

Rahaba ih zatim spusti po užetu kroz pro- 
zor, jer joj je kuća bila uz bedem i ona je 
do bedema stanovala. Još im reče: »Pođite 
prema gori da vas potjera ne nađe, i krijte 
se ondje tri dana dok se progonitelji ne 
vrate, a onda idite svojim putem.« 

Ljudi joj odgovore: »Evo, ovako ćemo ti 
ispuniti zakletvu kojom si nas zaklela: kad 
uđemo u zemlju, posluži se ovim znakom: 
priveži ovu crvenu vrpcu za prozor kroz koji 
nas spuštaš, i sakupi kod sebe, u kući, svoga 
oca i svoju majku, i svoju braću, i svu svoju 


rodbinu. Tko god od vas stupi van preko 


praga tvoje kuće, krv njegova na glavu nje- 
govu: nije krivnja na nama — sam je krivac 
svojoj smrti; a tko ostane s tobom u kući, 
krv njegova neka padne na glave naše — mi 
ćemo biti krivci ako ga se tko rukom dotakne. 


Ako pak izdaš ovu našu stvar, slobodni smo 


. od zakletve kojom si nas zaklela.« 


A ona odgovori: »Neka bude kako reko- 
ste!« Tada ih pusti, i oni odoše, a ona zaveza 
na prozor crvenu vrpcu. 

Oni odoše i dođoše u goru, i ondje osta- 
doše tri dana dok se ne vrati potjera; tražila 
ih je potjera na svim putovima, ali ih nije 
nigdje našla. 

Tada se vrate i one dvije uhode: siđu s gore, 
prijeđu preko rijeke i dođu k Jošui, sinu 
Nunovu, te ga izvijeste o svemu što im se 
dogodilo. I rekoše Jošui: »Jahve nam je svu 
tu krajinu predao u ruke; sve je njezine sta- 
novnike uhvatio strah pred nama.« 


185 


2 
j 


= 


Brdo Hermon 


JE 
ab ZZ 


SREDOZEMNO MORE 
EDE 


MANAŠE 


Brdo Tabor 


Jisakar : 
e Gilead 


MANAŠI: 


eŠSekem 


Jorda n 


EFRAJIM 
Šilo e 


Betel e 


A 
eAj Gi 
e 
Jerihon 


KJ Abel Šitim 


Beerot 


DAN Gibeon * 
BENJAMIN 
Ajalon e Jeruzalem 
Gat 
“ e. 
— ; 
g Hebron RUBEN 
Lakiš 
JUDA 
ŠIMUN 


ZEMLIA KANAAN 


186 


Osvajanje Jerihona 


A Jerihon stajaše silno utvrđen i zatvoren 
pred sinovima Izraelovim. Nitko nije izlazio 
niti je tko ulazio. 

Tada Jahve nauči Jošuu kako će on i Iz- 
raelci zauzeti grad. 

Jošua, sin Nunov, pozva k sebi svećenike 
i reče im: »Uzmite Kovčeg saveza, a sedam 
svećenika neka ponesu sedam truba od rogova 
ovnujskih pred Kovčegom  Jahvinim.« A 
narodu reče: »Pođite i obiđite oko grada, a 
ratnici neka idu pred Kovčegom Jahvinim.« 

I bi kako je Jošua zapovjedio narodu. Pođe 
sedam svećenika noseći trube od rogova 
ovnujskih: trubili su u rogove, a Kovčeg Ja- 
hvin iđaše za njima. Ratnici pođoše pred 
svećenicima koji su trubili u trube, a zala- 
znica krenu za Kovčegom. 

A narodu bijaše zapovjedio Jošua govo- 
reći: »Ne vičite i ne dajte glasa od sebe, i 
nijedna riječ neka se ne čuje iz vaših usta dok 
vam ne kažem: "Vičite!' Tada neka odjekne 
bojna vika.« 

I naredi da Kovčeg Jahvin obiđe jednom 
oko grada, pa se vrate u tabor i ondje pre- 
noće. 

Sutradan urani Jošua, i svećenici ponesu 
Kovčeg saveza. A sedam svećenika koji su 


Jošua 6 


nosili sedam truba od rogova ovnujskih pođu 
pred Kovčegom Jahvinim. Idući trubili su u 
trube, ratnici iđahu pred njima, a zalaznica 
pak za Kovčegom Jahvinim, dok su trube 
odjekivale. 

Tako i drugog dana obiđu jednom oko 
grada pa se vrate natrag u tabor. Tako su 
činili šest dana. 

A sedmoga dana zorom ustanu i obiđu oko 
grada istim onakvim redom sedam puta. Sa- 
mo su toga dana obišli oko grada sedam 
puta. 

Za sedmog obilaska snažno zatrube sveće- 
nici u rogove, a Jošua reče narodu: »Kličite 
bojne poklike, jer vam je Jahve predao grad! 
Grad neka bude 'herem' Jahvi — uklet i 
predan uništenju sa svime što je u njemu. 
Samo bludnica Rahaba da ostane živa i svi 
koji budu s njom u kući, jer je ona sakrila 
uhode koje smo poslali.« 

Tada povika narod i odjeknuše trube. Kada 
se zaori glas truba i bojni povici naroda, 
padoše bedemi i narod prodrije u grad, svatko 
odande gdje se našao, i osvojiše ga. I tada 
izvršiše kletvu ništeći oštricom mača sve što 
bijaše u gradu: muško i žensko, staro i mlado, 
volove, ovce i magarad. 

Rababina kuća pošteđena 


A onoj dvojici što su uhodili zemlju reče 
Jošua: »Idite u kuću one bludnice pa izvedite 
ženu sa svima njezinima, kako joj se zakle- 
Ste.« 

I mladi ljudi, uhode, odoše te izvedoše Ra- 
habu, njezina oca i njezinu majku, braću i 
svu rodbinu. Izvedoše sve njezine i smjestiše 
ih izvan izraelskog tabora. 

Spališe grad i sve što bijaše u njemu: uzeše 
samo srebro, zlato, tučano i željezno posuđe, 
i staviše u riznicu Doma Jahvina. 

Ali bludnicu Rahabu, i svu njenu obitelj, 
i sve njihovo, poštedi Jošua. Ona ostade među 
Izraelcima sve do danas, jer je sakrila glasnike 
koje je poslao Jošua da uhode Jerihon. 

Jošua i Hivijci 


Tada reče Jahve Jošui: »Ne boj se i ne 
strahuj! Uzmi sa sobom sve ratnike, ustani i 
navali na Aj. Gle, predajem ti u ruke ajskoga 
kralja, njegov narod, grad i zemlju njegovu. 
Učini s Ajem i s njegovim kraljem kao što 
si učinio s Jerihonom i njegovim kraljem.« 

Jošua učini kako mu je zapovjedio Jahve. 
Osvoji Aj, pobi mu žitelje i razori ga. 

O tim su događajima čuli svi kraljevi 
s onu stranu Jordana pa se svi udružiše da 
složno udare protiv Jošue i Izraela. 

A stanovnici Gibeona, poučeni onim što 
Jošua učini Jerihonu i Aju, dosjete se lukav- 
stvu. Uzmu hiniti da su putnici: bace na svoje 
magarce stare vreće i vinske mješine, pode- 
rane i zakrpane. Obuli su na noge rabljenu 
i pokrpanu obuću i vrgli na se staru odjeću. 
Sav kruh što su ga ponijeli na put bijaše suh 
i razdrobljen. 

Stigoše Jošui u gilgalski tabor i rekoše 
njemu i ljudima Izraelcima: »Dolazimo iz 
daleke zemlje, sklopite savez s nama.« 

Al: ljudi Izraelci kažu tim Hivijcima: 
»Iko zna ne živite li možda među nama? 
Kako ćemo dakle sklopiti savez s vama?« 

A oni odgovore Jošui: » Tvoje smo sluge!« 

Jošua ih upita: » Tko ste i odakle dolazite?« 

Odgovore: »Daleka je zemlja iz koje do- 
laze tvoje sluge u ime Jahve, Boga tvojega: 
čuli smo za slavu njegovu i za sve što je uči- 
nio u Egiptu, i za ono što je učinio dvojici 
kraljeva amorejskih, koji su vladali s onu 
stranu Jordana — Sihonu, kralju hešbon- 
skom, i Ogu, kralju bašanskom u Aštarotu. 
Tada nam rekoše naše starješine i svi u našoj 
zemlji: "Opskrbite se hranom za put, pođite 
im u susret i recite im: Vaše smo sluge, sklo- 
pite dakle savez s nama. Evo našega kruha: 
vruć smo ponijeli na put od kuća svojih kada 
smo krenuli k vama, a sada je, evo, suh i 
razdrobljen. A ovo su vinski mjehovi: nove 
smo ih nalili, pa su se, evo, već poderali; i 

Jošua 8-10 


haljine naše i obuća već su trošni od dalekog 
puta.« 

I povjerovaše im ljudi po putnoj opskrbi, 
ne pitajući Jahvu što će im reći. Jošua uglavi 
s njima mir, i sklopi savez s njima da će ih 
poštedjeti. I glavari se na to zakunu. 

A poslije tri dana, pošto su sklopili s njima 
savez, saznalo se da su im susjedi i da žive 
usred Izraela. Tada krenu Izraelci iz tabora 
i stignu u njihove gradove, a to su bili Gi- 
beon, Kefira, Beerot i Kirjat Jearim. Ali ih 
nisu napali sinovi Izraelovi, jer su im se 
glavari zajednice zakleli Jahvom, Bogom Iz- 
raelovim. 

Jošua pozva Gibeonce i reče im: »Zašto 
nas prevariste govoreći: "Vrlo smo daleko od 
vas', kad eto živite usred nas? Zato će sada 
na vama biti kletva, i nikada neće nestati 
među vama ropstva: bit ćete drvosječe i vo- 
donoše za Dom Boga moga.« 

Oni odgovore Jošui: »Sa svih strana do- 
lazili su glasovi nama, slugama tvojim, kako 
je Jahve, Bog tvoj, odredio Mojsiju, sluzi 
svomu, da će vam dati svu zemlju i da će 
istrijebiti ispred vas sve stanovnike ove ze- 
mlje: silno smo se uplašili od vas za svoje 
živote, i zato smo učinili ovo. I sada smo, 
evo, u tvojim rukama: učini s nama što mi- 
sliš da je dobro i pravo.« 


Sunce i mjesec slušaju Jošuu 


A kad ču jeruzalemski kralj Adoni-Sedek 
da su stanovnici Gibeona učinili mir s Izrae- 
lom i uključili se među njih, vrlo se uplaši, 
jer je Gibeon bio značajan kao kakav kra- 
ljevski grad, veći od Aja, a svi žitelji njegovi 
bijahu ratnici. Zato se udruži s druga četiri 
kralja, te opsjednu grad Gibeon i počnu ga 
napadati. 

Jošua 10. 11. 23 


Tada Gibeonci poručiše Jošui u tabor u 
Gilgalu: »Ne napuštaj svojih slugu, nego se 
požuri k nama, da nas izbaviš i da nam po- 
mogneš, jer su se protiv nas udružili svi amo- 
rejski kraljevi koji žive u Gorju.« 

I pođe Jošua iz Gilgala, a s njim i svi 
ratnici, sve vrsni junaci. 

A Jahve reče Jošui: »Ne boj se! Ja sam 
ih predao u tvoje ruke, i nijedan od njih neće 
se održati pred tobom.« 

I udari na njih Jošua iznenadno, pošto je 
svu noć išao od Gilgala. 

I smete ih Jahve pred Izraelcima, koji ih 
teško poraziše kod Gibeona i potjeraše prema 
strmini kojom se uzlazi u Bet-Horon. Tukli 
su ih sve do Azeke i do Makede. A dok su 
bježali pred Izraelom uz bethoronsku strmi- 
nu, bacao je Jahve s neba na njih tuču ka- 
menja sve do Azeke, te su ginuli. I poginulo 
ih je više od tuče kamene nego što su ih pobili 
sinovi Izraelovi svojim mačevima. Onoga 
dana kada Jahve predade Amorejce sinovima 
Izraelovim, obrati se Jošua Jahvi i poviče 
pred Izraelcima: 


»Stani, sunce iznad Gibeona, 
i mjeseče, iznad dola Ajalona!« 


I stade sunce, i zaustavi se mjesec sve dok 
se nije narod osvetio neprijateljima svojim. 
Ne piše li to u knjizi Pravednika? I stade 
sunce nasred neba 1 nije se nagnulo k zapadu 
gotovo cio dan. Nije bilo takva dana ni prije 
ni poslije da bi se Jahve odazvao glasu čo- 
vječjem. Tako je Jahve vojevao za Izraela. 

A onih pet kraljeva uteče i sakri se u pećinu 
kod Makede. 

Sve što Jahve bijaše zapovjedio svome 
sluzi Mojsiju, zapovjedio je Mojsije Jošui, a 
Jošua sve izvršio, ne izostavivši ništa od 
svega što Jahve bijaše zapovjedio Mojsiju. 
Tako je Jošua zauzeo svu zemlju i podijelio 
je Izraelcima u baštinu. 


Stari Jošua govori s narodom 


Proteklo je mnogo dana kako je Jahve dao 
Izraelu da otpočine od svih neprijatelja una- 
okolo. I Jošua bijaše ostario, zašao u godine. 

Dozva zato Jošua sav Izrael, starješine, gla- 
vare, suce i upravitelje njihove, i reče im: 

»Ostario sam i odmakao u godinama. Vi 
ste bili svjedoci svega što je Jahve, Bog vaš, 
pred vašim očima učinio svim narodima radi 
vas: Jahve, Bog vaš, borio se za vas. Vidite, 
razdijelio sam ždrijebom u baštinu vašim ple- 
menima i sve narode koji su ostali. Jahve, 
Bog vaš, sam će ih goniti ispred vas i otjerat 
će ih ispred vas, i zaposjest ćete njihovu ze- 
mlju, kao što vam je obećao Jahve, Bog vaš. 

Budite, dakle, postojani i sve čvršći u tome 
da čuvate i vršite sve što je napisano u Knjizi 
zakona Mojsijeva, i da ne odstupite od toga 
nj desno ni lijevo. Ne miješajte se s tim na- 
rodima koji ostadoše među vama; i ne spo- 
minjite imena njihovih bogova niti se kunite 
njima; nemojte im služiti i ne klanjajte se 
njima. Nego se držite Jahve, Boga svoga, 
kako ste činili do danas. 


Jer ako se odmetnete i prionete uz ostatak 
tih naroda koji preostadoše među vama i s 
njima se povežete tazbinom i pomiješate se 
s njima i oni s vama, znajte dobro da će 
Jahve, Bog vaš, prestati goniti te narode is- 
pred vas; oni će vam postati zamka i mreža, 
bit će bič bokovima vašim i trnje očima va- 
šim, sve dok se ne iselite iz ove dobre zemlje 
koju vam dade Jahve, Bog vaš. 

Evo, ja krećem danas na put kojim je 
svima poći. Spoznajte i priznajte svim srcem 
svojim i svom dušom svojom: ni jedno od 
svih obećanja koja vam je dao Jahve, Bog 
vaš, nije ostalo neispunjeno. I kao što vam se 
ispunilo svako obećanje što vam ga je dao 
Jahve, Bog vaš, tako će Gospod ispuniti i 
svaku prijetnju dok vas ne izbriše s lica ove 


dobre zemlje koju vam je dao Jahve, Bog 
vaš.« 


Jošua 23-24. Suci 2 


Poslije ovih događaja umrije Jošua, sin 
Nunov, sluga Jahvin, u dobi od sto i deset 
godina. Sahraniše ga u kraju što ga je ba- 
Šštinio u Timnat Serahu, u Efrajimovoj gori, 
sjeverno od gore Gaaša. Izrael je služio Jahvi 
svega vijeka Jošuina i svega vijeka starješina 
koje su Jošuu nadživjele i vidjele sva djela 
što ih je Jahve učinio Izraelu. 

A kad izumre sav onaj naraštaj, naslijedi 
ga drugi naraštaj, koji nije mario za Jahvu 
ni za djela što ih je učinio Izraelu. 

Tada su sinovi Izraelovi počeli činiti ono 
što Jahvi nije po volji. Ostaviše Jahvu, Boga 
otaca svojih, i pođoše za drugim bogovima. 
Zato Jahve izli gnjev svoj na Izraela: pre- 
pusti ih pljačkašima da ih plijene, izruči ih 
neprijateljima uokolo, tako te se ne mogoše 
oduprijeti. 

Tada im Jahve stade podizati suce, da ih 
izbavljaju iz ruke onih koji su ih pljačkali. 


Siserina smrt 


Jednom su tako Izraelci opet stali činiti 
što Jahvi nije po volji, i Jahve ih predade u 
ruke Jabinu, kanaanskom kralju koji je vla- 
dao u Hasoru. Vojskovođa vojsci njegovoj 
bijaše Sisera. Tad Izraelci zavapiše Jahvi. Jer 
Jabin imaše devet stotina željeznih bojnih 
kola, i teško je tlačio Izraelce dvadeset go- 
dina. 

U to vrijeme Izraelu je sudila proročica 
Debora, žena Lapidotova. Živjela je pod De- 
borinom palmom između Rame i Betela u 
Efrajimovoj gori, i k njoj su dolazili Izraelci 
da presuđuje u njihovim sporovima. Ona 
dozva Baraka, sina Abinoamova, iz Naftali- 
jeva Kedeša, i reče mu: »Evo što ti Jahve, 
Bog Izraelov, zapovijeda: 

Idi, kreni na goru Tabor i uzmi sa sobom 
deset tisuća ljudi između Naftalijevih i Ze- 
bulunovih sinova. Ja ću k tebi na Kišonski 
potok privući Siseru, vojskovođu Jabinove 
vojske, s njegovim bojnim kolima i svim rat- 
nicima, te ću ga predati u tvoje ruke.« 

Barak joj odgovori: »Ako ti pođeš sa 
mnom, ići ću; ako li ne pođeš sa mnom, ne 
idem.« 

Tada Debora ustane i pođe s Barakom u 
Kedeš. 

Jahve zastraši Siseru, sva njegova kola i 
čitavu njegovu vojsku, koja naže u bijeg pred 
mačem Barakovima. Sisera siđe sa svojih kola 
i pobježe pješice. Barak je gonio kola i voj- 
sku sve do Harošeta Poganskog. Sva je Si- 
serina vojska pala od oštrog mača, i nijedan 
čovjek nije umakao. 

Sisera je dotle bježao pješice prema šatoru 
Jaele, žene Hebera Kenijca, jer između Jabina, 
kralja hasorskog, i kuće Hebera Kenijca bijaše 
mir. 

Jaela iziđe Siseri u susret i reče mu: »Za- 
ustavi se, gospodaru, svrati se k meni. Ne boj 
se ničega!« 

On svrati k njoj pod šator, a ona ga pokri 
pokrivačem. 

On joj reče: »Daj mi malo vode, jer sam 
žedan.« 

Ona otvori mijeh s mlijekom, napoji ga i 
opet ga pokri. 

»Stani na ulazu u šator — reče joj on — 
pa ako tko naiđe i zapita te: "Ima li tu koga? 
ti odgovori: "Nema!"« 

On od iscrpljenosti tvrdo zaspa. Dok je 
spavao, Jaela ga usmrti. 

I gle, dođe Barak progoneći Siseru, Jaela 
iziđe preda nj i reče mu: »Dođi da ti poka- 
žem čovjeka koga tražiš.« 


Deborina pjesma 


Toga dana Debora i Barak, sin Abinoamov, 
zapjevaše ovu pjesmu: 


»Čujte, o kraljevi! Poslušajte, knezovi! 
Jabvi ja pjesmu pjevam, 
Jabvu, Boga Izraelova, ja slavim. 
Sa Seira kad si silazio, Jahve, 
pobjednički kad si kročio iz polja edomskih, 
sva se zemlja tresla, lila se nebesa, 
oblaci curkom daždjeli. 
Brda se tresla pred tobom, o Jahve, 
Jahve, Bože Izraelov! 


Blagoslovljena među ženama bila Jaela, 
žena Hebera Kenijca, 
među ženama Satora nek je slavljena! 
On vode zaiska, mlijeka mu ona dade, 
u zdjelu dragocjenu nali mu povlake. 
Rukom lijevom za klinom segnu, 
a desnom za čekićem kovačkim. 
Udari Siseru, glavu mu razmrska, 
probode mu, razbi sljepoočicu. 
Do nogu pade joj, sruši se, leže, 
do nogu pade joj, sruši se; 
i gdje pade, mrtav osta. 


Tako neka ginu, Jahve, svi neprijatelji tvoji! 


A oni koji te ljube nek budu kao sunce 
kada se diže u svojemu sjaju!« 


I zemlja bijaše mirna četrdeset godina. 


Gideon i Midjanci 


Opet su Izraelci činili što je zlo u Jahvi- 
nim očima; i Jahve ih predade u ruke Mid- 
jancima za sedam godina. Teška bijaše ruka 
Midjanaca nad Izraelom. Da bi izmakli Mi- 
djancima, Izraelci se sklanjahu u gorske pu- 


kotine, spilje i skrovišta. 


Anđeo se ukazuje Gideonu 


Tada Anđeo Jahvin dođe i sjede pod hrast 
kod Ofre koji pripadaše Joašu Abiezerovu. 
Njegov sin Gideon vrhao je pšenicu na tije- 
sku, da bi je sačuvao od Midjanaca. 

I ukaza mu se Anđeo Jahvin i reče mu: 
»Jahve s tobom, hrabri junače!« 

Gideon mu odgovori: »Oh, gospodaru, ako 
je Jahve s nama, zašto nas sve ovo snađe? 
Gdje su sva ona čudesa njegova o kojima nam 
pripovijedahu oci naši govoreći: Nije li nas 
Jahve iz Egipta izveo? A sada nas je Jahve 
ostavio, predao nas u ruke Midjancima.« 

Jahve se tad okrenu prema njemu i reče 
mu: »Idi s tom snagom u sebi, i izbavit ćeš 
Izraela iz ruke Midjanaca. Ne šaljem li te 
ja?« 

»Ali, gospodaru — odgovori mu Gideon 
— kako ću izbaviti Izraela? Moj je rod naj- 
manji u Manašeovu plemenu, a ja sam po- 
sljednji u kući svoga oca.« 

Jahve mu reče: »Ja ću biti s tobom, te 
ćeš pobijediti Midjance kao jednoga.« 

Gideon mu reče: »Ako sam našao milost u 
tvojim očima, daj mi znak da ti govoriš sa 
mnom. Nemoj otići odavde dok se ne vratim 
s darom i stavim ga preda te.« 

A on odgovori: »Ostat ću dok se ne 
vratiš.« 

Gideon ode, zgotovi jare i od efe brašna 
načini beskvasne hljebove, stavi meso u ko- 
šaricu i juhu u lonac pa donese sve to pod 
hrast. 

Anđeo Jahvin reče mu: »Uzmi meso i bes- 
kvasne hljebove, stavi ih na tu stijenu, a juhu 
prolij.« 

On učini tako. Anđeo Jahvin tad uze štap 
što ga je držao i vrhom dotaknu meso i bes- 
kvasne hljebove. Oganj planu iz stijene, spali 
meso i beskvasne hljebove. Anđeo Jahvin 


nato iščeze pred njegovim očima. Tad Gideon 


vidje da je to bio Anđeo Jahvin i reče: »Jao, 
Jahve, Gospode! Anđela Jahvina vidjeh li- 
cem u lice!« 

Jahve mu odgovori: »Mir s tobom! Ne boj 
se, nećeš umrijeti!« 

Gideon podiže na tome mjestu žrtvenik 
Jahvi i nazva ga »Jahve-Mir«. 


Bog govori s Gideonom 


Iste noći Jahve reče Gideonu: »U svojega 
oca uzmi utovljena junca, junca od sedam go- 
dina, i razori Baalov žrtvenik, i posijeci gaj 


pokraj njega. Potom podigni žrtvenik Jahvi, 

Bogu svome, na vrhu te gorske stijene i do- 
bro ga uredi. Uzmi junca i prinesi paljenicu 
na drvima Ašere što ih u gaju nasiječeš.« 

Tada Gideon uze deset ljudi između svojih 
slugu i učini kako mu je zapovjedio Jahve. 
Ali kako se bojao svoje obitelji i građana, 
učini to noću. 

Kad su građani sutradan poranili, a to ra- 
zoren Baalov žrtvenik i gaj posječen pored 
njega, a junac žrtvovan kao paljenica na no- 
vom oltaru. I pitahu jedni druge: »Tko je 
to učinio?« Ispitaše, istražiše pa rekoše: »Gi- 
deon, Joašev sin, učini to.« 

Tada građani rekoše Joašu: »Izvedi sina 
da umre, jer je razorio Baalov žrtvenik i po- 
sjekao gaj pored njega.« 

Joaš odgovori svima koji stajahu oko njega: 
»Zar ćete vi braniti Baala? Zar ćete ga vi 
spašavati? Tko brani Baala, bit će pogubljen 
prije sutrašnjeg dana. Ako je on bog, neka se 
sam brani od Gideona što mu je razorio žr- 
tvenik.« 

Svi Midjanci, Amalečani i sinovi Istoka 
bijahu se sakupili i, prešavši Jordan, utabo- 
rili se u Jizreelskoj ravnici. Duh Jahvin obuze 
Gideona, i on zasvira u rog, i sav narod stade 
iza njega. 

Gideon reče Bogu: »Ako zaista hoćeš oslo- 
boditi Izraela mojom rukom, kao što si obe- 
ćao, evo ću metnuti ovčje runo na gumno: 
ako bude rose samo na runu, a zemlja ostane 
suha, tada ću znati da ćeš mojom rukom iz- 
baviti Izraela, kao što si obećao.« 

I bi tako. Gideon urani sutradan te iscijedi 
rosu iz runa — punu zdjelu vode. 

Opet Gideon reče Bogu: »Ne razgnjevi se 
na me što ti progovaram još jednom. Dopusti 
mi da još ovaj put pokušam s runom: neka 
samo runo bude suho, a neka po svoj zemlji 
bude rosa!« 

I Bog one noći učini tako: samo je runo 
ostalo suho, a po svoj zemlji pala rosa. 

Gideon odabire svoje ljude 


Urani Gideon, i sav narod koji bijaše s 
njim, i utabori se kod En-Haroda; a tabor 
Midjanaca nalazio se na sjeveru od njegova, 
podno brijega More, u dolini. 

Tada Jahve reče Gideonu: »Previše je na- 
roda s tobom a da bih predao Midjance u 
njegove ruke. Izrael bi se mogao pohvaliti i 
reći: "Vlastita me ruka izbavila." Zato oglasi 
da narod čuje: *Tko se boji i strahuje, neka se 
vrati.« 

Gideon ih iskuša. Dvadeset i dvije tisuće 
ljudi iz naroda vrati se, a ostade ih deset 
tisuća. 

Jahve reče Gideonu: »Još je previše naro- 
da. Povedi ih na vodu, i ondje ću ih iskušati. 
Za koga ti kažem: "Neka ide s tobom, taj 
će s tobom ići. A za koga ti kažem: "Neka 
ne ide s tobom, taj neće ići.« 

Gideon povede narod na vodu, i Jahve mu 
reče: »Koji bude laptao vodu jezikom kao 
što lapće pas, stavi ga na stranu. Koji klekne 
da pije, odvoji ga na drugu stranu.« 

Onih koji su laptali vodu jezikom — pri- 
noseći vodu rukom k ustima — bijaše tri 
. stotine, a sav je ostali narod kleknuo da pije. 

Tad Jahve reče Gideonu: »Sa one tri sto- 
tine ljudi koji su laptali vodu ja ću vas iz- 
baviti, i predat ću Midjance u vaše ruke. Svi 
drugi neka se vrate svaki svojoj kući.« 

Gideon tad naloži narodu da mu preda 


opskrbu i rogove, a onda otpusti Izraelce da 

ide svaki svome šatoru; zadrža samo one tri 
stotine. 

A midjanski se tabor prostirao niže njega 
u dolini. 


Izraelci šalju ubode Midjancima 


One noći reče mu Jahve: 

»Ustani, navali na tabor, jer ti ga predajem 
u ruke. Ako se bojiš napasti, siđi najprije u 
tabor s Purom, momkom svojim; slušaj što 


govore; ohrabrit ćeš se i napast ćeš na tabor.« 


On siđe sa svojim momkom Purom do 


prvih taborskih straža. Midjanci, Amalečani 
i svi sinovi Istoka pali po dolini, brojni kao 
skakavci; njihovim devama ne bijaše broja, 
kao pijesku na obali mora. 

Kad je Gideon došao, a to jedan baš pri- 
povijedaše svome drugu što je sanjao: »Usnuo 
sam kako se pogača ječmenog kruha kotrlja 
u midjanski tabor: dokotrlja se do jednog 
šatora i pogodi, a šator pade, prevrnu se.« 

A drug mu odgovori: »Nije to drugo nego 
mač Gideona, Joaševa sina, Izraelca. Bog mu 
je predao u ruke Midjance i sav tabor.« 

Kada je Gideon čuo kako je onaj pripo- 

vjedio san i kako ga je drugi protumačio, 
baci se ničice, vrati se onda u tabor Izraelov 
i povika: »Ustajte, jer vam je Jahve predao 
u ruke tabor midjanski!« 

Gideon tad podijeli svoje tri stotine ljudi 
u tri čete. Svakome čovjeku dade u ruke rog, 
prazan vrč i luč u vrču. 

»Gledajte mene — reče im — i činite što i 
ja! Kada dođem na rub tabora, činite što bu- 
dem i ja činio! Kad zatrubim u rog ja i svi 
koji su sa mnom, tada i vi zasvirajte u rog 
oko sveg tabora i vičite: 'Za Jahvu i Gi- 
deona!?« 

Izraelci napadaju 


Gideon i stotina ljudi što ga je pratila do- 
đoše na rub tabora, pri početku ponoćne stra- 
že: tek što su postavili straže, oni zatrubiše 
u rogove i razbiše vrčeve koje su imali u ruci. 
Tako tri čete zasviraše u rogove i razbiše vr- 
čeve; lijevom rukom držahu luči, a desnom 
rogove da trube, i udariše vikati: »Za Jahvu 
i Gideona!« 

I svaki stajaše nepomično na svome mjestu 
uokrug tabora. Tada se probudi sav tabor, i 
Midjanci vičući nagoše u bijeg. 

Dok su one tri stotine trubile u rogove, 
učini Jahve te oni u taboru okrenuše mač je- 
dan na drugoga. I sva se vojska razbježa, a 
Izraelci nagoše za njima do Jordana te pobiše 
njihove knezove Oreba i Zeeba. 

Izraelci tada rekoše Gideonu: »Vladaj nad 
nama, ti, sin tvoj i unuk tvoj, jer si nas ti 
izbavio iz ruku Midjanaca.« 

Ali im Gideon odgovori: »Ne, neću ja 
vladati nad vama, a ni moj sin; Jahve će biti 
vaš vladar.« Još im reče Gideon: »Jedno samo 
od vas tražim: da mi svaki dade prsten od 
svog plijena.« 

Pobijeđeni su nosili zlatne prstenove, jer 
bijahu Jišmaelci. 

»Vrlo rado«, odgovore oni. 

On nato razastrije svoj plašt, a svaki od 
njih baci od svog plijena po prsten. Težina 
zlatnih prstenova što ih je zaiskao iznosila je 
tisuću i sedam stotina zlatnih šekela, osim 
mjesečića, naušnica i skerletnih haljina koje 
su nosili midjanski kraljevi, i osim lančića 
što bijahu oko vrata njihovih deva. Gideon 
načini od toga efod i postavi ga u svome 
gradu Ofri. I sav Izrael udari za njim u ne- 
vjeru, i bijaše to zamka Gideonu i njegovu 
domu. 

Tako su Midjanci bili poniženi pred Izrael- 
cima. Više ne dizahu glave, i zemlja bi mirna 
četrdeset godina, koliko još potraja vijek Gi- 
deonov. 

Jotam i Abimelek 


Gideon je imao sedamdeset sinova koji su 
potekli od njega, jer je imao mnogo žena. 
Njegova inoča koja je živjela u Šekemu rodi 
mu sina komu nadjenu ime Abimelek. 

Abimelek otiđe u Šekem k braći svoje ma- 
tere i reče njima i svemu rodu kuće svoje 
majke: »Upitajte sve šekemske građane: što 
vam je bolje, da nad vama vlada sedamdeset 
ljudi, svi sinovi Gideonovi, ili jedan čovjek? 
Sjetite se da sam ja od vašeg mesa i vaših 
kostiju!« 

To braća njegove matere prenesoše ostalim 
šekemskim građanima, i njihovo se srce pri- 
kloni Abimeleku, jer govorahu: »Naš je brat!« 
I dadoše mu sedamdeset šekela srebra iz hra- 
ma Baal-Beritova; time Abimelek unajmi kla- 
tež i pustolove, koji pođoše za njim. Onda 
dođe u kuću svoga oca u Ofri, i pobi svoju 
braću, sedamdeset ljudi, na jednom kamenu. 
Izmakao mu je samo Jotam, najmlađi, jer se 
bijaše sakrio. 

Tada se skupiše svi šekemski građani i sav 
Bet-Milo te postaviše Abimeleka za kralja 
kod hrasta koji stoji u Šekemu. 

Kada su to dojavili Jotamu, ode on, stade 
na vrh gore Gerizima i povika im na sav 
glas: 


»Čujte me, uglednici šekemski, 
tako vas Bog čuo! 
Jednom se zaputila stabla 
da pomažu kralja koji će vladati nad 
njima. 
Pa rekoše maslini: Budi nam kraljem! 
Odgovori im maslina: 
Zar da se svog ulja odreknem 
što je na čast bozima i ljudima 
da bih vladala nad drugim drvećem? 

Tad rekoše stabla smokvi: 
Dođi, budi nam kraljem! 
Odgovori im smokva: 
Zar da se odreknem slatkoće 
i krasnoga ploda svog 
da bih vladala nad drugim drvećem? 
Tad rekoše stabla lozi: 
Dođi, budi nam kraljem! 
Odgovori im loza: 
Zar da se odreknem vina 
Sto veseli bogove i ljude 
da bih vladala nad drugim drvećem? 
Sva stabla rekoše tad glogu: 
Dođi, budi nam kraljem! 
A glog odgovori stablima: 
Ako “me doista hoćete pomazat za kralja, 
u sjenu se moju sklonite. 
Ako nećete, iz gloga će oganj planuti 
i sažeći cedrove libanonske!« 


»Moj se otac za vas borio izloživši svoj 
Život te vas izbavio iz ruku Midjanaca, a vi 
danas ustaste protiv kuće moga oca, pobiste 
njegove sinove, sedamdeset ljudi na istom ka- 
menu, i nad građanima Šekema učiniste kra- 
ljem Abimeleka, sina njegove robinje, zato 
što je vaš brat! Ako ste vjerno i pošteno danas 
radili prema Gideonu i prema njegovoj kući, 
radujte se s Abimelekom, a on nek se raduje 
s vama! Ako niste, neka oganj iziđe iz Abi- 
meleka i sažeže građane Šekema i Bet-Mila, 
i neka iziđe oganj iz građana Šekema i Bet- 
Mila i sažeže Abimeleka!« 

Onda Jotam pobježe, skloni se i dođe u 


Beer, i ondje ostade, jer se bojao svoga brata 
Abimeleka. 


m 


Č fin im “Ai. m... 


Nakon tri godine pobune se Šekemci pro- 
tiv Abimeleka, koga bijahu priznali za kra- 
lja, 1 on ih sve pobi. Kad je zatim opsjedao 
grad Tebes, neka mu žena baci žrvanj na 
glavu i razbi mu lubanju. 


On brzo dozva momka koji mu je nosio 
oružje i reče mu: 
' a a lojisa : 
»Trgni mač i ubij me da se ne govori o 
meni: Žena ga je ubila.« 
Njegov ga momak probode, te on umrije. 


203 


Jiftahov zavjet 


Gileađanin Jiftah bijaše hrabar ratnik. Bra- 
ća ga bijahu odbacila, pa on pobježe od njih 
i naseli se u zemlji Tobu. 

Kad jednom Amonci zavojštiše na Izraelca, 
krenuše gileadske starješine k Jiftahu 1 zatra- 
žiše da povede njihovu vojsku protiv Amo- 
naca. Jiftah prihvati ponudu uz uvjet da 
nakon pobjede postane izraelski poglavar. A 
prije polaska u rat zavjetova se Jahvi: 

»Ako mi predaš u ruke Amonce, tko prvi 
iziđe na vrata moje kuće u susret meni kada 
se budem vraćao kao pobjednik iz boja s 
Amoncima, bit će Jahvin, i njega ću prinijeti 
kao paljenicu.« 

Jiftah krenu protiv Amonaca da ih na- 
padne, i Jahve ih izruči u njegove ruke. I 
porazi ih Jiftah od Aroera do blizu Minita — 
u dvadeset gradova — i sve do Abel Kera- 
mima. Bijaše to njihov veliki poraz; i Amonci 
bijahu poniženi pred Izraelom. 

Kada se Jiftah vratio kući u Mispu, gle, 
iziđe mu u susret kći plešući uza zvuke bu- 
bnjeva. Bijaše mu ona jedinica; osim nje nije 
imao ni sina ni kćeri. 


204 


Ugledavši je, razdrije svoje haljine i zaku- 
ka: »Jao, kćeri moja, u veliku me tugu bacaš! 
Zar mi baš ti moraš donijeti nesreću! Zavje- 
tovah se Jahvi, i ne mogu zavjeta poreći.« 

Ona mu odgovori: »Oče moj, ako si učinio 
zavjet Jahvi, učini sa mnom kako si se za- 


vjetovao, jer ti je Jahve dao da se osvetiš 
Amoncima, svojim neprijateljima.« 

Onda zamoli svog oca: »Ispuni mi ovu 
molbu: pusti me da budem slobodna dva 
mjeseca; lutat ću po gorama sa svojim dru- 
gama i oplakivati svoje djevičanstvo.« 

»Idi« — reče joj on, i pusti je na dva mje- 
seca. 

Ona ode sa svojim drugama, i oplakivaše 
na gorama svoje djevičanstvo. Kada su prošla 
dva mjeseca, ona se vrati ocu, i on izvrši na 
njoj zavjet što ga bijaše učinio. 

Samson i Filistejci 


Izraelci su opet okrenuli da čine ono što 
Jahvi nije po volji, i Jahve ih predade u ruke 
Filistejcima za četrdeset godina. 

A bijaše neki čovjek iz Sore, od Danova 
plemena, po imenu Manoah. Žena mu bila 
nerotkinja i nije imala djece. 

Toj se ženi ukaza Anđeo Jahvin i reče joj: 
»Ti si neplodna i nisi rađala. Ali se odsad 
pazi: da ne piješ ni vina ni žestoka pića, i 
da ne jedeš ništa nečisto. Jer, zatrudnjet ćeš, 
evo, i rodit ćeš sina. I neka mu britva ne 
prijeđe po glavi, jer će od majčine utrobe 
dijete biti Bogu posvećeno — bit će nazirej 
Božji, i on će početi da izbavlja Izraela iz 
ruke Filistejaca.« 

Žena rodi sina i nadjenu mu ime Samson. 
Dijete odraste, i Jahve ga blagoslovi. 

I siđe Samson u Timnu i ugleda ondje dje- 
vojku među filistejskim kćerima. Vrativši se, 
povjeri to ocu i majci: »Opazio sam u Timni 
— reče on — djevojku među filistejskim kće- 
rima: oženite me njome.« 

Otac i mati rekoše: »Zar nema djevojaka 
među kćerima tvoga plemena i u svemu na- 
šem narodu da moraš uzeti ženu između ne- 
obrezanih Filistejaca?« 

Ali Samson odgovori ocu: »Oženi me njo- 
me, jer mi ona omilje.« 

Otac mu i majka nisu znali da je to od 
Jahve, koji je tražio zadjevicu s Filistejcima, 
jer Filistejci u ono doba vladahu Izraelom. 

SucI 13-14 


Samson siđe tako u Timnu, i kad dođe d 
timnjanskih vinograda, gle — odjednom pr 
da nj iskoči mlad lav, ričući. Duh Jah 
zahvati Samsona, i on goloruk raskida la 
kao što se raskida jare; ali ne reče ni ocu ni 
majci što je učinio. Došavši, razgovori se s 
djevojkom, i ona mu omilje. Poslije nekog 
vremena, kada se vratio da je odvede, Sam- 
son skrenu da vidi mrtvog lava, a to u mr- 
tvom lavu roj pčela i med. On uze meda u 
ruke, i jeo ga je idući putem. Kada se vratio 
k ocu i majci, dade ga i njima, te i oni je- 
doše; ali im ne reče da ga je uzeo iz mrtvog 
lava. Zatim ode ženi, i ondje prirediše gozbu 
Samsonu; trajala je sedam dana, jer tako obi- 
čavahu mladi ljudi. Ali kako ga se bojahu 
izabraše trideset svadbenih drugova da budu 
uza nj. 


Samsonova zagonetka 


Tada im reče Samson: »Hajde da vam za- 
dam zagonetku. Ako je odgonetnete za sedam 
svadbenih dana, dat ću vam trideset truba 
finog platna i trideset svečanih haljina. Ali 
ako je ne mognete odgonetnuti, vi ćete meni 
dati trideset truba platna i trideset svečanih 
haljina.« 


»Zadaj nam zagonetku — odgovore mu 
oni — mi te slušamo.« A on im reče: 

»Od onog koji jede izišlo je jelo, 

od jakoga izišlo je slatko.« 

Ali za tri dana nisu mogli odgonetnuti za- 
gonetke. Četvrtoga dana rekoše Samsonovoj 
ženi: »Izvuci od muža na prijevaru rješenje 
zagonetke, ili ćemo spaliti i tebe i očev ti 
dom! Zar ste nas ovamo pozvali da nas opli- 
jenite?« 


Tada žena, uplakana, obisnu Samsonu oko 


vrata, govoreći: »Ti mene samo mrziš, i ne 
ljubiš me. Zadao si zagonetku .sinovima moga 
naroda, a meni je nisi objasnio.« 

On joj odgovori: »Nisam je objasnio ni 
ocu ni majci, a tebi da je kažem?« 

Ona mu plakaše oko vrata sedam dana, 
koliko je trajala gozba. Sedmoga dana on joj 
kaza odgonetku: toliko je na nj navaljivala. 
I ona je odade sinovima svoga naroda. 

Suci 15 


Sedmoga dana, prije nego je zašlo sunce, 
ljudi iz toga grada rekoše Samsonu: 
»Što ima slađe od meda 
i što ima jače od lava?« 
A on im odgovori: 


»Da niste s mojom junicom orali, 
ne biste zagonetke pogodili.« 


Tada duh Jahvin dođe na njega, te on siđe 
u Aškelon i ondje pobi trideset ljudi, uze im 
odjeću i dade svečane haljine onima koji su 
odgonetnuli zagonetku, a onda se sav gnjevan 
vrati očevoj kući. A Samsonovu ženu dadoše 
drugu koji mu bijaše svadbeni pratilac. 


Samson ljuti Filistejce 


I ode Samson, ulovi tri stotine lisica, uze 
luči i, okrenuvši rep prema repu, stavi jednu 
luč među dva repa. Tad zapali luči, pusti 
lisice u filistejska polja i popali im snopove 
i nepokošeno žito, i vinograde, i maslinike. 
Tad Filistejci krenuše, utaboriše se u Judi 

i raširiše do Lehija. 

»Zašto ste pošli na nas?« — upitaše ih Ju- 
dejci. A oni im odgovoriše: »Pošli smo da 
svežemo Samsona i da mu učinimo kako je 
on učinio nama.« 

Tri tisuće Judejaca odoše tada k spilji 
Etamske stijene i rekoše Samsonu: »Zar ne 
znaš da Filistejci nama gospodare? Zašto si 
nam onda to učinio?« 

On im odgovori: »Kako oni meni, tako ja 

.njima!« 

A oni mu rekoše: »Dođosmo da te svežemo 
i predamo u ruke Filistejaca.« 

»Zakunite mi se — reče im — da me ne- 
ćete ubiti.« 

»Ne — odgovoriše mu — mi ćemo te samo 
svezati i predati u njihove ruke, ali te zacijelo 
ne želimo pogubiti.« Onda ga svezaše sa dva 
nova užeta i odvedoše iz spilje. 

Kad ga dovedoše u Lehi, i kad Filistejci, 
vičući od radosti, pojuriše na nj, duh Jahvin 
zahvati ga, i užeta na njegovim rukama po- 

Suci 15-16 


stadoše kao laneni konci, spaljeni ognjem, i 
spadoše mu s ruku. Spazivši još sirovu ma- 
gareću čeljust, pruži on ruku, uze onu čeljust 
i pobi njome tisuću ljudi. 

Tad reče Samson: 

»Magarećom čeljusti gomile prebih, 

Magarećom čeljusti tisuću pobih.« 

Rekavši to, baci čeljust iz ruke. Zato 
odonda ono mjesto zovu Ramat Lehi. 

Kako bijaše jako ožednio, zavapi Jahvi 
govoreći: »Ti si izvojštio ovu veliku pobjedu 
rukama svoga sluge, a zar sada moram umri- 
jeti od žeđi i pasti u ruke neobrezanima?« 

Tad Jahve rasječe udubinu što je kod Le- 
hija, 1 voda poteče iz nje. Samson se napi, i 
vrati mu se snaga, oživje mu duh. 

Samson bijaše sudac u Izraelu za vrijeme 
filistejske vladavine dvadeset godina. 


Samsonova ogromna snaga 


Poslije toga zamilova on neku ženu iz do- 
line Soreka, po imenu Delilu. Filistejski kne- 
zovi dođoše k njoj i rekoše joj: »Zavedi ga 
i doznaj gdje stoji njegova velika snaga, kako 
bismo ga mogli svladati pa da ga svežemo i 
učinimo nemoćnim. A dat će ti svaki od nas 
po tisuću i sto srebrnih šekela.« 

Delila upita Samsona: »Kaži mi gdje stoji 
tvoja velika snaga i čime bi se mogao svezati 
i svladati.« 

Samson joj odgovori: »Da me svežu sa 
sedam svježih, još neosušenih žila od luka, 
onemoćao bih i postao kao običan čovjek.« 

Filistejski knezovi donesu Delili sedam 
svježih još neosušenih žila, i ona ga veza nji- 
ma. Kod nje u sobi bijaše zasjeda, i ona mu 
viknu: »Samsone, eto Filistejaca na te!« 

On pokida žile kao što se prekine kučina 
kad se primakne ognju. I tako ne doznadoše 
za tajnu njegove snage. 

Tad reče Delila Samsonu: »Prevario si me 
i slagao mi. Ali mi sada kaži čime bi te tre- 
balo vezati.« 

On joj odgovori: »Da me dobro svežu no- 
vim, još neupotrijebljenim užetima, onemo- 
ćao bih i postao kao običan čovjek.« 

Tada Delila uze nova užeta, sveza ga nji- 
ma i viknu mu: »Samsone, eto Filistejaca na 
te!« Kod nje u sobi bijaše zasjeda, ali on pre- 
kide užeta na rukama kao da su konci. 

Tada Delila reče Samsonu: »Varaš me sve- 
jednako i lažeš mi. Kaži mi napokon čime bi 
te trebalo vezati.« 

On joj odgovori: »Da otkaš sedam prame- 
nova moje kose na tkalačkom stanu i da ih 
zaglaviš klinom, onemoćao bih i postao kao 
običan čovjek.« 

Ona ga uspava i otka sedam pramenova 
njegove kose na tkalačkom stanu, zabi klin 
i viknu mu: »Eto Filistejaca na te, Samsone!« 
On se probudi i istrgne i klin 1 tkalački stan. 


I nije otkrila tajnu njegove snage. 


Samson odaje svoju tajnu 


Delila mu reče: »Kako možeš reći da me 
ljubiš kad tvoje srce nije sa mnom? Triput si 
me već prevario i nisi mi kazao gdje je tvoja 
velika snaga.« 

Kako mu je svakog dana dodijavala mol- 
bama i mučila ga, njemu već dozlogrdje. I 
otvori joj cijelo svoje srce: »Nikada britva 
nije prešla po mojoj glavi, jer sam od maj- 
čine utrobe nazirej Božji. Da me obriju, sva 
bi me snaga ostavila, onemoćao bih i postao 
bih kao običan čovjek.« 

Delila tad shvati da joj je otvorio cijelo 
svoje srce; pozva filistejske knezove i reče 

im: »Dođite sada, jer mi je otvorio cijelo 


svoje srce.« 
I filistejski knezovi dođoše k njoj i done- 
soše sa sobom novac. 


Uspavavši Samsona na svojim koljenima, 


ona dozva čovjeka te mu obrija s glave se- 


dam pramenova kose. Tako on poče slabiti, 
i ostavi ga snaga. 
Kad ona povika: »Samsone, eto Filistejaca 


na te!« on se probudi i pomisli: »Izvući ću 


se kao i uvijek i oslobodit ću se.« Ali nije 
znao da se Jahve od njega okrenuo. Filistejci 
ga uhvatiše, iskopaše mu oči i odvedoše ga u 
Gazu. Okovaše ga dvostrukim mjedenim lan- 
cem, te je okretao mlin u tamnici. 

Samsonova osveta 


Ali kosa gdje mu je obrijaše počne opet 
rasti. A knezovi se filistejski skupiše da pri- 
nesu veliku žrtvu svome bogu Dagonu i da 
se provesele. Govorahu oni: 

»Bog naš predade nam u ruke 

Samsona, našeg neprijatelja.« 

A narod, vidjevši ga, uze hvaliti svoga boga 
i klicati u njegovu čast. 

Kad im se srce razigralo, povikaše: »Do- 
vedite Samsona da nas zabavlja!« I dovedoše 
iz tamnice Samsona, i on igraše pred njima; 
a onda ga postaviše među stupove. 

Samson tada reče dječaku koji ga je vodio 
za ruku: »Vodi me i pomozi mi da opipam 
stupove na kojima počiva zdanje, da se na- 
slonim na njih.« 

A kuća bijaše puna ljudi i žena. Bijahu tu 
i svi filistejski knezovi, a na krovu tri tisuće 
ljudi koji su gledali kako Samson igra. 

Samson zavapi Jahvi: »Gospodine Jahve, 
spomeni me se i samo mi još sada podaj snagu 
da se Filistejcima odjednom osvetim za oba 
oka.« 

I Samson napipa dva srednja stupa na ko- 
Jima počivaše zdanje, oprije se o njih, desnom 
o jedan, a lijevom o drugi, i viknu: »Neka 
poginem s Filistejcima!« Nato uprije iz sve 
snage 1 sruši zdanje na knezove i na sav narod 
koji se ondje nalazio. Više ih ubi umirući 
nego što ih pobi za života. 

Poslije dođoše njegova braća i sva kuća 
njegova oca, uzeše ga i odnesoše, i pokopaše 
ga između Sore i Eštaola, u grobu Manoaha, 
oca njegova. 

On je sudio Izraelu dvadeset godina. 

Ruta, vjerna snaha 


U ono vrijeme kada su vladali suci nastala 
glad u zemlji, pa iz Betlehema Judina jedan 
čovjek ode sa svojom ženom i sa svoja dva 
sina da se naseli na Moapskim poljanama. Taj 
se čovjek zvao Elimelek, žena mu Noemi, a 
dva njegova sina: Mahlon i Kiljon; svi bijahu 
Efraćani iz Betlehema Judina. Stigoše na Mo- 
apske poljane i tu se nastaniše. 

Tada Elimelek, Noemin muž, umrije, i ona 
osta sama sa svoja dva sina. Oni se oženiše 
Moapkama; jedna se zvala Orpa, a druga Ru- 
ta. I tu proboraviše deset godina. 

Onda umriješe i Mahlon i Kiljon, i tako 
Noemi osta i bez svoja dva sina i bez svoga 
muža. 

Tada se ona diže sa svojim snahama da ode 
s Moapskih poljana, jer je čula na Moapskim 
poljanama da je Jahve pohodio narod svoj i 
dao mu kruha. Ode dakle ona iz mjesta gdje 
je živjela, a s njome i njezine snahe; krenuše 
na put da se vrate u zemlju Judinu. 

Noemi tada reče svojim dvjema snahama: 
»Vratite se svaka domu majke svoje! Neka 
vam Jahve bude milostiv kao što vi bijaste 
pokojnicima i meni. Neka vam Jahve udijeli 
da obje nađete mir, svaka u domu svoga 
muža!« 

I poljubi ih, a one briznuše u plač. Orpa 
poljubi svoju svekrvu i vrati se, a Ruta os- 
tade s njom. 

Noemi joj reče: »Eto vidiš, jetrva se tvoja 
vratila narodu svome i bogu svome; vrati se 
i ti za jetrvom svojom!« 

A Ruta joj odgovori: »Nemoj me tjerati 
da te ostavim i da odem od tebe: jer kamo 
ti ideš, idem i ja, 1 gdje se ti nastaniš, na- 
stanit ću se i ja; tvoj narod moj je narod, i 
tvoj Bog moj je Bog. Gdje ti umreš, umrijet 
ću i ja, gdje tebe pokopaju, pokopat će i 
mene. Neka mi Jahve uzvrati svakim zlom 
i nevoljom ako me što drugo osim smrti ra- 
stavi od tebe.« 

Videći gdje je tvrdo naumila da ide s njom, 
prestade je odvraćati. 

Tako su zajedno išle dok ne dođoše u 
Betlehem. Stigle su u Betlehem baš kad se 
počela žetva ječma. 

Noemi imaše rođaka po mužu, čovjeka 
vrlo imućna, iz porodice Elimelekove: zvao 
se Boaz. 

Tada Ruta Moapka reče Noemi: »Htjela 
bih ići u polje pabirčiti klasje za onim u koga 
nađem milost.« 

Ona joj odgovori: »Hajde, kćeri moja!« 


I ode, dođe u polje te poče pabirčiti za že- 
teocima. A sreća je dovede u polje koje pri- 
padaše Boazu, iz roda Elimelekova. 


Ruta se sviđa Boazu 


I gle, dođe Boaz iz Betlehema. »Jahve bio 
s vama!« — pozdravi on žeteoce. 

A oni mu odgovoriše: »Jahve te blagoslo- 
vio!« 

Boaz će nato momku koji je nadzirao že- 
teoce: »Čija je ona mlada žena?« 

A momak koji bijaše nad žeteocima odgo- 
vori: »Ono je mlada Moapka što je došla 
prateći Noemi s Moapskih poljana. Pitala je: 
"Smijem li pabirčiti i kupiti klasje između 
snopova za žeteocima.? I došla je, eto, i ostala 
od ranog jutra sve dosad; i samo je malo ušla 
u kuću.« 

Onda Boaz reče Ruti: »Čuj me, kćeri moja, 
ne idi pabirčiti u drugoga, nego se drži mojih 
njiva i mojih poslenika. Pazi na kojoj njivi 
oni žanju, pa idi za njima. A naredio sam 
momcima da te nitko ne dira. Kad ožedniš, 
idi k posudama i pij što moje sluge zahitaju.« 


Ona tada pade ničice, pokloni se do ze- 
mlje i reče: »Čime sam stekla toliku milost 
u očima tvojim da mi posvećuješ pažnju, kad 
sam tuđinka?« 

Boaz joj odgovori: »Čuo sam što si sve 
učinila za svoju svekrvu poslije smrti svoga 
muža; kako si ostavila oca svoga, majku svoju 
i zavičaj svoj te došla u narod kojega do jučer 
ili prekjučer nisi poznavala. Neka ti Jahve 
plati sve što si učinila, i neka ti udijeli pravu 
nagradu Jahve, Bog Izraelov, kad si došla da 
se pod krila njegova skloniš!« 

Ona preuze: »Kad bih mogla uvijek nala- 
ziti milost u tvojim očima, gospodaru, jer si 
me utješio i milostivo progovorio sluškinji 
svojoj, ako i nisam kao jedna od tvojih slu- 
škinja.« 

Kad bijaše vrijeme ručku, Boaz joj reče: 
»Hodi ovamo, jedi ovog kruha i umoči svoj 
zalogaj u ocat!« 

Ona sjede pokraj žetelaca, a on stavi pred 
nju prženih zrna. Jela je i nasitila se, 1 još 
joj preteče. 

Kad je ustala da pabirči dalje, Boaz za- 
povjedi svojim slugama: »I među snopljem 
neka ona pabirči, a vi joj nemojte zanovije- 
tati. Nego navlaš ispuštajte klasove iz svojih 

rukoveti, i ostavljajte joj neka kupi, i nemojte 
je koriti!« 

I tako je pabirčila sve do večera, pa onda 
ovrše ono što je napabirčila: bijaše otprilike 
jedna efa ječma. 

Uze ona svoje i dođe u grad, a svekrva 
vidje koliko je napabirčila. Tada Ruta izvadi 
i dade joj što joj bijaše preteklo pošto se na- 
sitila. 

Svekrva je upita: »Gdje si pabirčila danas? 
Gdje si radila? Neka je blagoslovljen onaj 
koji je pogledao na te!« 

Onda ona pripovjedi svekrvi kod koga je 
radila i reče: »Čovjek u koga sam danas ra- 
dila zove se Boaz.« 

Tada će Noemi svojoj snasi: »Neka Jahve 
blagoslovi onoga koji ne uskraćuje dobrote 
svoje ni živima ni mrtvima!« I dometnu No- 
emi: »Taj je čovjek naš rod; jedan od naših 
skrbnika.« 

Ruta Moapka pripovjedi dalje: »Još mi 

reče: Drži se mojih poslenika dokle ne poža- 
nju sve moje!« 

Noemi nato reče Ruti, snasi svojoj: »Dobro 
je, kćeri moja, idi za njegovim poslenicima, 
da ti ne bude neprilike na kojoj drugoj njivi.« 

I tako se držala poslenika Boazovih i pa- 
birčila dokle ne požeše i ječam i pšenicu. 1 
živjela je kod svekrve svoje. 


Noemi svjetuje Rutu 


Onda će joj Noemi, svekrva njezina: »Kće- 
ri moja, da ti potražim mirno mjesto gdje 
bi mogla biti sretna? Vidiš, Boaz, s čijim si 
se poslenicima našla, naš je rođak. Evo, on će 
noćas vijati ječam na gumnu. Umij se ti i na- 
maži, lijepo se odjeni pa idi na gumno. Ne 
daj da te prepozna prije nego što se najede i 
napije. Kad bude lijegao, dobro pazi gdje će 
leći; pa kad legne, otiđi onamo, podigni mu 


pokrivač s nogu i lezi ondje! Tada će ti on 
reći što ti je činiti.« 

Ona joj odgovori: »Učinit ću sve kako mi 
kažeš.« 

I siđe na gumno i učini sve kako joj sve- 
krva naredila. A Boaz, pošto je jeo i pio, i 
tako se odobrovoljio, ode i leže kraj stoga. 
Onda ona priđe polako, otkri mu noge i leže. 

Kad bijaše oko ponoći, trže se čovjek i 
obrnu se, i gle: žena leži do njegovih nogu. 

»Tko si?« — upita on, a ona odgovori: »Ja 
sam Ruta, sluškinja tvoja. Raširi skut svoje 
haljine na sluškinju svoju, jer si mi skrbnik.« 

»Blagoslovio te Jahve, kćeri moja! — do- 
čeka on. — Ovaj drugi tvoj čin milosti još 
je vredniji od prvoga, jer se nisi trudila da 
slijediš mlade poslenike, bili oni bogati ili si- 
romašni. I zato, se, kćeri moja, sada ne plaši: 
učinit ću ti sve što zatražiš, jer sva vrata 
moga naroda znaju da si čestita žena. Jest, 
uistinu sam ti skrbnik; ali postoji još bliži od 


mene. Ostani noćas; ako te sutra ujutro on 
kao skrbnik htjedne uzeti, dobro, neka te 
uzme; a ne htjedne li, uzet ću te ja, tako mi 
Jahve! Spavaj do jutra.« 

I spavaše ona do njegovih nogu do jutra. 

On ustade prije nego što mogaše čovjek 
čovjeka razaznati, jer mišljaše: »Ne treba da 
znaju da je žena bila na gumnu.« I kaza joj: 
»Daj ogrtač što je na tebi i drži ga dobro.« 

Ona ga pridrža, a on joj nasu šest mjerica 
ječma i naprti joj. I ode ona u grad. 

Kad je stigla, upita je svekrva: »Što je s 
tobom, kćeri moja?« 

A ona joj pripovjedi sve što je učinio za 
nju. I nadoveza: »Ovih šest mjerica ječma 
dade mi kazajući: "Ne smiješ se vratiti sve- 
krvi praznih ruku,« 

Nato će joj Noemi: »Budi mirna, kćeri mo- 
ja, dok ne vidiš što će biti: jer neće on imati 
spokoja dok sve još danas ne dokrajči.« 

Boaz potom iziđe na gradska vrata i sjede 

RUTA 3-4 


ondje. I gle, naiđe onaj skrbnik o kome je 
govorio. I dozva ga Boaz: »Ej, hodi ovamo 
i sjedni!« Onaj dođe i sjede. 

Onda Boaz uze deset ljudi između starje- 
šina gradskih i reče: »Posjedajte ovdje!« I po- 
sjedaše. 

Zatim reče skrbniku: »Noemi, koja se vra- 
tila s Moapskih polja, htjela bi prodati ono 
zemlje našega brata Elimeleka. Zato sam od- 
lučio da se s tobom razgovorim i predložim 
ti: otkupi njivu pred ovima koji sjede ovdje 
i pred starješinama moga naroda. Ako je ka- 
niš otkupiti, onda otkupi; ako ne kaniš, kaži 


mi, da znam. Jer prije tebe nema nitko pravo 
na otkup; ja sam na redu tek iza tebe.« 

A onaj reče: »Hoću, otkupit ću je.« 

Onda kaza Boaz: »Kad uzmeš zemlju iz 
ruke Noemi, treba da uzmeš i Rutu Moapku, 
pokojnikovu ženu, da se pokojniku sačuva 
ime na baštini.« 

Ali skrbnik reče: »E, onda ne mogu biti 
otkupnik, da ne raspem svoje baštine. Otkupi 
ti po svome skrbničkom pravu, jer ja ne 
mogu.« 

A bijaše od starine običaj u Izraelu: da se 
čemu potkrijepi valjanost otkupa ili zamjene. 


čovjek bi izuo sandalu i dao je drugome. To 
bijaše svjedočanstvo u Izraelu. Tako dakle i 
onaj skrbnik reče Boazu: »Otkupi til« te izu 
sandalu i dade mu je. 

Tada Boaz kaza starješinama i svemu na- 
rodu: »Vi ste danas svjedoci da ja otkuplju- 
jem iz ruke Noemine sve ono što je bilo Eli- 
melekovo, sve što je bilo Kiljonovo i Mahlo- 
novo. Uz to uzimam za ženu Rutu Moapku, 
ženu Mahlonovu, da bi se sačuvalo ime po- 
kojnikovo na baštini i da se ime njegovo ne 
bi zatrlo među braćom njegovom i nestalo 
S vratA zavičaja njegova. Vi ste danas tome 
svjedoci.« 

Sav narod koji se nalazio na vratima grad- 
skim i starješine rekoše: »Svjedoci smo! Dao 
Jahve da žena koja ulazi u dom tvoj bude 


kao Rahela i Lea, koje su obje podigle kuću 
Izraelovu! Obogati se u Efrati, a prodiči u 
Betlehemu!« 

Tako Boaz uze Rutu, i ona posta žena nje- 
gova. Uđe on k njoj, i Jahve joj dade te ona 
zatrudnje i rodi sina. 

Onda žene rekoše Noemi: »Blagoslovljen 
bio Jahve, koji ti danas nije uskratio skrbni- 
ka! I prodičio njegovo ime u Izraelu! On će 
biti tvoja utjeha i potpora starosti tvojoj; 
jer ga rodi snaha tvoja koja te ljubi i koja ti 
vrijedi više od sedam sinova.« 

Noemi uze dječaka, metnu ga sebi na kri- 
lo 1 bi mu odgojiteljicom. 

Susjede mu nadjenuše ime govoreći: »No- 
emi se rodio sin!« I prozvaše ga Obed; on 
je otac Jišaja, oca Davidova. 

Samuel, 
sin Jahvin 


Bio jedan čovjek iz Ramatajima, Sufovac 
iz Efrajimove gore, po imenu Elkana. Ženi 
mu je bilo ime Ana. Kako nije imala djece, 
bila je ojađena u duši. O blagdanu se stoga 
ovako molila u Svetištu: » Jahve Sebaote! Ako 
pogledaš na nevolju službenice svoje, i opo- 
meneš se mene te dadeš službenici svojoj mu- 
ško čedo, ja ću ga darovati Jahvi za sve 
dane njegova života, i britva neće prijeći pre- 
ko glave njegove.« 

Svećenik Eli, koji je motrio kako se mo- 
lila, reče joj: »Pođi u miru! A Bog Izraelov 
neka ti ispuni molitvu.« 

Tada se sa svojim mužem vrati kući, uskoro 
zatrudnje i, kad bi vrijeme, rodi sina koga 
nazva imenom Samuel, »jer sam ga«, reče, 
»izmolila od Jahve.« 

Poslije godine dana uziđe njezin muž EI- 
kana sa svim domom svojim da prinese Jahvi 
godišnju žrtvu i da izvrši zavjet. Ali Ana 
ne pođe s njim, jer reče svome mužu: »Neću 
poći dok se dijete ne odbije od prsiju, a onda 
ću ga odvesti da se pokaže pred Jahvom i 
da ostane ondje zauvijek.« 

I odgovori joj Elkana, njezin muž: »Čini 
kako misliš da je dobro; ostani dok ga ne 

I SAMUEL 1 


odbiješ od prsiju; samo neka ti Jahve ispuni 
tvoju želju!« 

I žena osta kod kuće dojeći sina svoga 
dok ga nije odbila od prsiju. 

Čim ga je odbila od prsiju, povede ga sa 
sobom uzevši uz to trogodišnjeg junca, efu 
brašna i mijeh vina; i uvede ga u Dom Jahvin 
u Šilu. A dječak je bio još vrlo mlad. Tada 
zaklaše junca, a majka dječakova pristupi k 


Eliju. I reče Ana: »Dopusti, gospodaru, ja 


sam ona žena koja je stajala ovdje kraj tebe 
moleći se Jahvi. Molila sam za ovo dijete, 
i Jahve mi je uslišio prošnju kojom sam ga 
prosila. Zato i ja njega ustupam Jahvi za sve 
dane njegova života: ta isprošen je od Jahve.« 

I pokloniše se ondje Jahvi. 

Potom se Ana vrati u Ramu, a dječak osta- 
de da služi Jahvi, pod okom svećenika Elija, 
i sve je više rastao u dobi i mudrosti, i pred 


Jahvom i pred ljudima. 


I SAMUEL 2-3 


Bog zove Samuela 


U ono vrijeme Jahve je izrijetka govorio 
ljudima, a viđenja nisu bila česta. No jedno- 
ga je dana Eli ležao u svojoj sobi — oči su 
njegove počele slabiti, te više nije mogao vi- 
djeti — svijećnjak Božji još ne bijaše ugašen, 
i Samuel je spavao u svetištu Jahvinu, ondje 
gdje je bio Kovčeg Božji. 

I Jahve zovnu: »Samuele! Samuele!« 

A on odgovori: »Evo me!« I otrča k Eliju 
i reče: »Evo me! Ti si me zvao!« 

A_Eli reče: »Ja te nisam zvao. Vrati se i 
spavaj!« I on ode i leže. 

I Jahve opet zovnu: »Samuele! Samuele!« 

Samuel usta, ode k Eliju i reče: »Evo me! 
Ti si me zvao!« 

A Eli odgovori: »Ja te nisam zvao, sine! 
Vrati se i spavaj!« 

Samuel još nije poznavao Jahve, i još mu 
nikada ne bijaše objavljena riječ Jahvina. 

I Jahve zovnu Samuela po treći put. On 
usta, ode k Eliju i reče: »Evo me! Ti si me 
zvao!« 

Sada Eli razumije da je Jahve zvao dje- 
čaka. Zato reče Samuelu: »Idi i lezi; a ako 
te zovne, ti reci: Govori, sluga tvoj sluša.« 
I Samuel ode i leže na svoje mjesto. 

I dođe Jahve i stade, i zovnu kao prije: 
»Samuele! Samuele!« 

A Samuel odgovori: »Govori, sluga tvoj 
sluša.« 

Tada Jahve reče Samuelu: »Evo, učinit ću 
nešto u Izraelu da će oba uha zujati svakome 
koji čuje. U onaj ću dan ispuniti na Eliju sve 
što sam rekao za kuću njegovu, od početka 
do kraja. Ti ćeš mu objaviti da osuđujem 
kuću njegovu dovijeka; on je znao da njego- 
vi sinovi hule na Boga, a nije ih obuzdao. 
Zato — kunem se domu Elijevu — neće opra- 
ti krivicu Elijeva doma nikakve žrtve ni pri- 


nosi dovijeka.« 

Samuel je spavao do jutra, a onda otvori 


vrata Doma Jahvina. Samuel se bojao kazati 
viđenje Eliju. Ali Eli zovnu Samuela govo- 
reći: »Samuele, sine!« 

A on odgovori: »Evo me!« 

I on upita: »Kakva je riječ koju ti reče? 
Nemoj mi zatajiti ništa! Tako ti Bog učinio 
zlo i dodao ti drugo ako mi zatajiš nešto od 
onoga što ti je kazao.« 

Nato mu Samuel pripovjedi sve, i ništa ne 
zataji od njega. 

A Eli reče: »On je Jahve, neka čini što je 
dobro u očima njegovim!« 


I SAMUEL 3-4 


Samuel je rastao, a Jahve je bio s njim i 
nije pustio da ijedna od njegovih riječi padne 
na zemlju. Sav Izrael, od Dana do Beer Šebe, 
spozna da je Samuel postavljen za proroka 


Jahvina. 


Filistejci otimaju Kovčeg 


U ono vrijeme skupiše Filistejci vojsku pro- 
tiv Izraela. Izraelci iziđoše pred njih da se 
pobiju, i utaboriše se kod Eben Haezera, dok 
su Filistejci udarili tabor kod Afeka. Fili- 
stejci se svrstaše u bojni red protiv Izraela, 
i nasta žestoka bitka. Izrael podleže Filistej- 
cima: oko četiri tisuće ljudi pogibe na bojištu, 
na otvorenu polju. 

Kad se narod vratio u tabor, rekoše sta- 
rješine Izraelove: »Zašto je Jahve dopustio da 
nas Filistejci danas pobijede? Pođimo u Šilo 
po Kovčeg saveza Jahvina, neka dođe u našu 
sredinu i spasi nas iz ruku naših neprijatelja.« 

Narod posla ljude u Šilo, i donesoše odan- 
de Kovčeg saveza Jahve Sebaota, koji sto- 
luje nad kerubinima. Kad je Kovčeg Jahvin 
stigao u tabor, sav Izrael podiže gromki 
poklik, od kojega odjeknu zemlja. 

Filistejci čuše taj gromki poklik i zapitaše: 
»Što znači taj gromki poklik u taboru He- 
brejaca?« I shvatiše da je Kovčeg Jahvin sti- 
gao u njihov tabor. Tada Filistejce obuze strah, 
jer su govorili: »Bog je došao u tabor!« I po- 
vikaše: »Jao nama! Tko će nas izbaviti iz 
ruke toga silnog Boga? To je onaj koji je 
udario Egipat svakojakim nevoljama. Ohra- 
brite se i budite junaci, Filistejci, da ne po- 
stanete robovi Hebrejcima kao što su oni bili 
robovi vama; budite junaci i borite se!« 

Tada Filistejci zametnuše bitku, Izraelci bi- 
še potučeni i pobjegoše svaki u svoj šator. 
Poraz je bio silan, jer je trideset tisuća pje- 
šaka poginulo na izraelskoj strani. I Kovčeg 
Božji bi otet. 

Samuel i Šaul 


Samuel je bio sudac u Izraelu svega svoga 
vijeka. Svake je godine obilazio Betel, Gilgal 
i Mispu, i u svim je tim mjestima sudio Izra- 
elu. Zatim se vraćao u Ramu, jer je ondje 
imao svoju kuću i ondje je sudio Izraelu. On- 
dje je podigao i žrtvenik Jahvi. 

Kad je Samuel ostario, postavio je svoje 
sinove za suce u Izraelu. Njegov prvorođe- 
nac zvao se Joel, a drugi sin Abija; oni su 
bili suci u Beer Šebi. Ali sinovi nisu išli sto- 
pama očevim: gledali su na svoj dobitak, pri- 
mali mito i izvrtali pravicu. 


Narod želi kralja 


Tada se skupiše sve starješine izraelske i 
dođoše k Samuelu u Ramu. I rekoše mu: »Eto, 
ti si ostario, a tvoji sinovi ne idu tvojim 
stopama. Postavi nam dakle kralja da nam 
vlada, kao što je to kod svih naroda.« Ali 
Samuelu nije bilo drago što su rekli: »Daj 
nam kralja da nam vlada!« Zato se Samuel 
pomoli Jahvi. 

A Jahve reče Samuelu: »Poslušaj glas na- 
roda u svemu što od tebe traži, jer nisu od- 
bacili tebe, nego su odbacili mene, ne želeći da 
ja kraljujem nad njima. Sve što su činili meni 
od onoga dana kad sam ih izveo iz Egipta pa 
do današnjega dana — ostavili su mene i slu- 
žili tuđim bogovima — tako oni čine i tebi. 
Sada dakle poslušaj njihov zahtjev, ali ih sve- 
čano opomeni i pouči o pravima kralja koji 
će vladati nad njima.« 

Samuel ponovi sve Jahvine riječi narodu 
koji je od njega tražio kralja. I reče: »Ovo 
će biti pravo kralja koji će kraljevati nad 
vama: uzimat će vaše sinove da mu služe kod 
bojnih kola i kod konja, i oni će trčati pred 
njegovim bojnim kolima, orat će oni njegovu 
zemlju, žeti njegovu žetvu, izrađivati mu 
bojno oružje i opremu za njegova bojna kola. 

I SAMUEL 7-9 


Uzimat će kralj vaše kćeri da mu priređuju 
mirisne pomasti, da mu kuhaju i peku. Uzi- 
mat će najbolja vaša polja, vaše vinograde i 
vaše maslinike i poklanjat će ih svojim dvo- 
ranima. Uzimat će desetinu od vaših usjeva 
i vaših vinograda i davat će je svojim dvo- 
ranima i svojim službenicima. Uzimat će vaše 
sluge i vaše sluškinje, i vaše najljepše volove 
i magarce, i upotrebljavat će ih za svoj posao. 
Uzimat će desetinu od vaše sitne stoke, a vi 
sami postat ćete mu robovi. I kad jednoga 
dana budete vapili za pomoć zbog kralja koga 
ste sami izabrali, Jahve vas neće uslišati u 
onaj dan!« 

Narod nije htio da posluša Samuelova gla- 
sa, nego reče: »Ne! Hoćemo da kralj vlada 
nad nama! Tako ćemo i mi biti kao svi na- 
rodi: sudit će nam naš kralj, bit će nam 
vođa i vodit će naše ratove.« 

Kad je Samuel čuo što narod govori, kaza 
sve Jahvi. A Jahve reče Samuelu: »Poslušaj 
njihovu želju i postavi im kralja!« 

Tada Samuel reče Izraelcima: »Vratite se 
svaki u svoj grad!« 

Živio u ono vrijeme jedan čovjek u Benja- 
minovu plemenu po imenu Kiš, sin Abiela, si- 
na Serora, sina Bekorata, sina Atijahova; bio 
je iz plemena Benjaminova, čovjek imućan. 
Imao je sina po imenu Šaula, koji je bio mlad 
i lijep. Među sinovima Izraelovim nije bilo 
ljepšega čovjeka od njega: za glavu bijaše viši 
od svega naroda. 

Uto se Kišu, Šaulovu ocu, izgubilo nekoli- 
ko magarica, pa Kiš reče svome sinu Šaulu: 
»Uzmi sa sobom jednoga momka pa ustani i 
idi tražiti magarice!« 

I prođoše oni Efrajimovu goru, i prođoše 
zemlju Šališu, ali ne nađoše ništa; prođoše ze- 
mlju Šaalim, ali magaricA ne bijaše ondje; 
prođoše i zemlju Benjaminovu, ali ne nađo- 
še ništa. 

Kad su došli u zemlju Suf, reče Šaul mom- 
ku koji ga je pratio: »Hajde, vratimo se, da 


se ne bi otac okanio magarica i zabrinuo se 
za nas!« 

A on mu odgovori: »Eno, u onom ondje 
gradu živi čovjek Božji; to je vrlo ugledan 
čovjek: što god rekne, sve se doslovno ispunja. 
Pođimo dakle k njemu, možda će nas uputiti 
u ono zbog čega smo pošli na put.« 

A Šaul reče svome momku: »Ako zaista 
pođemo onamo, što ćemo ponijeti čovjeku? 
Kruha je nestalo u našim torbama, nemamo 


dara da ponesemo čovjeku Božjem. Što mu 
možemo dati?« 

A momak opet progovori i reče Šaulu: 
»Gle, imam u ruci četvrt šekela srebra: dat 
ću ga Božjem čovjeku da nas uputi kamo bi- 
smo išli.« 

Šaul odvrati svome momku: »Dobro veliš. 
Hajdemo!« 

I krenuše u grad gdje je živio čovjek 
Božji. 

I SAMUEL 9 


Saul susreće Samuela 


Kad su se penjali usponom prema gradu, 
sretoše djevojke koje su izašle da zahvate vo- 
de. I zapitaše ih: »Je li gore vidjelac?« — 
Nekoć se u Izraelu, kad bi išli pitati Boga za 
savjet, govorilo, »Hajde, pođimo k vidiocu!« 
Jer, koga danas zovu prorokom, nekoć se 
zvao vidjelac. — 

One im odgovore ovako: »Jest, vidjelac je 
pred vama. Upravo je stigao u grad, jer da- 
nas narod ima žrtvu na uzvišici. Čim uđete 

u grad, naći ćete ga još prije nego što se pop- 
ne na uzvišicu da sudjeluje na žrtvenoj gozbi. 
Narod neće jesti dok on ne dođe, jer on mo- 
ra blagosloviti žrtvu, a onda će tek uzvanici 
jesti. Zato idite odmah gore, jer ćete ga sada 
još naći.« 

Oni otiđoše gore u grad. Kad su ulazili na 
vrata, Samuel ih susrete polazeći na uzviši- 
cu. 

A dan prije nego je Šaul došao bijaše Jahve 
objavio Samuelu: »Sutra u ovo doba poslat 
ću k tebi čovjeka iz Benjaminove zemlje. Ti 
ćeš ga pomazati za kneza nad mojim naro- 


dom Izraelom. On će izbaviti moj narod iz 
ruke filistejske. Vidio sam nevolju svoga na- 
roda, i njegov je vapaj dopro do mene.« 

A kad je Samuel ugledao Šaula, Jahve mu 
progovori: »Evo ti čovjeka za koga ti rekoh: 
Taj će vladati nad mojim narodom.« 

Šaul pristupi Samuelu na vratima i reče: 
»Daj mi kaži gdje je vidiočeva kuća.« 

A Samuel odgovori Šaulu: »Ja sam vidje- 
lac. Pođi preda mnom na uzvišicu, danas ćete 
sa mnom jesti. Sutra ću te ujutro otpustiti i 
sve ću ti kazati što ti je na srcu. A za ma- 
garice koje su ti se izgubile prije tri dana, ne 


I SAMUEL 9-10 


uznemiruj se, jer su se našle. Uostalom, ko- 
me pripada sve što je najdragocjenije u Izrae- 
lu? Zar ne tebi i svemu domu tvoga oca?« 

A Šaul odgovori ovako: »Nisam li ja od 
Benjaminova plemena, najmanjega plemena 
Izraelova? A moj rod nije li najneznatniji iz- 
među svih rodova Benjaminova plemena? Za- 
što mi dakle govoriš takve riječi?« 

Samuel uze Šaula i njegova momka, odve- 
de ih u sobu i dade im mjesto u pročelju me- 
đu uzvanicima, kojih je bilo tridesetak. Zatim 
Santuel reče kuharu: »Donesi dio koji ti dadoh 
i za koji ti rekoh da ga staviš na stranu.« 

Kuhar uze but, donese ga i stavi pred Šau- 
la, a Samuel mu reče: »Evo, pred tobom je 
ono što je sačuvano za tebe. Jedi, jer to ti je 
sačuvano baš za ovu zgodu.« 

Tako je u onaj dan Šaul jeo sa Samuelom. 

Potom odande siđoše u grad. Ondje pro- 
striješe Šaulu na krovu. I on leže na počinak. 

Čim je svanula zora, Samuel zovnu Šaula 
(na krovu) govoreći: »Ustani, da te otpu- 
stim!« Kad je Šaul ustao, izađoše obojica, on 
i Samuel. 

Kad su došli na kraj grada, reče Samuel 
Šaulu: »Kaži momku neka pođe naprijed pred 
nama! A ti stani sada, da ti objavim riječ 
Božju.« 

Tada Samuel uze uljanicu s uljem te je izli 
na glavu Šaulu; zatim ga poljubi i reče: 
»Ovim te Jahve pomazao za kneza nad svo- 
Jim narodom Izraelom. Ti ćeš vladati nad na- 
rodom Jahvinim.« 

Čim je Šaul okrenuo leđa da ode od Sa- 
muela, Bog mu promijeni srce. Kad su nai- 
me došli u Gibeu, gle, dođe mu u susret po- 
vorka proroka, i duh Božji siđe na njega, i 
on pade u proročki zanos usred njih. I kad 
su ga svi koji ga poznavahu otprije vidjeli 
gdje prorokuje s prorocima, počeše govoriti 
jedan drugome: »Što se to dogodilo sa sinom 
Kiševim? Zar je Šaul među prorocima?« 


Šaul postaje kralj 


Poslije toga Samuel sazva narod pred Ja- 
hvu u Mispu i reče sinovima Izraelovim: 
»Ovako govori Jahve: Ja sam izveo Izraela 
iz Egipta i izbavio sam vas iz egipatske ruke 
i iz ruke svih kraljevstava koja su vas tla- 
čila. A vi ste danas odbacili svoga Boga, ono- 
ga koji vas je izbavljao od svih vaših zala i 
svih vaših nevolja, i rekli ste mu: "Ne, nego 
postavi kralja nad nama! Zato sada stanite 
pred Jahvom po svojim plemenima i rodovi- 
ma.« 

Potom Samuel privede sva plemena Izrae- 
lova, i ždrijeb pade na pleme Benjaminovo. 
Zatim privede pleme Benjaminovo po rodo- 

I SAMUEL 13-14 


vima, i ždrijeb pade na Matrijev rod; a 
kad privede Matrijev rod, čovjeka po čovje- 
ka, ždrijeb pade na Šaula, sina Kiševa; ali 
kad ga potražiše, ne nađoše ga. 

Tada još jednom upitaše Jahvu: »Je li taj 
čovjek došao ovamo?« 

A Jahve odgovori: »Eno ga, sakrio se za 
tovarom.« 

Otrčaše i dovedoše ga odande: a kad je 
ustao usred naroda, bijaše glavom i ramenima 
viši od sviju. Tada Samuel reče svemu naro- 
du: »Vidite li koga je izabrao Jahve? Nema 
mu ravna u svemu narodu.« I sav narod uze 
klicati i vikati: »Živio kralj!« 

Šaul je bio moćan kralj i vrstan junak. Vo- 
dio je Izraelce u mnogim ratovima protiv 
njihovih neprijatelja, Filistejaca. 

Ali nakon kratkog vremena prekrši on za- 
povijed Jahvinu. 

Samuel tada reče Šaulu: »Ludo si radio! 
Da si održao zapovijed koju ti je dao Jahve, 
tvoj Bog, Jahve bi učvrstio tvoje kraljevstvo 
nad Izraelom dovijeka. A sada se tvoje kra- 
ljevstvo neće trajno održati: Jahve je potra- 
žio sebi čovjeka po svom srcu i odredio ga 
za kneza nad svojim narodom, jer ti nisi odr- 
žao što ti je Jahve zapovjedio.« 


Šanl neposlušan Jabvi 


Jednom Samuel reče Šaulu: »Mene je Ja- 
hve poslao da te pomažem za kralja nad nje- 
govim narodom Izraelom. Poslušaj dakle ri- 
ječi Jahvine. Ovako govori Jahve nad Voj- 
skama: Odlučio sam osvetiti ono što je Ama- 
lek učinio Izraelu zatvarajući mu put kad je 
izlazio iz Egipta. Sada idi i udari na Ama- 
leka, izvrši »herem«, kleto uništenje, “na nje- 
mu i na svemu što posjeduje; ne štedi ga, 
pobij muškarce i žene, djecu i dojenčad, go- 
veda i ovce, deve i magarce!« 

Šaul sazva narod te ih izbroji u Telamu: 
bijaše ih dvije stotine tisuća pješaka (i deset 
tisuća Judejaca). Šaul dođe do amalečkoga 
grada i postavi zasjedu u dolini potoka. Po- 
tom Šaul poruči Kenijcima: »Otiđite i odvo- 
Jite se od Amalečana, da vas ne bih istrije- 
bio zajedno s njima, jer ste bili skloni svim 

Izraelcima kad su izlazili iz Egipta.« I Ke- 
nijci se odvojiše od Amalečana. 

Šaul potuče Amalečane od Havile pa sve 
do Šura, koji leži pred Egiptom. I živa uhvati 
Agaga, amalečkoga kralja, a sav narod zatre 
oštricom mača, izvršujući »herem«, kleto uni- 
štenje. Ali Šaul i narod poštedješe Agaga i 
najbolje ovce i najbolja goveda, ugojenu sto- 
ku i jaganjce, i sve što je bilo dobro. Na sve- 
mu tome ne htjedoše izvršiti »herem«; nego 
što je god od stoke bilo bez cijene i vrijedno- 
sti, na tom izvršiše »herem«. 

Zato dođe riječ Jahvina Samuelu ovako: 
»Kajem se što sam Šaula postavio za kralja: 
okrenuo se od mene i nije izvršio mojih za- 
povijedi.« Samuel se ražalosti, i svu je noć 
vapio Jahvi. 

U rano jutro krenu Samuel da potraži Šau- 
la. I javiše Samuelu ovako: »Šaul je otišao u 
Karmel, i gle, podigae je ondje sebi spome- 
nik; zatim je otišao dalje i sišao u Gilgal.« 

Kad je Samuel došao k Šaulu, reče mu 
Šaul: »Blagoslovljen da si od Jahve! Izvršio 
sam Jahvinu zapovijed.« 

Ali Samuel upita: »Kakvo je to ovčje ble- 
janje što dopire do mojih ušiju i mukanje go- 
veda koje čujem?« 

A Šaul odgovori: »Dognali su ih od Ama- 
lečana, jer je narod poštedio najbolje ovce i 
najbolja goveda, da ih žrtvuje Jahvi, tvome 
Bogu. Na svemu drugome izvršili smo “he- 
rem'.« 

A Samuel reče Šaulu: »Stani da ti kažem 
što mi je noćas objavio Jahve.« 

A on reče »Govori!« 


Tada će Samuel: »Koliko god si malen 
sam u svojim očima, ipak si postao glavar 
Izraelovih plemena. Jahve te pomazao za kra- 
lja nad Izraelom. Jahve te poslao na vojni 
pohod i zapovjedio ti: "Idi, izvrši herem na 
tim grešnicima, na Amalečanima, vojuj na 
njih do istrebljenja Zašto nisi poslušao ri- 
ječi Jahvine? Zašto si se bacio na plijen i uči- 
nio ono što je zlo u Jahvinim očima?« 

Šaul odgovori Samuelu: »Ja sam poslušao 
riječ Jahvinu! poduzeo sam pohod kamo me 
poslao, doveo sam Agaga, amalečkog kralja, 
i izvršio *herem' na Amalečanima. Ali je na- 
rod od plijena uzeo ovaca i goveda, i to naj- 
bolje po čemu se imao izvršiti *herem', da 
žrtvuje Jahvi, tvome Bogu, u Gilgalu.« 

A Samuel odvrati: 


»Jesu li Jahvi milije paljenice i klanice 
nego poslušnost njegovu glasu? 
Znaj, poslušnost je vrednija od najbolje žrtve, 
pokornost je bolja od ovnujske pretiline. 
Nepokornost je kao grijeh čaranja, 
samovolja je kao zločin s,idolima. 


Ti si odbacio riječ Jahvinu, zato je Jahve 
odbacio tebe, da ne budeš više kralj!« 

Tada Šaul odvrati Samuelu: »Zgriješio sam 
što sam prekršio Jahvinu zapovijed i tvoje 
naredbe. Bojao sam se naroda i popustio nje- 
govu zahtjevu. A sada mi oprosti moj grijeh 


i vrati se sa mnom, da se poklonim Jahvi.« 

Ali Samuel odgovori Šaulu: »Neću se vra- 
titi s tobom: ti si odbacio Jahvinu riječ, zato 
je Jahve odbacio tebe, da ne budeš više kralj 
nad Izraelom.« 

Kad se Samuel okrenuo da ode, Šaul čvrsto 
uhvati skut njegova plašta, ali se skut otki- 
de. 

Tada mu reče Samuel: »Danas ti je Jahve 
otkinuo kraljevstvo nad Izraelom i dao ga 
tvome susjedu, koji je bolji od tebe.« — Ipak 
Slava Izraelova ne laže i ne kaje se, jer nije 
čovjek da bi se kajao. 

Šaul reče: »Sagriješio sam; ali mi sada uči- 
ni čast pred starješinama moga naroda i pred 
Izraelom, i vrati se sa mnom da se poklonim 
Jahvi, tvome Bogu.« 


I SAMUEL 14-15 


I Samuel se vrati sa Šaulom, i Šaul se po- 
kloni Jahvi. 

Potom zapovjedi Samuel: »Dovedite k 
meni Agaga, amalečkoga kralja!« 

I Agag dođe k njemu opirući se i reče: 
»Zaista, smrt je gorka!« 

Samuel mu odvrati: »Kao što je tvoj mač 
mnogim ženama oteo djecu, tako će među 
ženama tvoja majka ostati bez djeteta!« 

I Samuel posiječe Agaga pred Jahvom u 
Gilgalu. 

Potom Samuel ode u Ramu, a Šaul se vra- 
ti svojoj kući u Šaulovu Gibeu. I Samuel nije 
više vidio Šaula do svoga smrtnoga dana. Sa- 
muel je tugovao zbog Šaula, ali se Jahve po- 
kajao što je Šaula postavio za kralja nad 
Izraelom. 


I SAMUEL 16 


David, odabranik Jahvin 


Jahve reče Samuelu: »Dokle ćeš tugovati 
zbog Šaula, kad sam ga ja odbacio da ne 
kraljuje više nad Izraelom? Napuni uljem 
svoj rog i pođi na put! Ja te šaljem Betle- 
hemcu Jišaju, jer sam između njegovih sinova 
izabrao sebi kralja.« 

Samuel uč' +i kako mu je zapovjedio Jahve. 
Kad je došao u Betlehem, gradske mu starje- 
šine dršćući dođu u susret i zapitaju: »Znači 
li tvoj dolazak dobro?« 

Samuel odgovori: »Da, dobro! Došao sam 
da žrtvujem Jahvi. Očistite se i dođite sa 
mnom na žrtvu!« 

Potom očisti Jišaja i njegove sinove i pozva 
ih na žrtvu. 

Kad su došli, i kad je Samuel vidio Eliaba, 
reče u sebi: »Jamačno, evo pred Jahvom stoji 
njegov pomazanik!« 

Ali Jahve reče Samuelu: »Ne gledaj na nje- 
govu vanjštinu ni na njegov visoki stas, jer 
sam ga odbacio. Bog ne gleda kao što gleda 
čovjek: čovjek gleda na oči, a Jahve gleda 
što je u srcu.« 

Zatim Jišaj dozva Abinadaba i dovede ga 
pred Samuela. A on reče: »Ni ovoga Jahve 
nije izabrao.« 

Tada Jišaj dovede Šamu, ali Samuel reče: 
»Ni ovoga Jahve nije izabrao.« 

Tako Jišaj dovede sedam svojih sinova pred 
Samuela, ali Samuel reče Jišaju: »Jahve nije 
izabrao nijednoga od ovih.« 

Potom zapita Jišaja: »Jesu li to svi tvoji 
sinov1?« 

A on odgovori: »Ostao je još najmlađi, on 
je na paši, za stadom.« 

Tada Samuel reče Jišaju: »Pošalji po njega, 
jer nećemo sjedati za stol dok on ne dođe.« 

Jišaj posla po njega: bio je to rumen mo- 
mak, lijepih očiju i krasna stasa. I Jahve reče 
Samuelu: »Ustani, pomaži ga: taj je!« 

Samuel uze rog s uljem, i pomaza ga usred 
njegove braće. Duh Jahvin obuze Davida od 
onoga dana. 


David susreće kralja Šaula 


Duh Jahvin bijaše odstupio od Šaula, a 
jedan zao duh, od Jahve, stao ga je salijetati. 

Tada rekoše Šaulu sluge njegove: »Evo, 
zao duh Božji salijeće te. Zato neka naš go- 
spodar zapovjedi, pa će sluge tvoje potražiti 
čovjeka koji zna udarati u harfu: kad te na- 
padne zao duh Božji, neka onaj udara u har- 
fu, pa će ti biti bolje.« 

Šaul reče svojim slugama: »Nađite mi čo- 
vjeka koji umije vješto udarati u harfu i do- 
vedite ga k meni!« 

Jedan od njegovih slugu odgovori i reče: 
»Ja sam vidio jednog sina Betlehemca Jišaja: 
on umije udarati u harfu, hrabar je junak i 
čovjek ratnik, vješt je govornik, krasna je 
stasa, i Jahve je s njim.« 

Tada Šaul posla glasnike s Jišaju i poruči 

mu: »Pošalji mi svoga sina Davida (koji je 
kod stada)!« 

A _Jišaj uze pet hljebova, mijeh vina i jed- 
no jare i posla Šaulu po svome sinu Davidu. 
Tako David dođe k Šaulu i stupi u njegovu 
službu. I Šaul ga veoma zavolje, i David po- 
sta njegov štitonoša. 


Potom Šaul posla k Jišaju i poruči mu: 
»Neka David ostane kod mene u službi, jer 
je stekao moju naklonost.« 

I kad god bi Božji duh napao Šaula, David 
bi uzeo harfu i svirao; tada bi Šaulu odla- 
nulo i bilo bi mu bolje, i zao bi duh odlazio 
od njega. 

David i Golijat 


Filistejci skupiše svoje čete za rat i sastaše 
se kod Soka u Judeji. Tabor udariše između 
Soka i Azeke kod Efes Damima. A Šaul i 
Izraelci skupiše se i utaboriše u Terebintskoj 
dolini, i svrstaše se za boj protiv Filistejaca. 
Filistejci su stajali na gori s jedne strane, Iz- 
raelci na gori s druge strane, a dolina bila 
među njima. 

Iz filistejskih redova izađe jedan izazivač. 
Zvao se Golijat, a bio je iz Gata. Visok bija- 
še šest lakata i jedan pedalj. Na glavi je imao 
mjedenu kacigu, obučen je 'bio u ljuskav 
oklop, a oklop mu težak pet tisuća mjedenih 
šekela. Na nogama je imao mjedene nogavice, 
a na ramenima mjedenu sulicu. Kopljača nje- 
gova koplja bila je kao tkalačko vratilo, a 
šiljak koplja težak šest stotina željeznih še- 
kela. Pred njim je stupao štitonoša. 


Go/ijat izaziva Izraelce 


On se postavi pred izraelske bojne redove 
i dovikne im: »Što ste izašli da se svrstate za 
bitku? Nisam li ja Filistejac, a vi Šaulove slu- 
ge? Izaberite između sebe jednoga čovjeka pa 
neka siđe k meni! Ako pobijedi u borbi sa 
mnom i pogubi me, mi ćemo biti vaše sluge. 
Ako li ja pobijedim njega i pogubim ga, onda 
ćete vi biti naše sluge i nama ćete robovati.« 
Još je Filistejac rekao: »Ja sam danas izazvao 
Izraelove bojne redove. Dajte mi čovjeka da 
se ogledamo u dvoboju!« Kad je Šaul i sav 

I SAMUEL 17 


Izrael čuo što je rekao Filistejac, obuze ih 
strah i drhat. 

A Filistejac izlazio svakoga jutra i večeri 
i postavljao se tako četrdeset dana. — 

A Jišaj reče svome sinu Davidu: »Uzmi za 
svoju braću ovu efu prženoga žita i ovih de- 
set hljebova i odnesi brže svojoj braći u ta- 
bor. A ovih deset sireva odnesi njihovu ti- 
sućniku. Propitaj se za zdravlje svoje braće 
i donesi od njih znak da si izvršio nalog!« 

David ustade u rano jutro, ostavi stado 
jednom čuvaru, spremi se i ode kako mu bi- 
jaše zapovjedio Jišaj. U tabor je stigao kad je 
vojska izlazila u bojni red, i dizala bojni po- 
klik. Izraelci i Filistejci svrstaše se u bojni 
red jedni prema drugima. David ostavi svoje 
stvari čuvaru opreme pa otrča u bojni red. 
Došavši zapita svoju braću za zdravlje. 

Dok je s njima govorio, gle, onaj izazivač 
(zvao se Golijat, Filistejac iz Gata) iziđe iz 
filistejskih bojnih redova i ponovi iste riječi 
kao prije. I David ih je čuo. A čim su Izra- 
elci ugledali toga čovjeka, pobjegoše svi da- 
leko od njega, i strah ih uhvati. Neki Izra- 
elac reče: »Jeste li vidjeli onoga čovjeka što 
je izišao? A izišao je da izaziva Izraela. Tko 
njega pogubi, kralj će mu dati silno blago, 
i dat će mu svoju kćer, i oslobodit će od po- 
reza njegov očinski dom u Izraelu.« 

Tada David zapita ljude koji stajahu oko 
njega: »Što će to dobiti čovjek koji ubije to- 
ga Filistejca i skine sramotu s Izraela? I tko 
je taj neobrezani Filistejac da izaziva bojne 
redove živoga Boga?« 


I SAMUEL 17 


A narod mu odgovori istim riječima kao 
prije: »Eto to će dobiti čovjek koji ga po- 
gubi.« 

A kad je Eliab, njegov najstariji brat, čuo 
kako se razgovara s ljudima, usplamtje gnje- 
vom na Davida pa mu reče: »A što si ti 
došao ovamo? Kome si ostavio ono malo ova- 
ca u pustinji? Znam ja tvoju drskost i zlobu 
tvoga srca: došao si da vidiš bitku!« 


A David odgovori! »A što sam učinio? Zar 
se ne smije ni riječ reći?« 

Tada se okrene od njega k drugome i zapi- 
ta istim riječima kao prije. Narod mu odgo- 
"ze : spe 
vori isto kao prvi put. Kad su ljudi čuli što 
je govorio David, jave to Šaulu, a on ga po- 

zva preda se. 

David se nudi za borbu 


David reče Šaulu: »Neka nikome ne klone 
srce zbog onoga čovjeka! Tvoj će sluga izaći 
i borit će se s tim Filistejcem.« 

Ali Šaul odvrati Davidu: »Ne možeš ti 
izaći na toga Filistejca da se boriš s njim, jer 
si ti još dijete, a on je ratnik od svoje mlado- 
STI,« 


Ali David odgovori Šaulu: »Tvoj je sluga 
čuvao ovce svome ocu, pa kad bi došao lav 
ili medvjed te uhvatio ovcu iz stada ja bih 
potrčao za njim, udario ga i istrgao mu ovcu 
iz ralja. A ako bi se on digao na me, uhvatio 
bih ga za grivu i udarao ga dok ga ne bih 
ubio. I lava je i medvjeda tvoj sluga ubio, pa 


će i taj neobrezani Filistejac proći kao jedan 
od njih, jer je izazvao bojne čete Boga živo- 
ga.« 

David još dometne: »Jahve koji me izba- 
vio iz lavlje pandže i medvjeđe šape, izbavit 
će me i iz ruku toga Filistejca.« 

Tada Šaul reče Davidu: »Idi i Jahve neka 
bude s tobom!« 

Šaul obuče Davida u svoju ratnu odoru, na 


glavu mu ustače mjedenu kacigu, i stavi mu 
oklop. Pripasa Davidu svoj mač preko odo- 
re, ali David uzalud pokuša hodati, jer ne 
bijaše navikao, pa reče Šaulu: »Ne mogu ho- 
dati u tome, jer nisam navikao.« Zato sve ski- 
nu sa sebe. 


I SAMUEL 17 


Pobjeda s praćkom 


David uze svoj štap u ruku, izabra u po- 
toku pet glatkih kamenova i metnu ih u svoju 
pastirsku torbu, koja mu je služila kao torba 
za praćku, te s praćkom u ruci pođe prema 
Filistejcu. A Filistejac se sve bliže primicao 
Davidu, dok je njegov štitonoša stupao pred 
njim. 


A kad Filistejac pogleda i vidje Davida, 
prezre ga s njegove mladosti — bijaše David 
mladić, rumen, lijepa lica. Zato Filistejac re- 
če Davidu: »Zar sam ja pseto te ideš na me 
sa štapovima?« I uze proklinjati Davida svo- 
jim bogovima. 

Zatim Filistejac reče Davidu: »Dođi k 

I SAMUEL 17 


meni, da dam tvoje meso pticama nebeskim 
i zvijerima zemaljskim!« 

A David odgovori Filistejcu: »Ti ideš na 
me s mačem, s kopljem i sa sulicom, a ja 
idem na te u ime Jahve Sebaota, Boga Izrae- 
lovih četa koje si ti izazvao. Danas će te 
Jahve predati u moju ruku, ja ću te ubiti, 
skinut ću tvoju glavu i još ću danas tvoje 
mrtvo tijelo i mrtva tjelesa filistejske vojske 
dati pticama nebeskim i zvijerima zemalj- 
skim. Sva će zemlja znati da ima Bog u Izra- 
elu. I sav će ovaj zbor znati da Jahve ne daje 
pobjedu mačem ni kopljem, jer je Jahve go- 
spodar bitke, i on vas predaje u naše ruke.« 

Kad se Filistejac približio i pošao prema 
Davidu, izađe David iz bojnih redova i kre- 
nu pred Filistejca. David segnu rukom u tor- 
bu, izvadi iz nje kamen i hitnu ga iz praćke. 
I pogodi Filistejca u čelo; kamen mu se zabi 
u čelo, i on pade ničice na zemlju., Tako je 
David praćkom i kamenom nadjačao Filistej- 
ca: udario je Filistejca i ubio ga, a nije imao 
mača u ruci. Zato David potrča i stade na 
Filistejca, zgrabi njegov mač, izvuče ga iz 
korica i pogubi Filistejca odsjekavši mu gla- 
vu. 

Kad Filistejci vidješe kako pogibe njihov 
junak, nagnuše u bijeg. Tada ustadoše Izrael- 
ci i Judejci, digoše bojnu viku i potjeraše Fi- 
listejce do opkopa oko Gata i do gradskih 
vrata Ekrona; filistejski mrtvaci pokriše put 
od Šaarajima sve do Gata i do Ekrona. Nato 
se Izraelci vratiše iz te žestoke potjere za Fi- 
listejcima i opljačkaše njihov tabor. 

A David uze Filistejčevu glavu i odnese je 
u Jeruzalem, a oružje njegovo položi u svoj 
Šator. 

Kad je Šaul vidio Davida gdje izlazi pred 
Filistejca, upitao je svoga vojvodu Abnera: 
»Čiji je sin taj mladić, Abnere?« 

A Abner je odgovorio: »Tako mi tvoga 
života, kralju, ne znam!« 

A kralj mu reče: »Raspitaj se čiji je sin taj 
mladić!« 

A kad se David vratio pošto je pogubio 
Filistejca, uze ga Abner i dovede ga pred 
Šaula, a u ruci David još držaše Filistejčevu 
glavu. 

Šaul ga upita: »Čiji si ti sin, momče?« A 
David odgovori: »Sin sam tvoga sluge Be- 
tlehemca Jišaja.« 

Šaulova ljubomora 


Kad je David završio razgovor sa Šaulom, 
Jonatanova se duša prikloni Davidovoj duši, 
i Jonatan ga zavolje kao samoga sebe. Šaul 
zadrža Davida onoga istoga dana kod sebe, 
i nije mu dao da se vrati kući svoga oca. I 
Jonatan sklopi savez s Davidom, jer ga je 
ljubio kao samoga sebe. I skide Jonatan plašt 
koji je imao na sebi i dade ga Davidu; tako 
i svoju odoru, čak i svoj mač, svoj luk i svoj 
pojas. 

Na svim svojim pohodima, kamo ga je god 
slao Šaul, David bijaše sretne ruke, i Šaul ga 
postavi na čelo svojim ratnicima; omilje on 
svemu narodu, pa i Šaulovim dvoranima. 

Za njihova povratka, kad se David vra- 
ćao ubivši Filistejca, izađoše žene iz svih gra- 
dova Izraelovih u susret kralju Šaulu veselo 
kličući, pjevajući i plešući uza zvuke bubnje- 
va i cimbala. Žene su plešući pjevale: 


»Pobi Šaul svoje tisuće, 
David na desetke tisuća.« 


Šaul se vrlo ražestio, nije mu bila draga ta 
pjesma. Zato reče: »Davidu su dale desetke 

tisuća, a meni samo tisuće! Još mu samo tre- 
ba kraljevstvo!« , 

I od toga dana Šaul poprijeko gledaše Da- 
vida. 

Sutradan zao duh Božji napadne Šaula, ta- 
ko da je bjesnio po kući. David je rukom 
udarao u harfu kao drugih dana, a Šaul je 
u ruci imao koplje. I Šaul baci koplje govo- 
reći u sebi: »Sad ću pribiti Davida na zid!« 

Ali mu se David izmače dva puta. 

Šaul se poče bojati Davida, jer je Jahve 
bio s njim, a od Šaula je odstupio. 

A svemu Izraelu i Judi omilje David, jer 
ih je on vodio na svim njihovim putovima. 

Šaul reče Davidu; »Evo svoju najstariju 
kćer Merabu dat ću ti za ženu, samo mi budi 
hrabar i vodi Jahvine bojeve!« Mišljaše Šaul: 
»Neću da padne od moje ruke, nego filistej- 
ska ruka neka se digne na njega!« 

A David odgovori: »Tko sam ja i što zna- 
či moj život, što li kuća oca mojega, u Izra- 
elu, da budem kraljev zet?« 

I kad dođe vrijeme da Šaulova kći Mera- 
ba pođe za Davida, dadoše je za ženu Adrielu 
iz Mehole. 


Ali je Davida ljubila Šaulova kći Mikala; Tada Šaul zapovjedi svojim slugama ova- 


kad su to javili Šaulu, bilo mu je pravo. Reče ko: »Razgovarajte se s Davidom tajno i re- 
on u sebi: »Dat ću mu je, ali će mu ona biti cite mu: Gle, omilio si kralju, i svi te njegovi 
zamka, i ruka filistejska dići će se na njega.« dvorani vole; zato budi kraljev zet.« 


r 


David uzima Šaulovu kćer za ženu 


I Šaulove sluge ponoviše te riječi Davidu, 
ali im David odgovori: »Zar je u vašim oči- 
ma malenkost postati kraljev zet? Ja sam sa- 
mo siromah i mali čovjek!« 

Šaulove sluge dojaviše to Šaulu. 

A Šaul odgovori: »Ovako recite Davidu: 
Kralj ne traži nikakva ženidbenog dara nego 
samo sto filistejskih obrezaka da se osveti 
kraljevim neprijateljima.« 

Šaulove sluge dojaviše te riječi Davidu, a 
njemu bijaše po volji da postane kraljev zet. 
Još prije nego je isteklo vrijeme, spremi se 
David i krenu sa svojim ljudima te ubi Fili- 
stejcima dvije stotine ljudi; i donese njihove 
obreske i predade ih kralju na broj, da bi po- 
stao njegov zet. Tada mu Šaul dade svoju 
kćer Mikalu za ženu. 

Šaul razloži svome sinu Jonatanu i svim 
svojim dvoranima svoju namjeru da ubije 
Davida. Ali Jonatan, Šaulov sin, vrlo je vo- 

lio Davida. I Jonatan to javi Davidu ovako: 
»Moj otac Šaul kani te ubiti. Budi dakle na 
oprezu sutra ujutro, ostani u skrovištu i pri- 
taji se. A ja ću izaći i stajat ću pokraj svoga 
oca u polju gdje ti budeš, i govorit ću za tebe 
sa svojim ocem. Kad saznam kako je, javit 
ću ti.« 

Jonatan pohvali Davida svome ocu Šaulu 
i reče mu ovako: »Neka se kralj ne ogriješi 
o svoga slugu Davida, jer se on nije ništa 
ogriješio o tebe; naprotiv, ono što je radio 
bilo je od velike koristi za tebe.« 

Šaul posluša Jonatanove riječi i zakle se: 
»Živoga mi Jahve, David neće umrijeti!« 

Tada Jonatan dozva Davida i kaza mu 
sve te riječi. Zatim Jonatan dovede Davida 
k Šaulu, i David opet dobi službu koju je 
imao prije. 

Kad je rat i opet buknuo, iziđe David na 
bojište da se bori s Filistejcima; i porazi ih 
tako da su pobjegli pred njim. Tada zao duh 
Jahvin obuze Šaula: kad je sjedio u svojoj ku- 
ći, s kopljem u ruci, a David rukom udarao 


u harfu, Šaul pokuša da svojim kopljem pri- 
bode Davida uza zid, ali on izmakne Šaulovu 
udarcu, te se koplje zabode u zid. 

Iste noći Šaul posla glasnike da nadziru 
Davidovu kuću, jer je htio da ubije Davida u 
rano jutro. Ali Davidova žena Mikala javi 
to Davidu govoreći: »Ako noćas ne umakneš 
na sigurno mjesto, sutra ćeš biti mrtav!« Ta- 
da Mikala spusti Davida kroz prozor. On ode 
i spasi se bijegom. 

A Mikala uze idol, položi ga u postelju, 
stavi mu oko glave kozju dlaku i pokri ga 
pokrivačem. Kad je Šaul poslao glasnike da 


uhvate Davida, ona im reče: »Bolestan je.« 
Ali Šaul vrati glasnike natrag da vide Davi- 
da, i zapovjedi im: »Donesite ga k meni u 
postelji da ga ubijem!« A kad su glasnici ušli, 
gle: u postelji bješe idol, s kozjom dlakom 
oko glave! 

Tada Šaul reče Mikali: »Zašto si me tako 
prevarila i pustila moga neprijatelja da po- 
bjegne i da se spasi?« 

A Mikala odgovori Šaulu: »On mi je re- 
kao: Pusti me da odem, ili ću te ubiti!« 

Tako je David pobjegao i spasio se. I ode 
on k Samuelu u Ramu i u Najot. 

I SAMUEL 20 


David i Jonatan 


David pobježe iz Najota u Rami i dođe k 
Jonatanu te mu reče: »Što sam učinio? Ka- 
kva je bila moja krivica i što sam zgriješio 
tvome ocu da traži moj život?« 

A on mu odgovori: »Daleko od tebe ta 
misao! Ti nećeš poginuti. Eto, moj otac ne po- 
duzima ništa, bilo veliko ili ne bilo, a da to 
meni ne otkrije. Zašto bi dakle moj otac krio 
od mene upravo to? Neće to biti!« 

Ali se David zakle i reče: »Tvoj otac do- 
bro zna da sam ja stekao tvoju naklonost, pa 
misli: "Ne treba da Jonatan išta zna o tome, 
da ne bude žalostan. Ali živoga mi Jahve i 
života mi tvoga, ima samo jedan korak iz- 
među mene i smrti.« 

A Jonatan mu odgovori: »Daleko od tebe 
ta misao! Kad bih ja pouzdano znao da je 
moj otac čvrsto naumio da na tebe svali ne- 
sreću, zar ti ja ne bih dojavio?« 

Tada se Jonatan još jednom zakune Da- 
vidu ljubavlju svojom, jer ga je ljubio svom 
ljubavlju duše svoje. 

Potom reče Jonatan Davidu: »Sutra je 
mladi mjesec, i opazit će se da te nema, jer 
će tvoje mjesto biti prazno. Prekosutra će se 
još očitije vidjeti da te nema, a ti dođi na 
mjesto gdje si se bio sakrio u dan onoga do- 
gađaja, i sjedni kraj onoga humka što ga znaš. 
A ja ću prekosutra izmetati strijele na onu 
stranu kao da gađam onamo. A onda ću po- 
slati momka i reći mu: "Idi! Nađi strijelu? 
Ako onda doviknem momku: Pazi, strijela 
je ovamo bliže od tebe, donesi je! — ti on- 

da dođi, jer je za tebe dobro i nema nikakve 
opasnosti, tako mi Jahve živoga! Ako li do- 
viknem momku: "Pazi, strijela je onamo da- 
lje od tebe!" — ti onda otiđi, jer te Jahve ša- 
lje odavde. A za ovaj dogovor što smo ga 
ugovorili ja i ti, neka je Jahve svjedok izme- 
đu mene i tebe dovijeka!« 

Potom se David sakri u polju. Kad je do- 
šao mlađak, kralj je sjeo za stol da jede. Kralj 
sjede na svoje obično mjesto, na mjesto uza 
zid, Jonatan se smjesti sučelice njemu, Abner 
sjede kraj Šaula, a Davidovo mjesto osta pra- 
zno. Ali Šaul ne reče ništa onaj dan, jer mi- 
šljaše: »Dogodilo mu se štogod, bit će da nije 
Čist. « 

Sutradan iza mladog mjeseca, drugi dan u 
mjesecu, opet Davidovo mjesto osta prazno, 
i Šaul upita svoga sina Jonatana: »Zašto Ji- 
šajev sin nije došao na objed ni jučer ni da- 
nas?« 

A Jonatan odgovori Šaulu: »David me 
uporno molio da ga pustim da ide u Betle- 
hem. Rekao mi je: Pusti me da idem, jer sla- 
vimo obiteljsku žrtvu u mom gradu, i moja 


su me braća pozvala da dođem. Ako sam da- 
kle stekao tvoju naklonost, daj mi dopust da 
pohodim svoju braću. Eto zato ga nema kod 
kraljeva stola.« 

Tada Šaul planu gnjevom na Jonatana i 
reče mu: »Izrode i propalico! Misliš da ne 
znam da si u savezu s Jišajevim sinom, na 
sramotu svoju i na sramotu majčinu krilu! 
Jer dokle god bude živ na zemlji Jišajev sin, 
nećeš biti siguran ni ti ni tvoje kraljevstvo. 
Zato sad pošalji po njega i dovedi ga k meni 
jer je osuđen na smrt.« 

A Jonatan odvrati svome ocu Šaulu i reče 
mu: »Zašto on mora umrijeti? Što je učinio?« 

Tada Šaul izmetnu koplje na sina da ga 
probode. 

Jonatan vidje da je njegov otac odlučio da 
ubije Davida. Jonatan ustade od stola sav 
jarostan, i nije jeo ništa toga drugog dana u 
mjesecu, jer se zabrinuo za Davida što ga je 
njegov otac pogrdio. 

Sutradan ujutro izađe Jonatan u polje pre- 
ma dogovoru s Davidom; s njim je išao mlad 
momak. I on reče svome momku: »Ti ćeš 


otrčati i naći strijele koje ću sada izmetnuti.« 

I momak otrča, a Jonatan odape strijelu 
tako da je preletjela preko njega. Kad je mo- 
mak došao do mjesta gdje je bila strijela koju 
je izbacio Jonatan, viknu Jonatan za mom- 
kom: »Nije li strijela onamo dalje od tebe?< 
Još Jonatan viknu za momkom: »Brže! Po- 
žuri se! Ne stoj!« Jonatanov momak diže stri- 
jelu i donese je svome gospodaru. Momak ni- 
je ništa opazio, samo su Jonatan i David znali 
o čemu se radi. 

Nato Jonatan preda oružje momku i reče 
mu: »Idi i odnesi to u grad!« 

Kad je momak otišao, David iziđe iza 
humka, pade ničice na zemlju i pokloni se 
tri puta. Potom se izljubiše i plakahu zajedno 
dok se nisu isplakali. 

Zatim Jonatan reče Davidu: »Idi u miru! 
Što smo se obojica zakleli Jahvinim imenom, 
neka Jahve bude svjedok između mene i te- 
be, između moga potomstva i tvoga potom- 
stva dovijeka!« 

Nato David usta i ode, a Jonatan se vrati 
u grad. 

srdžba 


Saulova 


David dođe u Nob k svećeniku Ahimele- 
ku. Molio ga je kruha, Ahimelek mu dade 
sveti kruh, jer nije imao običnoga. A budući 
da nije imao nikakva oružja, dade mu mač 
Filistejca Golijata koga je David bio ubio. 

Ondje je istoga dana bio jedan od Šaulovih 
slugu, zadržao se pred Jahvom; zvao se Doeg 
Edomac, a bio je nadglednik Šaulovih pasti- 
m 

Kako se David bojao Šaula, ode odanle i 
skloni se u spilju Adulam. 

A kad su to čula njegova braća i sva nje- 
gova obitelj, dođoše onamo da mu se priklju- 
če. Osim toga skupiše se oko njega svi koji 
bijahu u nevolji, svi zaduženi, svi nezadovolj- 
ni, i on im posta vođom. A bijaše ih oko nje- 
ga do četiri stotine ljudi. 

Tada Doeg Edomac dođe k Šaulu u Gibeu 
1 izvijesti ga o svemu što je vidio u Nobu. 

Šaul nato zapovjedi da pozovu svećenika 
Ahimeleka, Ahitubova sina, i svu njegovu 
obitelj, svećenike u Nobu. I dođoše svi pred 
kralja. 

Tada reče Šaul: »Zašto ste se urotili protiv 
mene, ti 1 Jišajev sin? Ti si mu dao kruha i 
mač, i tražio si za njega savjet od Boga, da 
se digne protiv mene kao neprijatelj, kao što 
se danas događa.« 

Ahimelek odgovori kralju: »A tko je me- 
đu svim tvojim slugama ravan Davidu, tako 
vjeran, uz to kraljev zet, glavar tvoje tjele- 

sne straže, čovjek koji je poštovan u tvojoj 
kući? Zar sam danas prvi put tražio za nje- 
ga savjet od Boga? Daleko od mene svaka 
druga misao! Neka kralj ništa ne okrivljuje 
svoga sluge i sve njegove obitelji, jer sluga 
njegov nije znao od svega toga ništa!« 

Ali kralj odvrati: »Ti ćeš umrijeti, Ahi-: 
meleče , ti i sva tvoja obitelj!« 

I kralj zapovjedi glasonošama koji stajahu 
oko njega: »Pristupite i pogubite svećenike 
Jahvine, jer su i oni pomogli Davidu: znali 
su da je na bijegu a nisu mi to dojavili.« 

Ali kraljevi stražari ne htjedoše dići ruke 
na Jahvine svećenike da ih smaknu. 

Tada kralj zapovjedi Doegu: »Pristupi ti 
i smakni svećenike!« 

Doeg Edomac pristupi i smaknu svećenike: 
on pogubi u onaj dan osamdeset i pet ljudi 
koji su nosili laneni oplećak. I Nob, sveće- 
nički grad, pohara oštricom mača, pobivši 
muškarce i žene, djecu i dojenčad, goveda, 
magarce i ovce. 

Izbavio se samo jedan sin Ahimeleka, Ahi- 


tubova sina, po imenu Ebjatar, i pobjegao k 
Davidu. Ebjatar javi Davidu da je Šaul po- 
klao Jahvine svećenike. 

A David odvrati Ebjataru: »Ja sam već 
onoga dana kad ondje bijaše Doeg Edomac 


I SAMUEL 21-22 


znao da će on zacijelo javiti to Šaulu! Ja sam 
kriv za živote tvoga očinskoga doma. Ostani 
kod mene, ne boj se: tko bude tražio tvoj ži- 
vot, tražit će moj. Kod mene ćeš biti dobro 
čuvan.« 

David i Abigajila 


Uto umrije Samuel. Sav se Izrael skupi i 
oplaka ga naričući za njim; 1 pokopaše ga u 
njegovu zavičaju u Rami. A David usta i 
siđe u pustinju Paran. 

U Maonu živio čovjek koji je imao svoje 
gospodarstvo u Karmelu; bio je to vrlo bogat 
čovjek, imao je tri tisuće ovaca i tisuću koza. 
Upravo je tada strigao svoje ovce u Karme- 
lu. Taj se čovjek zvao Nabal, a njegova žena 
Abigajila. Žena je bila mudra i vrlo lijepa, a 
čovjek surov i opak: bio je Kalebovac. 

David je u pustinji čuo da Nabal striže 
svoje ovce. Stoga posla deset momaka nalo- 
žŽivši im: »Idite gore u Karmel, otiđite k Na- 
balu i pozdravite ga u moje ime. I recite ova- 
ko mome bratu: "Mir tebi, mir tvome domu, 
mir svemu što imaš! Sada, čujem, strižeš ovce. 
A tvoji su pastiri bili kod nas, nismo ih dirali, 
ništa im nije nestalo dokle god su bili u Kar- 
melu. Pitaj svoje sluge, i kazat će ti. Zato ne- 
ka ovi momci nađu milost pred tobom, jer 
smo došli u svečan dan. Podaj svojim sluga- 
ma i svome sinu Davidu što ti se nađe pri 
ruci.*« 

Dođdoše momci Davidovi i ponoviše Na- 
balu u Davidovo ime sve ove riječi, a onda 
pričekaše. 

Ali Nabal odgovori Davidovim slugama 
ovako: »Tko je David, tko je Jišajev sin? 
Danas ima mnogo slugu koji su pobjegli od 
svojih gospodara. Zar da uzmem svoj kruh, 
svoju vodu, svoju stoku koju sam poklao za 
svoje strigače, pa da to poklonim ljudima o 
kojima ne znam ni odakle su?« 

Davidovi se momci okrenuše i vratiše se 
svojim putem. Kad su se vratili, javiše sve 
ove riječi Davidu. 

A David reče svojim ljudima: »Pripašite 
svaki svoj mač!« 

I pripasaše svaki svoj mač, i David pripasa 
svoj, i oko četiri stotine ljudi krenu za Da- 
vidom, dok ih dvije stotine osta kod tovara. 

A ženi Nabalovoj, Abigajili, javio jedan 
od Nabalovih slugu ovo: »Eto David je po- 
slao iz pustinje glasnike da pozdrave našega 

gospodara, a on ih potjerao. A ti su ljudi 
bili vrlo dobri prema nama: nisu nas dirali, 
ništa nismo izgubili dokle god smo bili u 
njihovoj blizini, kad smo bili u polju. Noću 
i danju bili su nam kao bedem u sve vrijeme 
dok smo bili s njima pasući stada. Razmisli 
sada i vidi što ćeš učiniti, jer je gotova po- 
gibija našem gospodaru i svemu njegovu do- 
mu; a on je opak čovjek komu se ne može 
ništa kazati.« 

Abigajila brzo uze dvije stotine hljebova, 
dva mjeha vina, pet zgotovljenih ovaca, 
pet mjera pržena žita, sto grozdova suhoga 
grožđa, dvije stotine smokovih kolača, i sve 
to natovari na magarce. I zapovjedi svojim 
slugama: »Idite preda mnom, a ja ću za va- 
ma.« Svome mužu Nabalu nije kazala ništa. 

Dok je jašući na magarcu, silazila iza gor- 
skog zavoja, David je sa svojim ljudima si- 


lazio nasuprot njoj, tako da se ona susrela s 
njima. 
Kad je Abigajila ugledala Davida, brzo 
sjaha s magarca i pade pred Davida ničice, 
e a S. 
poklonivši se do zemlje. Bacivši mu se tako 
pred noge, reče: »Gospodaru, neka na mene 
g : škooa ' 
padne krivica! Dopusti da službenica tvoja 
progovori tvojim ušima, i udostoj se poslušati 
riječi službenice svoje! Neka moj gospodar ne 
#3 
gleda na toga opakog čovjeka, na Nabala, 
jer on s pravom nosi svoje ime: zove se Luda 
i ludost je s njim. A ja, službenica tvoja, ni- 
sam vidjela momaka koje je poslao moj go- 
spodar. A ovaj dar, što ga evo tvoja službe- 
nica nosi svome gospodaru, neka se dade 
momcima koji idu za mojim gospodarom na 
njegovim putovima. Oprosti službenici svojoj 
njezinu krivnju! Zacijelo će Jahve osnovati 
trajan dom mome gospodaru, jer moj gospo- 

dar bije Jahvine bojeve, i za svega tvoga ži- 
vota neće se naći zlo na tebi. I kad Jahve 
učini dobro mome gospodaru, sjeti se tada 
službenice svoje!« 

David odgovori Abigajili: »Neka je blago- 
slovljen Jahve, Bog Izraelov, koji te danas 
poslao meni u susret! Neka je blagoslovljena 
tvoja mudrost. Ali, tako mi živog Jahve, Bo- 
ga Izraelova, koji nije dopustio da ti učinim 
zlo: da mi nisi tako brzo izišla u susret, zai- 
sta ne bi Nabalu do jutra ostalo ni ono što 
uza zid mokri!« 

Nato David primi iz njezine ruke što mu 
bijaše donijela, i reče joj: »Vrati se s mirom 
svojoj kući. Gle, uslišao sam tvoj glas i oba- 
zreo se na tebe.« 

Kad se Abigajila vratila k Nabalu, on je 
upravo imao gozbu u kući, pravu kraljevsku 
gozbu: Nabal bijaše veseo 1 sasvim pijan; za- 

to mu ona ne reče ništa dok nije svanulo ju- 
tro. A ujutro, kad se Nabal otrijeznio, pri- 
povjedi mu njegova žena sve što se dogodilo, 
a njemu obamrije srce u grudima, i on osta 
kao da se skamenio. A desetak dana poslije 
toga Jahve udari Nabala, te umrije. 

Kad David ču da je umro Nabal reče: »Ne- 
ka je blagoslovljen Jahve, koji mi je ispravio 
nepravdu što mi je učini Nabal; i Jahve je 
očuvao svoga slugu da ne učini zla, a svalio 
je Nabalovu zloću na njegovu glavu!« 

Potom David posla poruku Abigajili da će 
je uzeti za ženu. 

Davidove sluge dođoše k Abigajili u Kar- 
mel i rekoše joj: »David nas je poslao k tebi 
da te uzme sebi za ženu.« 

A ona ustade, pokloni se do zemlje i reče: 
»Evo službenice tvoje koja je spremna da bu- 
de robinja i da pere noge slugama svoga go- 
spodara!« 


nije ništa vidio ni opazio, nitko se nije pro- 
budio, nego su svi spavali, jer bijaše na njih 
pao dubok san od Jahve. 

David prijeđe na drugu stranu i stade na 
vrh gore u nekoj daljini, tako da je među nji- 
ma bio velik prostor. Tada viknu vojsci i 
Abneru, Nerovu sinu, ovako: »Zar se nećeš 
odazvati, Abnere?« 

A _Abner se odazva i upita: »Tko si ti što 
uznemiruješ kralja?« 

A David odgovori Abneru: »Nisi li ti ju- 
nak? I tko ti je ravan u Izraelu? Pa zašto 
onda nisi čuvao kralja, svoga gospodara? Je- 
dan je od ratnika sišao do vas da ubije kra- 
lja, tvoga gospodara. Nije lijepo to što si 
učinio. Tako mi živog Jahve, zaslužili ste 
smrt što niste čuvali svoga gospodara, po- 
mazanika Jahvina. Pogledaj sada gdje je kra- 
ljevo koplje 1 gdje je vrč za vodu što mu 
bijaše do uzglavlja!« 


Potom Abigajila brzo ustade i zajaha na 
magarca, a za njom pođe pet njezinih dvor- 
kinja. Tako je otišla za Davidovim poslani- 
cima i postala njegovom ženom. 


David štedi Šaula 


David se jednom podiže i dođe do mjesta 
gdje se Šaul bio utaborio. Tu David ugleda 
mjesto gdje su spavali Šaul i Abner, sin Ne- 
rov, njegov vojvoda: Šaul je spavao usred 
tabora, a vojska ležala u krugu oko njega. 

I uze David koplje i vrč za vodu što su 
bili kod Šaulova uzglavlja, i oni odoše: nitko 

Tada Šaul poznade Davidov glas i upita: 
»Je li to tvoj glas, sine Davide?« 

A David odgovori: »Jest, kralju gospoda- 
ru!« I nastavi: »Zašto moj gospodar progoni 
svoga slugu? Što sam učinio? Kakva je kri- 
vica u mojoj ruci?« 

Tada Šaul reče: »Zgriješio sam! Vrati mi 
se, sine Davide, neću ti više činiti zla, kad je 
danas moj život u očima tvojim bio tako 
drag. Jest, ludo sam radio i teško sam pogri- 
ješio!« 

Potom David ode svojim putem, a Šaul se 
vrati svojoj kući. 


Šaul i Samuelov 


duh 


U ono vrijeme Filistejci skupiše svoje čete 
za rat protiv Izraela. 

Dok su se Filistejci skupljali te došli i uta- 
borili se kod Šunema, Šaul skupi sve Izraelce 
te se utabori na Gilboi. Kad Šaul ugleda fili- 
stejski tabor, uplaši se i srce mu snažno 'za- 
drhta. Šaul upita za savjet Jahvu, ali mu 
Jahve ne dade odgovora, ni u snima, ni po 
Urimu, ni preko proroka. 

Zato Šaul reče svojim slugama: »Potražite 
mi ženu koja zaziva duhove, da odem k njoj 
i upitam je.« 

A sluge mu odgovoriše: »Evo, u En Doru 
ima žena koja zaziva duhove.« 

Tada se Šaul preruši, obuče druge haljine i 
otputi se sa dva čovjeka. I dođe noću k onoj 
ženi i reče joj: »Daj mi vračaj pomoću duha 
i dozovi mi onoga koga ti reknem.« 

A žena mu odgovori: »Ta ti znaš što je 
učinio Šaul i kako je istrijebio iz zemlje iza- 
zivače duhova i vračeve. Zašto postavljaš 
zamke mome životu da me pogubiš?« 

A Šaul joj se zakle Jahvom govoreći: » Ta- 
ko mi živog Jahve, nećeš biti ništa kriva za 
ovo!« 

Tada žena zapita: »Koga da ti dozovem?« 

A on odgovori: »Dozovi mi Samuela!« 

Kad žena ugleda Samuela, povika iza gla- 
sa, a onda reče Šaulu: »Zašto si me prevario? 
Ta ti si Šaul!« 

A kralj joj odvrati: »Ne boj se! Nego što 

A ona odgovori: »Izlazi starac, ogrnut pla- 
Šštem.« 

Tada Šaul spozna da je to Samuel, pa pa- 
de licem do zemlje i pokloni se. 

Samuel upita Šaula: »Zašto si pomutio moj 
mir dozivajući me gore?« 

A Šaul odgovori: »U velikoj sam nevolji, 
jer su Filistejci zavojštili na me, a Bog se okre- 
nuo od mene i ne odgovara mi više, ni preko 
proroka ni u snima. Zato sam dozvao tebe 
da me poučiš što da činim.« 

A Samuel odvrati: »Zašto mene pitaš, kad 
se Jahve odvratio od tebe i postao ti neprija- 
teljem? Jahve ti je učinio kako ti je kazao 
preko mene: istrgao je kraljevstvo iz tvoje 
ruke i dao ga tvome suparniku, Davidu. Ja- 


hve će predati, zajedno s tobom i Izraela u 
filistejske ruke. Sutra ćeš sa svojim sinovima 
biti sa mnom.« 

Šaul se užasnu i pade na zemlju kako je 
dug. Spopade ga silan strah od Samuelovih 
riječi. I ponestade mu snage, jer nije ništa jeo 
cijeli dan i cijelu noć. 

Kad ona žena dođe k Šaulu i opazi kako 
je sav zaplašen, reče mu: »Dopusti da ti 
pružim zalogaj kruha; jedi, da ti se vrati 
snaga te uzmogneš poći svojim putem.« 

Ali on ne htjede, nego reče: »Neću jesti!« 

Ali kad ga zaokupiše njegove sluge, za- 
jedno sa ženom, posluša ih, ustade sa zemlje 
i sjede na postelju. Pošto su jeli, ustadoše i 
još iste noći krenuše natrag. 


I SAMUEL 28. 31 


Saulovo samoubojstvo 


Filistejci su zavojštili na Izraelce, a Iz- 
raelci su pobjegli pred njima i padali pobi- 
jeni po gori Gilboi. Filistejci stisnuše Šaula 
i njegove sinove i pogubiše Šaulove sinove 
Jonatana, Abinadaba i Malki-Šuu. Boj je po- 

MOVJ .v «s E 
stao žešći oko Šaula. Iznenadiše ga strijelci 
s lukovima, i on pade teško ranjen od stri- 
jelaca. 

Šaul tada reče svome štitonoši: »Izvuci svoj 

s : : še 
mač i probodi me da ne dođu ti neobrezanici 
i ne narugaju mi se.« 

Ali se njegov štitonoša prestravi i ne htjede 
toga učiniti. Zato Šaul uze mač i baci se na 
nj. Kad je štitonoša vidio da je Šaul umro, 

baci se i on na svoj mač i umrije s njim. 

Tako onoga dana pogiboše zajedno Šaul, 
njegova tri sina, njegov štitonoša i svi nje- 
govi ljudi. 

Kad Izraelci koji bijahu na drugoj strani 
doline i na drugoj strani Jordana vidješe da 
su sinovi Izraelovi pobjegli i da je poginuo 
Šaul sa sinovima, ostaviše svoje gradove te 
se razbježaše. Filistejci dođoše i nastaniše se 
u njima. 


Kad su sutradan došli Filistejci da oplijene 
pobijeđene, nađoše Šaula i njegova tri sina 
gdje leže na gori Gilboi. Oni mu odsjekoše 
glavu i skidoše s njega oružje, koje poslaše 
po svoj filistejskoj zemlji naokolo, javljajući 
veselu vijest svojim idolima i narodu. Potom 
oružje metnuše u Aštartin hram, a Šaulovo 
mrtvo tijelo pribiše na zid grada Bet Šana. 

Ali kad oni u Jabešu Gileadskom čuše što 
su Filistejci učinili od Šaula, ustadoše svi 


hrabri ljudi i, pošto su hodili svu noć, uzeše 
Šaulovo mrtvo tijelo i tjelesa njegovih sinova 
sa zida grada Bet Šana, pa ih donesoše u 
Jabeš i ondje spališe. Potom uzeše njihove 
kosti i ukopaše ih pod tamarisom u Jabešu, 
i postiše sedam dana. 


Davidova tužaljka za Šaulom 


i Jonatanon 


Kada David dozna za Jonatanovu smrt, 
zgrabi svoje haljine i razdrije ih, a tako i svi 
ljudi koji bijahu s njim. I naricali su, plakali 
i postili do večera za Šaulom i za njegovim 
sinom Jonatanom, za Jahvinim narodom i 
za domom Izraelovim što izginuše od mača. 

Tada David zapjeva ovu tužaljku za Šau- 
lom i za njegovim sinom Jonatanom: 


»Oh, kako ti slava pade, Izraele, 
izginuše div-junaci na tvom visu! 
O porazu vi u Gatu ne pričajte, 
aškelonskim ulicama ne glasite, 
da se kćeri ne vesele filistejske, 
mlade žene da ne kliču nevjerničke. 
O Gilbojske gore klete, rosa na vas 
ne padala nit vas kiša s neba prala! 
Vaša polja ne vraćala rod za sjeme, 
jer kod vas je osramoćen štit 
junaka! 
Štit Šaulov nije bio uljem mazan, 
nego krvlju ranjenika, mašću palih! 
Lik Jonate nikad nije promašio, 
mač Šaulov nikad bezuspješan bio! 
Šaul i Jonata, ljupki, ponositi, 
ni živi se ne rastaše, ni u smrti! 
Od orlova bjebu brži, 
od lavova snagom jači! 
Za Šaulom sad plačite, Izraelke, 
jer jeu krasi u grimiz vas odijevo! 
Uz to zlatan nakit on je 
na rubo vam pričvršćivo. 
Usred boja poginuše div-junaci! 
Smrt me tvoja, Jonatane, ožalosti! 
Žao mi je tebe, brate, Jonatane! 
Kako li mi drag bijaše ti veoma! 
Ljubav tvoja bješe meni 
još od ženske čudesnija. 
Ob, kako su izginuli div-junaci, 
i oružje bojno kako skršeno jel« 


II SAMUEL 1—2 


Poslije toga David upita Jahvu ovako: 
»Treba li da pođem u koji Judin grad?« 

A Jahve mu odgovori: »Pođi!« 

David opet upita: »Kamo da pođem?« 

A odgovor bješe: »U Hebron!« 

Tako David ode onamo, a s njim i njegove 
dvije žene, Abinoama iz Jizreela 1 Abigajila, 
Nabalova žena iz Karmela. I ljudi koji bijahu 
s Davidom odoše s njim, svaki sa svojom 
obitelji, i nastaniše se u gradićima Hebrona. 
Tada dođoše ljudi iz Jude i pomazaše ondje 
Davida za kralja nad domom Judinim. 

Tada javiše Davidu da su ljudi iz Jabeša 
u Gileadu pokopali Šaula. Nato David posla 
glasnike k Jabešanima u Gileadu i poruči im: 
»Budite blagoslovljeni od Jahve što ste izvr- 
šili to djelo ljubavi prema svome gospodaru 
Šaulu i što ste ga pokopali! Zato neka vam 
Jahve iskaže svoju ljubav i dobrotu, a i ja 
ću vam učiniti dobro zato što ste tako radili. 
A sada se ohrabrite i budite junaci, jer je 
Šaul, vaš gospodar, poginuo, a mene je Judin 
dom pomazao za svoga kralja.« 

Ali Abner, sin Nerov, vojvoda Šaulove 
vojske, bijaše uzeo Šaulova sina Išbaala i do- 
veo ga prijeko u Mahanajim. Ondje ga je 
postavio za kralja nad Gileadom, nad Aše- 
ranima, nad Jizreelom, Efrajimom, Benjami- 
nom i nad svim Izraelom. Išbaalu, sinu Šau- 
lovu, bijaše četrdeset godina kad je postao 
kraljem nad Izraelom, a kraljevao je dvije 
godine. Samo je Judin dom pristao uz Davida. 

David, kralj nad 
čitavim Izraelom 


Poslije Abnerove i Išbaalove smrti sabraše 
se sva izraelska plemena k Davidu u Hebron 
i rekoše: »Evo, mi smo od tvoje kosti i od 
tvoga mesa. Još prije, dok je još Šaul bio 
kralj nad nama, ti si upravljao svim pokre- 
tima Izraela, a Jahve ti je rekao: "Ti ćeš 
pasti moj izraelski narod i ti ćeš biti knez 
nad Izraelom!'« 

Tako dođoše sve izraelske starješine kralju 
u Hebron, a kralj David sklopi s njima savez 
u Hebronu pred Jahvom; i pomazaše Davida 
za kralja nad Izraelom. 

Trideset je godina bilo Davidu kad je po- 
stao kralj, a kraljevao je četrdeset godina. U 
Hebronu je kraljevao nad Judom sedam go- 
dina i šest mjeseci, a u Jeruzalemu kralje- 
vaše trideset i tri godine nad svim Izraelom 
i nad Judom. 


David osvaja Jeruzalem 


David krene s ljudima na Jeruzalem protiv 
Jebusejaca, koji su živjeli u onoj zemlji. Ali 
oni poručiše Davidu: »Nećeš ući ovamo! Sli- 
jepci će te i kljasti odbiti!« Ipak David osvoji 
Sionsku tvrđavu. 

David se nastani u tvrđavi i prozva je Da- 
vidov grad. Tada David podiže zid unaokolo 
od Mila pa unutra. David je postajao sve 
silniji, jer Jahve, Bog nad vojskama, bijaše 
s njim. 


Judina kuća raste 


Kad se David nastanio u svojem dvoru i 
kad mu je Jahve pribavio mir od svih nje- 
govih neprijatelja unaokolo, još iste noći, 
dođe Natanu ova Jahvina riječ: 

»Idi i reci mome sluzi Davidu: Ovako 
govori Jahve: Ja sam te doveo s pašnjaka, 
od ovaca i koza, da budeš knez nad mojim 
izraelskim narodom. Bio sam s tobom kuda 

si god išao, iskorijenio sam sve tvoje nepri- 
jatelje pred tobom. Ja ću ti pribaviti veliko 
ime, kao što je velikaško ime na zemlji. 
Odredit ću prebivalište svojem izraelskom 
narodu, posadit ću ga da živi na svojem 
mjestu i da ne luta više naokolo, niti da ga 
zlikovci muče kao prije, onda kad sam odre- 
dio suce nad svojim izraelskim narodom. Ja 
ću mu pribaviti mir od svih njegovih nepri- 
jatelja. Jahve će te učiniti velikim, Jahve će 
ti podići dom. I kad se ispune tvoji dani i ti 
počineš kod svojih otaca, podići ću tvoga 
potomka nakon tebe, koji će se roditi od 
tvoga tijela, i utvrdit ću njegovo kraljevstvo. 
On će sagraditi dom imenu mojem, a ja ću 
utvrditi njegovo prijestolje zauvijek. Ja ću 
njemu biti otac, a on će meni biti sin: ako 
učini što zlo, kaznit ću ga ljudskom šibom i 
udarcima kako ih zadaju sinovi ljudski. Ali 
svoje naklonosti neću odvratiti od njega, kao 


što sam je odvratio od Šaula koga sam uklo- 
nio ispred tebe. Tvoja će kuća i tvoje kra- 
ljevstvo trajati dovijeka preda mnom, tvoje 
će prijestolje čvrsto stajati zasvagda.« 

Natan prenese Davidu sve ti riječi i cijelo 
viđenje. 


David nalazi Jonatanova sina 


Nato kralj David uđe u šator i stade pred 
Jahvom i pomoli se: 

»Tko sam ja, Gospode Jahve, i što je moj 
dom te si me doveo dovde? Pa i to je još 
premalo u tvojim očima, Gospode Jahve, te 
daješ svoja obećanja kući svoga sluge za da- 
leku budućnost i gledaš na me kao na ugledna 
čovjeka! Radi svoje riječi i po svome srcu 
učinio si sve ovo veliko djelo, obznanivši 

hve; nema takvoga kakav si ti, i nema Boga 
osim tebe, po svemu što smo ušima svojim 
čuli. Postoji li ijedan narod na zemlji kao 
tvoj izraelski narod, radi kojega je Bog išao 
da ga izbavi sebi za narod, da tako stečeš 
sebi ime velikim i strašnim čudesima, izgo- 
neći krivobožačka plemena pred svojim na- 
rodom koji si otkupio iz Egipta? Tako si 
učinio svoj izraelski narod svojim narodom 
zauvijek, a ti si mu, Jahve, postao Bogom. 
Zato sada, Gospode Jahve, ispuni zauvijek 
obećanje koje si dao svome sluzi i njegovu 
domu i učini kako si obrekao. Neka se veliča 
tvoje ime zauvijek i neka se govori: Jahve 
nad vojskama jest Bog Izraelov, a dom sluge 
tvoga Davida neka stoji čvrsto pred tobom. 
Udostoj se sada blagosloviti dom svoga sluge, 
da ostane dovijeka pred tobom. Jer kad ti, 
Gospode Jahve, obrekneš i blagosloviš, kuća 
tvoga sluge bit će blagoslovljena zasvagda.« 


David i Bat-Šeba 


Poslije toga David porazi Filistejce i po- 
kori ih. Porazi i Moapce i izmjeri ih uzicom 
polegavši ih po zemlji. 

David je porazio i Hadadezera, Rehobova 
sina, sopskoga kralja, kad je izišao da pro- 
širi vlast do Rijeke. 

David steče novu slavu kad je na povratku 
porazio Edomce. I postavi upravitelje u Edo- 
mu, i svi Edomci postadoše podanici Davi- 
dovi. I kuda je god David išao, Jahve mu 
davaše pobjedu. 

U početku slijedeće godine, u doba kad 
kraljevi izlaze u rat, posla David Joaba i s 
njim svoje ljude i svega Izraela: oni pobiše 
Amonće i podsjedoše Rabu. A David osta u 
Jeruzalemu. 

A jednoga dana predveče usta David sa 
svoje postelje i prošeta se po krovu svoje 
palače. Opazi s krova ženu gdje se kupa. Ta 
žena bijaše izvanredno lijepa. David se pro- 
pita za tu ženu, i rekoše mu: »Pa to je Bat- 
-Šeba, kći Eliamova i žena Urije Hetita!« 
Nato David posla glasnika da je dovedu 
k njemu. Kad je došla, leže on s njom, upravo 
kad se bila očistila od svoje nečistoće. Zatim 
se ona vrati svojoj kući. Žena zatrudnje te 
poruči Davidu: »Trudna sam!« 

Tada David posla poruku Joabu: »Pošalji 
k meni Uriju Hetita!« 

I Joab posla Uriju k Davidu. Kad je Urija 
došao k njemu, zapita ga David kako je 
Joab, kako je vojska i kako napreduje rat. 
Potom David reče Uriji: »Siđi u svoju kuću 
i operi svoje noge!« 

Urija iziđe iz kraljeva dvora, a za njim 
ponesoše dar s kraljeva stola. Ali Urija osta 
da spava pred vratima kraljeva dvora sa stra- 
žarima svoga gospodara, i ne ode svojoj 
kući. 

Javiše to Davidu govoreći: »Urija nije 
otišao svojoj kući!« 

Tada David upita Uriju: »Zar nisi došao 
s puta? Zašto ne ideš svojoj kući?« 

A Urija odgovori Davidu: »Kovčeg, Izrael 
i Juda borave pod šatorima, moj gospodar 
Joab i straža moga gospodara borave na otvo- 
renu polju, a ja da uđem u svoju kuću da 
jedem i da pijem i da spavam sa svojom že- 
nom? Živoga mi Jahve, i tako mi tvoga ži- 
vota, zaista neću učiniti nešto takvo!« 

Tada David reče Uriji: »Ostani još danas 
ovdje, a sutra ću te otpustiti.« 

Sutradan David pozva Uriju da jede i da 
pije pred njim, i on ga opi. A uvečer Urija 
iziđe i leže na svoju postelju sa stražama 
svoga gospodara, ali svojoj kući nije otišao. 

Ujutro David napisa pismo Joabu i posla 
ga po Uriji. A u tom pismu pisao je ovako: 
»Postavite Uriju naprijed, gdje je najžešći 
boj, pa uzmaknite iza njega: neka bude po- 
gođen i neka pogine!« 

Zato Joab, opsjedajući grad, postavi Uriju 
na mjesto gdje je znao da stoje najhrabriji 
ratnici. Kad su onda građani provalili van 
i pobili se s Joabom, pade nekoliko od nje- 
gove vojske, od Davidovih ljudi, a pogibe i 
Urija Hetit. 

Kad je Urijina žena čula da je poginuo 
njezin muž Urija, žalila je za svojim mužem. 
A kad je prošlo vrijeme žalosti, posla David 
PO nju i uze je u svoj dvor, i ona mu posta 
ženom. I rodi mu sina. Ali djelo koje učini 
David bijaše zlo u očima Jahvinim. 


David sudi samome sebi 


Jahve posla proroka Natana k Davidu. On 
uđe k njemu i reče mu: »U nekom gradu ži- 
vjela dva čovjeka, jedan bogat, a drugi si- 
romašan. Bogati imaše ovaca i goveda u obi- 
lju. A siromah nemaše ništa osim jedne jedine 
ovčice koju bijaše kupio. Hranio ju je, i ona 
je rasla kraj njega i s njegovom djecom; jela 
je od njegova zalogaja, pila iz njegove čaše; 
spavala je na njegovu krilu: bila mu je kao 
kći. I dođe putnik k bogatom čovjeku, a 
njemu bilo žao uzeti od svojih ovaca ili go- 
veda da zgotovi gostu koji mu je došao. On 
ukrade ovčicu siromaha i zgotovi je za svog 
pohodnika.« 

Tada David planu žestokim gnjevom na 


toga čovjeka i reče Natanu: »Tako mi živog 
Jahve, smrt je zaslužio čovjek koji je to 
učinio! Četverostruko će naknaditi ovcu zato 
što je učinio to djelo i što nije znao milo- 
srđa!« 

Tada Natan reče Davidu: »Ti si taj čo- 
vjek! Ovako govori Jahve, Bog Izraelov: "Ja 
sam te pomazao za kralja nad Izraelom, ja 
sam te izbavio iz Šaulove ruke. Predao sam 
ti kuću tvoga gospodara, položio sam žene 
tvoga gospodara na tvoje krilo, dao sam ti 
dom Izraelov i dom Judin; a ako to nije 
dosta, dodat ću ti još ovo ili ono. Zašto si 
prezreo Jahvu i učinio ono što je zlo u nje- 
govim očima? Ubio si mačem Uriju Hetita, 
a njegovu si ženu uzeo za svoju ženu. Jest, 
njega si ubio mačem Amonaca. Ovako govori 
Jahve: Evo ja ću podići na te zlo iz tvoga 
doma. Uzet ću tvoje žene ispred tvojih očiju 
i dat ću ih tvome bližnjemu.« 

Tada David reče Natanu: »Sagriješio sam 
protiv Jahve!« 

A Natan odvrati Davidu: »Jahve ti opra- 
šta tvoj grijeh: nećeš umrijeti. Ali si tim dje- 
lom prezreo Jahvu, neminovno će umrijeti 
dijete koje ti se rodilo!« 

Potom Natan ode svojoj kući. 

A. Jahve udari dijete koje je Urijina žena 
rodila Davidu, i ono se teško razbolje. David 
se molitvom obrati Bogu za dijete: postio je, 
vraćao se kući i ležao preko noći na goloj 
zemlji, pokriven vrećom. A starješine njegova 
doma stajahu oko njega da ga podignu sa 
zemlje, ali on ne htjede i ne okusi s njima 
nikakva jela. A sedmi dan umrije dijete. 

Tada David usta sa zemlje, okupa se, po- 
maza se i preobuče se u druge haljine. Zatim 
uđe u Dom Jahvin i pokloni se. Vrativši se 
potom svojoj kući, zatraži da mu dadu jela; 
i jeo je. 

A njegovi dvorani upitaše ga: »Što to ra- 
diš? Dok je dijete bilo živo, postio si i pla- 
kao; a sada, kad je dijete umrlo, ustaješ i 
jedeš!« 

A on odgovori: »Dok je dijete bilo živo, 
postio sam i plakao, jer sam mislio: Tko zna? 
Jahve će se možda smilovati na me i dijete 
će ostati živo! A sada kad je umrlo, čemu da 
postim? Mogu li ga vratiti? Ja ću otići k nje- 
mu, ali se ono neće vratiti k meni!« 

Potom David utješi svoju ženu Bat-Šebu. 
Dođe k njoj i leže s njom. Ona zatrudnje i 
rodi sina komu nadjenu ime Salomon. Jahve 
ga zamilova i objavi to po proroku Natanu. 


David i Abšalom 


U svemu Izraelu ne bijaše čovjeka tako 
lijepa kao Abšalom komu bi se mogle izreći 
tolike pohvale: od pete do glave nije bilo na 


njemu mane. A kad bi šišao kosu — a šišao 
ju je na koncu svake godine, jer mu je bila 
preteška pa ju je morao šišati — mjerio bi 


svoju kosu: bila bi teška dvije stotine šekela, 
po kraljevskoj mjeri. 

Poslije toga kraljev najmiliji sin Abšalom 
nabavi sebi kola i konje, i pedeset ljudi koji 
su trčali pred njim. Abšalom je u rano jutro 
stajao kraj puta koji vodi do gradskih vrata; 
i tko god je imao kakvu parnicu te išao kralju 
na sud, Abšalom bi ga dozvao k sebi i pitao: 
»Iz kojega si grada?« A kad bi ovaj odgo- 
vorio: »Tvoj je sluga iz toga i toga Izraelova 
plemena«, tada bi mu Abšalom rekao: »Vidiš, 
tvoja je stvar dobra i pravedna, ali nećeš naći 
nikoga koji bi te saslušao kod kralja.« Abša- 
lom bi nastavljao: »Ah, kad bi mene postavili 
za suca u zemlji! Svaki bi koji ima kakvu 
parnicu ili sud dolazio k meni, i ja bih mu 
pribavio pravo!« A kad bi mu se tko pri- 
bližio da mu se pokloni, on bi pružio ruku, 
privukao ga k sebi i poljubio. Tako je činio 
Abšalom svim Izraelcima koji su dolazili na 
sud kralju. Time je Abšalom predobivao srca 
Izraelaca za sebe. 

Kad su prošle četiri godine, Abšalom reče 
kralju: »Dopusti da odem u Hebron i da iz- 
vršim zavjet kojim sam se zavjetovao Jahvi. 
Jer kad bijah u Gešuru u Aramu, tvoj se 
sluga zavjetovao ovako: Ako me Jahve do- 
vede natrag u Jeruzalem, iskazat ću čast Ja- 
hvi u Hebronu.« 

A kralj mu odgovori: »Idi u miru!« I on 
krenu na put i ode u Hebron. 

Abšalom razasla tajne glasnike po svim 
Izraelovim plemenima i poruči im: »Kad ču- 
jete zvuk roga, tada recite: Abšalom je postao 
kralj u Hebronu.« 

A ode s Abšalomom dvije stotine ljudi iz 
Jeruzalema; bijahu to uzvanici, koji su be- 
zazleno pošli, ne znajući što se sprema. Abša- 

lom posla i po Gilonjanina Ahitofela, Davi- 
dova savjetnika, iz njegova grada Gilona, da 
pribiva prinošenju žrtava. Urota je bila jaka, 
a mnoštvo Abšalomovih pristaša sve je više 
raslo. 

Tada stiže Davidu glasnik te mu javi: 
»Srce Izraelaca priklonilo se Abšalomu.« 

Tada David reče svim svojim dvoranima 
koji bijahu s njim u Jeruzalemu: »Ustanite! 
Bježimo! Inače nećemo uteći od Abšaloma.« 

I kralj iziđe pješice sa svim svojim dvo- 
rom. 

I zametnu se rat između Davida i sina mu 
Abšaloma. 

David pobroji narod što bijaše s njim i 
postavi nad njima tisućnike i stotnike. Zatim 
podijeli vojsku na tri skupine: jednu trećinu 
predade Joabu, drugu trećinu Abišaju, sinu 
Sarvijinu, bratu Joabovu, a treću trećinu Itaju 
iz Gata. Tada David reče narodu: »I ja ću 
s vama u rat.« 

Ali se narod usprotivi: »Ne smiješ ti ići. 
Jer ako mi i pobjegnemo, neće nitko na to 
obraćati pažnju, ili ako nas i pola izgine, neće 
se na to obraćati pažnja; ali ti sam vrijediš 
kao nas deset tisuća. Osim toga, bolje je da 
budeš pripravan da nam iz grada pomogneš.« 

A kralj im odgovori: »Učinit ću sve što 
vam se čini dobro.« 

I kralj stade kod vrata, dok je vojska izla- 
zila po stotinama i tisućama. A Joabu, Abi- 
šaju i Itaju dade zapovijed: »Čuvajte mi mla- 
dića Abšaloma!« I sav je narod čuo da je 
kralj tako zapovjedio svim vojvodama za 
Abšaloma. 

Tako vojska iziđe za boj spremna pred 
Izraela, i bitka se zametnu u Efrajimovoj 
šumi. Izraelsku vojsku potukoše Davidovi 
ljudi; 1 velik poraz bijaše u onaj dan: dva- 
deset tisuća mrtvih. Boj se proširio po svemu 
onom kraju, i više je ljudi onoga dana pro- 
gutala šuma nego mač. 


Abšalom ubijen 


Abšalom slučajno zapade u ruke Davido- 
vim ljudima. Abšalom je jahao na mazgi, a 
mazga naiđe pod grane velika hrasta, tako te 

je Abšalomu glava zapela o grane, i on osta 
viseći između neba i zemlje, dok je mazga 
ispod njega otišla dalje. 

Vidje to neki čovjek i javi Joabu govo- 
reći: »Uprave sam vidio Abšaloma gdje visi 
o jednom hrastu.« 

A _Joab odvrati čovjeku koji mu je to javio: 
»Kad si ga vidio, zašto ga na mjestu nisi 
sastavio sa zemljom? Moja bi onda bila du- 
žnost da ti dam deset srebrnih šekela i jedan 
pojas!« 

Ali čovjek odgovori Joabu: »I kad bi mi 
na dlan izbrojio tisuću srebrnih šekela, ne bih 
digao ruku na kraljeva sina! Čuli smo na 
svoje uši kako je kralj zapovjedio tebi, Abi- 
šaju i Itaju govoreći: *Čuvajte mi mladića 
Abšaloma!' Da sam podmuklo napao na njega 
izlažući opasnosti svoj život — jer kralju 
ništa ne ostaje skriveno — onda bi se ti držao 
po strani.« 

A Joab odvrati: »Neću ja ovdje dangubiti 
s tobom!« I uze tri sulice u ruke i zabode ih 
u srce Abšalomu, koji je bio još živ viseći o 
hrastu. Nato priđe deset momaka, štitonoša 
Joabovih, i dotukoše Abšaloma i usmrtiše. 


David oplakuje Abšaloma 


David je upravo sjedio među dvojim grad- 
skim vratima, stražar se bio uspeo na krov 
iznad vrata. Podigavši oči, stražar ugleda 
čovjeka kako trči sam. Stražar povika i javi 
kralju, a kralj mu reče: »Ako je sam, nosi do- 
bar glas na ustima.« Čovjek je dolazio sve 
bliže. 

Uto stražar ugleda drugoga čovjeka gdje 
trči. I povika stražar koji je bio nad vratima: 
»Evo još jednoga čovjeka, koji trči sam!« 

A kralj odvrati: »I taj nosi dobar glas.« 

Stražar nastavi: »Prepoznajem trk prvoga 
čovjeka: trči kao Sadokov sin Ahimaas.« 

A kralj odvrati: »To je dobar čovjek, do- 
lazi s dobrim glasom.« 

Ahimaas se približi kralju i pozdravi ga: 
»Zdravo!« Baci se licem na zemlju pred kra- 

ljem i nastavi: »Blagoslovljen Jahve, tvoj 
Bog, koji je napustio ljude što su digli ruku 
na moga gospodara i kralja!« 

A kralj upita: »Je li spašen mladić Abša- 
lom?« 

A Ahimaas odgovori: »Vidio sam veliku 
vrevu kad je kraljev sluga Joab slao tvoga 
slugu, ali ne znam što je bilo.« 


Kralj mu reče: »Odstupi i stani tamo!« On 
odstupi i stade. 

Uto stiže Etiopljanin i progovori: »Neka 
moj gospodar kralj primi veselu vijest. Jahve 
ti je danas pribavio pravdu izbavivši te iz 
ruku svih onih koji su ustali na tebe.« 

A kralj upita Etiopljanina: »Je li spašen 
mladić Abšalom?« 


A Etiopljanin odgovori: »Neka neprijatelji 
moga gospodara i kralja i svi koji se dižu na 
tebe u zloj namjeri — prođu kao taj mladić!« 

Kralj zadrhta, pope se u gornju odaju nad 
vratima i zaplaka; jecajući govoraše ovako: 
»Sine Abšalome, sine moj! Sine moj Abšalome! 
Oh, da sam ja umro mjesto tebe! Abšalome, 
sine moj, sine moj!« 

Davidova smrt 


Kad su se dani Davidovi približavali svo- 
me svršetku, zapovjedi David svome sinu 
Salomonu: »Sada polazim na put sviju smrt- 
nika. Ti budi hrabar i pokaži se čovjekom! 
Slušaj naredbe Jahve, Boga svoga, idi njego- 
vim stazama, drži se njegovih zakona, zapo- 
vijedi, naredaba i njegovih pouka, kako je 
napisano u Zakonu Mojsijevu, da bi uspio u 
svemu što poduzmeš i svagdje kamo se okre- 
neš; da bi Jahve ispunio svoje obećanje koje 
mi je dao: *Ako sinovi tvoji budu pazili na 
svome putu, vjerno hodeći preda mnom, svim 
srcem svojim i svom dušom svojom, uvijek 

će jedan od njih sjediti na prijestolju Izrae- 
lovu.?« 

A u svojoj posljednjoj besjedi upravljenoj 
narodu reče: 


»Reče mi Jakovljev Bog, 
reče mi Izraelova brid: 
Tko vlada ljudima pravedno, 
i tko vlada u strabu Božjemu, 
taj je kao jutarnja svjetlost kad ograne sunce, 
jutro bez oblaka, 
ona kojem se svjetluca zemaljska trava po- 
slije kiše. 
Da, moja kuća stoji čvrsto pred 
Bogom: 
on je učinio vječan Savez sa mnom, 
u svemu dobro uređen i utvrđen.« 


I potom počinu David kraj otaca svojih, 
i bi pokopan u Davidovu gradu. David je 
kraljevao nad Izraelom četrdeset godina: u 
Hebronu je kraljevao sedam godina, u Jeru- 
zalemu je kraljevao trideset i tri godine. 

Salomon sjede na prijestolje Davida, svoga 
oca, 1 njegova se vlast veoma učvrsti. 

Razdoblje 
proroka 


Salomonova 
mudrost 


Kralj ode u Gibeon da prinese žrtvu, jer 
ondje bijaše najveća uzvišica. Salomon pri- 
nese tisuću paljenica na tom žrtveniku. U Gi- 
beonu se Jahve javi Salomonu noću u snu. 
Bog reče: »Traži što da ti dadem.« 

Salomon odgovori: »Veoma si naklon bio 
svome sluzi Davidu, mome ocu, jer je hodio 
pred tobom u vjernosti, pravednosti i pošte- 
nju srca svoga; i sačuvao si mu tu veliku 
milost i dao si da jedan od njegovih sinova 
sjedi na njegovu prijestolju. Sada, o Jahve, 
Bože moj, ti si učinio kraljem slugu svoga na 
mjesto moga oca Davida, a ja sam još sa- 
svim mlad, te još ne znam vladati. Tvoj je 
sluga usred naroda koji si izabrao; naroda 
brojnog, koji se ne da izbrojiti ni popisati. 
Podaj svome sluzi pronicavo srce da može 
suditi tvom narodu, razlikovati dobro od zla, 
jer tko bi mogao upravljati tvojim narodom 
koji je tako velik!« 

Bijaše milo Jahvi što je Salomon to zamo- 
lio. Zato mu Jahve reče: »Jer si to tražio, a 
nisi iskao ni duga života, ni bogatstva, ni 
smrti svojih neprijatelja, nego pronicavosti 

u prosuđivanju pravice, evo ću učiniti po ri- 
ječima tvojim: dajem ti srce mudro i ra- 
zumno, kakvo nije imao nitko prije tebe niti 
će ga imati itko poslije tebe, ali ti dajem i 
što nisi tražio: bogatstvo i slavu kakve nema 
nitko među kraljevima. I ako budeš stupao 
mojim putovima i budeš se držao mojih za- 
kona i zapovijedi, kao što je činio tvoj otac 
David, umnožit ću tvoje dane.« 

Salomon se probudi, i gle: bijaše to san. 


On se vrati u Jeruzalem i stade pred Kovčeg 
saveza Jahvina; prinese paljenice i žrtve 
pričesnice, i priredi gozbu svim slugama 
svojim. 


Salomonova mudra presuda 


Tada dođoše dvije bludnice kralju i stadoše 
preda nj. I reče jedna žena: »Dopusti, gospo- 


daru moj! Ja i ova žena u istoj kući živimo, 
i ja sam rodila kraj nje u kući. A trećega dana 
poslije moga porođaja rodi i ova žena. Bile 
smo zajedno, i nikoga stranog s nama; samo 
nas dvije u kući. Jedne noći umrije sin ove 
žene, jer bijaše legla na njega. I ustade ona 
usred noći, uze moga sina o boku mojem, 
dok je tvoja sluškinja spavala, i stavi ga sebi 
u naručje, a svoga mrtvog sina stavi kraj 
mene. A kad ujutro ustadoh da podojim svoga 

sina, gle: on mrtav! I kad sam pažljivije 
pogledala, razabrah: nije to moj sin koga sam 
ja rodila!« 

Tada reče druga žena: »Ne, nije tako. Moj 
je sin onaj živi, a tvoj je onaj koji je mrtav!« 

A prva joj odvrati: »Nije istina! Tvoj je 
sin onaj koji je mrtav, a moj je onaj koji 
Žživi!« 

I tako se prepirahu pred kraljem. 

A kralj onda progovori: »Ova kaže: *Ovaj 
Živi moj je sin, a onaj mrtvi tvoj'; druga pak 
kaže: *Nije, nego je tvoj sin mrtav, a moj je 
onaj živi.« 

»Donesite mi mač!« naredi kralj. I done- 
soše mač pred kralja, a on reče: »Rasijecite 
Živo dijete nadvoje i dajte polovinu jednoj, 
a polovinu drugoj.« 

Tada ženu, majku živog djeteta, zabolje 
srce za sinom, i povika ona kralju: »Ah, go- 
spodaru! Neka se njoj dade dijete, samo ga 
nemojte ubijati!« 

A _ ona druga govoraše: »Neka ne bude ni 
meni ni tebi: rasijecite ga!« 

Onda progovori kralj i reče: »Dajte dijete 
prvoj, nipošto ga ne ubijajte! Ona mu je 
majka.« 

Sav je Izrael čuo presudu koju je izrekao 
kralj, i poštovali su kralja, jer su vidjeli da 
je u njemu božanska mudrost u izricanju 
pravde. 

Jahve je dao Salomonu mudrost i izuzetnu 
razboritost, i srce široko kao pijesak na obali 
morskoj. Mudrost je Salomonova bila veća 
od mudrosti svih sinova Istoka i od sve mu- 
drosti Egipta. Bio je mudriji od svih ljudi, od 
Etana Ezrahanina, od Hemana, Kalkola i 
Darde, sinova Maholovih; njegovo se ime 
pronosilo među svim narodima unaokolo. Iz- 
rekao je tri tisuće mudrih izreka, a njegovih 
je pjesama bilo tisuću i pet. Zborio je o dr- 
veću: od cedra što je na Libanonu pa do 
izopa što klija na zidu; raspravljao je o ži- 
votinjama, o pticama, o gmazovima 1 o riba- 
ma. Dolazili su od sviju naroda da čuju mu- 
drost Salomonovu, od svih zemaljskih kra- 
ljeva, koji su čuli glas o njegovoj mudrosti. 


Salomon 
gradi Hram 


Tirski kralj Hiram posla svoje sluge Salo- 
monu, jer bijaše čuo da su ga pomazali za 
kralja na mjesto njegova oca, a Hiram je 
svagda bio prijatelj Davidov. 

Tada Salomon poruči Hiramu: »Ti znaš 
dobro da moj otac David nije mogao sagra- 
diti Doma imenu Jahve, svoga Boga, zbog 
ratova kojima su ga okružili neprijatelji sa 
svih strana, sve dok ih Jahve nije položio pod 
stopala nogu njegovih. Sada mi je Jahve, Bog 
moj, dao mir posvuda unaokolo: nemam ne- 
prijatelja ni zlih udesa. Namjeravam, dakle, 
sagraditi Dom imenu Jahve, Boga svoga, 
kako je Jahve rekao mome ocu Davidu: 
Tvoj sin koga ću mjesto tebe postaviti na 
tvoje prijestolje, on će sagraditi Dom mome 
Imenu. Stoga sada zapovjedi da mi nasijeku 
cedrova na Libanonu.« 

[ Hiram javi Salomonu: »Primio sam tvoju 
poruku. Ispunit ću u svemu tvoju želju glede 

drva cedrova i drva čempresova. Moje će ih 
sluge dopremiti s Libanona na more, složit 
ću ih u splavi i pustiti ih morem do mjesta 
koje ćeš mi označiti; ondje ću ih razložiti, i 
ti ćeš ih uzeti. Ti ćeš pak ispuniti moju želju 
i dati hranu mojoj čeljadi.« 

Tada diže kralj Salomon kulučare iz svega 
Izraela; kulučara je bilo u svemu trideset ti- 
suća ljudi. Slao ih je naizmjence na Libanon, 
svakog mjeseca deset tisuća ljudi: bili su mje- 
sec dana na Libanonu, a dva mjeseca kod 
kuće. Adoniram je bio nad svim kulučarima. 
Salomon je imao i sedamdeset tisuća nosača 
tereta, osamdeset tisuća kamenorezaca u gori, 
ne računajući glavara službeničkih koji su 
upravljali poslovima; njih je bilo tri tisuće 
i tri stotine, a upravljali su narodom zapo- 
slenim na radovima. Kralj je zapovjedio da 
lome gromade biranog kamena i da:ih klešu 
za temelje Hrama. Graditelji Salomonovi i 
Hiramovi, i oni iz Gibela, tesali su i pripre- 
mali drvo i klesali za gradnju Hrama. 

Hram je građen od kamena koji je već u 
kamenolomu bio oklesan, tako da se za gra- 
dnje nije čuo ni čekić ni dlijeto, ni ikakvo 
željezno oruđe. 

I obloži iznutra zidove Hrama cedrovim 


.“ 

daskama — od poda do stropa obloži ih dr- 
vetom iznutra — a daskama čempresovim 
obloži pod Hrama. 

Debir je uredio unutra u Hramu, da onamo 
smjesti Kovčeg saveza Jahvina. Debir bijaše 
dvadeset lakata dug, dvadeset lakata širok i 
dvadeset lakata visok, a obložio ga je čistim 
zlatom. Napravio je i Žrtvenik od cedrovine, 
pred Debirom, i obložio ga čistim zlatom. I 
sav je Hram obložio zlatom, sav Hram i šav 
oltar koji je pred Debirom obložio je zlatom. 

U Debiru načini dva kerubina od maslino- 

va drveta. Bili su visoki deset lakata. Smje- 
stio je kerubine usred nutarnje prostorije; 
širili su svoja krila, tako da je krilo jednoga 
ticalo jedan zid, a krilo drugoga ticalo drugi 
zid; u sredini prostorije krila im se doticahu. 
I kerubine je obložio zlatom. Po svim zido- 
vima Hrama unaokolo, iznutra i izvana, ure- 
zao je likove kerubina, paoma i rastvorenih 
cvjetova, zlatom je pokrio i pod Hramu iz- 
nutra i izvana. 

Tada Salomon sazva u Jeruzalem sve sta- 
rješine Izraelove, sve knezove plemenske i gla- 


vare obitelji, da se prenese Kovčeg saveza Ja- 
hvina iz grada, Davidova grada, to jest sa 
Siona. 

Svećenici donesoše Kovčeg saveza Jahvina 
na njegovo mjesto, u Debir Doma, to jest u 
Svetinju nad svetinjama, pod krila keruba. 

U Kovčegu nije bilo ništa osim dviju ka- 
menih ploča koje metnu Mojsije na Horebu, 
gdje Jahve sklopi Savez s Izraelcima pošto 
izidoše iz Egipta. 

A kad su svećenici izašli iz Svetišta, oblak 
ispuni Dom Jahvin, i svećenici ne mogoše od 


pe 


oblaka nastaviti službe: slava Jahvina ispuni 
Dom Božji! 

I, okrenuvši se, kralj blagoslovi sav izrael- 
ski zbor, a sav je izraelski zbor stajao. Reče 
on: »Neka je blagoslovljen Jahve, Bog Izra- 
elov, koji ispuni obećanje svoje: naslijedio sam 
svoga oca Davida i sjeo na prijestolje Izraelo- 
vo, kako obeća Jahve, i podigao Dom Imenu 
Jahve, Boga Izraelova, i odredio sam da ondje 
bude mjesto Kovčegu u kojem je Savez što 
ga Jahve sklopi s našim ocima, kad ih je 
izveo iz zemlje egipatske.« 

Salomon 1 kraljica od Sabe 


Glas koji je u Jahvinu Imenu stekao Sa- 
lomon dopro je do kraljice od Sabe; zato ona 
dođe da Salomona iskuša zagonetkama. Došla 
je u Jeruzalem s golemom pratnjom, s devama 
koje su nosile mirise, nebrojeno zlato i drago 
kamenje. Došavši k Salomonu, porazgovori 
se s njim o svemu što joj bijaše na srcu. Salo- 
mon joj odgovori na sva pitanja; nije mu bilo 
skriveno ništa da joj ne bi umio objasniti. 

Kad kraljica od Sabe vidje mudrost Salo- 
monovu, dvor koji bijaše sagradio, jela na 
njegovu stolu, odaje njegove i dvorane, ot- 
mjenost njegove posluge i njihova odijela, 
njegove peharnike, i paljenice koje je prinio 
u Domu Jahvinu, zastade joj dah. 

Tada reče kralju: »Istina je bila što sam u 
svojoj zemlji čula o tebi i o tvojoj mudrosti. 
Ali nisam htjela vjerovati što se pripovijeda 
dokle god nisam došla i vidjela na svoje oči; 
i doista, ni pola mi nije bilo rečeno: ti nad- 
visuješ u mudrosti i blagostanju slavu o kojoj 
sam čula. Blago tvojim ženama, blago ovim 
tvojim slugama, koji su neprestano pred to- 
bom i slušaju tvoju mudrost! Neka je blago- 
slovljen Jahve, Bog tvoj, komu si tako omilio 
da te postavio na prijestolje Izraelaca; zato 
što Jahve uvijek ljubi Izraela, postavio te 
kraljem da činiš pravo i pravicu.« 

Dade tada kralju stotinu i dvadeset zlatnih 
talenata, mnogo miomirisa i dragulja. Nikad 
više nije bilo takvih miomirisa kakve je kra- 
ljica od Sabe dala kralju Salomonu. 

Kralj Salomon dade kraljici od Sabe što je 
god zaželjela i zatražila, a povrh toga kra- 
ljevski je obdari. Potom ona krenu i sa slu- 
gama vrati se u svoju zemlju. 

Kralj je još napravio veliko prijestolje od 
bjelokosti i obložio ga čistim zlatom. 

Sve posude iz kojih je pio kralj Salomon 
bijahu zlatne, i sve posuđe u kući zvanoj Li- 
banonska šuma bijaše od suhoga zlata; ništa 
nije bilo od srebra, jer se ono smatralo bez- 
vrijednim u Salomonovo vrijeme. Kralj je 
imao taršiško brodovlje na moru zajedno s 

Hiramovim brodovljem, i svake treće godine 
dolazilo je taršiško brodovlje donoseći zlato, 
srebro i slonovu kost, majmune i paune. 

Uz to je Salomon sakupio bojnih kola i 
konjanika; imao je tisuću i četiri stotine boj- 
nih kola i dvanaest tisuća konja. 

Tako je kralj Salomon natkrilio sve ze- 
maljske kraljeve bogatstvom i mudrošću. Sav 
je svijet želio vidjeti Salomona i čuti mudrost 
koju mu je Bog ulio u srce. 


Salomonova smrt - podjela kraljevstva 


A kada je Salomon ostario, njegove su mu 
žene okrenule srce prema drugim bogovima, 
i srce njegovo nije više potpuno pripadalo 
Jahvi kao što je pripadalo srce njegova oca 
Davida. 

Jahve se razgnjevi na Salomona, jer je 
okrenuo srce svoje od Jahve, Boga Izraelova, 
te mu podigne mnoge protivnike; među njima 
i Jeroboama. 

Jeroboam bijaše sin Efraćanina Nebata, iz 
Sareda. On je bio u službi Salomonovoj i po- 
digao je ruku protiv kralja. 

Evo razloga njegove pobune. Salomon je 
gradio Milo da zatrpa kosinu u gradu Da- 
vida, oca svoga. Taj Jeroboam bijaše valjan 
čovjek; Salomon opazi kako se mladi čovjek 
prihvaća posla, i postavi ga nad svom rabo- 
tom kuće Josipove. Tada se dogodi te Jero- 
boam ode iz Jeruzalema, i na putu ga susrete 
prorok Ahija iz Šila, ogrnut novim plaštem; 
bijahu sami njih dvojica u polju. Ahija uze 
novi plašt koji je imao na sebi i razdrije ga 
na dvanaest komada. I reče Jeroboamu: 

»Uzmi sebi deset komada, jer ovako govori 
Jahve, Bog Izraelov: Evo ću istrgnuti kra- 
ljevstvo iz ruke Salomonove i dat ću tebi 
deset plemena. A njegovu ću sinu ostaviti 
jedno pleme, da moj sluga David ima uvijek 
svjetiljku preda mnom u Jeruzalemu, gradu 


koji sam izabrao sebi da u njemu stoluje Ime 
moje. Ponizit ću potomke Davidove; ali ne 
zauvijek.« 

A kraljevaše Salomon u Jeruzalemu nad 
svim Izraelom četrdeset godina. Onda počinu 


Salomon kod otaca svojih, i bl sahranjen u 
PE 

Davidovu gradu, a njegov sin Roboam za- 
kralji se namjesto njega. Ovaj je vladao u 
Jeruzalemu sedamnaest godina. Za sve to 
vrijeme bio je rat između njega i Jeroboama, 
koji se domogao vlasti nad deset Izraelovih 
plemena. 


Ilija, prorok 
izraelski 


Podjela izraelskog kraljevstva (godine 932. 
pr. Kr.) na sjeverno kraljevstvo (Izrael) i juž- 
no kraljevstvo (Judeju) bio je odlučan događaj 
u hebrejskoj povijesti. Otprilike pedeset go- 
dina kasnije došao je na izraelsko prijestolje 
kralj imenom Ahab (875—854. pr. Kr.). On 
se oženio Izebelom, kćerkom kralja sidonskog, 
te jeu svom glavnom gradu Samariji sagradio 
oltar i bram poganskom bogu Baalu. 


Ilija Tišbijac, iz Tišbe Gileadske, reče Aha- 
bu: »Živoga mi Jahve, Boga Izraelova, komu 
služim, neće ovih godina biti ni rose ni kiše, 
osim na moju zapovijed.« 

Upućena mu je riječ Jahvina ovako: »Idi 
odavde i kreni na istok, i sakrij se na potoku 
Keritu, koji je nasuprot Jordanu. Pit ćeš iz 
potoka, a gavranima sam zapovjedio da te 
ondje hrane.« 

Ode on i učini po riječi Jahvinoj, i nastani 


se na potoku Keritu, nasuprot Jordanu. Ga- 
vrani su mu jutrom donosili kruha, a večerom 
mesa; iz potoka je pio. 

Ali poslije nekog vremena presuši potok, 
jer nije bilo kiše u svoj zemlji. Tada Iliji dođe 
riječ Jahvina: »Ustani, idi u Sarfatu Sidon- 
sku i ondje ostani. Evo, ondje sam zapovjedio 
jednoj udovici da te hrani.« 


Ilija oživljuje udovilina sina 


Ustade on i krenu u Sarfatu. Kada je stigao 
do gradskih vrata, neka je udovica onuda sku- 
pljala drva; on joj se obrati i reče: »Donesi 
mi malo vode u vrču, da pijem!« 

Kad je pošla da donese, on viknu za njom 
i reče joj: »Donesi mi i malo kruha u ruci!« 


Ona odgovori: »Živoga mi Jahve, tvoga 

Boga, ja nemam pečena kruha, nemam do 
pregršti brašna u ćupu i malo ulja u vrču. 
I evo kupim drva, pa ću otići i ono pripre- 
miti sebi i svome sinu, da pojedemo i da 
umremo.« 

Ali joj Ilija reče: »Ništa se ne boj. Idi i 
uradi kako si rekla; samo najprije umijesi 
meni kolačić, pa mi donesi; a onda zgotovi 
za sebe i za svoga sina. Jer ovako govori 
Jahve, Bog Izraelov: 


U ćupu neće brašna nestati 

ni vrč se s uljem neće isprazniti 
sve dokle Jabve ne pusti 

da kiša padne na zemlje.« 


Ode ona i učini kako je rekao Ilija; i za 
mnoge dane imadoše jela, ona, on i njen sin, 

Poslije ovih događaja razbolio se sin doma- 
ćičin, i bolest se njegova jako pogoršala, tako 
te u njemu nije ostalo daha. 

Tada ona reče Iliji: »Što ja imam s tobom, 
čovječe Božji? Zar si došao k meni da me 
podsjetiš na moj grijeh i da mi usmrtiš sina!« 

On joj reče: »Daj mi svoga sina!« Tada ga 
uze iz njezina naručja, odnese ga u gornju 
sobu gdje je stanovao, i položi ga na svoju 
postelju. 

Tada zavapi Jahvi i reče: »Jahve, Bože 
moj, zar zaista želiš udovicu, koja me ugo- 
stila, uvaliti u tugu umorivši joj sina?« 

Zatim se tri puta pružio nad dječakom za- 
zivajući Jahvu: »Jahve, Bože, učini da se 
u ovo dijete vrati duša njegova!« 

Jahve je uslišio molbu Ilijinu, u dijete se 
vratila duša, i ono oživje. Ilija ga uze, siđe 
iz gornje sobe u kuću i dade ga njegovoj ma- 
teri; i reče Ilija: »Evo, tvoj sin živi!« 

Žena mu reče: »Sada znam da si ti čovjek 
Božji i da je riječ Jahvina u tvojim ustima 


istinita!« 


215 


I KRALJ 18 


Ilija 1 Baalovi svećenici 


Prošlo je mnogo vremena, i riječ Jahvina 
dođe treće godine Iliji: »Idi, pokaži se Ahabu, 
jer želim pustiti kišu na lice zemlje.« I ode 
Ilija da se pokaže Ahabu. 

Kad Ahab ugleda Iliju, reče mu: »Jesi li 
ti onaj koji upropašćuješ Izraela?« 

Ilija odgovori: »Ne upropašćujem ja Iz- 
raela, nego ti i tvoja obitelj, jer ste ostavili 
Jahvu, a ti si sljedbenik Baala. Sada sakupi 
sav Izrael preda me na gori Karmelu i četiri 
stotine pedeset proroka Baalovih koji jedu 
za stolom Izebelinim.« 

Ahab pozva sve sinove Izraelove i sakupi 
proroke na gori Karmelu. 

Ilija pristupi svemu narodu i reče: »Dokle 
ćete hramati na obje strane? Ako je Jahve 
Bog, slijedite ga; ako je Baal, slijedite njega.« 

A narod mu nije ništa odgovorio. 

Ilija nastavi: »Ja sam još jedini ostao kao 
prorok Jahvin, a Baalovih je proroka četiri 
stotine i pedeset. Dajte nam dva junca. Neka 
oni izaberu sebi jednoga, neka ga sasijeku i 
stave na drva, ali neka ne podmeću ognja. Ja 
ću spremiti drugoga junca i neću podmetati 
ognja. Vi zazovite ime svoga boga, a ja ću 
zazvati ime Jahvino: bog koji odgovori og- 
njem, pravi je Bog.« 

Sav narod odgovori: »Dobro!« 

Potom reče Ilija prorocima Baalovim: »Iza- 
berite sebi jednoga junca i počnite, jer vas je 
mnogo više. Zazovite ime svoga boga, ali ne 
stavljajte ognja.« 

Oni uzeše junca koji je njima pripao i pri- 
premiše ga. Zazivali su ime Baalovo od jutra 
do podne govoreći: »O Baale, usliši nas!« Ali 
nije bilo ni glasa, ni odgovora. I skakahu i 
prigibahu koljena pred žrtvenikom koji su 
načinili. 

U podne im se Ilija naruga i reče: »Gla- 
snije vičite, jer on je bog; zauzet je ili ima 
posla, ili je na putu; možda spava, pa ga 
treba probuditi!« 

A oni okrenuše vikati još glasnije i parati 
se noževima i sulicama, kako je u njih običaj, 
sve dok ih nije oblila krv. 

Kad je prošlo podne, pali su u bunilo i bje- 
snjeli sve dok nije bilo vrijeme da se prinese 
žrtva; ali nije bilo nikakva glasa ni odgovora 
niti znaka da ih tkogod sluša. 

Tada Ilija reče narodu: »Priđite k meni!« 

I sav mu narod pristupi. On popravi žr- 
tvenik Jahvin koji bijaše srušen. Ilija uze dva- 
naest kamenova prema broju plemena sinova 
Jakova, kome je Bog rekao: »Izrael će biti 
ime tvoje!« I sagradi od toga kamenja žrtve- 
nik Imenu Jahvinu, i iskopa jarak oko žr- 
tvenika, širok da bi se mogle posijati dvije 
mjere pšenice. Složi drva, rasiječe junca i stavi 
ga na drva. 

Tada reče: »Napunite vodom četiri vrča i 
izlijte na paljenicu i na drva!« 

Učiniše tako. 

Zapovjedi im: »Ponovite«, i oni ponoviše. 

Tada reče: »Učinite i treći put.« 

Oni tako i treći put. 

Voda je tekla oko žrtvenika i jarak se is- 
punio vodom. 

Kad bijaše vrijeme da se prinese žrtva, 
pristupi prorok.Ilija i reče: »Jahve, Bože Ab- 
rahamov, Izakov i Izraelov, objavi danas da 
si ti Bog u Izraelu, da sam ja sluga tvoj i da 
sam po zapovijedi tvojoj učinio sve ovo. 
Usliši me, Jahve; usliši me, da bi sav ovaj 
narod znao da si ti, Jahve, Bog i da ćeš ti 
obratiti njihova srca.« 

I oganj Jahvin pade i proguta paljenicu i 
drva, kamenje i prašinu, čak i vodu u jarku 
isuši. 

Sav narod se uplaši, ljudi padoše ničice i 
rekoše: »Jahve je Bog! Jahve je Bogi« 

Ilija im reče: »Pohvatajte proroke Baalove, 
da nijedan od njih ne utekne!« 

I oni ih pohvataše. Ilija ih odvede do po- 
toka Kišona i ondje ih pobi. 

Podvečer se nebo zamrači od oblaka i vi- 
hora, i pade jaka kiša. 

Šapat laganog 
i lakog lahora 


Ahab ispriča Izebeli sve što je Ilija učinio 
i kako je mačem poubijao sve proroke. 

Tada Izebela posla Iliji glasnika s poru- 
kom: »Neka mi bogovi učine sva zla i neka 
nadodadu, ako sutra u ovo doba ne učinim 
s tvojim životom kao što si ti učinio sa živo- 
tom svakoga od njih!« 

On se uplaši, ustade i ode da bi spasio ži- 
vot. Došao je u Beer Šebu, koja je u Judeji, 
i otpustio ondje svoga momka. A sam ode dan 
hoda u pustinju; sjede ondje pod smreku, za- 
želje umrijeti i reče: »Već mi je svega dosta, 
Jahve! Uzmi dušu moju, jer nisam bolji od 
otaca svojih.« 

Zatim leže i zaspa. Ali gle, anđeo ga taknu 
i reče mu: »Ustani i jedi.« 

On pogleda, kad gle — kraj njegova uz- 
glavlja na kamenu pečen kruh i vrč vode. Jeo 
je i pio, pa opet legao. Ali se anđeo Jahvin 
javi i drugi put, dotače ga i reče: »Ustani i 
jedi, jer je pred tobom dalek put!« Ustao je, 
jeo i pio. Okrijepljen tom hranom, išao je 
četrdeset dana i četrdeset noći sve do Božje 
gore Horeba. 

Ondje je ušao u neku spilju i prenoćio u 
njoj. I gle, eto k njemu riječi Jahvine: »Što 
ćeš ti ovdje, Ilija?« 

On odgovori: »Revnovao sam gorljivo za 
Jahvu, Boga nad Vojskama, jer su sinovi Iz- 
raelovi napustili tvoj Savez, srušili tvoje žr- 
tvenike i pobili mačem tvoje proroke. Ostao 

sam sam, a oni traže da i meni uzmu život.« 

Glas mu reče: »Iziđi i stani na gori pred 
Jahvom. Evo Jahve upravo prolazi.« 

Pred Jahvom je bio silan vihor, tako sna- 
Žan da je drobio brda i lomio hridi, ali Jahve 
nije bio u olujnom vihoru; poslije olujnog 
vihora bio je potres, ali Jahve nije bio u po- 
tresu; a poslije potresa bio je oganj, ali Jahve 
nije bio u ognju; poslije ognja šapat laganog 
i blagog lahora. 

Kad je to čuo Ilija, zakri lice plaštem, 


iziđe, i stade na ulazu u pećinu. 

Tada mu progovori glas i reče: »Što ćeš 
ovdje, Ilija?« 

On odgovori: »Revnovao sam veoma gor- 
ljivo za Jahvu nad Vojskama, jer su sinovi 
Izraelovi napustili tvoj Savez, srušili tvoje 
žrtvenike i mačem poubijali tvoje proroke. 
Ostadoh sam, a oni traže da i meni oduzmu 
život.« 

Jahve mu reče: »Idi, vrati se istim putem 
u damaščansku pustinju. Kad dođeš, pomaži 


ondje Hazaela za kralja aramskog. Pomaži 
Jehuu, sina Nimsijeva, za kralja izraelskoga, 
i pomaži Elizeja, sina Šafatova, iz Abel Me- 
hole, za proroka namjesto sebe. Koji utekne 
od mača Hazaelova, njega će pogubiti Jehu; 
a tko utekne od Jehuina mača, njega će po- 
gubiti Elizej.« 

Ode on i na povratku naiđe na Elizeja, 
sina Šafatova, gdje ore. Ilija pođe kraj njega 
i baci na nj svoj plašt. Elizej ustade i pođe 
za Ilijom da ga poslužuje. 

Nabotov vinograd 


Nabot Jizreelac imao vinograd kraj palače 
Ahaba, kralja samarijskog, i Ahab ovako 
reče Nabotu: »Ustupi mi svoj vinograd da 
mi bude za povrtnjak, jer je blizu moje kuće. 
Ja ću ti dati za nj bolji vinograd, ili, ako to 
želiš, dat ću ti novca koliko vrijedi.« 

Ali Nabot reče Ahabu: »Jahve me sačuvao 
od toga da ti ustupim baštinu svojih otaca!« 

Ahab se vrati kući mrk i ljutit zbog riječi 
koju mu je Nabot Jizreelac rekao: »Ne dam 
ti baštine svojih otaca.« Legao je na postelju 
i okrenuo lice, i nije htio okusiti hrane. 

Dođe mu njegova žena Izebela i reče: »Za- 
što si zlovoljan i ne mariš za hranu?« 

On joj odgovori: »Govorio sam Nabotu 
Jizreelcu i rekao mu: Ustupi mi svoj vinograd 
za novac, ili, ako ti je draže, dat ću ti drugi 
vinograd za taj. Ali mi je on rekao: "Ne dam 
ti svoga vinograda.'« 

Tada mu žena Izebela reče: »Jesi li ti onaj 
koji kraljuje nad Izraelom! Ustani i jedi, i 
budi dobre volje. Ja ću ti pribaviti vinograd 
Nabota Jizreelca.« 

I napisa ona pisma u ime Ahabovo i zape- 
čati ih kraljevskim pečatom. Pisma je poslala 
starješinama i glavarima Nabotovim sugra- 
danima. U tim je pismima napisala: »Pro- 
glasite post i postavite Nabota na čelo naroda. 
Postavite prema njemu dva nitkova koji će 
ga optužiti: Proklinjao si Boga i kralja!" Tada 
ga izvedite i kamenujte ga da pogine.« 

I učiniše ljudi Nabotova grada, starješine 
i glavari, kako im je Izebela zapovjedila 1 
kako je pisalo u pismima koja im je uputila. 
Proglasiše post i Nabota postaviše na čelo 

naroda. Tada dođoše dva nitkova, sjedoše 
mu nasuprot, i optužiše Nobota pred naro- 
dom: »Nabot je proklinjao Boga i kralja.« 
I tako izvedoše Nabota izvan grada, zasuše 
ga kamenjem, i on pogibe. 

Zatim poručiše Izebeli: »Nabot je kame- 
novan i umro je.« 

Pošto je Izebela čula da je Nabot kame- 
novan i da je umro, reče Ahabu: »Ustani i 
zaposjedni vinograd što ti ga Nabot Jizreelac 
ne htjede ustupiti za novac. Nabot više nije 
Živ, on je mrtav.« 

Kada je Ahab doznao da je Nabot mrtav, 
ustade i siđe u vinograd Nabota Jizreelca da 
ga zaposjedne. 

Tada dođe riječ Jahvina Iliji Tišbijcu: 
»Ustani i siđi u Samariju, u susret Ahabu, 
kralju izraelskom. Eno ga u vinogradu Nabo- 
tovu u koji je sišao da ga zaposjedne. Reci 
mu: Ovako veli Jahve: Umorio si, oteo si! 


Zato ovako veli Jahve: na mjestu gdje su psi 
lizali Nabotovu krv, lizat će psi i tvoju.« 

Ahab reče Iliji: »Nađe li me, neprijatelju 
moj?« 

Ilija odgovori: »Nađoh te, jer si se prodao 
da činiš što je zlo u očima Jahvinim. Evo, 
tek što nisam navukao na te nesreću. Pomest 
ću tvoje potomstvo. I nad Izebelom reče Ja- 


hve: psi će proždrijeti Izebelu na polju Jiz- 
reelskom.« 

Kad je Ahab čuo te riječi, razdrije svoje 
haljine i stavi kostrijet na tijelo; i postio je, 
u kostrijeti je spavao i naokolo išao tiho je- 
cajući. 

Tada dođe riječ Jahvina Iliji Tišbijcu: » Jesi 
li vidio kako se Ahab preda mnom ponizio? 
Budući da se tako ponizio preda mnom, neću 
zla pustiti za njegova života; u vrijeme nje- 
gova sina pustit ću zlo na kuću njegovu.« 

Ilija rastavljen od Elizeja 


Evo što se dogodilo kad je Jahve uznio Iliju 
na nebo u vihoru: Ilija i Elizej pošli iz Gil- 
gala. I reče Ilija Elizeju: »Ostani ovdje, jer 
me Jahve šalje do Betela.« 

Elizej odgovori: »Života mi Jahvina i tvo- 
ga: ja te neću ostaviti!« 

I siđoše do Betela. A proročki sinovi koji 
su boravili u Betelu iziđoše Elizeju u susret i 
rekoše mu: »Znaš li da će danas Jahve uzeti 
tvoga gospodara iznad tvoje glave?« 

On reče: »I ja to znam; tiho!« 

Ilija mu reče: »Elizeju! Ostani ipak ovdje, 
jer me Jahve šalje do Jerihona.« 

Ali on odgovori: »Života mi Jahvina i tvo- 
ga: ja te neću ostaviti!« 

I uđoše u Jerihon. Proročki sinovi koji su 
živjeli u Jerihonu priđoše Elizeju i rekoše mu: 
»Znaš li da će danas Jahve uzeti tvoga go- 
spodara iznad tvoje glave?« 

On reče: »I ja to znam; tiho!« 

Ilija mu reče: »Ostani ipak ovdje, jer me 
Jahve šalje do Jordana.« 

Ali on odgovori: »Života mi Jahvina i 
tvoga: ja te neću ostaviti!« I tako pođoše 
obojica. 

I pedeset proročkih sinova pođe i zaustavi 
se podalje, dok su se njih dvojica zadržala 
na obali Jordana. 

Tada Ilija uze svoj ogrtač, smota ga i udari 
njime po vodi, a voda se razdijeli na dvije 
strane. I obojica prijeđoše po suhu. 

A kad prijeđoše, Ilija će Elizeju: »Traži 
što da ti još učinim prije nego što budem 
uznesen ispred tebe?« 

A Elizej odgovori: »Neka mi u dio padne 
obilje tvoga duha!« 

Ilija odgovori: »Mnogo tražiš: ako me bu- 
deš vidio kad budem uznesen ispred tebe, bit 
će ti tako; ako pak ne budeš vidio, neće ti 
biti.« 

I dok su tako išli i razgovarali se, gle: 
ognjena kola i ognjeni konji stadoše među 
njih, i Ilija u vihoru uziđe na nebo. 

Elizej je gledao i vikao: »Oče moj, oče moj! 
Kola Izraelova i konjanici njegovi!« I više 
ga nije vidio. 

Uze tada svoje haljine i razdera ih nadvoje. 
I podiže Ilijin plašt, koji bijaše pao s njega, 
te se vrati i zaustavi se na obali Jordana. 

Uze onda Ilijin plašt i udari po vodi govo- 
reći: »Gdje je Jahve, Bog Ilijin?« I kad udari 
po vodi, ona se razdijeli na dvije strane, i ' 
Elizej prijeđe. 

Proročki su sinovi to sa strane vidjeli, pa 
rekoše: »Duh je Ilijin počinuo na Elizeju!« 

I krenuše mu u susret, baciše se pred njim 
na zemlju.« 

Ljudi iz grada rekoše Elizeju: »Lijepo je 
u gradu, kako to može vidjeti i naš gospodar, 
ali je voda loša i zemlja neplodna.« 

On reče: »Donesite mi novu zdjelu i me- 
tnite soli u nju!« I oni mu je donesoše. 

On tada ode na izvor, baci u nj soli i reče: 
»Ovako govori Jahve: Ozdravljam ovu vodu. 
Neće od nje više biti ni smrti ni neplodnosti.« 
I voda postade zdrava, i takva je do da- 
našnjeg dana, po riječi koju je izrekao Elizej. 


II KRALJ 5 
Elizej ozdravljuje gubavca 


Naaman, vojskovođa aramskoga kralja, bi- 
jaše ugledan čovjek, i poštovan pred svojim 
gospodarom, jer je po njemu Jahve dao po- 
bjedu Aramejcima. Ali taj vrsni ratnik bješe 
gubav. 

Jednom su Aramejci otišli u pljačku i na 
području izraelskom zarobili mladu djevojku, 
koja je zatim služila ženi Naamanovoj. 

Ona reče svojoj gospodarici: »Ah, kad bi 
se samo moj gospodar obratio proroku koji je 
u Samariji! On bi ga zacijelo oslobodio gube!« 

Naaman ode i obavijesti svoga gospodara: 
»Tako je i tako rekla djevojka koja je došla 
iz zemlje izraelske.« 

Aramejski kralj odgovori: »Idi onamo! Ja 
ću poslati pismo kralju izraelskom.« 

Naaman ode; ponio je deset talenata srebra, 
šest tisuća zlatnih šekela i deset svečanih ha- 
ljina. I predade kralju izraelskom pismo što 
kazivaše: »Uz pismo koje ti stiže, šaljem ti, 

evo, i svoga slugu Naamana, da ga izliječiš 
od gube.« 

Kad je izraelski kralj pročitao pismo, raz- 
dera haljine na sebi i reče: »Zar sam ja Bog 
da mogu usmrćivati i oživljavati, te ga ovaj 
šalje k meni da ga izliječim od njegove gube? 
Gledajte samo kako traži povoda da me na- 
padne!« 

A kad je Elizej saznao da je kralj izraelski 
razderao na sebi odjeću, poruči kralju: »Za- 
što si razderao haljine svoje? Neka onaj samo 
dođe k meni i neka se uvjeri da ima prorok 
u Izraelu.« 

I tako Naaman stiže sa svojim konjima 1 
kolima, i stade pred vratima Elizejeve kuće. 

A Elizej poruči dolazniku: »Idi i okupaj 
se sedam puta u Jordanu, i tijelo će ti opet 
biti čisto.« 

Naaman se naljuti i pođe govoreći: »Gle, 
ja mišljah, izići će preda me, zazvat će ime 
Jahve, Boga svoga, stavit će ruku na bolesno 
mjesto i odnijeti mi gubu. Nisu li rijeke u 
Damasku, Abana i Parpar, bolje od svih voda 
izraelskih? Ne bih li se mogao u njima oku- 
pati da postanem čist?« 

Okrenu se i ode odande ljutit. Ali mu pri- 
stupiše sluge njegove i rekoše: »Oče moj, da 
ti je prorok odredio i teže, zar ne bi učinio? 
A nekmoli kad ti je rekao: Okupaj se, i bit 
Ćeš čist.« : 

I tako siđe, opra se sedam puta u Jordanu, 
prema riječi čovjeka Božjega; i tijelo mu posta 
opet kao u malog djeteta — očistio se! 

Vrati se on Elizeju sa svom svojom prat- 
njom, uđe, stade preda nj i reče mu: »Evo, 
sad znam da nema Boga na svoj zemlji, osim 
u Izraelu. Zato te molim, primi dar od svoga 
sluge.« 

Ali on odgovori: »Tako mi živog Jahve, 
komu služim, ne primam.« 

Naaman navaljivaše da primi, ali on ne 
htjede, nego mu reče: »Idi s mirom.« 

I udalji se Naaman i prijeđe dio puta. 


Elizejev sluga slijedi Naamana 


Gehazi, momak Elizeja, Božjega čovjeka, 
pomisli: »Moj je gospodar poštedio Naama- 
na, toga Aramejca, i nije primio ništa od 
onoga što mu je ponudio. Tako mi živog Ja- 
hve, potrčat ću ja za njim i uzet ću štogod 
od njega.« 

I Gehazi pohitje za Naamanom. Kada ga 
je Naaman vidio da za njim trči, skoči mu 
sa svojih kola u susret i upita ga: »Je li sve 
dobro?« 

On odgovori: »Dobro je. Moj gospodar 
šalje me da ti kažem: upravo su stigla dva 
mladića iz Efrajimove gore, dvojica od pro- 
ročkih sinova. Daj za njih, molim te, talenat 
srebra i dvoje haljine.« 

Naaman reče: »Uzmi, molim te, dva ta- 

lenta!« I navaljivaše da uzme. I zaveza dva 
talenta srebra u dvije kese, i dvoje haljine, i 
predade ih dvojici svojih momaka da ih nose 
pred njim. 

Kad je Gehazi stigao do Ofela, uze ih iz 
njihovih ruku i pohrani ih u kući. Zatim ot- 
pusti ljude, i oni odoše. 

Kad je došao, stao je pred svoga gospodara. 
Elizej ga upita: »Odakle, Gehazi?« 

On odgovori: »Tvoj sluga nije nikamo od- 
lazio.« 

Ali Elizej reče: »Nije li Duh moj bio s 
tobom kad je netko sišao sa svojih kola te 
izišao preda te? Sad si primio srebro, pa mo- 
žeš kupiti maslinike, vinograde, sitno i krupno 
blago, sluge i sluškinje. Ali će se guba Naa- 
manova prilijepiti za te i za tvoje potomstvo 
zauvijek.« 

I Gehazi se udalji od njega, bijel od gube 
kao od snijega. 


“ 


ia 

Pomazanje Jehua 


Izlječenje Naamanovo zbilo se za vrijeme 
kratkog primirja između Izraela i Sirije, koji 
su gotovo stalno bili u ratu. U jednoj bici pao 
je izraelski. kralj Ahab. Naslijedio ga je nje- 
gov sin Joram (853—842. pr. Kr.). Kralj u 
Judeji bio je, nakon smrti svoga oca, Abazja 
(842. pr. Kr.), Ababov unuk po majci. Ize- 
bela, Ahabova žena, ostala je u Izraelu. Takvo 
je stanje bilo u vrijeme kad se, pod Elizejem, 
počelo ispunjavati Ilijino proročanstvo da će 
Bog iskorijeniti Ababovo potomstvo. 


Prorok Elizej pozva jednoga od proročkih 
sinova i reče mu: »Opaši se, uzmi sa sobom 
ovu posudu s uljem pa idi u Ramot Gilead. 
Kad onamo stigneš, potraži Jehua, sina: Jo- 
šafatova, sina Nimšijeva. Kad ga nađeš, iz- 
vedi ga između njegovih drugova i uvedi ga 
u pokrajnu sobu. I uzmi posudu s uljem, izlij 
mu je na glavu i reci: Ovako veli Jahve: Po- 
mazao sam te za kralja izraelskoga. Zatim 
otvori vrata i bježi, ne oklijevaj.« 

Tada mladi prorok ode u Ramot Gilead. 
Kad je stigao, zapovjednici vojske upravo su 
sjedili na okupu. On reče: »Imam ti riječ reći, 
zapovjedniče!« 

Jehu tada ustade i uđe u kuću. Mladi mu 

čovjek izli ulje na glavu i reče mu: »Ovako 
veli Jahve, Bog Izraelov: Pomazao sam te za 
kralja nad Jahvinim narodom, nad Izraelom. 
Ti ćeš pobiti obitelj Ahaba, gospodara tvoga, 
a ja ću osvetiti krv svojih slugu proroka, i krv 
sviju službenika Jahvinih na Izebeli i na svoj 
obitelji Ahabovoj.« 

Jehu iziđe k časnicima svoga gospodara. 
Oni ga upitaše: »Je li sve u miru? :Zašto je 
ta budala dolazila k tebi?«: 

On im odgovori. 

Uzeše svoje ogrtače i prostriješe ih pred 
njim po stepenicama, zatrubiše u rogove i po- 
vikaše: »Jehu je kralj!« 

Jehu se tada pope na kola i ode prema Ji- 
zreelu, jer je Joram ondje bolovao, i Ahazja, 
kralj judejski, došao ga posjetiti. 

Stražar koji je stajao na kuli u Jizreelu, 
videći da dolazi Jehuova četa, javi: »Vidim 
nekakvu četu.« 


Joram naredi: »Uzmi konjanika i pošalji 
ga pred njim da upita: je li sve s mirom.« 

Ode konjanik preda nj i reče: »Ovako veli 
kralj: je li sve s mirom?« 

Jehu odgovori: »Šta te briga je li s mirom! 
Hajde za mnom.« 

Stražar javi: »Glasnik je došao do njih, ali 
se ne vraća. A vožnja je kao Jehua, sina 
Nimšijeva: vozi kao mahnit!« 


Jebu ubija Jorama 


Joram reče: »Preži!« 
I upregoše u njegova kola. Joram, kralj 
Izraela, i judejski kralj Ahazja iziđoše, svaki 

u svojim kolima, u susret Jehuu. Susretoše 
ga u polju Nabota Jizreelca. 

Kad Joram ugleda Jehua, upita ga: »Je li 
sve u miru, Jehu?« 

Ovaj odgovori: »Kakvu miru dok traju 
bludništva tvoje majke Izebele i njena mnoga 
čaranja!« 

Joram okrenu i udari u bijeg govoreći Aha- 
zji: »Izdaja, Ahazja!« 

Jehu se lati luka, ustrijeli Jorama među ple- 
ća: strijela mu prođe posred srca, te se on 
sruši u kola. Jehu reče svome dvorjaniku Bid- 
karu: »Digni ga i baci na njivu Nabota Ji- 
zreelca. Sjeti se: kad smo ja i ti jahali za 
njegovim ocem Ahabom, kako Jahve izreče 
protiv njega: Kunem se: sinoć vidjeh krv Na- 
botovu i krv njegovih sinova, uzvratit ću na 
ovome polju. Digni ga, dakle, i baci ga na 
to polje, prema riječi Jahvinoj.« 

Kada je to vidio judejski kralj Ahazja, po- 
bježe prema Bet Haganu, ali ga je Jehu gonio 
i naredio: »Ubijte i njega!« 

Ranili su ga u kolima na brdu Guru, ali je 
umakao u Megido, i ondje umrije. 


Ubojstvo Izebele 


A Jehu bijaše ušao u Jizreel. Kad je to 
čula Izebela, namaza oči, uresi glavu i po- 
gleda s prozora. I kad je Jehu ulazio na vra- 
ta, ona reče: »Kako je, Zimri, ubojico svoga 
gospodara?« 

Jehu okrenu lice prema prozoru i reče: 
»Tko je sa mnom, tko?« 

I dva-tri dvoranina pogledaše prema nje- 
mu. 

On reče: »Bacite je dolje.« 

I oni je baciše. Njena je krv poprskala zi- 
dove i konje, koji je pogaziše. 

Ušao je on, jeo i pio, a zatim naredio: »Po- 
gledajte onu prokletnicu i sahranite je, jer je 
bila kraljevska kći.« 

I odoše da je sahrane, ali ne nađoše ništa 
od nje osim lubanje, nogu i ruku. Vratiše se 
i javiše, a Jehu reče: »To je riječ koju je 
Jahve objavio preko svoga sluge Ilije Tiš- 
bijca.« 

Krunidba Joaševa 


(836—797. pr. Kr.) 


Jebu je uništio cijelu Ahabovu obitelj. 
Nakon toga dao je poubijati i sve koji su 
štovali Baala. Pošto je Jehu ubio Ahabova 
unuka Abazju, judejskog kralja, dala je Aha- 
zjina majka, udovica, umoriti još bezbroj 
drugih muškaraca koji su joj stajali na putu 
jer je htjela da sama postane kraljicom. 


Zato Ahazjina mati Atalija, vidjevši gdje 
joj sin poginu, ustade i posmica sav kraljev- 
ski rod. 

Ali Jošeba, kći kralja Jorama i sestra Aha- 
zjina, uze Ahazjina sina Joaša; ukravši ga 
između kraljevih sinova koje su ubijali, me- 
tnu ga s dojiljom u ložnicu. Tako ga je sa- 
krila od Atalije, te nije pogubljen. Bio je 
sakriven u Domu Jahvinu, šest godina, sve 
dok je zemljom vladala Atalija. 

.Sedme godine Jojada posla po satnike Ka- 
rijaca i tjelesnu stražu, i pozva ih k sebi u 
Dom Jahvin. Sklopi s njima savez, zakle 


ih i pokaza im kraljeva sina. I reče im: »Evo * 


što valja da učinite: trećina vas koji subo- 
tom ulazite u službu neka čuva stražu kod 
kraljevskoga dvora. Druga trećina, ona kod 
Surskih vrata, i treća trećina, ona kod stra- 
žnjih stražarskih vrata, neka čuvaju stražu 
kod ulaza u dvor; a ostala dva vaša odreda, 
svi koji subotom izlaze iz službe, neka čuvaju 
stražu u Domu Jahvinu kod kralja. Tako 
ćete okružiti kralja, svaki s oružjem u ruci. 
I tko god pokuša proći kroz vaše redove, 

neka bude pogubljen. Budite uz kralja kamo 
god pođe ili izađe.« 

Satnici su učinili sve kako im je naredio 
svećenik Jojada. I svi su došli svećeniku Jo- 
jadi. Svećenik dade satnicima koplja i štitove 
kralja Davida što su bili u Domu Jahvinu. 
Stražari se svrstaše, s oružjem u ruci, od ju- 
žne do sjeverne strane Doma, i prema žrtve- 
niku i Domu oko kralja unaokolo. Tada Jo- 
jada izvede sina kraljeva, stavi mu krunu i 
dade mu Svjedočanstvo te ga pomaza za kra- 
lja. Pljeskali su i vikali: »Živio kralj!« 

Kad Atalija ču viku naroda, dođe k naro- 
du u Dom Jahvin. Pogleda bolje, kad gle, 
kralj, po običaju, stoji na svojem mjestu, a 
pred kraljem zapovjednici i svirači; sav puk 
klikće od radosti i trubi u trube. 

Tad Atalija razdrije haljine i povika: »Iz- 
daja! Izdaja!« 

Svećenik Jojada naredi satnicima i vojnim 
zapovjednicima: »Izvedite je kroz redove, i 
tko krene za njom, pogubite ga mačem.« Još 
je svećenik dodao: »Nemojte je smaknuti u 
Domu Jahvinu.« 

Staviše ruke na nju; a kad je kroz Konjska 
vrata stigla do kraljevskog dvora, ondje je 
pogubiše. 

Tada Jojada sklopi savez između Jahve, 
kralja i naroda da narod bude narod Jahvin. 
Potom sav narod ode u Baalov hram, i razo- 
riše ga, porušiše žrtvenike i polomiše likove; 
a Baalova svećenika Matana ubiše pred žrtve- 


nicima. A svećenik opet postavi straže kod 
Doma Jahvina. Zatim uze satnike Karijaca, 
stražu i sav narod. Oni izvedoše kralja iz 
Doma Jahvina i uvedoše ga u dvor kroz 


Vrata stražarska. I Joaš sjede na kraljevsko 
prijestolje. Sav se puk veselio i grad se smi- 
rio kad su Ataliju ubili mačem u kraljevskom 
dvoru. 

Elizejeva smrt 


Kad se Elizej razbolio od bolesti od 
koje mu valjade umrijeti, dođe mu izraelski 
kralj Joaš, rasplaka se nad njim i reče mu: 
»Oče moj, oče moj! Kola Izraelova i konja- 
nici njegovi!« 

Elizej mu reče: »Uzmi luk i strijele.« I on 
dohvati luk i strijele. Elizej će tada kralju: 
»Nategni luk!« I on ga nateže. 

Elizej stavi ruke na ruke kraljeve, zatim 
reče: »Otvori prozor prema istoku.« I on ga 
otvori, a nato će Elizej: »Odapni!« 

I on odape, a Elizej reče: »Pobjedonosna 

strijela Jahvina! Pobjednička strijela nad Ara- 
mejcima! Do nogu ćeš potući Aramejce kod 
Afeka.« 

I nastavi: »Uzmi strijele!« 

On ih uze. Elizej tada reče kralju: »Udri 
o zemlju.« 

On udari tri puta i stade. 

Tada se rasrdi na njega Božji čovjek i reče: 
»Pet ili šest puta trebalo je da udariš! Tada 
bi potpuno potukao Aramejce; ovako ćeš ih 
pobijediti samo tri puta.« 

Elizej zatim umrije, i pokopaše ga. 

Opomene proroka 


Kao što je Elizej rekao na samrtnoj po- 
stelji, Izrael je dobio tri bitke protiv Siraca. 
No nakon razdoblja blagostanja pod Jerobo- 
amom II (784—744. pr. Kr.), sinom izrael- 
skog kralja Joaša, kraljevstvo je sve više 
slabilo i proživljavalo je niz unutrašnjepoli- 
tičkih spletaka i atentata. 

Taj početak svršetka prorekao je pastir iz 
Judeje, imenom Amos, prvi od mnogih pro- 
roka koji su predvidjeli propast židovskog 
naroda. On je propovijedao u Izraelu potkraj 
Jeroboamove vladavine, sredinom 8. stoljeća 
pr. Kr. Prije svega korio je raskošan život 1 
duhovnu lijenost, koje je smatrao uzrocima 
izraelske propasti. 


Aramejski kralj Hazael ugnjetavaše Izrael- 
ce svega vijeka Joahazova. Ali im se Jahve 
smilova i ražali se nad njima. Pogleda na njih 
zbog svoga Saveza koji je sklopio s Abraha- 
mom, Izakom i Jakovom. 

Hazael, aramejski kralj, umrije, a njegov 
sin Ben-Hadad zavlada na mjesto njega. Nje- 
ga je Joaš tri puta potukao. 


Jao bezbrižnima na Sionu 
i »spokojnima« na samarijskoj gori, 
nazvanima »prvina narodđa«, 
kojima se obraća dom Izraelov, 
Krenite u Kalnu i vidite, 
idite odande u Veliki Hamat, 
sidite u Gat filistejski. 
Jeste li bolji od tih kraljevstava? 
Je li im područje veće od vašega? 
Mislite: daleko je kobni dan, 
a primičete vlast nasilja. 


AMOs 6. 8 


Ležeći na bjelokosnim posteljama, 
na počivaljkama izvaljeni, 
jedu jagnjad iz stada 
i telad iz staje: 
deru se uza zvuk barfe, 
izumljuju glazbala ko David, 
Piju vino iz vrčeva 
i mažu se najfinijim uljem, 
al* za slom Josipov ne mare. 
Stog će prvi sad biti prognani; 
umuknut će veselje raskošnika. 
»Toga ću dana — riječ je Jabve Gospoda — 
učiniti da sunce zapadne u podne, 
i pomračit ću zemlju u po bijela dana. 
Okrenut ću svetkovine vaše u kuknjavu 
i sve vaše pjevanje u tužaljku; 
obući ću u kostrijet svako bedro, 
oćelavit ću svaku glavu. 
Bit će kao kad se tuži za jedincem, 
i Što ostane, bit će kao dan gorčine.« 


»Evo, dani dolaze — riječ je Jahve Gospoda — 
kad ću poslati glad na zemlju, 
ne glad kruha ni žeđ vode, 
već slušanja riječi Jahvine. 
Tumarat će od mora do mora, 
od sjevera do istoka potucati se 
ištući riječ Jabvinu, 
ali je neće naći. 

Fosšeina poruka nade 


Nakon Amosa slijedio je prorok Hošea, no 
on je propovijedao u sjevernom kraljevstvu 
(Izraelu). Tada se počela na granicama Izra- 
ela nazrijevati opasnost, mnogo veća nego 
opasnost od Sirije. Hošea je, doduše, pro- 
ricao nesreću, ali je ujedno propovijedao 
i nadu: poticao je na kajanje i naviještao ot- 
kupljenje po Božjoj milosti i ljubavi. 

Dok je Hošea djelovao u Izraelu, u Judeji 
je živio jedan od najvećih hebrejskih proroka: 
Izaija. Poput Izraela, i Judeja je imala za 
sobom dugo razdoblje mira i blagostanja, i to 
pod Amasjom (797—779. pr. Kr.) 1 Uzijom 
(779—738. pr. Kr.), sinom odn. unukom ju- 
dejskoga kralja Joaša. 


Vrati se, Izraele, Jabvi Bogu svome, 
jer zbog svojeg si bezakonja posrnuo. 
Uzmite sa sobom riječi 
i Jahvi se vratite. 
Recite mu: »Skini sa nas bezakonje, 
i dobrohotno primi 
da ti prinesemo plod svojih usana. 
Asirac nas neće izbavljati, 
i nećemo konje više jahati, 
niti ćemo djelu ruku svojih 
govoriti: "Bože naš! — 
jer u tebe sirota milost nalazi.« 
Iscijedit ću ib od njihova otpada, 
od svega ću ih srca ljubiti; 
jer gnjev se moj odvratio od njih. 
Bit ću kao rosa Izraelu; 
kao ljiljan on će cvasti, 
pustit će korijen poput jablana, 
nadaleko pružat će izdanke. 
Ljepota će mu biti kao u masline, 
miris poput libanonskog. 
Opet će u mojoj sjeni boraviti, 
uzgajat će svoju pšenicu, 
vinograde gajit 
što će steći ime vina helbonskog. 
Efrajime, što ti imaš još s kumirima? 
Ja sam ga uslišao i pogledao. 
Ja sam poput zelena čempresa: 
po meni si rodan plodovima. 
Tko je mudar neka shvati ovo, 
i čovjek razuman neka spozna! 
Jer pravi su putovi Jahvini: 
pravednici hode po njima, 
grešnici na njima posrću. 


Izaijina vizija 


. Izaija je bio ne samo vidovit svećenik već 
i mudar državnik i savjetnik judejskih kra- 
ljeva u vrijeme kad je jedna kriza slijedila za 


drugom. Njih su izazivale ratne prijetnje 
stranih naroda, tradicionalni neprijatelji (Si- 
rija i Izrael) i nov, izvanredno opasan ne- 
Prijatelj: Asirija. 

One godine umrije kralj Uzija, vidjeh Go- 
spoda gdje sjedi na prijestolju visoku i uzvi- 
šenu. Skuti njegova plašta ispunjahu Sveti- 
šte. Iznad njega stajahu serafi; svaki je imao 
po šest krila: dva krila da zakloni lice, dva 
da zakrije noge, a dvama je krilima letio. 

I klicahu jedan drugome: 


»Svet! Svet! Svet Jabve nad Vojskama! 
Puna je sva zemlja Slave njegove!« 


Od gromka glasa onih koji klicahu streso- 
še se dovraci na pragovima, a Dom se napuni 
dimom. Rekoh: 


»Jao meni, propadoh, 
jer čovjek sam nečistih usana, 
u narodu nečistih usana prebivam, 
a oči mi vidješe Kralja, Jabvu nad Voj- 
skama!« 


Jedan od serafa doletje k meni: u ruci mu 
" " vajess Ž : 
žerava koju uze kliještima sa žrtvenika; do- 
tače se njome mojih usta i reče: 


»Evo, usne je tvoje dotaklo, 
krivica ti je skinuta i grijeh oprošten.« 
Tad čub glas Gospodnji: 
»Koga da pošaljem? I tko će poći?« 
Ja rekoh: »Evo me, mene pošalji!« 
On odgovori: »Idi i reci tom narodu: 
Slušajte dobro, al' nećete razumjeti, 
gledajte dobro, al' nećete spoznati. 
Otežaj salom srce tom narodu, 
ogluši mu uši, zaslijepi oči, 
da očima ne vidi, da ušima ne čuje 
i srcem da ne razumije 
kako bi se obratio i ozdravio.« 
Ja rekoh: »Dokle, o Gospode?« 
On mi odgovori: 
»Dok gradovi ne opuste, 
i ne ostanu bez žitelja, 
dok kuće ne budu bez ikoga živa, 
i zemlja ne postane pustoš, 
dok Jahve daleko ne protjera ljude. 
Haranje veliko pogodit će zemlju, 
i ostane li u njoj još desetina, 
i ona će biti zatrta poput duba 
kad ga do panja posijeku. 
Panj će njihov biti sveto sjeme.« 


IZAIJA 6 

Jeruzalem još 
neće pasti 


Uzija je vladao četrdeset i dvije godine u 
Jeruzalemu. Nakon njegove smrti zavlada 
njegov sin Jotam (738—736. pr. Kr.). Poslije 
njega vladao je njegov sin Abaz (736—721. 
pr. Kr.) 

U dane judejskoga kralja Ahaza aramski 
kralj Rason, sin Remalijin i izraelski kralj 
Pekah zavojštiše na Jeruzalem, ali ga ne mo- 
goše zauzeti. 

Tada dojaviše domu Davidovu: »Aramci 
se utaborili u Efrajimu.« 

Na tu vijest uzdrhta srce kraljevo i srce 
svega naroda, kao što u šumi drveće ustrepi 
od vjetra. 

I Jahve reče Izaiji: »Izađi pred Ahaza do 
nakraj vodovoda gornjeg ribnjaka na putu 
u Valjarevo polje. Reci mu: 


Pazi, smiri se, ne boj se, 
i nek ti ne premire srce 
od ovih dvaju ugaraka zadimljenih, 
od raspaljenog bijesa Rasona aramskog, 
i sina Remalijina, 
jer Aram, Efrajim i sin Remalijin 
smisliše tvoju propast. 
Pođimo, rekoše, na Judeju, 
uplašimo je i osvojimo 
da u njoj zakraljimo sina Tabelova. 
Ovako govori Jabve Gospod: 


To se neće zbiti: toga biti neće! 


Jahve opet progovori Ahazu i reče mu: 
»Zaišti od Jahve, Boga svoga, jedan znak za 
sebe iz dubine Podzemlja ili gore iz visina.« 

Ali Ahaz odgovori: »Ne, neću iskati i neću 
iskušavati Jahvu.« 

Tada reče Izaija: 


»Čujte, dome Davidov, 
Zar vam je malo dodijavati ljudima, 
pa i Bogu mom dodijavate! 
Zato, sam će vam Gospodin dati znak: 
Evo, začet će djevica i roditi sina, 
i nadjenut će mu ime Emanuel! 
Vrbnjem i medom on će se braniti 
dok ne nauči odbacivat zlo i birati dobro. 

IZAIJA 6. 7 


Jer prije nego dječak nauči 
odbacivat zlo i birati dobro, 

opustjet će zemlja, 
zbog koje strepiš, 
od dvaju kraljeva. 

Protiv tebe i protiv tvog naroda 
i protiv kuće oca tvojega 

dovest će Jahve dane kakvih ne bijaše 
otkad se Efrajim odvoji od Jude, 
— kralja asirskoga. 

U dan onaj, zazviždat će Jahve 
muhama na ušću egipatskih rijeka 
i pčelama u zemlji asirskoj 


da dođu i popadaju po strmim dolovima, 
po rasjelinama stijena, 
po svim trnjacima i svim pojilištima. 
U dan onaj, Gospod će obrijati 
britvom najmljenom s onu stranu Eufrata 
— kraljem asirskim — 
kosu s glave, dlake s nogu 
i bradu s obraza.« 


Tada Ahaz uputi poslanike asirskom kralju 
Tiglat-Pileseru da mu kažu: »Ja sam tvoj 
sluga i sin tvoj! Dođi i izbavi me iz ruku 
aramejskog kralja i kralja Izraela, koji su se 
digli protiv mene.« 

Ahaz je uzeo srebro i zlato što se nalazilo 
u Domu Jahvinu i u riznicama kraljevskog 
dvora, i sve je poslao na dar asirskom kralju. 

I posluša ga asirski kralj: otišao je na Da- 
mask i osvojio ga. Stanovništvo je odveo u 
sužanjstvo u Kir, a Resina je pogubio. 


Uza Zakon! Uza svjedočanstvo! 
Tko ne rekne tako, zoru neće dočekati. 


IZAIJA 7. 9 


Hod u noći 


Lutat će zemljom potlačen i: gladan, 
izgladnjela bijes će ga spopasti, 
proklinjat će svoga kralja 
i svog Boga. 
Okrene I se k nebu, pogleda | po zemlji, 
gle, svuda samo mrak i strava, 
svuda tmina tjeskobna. 


Tako prorok opisuje nevolju onih dana. 

A u nevoljama proroci redovito proriču 
osloboditelja koga će Bog poslati snagom 
svoga Saveza s Izraelom. Tako Izaija na 
ovom mjestu: 


Narod koji je u tmini hodio 
svjetlost vidje veliku; 
one što mrklu zemlju obitavabu 
svjetlost jarkd obasja. 
Ti si radost umnožio, 
uvećao veselje, 
i oni se pred tobom raduju 
kao što se ljudi raduju žetvi, 
ko što kliču kad se dijeli plijen. 
Teški jaram njegov, 
prečku što mu pleća pritiskaše, 
šibu njegova goniča 
slomi kao u dan midjanski. 
Jer, dijete nam se rodilo, 
sina dobismo; 
na plećima mu je vlast. 
Ime mu je: 
Savjetnik divni, Bog silni, 
Otac vječni, Knez mironosni. 


Nadaleko vlast će mu se sterat, 
i miru neće biti kraja 
nad prijestoljem Davidovim, 
nad kraljevstvom njegovim: 
učvrstit će ga i utvrdit 
u pravu i pravednosti. 
Od sada i dovijeka učinit će to 
privržena ljubav Jahve nad Vojskama. 


Pod kraljem Sargonom II Asirci su pobi- 
jedili ne samo Damask i kralja Sirije, već su 
nekoliko godina kasnije opsjeli i Samariju, 
glavni grad sjevernog kraljevstva, i zauzeli 
je. Pad Samarije godine 722. pr. Kr. značio 
je kraj Izraela kao naroda. Izraelci su bili 
rastepeni po svim dijelovima asirskog carstva. 

Međutim Judeja, južno kraljevstvo, uspjela 
je kao čudom sve to preživjeti. Asirci su, do- 
duše, 701. god. pr. Kr. napali Jeruzalem, ali 
je njihovu vojsku zadesila kuga, pa su morali 
odstupiti. Izaija, već veoma star, vidio je u 
tim događajima ruku Božju koja je oslobodila 
njegov narod. Izlaganje i tumačenje Božjeg 
udjela u povijesti — to je bila važna zadaća 
proroka. 


Jošija, pravedni 
kralj 


Nakon smrti kralja Abaza vladao je njegov 
sin Ezekija (721—693. pr. Kr.) nakon kojega 
su slijedili Manaše (693—639), Amon (639— 
—638) i Jošija (638—608). Za vrijeme Joši- 
jine vladavine zbio se jedan od najvažnijih 
događaja u bebrejskoj povijesti: otkriće Po- 
novljenog zakona. Taj dokument sadržava 
velik broj životnih pravila i pravila za vjer- 
ski život kojih se Židovi i kršćani još i danas 
drže. Sadržaj se Ponovljenog zakona duboko 
dojmio kralja Jošije. Pokušao je da pravila te 
knjige opet provede u život pa je ukinio 
mnoge poganske natrube koje su bile prodri- 
jele u život i molitvu njegova naroda. 


Jošiji je bilo osam godina kad se zakraljio. 
Kraljevao je trideset i jednu godinu u Jeru- 
zalemu. Mati mu se zvala Jedida, kći Ada- 
jina, i bila je iz Boskata. Činio je što je pravo 

u Jahvinim očima. U svemu je hodio putem 
svoga oca Davida, ne skrećući ni desno ni 
lijevo. 

Osamnaeste godine svoga kraljevanja Jo- 
šija posla svoga tajnika Šafana, sina Asalija- 
hina, sina Mešulamova, u Dom Jahvin. 

Veliki svećenik Hilkija reče tajniku Šafa- 
nu: »Našao sam Knjigu Zakona u Domu 
Jahvinu.« I Hilkija dade knjigu Šafanu, koji 
ju je pročitao. 


Tada tajnik Šafan obavijesti kralja: »Sve- 
ćenik Hilkija dade mi jednu knjigu.« I Šafan 
je poče čitati pred kraljem. 

Čuvši riječi Knjige Zakona, kralj razdrije 
haljine svoje, zato što mu očevi nisu slušali 
riječi ove knjige, nisu vršili što je u njoj na- 
pisano. 

Tada kralj posla da se saberu kod njega sve 
judeiske i jeruzalemske starješine. Kralj po- 
tom uzađe u Dom Jahvin s Judejcima, Je- 

ruzalemcima, svećenicima i prorocima, i sa 
svim narodom, od najmanjega do najvećega. 
I pročita im sve riječi Knjige Saveza koja je 
nađena u Domu Jahvinu. 

Kralj, stojeći na svome mjestu, obnovi pred 
Jahvom Savez da će slijediti Jahvu i držati 
se njegovih zapovijedi, pouka i uredaba svim 
srcem i svom dušom, da bi ispunio sve stavke 
toga Saveza zapisane u ovoj knjizi. Sav je 
narod stupio u Savez. 


Jošija zabranjuje Štovanje kumira 


Kralj je zapovjedio velikom svećeniku Hil- 
kiji, svećenicima drugog reda i čuvarima 
hramskog praga da iz Svetišta Jahvina iz- 
nesu sve bogoslužne predmete što bijahu na- 
činjeni za Baala, za Ašeru i za svu nebesku 
vojsku. Odredio je da sve to spale izvan 
Jeruzalema, u poljima kidronskim, a pepeo 
je odnio u Betel. 

Uklonio je lažne svećenike koje su judejski 
kraljevi postavili da pale kad na uzvišicama, 
u gradovima judejskim i u okolici Jeruza- 
lema; i one koji su palili kad Baalu, suncu, 
mjesecu, zvijezdama i svoj vojsci nebeskoj. 
Izvan Jeruzalema iznio je iz Doma Jahvina, 
u dolinu kidronsku; Ašeru i palio ju je u 
dolini kidronskoj, satro u prah, a prah bacio 
na groblje sinova pučkih. 

Osim toga, sve bajače i sve vračare, sve 
kućne bogove i idole, i sve sramote koje se 
mogu vidjeti u zemlji judejskoj i Jeruzalemu, 
sve je to Jošija uklonio da izvrši riječi Za- 
kona, zapisane u knjizi koju je našao Hilkija, 
svećenik Doma Jahvina. Nije bilo prije njega 
takva kralja koji se obratio Jahvi svim srcem 
svojim, svom dušom svojom i svom snagom 
svojom, a ni poslije njega nije mu bilo ravna. 

Ipak, Jahve nije odustao od plamena svoga 
velikoga gnjeva kojim je uskipio protiv Ju- 
dejaca zbog svih izazova kojima ga je Ma- 
naše ljutio. Jahve je odlučio: »Maknut ću 
Judejce ispred sebe kao što sam maknuo Iz- 
raela; odbacit ću ovaj grad koji sam izabrao, 
Jeruzalem, i Dom o kojem rekoh: Tu će biti 
Ime moje.« 

Pad Jeruzalema 


U vrijeme vladanja kralja Jošije pojavio se 
u Judeji još jedan veliki prorok: Jeremija. On 
je, poput Izaije, oduševljeno govorio o svome 
Bogu, a bio je i razuman poznavalac politič- 
kih prilika. Djelovao je za vrijeme pet judej- 
skih kraljeva, u doba kad su njegov narod 
stalno pritiskivale snažne sile. Jeremija je 
stalno pozivao na pokoru. Zbog toga je često 
dolazio u sukob s vladaocima. 


I dođe proroku Jeremiji ova riječ Jahvina: 


»U oganj ću pretvoriti 
svoje riječi u tvojim ustima, 
a narod ovaj u drvo 
da ga oganj poždere. 
Evo, dovest ću na vas narod izdaleka, 
dome Izraelov — riječ je Jahvina. 
Narod nepobjediv, 
narod drevan, 
narod kojega jezik nećeš znati, 
ni razumjeti što govori. 
Tobolac mu je razjapljen grob. 
Svi su oni po izboru junaci. 
On će proždrijet tvoju žetvu, tvoj kruh, 
sinove i kćeri tvoje, 
ovce i goveda tvoja, 
grožđe i smokve tvoje, 
razorit će ti gradove tvrde 
u koje se sada uzdaš.« 


»Ali ni tada — riječ je Jahvina — neću te 
posve uništiti. 

A kad budu pitali: *'Zašto nam Jahve, Bog 
naš, učini sve ovo?« ti ćeš im odgovoriti: »Jer 
ste mene ostavili da biste služili tuđim bogo- 
vima u svojoj zemlji, služit ćete tuđincu u 
zemlji koja nije vaša!« 

»Objavite ovo domu Jakovljevu 
i obznanite po Judeji: 
Čujte, dakle, ovo, 
narode ludi i nerazumni, 
— oči imaju, a ne vide, 
uši imaju, a ne čuju! 
Zar se mene nećete bojati? — 
riječ je Jahvina, 
zar nećete drhtati preda mnom 
koji sam stavio pijesak moru za granicu, 
za vječnu među koje nikad neće prijeći?« 


Judeju pokoravaju strane sile 


Kralj je Jošija poginuo u bici kod Megida 
koju je poduzeo protiv faraona. Poslije njega 
zakralji se sin mu Joahaz (608. pr. Kr.). On 
je činio što je zlo u očima Jahvinim, sve kao 
što su činili i oci njegovi. Nakon tri mjeseca 
faraon ga svrgnu s vlasti, a na njegovo mjesto 
postavi brata mu Jojakima (608—597. pr. 


Kr.) i udari na zemlju danak od stotinu ta- 
lenata srebra i deset talenata zlata. 

Jojakim je nametnuo zemlji porez da bi 
smogao svotu koju je faraon zahtijevao. Sva- 
kome je nametnu prema njegovu stanju. Bilo 
mu je dvadeset i pet godina kad je postao 
kraljem i kraljevao je jedanaest godina u Je- 
ruzalemu. Činio je što je zlo u očima Jahvi- 
nim, sve kao što su činili i njegovi oci. 

U njegovo je vrijeme došao u Jeruzalem 
Nabukodonozor, babilonski kralj (605—562. 
pr. Kr.). Jojakim mu je bio podložan tri go- 
dine, zatim se ponovno pobunio protiv njega. 
Ovaj pak posla protiv njega kaldejske pljač- 
kačke čete, aramejske, moapske i amonske, 
sve ih posla protiv Judeje da je opustoše, 
potvrđujući riječ koju je Jahve bio objavio 
po slugama svojim prorocima. Jojakim se uza- 
lud borio protiv njih sve do smrti. Mjesto 
njega posta kraljem sin mu Jojakin (597. pr. 
Kr.). 

Egipatski kralj nije više izlazio iz zemlje, 

jer je babilonski kralj osvojio od Egipatskog 
potoka do rijeke Eufrata sve što je pripadalo 
egipatskom kralju. 

Jojakinu je bilo osamnaest godina kad se 
zakraljio, i kraljevao je tri mjeseca u Jeru- 
zalemu. 

U ono vrijeme krenu ljudstvo babilonskog 
kralja Nabukodonozora protiv Jeruzalema, i 
grad je bio opkoljen. Dođe i babilonski kralj 
Nabukodonozor da napadne grad, dok ga je 
njegovo ljudstvo opsjedalo. 

Tada je judejski kralj Jojakin izišao pred 
babilonskog kralja: on, njegova majka, nje- 
gove sluge, njegove vojskovođe i dvorani, a 
babilonski kralj zarobi ga. 

On je odnio sve iz riznice Doma Jahvina 
i iz riznica kraljevskog dvora, i razbio je sve 
zlatne predmete koje je Salomon, kralj Iz- 
raela, načinio za Svetište Jahvino. Tako se 
ispunila riječ Jahvina. Odveo je u progonstvo 
sav Jeruzalem, sve vojskovođe i sve vrsne 
ratnike, oko deset tisuća prognanika, sa svim 

II KRALJ 25, JEREMIJA 37-38 


kovačima i bravarima. Jedino je preostao 
najsiromašniji narod zemlje. 

Odveo je Jojakina u Babilon; tako isto i 
kraljevu majku i sve žene kraljeve, njegove 
dvorane, plemenitaše zemlje, sve ih je odveo 
iz Jeruzalema u progonstvo u Babilon. 

Babilonski je kralj postavio za kralja mje- 
sto Jojakina njegova strica Mataniju, ali mu 
je promijenio ime u Sidkija (597—586. pr. 
Kr.). 

Sidkiji je bila dvadeset i jedna godina kad 
se zakraljio, a kraljevao je jedanaest godina 
u Jeruzalemu. Činio je što je zlo u očima 
Jahvinim, sve kao što je činio Jojakin. To je 
zadesilo Jeruzalem i Judu zbog gnjeva Ja- 
hvina; Jahve ih napokon i odbaci ispred lica 
svoga. 

Sidkija se pobuni protiv babilonskog kralja. 

Devete godine njegova kraljevanja, deseto- 
ga dana desetoga mjeseca, krenu sam babilon- 
ski kralj Nabukodonozor sa svom svojom 
vojskom na Jeruzalem. Utabori se pred gra- 
dom i opasa ga opkopom. Grad osta opkoljen 
do jedanaeste godine Sidkijina kraljevanja. 


Jeremija proriče sudbinu Sidkije 


Kralj Sidkija posla Jehukala, sina Šelemji- 
na, i svećenika Sefaniju, sina Maasejina, 
k proroku Jeremiji s porukom: »Daj, pomoli 
se za nas Jahvi, Bogu našemu!« 

Jeremija u ono vrijeme još zalažaše među 
narod, i još ga ne bijahu bacili u tamnicu. A 
vojska je faraonova nadirala iz Egipta: čuvši 
to, Kaldejci, koji opsjedahu Jeruzalem, uda- 
ljiše se od grada. 

Tada se javi riječ Jahvina proroku Jere- 
miji: »Ovako govori Jahve, Bog Izraelov: 
Kralju judejskomu, koji vas posla k meni da 
me pitate, ovako recite: Evo, vojska farao- 
nova, koja vam priteče u pomoć, vratit će se 
u svoju zemlju Egipat. Kaldejci će opet na- 
pasti ovaj grad, osvojiti ga i spaliti. Ovako 
govori Jahve: Ne zanosite se mišlju: *Kaldejci 

će otići od nas', jer oni neće otići! Pa i da 
razbijete svu vojsku kaldejsku koja se bori 
s vama, tako da bi od nje ostali samo ranje- 
nici, oni bi, svaki iz svoga šatora, opet po- 
ustajali da požarom unište ovaj grad.« 

Šefatja, sin Matanov, i Gedalija, sin Pa- 
šhurov, i Jukal, sin Šelemjin, i Pašhur, sin 
Malkijin, čuše tada za riječi što ih Jeremija 
kaza svemu narodu: »Ovako govori Jahve: 
Tko ostane u ovome gradu, poginut će od 
mača, gladi i kuge. A tko izađe pred Kal- 
dejce, spasit će život — život će mu ostati 
kao plijen, ostat će živ. Jer ovako govori 
Jahve: Ovaj će grad odista pasti u ruke vojsci 
kralja babilonskoga, i ona će ga zauzeti!« 

Tada dostojanstvenici rekoše kralju: »Ovo- 
ga čovjeka valja ubiti: on zaista obeshrabruje 
ratnike koji su još ostali u gradu i sav narod, 
kad takve riječi pred njima govori. Pa taj 
čovjek ne traži dobrobit ovoga naroda, nego 
njegovu propast.« 

A kralj Sidkija odgovori: »Eto, on je u 
vašim rukama, jer kralj ionako više nema ni- 
kakve vlasti nad vama.« 

Tada pograbiše Jeremiju i baciše ga u ča- 
trnju kraljevića Malkije, što je bila u tam- 
ničkom dvorištu, i oni ga spustiše na užetima. 
Ali u čatrnji ne bijaše vode, već samo glib, 
tako da Jeremija propade u glib. 

Ali Kušit Ebed-Melek, dvoranin koji bijaše 
u kraljevskom dvoru, doču da su Jeremiju 


“bacili u čatrnju dok je kralj upravo sjedio kod 


Benjaminovih vrata. Tada Ebed-Melek izađe 
iz kraljevskog dvora, te ovako reče kralju: 
»Gospodine, kralju moj, zlo čine ovi ljudi kad 
tako postupaju s prorokom Jeremijom: bacili 
su ga u čatrnju, gdje će od gladi umrijeti, jer 
nema kruha u gradu.« 

Nato kralj zapovjedi Kušitu Ebed-Meleku: 
»Povedi trojicu ljudi, te izvuci proroka Jere- 
miju iz čatrnje, dok nije umro.« 

I Ebed-Melek povede ljude, uđe u kra- 
ljevski dvor, pod riznicu: uze ondje nešto 
iznošenih i poderanih dronjaka, te ih na užetu 
spusti Jeremiji u čatrnju. 

Kušit Ebed-Melek reče Jeremiji: »Podmetni 
iznošene i poderane dronjke pod pazuha i pod 
užad.« 

Jeremija učini tako. Tada na užetima iz- 


vukoše Jeremiju iz čatrnje. Otada Jeremija 
ostade u tamničkom dvorištu. 

Kralj Sidkija posla po proroka Jeremiju, 
te ga pozva da dođe k njemu na treći ulaz 
što vodi u Dom Jahvin. Kralj reče Jeremiji: 
»Htio bih te nešto upitati, nemoj mi ni riječi 
zatajiti!« 

Jeremija odgovori Sidkiji: »Ako ti kažem, 
nećeš li me pogubiti? Ako te pak posvjetu- 
jem, nećeš me poslušati!« 

Tada se kralj Sidkija u tajnosti zakle Je- 
remiji ovim riječima: »Živoga mi Jahve, koji 
nam dade ovaj život, neću te pogubiti i neću 
te predati onima što ti rade o glavi.« 


Sidkija prezire Jeremijin savjet 


Jeremija, dakle, reče Sidkiji: »Ovako go- 
vori Jahve, Bog nad Vojskama, Bog Izraelov: 
Ako izađeš pred vojskovođe kralja babilon- 
skoga, spasit ćeš glavu, i ovaj grad neće biti 
uništen požarom; živjet ćete ti i tvoj dom. 
Ako pak ne izađeš pred vojskovođe kralja 
babilonskoga, ovaj će grad pasti u ruke Kal- 
dejaca, i oni će ga spaliti, a ti se nećeš spasiti 
iz ruku njihovih.« 

A kralj Sidkija odgovori Jeremiji: »Bojim 
se Judejaca koji su prebjegli Kaldejcima: mo- 
gli bi 1 mene predati njima da mi se izru- 
guju.« 

Jeremija odvrati: »Oni to neće učiniti. Po- 
slušaj glas Jahvin prema kojem sam ti govo- 
rio, bit će ti dobro i spasit ćeš život svoj. Ali 
ako ne htjedneš iz grada, evo riječi koju mi 
Jahve objavi: Gle, sve žene koje su još ostale 
u dvoru kralja judejskoga bit će odvedene k 
vojskovođama kralja babilonskoga i govorit 
će: 

Zaveli te, svladali te 

vjerni prijatelji tvoji! 

Kad ti noge u kal propadaju, 

oni te napuštaju! 

JEREMIJA 38 


Da, sve će žene tvoje i djecu tvoju odvesti 
Kaldejcima, a ni ti sam nećeš umaći rukama 
njihovim: dospjet ćeš u ruke kralju babilon- 
skom, a grad će ovaj biti spaljen.« 

Sidkija reče Jeremiji: »Nitko živ ne smije 
o tome što saznati, inače ćeš umrijeti. Ako, 
dakle, dostojanstvenici doznaju da sam s to- 
bom razgovarao, te dođu k tebi i kažu: "Ta 
očituj nam što kralj kaza tebi, a ti njemu; ne 
krij ništa pred nama, inače ćemo te ubiti, 
odgovori im: "Molio sam «kralja da me više 
ne vrati u kuću Jonatanovu, da ondje ne 
umrem!*« 

I odista, dođoše dostojanstvenici k Jeremiji, 
te ga ispitivahu. Ali im on odgovori upravo 
onako kako mu kralj bijaše naredio. Tada ga 
se okaniše, jer se ništa nije pročulo o onom 
razgovoru. Jeremiju, dakle, ostaviše u tam- 
ničkom dvorištu sve do dana kad neprijatelj 
zauze Jeruzalem. 

Kad Jeruzalem zauzeše, on bijaše ondje. 

JEREMIJA 39 


Kazorenje 
Jeruzalema 


(586. pr. Kr.). 


Devete godine kralja Sidkije, kralja judej- 
skoga, desetoga mjeseca, Nabukodonozor, 
kralj babilonski, krenu sa svom vojskom na 
Jeruzalem, te ga opsjede. Jedanaeste godine 
kralja Sidkije, četvrtoga mjeseca, dana de- 
vetoga u mjesecu, provališe u grad. 

Uđoše sve vojskovođe kralja babilonskoga 
te se smjestiše kod Srednjih vrata. 

Kad ih vidješe Sidkija, kralj judejski, i svi 
ratnici njegovi, dadoše se u bijeg na vrata 
između dva zida, noću iziđoše iz grada prema 
Kraljevu vrtu i krenuše k dolini Arabi. Ali ih 
čete kaldejske gonjahu i sustigoše Sidkiju u 
Poljanama jerihonskim. Uhvatiše ga, odve- 
doše u Riblu, u zemlju hamatsku, pred Na- 
bukodonozora, kralja babilonskoga, koji mu 
izreče sud. I kralj babilonski dade u Ribli 
pred očima kralja Sidkije zaklati djecu nje- 
govu. A dade kralj babilonski pogubiti i sve 
odličnike judejske. 

Tužaljke nad Jeruzalemom 


Kako osamljena sjedi 
prijestolnica, nekoć naroda puna; 
postade kao udovica, 
nekoć velika među narodima. 
Vladarica nad pokrajinama, 
na tlaku sad ide. 
Noći provodi gorko plačući, 
suzama pokriva obraze. 
Nikog nema da je utješi, 
od svih koji su je ljubili. 
Svi je prijatelji iznevjeriše 
i postadoše joj neprijatelji. 
Izagnan je Juda, u nevolji je 
i u progonstvu teškom. 
Sad živi među poganima, 
ne nalazi počinka. 
Svi ga gonitelji sustižu 
u tjesnacima. 
Teško sagriješi Jeruzalem, 
postade kao nečistoća ženina. 
Svi što ga štovahu, sada ga preziru: 
jer vidješe golotinju njegovu. 
On samo plače 
i natrag se okreće. 


Svi vi što putem prolazite, 
pogledajte i, vidite 
ima li boli kakva je bol 
kojom sam ja pogođen, 
kojom me Jahve udari 
u dan žestokog gnjeva svoga! 


Pjesme 
prognanika 


Tužaljka peta 


Spomeni se, Jahve, 
Sto nas je snašlo, 
pogledaj, vidi sramotu našu! 
Baština naša pade u ruke strancima, 
domovi naši pripadoše tuđincima. 
Siročad smo: oca nemamo, 
majke su nam kao udovice. 
Vodu Sto pijemo plaćamo novcem, 
i za drvo valja nam platiti. 


Radosti nesta iz naših srdaca, 

naš ples se pretvori u tugovanje. 
Pao je vijenac s naše glave, 

jao nama što zgriješismo! 


Ali ti, Jabve, ostaješ zauvijek, 

tvoj je prijesto od koljena do koljena. 
Zašto da nas zaboraviš zauvijek, 

da nas ostaviš za mnoge dane? 


Vrati nas k sebi, Jahve, obratit ćemo se, 
obnovi dane naše kao što nekoć bijahu. 


ID nas boćeš sasvim zabaciti 
i na nas se beskrajno srditi? 


Psalam zarobljenika u Babilonu, zahvalni- 
ca Gospodinu, pjesma žalosti i tuge za rodnim 
krajem, ujedno je molitva za odmazdu nad 
babilonskim podjarmljivačima. 


Psalam 137 


Na obali rijeka babilonskih 
sjeđasmo i plakasmo 
spominjući se Siona; 
o vrbe naokolo 
harfe svoje bijasmo povješali. 
I tada naši tamničari 
zaiskaše od nas da pjevamo, 
porobljivači naši zaiskaše da se veselimo: 
»Pjevajte nam pjesmu sionsku!« 


Kako da pjesmu Jahvinu pjevamo 
u zemlji tuđinskoj! 
Nek se osuši desnica moja, 
Jeruzaleme, ako tebe zaboravim! 
Nek mi se jezik za nepce prilijepi 
ako spomen tvoj smetnem ja ikada, 
ako ne stavim Jeruzalem 
vrh svake radosti svoje! 


Ne zaboravi, Jahve, sinovima Edoma 
kako su u dan kobni Jeruzalemov 

vikali oni: »Rušite! 
Srušite ga do temelja!« 

Kćeri babilonska, pustošiteljice, 
blažen koji ti vrati milo za drago 
za sva zla što si nam ih nanijela! 

Blažen koji zgrabi i smrska 
o stijenu tvoju dojenčad! 


DANIEL 1 


Daniel u 
progonstvu 


Različite patnje Židova u progonstvu osli- 
kane su u zgodama iz Danielova života. On 
je bio još dijete kad je Jeruzalem pao u ruke 
Babilonaca koji su ga odveli sa sobom. U 
Babilonu je on više od pola stoljeća, od Na- 
bukodonozora do perzijskog kralja Kira, igrao 
važnu ulogu kao utjecajni inozemac. 


Treće godine kraljevanja Jojakima, kralja 
Judeje, dođe Nabukodonozor, kralj Babilona, 
na Jeruzalem te ga opsjede. Gospodin mu 
dade u ruke Jojakima, kralja judejskog, i dio 
predmeta iz Doma Božjega; on ih dopremi u 
zemlju Šinear i pohrani predmete u riznici 
svojih bogova. 

Kralj naredi Ašfenazu, starješini svojih 
dvorjanika, da dovede od Izraelaca nekoliko 
dječaka kraljevskoga ili velikaškog roda: neka 
budu bez nedostatka, lijepi, vrsni u svakoj 
mudrosti, dobro poučeni i bistri, prikladni da 
stoje na kraljevu dvoru; Ašfenaz neka ih 
nauči pismu i jeziku Kaldejaca. Kralj im 
odredi dnevni obrok od kraljevskih jela i od 
vina sa svoga stola. Neka se odgajaju tri go- 
dine, a poslije toga imali bi stajati pred 
kraljem. 

Među njima bijahu Judejci: Daniel, Hana- 
nija, Mišael i Azarja. Dvoranički starješina 
nadjene im imena: Daniel će se zvati Balta- 
zar, Hananija Šadrak, Mišael Mešak, Azarja 
Abed Nego. 


Daniel neće da jede kraljeva jela 


Daniel je u srcu odlučio da se neće okaljati 
kraljevim jelima i vinom s njegova stola, pa 
zamoli dvoraničkog starješinu da ga poštedi 
te se ne okalja. 

Bog dade Danielu te nađe dobrohotnost i 
smilovanje u dvoraničkog starješine. Starje- 
Ve p4 . .. 
šina reče Danielu: »Bojim se svoga gospodara 

kralja; on vam je odredio jelo i pilo, pa ako 


vidi da su vam lica mršavija nego u drugih 
dječaka vaše dobi, ja ću zbog vas biti kriv 
pred kraljem.« 

Tada reče Daniel čuvaru koga bijaše dvo- 
ranički starješina odredio Danielu, Hananiji, 
Mišaelu i Azarji: »Molim te, pokušaj sa svo- 
jim slugama deset dana: neka nam se daje 
povrće za jelo i voda za pilo. Vidjet ćeš onda 
kakvi ćemo biti mi a kakvi dječaci koji jedu 
od kraljevih jela, pa učini sa svojim slugama 


po onome što budeš vidio.« 


On pristade i stavi ih na kušnju deset dana. 
A nakon deset dana oni bijahu ljepši i ugoje- 
niji nego svi dječaci koji jeđahu od kraljevih 
jela. 

Od tada čuvar dokinu njihova jela i obrok 
vina što su imali piti, te im davaše povrća. 

Ovoj četvorici dječaka dade Bog znanje i 
razumijevanje svih knjiga i mudrosti. Daniel 
razumijevaše viđenja i sne. 


Pošto se navršilo vrijeme određeno od kra- 


lja da mu ih dovedu, dvoranički starješina 
uvede ih pred Nabukodonozora. Kralj razgo- 
varaše s njima, i među svima ne nađe se ni- 
jedan kao Daniel, Hananija, Mišael 1 Azarja. 
I tako oni ostadoše pred kraljem. 

I u svemu mudrom i umnom o čemu ih 
ispitivaše kralj, nađe da su deset puta vrsniji 
od svih čarobnika i gatacala što ih bijaše u 
svem njegovu kraljevstvu. 

Daniel ostade ondje do prve godine kralja 
Kira. 

Zlatni kip 


Kralj Nabukodonozor odredi da se načini 
zlatni kip, visok šezdeset lakata i Širok šest, 
i da ga postave u ravnici Duri, u pokrajini 
babilonskoj. Kralj Nabukodonozor pozva 
satrape, namjesnike, upravitelje, savjetnike, 
rizničare, suce i zakonoznance i sve namje- 
snike pokrajina, da dođu na posvetu kipa 
što ga podiže kralj Nabukodonozor. 

Tada se sakupiše satrapi, namjesnici, upra- 
vitelji, savjetnici, rizničari, suci i zakono- 
znanci i svi namjesnici pokrajinske vlasti na 
posvetu kipa što ga podiže kralj Nabukodo- 
nozor. I stadoše pred kip što podiže Nabu- 
kodonozor. 

Glasnik proglasi: »O narodi, plemena i je- 
zici, evo, što vam se naređuje: u času kad 
začujete zvuke roga, frule, citre, sambuke, 

psaltira, gajda i svakovrsnih drugih glazbala, 
bacite se na tlo i poklonite se zlatnome kipu 
što ga podiže kralj Nabukodonozor! Tko se 
ne baci na tlo i ne pokloni, bit će smjesta 


bačen u peć užarenu.« 


DANIEL 3 


Zato, čim začuše zvuk roga, frule, citre, 
sambuke, psaltira, gajda i svakovrsnih drugih 
glazbala, baciše se na tlo svi rarodi, plemena 


i jezici klanjajući se zlatnome kipu što ga 


podiže kralj Nabukodonozor. 


DANIEL 3 
Kaldejci optužuju Židove 


Uto dođoše neki Kaldejci i optužiše Ju- 
dejce. Rekoše kralju Nabukodonozoru: »O 
kralju, živ bio dovijeka! Ti si, kralju, na- 
redio svakom čovjeku koji začuje zvuke roga, 
frule, citre, sambuke, psaltira, gajda i svako- 
vrsnih drugih glazbala, da se baci na tlo | 
da se pokloni zlatnome kipu; a tko se ne baci 
na tlo i ne pokloni, da bude bačen u peć 
užarenu. A evo, ovdje su Judejci koje si po- 
stavio za upravitelje pokrajine babilonske: 
Šadrak, Mešak i Abed Nego. Ti ljudi ne mare 
za te, o kralju; oni ne štuju tvojih bogova, i 
nisu se poklonili zlatnome kipu što si ga po- 
digao.« 

Nabukodonozor, bijesan i gnjevan, pozva 
Šadraka, Mešaka i Abed Nega. Odmah ih do- 
vedoše pred kralja. A Nabukodonozor im 
reče: »Je li istina, Šadrače, Mešače i Abed 
Nego, da vi ne štujete mojih bogova, i da se 
ne klanjate zlatnome kipu što ga podigoh? 
Jeste li voljni, čim začujete zvuk roga, frule, 
citre, sambuke, psaltira, gajda i svakovrsnih 
drugih glazbala, baciti se na tlo i pokloniti 
se kipu što ga načinih? Ako li mu se ne po- 
klonite, bit ćete smjesta bačeni u peć užarenu; 
i koji je taj bog koji bi vas izbavio iz ruke 
moje?« 

Šadrak, Mešak i Abed Nego odgovoriše 
kralju Nabukodonozoru: »Ne treba da ti 
odgovorimo na to. Bog naš, kome služimo, 
može nas izbaviti iz užarene peći i od ruke 
tvoje, kralju; on će nas i izbaviti. No ako 
toga i ne učini, znaj, o kralju: mi nećemo slu- 
Žžiti tvojemu bogu niti ćemo se pokloniti kipu 
što si ga podigao.« 


Tri mladića ostaju u vatri neozlijeđeni 


Na te riječi kralj Nabukodonozor uskipje 
bijesom, a lice mu se iznakazi na Šadraka, 
Mešaka i Abed Nega. On naredi da se peć 
ugrije sedam puta jače no inače, i jakim lju- 
dima iz svoje vojske zapovjedi da svežu Ša- 

draka, Mešaka i Abed Nega 1 bace u peć 
punu žarkoga ognja. Svezaše ih, dakle, i u 
plaštevima, obući i kapama, baciše u zažarenu 
peć. Kako kraljeva zapovijed bijaše žurna a 
peć preko mjere užarena, plamen ubi ljude 
koji su bacali Šadraka, Mešaka i Abed Nega. 
A tri čovjeka — Šadrak, Mešak i Abed Nego 
— padoše svezani u zažarenu peć. 

I hodahu posred plamena hvaleći Boga, 
slaveći Gospoda. 


»Svi štovatelji Gospodnji, 
blagosltvljajte Boga nad 
bogovima, 
hvalite i zabvaljujte,, 
jer vječna je ljubav njegova!« 


Tada se kralj Nabukodonozor zaprepasti i 
brzo ustade. Zapita svoje savjetnike: »Nismo 
li bacili ova tri čovjeka svezana u oganj?« 

Oni odgovoriše: »Jesmo, kralju!« 

On reče: »Ali ja vidim četiri čovjeka, od- 
riješeni šeću po vatri, i ništa im se zlo ne 
događa; četvrti je sličan sinu Božjemu.« 

Nabukodonozor priđe vratima užarene peći 
i viknu: »Šadrače, Mešače i Abed Nego, sluge 
Boga Višnjega, iziđite i dođite ovamo!« 

Tada iziđoše iz ognja Šadrak, Mešak i Abed 
Nego. 

Sakupiše se satrapi, starješine, upravitelji 
i kraljevi savjetnici da vide te ljude: oganj 
ne bijaše naudio njihovu tijelu, kosa im na 
glavi neopaljena, plaštevi im neoštećeni, ni- 


kakav se zadah ognja ne bijaše uhvatio njih. 

Nabukodonozor viknu: »Blagoslovljen bio 
Bog Šadrakov, Mešakov i Abed Negov, koji 
je poslao svog anđela i izbavio svoje sluge, 
one koji se uzdahu u njega te se ne pokoriše 
kraljevoj naredbi, već radije predadoše svoje 
tijelo ognju negoli da štuju ili se klanjaju dru- 
gome osim svome Bogu! Naređujem dakle: 
O narodi, plemena i jezici, svatko između 
vas tko bi pogrdio Boga Šadrakova, Mešako- 
va i Abed Negova neka bude raskomadan, a 
njegova kuća pretvorena u smetlište, jer nema 
boga koji bi mogao izbaviti kao ovaj.« 

Tada kralj uzvisi Šadraka, Mešaka i Abed 
Nega na visoke položaje u pokrajini babilon- 
skoj. 

Pismo na zidu 


Poslije Nabukodonozorove smrti posta 
kraljem sin mu Baltazar. 

Kralj Baltazar priredi veliku gozbu tisući 
svojih velikaša; s njima je pio vino. Opijen 
vinom, Baltazar naredi da se donese zlatno 
i srebrno suđe koje njegov otac Nabukodo- 
nozor bijaše oteo iz jeruzalemskog Svetišta, 
pa da iz njega pije kralj, njegovi velikaši, 
njegove žene i suložnice. 

Donesoše dakle zlatno i srebrno suđe oteto 
iz Božjega doma u Jeruzalemu, i stadoše piti 
iz njega kralj i njegovi velikaši, njegove žene 
i suložnice. Pili su vino i slavili svoje bogove 
od zlata i srebra, mjedi i željeza, drva i ka- 
mena. 

Iznenada se pojaviše prsti čovječje ruke koji 
stadoše pisati, nasuprot velikog svijećnjaka, 
po okrečenu zidu kraljevskog dvora, i kralj 
vidje dlan ruke koja pisaše. 

Kralj problijedje, misli ga uznemiriše, zglo- 
bovi njegovih kukova popustiše, i koljena mu 
stadoše udarati jedno o drugo. 

Glasno dozva čarobnike, zvjezdare i ga- 
taoce. I reče kralj mudracima babilonskim: 
»Tko pročita ovo pismo i otkrije mi njegov 
smisao, bit će obučen u grimiz, oko vrata 
nosit će zlatan lanac, i bit će treći u kra- 
ljevstvu.« 

Pristupe svi mudraci kraljevi, ali ne mogoše 
pročitati pismo niti mu otkriti značenje. 

Kralj se Baltazar zbog toga silno uplaši, 
problijedje, a njegovi velikaši ostadoše zbu- 
njeni. ' 

Kraljica, čuvši riječi kralja i velikaša, uđe 
u gozbenu dvoranu i reče: sKralju, živ bio 
dovijeka! Neka se tvoje misli ne uznemiruju 
i tvoje lice neka ne blijedi! Ima u tvome kra- 
ljevstvu čovjek u kome prebiva duh Boga 
Svetoga. Još za vremena tvog oca nađe se u 
njemu svjetlo, razum i mudrost slična mudro- 
sti bogova. I zato ga kralj Nabukodonozor, 
otac tvoj, imenova starješinom čarobnika, ga- 
talaca, zvjezdara i mudraca. Budući da se 
u tom Danielu — koga kralj bijaše nazvao 
Baltazarom — našao duh izvanredan, znanje, 
bistrina, vještina da tumači sanje, da rješava 
zagonetke i da razrješuje teškoće, pozovi sto- 
ga Daniela, i on će ti kazati značenje.« 

Dovedoše Daniela pred kralja, a kralj ga 
upita: »Jesi li ti Daniel, jedan od izgnanika 
judejskih koje dovede iz Judeje kralj moj 
otac? Čujem da duh Božji prebiva na tebi i 
da je u tebi svjetlo, razum i mudrost izvan- 
redna. Dovedoše mi mudrace i čarobnike da 
pročitaju ovo pismo i da mi reknu njegovo 
značenje, ali oni nisu kadri otkriti mi njegov 
smisao. A čujem da si ti kadar dati tuma- 
čenja i da razrješuješ. teškoće. Ako si dakle 
kadar pročitati ovo pismo i reći mi njegovo 
značenje, bit ćeš odjeven u grimiz, i nosit ćeš 
zlatan lanac oko vrata, i bit ćeš treći u kra- 
ljevstvu.« 


Daniel čita pismo 


Daniel prihvati riječ i odgovori kralju: 
»Tvoji darovi neka ti ostanu, i svoje poklone 
daj drugima! A ja ću pročitati ovo pismo 
kralju i kazat ću mu njegovo značenje. O 
kralju, Bog je Svevišnji dao kraljevstvo, ve- 
ličinu, veličanstvo i slavu Nabukodonozoru, 
ocu tvome. Zbog veličine koju mu bijaše dao 
drhtahu od straha pred njim narodi, plemena 
i jezici: on ubijaše po svojoj volji, ostavljaše 
na životu koga je htio, uzdizaše koga je htio, 
ponizivaše koga je htio. No kad mu se srce 
uzdiglo i duh uzobijestio do drskosti, tada bf 

oboren sa svoga kraljevskog prijestolja i slava 
mu bijaše oduzeta, dok ne spozna da Svevišnji 
Bog ima vlast nad kraljevstvom ljudskim i 
stavlja mu na čelo onoga koga on hoće. 

No ti, Baltazare, sine njegov, nisi ponizio 
srce svoje iako si znao sve ovo: ti si se po- 
digao protiv Gospoda Nebeskoga, dao si da 
ti donesu suđe iz njegova Doma, i pili ste 
vino iz njega ti, tvoji velikaši, tvoje žene i 
tvoje suložnice, hvaleći bogove od zlata i sre- 
bra, od mjedi i željeza, od drva i kamena, koji 
ne vide, ne čuju niti razumiju, a nisi dao 
slavu Bogu koji u svojoj ruci drži dah tvoj 
i sve tvoje putove. I zato on posla ovu ruku 
koja napisa ovo pismo.« 

A evo što je napisano: 


Mene, tekel, 
parsin 


A te riječi znače: Mene: izmjerio je 
Bog tvoje kraljevstvo i učinio mu kraj; Tekel: 
bio si vagnut na tezulji i nađen si prelagan; 
Parsin: razdijeljeno je tvoje kraljevstvo i pre- 
dano Medijcima i Perzijancima.« 

Tada Baltazar naredi da Daniela obuku u 
grimiz, da mu oko vrata objese zlatan lanac, 
i da ga proglase trećim u kraljevstvu. 

Iste te noći kaldejski kralj Baltazar bf ubi- 
jen. A Darije Medijac preuze kraljevstvo, star 
već šezdeset i dvije godine. 

Daniel u lavljoj 
jami 


Svidjelo se Dariju da postavi nad svojim 
kraljevstvom stotinu i dvadeset satrapa da 
budu nad svim kraljevstvom. Njima na čelo 
stavi tri pročelnika — Daniel bijaše jedan od 
njih — kojima će satrapi polagati račun da 
se ne bi dosađivalo kralju. Daniel se toliko 
isticaše svojim izvanrednim duhom iznad 
pročelnika i satrapa te kralj mišljaše da ga 
postavi nad svim kraljevstvom. 

Tada pročelnici i satrapi stadoše tražiti 
povod, štogod oko državne uprave, zbog čega 
bi mogli optužiti Daniela; ali ne mogoše na 
njemu naći ništa takvo, ništa zbog čega bi ga 
prekorili, jer bijaše vjeran, na njemu ni ne- 
mara ni ogrešenja. 

Ti ljudi rekoše tada: » Nećemo naći nikakva 
povoda protiv Daniela, osim da nađemo nešto 
protiv njega u zakonu njegova Boga.« 

Tada pročelnici i satrapi navališe na kralja 
te mu rekoše: »O kralju Darije, živ bio dovi- 
jeka! Svi pročelnici kraljevstva, predstojnici 
i satrapi, savjetnici i namjesnici složiše se u 
tome da bi trebalo da kralj izda naredbu i 
zabranu: svaki onaj koji bi u roku od trideset 
dana upravio molbu bilo na kojega boga ili 

čovjeka, osim na tebe, o kralju, bit će bačen 
u lavsku jamu. O kralju, potvrdi tu zabranu 
i potpiši naredbu da bude neopoziva prema 
nepromjenljivom medijsko-perzijskom zako- 
nu!« 

Nato kralj Darije potpisa pismo i zabranu. 

Saznavši Daniel da je spis potpisan, otiđe 
u svoju kuću. Prozori gornje sobe bijahu otvo- 
reni prema Jeruzalemu. 'Tu je on tri puta na 
dan padao na koljena blagoslivljajući, moleći 
i hvaleći Boga, kako je uvijek činio. 


Oni ljudi nahrupiše i nađoše Daniela gdje 
moli i zaziva svoga Boga. Tada odoše i pred 
kraljem se pozvaše na kraljevsku zabranu: 
»Zar ti nisi potpisao zabranu prema kojoj će 
svaki onaj koji bi u vremenu od trideset dana 
upravio molbu na nekoga boga ili čovjeka, 
osim na tebe, o kralju, biti bačen u lavsku 
jamu?« 

Kralj odgovori: »Tako je odlučeno po 
nepromjenljivom = medijsko-perzijskom  za- 
konu.« 


DANIEL 6 


Tada rekoše kralju: »Daniel, onaj od izgna- 
nika judejskih, ne mari za tebe, o kralju, ni 
za tvoju zabranu koju si potpisao: tri puta 
na dan obavlja svoju molitvu.« 

Čuvši te riječi kralj se vrlo ražalosti i od- 
luči spasiti Daniela. Sve do sunčeva zalaza 
nastojaše da ga spasi. 

Ali oni ljudi navališe na kralja govoreći: 
»Znaj, o kralju, da prema medijsko-perzij- 
skom zakonu nijedna kraljevska zabrana ili 
odluka ne može biti opozvana!« 


323 


DANIEL 6 


Tada kralj naredi da dovedu Daniela 1 da 
ga bace u lavsku jamu. Kralj reče Danielu: 
»Bog tvoj, kome tako postojano služiš, neka 
te izbavi.« 

Donesoše kamen i staviše ga jami na otvor. 
Kralj ga zapečati prstenom svojim i prstenom 
svojih velikaša, da se ništa ne mijenja za Da- 
niela. 

Kralj se vrati u svoj dvor i provede noć 
ne okusivši jela i ne dopustivši da mu dovedu 
suložnice. Nije mogao usnuti. 

Kralj ustade u ranu zoru, kad se danilo, i 
pođe brzo k lavskoj jami. Kad se primače 
blizu, viknu žalosnim glasom Danielu: »Da- 
niele, slugo Boga živoga, je li te Bog, kome 
postojano služiš, mogao izbaviti od lavova?« 

Daniel odgovori: »O kralju, živ bio dovi- 
jeka! Moj je Bog poslao svog Anđela; zatvorio 
je ralje lavovima, te mi ne naudiše, jer sam 
nedužan pred njim. Pa i pred tobom, o kralju, 
ja sam bez krivice.« 

Kralj se vrlo obradova i naredi da Daniela 
izvade iz jame. Izvadiše Daniela iz jame ne- 
ozlijeđena, jer se bijaše uzdao u svoga Boga. 


Kralj zapovjedi da dovedu one ljude koji 
bijahu optužili Daniela, i da ih bace u lavsku 
jamu, njih, njihove žene i njilovu djecu: i 
prije nego dodirnuše tlo, lavovi ih zgrabiše i 
smrviše im kosti. 

Nato kralj Darije napisa svim plemenima, 
narodima i jezicima što stanuju po svoj ze- 
mlji: »Obilovali mirom! Evo naredbe koju 
donosim: u sv&€mu mojem kraljevstvu neka 
se ljudi boje i neka dršću pred Bogom Da- 
nielovim: 


On je Bog živi, on ostaje dovijeka! 
Njegovo kraljevstvo neće propasti, 
njegovoj vlasti nema kraja! 

On izbavlja i spasava, čini znake i čudesa 
na nebesima i na zemlji! 

On je spasio Daniela iz šapa lavljih!« 


Daniel bijaše sretan za vladanja Darija i 
za vladanja Kira Perzijanca. 

Protoci 1z 
doba progonstva 


Biblija vrlo malo izvješćuje o onih sedam- 
deset godina otkad su Babilonci razorili Je- 
ruzalem pa do obnove Hrama pod Perzijan- 
cima. No ona o tom razdoblju daje ipak neku 
općenitu sliku: Židovi su u dalekim zemljama 
živjeli po svojoj vjeri, a jačali su ih proroci, 
koji su proricali povratak u Sveti Grad. Jedan 
od tih proroka bio je svećenik Ezekiel, koji 
je živio i pisao u Babilonu. 


Godine dvanaeste, desetoga mjeseca, petoga 
dana našeg izgnanstva, dođe k meni (Eze- 
kielu) bjegunac iz Jeruzalema i reče: »Pade 
grad!« ' 

I dođe mi riječ Jahvina: 

»Evo me, sam ću potražiti ovce svoje i sam 
ću ih pasti! Kao što se pastir brine za ovce 
svoje kad se nađe uza stado raspršeno, i ja 
ću se pobrinuti za svoje ovce i skupit ih iz 
svih mjesta u koje se raspršiše u dan oblaka 
i mraka. Izvest ću ih iz naroda, skupit ću ih 
iz zemalja i dovesti ih u zemlju njihovu da 
ih pasem na gorama izraelskim, po svim do- 
linama i travnjacima. 

Što činim, ne činim radi vas, dome Izrae- 
lov, nego radi svetoga imena svojega, koje 

vi oskvrnuste među narodima u koje dođoste. 
Ja ću posvetiti ime svoje veliko koje vi oskvr- 
nuste posred naroda u koje dođoste! I znat 
će narodi da sam ja Jahve — riječ je Jahve 
Gospoda — kad na vama, njima naočigled, 
pokažem svetost svoju. Tada ću vas sabrati 
iz svih naroda i skupiti iz svih zemalja, na- 
trag vas dovesti u vašu zemlju. Poškropit ću 
vas vodom čistom da se očistite. Očistit ću 
vas od svih vaših nečistoća i od svih kumira 
vaših. Dat ću vam novo srce, nov duh uda- 
hnut ću u vas! Izvadit ću iz tijela vašega srce 
kameno i dat ću vam srce od mesa. Duh svoj 
udahnut ću u vas da hodite po mojim zako- 
nima i da čuvate 1 vršite moje naredbe. I na- 
stanit ćete se u zemlju koju dadoh vašim 
ocima, i bit ćete moj narod, a ja ću biti vaš 
Bog.« 

A Slava Jahvina uđe u Dom na vrata koja 
gledaju na istok. Tada me duh podiže i od- 
vede u unutrašnje predvorje. I gle: Dom bi- 
jaše pun Slave Jahvine. I čuh glas koji mi iz 
Doma govori, a kraj mene netko stajaše. I 
reče mi: 

»Sine čovječji, ovo je mjesto mojega prije- 
stolja, ovo je mjesto stopa mojih nogu: ovdje 
ću, posred sinova Izraelovih, prebivati za- 
uvijek. Izraelov dom neće više oskvrnjivati 
moje sveto ime — ni oni ni njihovi kraljevi. 

A ime će gradu unapredak biti: *Jahve je 
ondje.*« 


Ezekiel je uvijek bio svjestan 
Bož je pravednosti i milosti 


»Ako se bezbožnik odvrati od svih grijeha 
što ih počini, i bude čuvao sve moje naredbe 
i vršio zakon 1 pravdu, živjet će i neće umri- 
jeti. Sva njegova nedjela što ih počini bit će 
zaboravljena: zbog pravednosti što je čini, 
Živjet će. Jer, zar je meni do toga da umre 
bezbožnik — riječ je Jahve Gospoda — a ne 
da se odvrati od svojih zlih putova i da živi?« 


Proročanstvo o povratku u Jeruzalem 


Potkraj progonstva živio je u Babilonu ne- 
poznati prorok. Pokatkad ga nazivaju »Dru- 
im Izaijom« (Deuteroizaija), jer njegovi spisi 
čine dio Izaijine knjige. On je navijestio Ži- 
dovima da će njihovo progonstvo doskora 
završiti. Babilon će pasti te predstoji skori 
povratak u Jeruzalem. 


»Tješite, tješite moj narod, 
govori Bog vaš. 
Govorite srcu Jeruzalema, 
vičite mu 
da mu se ropstvo okonča, 
da mi je krivnja okajana. 
Jer iz Jahvine ruke primi 
dvostruko za sve grijebe svoje.« 


Glas viče: »Pripravite Jahvi 
put kroz pustinju. 


IZAIJA 


Poravnajte u stepi 
stazu Bogu našemu. 
Nek se povisi svaka dolina, 
nek se spusti svaka gora i brežuljak. 


Što je neravno, nek se poravna, 
strmine nek postanu ravni. 
Otkrit će se tada Slava Jahvina, 
i svako će je tijelo vidjeti, 
jer Jahvina su usta govorila.« 
Glas nalaže: »Viči!« 
Odgovorih: »Što da vičem?« 
— »Svako je tijelo ko trava, 
ko cvijet poljski sva mu dražest. 
Sabne trava, vene cvijet, 
kad dah Jahvin preko njih prođe. 
Doista, narod je trava. 
Sabne trava, vene cvijet, 
ali riječ Boga našeg ostaje 
dovijeka.« 


Na visoku se uspni goru, 
glasniče radosne vijesti, Sione! 

Podigni snažno svoj glas, 
glasniče radosne vijesti, 

Jeruzaleme! 

Podigni ga, ne boj se, 
reci judejskim gradovima: 
»Evo Boga vašega!« 


Gle, Gospod Jabve dolazi u moći, 
mišicom svojom vlada! 
Evo s njim naplata njegova, 
a ispred njega njegova nagrada. 
Kao pastir pase stado svoje, 
u ruke uzima jaganjce, 
nosi ih u svome naručju, 
i brižljivo njeguje dojilice. 

Povratak 
u Jeruzalem 


(538. pr. Kr.) 


Prve godine perzijskoga kralja Kira, da bi 
se ispunila riječ Jahvina objavljena na Jere- 
mijina usta, nadahnu Jahve perzijskoga kra- 
lja Kira, te on objavi po svemu svojem kra- 
ljevstvu, usmeno i pismeno: 

»Ovako veli perzijski kralj Kir: Sva ze- 
maljska kraljevstva dade mi Jahve, Bog ne- 
beski. On mi naloži da mu sagradim Dom u 
Jeruzalemu, u Judeji. Tko je god među vama 
od svega njegova naroda, Bog njegov bio s 
njim! Neka ide u Jeruzalem u Judeji, i neka 
gradi Dom Jahvi, Bogu Izraelovu, Bogu koji 
stoluje u Jeruzalemu. I gdje god se još zadržao 
ostatak toga naroda, neka ga stanovništvo 
mjesta u kojima boravi podupre srebrom i 
zlatom, imanjem i stokom i dragovoljnim 
prinosima za Dom Božji u Jeruzalemu.« 

Tada ustadoše glavari obitelji Jude i Be- 
njamina, svećenici i leviti, i svi kojima je Bog 
potaknuo duh, i krenuše graditi Dom Jahvin 
u Jeruzalemu. 

I svi su im susjedi pomagali: srebrom, zla- 
tom, darovima u naravi, stokom, dragocje- 
nostima mnogim, osim svega što su drago- 
voljno prilagali. 

Kralj Kir iznese posuđe Jahvina Doma koje 
Nabukonodozor bijaše odnio iz Jeruzalema. 
Sve je to odnio Šešbasar kada se sužnji vra- 
ćahu iz Babilona u Jeruzalem. 

Flram se iznova gradi 


Svi povratnici iz Babilona počeli su, druge 
godine nakon svog povratka u Jeruzalem, 
graditi Jahvin Dom. 

Ali neprijatelji su Judini, narod one ze- 
mlje, plašili Židove i smetali ih u gradnji. 

Podmitili su savjetnike da im ometaju naum: 


tako je bilo za vrijeme perzijskoga kralja 
Kira sve do perzijskoga kralja Darija. 
A Darije izda ukaz da nitko ne smije sme- 

tati Židove u gradnji. Židovske su starješine 
nastavile uspješno graditi po nadahnuću pro- 
roka Hagaja i Zaharije i dovršiše gradnju 
šeste godine vladavine kralja Darija. 


Nebemijina molba kralju 


Povijest Nehemije, sina Hakalijina. Mjese- 
ca Kisleva, dvadesete godine, kad sam bio u 


EsRA 4. 5. 9 


Susi, dođe Hanani, jedan od moje braće, s ne- 
kim ljudima iz Judeje. Ja ih zapitah o Žido- 
vima — o Ostatku što se spasio od sužanjstva, 
i o Jeruzalemu. Oni mi odgovoriše: 


a1 


»Ostatak, oni koji su nakon sužanjstva 
ostali u zemlji, u velikoj su nevolji i sramoti. 
Jeruzalemski je zid sav razoren, a vrata mu 
ognjem spaljena.« 

Kad sam čuo te vijesti, sjedoh 1 zaplakah. 
'Tugovao sam više dana, postio i molio se pred 
Bogom nebeskim. 

A ja bijah tada peharnik kraljev. 

Mjeseca Nisana, dvadesete godine kralje- 
vanja Artakserksova, stajalo je vino pred kra- 
ljem. Uzeh ga i ponudih kralju. Nikada pred 
njim nisam bio tužan. 

Tada mi kralj reče: »Što ti je tužno lice? 
Nisi li možda bolestan? Nije drugo nego je 
tuga u tvome srcu!« 

Ja se veoma uplaših i rekoh kralju: »Neka 
uvijek živi kralj! Kako mi lice ne bi bilo 
tužno, kad je grad gdje su grobovi mojih ota- 
ca razoren, a vrata mu ognjem spaljena?« 

Kralj me upita: »Što, dakle, želiš?« 

Zazvah Boga nebeskoga i odgovorih kralju: 
»Ako je kralju po volji, i ako ti je mio sluga 
tvoj, pusti me da odem u Judeju, u grad gro- 
bova mojih otaca, da ga obnovim.« 


Kralj me upita pred kraljicom, koja je sje- 
dila kraj njega: »Koliko bi trajao tvoj put? 
Kada ćeš se vratiti?« 

Pošto sam utvrdio vrijeme koje je odgo- 
varalo kralju, pusti me da odem. 

Još rekoh kralju: »Ako je kralju po volji, 
mogao bih ponijeti pisma upraviteljima s onu 
stranu Rijeke, da me propuste do Judeje; i 
pismo Asafu, nadgledniku kraljeve šume, da 
mi dadne drva za gradnju vrata na tvrđi 
Hrama, za gradski bedem i za kuću u kojoj 
ću se nastaniti.« 


NEHEMIJA 1. 2 


I dade mi kralj, jer dobrostiva ruka Boga 
moga bijaše nada mnom. 

I dođoh tako k upraviteljima s onu stranu 
Rijeke i dadoh im kraljeva pisma. A kralj 
posla sa mnom časnike i konjanike. 

Kad to ču Sanbalat, Horonac, i sluga To- 
bija, Amonac, bl im vrlo mrsko što je došao 
čovjek da se zauzme za dobro Izraelaca. 

Stigavši u Jeruzalem, ostadoh ondje tri 
dana. Zatim ustah noću, u pratnji nekoliko 
ljudi, nikomu ne povjerivši što mi je Bog moj 
nadahnuo da učinim za Jeruzalem; a nisam 
imao druge životinje osim kljuseta na kojem 
sam jahao. Iziđoh, dakle, noću na Dolinska 
vrata i uputih se Zmajevskom izvoru, a zatim 
prema Smetlišnim vratima: razgledao sam je- 
ruzalemski zid gdje je bio razoren i vrata 
koja su bila spaljena. Nastavio sam put prema 
Izvorskim vratima i Kraljevskom ribnjaku, 
ali nisam našao prolaza za životinju na kojoj 
sam jahao. Uspeo sam se zato noću uz Potok, 
i dalje razglćdajući zid, i ponovo sam ušao 
na Dolinska vrata. Tako sam se vratio, a da 
savjetnici nisu primijetili kamo sam otišao i 
što sam učinio. 


Zid se ponovno diže 


Sve do sada nisam ništa rekao Židovima: 
ni svećenicima ni velikašima, ni savjetnicima 
niti drugima nadstojnicima. 

Tada im rekoh: »Vidite u kakvoj smo ne- 
volji: Jeruzalem je u ruševinama, a vrata mu 
spaljena. Hajte, sagradimo jeruzalemski zid, 
da više ne budemo izloženi ruglu.« 

I objasnih im kako je dobrostiva ruka Boga 
moga bila nada mnom, a saopćih im 1 riječi 
koje mi kralj bijaše rekao. 

»Ustanimo — povikaše oni — i gradimo!« 
I ukrijepiše im se ruke na dobro djelo. 

Na te vijesti počeše nam se rugati Sanbalat, 
Horonac, i sluga Tobija, Amonac, i Gešem, 
Arapin. Prezrivo su nam govorili: »Što radite 
ovdje? Hoćete li se pobuniti protiv kralja?« 

Ali im ja odgovorih ovim riječima: »Ne- 
beski će nam Bog dati da uspijemo. Mi, sluge 
njegove, ustasmo da gradimo. A vi nemate ni 
dijela, ni prava, ni spomena u Jeruzalemu.« 

NEHEMIJA 2. 3 


Kada su Sanbalat, Tobija, Arapi, Amonci 
i Ašdođani čuli da napreduje popravljanje 
jeruzalemskih zidova — jer su se počele za- 
tvarati pukotine — veoma se ražestiše. Za- 
kleše se svi zajedno da će napasti Jeruzalem 
i da će nas smesti. 

Mi smo tada zazvali Boga našega i posta- 
vljali smo dnevnu i noćnu stražu da bismo 
zaštitili grad. 

A Židovi govorahu: »Snage su nosačima 
klonule, a ruševina je mnogo: nećemo nikada 
stići sagraditi zida!« 

A naši neprijatelji rekoše: »Uvući ćemo se 
među njih, prije nego što doznaju i opaze 


334 


nas: tada ćemo ih poubijati i tako osujetiti 
pothvat!« 

A kad bi došli Židovi koji žive kraj njih, 
po deset bi nas puta upozoravali: »Idu protiv 
vas iz svih mjesta u kojima stanuju!« 

Postavili smo se u nizinama, iza zida i na 
goletima; rasporedio sam narod po rodovima, 
s mačevima, kopljima i lukovima. Kad sam 
vidio kako se boje, ustao sam i objavio veli- 
kašima, odličnicima i ostalom narodu ovo: 
»Ne bojte se ovih ljudi! Mislite na Gospoda, 
velikoga i strašnoga, i borite se za svoju braću, 
za sinove i kćeri svoje, za žene i kuće svoje!« 

Kad su naši neprijatelji čuli da smo oba- 


viješteni i da je Bog osujetio njihovu osnovu, 
mogli smo se vratiti k zidu, svaki svome 
poslu. 

Ali je od toga dana samo polovica mojih 
momaka obavljala posao, a ostali su držali 
koplja, štitove, lukove i oklope, a glavari sta- 
jali iza doma Judina, koji je gradio zid. I 
nosači tereta držali su oružje: jednom je ru- 
kom svaki radio svoj posao, a u drugoj mu 
bilo oružje. Svaki je od graditelja, dok je 
radio, nosio mač pripasan uz bok. Trubač je 
stajao kraj mene. 

Rekao sam velikašima, odličnicima i osta- 
lom narodu: »Posao je velik i zamašan, a mi 


NEHEMIJA 4. 6 


se rasuli po zidu, daleko jedni od drugih: 
skupite se oko nas na mjesto gdje čujete glas 
trube, a Bog naš borit će se za nas.« 

Tako smo obavljali posao od rane zore do 
prvih zvijezda. Polovica je. bila naoružana 
kopljima. U to sam vrijeme još rekao narodu: 
»Svaki sa svojim slugom neka noćuje u Je- 
ruzalemu: po redu ćemo noću stražariti, a 
danju raditi.« 

Ni ja, ni moja braća, ni moji momci, ni 
stražari koji su me pratili, nismo skidali 
svojih haljina, svatko je držao pri ruci svoje 
oružje. 

Zid je završen za pedeset i dva dana. 


Psalmi radosti 


Psalmi su bili pjesmarica i molitvenik Hrama, 
osobito nakon povratka u Jeruzalem. I do 
danas su oni ostali molitvenik za Židove i 
kršćane. Psalam 126. napisan je kao pjesma 
dolaska kući, za proslavu povratka u Jeru- 
zalem. 


Psalam 23 


Jahve je pastir moj: 
ni u čem ja ne oskudijevam; 
na poljanama zelenim 
on mi daje odmora. 
Na vrutke me tibane vodi 
i krijepi dušu moju. 
Stazama pravim on me upravlja 
radi imena svojega. 
Pa da mi je i dolinom smrti proći, 
zla se ne bojim, jer si ti sa mnom. 
Tvoj štap i palica tvoja 
utjeba su meni. 
Trpezu preda mnom prostireš 
na oči dušmanima mojim. 


PSALMI 23. 24 


Uljem mi glavu mažeš, 
čaša se moja prelijeva. 

Dobrota i milost pratit će mene 
sve dane života moga. 

U Jabvinu ću domu prebivati 
kroz dane mnoge. 


Psalam 24 


Svečani Jahvin ulazak u Svetište 


Jahvina je zemlja i sve na njoj, 
svijet 1 svi koji na njemu žive. 
On ga na morima utemelji 
i na rijekama učvrsti. 
Tko će uzići na Goru Jahvinu, 
tko će stajati na svetom mjestu njegovu? 
Onaj u koga su ruke čiste i srce nedužno; 
duša mu se ne predaje ispraznosti, 
i ne kune se varavo. 
On blagoslov prima od Jahve 
i nagradu od Boga, Spasitelja svoga. 
Takav je naraštaj onih koji traže njega, 
koji traže lice Boga Jakovljeva. 
»Podignite vrata, nadvratnike svoje, 
dižite se, dveri vječne, 
da uniđe Kralj slave!« 
»Tko je taj Kralj slave?« 
»Jabve silan i junačan, 
Jahve silan u boju!« 
»Podignite, vrata, nadvratnike svoje 
dižite se, dveri vječne, 
da uniđe Kralj slave!« 
»Tko je taj Kralj slave!« 
»Jahve nad Vojskama — on je Kralj slavel« 

PSsALMA 100, 126 


Psalam 100 


Poziv na Božju hvalu 


Kliči Jahvi, zemljo sva! 
Služite Jahvi u veselju! 
Pred lice mu dođite 
s radosnim klicanjem! 
Znajte da je Jahve Bog: 
on nas stvori, i mi smo njegovi, 
njegov smo narod i ovce paše njegove. 
Uđite s hvalama na vrata njegova, 
u dvore njegove s pjesmama; 
hvalite ga, ime mu slavite! 
Jer dobar je Jahve, 
dovijeka je ljubav njegova, 
od koljena do koljena vjernost njegova. 


Psalam 126 


Pjesma povratnika 


Kad Jabve vraćaše sužnjeve sionske, 
bilo nam je ko da snivamo. 
Usta nam bjehu puna smijeha, 
a jezik klicanja. 
Među poganima tad se govorilo: 
»Velika im djela Jahve učinil« 
Velika nam djela učini Jahve: 
opet smo radosni! 
Vrati, o Jahve, sužnjeve naše 
ko potoke negepske! 
Oni koji siju u suzama, 
Žanju u pjesmi. 
Išli su plačući 
noseći sjeme sjetveno: 
vraćat će se s pjesmom 
noseći snoplje svoje. 

Izvještaj o Joni 


Stari zavjet završava djelomičnom obno- 
vom Jeruzalema pod vodstvom Ezre i Ne- 
hemije. O vremenu nakon toga, dakle o 
razdoblju pod grčkom i rimskom vlašću, kad 
je Stari zavjet dobio današnji oblik, izvješćuje 
Biblija vrlo malo. 

Kada je napisana Knjiga o Joni, ne može 
se sa sigurnošću utvrditi. To je knjiga koja je 
među posljednjima ušla u bebrejsku Bibliju. 
Iako je to jedna od najkraćih knjiga Biblije, 
smatra se veoma značajnom. Između redaka 
govori o Božjoj ljubavi prema svim ljudima, 
pa i prema ljudima iz Ninive, dakle poga- 
nima, koje su Židovi mrzili. 


Riječ Jahvina dođe Joni, sinu Amitajevu: 
»Ustani, reče mu, idi u Ninivu, grad veliki, 
i propovijedaj u njemu, jer se zloća njihova 
popela do mene.« 

A Jona ustade da pobjegne u Taršiš, da- 
leko od Jahve. Siđe u Jafu i nađe lađu što 
je plovila u Taršiš. Plati vozarinu i ukrca se 
da otplovi s njima u Taršiš, daleko od Jahve. 

Ali Jahve podiže na moru silan vjetar, i 
nastade nevrijeme veliko na moru, te mišljahu 
da će se lađa razbiti. Uplašiše se mornari; 
svaki zazva svoga boga, i da bi je olakšali, 
stadoše iz lađe bacati tovar što bijaše u njoj. 

Jona pak bijaše sišao na dno lađe, legao 
i zaspao tvrdim snom. 

Zapovjednik lađe pristupi mu i reče: »Što 
spavaš kao zaklan? Ustaj i prizivlji Boga 
svojega! Možda će nas se sjetiti Bog taj da 
ne poginemo.« 

Potom rekoše jedni drugima: »Hajde da 
bacimo ždrijeb, da vidimo od koga nam dođe 
ovo zlo.« 

Baciše ždrijeb, i pade ždrijeb na Jonu. Oni 
mu onda rekoše: »Kaži nam: zbog koga nas 
ovo zlo snađe, kojim se poslom baviš, odakle 
dolaziš, iz koje si zemlje i od kojega naroda?« 

On im odgovori: »Ja sam Hebrej i štujem 
Jahvu, Boga nebeskoga, koji stvori more i 
zemlju.« 


JONA 1 


V\ Ljudi se uplašiše veoma i rekoše mu: »Što 
si to učinio!« Jer bijahu doznali da on bježi 
od Jahve — sam im je to pripovjedio. Oni 
ga zapitaše: »Što da učinimo s tobom da nam 
se more smiri?« Jer se more sve bješnje dizalo. 

On im odgovori: »Uzmite me i bacite u 
more, pa će vam se more smiriti, jer znam 
da se zbog mene diglo na vas ovo veliko ne- 
vrijeme.« 

JONA 1-3 


Ljudi uzeše veslati ne bi li se primakli ko- 
pnu, jer se more sve bješnje dizalo protiv 
njih. Tad zazvaše Jahvu i rekoše: »Ah, Jahve, 
ne daj da poginemo zbog života ovoga čo- 
vjeka i ne svali na nas krv nevinu, jer ti si 
Jahve: činiš kako ti je milo.« 

I uzevši Jonu, baciše ga u more — i more 
presta bjesnjeti. 

Tada velik strah Jahvin obuze ljude, te 
prinesoše žrtvu Jahvi i učiniše zavjete. 

Jahve zapovjedi velikoj ribi da proguta 
Jonu. Tri dana i tri noći ostade Jona u ribljoj 
utrobi. Iz utrobe riblje stade Jona moliti Ja- 
hvu, Boga svojega. 

Tada Jahve zapovjedi ribi, i ona izbljuva 
Jonu na obalu. 


Riječ Jahvina dođe Joni drugi put: »Usta- 
ni, reče mu, idi u Ninivu, grad veliki, i pro- 
povijedaj u njemu što ću ti reći.« 

Jona ustade i ode u Ninivu, kako mu Jahve 
zapovjedi. Niniva bijaše grad velik do Boga 
— tri dana hoda. Jona prođe gradom dan 
hoda, propovijedajući: »Još četrdeset dana, i 
Niniva će biti razorena.« 

Ninivljani povjerovaše Bogu; oglasiše post 
i obukoše se u kostrijet, svi od najvećega do 
najmanjega. 

Glas doprije do kralja ninivskoga: on usta- 
de s prijestolja, skide plašt sa sebe, odjenu 
se u kostrijet i sjede u pepeo. Tada se po od- 
redbi kralja i njegovih velikaša oglasi i objavi 
u Ninivi: »Ljudi i stoka, goveda i ovce da 


ne okuse ništa, ni da pasu, ni da vodu piju. 
Nego i ljudi i stoka da se pokriju kostrijeću, 
da glasno Boga zazivlju i da se obrati svatko 
sa svojega zlog puta i nepravde koju je činio. 
Tko zna, možda će se povratiti Bog, smilo- 


vati se i odustati od ljutoga svog gnjeva da ne 
izginemo?« 

Bog vidje što su činili: da se obratiše od 
svojega zlog puta. I sažali se Bog zbog ne- 
sreće kojom im bijaše zaprijetio, i ne učini. 

JONA 4 


Bog ublažuje Joninu srdžbu 


Joni bi veoma krivo, i rasrdi se. I ovako 
se pomoli Jahvi: »Ah, Jahve, nisam li ja to 
slutio dok još u svojoj zemlji bijah? Zato sam 
htio prije pobjeći u Taršiš; jer znao sam da 
si ti Bog milostiv i milosrdan, spor na gnjev 
i bogat milosrđem, i da se nad nesrećom brzo 
sažališ. Sada, Jahve, uzmi moj Život, jer mi 
je bolje umrijeti nego Živjeti.« 

Jahve odgovori: »Srdiš li se ti s pravom?« 

Jona iziđe iz grada i sjede s istoka gradu; 
načini ondje kolibu i sjedne pod njom u hlad 
da vidi što će biti od grada. 

A Jahve Bog učini da izraste skočac nad 
Jonom i pruži sjenu njegovoj glavi, te da ga 
izliječi od zlovolje. Jona se skočcu veoma 
obradova. 

Ali sutradan, u osvit zore, Bog zapovjedi 
crvu da podgrize skočac, i on usahnu. Kad 
je ogranulo sunce, posla Bog vruć istočni 
vjetar; sunce je palilo glavu Joninu, te je 
sasvim klonuo. Poželje umrijeti i reče: »Bolje 
mi je umrijeti nego živjeti.« 

Bog upita Jonu: »Srdiš li se s pravom zbog 
skočca?« 

On odgovori: »Da, s pravom sam ljut na- 
smrt.« 

Jahve mu reče: »Tebi je žao skočca oko 
kojega se nisi trudio, nego je u jednu noć 
nikao i u jednu noć usahnuo. A meni da ne 
bude žao Ninive, grada velikoga, u kojem 
ima više od sto i dvadeset tisuća ljudi koji 
ne znaju razlikovati desno i lijevo, a uz to i 
mnogo životinja!« 

Makabejski mučenici 


U posljednjim vjekovima prije rođenja 
obećanog Mesije došla je Palestina pod sirsko 
gospodstvo. Pod kraljem Antiobom IV (175— 
—163. pr. Kr.). Židovi su izgubili pravo da 
upravljaju samima sobom i da slobodno is- 
povijedaju vjeru. U tom razdoblju, kad nije 
bilo vjerske slobode, u doba progona, zatajio 
je velik dio Židova. Herojski primjer svoje 
vjernosti Zakonu i vjeri otaca dala je uz pi- 
smoznanca Eleazara prije svega jedna maka- 
bejska majka sa svojih sedam sinova. Muče- 
ništvo se odigralo u Antiohiji. 


Uhvatiše tako i sedmoricu braće zajedno 
s njihovom majkom. Kralj naredi da ih biju 
bičevima i volovskim žilama: htio ih je pri- 
siliti da jedu zabranjeno svinjsko meso. 

Jedan od njih progovori u njihovo ime: 
»Što nas želiš pitati i od nas saznati? Radije 
ćemo umrijeti nego da prestupimo zakone 
svojih otaca!« 

Izvan sebe od bijesa, kralj zapovjedi da 
se užare tave i kotlovi. Kad ih užariše, za- 
povjedi da se, na očigled ostale braće i majke, 
odreže jezik onomu koji je u njihovo ime go- 
vorio, da mu se s glave oguli koža i odsijeku 
udovi. Osakativši ga posvema, zapovjedi da 
ga još živa primaknu vatri i prže na tavi. 
Dok se para s tave širila nadaleko, drugi se 
uzajamno poticali s majkom da junački umru. 

Kad je prvi tako preminuo, dovedoše dru- 
goga na mučenje. Pošto su mu s glave ogulili 

kožu s kosom, upitaše ga: »Hoćeš li jesti svi- 
njetine prije nego ti ud po ud izmučimo ti- 
jelo?« 

On odgovori jezikom svojih otaca: »Neću!« 

Zato su i njega podvrgli mučenju kao i 
prvog. 

Izdišući reče: »Ti nam, zlikovče, oduzimaš 
sadašnji život, ali će nas Kralj svijeta, zato 
što umiremo za njegove zakone, uskrisiti na 
život vječni.« 

Poslije njega mučili su trećega. On spremno 
isplazi jezik kad su zatražili i hrabro pruži 
ruke. Junački reče: »Od Neba sam primio 
ove udove, ali ih zbog njegovih zakona pre- 
zirem, i nadam se da ću ih od njega natrag 
dobiti.« : 

I sam kralj i njegova pratnja zadiviše se 
hrabrosti mladića koji je prezirao muke. 

Jednako su hrabro umrla i slijedeća tri 
brata. 

Poslije toga doveli su šestoga, koji pred 
smrt reče: »Ne zavaravaj se ludo; mi ovo 
trpimo zbog sebe, jer smo sagriješili protiv 
svog Boga, i odatle nam sva ova strahota. 
Ali nemoj misliti da ćeš izbjeći kazni ti koji 
se drsko boriš protiv Boga.« 

Nadasve vrijedna udivljenja i dostojna svi- 
jetle uspomene bijaše majka, koja je u jednom 
jedinom danu gledala smrt svojih sedam si- 
nova: veledušno je to podnijela zato što se 

ufala u Gospodina. Svakoga od njih poticala 
je jezikom otaca. Puna plemenitih osjećaja, 
ona je svoju ženstvenost oživljavala muškom 
hrabrošću. 

Najmlađega joj sina poče kralj ne samo 
riječima poticati nego mu se i zaklinjati i 
uvjeravati ga da će ga obogatiti i usrećiti, 
sprijateljit će se s njim 1 povjerit mu visoke 
službe ako se odrekne pradjedovskih predaja. 

Kako mladić za to nije ništa mario, kralj 
dozove majku i uze je nagovarati neka mla- 
diću savjetuje da sebi spasi život. Poslije 
duga nagovaranja pristala je da savjetuje sina. 
Sagnula se k njemu pa je, zavaravajući okrut- 
nog silnika, ovako progovorila jezikom svojih 
otaca: 

»Sinko moj, smiluj se meni koja sam 
te devet mjeseci nosila u utrobi i dojila te 
tri godine, zatim te othranila i podigla do 

sadašnje dobi i odgojila. Molim te, dijete, po- 
gledaj nebo i zemlju i sve što je na njima, i 
znaj da je sve to Bog načinio ni od čega, i 
da je tako nastao i ljudski rod. Ne boj se 
toga krvnika, nego budi dostojan svoje braće 
i prihvati smrt, da te s tvojom braćom u vri- 
jeme milosti opet nađem!« 

Tek što je svoje dorekla, mladić reče: »Što 
čekate? Ne pokoravam se kraljevoj zapovi- 
jedi, nego se pokoravam zapovijedi Zakona 
što ga našim ocima dade Mojsije. A ti, zače- 
tniče svake zloće protiv Hebrejaca, nipošto 
nećeš izbjeći ruci Božjoj.« 

Sav izvan sebe, kralj se na ovoga razbje- 
snio još 1 više nego na druge: napose je gorko 
osjećao tu porugu. Tako je i ovaj preminuo 
a da se nije okaljao, pun pouzdanja u Gospo- 
dina. Posljednja je, poslije svojih sinova, 
umrla majka. 


Proricanja budućnosti 


Kod mnogih proroka Starog zavjeta stalno 
se javlja misao koja je izražena u izvještaju 
o Joni. Ona kaže da je Božja ljubav osobna 
i sveobuhvatna. Osobna — jer se odnosi na 
narod Izraela i Judeje, s kojim je Bog u doba 
Mojsija sklopio Savez; sveobuhvatna pak jer 
time nije vezana na neki određeni narod, ni 
na vrijeme, ni na mjesto. 

Sveobuhvatna ljubav Božja dolazi do izra- 
žaja u slijedećim Mihejevim odlomcima, u 
kojima prorok navješćuje dane slobode, dane 
kad će svi narodi u miru slaviti Boga. 

Osobna ljubav Božja biva očitom na dru- 
gom mjestu, gdje najprije govori Bog, a zatim 
izraelski narod, i konačno, u posljednjem sti- 
bu, sam Mihej. Njegove riječi sadržavaju 
ukratko nauku svih proroka. Bog ne traži od 
svoga naroda žrtve, već život u pravičnosti, 
dobroti i miru. 


Dogodit će se na kraju dana: 
Gora Doma Jahvina 

bit će postavljena vrh svih gora, 
uzvišena iznad svih bregova. 

K njoj će se stjecat svi narodi, 
nagrnut će mnoga plemena i reći: 

»Hajde, uziđimo na Goru Jahbvinu, 
u Dom Boga Jakovljeva! 


On će nas naučit svojim putovima, 
i hodit ćemo stazama njegovim. 
Jer će sa Siona Zakon izaći, 
riječ Jahvina iz Jeruzalema.« 
On će upravljati mnogim pučanstvima 
i bit će sudac moćnim narodima. 
Svoje će mačeve prekovati u ralice, 
a svoja koplja u radne srpove. 
Narod na narod neće mača dizati 
niti će se više za rat vježbati. 


»Narode moj, što sam ti učinio? 
Čime sam te zamorio? Odgovori mi. 

Ja sam tebe izveo iz zemlje egipatske, 
izbavio te iz kuće ropstva; 

poslao sam pred tobom Mojsija, 
Arona i Mirjamu.« 


»S čime ću doći pred Jahvu, 

boću li pasti ničice pred Bogom Svevišnjim? 
Hoću li doći preda nj sa žrtvom paljenicom, 

s teocima od jedne godine? 


»Objavljeno ti je, čovječe, što je dobro, 
Sto Jahve traži od tebe: 

samo činiti pravicu, 
milosrđe ljubiti 

i smjerno sa svojim Bogom boditi.« 

NOVI 
ZAVJET 


ISUSOVO 
djetinjstvo 


Zaharija 1 
Elizabeta 


U dane Heroda, kralja Judeje, živio je 
neki svećenik imenom Zaharija iz razreda 
Abijina. Žena mu bijaše od kćeri Aronovih, 
a zvala se Elizabeta. Oboje su bili pravedni 
pred Bogom vršeći besprijekorno sve zapo- 
vijedi i odredbe Gospodnje. No nisu imali 
djeteta, jer je Elizabeta bila nerotkinja, a 
oboje su bili već poodmakli u godinama. 

Dok je Zaharija jednom prema rasporedu 
svoga razreda obavljao svećeničku službu 
pred Bogom, zapadne ga prema bogoslužnom 
običaju te bude ždrijebom izabran da uđe 
u svetište Gospodnje i prinese tamjan. Dok 
se prinosio tamjan, sve je ono mnoštvo sta- 
jalo vani i molilo. 

Kad gle, ukaza mu se anđeo Gospodnji. 
Stajao je s desne strane žrtvenika za tamjan. 
Ugledavši ga, Zaharija se sav smete i strah 
ga spopade. 

No anđeo mu reče: »Ne boj se, Zaharija! 
Uslišana ti je molitva. Tvoja će ti žena Eli- 
zabeta roditi sina, i dat ćeš mu ime Ivan. 
Bit će ti na radost i veselje, i rođenje će 
njegovo mnoge obradovati, jer će biti velik 
pred Gospodinom. Ni vina ni drugog opojna 
pića neće piti. Bit će pun Duha Svetoga već 
od majčine utrobe. Mnoge će sinove Izraelove 
obratiti Gospodinu Bogu njihovu. Stupat će 
pred njim u duhu i sili Ilijinoj, da okrene 

srce otaca k sinovima i nepokorne k razu- 
mnosti pravednih te pripravi Gospodinu 
narod spremljen.« 

Nato Zaharija reče anđelu: »Po čemu ću 
ja to raspoznati? Star sam i žena mi je 
poodmakla u godinama.« 

Anđeo mu odgovori: »Ja sam Gabrijel, 
koji stojim pred Bogom. Poslan sam da go- 
vorim s tobom i da ti donesem ovu radosnu 
poruku. I evo, budući da nisi vjerovao 
mojim riječima, koje će se ispuniti u svoje 
vrijeme, zanijemjet ćeš i nećeš moći govoriti 
sve do onog dana dok se to ne zbude.« 

Narod je međutim iščekivao Zahariju i 
čudio se što se toliko zadržao u svetištu. 
Kad je napokon izišao, nije im mogao ništa 
reći, pa zaključiše da je u Svetištu imao 
viđenje. Nastojao im se doduše izraziti zna- 
kovima, ali ostade nijem. 


Kad se navršiše dani njegove svete službe, 
vrati se svojoj kući. Nakon tih dana zače 
Elizabeta, njegova žena. Brižljivo se krila 
pet mjeseci govoreći u sebi: »Evo što mi 
učini Gospodin! U ove se dane udostojao 
pogledati na me, da skine s mene sramotu 
među ljudima!« 

Anđeo se 
javlja Mariji 


U šestom mjesecu posla Bog anđela Ga- 
brijela u galilejski grad, koji se zove Na- 
zaret, k djevici zaručenoj s mužem iz kuće 
Davidove koji se zvao Josip. A djevica se 
zvala Marija. 

Unišavši k njoj reče: »Zdravo, milosti 
puna! Gospodin s tobom! Blagoslovljena ti 
nad svim ženama!« 

Ona se sva smela na tu riječ i pitala se 
kakav bi to bio pozdrav. 

No anđeo joj reče: »Ne boj se, Marijo! 
Našla si milost kod Boga. Evo, začet ćeš i 
roditi sina i dat ćeš mu ime Isus. On će biti 
velik i zvat će se Sin Svevišnjega. Njemu 
će Gospod Bog dati prijestolje Davida, nje- 
gova oca, i kraljevat će nad domom Jako- 
vljevim dovijeka, i njegovu kraljevstvu neće 
biti svršetka. 

Nato Marija reče anđelu: »Kako će to 
biti, kad ja ne poznajem muža?« 

Anđeo joj odgovori: »Duh Sveti će saći 
nad tebe, i sila će te Svevišnjega osjeniti. 
Zato će se i ono Sveto što ćeš ti roditi zvati 
Sin Božji. A evo, i tvoja je rođakinja Eli- 
zabeta začela sina u svojoj starosti, i premda 
je zovu nerotkinjom, ovo joj je već šesti 
mjesec. Ta nema toga što bi Bogu bilo ne- 
moguće!« 

Nato Marija reče: »Evo službenice Go- 
spodnje, neka mi bude po tvojoj riječi!« 

I anđeo otiđe od nje. 

Tih istih dana ustade Marija i pohiti u 
brda, u grad Judin. Uđe u Zaharijinu kuću 

i pozdravi Elizabetu. I gle, čim Elizabeta 
začu Marijin pozdrav, zaigra joj čedo u 
utrobi. I napuni se Elizabeta Duha Svetoga 
i povika iz svega glasa: 

»Blagoslovljena ti nad svim ženama i bla- 
goslovljen plod utrobe tvoje! Otkuda meni 
to da majka Gospodina mojega dođe k meni? 
Ta gle! Čim mi u ušima zazvoni glas po- 
zdrava tvojega, zaigra mi od radosti čedo 
u utrobi. O da! Blažena ti koja si vjerovala 
da će se ispuniti što ti je rekao Gospodin!« 

Tada Marija reče: 


»Veliča duša moja Gospodina! 
Pun radosti klikće dub moj 
u Bogu Spasitelju mojemu: 
što milostivo pogleda neznatnost službenice 
svoje! 
Gle, odsad će me zvati blaženom sva 
pokoljenja, 
jer mi učini velike stvari Svesilni — 
sveto je Ime njegovo! 
I milosrđe njegovo prati s koljena na koljeno 


one koji ga se boje. 


Pokaza snagu mišice svoje, 
rasprši nadute ohola srca. 

Silne poskida s prijestolja, 
visoko podiže neznatne. 

Gladne nasiti dobrima, 


bogate otpusti prazne. 
Priteče u pomoć Izraelu, sluzi svojemu, 


sjetivši se milosrđa svojega, 
kao što obeća ocima našim — 
Abrahamu i potomstvu njegovu dovijeka.« 


Poslije toga ostade Marija s Elizabetom 
oko tri mjeseca, a onda se vrati kući. 


353 


LUKA 1 


Rođenje Ivana 
Krstitelja 


Elizabeti se međutim navršilo vrijeme da 
rodi. I porodi sina. Kad su njezini susjedi 
i rođaci saznali da joj je Gospodin iskazao 
svoje veliko milosrđe, radovahu se s njome. 
Osmog se dana sakupiše da obrežu dječaka. 
Htjedoše ga prozvati imenom njegova oca 
— Zaharija. 

Mati se njegova usprotivi tome govoreći: 
»Nipošto! Zvat će se Ivan!« 

Rekoše joj na to: »Ta nikoga nema od 
tvoje rodbine koji bi se tako zvao.« 

Upitaju tada znakovima oca kojim ga ime- 
nom želi prozvati. 

On zatraži pločicu i napisa govoreći: »Ivan 
mu je ime!« 

Svi se tome začude, a njemu se u taj mah 
otvoriše usta i jezik, i poče govoriti blago- 
slivljajući Boga. Strah obuze sve njihove su- 
sjede, a po svim su se onim brdima judejskim 
razglašavali svi ti događaji. 

I koji god su čuli, pohraniše to u srce 
pitajući se: »Što'li će biti od ovoga djeteta?« 

Uistinu, ruka Božja bijaše s njime. 

Tada se Zaharija, njegov otac, napuni 
Duha Svetoga i stade prorokovati govoreći: 


»Blagoslovljen Gospodin Bog Izraelov 
što je pohodio i otkupio narod svoj! 
Podigao nam je silu spasenja 
u domu Davida sluge svojega. 

Kao što je obećao na usta svetih proroka svojih 
sve od pradavnih vremena: 
da će nas spasiti od neprijatelja naših 
i od ruke sviju koji mrze na nas; 
da će iskazati milosrđe ocima našim, 
Saveza se svetoga sjetiti svojega — 
zakletve kojom se zakleo Abrabamu, ocu 
našemu, 
da će nam dati, 
da ma izbavljeni iz ruku neprijatelja svojih 
služimo bez straba 
u svetosti i pravednosti pred njim 
kroza sve dane života svojega. 
A ti, dijete, zvat ćeš se prorok Svevišnjeg, 
jer ćeš ići pred Gospodinom da mu pripraviš 
putove 
učeći narod njegov znanju spasenja 
po otpuštenju grijeba njihovih: 
darom premilosrdna srca Boga našega, 
po kojem će nas pohoditi Mlado Sunce 
s visine 
da prosvijetli one koji sjede u tami i sjeni 
smrti, 
da upravi noge naše na put mira.« 


Dječak je međutim rastao i duhom se 
jačao. Boravio je u pustinji sve do dana 
svoga javnog nastupa pred Izraelom. 


Rođenje Isusovo 


U one dane iziđe naredba cara Augusta 
da se izvrši popis svega svijeta. Bijaše to 
prvi popis, izvršen za Kvirinijeva upravlja- 
nja Sirijom. I svi su išli na popis, svaki u 
svoj grad. 

Tako i Josip iz Galileje, iz grada Naza- 
reta, jer je bio iz kuće i loze Davidove, 
uziđe u Judeju — u grad Davidov, koji se 
zove Betlehem, i pođe na popis s Marijom, 
svojom ženom koja bijaše trudna. 

I dok su bili ondje, navršilo joj se vrijeme 
da rodi. I porodi svoga prvorođenca, povi 
ga u pelenice i položi u jasle jer za njih ne 
bijaše mjesta u gostionici. 

U tom su kraju boravili pastiri. Noćili bi 
pod vedrim nebom i naizmjence čuvali stada. 
I gle! Anđeo Gospodnji stade iznad njih, i 
slava ih Gospodnja obasja! Silno se pre- 
strašiše. 

No anđeo im reče: »Nemojte se bojati! 
Evo, javljam vam veselu vijest o velikoj ra- 
dosti za sav narod! Danas vam se u gradu 
Davidovu rodio Spasitelj, koji je Krist Go- 
spodin. I evo vam znaka! Naći ćete novo- 
rođenče povijeno u pelenice i položeno u 
jasle.« 

I odjednom se anđelu pridruži silna ne- 
beska vojska pjevajući hvale Bogu i govo- 
reći: 

»Slava na visinama Bogu, a na zemlji mir 
ljudima dobre volje!« 

Čim anđeli otiđoše od njih na nebo, pa- 
stiri stanu poticati jedan drugoga: »Hajdemo 
dakle u Betlehem! Pogledajmo, kakav se to 
zbio događaj, s kojim nas je upoznao Go- 
spodin.« 

I pohite žurno i nađu Mariju i Josipa i 
novorođenče gdje leži u jaslama. Kad sve to 
vidješe, ispripovjediše što im je bilo rečeno 
o djetetu. A svi koji su to čuli u čudu su se 
divili tome što su im pripovijedali pastiri. 

Marija je brižno čuvala sve ove događaje 
i razmišljala o njima u svom srcu. 

Pastiri se zatim vratiše slaveći i hvaleći 

Boga za sve što su čuli i vidjeli, kako im je 
bilo rečeno. 

Kad se navršilo osam dana, te je dječaka 
trebalo obrezati, dadoše mu ime Isus, kako 
ga je nazvao anđeo prije njegova začeća. 


Prikazanje u Framu 


Kad se zatim, prema Mojsijevu Zakonu, 
navršiše dani njihova čišćenja, donesoše ga u 
Jeruzalem, da ga prikažu Gospodinu — kao 
što to piše u Zakonu Gospodnjem: Svaki mu- 
Ski prvorođenac ima biti posvećen Gospodinu! 
— i da prinesu žrtvu, kako je to rečeno u 
Zakonu Gospodnjem, to jest par grlica ili 
dva golubića. 

Živio je tada u Jeruzalemu čovjek po ime- 
nu Šimun. Bio je to čovjek pravedan i bogo- 
bojazan, koji je iščekivao utjehu Izraelovu, 
i Duh Sveti bijaše u njemu. Objavio mu je 
Duh Sveti da neće vidjeti smrti dok ne vidi 
Krista Gospodnjega. Ponukan Duhom dođe 
u hram, i kad roditelji unesoše dijete Isusa 
da obave što propisuje Zakon, primi ga on 
u naručje, blagoslovi Boga i reče: 


»Sada, Gospodine, otpusti slugu svojega 
po riječi svojoj u miru 
jer vidješe oči moje 
spasenje tvoje 
koje si pripravio 
pred licem svih naroda: 
Svjetlo — narodima poganskim na 
prosvjetljenje, 
a Izraelu, narodu tvome, na slavu!« 


Njegov otac i majka u čudu su se divili 
što se to o njemu govori. Šimun ih blagoslovi 
i reče njegovoj majci Mariji: »Evo, ovaj je 
postavljen na propast i uskrsnuće mnogima 
u Izraelu i za znak protivljenja — pa i tebi 
će samoj mač probosti dušu! — da se razot- 
kriju namisli mnogih srdaca!« 

Našla se ondje i proročica Ana, kći Fanu- 
elova, iz plemena Aserova, žena vrlo odma- 
kla u godinama. Pošto je, nakon djevojaštva, 
s mužem proživjela sedam godina, obudovjela 
je i doživjela osamdeset i četiri godine. Nije 

napuštala hrama, nego je u postovima i mo- 
litvama danju i noću služila Bogu. Upravo 
u taj čas nadođe i stane hvaliti Boga pa je 
svima koji su iščekivali otkupljenje Jeruza- 
lema pripovijedala o djetetu. 

Kad obaviše sve prema Zakonu Gospod- 
njem, vratiše se u Galileju u svoj grad Na- 
zaret. Dijete je raslo i jačalo se i bivalo sve 
punije mudrosti — i milost je Božja bila na 
njemu. 

Posjet mudraca 


Kad se Isus rodio u Betlehemu Judejskome 
u dane kralja Heroda, iznenada se u Jeru- 
zalemu pojaviše mudraci s Istoka raspitujući 
se: »Gdje je novorođeni kralj židovski? Vi- 
djesmo na Istoku zvijezdu njegovu pa do- 
đosmo da mu se poklonimo.« 

Kad je za to čuo kralj Herod, uznemiri 
se, a s njime i sav Jeruzalem. Dade sazvati 
sve svećeničke poglavice i narodne pismo- 
znance pa ih ispitivaše gdje se Krist ima 
roditi. 

Oni mu na to rekoše: »U Betlehemu Ju- 
dejskome, jer ovako piše prorok: O ti, Be- 
tlebeme, zemljo Judina! Nipošto nisi naj- 
manji među prvim gradovima Judinim, jer 
iz tebe će izići vladalac, pastir naroda moga 
Izraela!« 

Tada Herod potajno dozva mudrace i 
točno ih ispita o vremenu kad se pojavila 
zvijezda. Zatim ih posla u Betlehem riječima: 
»Pođite i pomno se raspitajte za dijete. Kad 
ga nađete, javite mi, da i ja pođem te mu 
se poklonim.« 

Oni saslušavši kralja pođoše. I gle, zvi- 
jezda koju vidješe na Istoku išla je pred 
njima sve dok se na putu ne zaustavi povrh 
mjesta gdje bijaše dijete. Kad ugledaše zvi- 


jezdu, obradovaše se vrlo velikom radošću. 
Udoše u kuću, ugledaše dijete s njegovom 
majkom Marijom, padoše ničice i pokloniše 
mu se. Otvoriše zatim svoje blago i prinesoše 


mu darove: zlato, tamjan i miru. 

Poučeni zatim u snu, da se ne vraćaju 
k Herodu, krenuše drugim putem u svoju 
zemlju. 

Bijeg u Egipat 


Nakon njihova odlaska, gle, anđeo se Go- 
spodnji u snu javi Josipu govoreći: »Ustani, 
uzmi dijete i njegovu majku i bježi u Egipat! 
Ostani ondje dok ti ne reknem, jer će Herod 
tražiti dijete da ga pogubi!« 

On ustane, uzme dijete i njegovu majku i 
noću krene u Egipat. I ostade ondje do He- 
rodove smrti, da se ispuni riječ Gospodnja 
po proroku: »Iz Egipta dozvah Sina svoga.« 

Kad Herod vidje da su ga mudraci izigrali, 
silno se rasrdi i posla da se poubijaju svi 
dječaci u Betlehemu i po svoj okolici, i to 
od dvije godine na niže — prema vremenu 
što ga je točno saznao od mudraca. Tada se 
ispunila riječ proroka Jeremije: 


U Rami ču se glas, 
plač i lelek velik: 

Rahela to sinove svoje oplakuje 
i nikako neće da se utješi, 
jer ih više nema. 

Nakon Herodove smrti, gle, anđeo se Go- 
spodnji javi u snu Josipu u Egiptu govoreći: 
»Ustani, uzmi dijete i majku njegovu i pođi 
u zemlju izraelsku, jer su umrli oni koji su 
tražili Život djetetov.« 


On ustane, uzme dijete i njegovu majku i 
uđe u zemlju izraelsku. Saznavši međutim 
da u Judeji namjesto svoga oca Heroda vlada 
Arhelaj, poboja se poći onamo. Poučen u snu 
krene u pokrajinu Galileju. Došavši onamo 


nastani se u gradu koji se zove Nazaret, da 
se tako ispuni što prorekoše proroci: »Zvat 


će se Nazarećanin.« 

Isusovo javno 
djelovanje 


LUKA 2 


Isus u Hramu 


O blagdanu Pashe njegovi su roditelji svake 
godine polazili u Jeruzalem. Kad mu je bilo 
dvanaest godina, pođoše također, kako je već 
bio običaj o blagdanu. 

Kad su minuli ti dani, vraćahu se oni, a 
dječak Isus ostade u Jeruzalemu, a da za to 
nisu znali njegovi roditelji. Pomislivši da se 
on nalazi u društvu suputnika odoše dan 
hoda, a onda ga stanu tražiti među rodbinom 
i znancima. I kad ga nisu našli, tražeći ga 
vratiše se u Jeruzalem. 

Poslije tri dana nađoše ga u Hramu. Sje- 
deći među učiteljima slušao ih je i ispitivao. 
Svi koji su ga slušali u čudu su se divili to- 
likoj razumnosti i njegovim odgovorima. 


Ugledavši ga zbuniše se, a majka mu nje- 
gova reče: »Sinko, zašto si nam tako učinio? 
Gle, tvoj otac i ja žalosni smo te tražili.« 

A on im reče: »Zašto ste me tražili? Zar 


niste znali da moram biti u onome što je im poslušan. A majka je njegova brižno ču- 
Oca mojega.« vala sve ove događaje u svom srcu. 
No oni nisu razumjeli riječi koju im reče. Isus je međutim napredovao u mudrosti 
I siđe s njima i dođe u Nazaret i bijaše i dobi i milosti kod Boga i ljudi. 


Ivan krsti Isusa 


Petnaeste godine vladanja cara Tiberija. 
dok je upravitelj Judeje bio Poncije Pilar, 
tetrarh Galileje Herod, a njegov brat Filip 
tetrarh Itureje i Trahonitide, i Lizanije te- 
trarh Abilene, za velikih svećenika Ane i 
Kajfe: upravi Bog riječ svoju Ivanu sinu Za- 
harijinu u Judejskoj pustinji. On obiđe svu 
okolicu jordansku propovijedajući pokajničko 
krštenje za otpuštenje grijeha. 

Govorio je: »Obratite se na pokoru, pri- 
bližilo se kraljevstvo nebesko!« 

Uistinu, na njega se odnosi ono što piše u 
knjizi proročanstava Izaije proroka: 


Čuje se glas! Netko viče u pustinji: 
Pripravite put Gospodinu, 

poravnajte mu staze! 
Svaki: ponor nek se ispuni, 

svaka gora i brežuljak nek se slegne! 
Krivudave staze nek se isprave, 

a hrapave nek se izglade! 
I svaki će čovjek ugledati spasenje Božje. 


Ivan je nosio odjeću od devine dlake i 
kožnat pojas oko bokova. Hranio se ska- 
kavcima i divljim medom. Grnula je k njemu 
sva Judeja i sav Jeruzalem, da ispovijeda- 
jući svoje grijehe prime od njega krštenje u 
rijeci Jordanu. 

Kad Ivan ugleda gdje mnogi farizeji i 
saduceji dolaze k njemu na krštenje, reče im: 
»Izrode otrovnica! Tko vas je to samo upo- 
zorio da bježite od skore srdžbe? Donosite 


dakle plodove dostojne obraćenja. Nemojte 
početi u sebi govoriti: ,Imamo oca Abra- 
hama!', jer kažem vam, da Bog iz ovog 
kamenja može podići djecu Abrahamovu. 


LUKA 3, MATEJ 3 


Sjekira je već položena na korijen stablima; 
svako dakle stablo koje ne donosi dobra 
roda posjeći će se i u oganj baciti.« 

Pitalo ga je ono mnoštvo: »Što dakle da 
činimo?« 

On im je odgovarao: »Koji imade dvije 
haljine, neka podijeli s onim koji nema nijed- 
ne. I koji imade hrane, neka učini isto tako.« 

Dođoše mu također i carinici da ih krsti, 
pa ga upitaše: »Učitelju, što mi moramo či- 
niti?« 

A on im reče: »Ne utjerujte više nego što 
vam je određeno.« 

Pitali su ga 1 vojnici: »A što mi da či- 
nimo?« 

I reče im: »Nikoga ne zlostavljajte niti 
koga nekriva tužite i budite zadovoljni svo- 
jom plačom.« 

Budući da je sav narod bio u iščekivanju, 
i svi su se u svom srcu pitali nije li Ivan 
možda Krist, Ivan, da im odgovori, izjavi 
pred svima: »Ja vas doduše krstim vodom 
u znak obraćenja. No poslije mene dolazi jači 
od mene, kojemu ja nisam dostojan sagnuti se 
1 odriješiti mu remenje na obući. On će vas 
krstiti Duhom Svetim i ognjem. U ruci mu 
je vijača, da pročisti svoje gumno. Žito će 
svoje sakupiti u svoju žitnicu, a pljevu spaliti 
ognjem neugasivim.« 

Takvim je i mnogim drugim poukama 
Ivan navješćivao narodu evanđelje. 

Onih dana, dok se sav narod krstio, dođe 
Isus iz Nazareta u Galileji na Jordan, da ga 
Ivan krsti. 


Ivan ga stane odvraćati govoreći: »Ja sam 
taj koga ti treba da krsti, a ti dolaziš 
k meni!« 

Ali mu Isus odgovori: »Pusti sada, jer 
nam dolikuje da tako ispunimo svu prave- 
dnost!« 

Tada ga Ivan pusti. 

Odmah nakon krštenja Isus izađe iz vode. 
I gle! Dok se molio, otvoriše mu se nebesa i 
ugleda Duha Božjega — Duha Svetoga — 
gdje silazi u tjelesnom liku kao golub i do- 
lazi nad njega. I gle! S neba se začu glas: 
»Ovo je Sin moj ljubljeni! U njemu mi sva, 
milina!« 

Napastovanje 
u pustinji 


Nakon toga se Isus, pun Duha Svetoga, 
odmah vratio s Jordana. Tada ga Duh od- 
vede u pustinju, da ga đavao iskuša. Tu je 
u pustinji boravio četrdeset dana, gdje ga 
je đavao kušao. Živio je među zvijerima. I 
kako tih dana nije ništa jeo, napokon ogla- 
dnje. 

Tada mu pristupi napasnik i reče mu: 
»Ako si ti Božji Sin, reci da ovo kamenje 
postane _kruhom.« 

A on mu odgovori: »Pisano je: Ne živi 
čovjek samo od kruha, nego od svake riječi, 
koja izlazi iz Božjih usta!« 

Zatim ga đavao povede u sveti grad Je- 
ruzalem, postavi ga na vrh Hrama i reče 
mu: »Ako si ti Božji Sin, baci se odavle 
dolje! Ta pisano je: Anđelima će svojim na- 
rediti za tebe da te čuvaju! Na rukama će 
te nositi, da ne bi gdje nogom zapeo'o ka- 
men!« 

Isus mu odvrati: »Pisano je također: Ne 
kušaj Gospodina Boga svoga!« 

Đavao ga napokon odvede na goru vrlo 
visoku. Pokaza mu u jednom trenutku sva 
kraljevstva svijeta i njihovu slavu i reče mu: 
»Sve ću ti to dati — i vlast nad svim tim 
i svu slavu njihovu — jer je meni sve to pre- 
dano, i ja dajem kome hoću. Ako se dakle 
ničice pokloniš preda mnom — sve je tvoje!« 

Tada mu Isus reče: »Odlazi, sotono! Pisano 
je: Gospodinu Bogu svome se klanjaj i njemu 
jedinome služi!« 

Kad davao završi sve to iskušavanje, 
udalji se od njega do druge prilike. I gle! 
Pristupiše anđeli i služili su mu. 

Isus u Galileji 


Međutim tetrarh Herod, pošto ga je Ivan 
ukorio zbog Herodijade, žene njegova brata, 
i zbog svih njegovih zlodjela, svemu tome 
doda još i ovo: zatvori Ivana u tamnicu. 

Kad je dakle Gospodin saznao da je Ivan 
zatvoren, i da su farizeji dočuli kako se oko 
Isusa okuplja više učenika i da više krsti 
nego Ivan — iako zapravo Isus sam nije 
krstio, nego njegovi učenici — napusti Ju- 
deju i ponovno se vrati u Galileju. 

Ostavi Nazaret i dođe i nastani se u Ka- 
farnaumu, koji leži uz more, u području Za- 
bulonovu i Neftalijevu. Tako se ispunilo što 
je rečeno po proroku Izaiji: O ti, zemljo Za- 
bulonova i zemljo Neftalijeva! O ti, pute uz 
more i zemljo preko Jordana! Galilejo po- 
ganska! Narode, što sjediš u tami, gledaj svje- 
tlo veliko! O vi svi, što sjedite u kraju i 
sjeni smrti, vama svjetlo osvanu! 

Otada je Isus počeo propovijedati evan- 
đelje Božje govoreći: »Navršilo se vrijeme, 
približilo se kraljevstvo Božje. Obratite se 
na pokoru i vjerujte Evanđelju.« 

I raširi se glas o njemu po svoj okolici, i 
naučavao je po njihovim zbornicama — od 
svih slavljen. 


Isus zove 
dvanaest apostola 


Pripovijedanje o pozivu prvih učenika, u 
čijem je središtu Simon Petar, nadopunjeno 
je izvještajem Ivana Evanđeliste (1, 35—51). 
Konačan izbor dvanaestorice apostola i nji- 
bova imena izneseni su u prvim trima evan- 
đeljima prema Mateju (10, 1—4), Marku 
(3, 13—19) i Luki (6, 12—16). Usporedi 
s time popis dvanaestorice apostola koji se 
nalazi u Djelima Apostolskim (1, 12—14). 


Jednom zgodom, dok se narod tiskao oko 
njega da čuje riječ Božju, stajaše on pokraj 
Genezaretskoga jezera, kad li spazi dvije 
lađice gdje stoje uz obalu. Ribari su iz njih 


Uđe u jednu od tih lađa, koja je bila 
Šimunova, pa ga zamoli da malo otisne od 
kraja. Sjedne i stane učiti mnoštvo iz lađice. 

Kad je završio govor, reče Šimunu: »Iz- 
vezi na dubinu, i bacite svoje mreže na lov.« 

Odgovori mu Šimun: »Učitelju, svu smo 
se noć mučili i ništa ne ulovismo, ali na tvoju 
ću riječ baciti mreže.« 

Učiniše tako i uhvatiše veliku množinu 
riba, te su im se mreže razdirale. Dadoše 
znak drugovima na drugoj lađi da im dođu 

1 # vo .v pe 
u pomoć. I oni dođoše i napuniše obadvije 
lađe tako te su gotovo tonule. 

Vidjevši to Šimun Petar, pade i obujmi 
Isusu koljena govoreći: »Gospodine, idi od 

! ši čovjek! 
mene! Grešnik sam čovjek!« 
Zaprepasti se naime i on i svi koji su bili 
% : A Mi. 
s njime zbog ulova riba koje uhvatiše; je- 

dnako tako i Jakob i Ivan, Zebedejevi si- 
novi, koji su bili drugovi Šimunovi. Isus nato 
reče Šimunu: »Ne boj se! Odsada ćeš ljude 
loviti!« 

I. izvukoše lađe na suho, pa ostavivši sve 
pođu za njim. 

I reče im Isus (Šimunu i Andriji): »Pođite 
za mnom! Učinit ću vas ribarima ljudi!« 

I oni odmah ostaviše mreže i podoše za 
njim. 

Pošavši malo dalje vidje druga dva brata, 
Jakoba Zebedejeva i njegova brata Ivana 
koji su u lađi zajedno s ocem Zebedejem kr- 
pali mreže. I odmah ih pozva, a oni, osta- 
vivši oca Zebedeja u lađi zajedno s nadni- 
čarima, smjesta pođoše za njim. 

Sutradan sretne Isus Filipa i reče mu: 
»Pođi za mnom!« Filip je bio iz Betsaide, 
iz grada Andrijina i Petrova. 

Filip nađe Natanaela i reče mu: »Našli 
smo onoga o kome je pisao Mojsije u Za- 
konu i proroci: Isusa, sina Josipova iz Na- 
zareta.« 

Reče mu Natanael: »Zar iz Nazareta može 
niknuti što dobro?« 

Kaže mu Filip: »Dođi i vidi.« 

Kad Isus ugleda Natanaela gdje dolazi 
k njemu, reče za njega: »Evo istinskog Iz- 
raelca u kome nema prijevare!« 

Kaže mu Natanael: »Odakle me pozna- 
ješ?« 

Odgovori mu Isus: »Prije negoli te Filip 
pozvao, vidio sam te dok si bio pod smo- 
kvom.« ' 

Odgovori mu Natanael: »Rabi, ti si Božji 
Sin! Ti si kralj Izraelov!« 

Odgovori mu Isus: »Zato, što ti rekoh: 
Vidjet te pod smokvom', vjeruješ. Većih 
ćeš još stvari vidjeti!« I nadoda: »Zaista, 
zaista! Kažem vam: Gledat ćete otvoreno 
nebo i anđele Božje, gdje uzlaze i silaze nad 
Sina čovječjega.« 


Onih dana popne se Isus na goru da se 
pomoli. Tu je proveo cijelu noć moleći se 
Bogu. Kad osvanu dan, dozove k sebi uče- 
nike i reče im: »Žetva je velika, ali je posle- 
nika malo«. Tada izabra između njih dva- 
naestoricu, koje prozva apostolima: 

Prvi je Šimun, prozvan Petar, i njegov 

brat Andrija, Jakob i Ivan, Filip i Bartolo- 
mej, Matej i Toma, Jakob Alfejev i Šimun, 
prozvan Zelot Tadej Juda Jakobov i Juda 
Iškariotski, njegov izdajica. 

Njih Dvanaestoricu postavi, da budu s nji- 
me, te ih šalje, da propovijedaju i da imaju 
vlast izgoniti đavle i liječiti svaku bolest 
i nemoć. 

I Isus im je govorio: »Ako tko hoće da 

pode za mnom, neka se odreče samoga sebe 
i neka uzme svoj križ i neka slijedi mene. 
Mene su progonili, progonit će i vas. Nije 
učenik nad učiteljem. 

Blago vama, kad vas ljudi stanu grditi 
i progoniti! Radujte se i od veselja kličite, 
jer je velika vaša plaća na nebesima! Neka 
svijetli vaše svjetlo pred ljudima, da vide 
vaša dobra djela i slave Oca vašega, koji je 
na nebesima.« 


Svadba u Kani 


Trećeg dana bude svadba u Kani Galilej- 
skoj. Bijaše ondje Isusova majka. A bude 
pozvan na svadbu i Isus i njegovi učenici. I 
ponestade vina. Tada reče Isusu njegova 
majka: »Vina nemaju.« 

Reče joj Isus: »Ženo, što ja imam s tobom? 
Još nije došao moj čas!« 

Nato njegova mati reče poslužiteljima: 
»Što god vam rekne, učinite!« 

Stajalo je ondje šest kamenih sudova Ži- 
dovima za čišćenje. Svaki je držao dvije do 
tri mjere. 

Reče im Isus: »Napunite sudove vodom!« 

I napuniše ih do vrha. 

Tada im reče: »Zagrabite sada i nosite 
ravnatelju stola.« 

Oni odnesoše. Ravnatelj stola okusi vodu 
što postade vinom, a nije znao odakle je, dok 
su sluge koje zagrabiše vodu znale. Tada 
ravnatelj stola pozove zaručnika i reče mu: 
»Svaki čovjek stavlja na stol najprije dobro 
vino, a istom kad se ponapiju, lošije. Ti si 
čuvao dobro vino sve do sada.« 

Tako Isus u Kani Galilejskoj započe i učini 
svoj prvi čudesni znak i objavi svoju slavu, 
te povjerovaše u njega njegovi učenici. 

Isus poučava 
u sinagogama 


Nakon toga zajedno sa svojom majkom, 
s braćom i sa svojim učenicima siđe u Ka- 
farnaum i zadrža se ondje nekoliko dana. 

Odmah u subotu uđe u sinagogu i poče 
naučavati. Svi su bili izvan sebe od čuda 
diveći se njegovoj nauci jer ih je učio kao 
onaj koji ima vlast, a ne kao pismoznanci. 

Upravo se u njihovoj sinagogi našao čo- 
vjek opsjednut nečistim duhom — đavlom 
— koji povika iz svega glasa: »Hej, što ti 
imaš s nama, Isuse Nazarećanine? Došao si da 
nas uništiš? Znam ja tko si ti: Svetac Božji!« 

Isus mu zaprijeti: »Umukni i iziđi iz nje- 
ga!« 

Nato nečisti duh — đavao — potrese 
njime, obori ga u sredinu, pa poviče iz svega 
glasa i iziđe iz njega, a da mu ništa ne 
naudi. 

Svi se zaprepastiše te se međusobno pi- 
tahu: »Što li je ovo? Nove li nauke! Silne 
li vlasti! Pa i samim nečistim duhovima s 
vlašću i silom zapovijeda, i oni mu se poko- 
ravaju i izlaze.« 

I odmah se posvuda po čitavoj okolici 
galilejskoj proširi glas o njemu. 

Isus zatim smjesta ustane, iziđe iz sinagoge 
i zajedno s Jakobom i Ivanom ode u kuću 
Šimuna Petra i Andrije. A Šimunova je pu- 
nica ležala u velikoj groznici. I odmah mu 
kažu i zauzmu se za nju. 

Isus joj pristupi, sagne se k njoj i zapo- 
vjedi groznici, i groznica je pusti. Tada je 
Prihvati za ruku i podigne. I ona odmah 
ustade pa ih posluživaše. 

Uvečer o zapadu sunca svi koji su imali 
bolesnike s različitim bolestima, dovedoše ih 
k njemu. I sav se grad zgrnuo kod vrata. 
A on je stavljao ruke na svakoga od njih i 

sve ih liječio, da se ispuni, što je rekao pro- 
rok Izaija: Slabosti naše on uze na se i bo- 
lesti naše on ponese. 

I đavli su izlazili iz mnogih vičući i go- 
voreči: »Ti si Božji Sin!« On im se prijetio 
i nije dopuštao da govore, jer su znali da 
je on Krist. 

Rano ujutro, još u sumrak, Isus ustane, 
iziđe i povuče se na samotno mjesto i tu se 
molio. Za njim pođe Šimun i njegovi dru- 
govi. Kad ga nađoše, rekoše mu: »Svi te 
traže.« Uistinu, mnoštvo ga je tražilo. 

A on im reče: »Hajdemo drugamo, u 
obližnja mjesta, da i ondje propovijedam, 
jer i ostalim gradovima treba da propovije- 
dam evanđelje o kraljevstvu Božjem. Ta zato 
sam i došao.« 

I obilazio je Isus svom Galilejom nauča- 
vajući po njihovim sinagogama i propovije- 
dajući evanđelje o kraljevstvu, izgoneći đavle 
i liječeći svaku bolest i svaku nemoć u na- 
rodu. 


Ozdravljenje gubavca 


Dok je bio u jednom gradu, gle, pristupi 
k njemu čovjek pun gube. Ugledavši Isusa 
padne ničice i klanjajući mu se počne ga 
moliti: »Gospodine, ako hoćeš, možeš me 
očistiti!« 

Isus pun sažaljenja pruži svoju ruku, do- 
takne ga se i reče mu: »Hoću, budi čist!« 

Odmah odstupi od njega guba, i očisti se. 

Zaprijetivši mu se, Isus ga smjesta otpravi 
i reče mu: »Pazi, da nikomu ništa nisi kazao, 
nego idi i pokaži se svećeniku te za svoje 
očišćenje prinesi dar, kako je propisao Moj- 
sije, njima za svjedočanstvo.« 

Ali on, čim iziđe, stane potanko pripo- 
vijedati 1 razglašivati događaj, tako te Isus 
više nije mogao javno ući u grad, nego se 
zadržavao vani na samotnim mjestima. No 
glas se o njemu još više širio, i veliko je 
mnoštvo grnulo k njemu odasvud, da ga sluša 
i da se liječi od svojih bolesti. 

LUKA 5 
Farizeji 
ispituju Isusa 


Poslije nekoliko dana ukrca se Isus na la- 
đu, preveze se i dođe u svoj grad Kafarnaum. 
I dok je jednog dana naučavao, saznalo se 
da je u kući. Skupilo se mnogo njih, te nisu 
više mogli stati ni pred vratima. On im poč- 
ne navješćivati riječ. 

A bili su među slušateljima također i fari- 
zeji i učitelji zakona, koji su došli iz svih 
galilejskih i judejskih gradića i iz Jeruzalema. 
A sila je Gospodnja djelovala u njemu, da 
liječi. I gle, neki ljudi dođu noseći k njemu 
uzetoga koji je ležao na nosiljci. Nosila su 
ga četvorica i gledali su kako bi ga unijeli 
i stavili preda nj. 

Ne našavši kuda bi ga preda nj unijeli zbog 
mnoštva, popnu se na krov i razotkriju krov 
nad mjestom gdje bijaše Isus. Načiniv otvor 
spuste postelju na kojoj je ležao uzeti na sre- 
dinu pred Isusa. 

Kad Isus vidje njihovu vjeru, reče uzeto- 
me: »Ne boj se, sinko! Tvoji su ti grijesi op- 
rošteni!« 

Sjedjeli su ondje neki pismoznanci i fari- 
zeji, koji počeše mozgati u svojim srcima: »Što 
to ovaj govori? To je hula! Ta tko može gri- 
jehe opraštati osim Boga jedinoga?« 

Isus smjesta u duhu upozna njihove misli, 
da tako mozgaju u sebi, pa im reče: »Što vi 
to snujete i zlo mislite u svojim srcima? Ta 
što je lakše? Reći uzetome: *Oprošteni su ti 
grijesi! ili reći: *Ustani, uzmi svoju postelju 
i hodaj? Ali da znate da Sin čovječji ima 

vlast opraštati grijehe na zemlji! Tada reče 
uzetome: »Zapovijedam ti, ustani, uzmi svo- 
ju postelju i pođi svojoj kući!« 

I on ustane, smjesta uzme svoju postelju, 
iziđe na očigled svima i otiđe svojoj kući sla- 
veći Boga. 

Svi ostadoše zapanjeni; i slavili su Boga 
koji ljudima dade takvu vlast te su puni stra- 
ha govorili: Danas vidjesmo nevjerojatnih 
stvari! 

Poslije toga Isus ponovno iziđe k moru. A 
sve je ono mnoštvo dolazilo k njemu i on ih 
je poučavao. 

Prolazeći tako onuda spazi nekog carini- 
ka, imenom Levija, koji se zvao Matej, sina 
Alfejeva. Sjedio je na carinarnici. Reče mu 
Isus: »Pođi za mnom!« 


MATEJ 9. 12 


On ostavi sve, ustane i pođe za njim. Ta- 
da Levi priredi u svojoj kući veliku gozbu. 
Dok je Isus bio za stolom u njegovoj kući, 
gle nađoše se za stolom s Isusom i njego- 
vim učenicima također i mnogi carinici i 
grešnici. Bilo ih je uistinu mnogo, koji su ga 
slijedili. 

Kad pismoznanci iz farizejske sljedbe vi- 
dješe da Isus jede zajedno s grešnicima, pred- 
baciše njegovim učenicima: »Zašto vaš uči- 
telj jede i pije zajedno s carinicima i greš- 
nicima?« 

Čuvši to Isus reče im: »Ne trebaju zdravi 
liječnika, nego bolesni! Idite dakle i naučite 
što ono znači: Milosrđe hoću, a ne žrtvu. 
Uistinu, nisam došao da zovem pravednike, 
nego grešnike na obraćenje.« 

Kad su jednom Ivanovi učenici i farizeji 
postili, dođu mu neki i kažu: »Zašto Ivanovi 
učenici, a jednako tako i učenici farizeja če- 
sto poste i obavljaju molitve, a tvoji učenici 
ne poste?« 

Nato im Isus reče: »Zar mogu uzvanici u 
svatovima postiti, dok je s njima zaručnik? 
Dokle god imaju zaručnika u svom društvu, 
ne mogu postiti. Doći će već dani kad će im 
ugrabiti zaručnika. I tada će se, u onaj dan, 
napostiti.« 


Subotni dan 


Jednom je zgodom Isus prolazio kroz usje- 
ve. Njegovi učenici ogladnješe. Počeše stoga 
putem trgati klasje pa su ga u rukama protrli 
i jeli. 

Kad to vidješe neki farizeji, rekoše mu: 
»Gle! Zašto tvoji učenici u subotu čine ono 
što subotom nije dopušteno?« 

Isus im odgovori: »Zar nikad niste čitali 
što je ono David učinio kad se našao u po- 
trebi i ogladnio on i njegovi drugovi? Nije 
li u vrijeme velikog svećenika Abijatara ušao 
u kuću Božju, uzeo i pojeo postavljene hlje- 
bove kojih nije bilo slobodno jesti ni njemu 
ni njegovim drugovima, nego samo svećeni- 

cima; a on je dao još i svojim drugovima?« 

»Ili, zar niste čitali u Zakonu da subotom 
u hramu svećenici krše subotu, a ipak su bez 
krivnje. A kažem vam: Veće nešto od hrama 
stoji ovdje! I kad biste razumjeli što ono 
znači: Milosrđe hoću, a ne žrtvu — ne biste 
osudili ove besprijekorne«. Govorio im je na- 
dalje: »Subota je radi čovjeka, a ne čovjek 
radi subote. Stoga, Sin čovječji je gospodar 
— pa i subote!« 


Bolesnik kod ribnjaka 


U Jeruzalemu se kod Ovčjih vrata nalazi 
ribnjak, koji se hebrejski zove Betezda, a 


ima pet trijemova. U njima je ležalo mno- 
štvo bolesnika slijepih, hromih, uzetih, koji 
su iščekivali da se voda uzbiba. Naime, an- 
đeo bi Gospodnji u stanovitim zgodama si- 
šao u ribnjak i uzbibao bi vodu. Onaj, dakle, 
koji bi prvi sišao, čim bi se voda uzbibala, 


ozdravio bi, od koje mu drago bolesti bo- 
lovao. 


Isus ozdravljuje čovjeka u subotu 


Bijaše ondje neki čovjek, koji je bolovao 
od svoje bolesti trideset i osam godina. Kad 
ga Isus opazi gdje leži i kad sazna da je već 
dugo vremena u tom stanju, reče mu: »Želiš 
li ozdraviti?« 

Odgovori mu bolesnik: »Gospodine, ne- 
mam nikoga tko bi me spustio u ribnjak, kad 
se voda uzbiba. Dok ja stignem, već drugi 


prije mene side.« 

Reče mu Isus: »Ustani, uzmi svoju poste- 
lju i hodaj!« 

I čovjek odmah ozdravi, uzme postelju i 
prohoda. - 

Tog je dana bila subota. Govorili su dakle 

Židovi ozdravljenome: »Subota je! Ne smi- 
ješ nositi postelju!« 

On im odvrati: »Onaj koji me ozdravio 
rekao mi je: *Uzmi svoju postelju i hodaj!'« 

Upitaše ga dakle: »Tko je taj čovjek koji 
ti je rekao: *?Uzmi i hodaj?'« 

No ozdravljenik nije znao tko je taj. Isus 
je naime nestao u mnoštvu koje se nalazilo 
ondje. 

Isus ga poslije nađe u Hramu i reče mu: 
»Evo, ozdravio si! Više ne griješi da te što 
gore ne zadesi!« 

Čovjek ode i javi Židovima da je to bio 
Isus koji ga je ozdravio. 

Zbog toga počeše Židovi progoniti Isusa 
što takve stvari radi subotom. 


Isus im odgovori: »Moj Otac sve do sada 
radi, pa i ja radim.« 

Zbog toga su Židovi još više tražili pri- 
liku da ga ubiju, jer je ne samo kršio subo- 
tu, nego je također Boga nazivao svojim 
Ocem, čime se izjednačivao s Bogom. 

LUKA 6, MARKO 3, MATEJ 10 
Isus bira dvanaest apostola 
Onih dana, kad Isus vidje mnoštvo naro- 


da, povuče se i popne na goru da se pomoli. 
Tu je proveo svu noć moleći se Bogu. Kad 


osvanu dan, dozove k sebi učenike, koje sam 
htjede. Oni dođu k njemu, a on između njih 
izabra dvanaestoricu, koje prozva također 
apostolima. Njih Dvanaestoricu postavi da 
budu s njime te ih šalje da propovijedaju i 
da imaju vlast izgoniti đavle i liječiti svaku 
bolest i nemoć. 

A ovo su imena dvanaestorice apostola: 
prvi je Šimun, prozvan Petar, i njegov brat 
Andrija; zatim Jakob, sin Zebedejev, i Ivan, 
brat Jakobov — njih dvojicu prozva Isus 

»Boanerges«, to jest »sinovi groma«; Filip i 


Bartolomej; Toma Blizanac i Matej carinik; 
Jakob Alfejev i Tadej Juda Jakobov; Šimun 
Kananejac, prozvai Zelot, i Juda Iškariotski, 
njegov izdajica. 

MATEJ 5 
Propovijed 
na gori 


Poslije toga Isus siđe s njima i zaustavi se 
na ravnome. A skupilo se ondje veliko mno- 
štvo njegovih učenika i silna množina naroda. 
On sjedne, a k njemu pristupiše njegovi uče- 
nici. Tada upravi pogled na svoje učenike, 
otvori usta i počne ih naučavati govoreći: 


»Blaženi siromašni duhom, 
jer je njihovo kraljevstvo nebesko! 
Blaženi žalosni, 
jer će se utješiti! 
Blaženi krotki, 
jer će baštiniti zemlju! 
Blaženi gladni i žedni pravednosti, 
jer će se nasititi! 
Blaženi milosrdni, 
jer će naći milosrđe! 
Blaženi čista srca, 
jer će Boga gledati! 
Blaženi mirotvorci, 
jer će se zvati sinovi Božji! 
Blaženi progonjeni zbog pravednosti, 
jer je njihovo kraljevstvo nebesko! 
Blago vama, kad vas stanu grditi i progoniti 
i sve zlo govoriti protiv vas lažući — zbog 
mene! 


384 


385 


»Blago vama, kad ljudi zamrze na vas i 
kad vas izopće i izbace vaše ime kao zlogla- 
sno — zbog Sina čovječjega! Radujte se i od 
veselja kličite u onaj dan, jer je velika vaša 
plaća na nebesima! Ta upravo su tako nji- 
hovi oci progonili proroke prije vas!« 

»Vi ste sol zemlje. No ako sol obljutavi, 
čime će se osoliti? Više nije ni za što nego 
da se baci napolje, da ljudi po njoj gaze.« 

»Vi ste svjetlo svijeta. Ne može se sakriti 
grad koji leži na gori. Niti se užiže svjetiljka 
da se stavi pod sud, nego na svijećnjak da 
svijetli svima u kući. Tako neka svijetli vaše 
svjetlo pred ljudima da vide vaša dobra djela 
i slave Oca vašega koji je na nebesima.« 


Tumačenje zakona 


»Nemojte pomisliti, da sam došao dokinuti 
Zakon ili Proroke. Ne, nisam došao dokinuti, 
nego dopuniti. Zaista, kažem vam: Dok ne 
prođe nebo i zemlja, nijedno slovce, niti je- 


dna jedina točkica od Zakona neće proći, dok 
se sve ne zbude. Onaj, dakle, koji dokine 
jednu od tih, pa i najmanjih zapovijedi i ta- 
ko druge nauči, najmanji će biti u kraljev- 
stvu nebeskom. A onaj koji ih bude vršio i 
druge učio, bit će velik u kraljevstvu nebe- 
skom. Uistinu, kažem vam: Ako vaša pra- 
vednost ne bude veća od pravednosti pismo- 
znanaca i farizeja, nećete ući u kraljevstvo 
nebesko.« 

»Čuli ste da je rečeno starima: Ne ubij! A 
koji ubije, bit će odgovoran sudu. No ja vam 
kažem: Svaki onaj koji se srdi na svoga bra- 
ta bit će odgovoran sudu. A koji svome bratu 
rekne: "Glupane!', bit će odgovoran Velikom 
vijeću. A koji reče: 'Budalo!, bit će odgovo- 
ran ognju paklenomu.« 

»Ako dakle prinosiš svoj dar na žrtvenik 
pa se ondje sjetiš da tvoj brat ima nešto pro- 
tiv tebe, ostavi svoj dar tu pred žrtvenikom; 
idi i najprije se izmiri sa svojim bratom, a 
onda dođi i prinesi svoj dar.« 

»Nagodi se brzo sa svojim tužiteljem dok 
si još s njim na putu, da te tvoj tužitelj ne 

preda sucu, a sudac tamničaru, pa da te ne 
strpaju u tamnicu. Zaista, kažem ti: Nećeš 
izići odanle dok ne isplatiš i posljednju paru.« 

»Čuli ste nadalje da je rečeno starima: Ne 
kuni se krivo, nego ispuni pred Bogom svoje 
zakletve. No ja vam kažem: Ne kunite se 
uopće! Ni nebom, jer je ono prijestolje Božje. 
Ni zemljom, jer je ona podnožje njegovim 
nogama. Ni Jeruzalemom, jer je to grad ve- 
likoga kralja. Ne kuni se ni svojom glavom, 
jer ni jedne vlasi ne možeš učiniti bijelom 
ili crnom. Vaša riječ neka bude: "Da, da — 
ne ne! Što je više od toga, od zloga je.« 


Ljubav prema neprijatelju 


»Čuli ste da je rečeno: Ljubi svoga bliž- 
njega, a mrzi svoga neprijatelja. No ja ka- 
žem vama koji me slušate: Ljubite svoje ne- 
prijatelje. Dobro činite onima koji vas mrze. 
Blagoslivljajte one koji vas proklinju. Molite 


za one koji vas progone i koji vas kleveću 
da budete sinovi svoga nebeskog Oca, jer on 
daje da njegovo sunce izlazi nad zlima i nad 
dobrima i da kiša pada pravednicima i ne- 
pravednicima. Kako želite da ljudi vama čine 
jednako tako činite i vi njima, jer ako lju- 
bite one koji vas ljube, kakvu plaću zaslu- 
Žujete? Zar to isto ne čine i carinici? Ta 1 
grešnici ljube one koji njih ljube. Isto tako, 
ako pozdravljate samo svoju braću, što oso- 
bito činite? Zar to isto ne čine i pogani? 

Budite dakle savršeni kao što je savršen 
vaš nebeski Otac.« 

Pazite da svoje pravednosti ne činite pred 
ljudima, da vas oni vide. Inače nećete imati 
plaće kod svog Oca koji je na nebesima. Ka- 
da dakle dijeliš milostinju, ne trubi pred so- 
bom, kako to po sinagogama i ulicama čine 
licemjeri da bi ih ljudi hvalili. Zaista, kažem 
vam: Primili su svoju plaću! Ti naprotiv, ka- 
da dijeliš milostinju — neka ti ne zna ljevica 
što čini tvoja desnica, da tvoja milostinja 
bude u tajnosti. A tvoj će ti Otac, koji vidi 
u tajnosti, uzvratiti.« 

MATEJ 6 


Molitva Gospodnja 


»Isto tako kad molite, ne budite kao lice- 
mjeri. Vole uspravljeni moliti u sinagogama 
i na raskršćima ulica, da ih ljudi vide. Zaista, 
kažem vam: Primili su svoju plaću. Ti napro- 
tiv, kad moliš, uđi u svoju odaju, zatvori za 
sobom vrata i pomoli se svome Ocu koji je 
tu u tajnosti. I tvoj će ti Otac, koji vidi u 
tajnosti, uzvratiti.« 

»Kad molite, ne blebećite poput pogana. 
Misle naime da će biti uslišani zbog svojih 
mnogih riječi. Ne povodite se za njima. Ta 
zna vaš Otac što vam treba i prije negoli ga 
zatražite. 

»Vi dakle ovako molite: 


Oče naš koji jesi na nebesima! 

Sveti se Ime tvoje! 

Dođi kraljevstvo tvoje! 

Budi volja tvoja 

kako na nebu tako i na zemlji! 

Kruh naš svagdanji daj nam danas! 

I otpusti nam duge naše 

kako i mi otpuštamo dužnicima našim! 
I ne uvedi nas u napast, 

nego izbavi nas od zla.« 


388 


»Uistinu, ako vi otpustite ljudima njihove 
grijehe, i vama će vaš nebeski, Otac otpustiti 
vaše. Naprotiv, ako vi ne otpustite ljudima, 
ni vama neće Otac vaš otpustiti vaših gri- 
jeha.« 

»I kad postite, ne budite smrknuti poput 
licemjera. Izobličuju svoje lice da pokažu lju- 
dima, kako poste. Zaista, kažem vam: Pri- 
mili su svoju plaću. Ti naprotiv, kad postiš, 
pomaži glavu svoju i umij svoje lice da ne 
zapaze ljudi kako postiš, nego tvoj Otac, koji 
je tu, u tajnosti. I tvoj Otac, koji vidi u taj- 
nosti, uzvratit će ti.« 


Blago na nebu 


»Ne gomilajte sebi blago na zemlji, gdje ga 
moljac i rđa uništavaju i gdje tatovi potka- 
paju i kradu. Gomilajte sebi blago na.nebu, 
gdje ga ni moljac ni rđa ne uništavaju i gdje 
tatovi ne potkapaju ni ne kradu. Uistinu, 
gdje ti je blago, ondje će ti biti i srce.« 


»Svjetiljka je tijelu oko. Ako ti je dakle 
oko zdravo, sve će tijelo tvoje biti svijetlo. 
Naprotiv, ako ti je oko nevaljalo, sve će tijelo 
biti tamno. Ako je, dakle, svjetlo, koje je u 
tebi, tamno, kolika li će istom biti sama ta- 
ma?« 

»Nitko ne može služiti dvojici gospodara, 
jer ili će jednoga mrziti, a drugoga ljubiti; ili 
će jednome biti odan, a za drugog neće ma- 
riti. Ne možete služiti Bogu i mamoni.« 

»Zato vam kažem: Ne budite zabrinuti za 
svoj život: što ćete jesti, što ćete piti; ni za 
svoje tijelo: u što ćete se obući. Zar život nije 
vredniji od jela i tijelo od odijela? Pogle- 
dajte ptice nebeske! Niti siju, niti žanju, niti 
zgrću u žitnice, pa ipak ih hrani vaš nebeski 
Otac. Zar vi niste mnogo vredniji od njih? 
Uostalom, koji od vas uza svu svoju zabri- 
nutost može svome rastu dodati samo i jedan 
lakat? I za odijelo što ste toliko zabrinuti? 
Promotrite poljske ljiljane kako rastu. Ne mu- 
če se niti predu, pa ipak, kažem vam, da se 
ni Salomon u svoj svojoj slavi nije zaodjenuo 
kao jedan od njih. Pa ako poljsku travu, koja 
danas jest, a sutra se u peć baca, Bog tako 

oblači, koliko li će više vas, malovjerni! Ne- 
mojte dakle puni zabrinutosti govoriti: 'Što 
ćemo jesti? ili: 'Što ćemo piti? ili: "U što 
ćemo se obući?" Sve to traže pogani. Zna vaš 
nebeski Otac da vam sve to treba! Tražite 
stoga najprije kraljevstvo Božje i pravednost 
njegovu, a sve će vam se ostalo pridodati. 
Ne budite dakle zabrinuti za sutra. Sutrašnji 
će se dan brinuti sam za sebe. Svakome je da- 
nu dosta njegova zla.« 

»Nemojte suditi, da ne budete suđeni. 1 
nemojte osuđivati, pa nećete biti osuđeni. Ko- 
jim naime sudom budete sudili, vama će se 
dosuditi. Praštajte, pa će se i vama oprostiti.« 

»Zašto gledaš slamčicu u oku svog brata, a 
grede u svom oku ne opažaš? Kako možeš 
reći svome bratu: "Brate, dopusti da izvadim 
slamčicu iz tvog oka!', a sam ne vidiš grede 
u svom oku? Licemjere! Izvadi najprije gre- 
du iz svog oka pa ćeš tada dobro vidjeti iz- 
vaditi slamčicu iz oka svoga brata.« 

»Molite, i dat će vam se! Tražite, i naći ćete! 
Kucajte, i otvorit će vam se! Jest! Svaki koji 
moli, prima; i koji traži, nalazi! i onome, koji 
kuca, otvorit će se. Ako koji od vas zamoli 

MATEJ 7 


oca kruha, zar će mu on dati kamen? Ili 
ribu, zar će mu mjesto ribe podati zmiju? Ili, 
ako ga zatraži jaje, zar će mu podati šti- 
pavca? Ako dakle vi, makar ste zli, znadete 
dobrim darovima darivati svoju djecu, koliko 
li će prije Otac s neba darovati Duha Sve- 
toga onima koji ga zamole.« 


Zlatno pravilo 


»Ne dajte svetinje psima! Niti svoga bi- 
serja bacajte pred svinje, da ga ne pogaze no- 
gama te se onda okrenu na vas pa vas ras- 
trgaju.« 

»Stoga — sve ono što želite da ljudi vama 
čine, činite i vi njima. U tom se naime sa- 
stoji Zakon i Proroci.« 

»Uđite kroz uska vrata! Jer — široka su 
vrata i prostran je put koji vodi u propast, 
i mnogo ih ima koji njime idu. O kako su 
uska vrata, kako tijesan put koji vodi u ži- 
vot, i malo ih ima koji ga uspijevaju naći!« 


Po njibovim plodovima... 


»Čuvajte se lažnih proroka koji k vama 
pristupaju preobučeni kao ovce, a iznutra su 
vuci grabežljivi. Prepoznat ćete ih po nji- 
hovim plodovima. Zar se s trnja bere grožđe 
ili s bodljike smokve? Upravo tako svako 
dobro stablo rodi dobrim plodovima, a zlo 
stablo zlim plodovima. Ne može dobro sta- 
blo uroditi zlim plodovima, niti zlo stablo 
dobrim plodovima. Svako stablo koje ne rodi 
dobrim plodom siječe se i u oganj baca. Pre- 
ma tome, prepoznat ćete ih po njihovim plo- 
dovima.« 

»Zašto me zovete: Gospodine, Gospodine!, 


a ne činite ono, što govorim? Neće svaki koji 
mi govori: "Gospodine, Gospodine! unići u 
kraljevstvo nebesko, nego samo onaj koji vrši 
volju Oca moga, koji je na nebesima. Mnogi 
će me u onaj dan pitati: "Gospodine, Gospo- 
dine! Nismo li mi u tvoje ime prorokovali 
i u tvoje ime đavle izgonili? Nismo li u tvoje 
ime učinili mnoga čudesa?* Tada ću im otvo- 
reno izjaviti: "Nikada vas nisam poznavao! 
Odlazite od mene, koji činite bezakonje.'« 
»Pokazat ću vam stoga kome je sličan sva- 
ki onaj, koji dolazi k meni, sluša moje riječi 
i vrši ih. Sličan je mudrom čovjeku koji gradi 


kuću na stijeni. Zapljušti kiša, pa nastane po- 
plava i dunu vjetrovi na onu kuću, ali ona ne 
pada, jer je na stijeni utemeljena.« 

»Naprotiv, svaki koji sluša ove moje ri- 
ječi, a ne vrši ih, sličan je ludom čovjeku koji 
sagradi svoju kuću na pijesku. Zapljušti kiša 
i dunu vjetrovi, pa udare na onu kuću, i ona 
smjesta pada. I bude od one kuće velika ru- 
ševina.« 

Kad Isus završi ovaj svoj govor, mnoštvo 
ostade zadivljeno nad njegovom naukom. Ta 
učio ih je kao onaj koji ima vlast, a ne kao 
njihovi pismoznanci. 


I 

Isus nastavlja učiti 


Pošto je završio sve svoje riječi slušatelj- 
stvu iz naroda, siđe s gore. A slijedilo ga je 
veliko mnoštvo. I uđe u Kafarnaum. 

Tu bijaše nekome stotniku bolestan sluga. 
I već je bio na umoru, a bio mu je vrlo drag. 
Čuvši za Isusa posla k njemu uglednije Ži- 
dove moleći ga da dođe i da mu spasi slugu. 
Usrdno ga je molio: »Gospodine, sluga mi leži 
kod kuće uzet u strašnim mukama.« 

Kad ovi stigoše k Isusu, zauzmu se kod 
njega govoreći: »Zaslužuje da mu to učiniš, 
jer voli naš narod i sinagogu nam je sagra- 
dio.« 

Isus se uputi s njima, a njemu poruči: »Doći 
ću 1 izliječit ću ga.« 

I kad više nije bio daleko od kuće, posla 
stotnik pred njega prijatelje s porukom: »Go- 
spodine, ne muči se. Ta ja nisam dostojan, da 
uniđeš pod krov moj. Zato se također nisam 
ni smatrao vrijednim da sam dođem k tebi. 
Nego — reci samo riječ, i ozdravit će mi slu- 
ga. Pa i ja, premda sam višoj vlasti podre- 
đen, imam pod sobom vojnike pa kažem je- 
dnome: "Idi!" — i on ide; drugome: "Dođi 
— ion dođe; a svome sluzi kažem: "Učini 
to? — i on učini.« 


va iu 
Čuvši to Isus zadivi se pa se okrene mno-. 


štvu koje ga je pratilo i reče: »Zaista, kažem 
vam, ni u Izraelu ne nađoh tolike vjere. Ka- 
žem vam: Mnogi će s istoka i zapada doći i 
sjesti za stol zajedno s Abrahamom, Izakom 
i Jakobom u kraljevstvu nebeskom, a sinovi 
će kraljevstva biti izbačeni napolje u tamu. 
Ondje će biti plač 1 škripa zubima.« 

Zatim reče Isus stotniku: »Idi! Neka ti 
bude, kako si vjerovao!« 

I ozdravi sluga u onaj čas. Kad se oni koji 
su bili poslani vratiše kući, nađu slugu zdrava. 

Isus ozdravljuje udovičina sina 


Poslije toga uputi se Isus u grad koji se 
zove Nain. Pratili su ga njegovi učenici i 
mnoštvo svijeta. Kad se približi gradskim 
vratima, gle, upravo su iznosili mrtva sina 


jedinca u majke koja bijaše udovica. Pratila 
ju je brojna povorka građana. 

Ugledavši je Gospodin, sažali se nad njom 
1 reče joj: »Ne' plači!« Pristupi zatim i do- 
takne se lijesa, a nosioci stadoše. Tada reče: 
»Mladiću! Kažem ti: Ustani!« 


I sjede mrtvac i poče govoriti, a on ga 
dade njegovoj majci. Nato sve obuze strah 
i slavili su Boga govoreći: »Velik prorok us- 
tade među nama! Bog pohodi narod svoj!« 

I razglasi se taj glas o njemu po cijeloj Ju- 
deji i po svoj okolici. 

Isusova poruka Ivanu 


Sve to dojaviše Ivanu njegovi učenici. A 
kad je Ivan u tamnici čuo za Kristova djela, 
pozva dvojicu između svojih učenika i posla 
ih Gospodinu da ga pitaju: »Da li si ti onaj 
koji ima doći, ili da čekamo drugoga?« 

Došavši k njemu rekoše ti ljudi: »Ivan 
Krstitelj nas posla k tebi, da te pitamo: "Da 
li si ti onaj koji ima doći, ili da čekamo dru- 
goga?'« 

Upravo je u taj čas Isus ozdravio mnoge 
od bolesti, muka i zlih duhova i mnogim je 
slijepima darovao vid. Tada im odgovori: 
»Podite pa izvijestite Ivana o onome, što ste 
vidjeli i čuli: Slijepi dobivaju vid, hromi ho- 
daju, gubavi se čiste, glubi čuju, mrtvi ustaju, 
siromasima se propovijeda evanđelje. Blago 
onome, koji se ne smuti nada mnom.« 

Kad Ivanovi glasnici odoše, poče Isus go- 
voriti mnoštvu o Ivanu: »Što li ste izišli u 
pustinju da vidite? Trstiku koju vjetar lju- 


lja? Ili što ste izišli vidjeti? Čovjeka u me- 
kane haljine obučena? Eno, oni koji se oblače 
u sjajnu odjeću, nose mekane haljine i žive 
raskošno borave u kraljevskim dvorovima! 
Ili što ste izišli vidjeti? Proroka! Uistinu, ka- 
žem vam, i više nego proroka! To je onaj o 
kome je pisano: Evo, glasnika svoga šaljem 
pred tobom, da ti unaprijed put pripravi! Za- 
ista, kažem vam: Među onima koje žena po- 
rodi nijedan nije veći od Ivana. A ipak, i 
najmanji u kraljevstvu Božjem veći je od 
njega.« 

»S kime dakle da usporedim ljude ovog 
naraštaja? Kome su slični? Slični su djeci što 
sjede na trgu pa jedni drugima prema poslo- 
vici dovikuju: 

*Zasvirasmo vam u frulu, vi ne poigraste! 

Zapjevasmo tužaljke, i ne zaplakaste! 

Uistinu, došao je Ivan Krstitelj i niti je 
kruha jeo, niti vina pio, pa velite: "Ima 
đavla! Došao je Sin čovječji koji jede i pi- 
je, pa govorite: *Evo izjelice i vinopije, pri- 
jatelja carinika i grešnika! Ipak, pravednost 
Mudrosti upoznaše sva djeca njezina.« 


394 


NA KA 


27177 


ISUSOVA DOMOVINA 


Isus uči opraštati 


Pismoznanci i farizeji dovedu mu neku 
ženu zatečenu u preljubu. Postave je u sre- 
dinu i kažu mu: »Učitelju! Ova je žena za- 
tečena u samom činu preljuba. U Zakonu 
nam je Mojsije naredio da takve kamenuje- 
mo. Što ti na to kažeš?« 

Sve su to govorili, samo da ga iskušaju, pa 
da ga mogu optužiti. 

Isus se međutim sagne dolje pa stane prstom 
pisati po zemlji. Budući da su oni dalje na- 
valjivali s pitanjem, on se uspravi i reče im: 
»Onaj koji je među vama bez grijeha neka 
prvi na nju baci kamen.« 

I ponovno se sagne i nastavi pisati po 
zemlji. Kad su oni to čuli, jedan za drugim 
stadoše odlaziti, počevši od starijih pa sve 
do posljednjih. 

Ostade Isus sam — i žena, koja je stajala 
u sredini. Isus se tada uspravi i reče joj: »Že- 
no, gdje li su oni? Zar te nitko ne osudi?« 

Ona reče: »Nitko, Gospodine.« 

Reče joj Isus: »Ni ja te ne osuđujem. Idi 
i od sada nemoj više griješiti.« 

Neki farizej zamoli Isusa da dođe k nje- 
mu na ručak. On uniđe farizeju u kuću i pri- 
de k stolu. Kad gle, uđe neka žena, grešnica 
u gradu. Saznala je da je Isus odsjeo u fari- 
zejevoj kući pa ponese alabastrenu posudu 
pomasti i postavi se straga, kod njegovih no- 
gu. Sva zaplakana poče mu suzama kvasiti 
noge: kosom ih je svoje glave otirala, cjeli- 
vala ih i mazala pomašću. 

Farizej koji ga pozva, vidjevši sve to, u 
sebi ovako pomisli: »Kad bi on bio prorok, 
znao bi tko je i kakva je to žena koja ga se 
dotiče, jer je grešnica.« 

A Isus, da mu odgovori, reče: 

»Šimune, imam ti nešto reći.« 

A on će: »Učitelju, reci!« 

On počne: »Neki je vjerovnik imao dva 
dužnika. Jedan mu je dugovao pet stotina di- 
nara, a drugi pedeset. Budući da mu nijedan 
nije imao otkuda namiriti duga, darova obo- 
Jici. Koji će ga dakle od te dvojice više lju- 
biti?« 

Šimun odgovori: »Mislim da onaj kojemu 
je više darovao.« 

Reče mu Isus: »Pravo si prosudio«. 

Tada se okrene prema ženi pa će Šimunu: 
»Vidiš li ovu ženu? Uđoh ti u kuću, nisi mi 
vodom noge polio, a ona mi suzama noge 
nakvasi i kosom ih svojom obrisa. Poljupca 
mi nisi dao, a ona, otkako je ušla, ne pre- 
staje mi noge cjelivati. Uljem mi glave nisi 
pomazao, a ona mi pomašću noge pomaza. 
Stoga, kažem ti: Opraštaju joj se mnogi gri- 
jesi, jer je mnogo ljubila. Kome se manje op- 
rašta, manje ljubi.« 

Tada reče ženi: »Oprošteni su ti grijesi. 

A oni, koji su zajedno s njime bili za sto- 
lom, počeše među sobom govoriti: »Tko je 
ovaj da i grijehe oprašta?« 

A on reče ženi: »Vjera te je tvoja spasila! 
Idi u miru!« 

Tada mu dovedoše opsjednuta od đavla, 
slijepa i nijema. I on ga ozdravi. I kad iziđe 
đavao, progovori nijemi. Mnoštvo ostade iz- 
van sebe od čuda govoreći: »Da nije ovo Sin 
Davidov?« 

Ali neki od njih — bili su to farizeji i 
pismoznanci koji siđoše iz Jeruzalema — kad 

to dočuše, rekoše: »Belzebul je u njemu! U 
ime Belzebula, poglavice đavolskog, izgoni 
đavle!« 

Drugi su naprotiv, da ga iskušaju, tražili 
od njega znak s neba. 

Ali on, znajući njihove misli, dozva ih k 
sebi i poče im govoriti u prispodobama: »Ta 
kako bi sotona sotonu mogao tjerati? Ni- 
jedno se kraljevstvo, samo u sebi podvojeno, 
ne može održati. Opustjet će, i kuća će na 
kuću pasti. Ako se dakle sotona podigao sam 
protiv sebe, pa se sam u sebi podvojio, kako 
će se održati njegovo kraljevstvo? Ne može 
se održati, nego mu je došao kraj. Vi naime 
kažete da ja u Belzebulovo ime izgonim đav- 
le. No ako ja u Belzebulovo ime izgonim đav- 
le, u čije ih ime izgone vaši sinovi? Stoga će 
vam oni biti suci. Međutim, ako ja prstom 
Božjim, ako Duhom Božjim izgonim đavle, 
zbilja je došlo k vama kraljevstvo Božje.« 

»Doklegod jaki i naoružani čuva svoj stan, 
u miru je sav njegov posjed. Ta kako bi tko 
mogao unići u kuću jakoga i oplijeniti mu 
pokućstvo, osim da prije sveže jakoga? No 
ako dođe jači od njega, svlada ga i otme mu 

sve njegovo oružje u koje se uzdao, a plijen 
razdijeli. Tada će lako oplijeniti njegovu 
kuću.« 

»Tko nije sa mnom, protiv mene je. Tko sa 
mnom ne sabire, rasipa.« 

»Zato, kažem vam: Svaki će se grijeh i bo- 
gohulstvo oprostiti sinovima ljudskim, ali se 
neće oprostiti bogohulstvo protiv Duha Sve- 
toga. I ako tko rekne riječ protiv Sina čovje- 
čjega, može mu se oprostiti. Ali tko to rekne 
protiv Duha Svetoga, ne će mu se oprostiti 
nikada, ni na ovome svijetu, ni na drugom; 
krivac je grijeha vječnoga.« 

»Za svaku nepotrebnu riječ, koju ljudi ka- 
žu, davat će račun na dan suda. Jest, tvoje 
će te riječi opravdati i tvoje će te riječi osu- 
diti.« 

Dok je on to govorio, poviče iz svega gla- 
sa neka žena iz mnoštva i reče mu: »Blago 
utrobi koja te nosila, i prsima koja si sisao!« 

On odgovori: »Još više blago onima koji 
slušaju riječ Božju i čuvaju je!« 

Isus poučava u 
prispodobama 


Zatim je redom obilazio gradovima i seli- 
ma propovijedajući i navješćujući evanđelje 
o kraljevstvu Božjem. Pratila su ga Dvanaes- 
torica i neke žene, koje je izliječio od zlih du- 
hova i bolesti. Bile su to: Marija, koja se zove 
Magdalena, iz koje bijaše izagnao sedam đa- 
vola; zatim Ivana, žena Huze, nadstojnika 
Herodova; Suzana i mnoge druge. One su ih 
posluživale iz svojih vlastitih sredstava. 


Prispodoba o sijaču 


Onog dana iziđe Isus iz kuće i sjedne uz 
more i stane opet naučavati. Skupilo se kod 
njega silno mnoštvo svijeta koje je nagrnulo 
k njemu iz svakoga grada. 

Ukrca se zato na lađu i sjedne na moru dok 
je sve ono mnoštvo stajalo na obali uz more. 
Naučavao ih je u prispodobama mnoge stvari 
i govorio im u svojoj pouci: 

»Poslušajte! Gle, iziđe sijač da sije. I dok 
je tako sijao, nekoje pade uz put i bude po- 
gaženo, i dođoše ptice nebeske i pozobaše ga. 
Drugo opet pade na kamenito tlo gdje nije 
imalo dosta zemlje. Odmah izniknu jer nije 
imalo duboke zemlje. Kad sunce ogranu, iz- 
gori, i jer nije imalo korijena ni vlage, osuši 
se. Drugo opet pade u trnje i trnje ga prera- 

ste i zaguši, te ne donese ploda. Drugo konač- 
no pade na dobru zemlju, iznikne i dade plod, 
koji se razraste i razmnoži, i donese jedno 
trideset, jedno šezdeset, jedno sto.« 

I doda: »Tko ima uši da čuje, neka čuje!« 

Kad ostade sam, pristupe k njemu učenici 
i oni koji su s Dvanaestoricom bili u njego- 
voj pratnji pa ga zapitaju: »Zašto im govoriš 
u prispodobama?« 

A on im odgovori: »Zato što je vama dano 
da razumijete tajne kraljevstva nebeskoga, a 


njima — onima vani — to nije dano; za 
njih je sve'u prispodobama. Uistinu, koji ima, 
još će mu se dati i obilovat će, a koji nema, 
i ono što ima oduzet će se! Zato njima go- 
vorim u prispodobama što gledajući ne vide, 
a slušajući ne čuju ni ne razumiju.« 

Zatim im reče: »Zar ne shvaćate ove pri- 
spodobe? Kako ćete onda razumjeti sve osta- 
le prispodobe? Vi dakle poslušajte prispodobu 

O sijaču. Sjeme je riječ Božja. Sijač sije riječ. 
Svakome koji sluša riječ o kraljevstvu, ali ne 
razumije, smjesta dolazi onaj Zli — đavao — 
i grabi što je posijano u njegovu srcu da ne 
bi takvi povjerovali i spasili se. To je ono sje- 
me posijano uz put. Ono opet, koje je bilo 
posijano na kamenito tlo — to je onaj koji 
čuje riječ“i smjesta je s radošću prima, ali ne- 
ma u sebi korijena, nego je promjenljiv. Kad 


zbog riječi nastane nevolja ili progonstvo, od- 
mah se pokoleba. Ono opet koje je bilo posi- 
jano u trnje — to je onaj koji sluša riječ, ali 
zabrinutost za ovaj svijet, zavodljivost bo- 
gatstva i najrazličitije požude zaguše riječ, i 
ona ostane bez ploda. Ono na dobru zemlju 
posijano — to je onaj koji dobra i plemenita 
srca sluša riječ i razumije pa onda, dakako, 
donosi plod ustrajnosti i daje: jedno sto, jed- 
no šezdeset, a jedno trideset.« 


Prispodoba o kukolju u pšenici 


Nadoda im i drugu prispodobu govoreći: 

»Kraljevstvo nebesko je slično čovjeku koji 
posije dobro sjeme na svojoj njivi. No dok 
su njegovi ljudi spavali, dođe njegov nepri- 
jatelj, posije posred žita kukolj i ode. Kad 
usjev potjera i rod donese, tada se pokaza i 
kukolj. Nato sluge pristupe gospodaru pa mu 
reknu: "Gospodaru, nisi li ti posijao dobro 
sjeme na svojoj njivi? Odakle onda kukolj?? 
On im odgovori: "Djelo je to čovjeka nepri- 
jatelja. Sluge mu onda rekoše: "Hoćeš li, da- 
kle, da odemo pa da ga poberemo? A on reče: 
*Ne! Da ne biste sabirući kukolj iščupali za- 
jedno s njim i žito. Pustite, nek oboje raste 
do žetve. U vrijeme žetve reći ću žeteocima: 
Poberite najprije kukolj i svežite ga u snopo- 
ve da se spali, a žito sakupite u moju Žžit- 
nicu.*« 


Prispodoba o gorušičinu zrnu 
Iznese im zatim i drugu prispodobu govo- 


reći: 
»Kako da usporedimo kraljevstvo Božje, ili 


gdje da mu nađemo prispodobu? Slično je 
kraljevstvo nebesko zrnu gorušice koje čovjek 
uzme i posije na svojoj njivi. Ono je doduše 
najmanje od svega sjemenja na zemlji, ali kad 
se posije, napreduje i visoko uzraste, veće je 
od svega povrća. Razvije se u stablo, silno se 
razgrana, te ptice nebeske dolaze pod nje- 
govu hladovinu i gnijezde mu se po grana- 
ma.« 


Značenje o kukolju u pšenici 


Sve je to Isus govorio mnoštvu u prispo- 
dobama. Navješćivao im je riječ u- mnogo 
takvih prispodoba, da ga razumiju. I ništa 
im nije govorio bez prispodoba da se ispuni 
ono što je rečeno po proroku: Otvorit ću usta 
svoja u prispodobama, iznijet ću skrovite 
stvari od stvorenja svijeta. A svojim je uče- 
nicima nasamo sve objašnjavao. 

Tada otpusti mnoštvo i uđe u kuću. Pri- 
stupe k njemu njegovi učenici govoreći: »Pro- 
tumači nam prispodobu o kukolju na njivi.« 

On odgovori: »Sijač dobra sjemena Sin je 
čovječji, a njiva je svijet. Dobro sjeme su si- 
novi kraljevstva, a kukolj su sinovi Zloga. 
Neprijatelj koji ga posija je đavao. Žetva je 
svršetak svijeta,'a žeteoci su anđeli. Kao što 
se kukolj sabire i ognjem sažiže, tako će biti 
na svršetku svijeta. Sin će čovječji poslati 
svoje anđele da sakupe iz njegova kraljevstva 
sve zavodnike i sve one koji čine bezakonje, 
i bacit će ih u peć ognjenu gdje će biti plač 
i škripa zubima. Tada će pravednici zasjati 
poput sunca u kraljevstvu svog Oca. Tko ima 
uši, neka čuje!« 


Prispodoba o ribarskoj mreži 


»Nadalje, kraljevstvo je nebesko slično 
mreži bačenoj u more. Ona zahvati svako- 
vrsne ribe. Kad se napuni, izvuku je na obalu, 
sjednu i probiru: dobre stavljaju u sudove, a 
loše bacaju napolje. Tako će biti na svršetku 
svijeta. Izići će anđeli i razdijeliti zle od pra- 
vednih i bacit će ih u peć ognjenu gdje će 
biti plač i škripanje zubima.« 


Isus u Nazaretu 


Otišavši odanle dođe u pratnji svojih uče- 
nika u svoj zavičaj, u Nazaret, gdje je ot- 
hranjen. Po svom običaju uđe u dan subotnji 
u sinagogu i ustane da čita i počne naučavati. 
Pružiše mu knjigu proroka Izaije. On razvi 
knjigu i nađe mjesto, gdje stoji napisano: 

Dub je Gospodnji na meni, jer me on pomaza! 


Da donesem siromasima evanđelje, on me 
posla; 
da navijestim zasužnjenima oslobođenje 
i slijepima da će progledati; 
da pustim na slobodu potlačene, 
da proglasim milosnu godinu Gospodnju. 


Tada savi knjigu, vrati je poslužniku i sje- 
dne. Oči su sviju u sinagogi bile uprte u nje- 
ga, i on im poče govoriti: 

»Danas se ispunilo ovo Pismo, što ste ga 
upravo čuli.« 

I mnogi su mu iz slušateljstva odobravali 
i divili se milini riječi, koje su tekle iz nje- 
govih usta. Govorili su: 

»Odakle to ovome? Kakva li mu je samo 
mudrost dana, i kakve li se to silne stvari do- 
gađaju po njegovim rukama? Nije li to sin 
Josipa tesara? Nije li to tesar, sin Marijin, 
brat Jakoba i Josipa i Jude i Šimuna? Nisu 
li sve njegove sestre ovdje među nama? Oda- 
kle mu sve to?« 

A on im reče: »Vi ćete mi svakako reći onu 
prispodobu: *Liječniče, izliječi sam sebe! Što 
smo čuli, da se dogodilo u Kafarnaumu, učini 
i ovdje, u svom zavičaju.« Ali doda: »Zaista, 
kažem vam: Nijedan prorok nije dobro pri- 
mljen u svom zavičaju. Nije prorok bez ča- 
sti, osim u svom zavičaju, među svojim ro- 
đacima i u svojoj kući.« 

Čuvši te riječi svi se u sinagogi napuniše 
gnjeva, ustadoše, izbaciše ga iz grada 1 odve- 
dože ga na vrh gore na kojoj je sagrađen nji- 
hov grad da ga strmoglave. 

No on prođe posred njih i ode. 

I ne učini ondje mnogo čudesa zbog njihove 
nevjere. Ozdravio je samo nekoliko bolesnika 
stavivši na njih ruke. Začudila ga njihova ne- 
vjera. 

Isus utišava oluju 


Jednog dana, kad Isus vidje oko sebe ve- 
liko mnoštvo, uđe u lađicu zajedno sa svojim 
učenicima. Tog istog dana, kad se spustila 
večer, reče im: »Prebacimo se na onu stranu 
jezera.« 

Oni ostave mnoštvo, uzmu sa sobom Isusa 
u lađici, kako je već bio. A pratile su ga i 
druge lađice. Oni otisnu na pučinu. Dok su 
plovili, on zaspa. 

Kad li najednom, podigne se žestok vihor, 
na lađicu navale valovi, te se bila već gotovo 
napunila vodom. Nađoše se u velikoj opasno- 


sti, a on je na krmi spavao na jastuku. 

Pristupe k njemu i probude ga govoreći: 
»Učitelju! Zar ništa ne mariš što izginusmo! 
Gospodine! Spasi nas, propadosmo!« 

On ustane i reče im: »Što ste tako strašlji- 
vi, malovjerni!« Zatim zaprijeti vjetru i reče 
morskom valovlju: »Zašuti! Umukni!« 

Smiri se vjetar i nastade velika tišina. 

Tada im reče: »Ta gdje vam je vjera? Što 
se toliko strašite? Kako to? Zar nemate 
vjere?« 


Oni su međutim silno prestrašeni u čudu 
pitali jedan drugoga: »Tko li je on, da i vje- 
trovima i vodi zapovijeda, te mu se i vjetar 

i more pokoravaju?« 

Stigoše na onu stranu mora i pristadoše u 
zemlji Gerazenaca, koja leži nasuprot Gali- 
leji. Čim iziđe iz lađice, odmah mu iz grob- 
nica pohiti u susret neki čovjek opsjednut ne- 
čistim duhom. Već dugo vremena taj čovjek 
nije oblačio nikakva odijela niti je stanovao 
u kući, nego je boravio po grobnicama. I ni- 
tko ga više nije mogao ni lancima svezati jer 
je već više puta — makar bio i okovima i 
lancima svezan — raskinuo okove i lance, a 
da ga nitko nije bio kadar ukrotiti. K tome 
je bio silno goropadan, te nitko nije smio pro- 
ći onim putem. Po cijele noći i dane boravio 

je po grobovima i brdima vičući i udarajući 
se kamenjem. 

Kad izdaleka opazi Isusa, dotrči, padne 
ničice preda nj i pokloni mu se, a onda po- 
viče iz svega glasa 1 reče: »Što ti imaš sa 
mnom, Isus Sine Boga Svevišnjega? Zašto si 
došao ovamo prije vremena, da me mučiš? 
Zaklinjem te Bogom, ne muči me!« 

Isus mu je naime rekao: »Iziđi, duše nečisti, 
iz ovoga čovjeka!« 

Isus ga nato upita: »Kako ti je ime?« 

Odgovori mu: »Ime mi je legija! Ima nas 
mnogo!« 

U čovjeka naime uđoše mnogi đavli. I mno- 
go je zaklinjao Isusa da ih ne istjera iz onoga 
kraja i da im ne naredi da se vrate u pakle- 
nu provaliju. 

A ondje je na obronku brda podalje od 
njih paslo veliko krdo svinja. I zaklinjahu 
ga: »Pošalji nas u ove svinje, da uđemo u 
ove svinje, da uđemo u njih!« 

Isus im to dopusti i reče im: »Nosite se!« 

Tada izidoše nečisti duhovi iz čovjeka i 
uđoše u svinje. I gle! Sve se ovo krdo, oko 
dvije tisuće, strovalilo niz obronak u more i 
podavilo u moru. 

Čuvari, vidjevši što se dogodilo, pobjegoše 
i razglasiše po gradu i po selima sve to, a na- 
pose što se tiče opsjednutoga. Nato sav grad 
iziđe ususret Isusu, da vidi što je na stvari. 
Dođu k Isusu i ugledaju opsjednutoga, iz ko- 
jega izidoše đavli, a bila ih je legija. On je 
sjedio uz noge Isusove obučen i zdrave pa- 
meti. I sve obuze strah. A očevici su im pri- 
povijedali kako je to bilo s opsjednutim, kako 
je spašen, i što je bilo sa svinjama. 

Tada ga sve ono mnoštvo iz okolice Gera- 
zenaca stane moliti da se udalji iz njihova 
kraja, jer se silno uplašiše. I on se ukrca na 
lađicu da se vrati. 

Kad se ukrcavao na lađicu, opsjednuti ga 
stane zaklinjati da bude uza nj. No on mu 
ne dopusti, nego ga otpravi govoreći: »Pođi 
svojoj kući k svojima i javi im što ti je sve 
učinio Gospodin i kako ti se smilovao.« 

On ode i poče razglašivati po cijelome gra- 
du i po Dekapolisu što mu je sve učinio Isus. 
I svi su se divili. 

Ozdravljenje Jairove kćeri 


Kad se Isus lađicom ponovno prebacio na 
suprotnu stranu, sabra se oko njega veliko 
mnoštvo, koje ga dočeka na povratku. Svi su 
ga naime željno iščekivali. Stajao je uz more, 
kad gle, dođe jedan od nadstojnika sinagoge, 
imenom Jair. Ugleđavši ga baci mu se pred 
noge pa ga usrdno stane moliti da dođe u nje- 
govu kuću, jer je imao jedinicu kćer otprilike 
od dvanaest godina, i ta je bila na umoru. 

I reče: »Gospodine, kćerka mi je na izdi- 


saju, ali dođi, stavi ruku na nju da ozdravi 
i ostane na životu.« 

Isus ustane i pođe s njime. Za njim pođu 
njegovi učenici i veliko mnoštvo koje se na- 
tiskivalo oko njega. 

Desila se tu neka žena koja je dvanaest go- 
dina bolovala od krvarenja, i nitko je nije 
mogao izliječiti. Pretrpjela je mnogo sa stra- 
ne mnogih liječnika, potrošila je svu svoju 
imovinu, ali ništa nije koristilo; štoviše, bi- 
valo joj je sve gore. Čuvši za Isusa približi 
mu se među mnoštvom odostraga i dotaknu 
se njegovih haljina. Mislila je: »Dotaknem li 


se samo njegovih haljina, spašena sam.« 1 
smjesta joj se zaustavi krvarenje, i osuši se 
izvor-rana njezine krvi te osjeti u tijelu da 
je ozdravila od svoje muke. 

Isus također smjesta u sebi osjeti da je iz 
njega izišla sila pa se okrenu usred mnoštva 
i reče: »Tko se to dotakao mojih haljina?« 

A kad su se svi branili, reče Petar: »Uči- 
telju, ta vidiš i sam kako se mnoštvo natiskuje 
oko tebe, a ti pitaš: Tko me se to dotaknu?« 

Ali Isus reče: »Svakako me se netko do- 
taknuo jer osjetih da je sila izišla iz mene.« 


I zaokruži pogledom da vidi onu koja je 
to učinila. 

A žena, videći da se ne može sakriti, sva 
u strahu i dršćući, — posve svijesna onoga, 
što joj se dogodilo — pristupi i baci se preda 
nj pa mu kaza sve po istini i pred cijelim 
onim narodom ispripovjedi zašto ga se do- 
takla 1 kako je odmah ozdravila. 

Isus joj reče: »Ne boj se, kćeri! Tvoja te je 
vjera ozdravila! Pođi u miru i budi zdrava 
od svoje muke!« 

I od onog je časa žena bila zdrava. 

Dok je Isus još govorio, dođu ukućani nad- 

stojnika sinagoge s porukom: »Kći ti je umrla. 
Čemu da dalje mučiš učitelja?« 

Ali Isus, čuvši taj razgovor, reče nadstoj- 
niku sinagoge: »Ništa se ne boj! Vjeruj samo 
i bit će spašena!« 

Kad on ugleda svirače, pa onu buku i sve 
one, koji su plakali i glasno jaukali, uđe i 
reče im: 

»Što bučiti i plačete? Iziđite! Ne plačite! 
Djevojčica nije umrla, nego spava.« 

A oni mu se podsmjehivahu znajući da je 
umrla. 


No on ih sve istjera, uzme sa sobom oca i 
majku djevojčice i one iz svoje pratnje pa 
ude onamo gdje je ležala djevojčica. Uhvati 
djevojčicu za ruku i povika govoreći: »Ta- 
lita, kumi!«, što znači: »Djevojčice! Zapovije- 
dam ti, ustani!« 

I povrati joj se duh, i djevojčica odmah us- 
tane i stane hodati. Bijaše joj dvanaest godina. 
Roditelji njezini ostadoše izvan sebe od sil- 
nog zaprepaštenja. On im. strogo naredi da 
nikome ne kažu što se dogodilo, da toga nitko 
ne sazna; i reče, neka joj dadu jesti. 

I proširi se glas o tom po svem ono kraju. 

Pogubljenje Ivana 
Krstitelja 


U to vrijeme doču tetrarh Herod sve što se 
događalo. Glas o Isusu dopre i do njega, jer 
je postalo opće poznato njegovo ime. I reče 
svojim dvorjanicima: »To je Ivan Krstitelj. 
On je uskrsnuo od mrtvih, i zato čudesne sile 
djeluju po njemu.« 

Ipak je bio u neizvjesnosti jer su jedni go- 
vorili: »Ivan je uskrsnuo od mrtvih.« Drugi 
opet: »Ilija se pojavio.« A drugi: »Jedan od 
starih proroka ustade.« A Herod, kad je to 
čuo, reče: »Ivanu sam ja odrubio glavu; tko 
je dakle ovaj o kom toliko čujem?« I tražio 
je priliku da ga vidi. 

Sam je naime Herod poslao da se zatvori 
Ivan; dao ga svezati i baciti u tamnicu, a 
sve zbog Herodijade, žene svoga brata Filipa 
kojom se bio oženio. Govorio je naime Ivan 
Herodu: »Ne smiješ imati žene svojega bra- 
ta!« Herodijada ga je dakle mrzila 1 htjela 
ga ubiti ali nije mogla jer se Herod bojao Iva- 
na znajući da je on čovjek pravedan i svet 
pa ga je štitio. I kad bi ga čuo, našao bi se 
u velikoj neprilici, a rado ga je slušao. 

I dođe zgodan dan, kada Herod o svom ro- 

đendanu priredi gozbu svojim velikašima i 
časnicima i prvacima u Galileji. Uniđe kći 
Herodijadina pa je u sredini plesala. I svidje 
se Herodu i gostima. 

Stoga kralj reče djevojci: »Zatraži od mene 
što god hoćeš i dat ću ti!« I zakleo joj se: 
»Ako zatražiš od mene, dat ću ti, pa makar 
i polovicu svoga kraljevstva.« 


Ona iziđe 1 reče svojoj majci: »Što da za- 
tražim?« 

A ona joj reče: »Glavu Ivana Krstitelja!« 

I odmah žurno uđe kralju te zatraži: »Ho- 
ću da mi odmah dadeš na pladnju glavu Iva- 
na Krstitelja!« 

Ražalosti se kralj, ali zbog zakletve kao i 
zbog gostiju ne htjede je odbiti, nego zapo- 


vjedi da joj se dade. I smjesta posla kralj 
krvnika i naredi da donese glavu Ivanovu. 
On ode, odrubi mu glavu u tamnici i donese 
na pladnju njegovu glavu pa je dade djevoj- 
ci, a djevojka je dade svojoj majci. 

Kad su za to dočuli Ivanovi učenici, do- 
doše i uzeše njegovo tijelo i staviše ga u grob- 
nicu, pa odu i dojave Isusu. 

Isus nahranjuje 
pet tisuća ljudi 


Kad je Isus to čuo, povukao se odanle. Ot- 
ploviše lađicom na samotno mjesto. 

No kad su odlazili, mnogi ih vidješe i pre- 
poznaše te se pješice iz svih gradova strčaše 
onamo i pretekoše ih. 

I kad se iskrcao, iziđe i vidje silno mno- 
štvo. Sažali se nad njima, jer bijahu kao ovce 
bez pastira; i stane ih naučavati mnoge stvari. 

Kad se spustila večer, u kasni sat, pristupe 
k njemu njegovi učenici pa mu kažu: »Pust 
je ovo kraj, i već je kasno. Otpusti ih, neka 
odu po okolnim zaseocima i selima da pre- 
noće i kupe štogod za jelo. 

No on im odgovori: »Vi im podajte jesti.« 

Rekoše mu: »Da pođemo i kupimo za dvje- 
sta dinara kruha pa da im dademo jesti?« 

Tada ih on upita: »Koliko hljebova imate? 
Idite i pogledajte!« 

Izvidjevši kaže mu jedan od njegovih uče- 
nika, i to Andrija, brat Šimuna Petra: »Ovdje 
je jedan dječak koji ima pet ječmenih hlje- 
bova i dvije ribice. Ali što je to za tolike? 

Isus reče: »Donesite mi ih ovamo.« 

I zapovjedi im da posade mnoštvo. A bilo 
je mnogo trave na tom mjestu. I rasporediše 
skupinu za skupinom po sto i po pedeset. 

Isus nato uzme pet hljebova i dvije ribe, 
pogleda na nebo, zahvali, blagoslovi (Boga) 
i razlomi hljebove i počne ih razdavati svo- 
jim učenicima, a učenici svemu onome mno- 
štvu. Tako porazdijeli svima i one dvije ribe. 
I svaki je dobio, koliko je htio. I nahraniše 

se svi i nasitiše. 


A kad se najedoše, kaže svojim učenicima: 
»Pokupite preostale komade da ništa ne pro- 
padne.« 


Pokupiše dakle i od onoga što je blagova- [sus ide breko Jezera 
teljima preostalo napuniše dvanaest košarica. 


A onih, koji su blagovali hljebove, bijaše pet I kad se već spustila večer, siđu njegovi 
tisuća muškaraca — osim žena i djece. učenici k moru, ukrcaju se na lađicu i pre- 

vezu se preko mora u Kafarnaum. Već je pao 
mrak, a Isus još nije stigao k njima. 

Međutim se od silnog vjetra, što je zapu- 
hao, more počelo burkati, a lađica je već više 
stadija bila daleko od kopna. Valovi su je 
svom silom zapljuskivali; bijaše naime proti- 
van vjetar. 

Kad su dakle isplovili oko dvadeset i pet ili 
trideset stadija, oko četvrte noćne straže — 
vidjevši ih, kako se muče veslajući naprijed 
— Isus dođe k njima hodajući po moru. I 
htjede ih mimoići. Oni opet — ugledavši ga, 
kako hoda po moru, posve blizu lađice — 
pomisliše da je to utvara; prestrašiše se i 
kriknuše. Svi su ga naime vidjeli i silno se 
uznemirili. 

Ali im on odmah reče: »Mirni budite! Ja 
sam! Ne bojte se!« 

A Petar prihvati i reče: »Gospodine, ako 
si to ti, zapovjedi mi da dođem k tebi po 
vodi!« 

A on odgovori: »Dođi!« 

Petar siđe s lađice, stane hodati po vodi i 
pođe k Isusu. Ali kad ugleda snažan vjetar, 
poplaši se i počevši tonuti krikne: »Gospodi- 
ne, spasi me!« 

Isus smjesta pruži ruku i dohvati ga pa mu 
reče: »Malovjerni! Zašto si posumnjao?« 

I kad se njih dvojica popeše na lađicu, utih- 
nu vjetar. Tada oni, koji su se nalazili na 
lađici, padoše ničice preda nj govoreći: »Uis- 
tinu, ti si Božji sin!« 

Kad se prevezoše na obalu, dođoše u Ge- 
nezaret i pristadoše. Čim su izišli iz lađice, 
ljudi ga iz onog mjesta odmah prepoznaše, pa 
razaslaše i obletiše cijeli onaj kraj. I gdje god 
su čuli, da se on nalazi, počeše mu donositi 
na nosilima bolesnike. I kamo god je ulazio 
— u sela, u gradove, u zaseoke — po trgo- 
vima su stavljali svoje bolesnike i molili ga 
da se dotaknu makar ruba njegove haljine. 
I koji god su ga se dotakli ozdravljali su. 


Čisto i nečisto 
Uto se skupiše oko njega farizeji i neki od 


pismoznanaca koji dođoše iz Jeruzalema. Kad 
gle, opaze neke njegove učenike kako neči- 

stim, to jest neopranim rukama jedu kruh. 

A farizeji i svi Židovi, držeći se predaje 
starih, ne jedu ako prije temeljito ne operu 
ruke. Niti s trga što jedu ako to prije ne ope- 
ru. Mnogo toga još ima što prema predaji 
obdržavaju, kao što je pranje čaša, vrčeva i 
mjedenog posuđa. Zato farizeji i pismoznanci 
upitaju Isusa: 

»Zašto tvoji učenici ne postupaju prema 
predaji starih, nego nečistim rukama uzimaju 
hranu?« 

A on im reče: »Licemjeri! Dobro je proro- 
kovao Izaija o vama, kad je napisao: 


Ovaj me narod usnama časti, 

no srce je njihovo daleko od mene. 
Uzalud me štuju 

naučavajući nauke, koje nisu drugo 
nego zapovijedi ljudske. 


Napustiste zapovijed Božju, a držite se 
predaje ljudske.« 

Tada ponovno dozove k sebi mnoštvo i 
stane im govoriti: »Poslušajte me svi i razu- 
mijte! Ništa što izvana ulazi u čovjeka ne 
može ga učiniti nečistim. Ako tko ima uši 
da čuje, neka čuje!« 

Kad se zatim sklonio u kuću od mnoštva, 
pristupe k njemu učenici pa mu kažu: »Znaš 
li da su se farizeji čuvši tvoje riječi sabla- 
znili?« 

A on im odgovori: »Svaki nasad, koji nije 
posadio moj nebeski Otac, bit će iskorijenjen. 
Pustite ih! Slijepi su i vođe slijepcima! A kad 
slijepac slijepca vodi, oba će u jamu pasti.« 

Petar uhvati priliku i reče mu: »Protumači 
nam tu prispodobu!« 

A on reče: »Pa zar ste i vi još uvijek bez 
razumijevanja? Zar ne shvaćate da sve što 
ulazi na usta prolazi kroz želudac pa se iz- 
bacuje u zahod. Naprotiv, ono što iz usta 
izlazi, to čovjeka čini nečistim. Iz srca naime 
izlaze zle misli, umorstva, preljubi, bludnosti, 
krađe, kriva svjedočanstva, bogohulstva. To 
je ono što čovjeka čini nečistim; a jesti ne- 
opranim rukama ne čini čovjeka nečistim.« 

Isus zatim otide odanle i povuče se u kra- 
jeve oko Tira i Sidona. 

Tako sa svojim učenicima dođe u okolicu 
Cezareje Filipove. 

Idući putem zapita Isus svoje učenike: »Što 
govore ljudi, tko je Sin čovječji?« 

A oni rekoše: »Jedni, da je Ivan Krstitelj; 
drugi, da je Ilija; drugi opet, da je Jeremija 
ili već koji od proroka.« 

Reče im: »A vi, što vi kažete? Tko sam 
ja?« 

Nato odgovori Šimun Petar i reče: 

»Ti si Krist, Sin Boga živoga!« 

A Isus odgovori njemu: 

»Blago tebi, Šimune, sine Jonin, jer ti toga 
ne objaviše tijelo i krv, nego Otac moj koji 
je na nebesima! I ja tebi kažem: Ti si Petar 
— stijena, i na toj stijeni sagradit ću Crkvu 
svoju, i vrata je paklena neće nadvladati. Tebi 
ću dati ključeve kraljevstva nebeskoga. I što 
god svežeš na zemlji, bit će svezano 1 na ne- 
besima; i što god razriješiš na zemlji, bit će 
razriješeno i na nebesima.« Tada naredi uče- 
nicima da nikome ne reknu da je on Krist. 


Isus navješćuje da će ga raspeti 


Otada je Isus počeo upućivati svoje uče- 
nike, kako on — Sin čovječji — mora poći 
u Jeruzalem gdje će biti odbačen i mnogo 
pretrpjeti od starješina, svećeničkih poglavi- 
ca i pismoznanaca; kako će biti ubijen i treći 
dan uskrsnuti. 

Petar ga nato povuče na stranu pa ga stane 
odvraćati: »Daleko to od tebe, Gospodine! 
Ne, to se tebi ne smije dogoditi!« 

No Isus se okrene, pogleda svoje učenike 
i ukori Petra govoreći: 

»Nosi se od mene, sotono! Na smutnju si 
mi jer ne misliš ono što je Božje, nego što je 
ljudsko!« 

Tada dozva k sebi mnoštvo zajedno sa svo- 
jim učenicima pa im reče: 

»Ako tko hoće da pođe za mnom, neka se 
odreče samoga sebe i neka svaki dan uzme 
svoj križ i neka me slijedi. Tko hoće da spasi 
svoj život, izgubit će ga, a tko izgubi svoj 
život radi mene i Evanđelja, spasit će ga. Ta 
što koristi čovjeku da čitav svijet zadobije, 
a duši svojoj naškodi i samoga sebe upropa- 
sti? Ta što će čovjek dati u zamjenu za svoju 
dušu? Da, tko se zastidi mene i mojih riječi 

pred ovim preljubničkim i grešničkim nara- 
štajem — i Sin će se čovječji stidjeti njega 
kada dođe u slavi svojoj i u slavi Oca svoga 
zajedno sa svetim anđelima. Doći će naime 
Sin čovječji u slavi svoga Oca zajedno sa svo- 
jim anđelima i tada će podati svakome prema 
njegovu djelovanju.« 

Govorio im je nadalje: »Zaista, kažem 
vam: Neki od ovdje nazočnih neće okusiti 
smrti dok ne vide gdje dolazi kraljevstvo Bo- 
žje u sili, i Sina čovječjega gdje dolazi u svom 
kraljevstvu.« 


Preobraženje Isusovo 


Šest dana poslije toga uzme Isus Petra, Ja- 
koba i Ivana i povede ih nasamo na visoku 
goru, da se moli. I dok se molio, izgled mu 
se lica izmijeni, i on se preobrazi pred nji- 
ma. Lice mu zasja kao sunce, a haljine mu po- 
stadoše bijele kao svjetlo. 

I gle, najednom se s njime nađoše u razgo- 
voru dva čovjeka. Bijahu to Mojsije i Ilija 
koji se ukazaše u slavi, a razgovarahu s nji- 
me o njegovu odlasku što se doskora imao is- 
puniti u Jeruzalemu. 

No Petra i njegove drugove svlada san, a 
kad se probudiše, ugledaše njegovu slavu i 
dva čovjeka koji stajahu uz njega. I dok su 
oni odlazili od njega, reče Petar Isusu: 

»Učitelju! Divno nam je ovdje! Daj da na- 
činimo tri šatora: tebi jedan, jedan Mojsiju, 
a jedan Iliji.« 

Nije ni znao što govori, jer bijahu izvan 
sebe od straha. 

Još je on govorio, kad gle, svijetao ih oblak 
prekrije svojom sjenom. Kad zađoše u oblak, 
strah ih spopade. I gle, iz oblaka se čuo glas: 

»Ovo je Sin moj ljubljeni, Izabranik moj! 
U njemu mi sva milina! Njega slušajte!« 

A učenici, čuvši glas, padoše licem na zem- 
lju i silno se prestrašiše. 

Pristupi k njima Isus, dotakne ih se i reče: 
»Ustanite, ne bojte se!« 

Podigoše oči, ali ne vidješe nikoga do Isusa 
sama. 

Dok su silazili s gore, zapovjedi im da ni- 
kome ne pripovijedaju što su vidjeli, dok Sin 


daš 


čovječji ne ustane od mrtvih. Oni održaše 
riječ, ali se među sobom ispitivahu što to zna- 
či »ustati od mrtvih.« 

I pitahu ga: »Što to govore pismoznanci, 
da prije treba da dođe Ilija?« 

A on im reče: »Ilija će svakako prije doći 
da sve obnovi. Međutim, kažem vam: Ilija 


je već došao, ali ga oni ne prepoznaše, nego 
s njime učiniše što im se prohtjelo, kao što 
je to napisano o njemu. Tako će i Sin čovječji 
morati od njih mnogo trpjeti i biti obescije- 
njen, kao što je pisano o njemu.« 

Tada razumješe učenici da im je to rekao 
o Ivanu Krstitelju. 

Isus uči svoje 
učenike 


Kad sutradan siđoše s gore i dođoše k osta- 
lim učenicima, ugledaše oko njih veliko mno- 
štvo i pismoznance, kako raspravljaju s nji- 
ma. Čim ga ugledaše, sve ono mnoštvo, izvan 
sebe od iznenađenja, smjesta potrča k njemu 
i pozdravi ga. 

A on ih upita: »Što to raspravljate s nji- 
ma?« 

Umiješa se u riječ neki čovjek iz mnoštva, 
klekne preda nj i reče: 

»Učitelju, dovedoh k tebi svoga sina koji 
ima nijemog duha. Gdjegod ga zgrabi, obara 
ga na zemlju, pa odjednom stane vikati, i 
trza njime, da se pjeni, škripa zubima i sav 
se ukoči. Rekoh tvojim učenicima da ga iza- 
gnaju, ali oni ne mogoše. Gospodine, smiluj 
se! Molim te, pogledaj na moga sina! Jedinac 
mi je!« 

On im nato odgovori: 

»O nevjerni i opaki rode! Ta dokle ću još 
biti s vama? Dokle ću vas morati podnositi? 
Dovedite ga ovamo!« 

I dovedoše ga k njemu. Čim ga zli duh 
ugleda, smjesta potrese dječakom; i on se obo- 
ren na zemlju stane sav pjeniti i prevrtati. 

Isus upita njegova oca: »Koliko ima vre- 
mena, kako mu se to događa?« 

On reče: »Od djetinjstva! A često ga znade 
baciti i u vatru i u vodu da ga pogubi. Nego, 
ako što možeš, imaj samilosti prema nama i 
pomozi nam!« 

Nato mu Isus reče: »Što? Ako možeš? Sve 
je moguće onome koji vjeruje!« 

Dječakov otac odmah zavika: »Vjerujem! 
Pomozi mojoj nevjeri!« 

Vidjevši Isus da sa svih strana grne svijet, 
zapovjedi nečistome duhu pod prijetnjom: 

»Duše nijemi i gluhi, ja ti zapovijedam, 
iziđi iz njega i da nisi više u njega ušao!« 

Zli duh nato zaviče, žestoko strese dječaka 
i iziđe, a on stade kao mrtav, te su mnogi 
govorili da je umro. No Isus dohvati njegovu 
ruku, podiže ga, i on ustade. I onog časa 
dječak ozdravi. 

Kad Isus uđe u kuću, upitaše ga učenici 
nasamo: »Zašto ga mi ne mogosmo izagnati?« 

Odgovori im: »Zbog vaše malovjernosti. 
Zaista, kažem vam: Ako imate vjeru poput 
zrna gorušičina, reći ćete ovoj gori: "Pre- 
mjesti se odavle onamo!" — i ona će se pre- 
mjestiti. I ništa vam neće biti nemoguće. 
Ovaj se rod ničim drugim ne može izagnati 
osim molitvom i postom.« 

U onaj čas pristupe učenici k Isusu pa ga 
zapitaju: 


»Tko je, dakle, najveći u kraljevstvu ne- 
beskom?« 

Počeše naime raspravljati među sobom koji 
je od njih najveći. 

A Isus, prozirući do dna srca njihove misli, 
kad se našao u kući, zapita ih: »Što ste to 
raspravljali putem?« 

No oni su šutjeli. A prepirali su se bili 
međusobno, tko je najveći. 

On sjedne pa dozove Dvanaestoricu i reče 
im: 

»Ako tko hoće da bude prvi, neka bude 
posljednji od svih, sluga svima.« 

I dozove k sebi dječačića, postavi ga u 
njihovu sredinu pa ga zagrli i reče: 

»Zaista, kažem vam: Ako ponovno ne po- 


stanete kao djeca, nećete ući u kraljevstvo 
nebesko. Koji god se dakle ponizi kao ovo 
djetešce, taj je najveći u kraljevstvu nebeskom. 
I koji primi jedno takvo djetešce u moje ime, 
mene prima. A onaj, koji mene primi, ne 
prima mene, nego onoga koji me posla. Uisti- 
nu, najmanji među svima vama — najveći je. 

Naprotiv, tko zavede jednoga od ovih naj- 
manjih koji vjeruju u mene, bilo bi mu daleko 
bolje da mu se o vrat objesi mlinski kamen, 
što ga okreće magare, pa da potone u dubini 
morskoj. Jao svijetu od sablazni! Neizbježivo 
je da dođu sablazni, međutim jao onome čo- 
vjeku po kojemu smutnja dolazi. 

Zato, ako ti je ruka tvoja na sablazan, 
odsijeci je. Bolje ti je da sakat uđeš u život, 

nego da s obadvije ruke odeš u pakao — u 
oganj vječni neugasivi. Isto tako, ako ti je 
tvoja noga na smutnju, odsijeci je. Bolje ti je 
da hrom uniđeš u život, nego da te s obadvije 
noge bace u pakao. Isto tako, ako ti je tvoje 
oko na sablazan, iskopaj ga. Bolje ti je da 
jednook uniđeš u život — u kraljevstvo Božje, 
nego da te s obadva oka bace u pakao ognjeni 
gdje crv njihov ne gine i gdje se oganj ne gasi. 

Ako se o tebe ogriješi tvoj brat, idi i po- 
karaj ga nasamo između tebe i njega sama. 
Ako te ne posluša, uzmi sa sobom još jednoga 
ili dvojicu da izjavom dvojice ili trojice svje- 
doka bude utvrđena svaka riječ. Ako ni njih 
ne posluša, reci Crkvi. Ako konačno ni Crkve 
ne posluša, neka ti bude kao poganin i cari- 
nik. 

Nadalje, zaista, kažem vam: Ako se dvo- 
Jica od vas na zemlji slože, koju god stvar 
zatraže, dat će im moj Otac koji je na ne- 
besima. Ondje naime gdje se dvojica ili tro- 
jica sastanu u moje ime ja sam među njima.« 


Priča o nemilosrdnom sluzi 


Tada pristupi k njemu Petar i reče: 
»Gospodine, kad se o mene ogriješi_moj 
brat, koliko puta da mu oprostim? Da li do 


sedam puta?« 

Isus mu odgovori: 

»Ne kažem ti do sedam puta, nego sedam- 
deset puta sedam puta.« 

»Stoga je nebesko kraljevstvo slično kralju 
koji je htio urediti račune sa svojim slugama. 
Kad započe s obračunom, dovedoše mu je- 
dnoga koji mu je dugovao deset tisuća tale- 
nata. Budući da nije imao čime podmiriti 
duga, zapovjedi gospodar da prodadu njega 
i ženu i djecu i sve što je imao, pa da se 
podmiri dug. Nato sluga padne ničice pred 
njega i stane ga moliti: "Gospodaru, imaj str- 
pljenja sa mnom, i sve ću ti podmiriti.. Go- 
spodar se smilova tome sluzi pa ga pusti 
slobodna, a dug mu otpusti. 

Međutim, taj isti sluga izišavši naiđe na 
jednoga svoga druga koji mu je dugovao sto 
dinara; uhvati ga i stane ga daviti govoreći: 
*Podmiri što si dužan. Njegov drug u službi 
padne pred njega i stane ga moliti: ,Imaj 
strpljenja sa mnom, i podmirit ću ti." Ali on 
ne htjede, nego ode i baci ga u tamnicu dok 
mu ne podmiri duga. 

Kad njegovi drugovi vidješe što se dogo- 
dilo, silno se ražalostiše te odoše i dojaviše 
sve svome gospodaru. Tada ga njegov gospo- 
dar pozva preda se i reče mu: ,Slugo opaki, 
sav sam ti onaj dug oprostio, jer si me za- 


molio. Nije li trebalo da se i ti smiluješ svome 
drugu, kao što se i ja smilovah tebi?" Tada 
ga njegov gospodar, sav raspaljen srdžbom, 
predade mučiteljima dok mu ne podmiri svega 
duga. Tako će i Otac moj nebeski učiniti s 
vama, ako svaki od vas od srca ne oprosti 
svome bratu.« 

Kad su dani da bude uzet (na nebo) došli 
k svome ispunjenju, Isus svom odlučnošću 
krene na put prema Jeruzalemu. 

Dok su putovali, pridruži mu se neki pi- 
smoznanac i reče mu: »Učitelju, kamo god 
pođeš, ja ću za tobom.« 

Reče mu Isus: »Lisice imaju svoje jazbine, 
ptice nebeske gnijezda, a Sin čovječji nema 
ni gdje bi glavu naslonio.« 

Drugome nekom od učenika reče: »Pođi za 
mnom!« 

A on će mu: »Gospodine, dopusti mi da 
prije odem i sahranim svoga oca.« 

Nato mu Isus reče: 

»Pusti neka mrtvi sahranjuju svoje mrtve, 
a ti idi i navješćuj kraljevstvo Božje.« 

Drugi reče: »Ići ću za tobom, Gospodine, 
samo mi prije dopusti da se oprostim od svo- 
Jih ukućana.« 

Reče mu Isus: »Nijedan koji stavi svoju 
ruku na plug pa se obazire natrag, nije pri- 
kladan za kraljevstvo Božje.« 

Isus odabire daljnjih sedamdeset i 
dvojicu učenika 


Nakon toga postavi Gospodin drugu se- 
damdeset i dvojicu učenika i posla ih po dva 
pred sobom u svaki grad i u svako mjesto 
kamo je sam kanio doći. Govorio im je: 

»Žetva je doduše velika, ali poslenika ima 
malo. Molite dakle gospodara žetve da po- 
šalje poslenike u svoju žetvu. Idite! Evo, 
šaljem vas kao ovce među vukove. Ne nosite 
sa sobom ni kese, ni torbe, ni obuće. Putem 
nikoga ne pozdravljajte. U koju god kuću 
uđete najprije recite: ,Mir ovoj kući!" Ako 
ondje bude sin mira, počinut će na njemu vaš 
mir. Ako li ne, vratit će se na vas. U toj 
kući ostanite, jedite i pijte što se već kod njih 
nađe. Ta vrijedan je poslenik svoje plaće. Ne 
prelazite iz kuće u kuću. 

U koji grad uđete, pa vas prime, jedite 
što vam se ponudi, i izliječite bolesnike koji 
su u njemu. I kažite im: ,Približilo vam se 
kraljevstvo Božje! A kad uđete u neki grad, 
pa vas ne prime, iziđite na njegove ulice i 
recite: ,I prah vašega grada, koji nam se pri- 
lijepio za noge, stresamo vam sa sebe! Ipak, 
znajte ovo: Približilo se kraljevstvo Božje! 
Kažem vam da će Sodomi u onaj dan biti 

lakše, negoli tome gradu. Tko vas sluša, mene 
sluša; i tko vas prezire, mene prezire. A tko 
mene prezire, prezire onoga koji me posla.« 


Milosrdni Samaritanac 


Uto, gle, ustade neki zakonoznanac pa, da 
ga iskuša, postavi pitanje: »Učitelju, što mi 
je činiti da baštinim vječni Život?« 

A on mu reče: »Što piše u Zakonu? Kako 
Čitaš?« 

Odgovori mu onaj: »Ljubi Gospodina Boga 
svojega svim srcem svojim, svom dušom svo- 
jom, svom snagom svojom i svim umom svo- 
jim; a bližnjega svoga kao sebe samoga!« 

Reče mu nato Isus: »Pravo si odgovorio. 
To čini i Živjet ćeš.« 

Ali on, hoteći se opravdati, reče Isusu: »A 
tko je moj bližnji?« 

Isus prihvati i reče: 

»Neki je čovjek silazio iz Jeruzalema u 
Jerihon i upade u ruke razbojnicima, koji ga 
svukoše i izraniše pa odoše ostavivši ga na- 


s 
Se x ka 


pola mrtva. Slučajno je onim putem silazio 
neki svećenik: vidje ga i zaobiđe. Isto tako 
i neki levita, prođe onuda, vidje ga i zaobiđe. 

Putujući dođe do njega i neki Samarijanac; 
i kad ga spazi, sažali se, priđe k njemu, po- 
veza mu rane zalivši ih uljem i vinom, zatim 
ga posadi na svoje živinče, odvede ga u go- 
stionicu i pobrine se za njega. Sutradan iz- 
vadi dva dinara, poda ih gostioničaru i reče: 
»Brini se za njega, i ako što više potrošiš, ja 
ću ti isplatiti, kad se vratim. 

Što ti se čini, koji je od ove trojice bio 
bližnji onomu koji je upao među razbojnike?« 

On odgovori: »Onaj koji mu iskaza milo- 
srđe.« 

Nato mu reče Isus: »Idi, pa i ti čini je- 
dnako tako!« 

Bogati mladić 


I dok je izlazio na put, dotrči k njemu neki 
od prvaka, klekne preda nj pa ga upita: 

»Učitelju dobri, što mi je činiti da bašti- 
nim život vječni?« 

Isus mu reče: 

»Što me nazivaš dobrim? Nitko nije dobar 
osim Bog jedini. No ako hoćeš ući u vječni 
život, čuvaj zapovijedi.« 

On upita: »Koje to?« 

A Isus će: 

»Znadeš zapovijedi: Ne ubij! Ne čini pre- 
ljuba! Ne ukradi! Ne svjedoči lažno! Ne otmi! 
Poštuj oca svoga i mater! Ljubi bližnjega 
svoga kao samoga sebe!« 

Mladić mu odgovori: »Učitelju, sve sam to 
vjerno čuvao od svoje mladosti. Što mi još 
nedostaje?« 


Isus ga nato pogleda, zavoli ga i reče mu: 

»Još ti jedno nedostaje! Ako hoćeš da bu- 
deš savršen, idi, prodaj sve što imaš i podaj 
siromasima, pa ćeš imati blago na nebu? A 
onda dođi, uzmi svoj križ, i pođi za mnom!« 

No kad je mladić čuo te riječi, smrknu se 
u licu i ode žalostan. Imao je naime velik 
posjed. 

Isus zaokruži pogledom unaokolo i pogle- 
davši na njega reče svojim učenicima: 

»Kako li će teško imućnici ući u kraljevstvo 
Božje!« 

Učenici ostadoše zapanjeni tim njegovim 
riječima. 

Zato im Isus opet ponovi: »Djeco, kako 
je teško unići u kraljevstvo Božje onima koji 
svoju nadu postaviše u bogatstvo! Lakše je 
devi proći kroz iglene ušice, nego bogatašu 
unići u kraljevstvo Božje.« 

Kad su to čuli učenici, vrlo se zaprepaste 
pa se međusobno stanu pitati: »Pa tko se onda 
može spasiti?« 

Isus upre u njih pogled i reče: »Ljudima 
je to nemoguće, ali ne Bogu! Bogu je sve mo- 
guće!« 

Tada prihvati riječ Petar pa upita: »Evo, 
mi sve ostavismo i pođosmo za tobom. Što 
ćemo, dakle, mi dobiti?« 

Reče im Isus: »Zaista, kažem vam: Vi koji 
podoste za mnom u preporodu, kad Sin čo- 
vječji sjedne na prijestolje svoje slave, i vi 


ćete također sjedjeti na dvanaest prijestolja i 
suditi dvanaest plemena Izraelovih. I svaki 
onaj koji ostavi kuću, ili braću, ili sestre, ili 
oca, ili majku, ili ženu, ili djecu, ili polja 
poradi imena mojega, poradi kraljevstva Bo- 
žjega i evanđelja — svaki takav primit će 
stostruko već sada, u ovom vremenu, a u 
budućem će vijeku zadobiti vječni život. 

No mnogi prvi bit će posljednji, a poslje- 
djni prvi.« 


Prispodoba o radnicima u vinogradu 


»Kraljevstvo je nebesko slično domaćinu 
koji iziđe rano ujutro da najmi radnike za 
svoj vinograd. Pogodi se s radnicima po dinar 
na dan i posla ih u svoj vinograd. Iziđe zatim 
oko tri sata i vidje druge gdje stoje na trgu 
besposleni pa i njima reče: ,Idite i vi u moj 
vinograd, pa što bude pravo, dat ću vam. 
I oni odoše. Iziđe opet oko šest 1 devet sati 

i učini jednako tako. A kad iziđe oko jeda- 
naest sati, nađe druge gdje stoje i reče im: 
Zašto cijeli dan stojite ovdje besposleni? 
Kažu mu: "Zato što nas nitko ne najmi 
Reče im: "Idite i vi u moj vinograd. 

Uvečer kaže gospodar vinograda svome 
nadzorniku: ,Pozovi radnike i podaj im plaću, 
počevši od posljednjih pa sve do prvih. Do- 
đdoše koji su došli oko jedanaest sati i primiše 
svaki po dinar. Kada dođoše oni prvi, po- 
misliše da će primiti više, ali su i oni primili 
svaki po dinar. A kad uzeše, počeše mrmljati 
protiv domaćina govoreći: ,Ovi su posljednji 
radili jedan sat, i izjednačio si ih s nama koji 
smo podnosili svu tegobu dana i žegu. 

Nato on odgovori jednome od njih: ,Pri- 
jatelju, ne činim ti nepravdu. Zar se nisi po- 
godio sa mnom po dinar? Uzmi svoje i idi! 
A ja hoću da i ovom posljednjem dadem kao 
i tebi. Ili, zar ja ne smijem sa svojim činiti 
što hoću? Ili zar je tvoje oko zlo zato što sam 
ja dobar? Tako će posljednji biti prvi, a prvi 
posljednji!« 

Prispodoba o izgubljenoj ovci 


Oko njega se skupiše sve sami carinici i gre- 
šnici da ga slušaju. Stoga farizeji i pismo- 
znanci mrmljahu govoreći: »Ovaj prima k sebi 
grešnike i blaguje s njima.« 

Nato im Isus ispripovjedi ovu prispodobu: 

»Tko između vas, ako ima sto ovaca pa 
izgubi jednu od njih, neće ostaviti onih de- 
vedeset i devet u pustinji 1 poći za izgublje- 
nom dok je ne nađe? A kad je nađe, sav ra- 
dostan je stavi na svoja ramena. I kad se vrati 
kući, sazove svoje prijatelje i susjede govoreći 
im: ,Veselite se zajedno sa mnom, nađoh svoju 
izgubljenu ovcu!" Kažem vam da će tako na 
nebu biti veća radost zbog jednog grešnika 
koji se obratio na pokoru, negoli zbog deve- 
deset i devet pravednika kojima ne treba po- 
kore.« 

»Ili — koja to žena, ako ima deset drahma, 
pa izgubi jednu drahmu, ne zapali svjetiljku 
te pomete kuću i brižno pretraži dok ne nađe? 
A kad nađe, sazove prijateljice i susjede go- 
voreći: ,Veselite se zajedno sa mnom, jer na- 


đoh drahmu koju sam bila izgubila. Tako će, 
kažem vam, biti radost pred 'anđelima Božjim 
zbog jednog grešnika koji se obrati na poko- 
ru.« 


Prispodoba o izgubljenom sinu 


Zatim ispripovjedi: »Neki je čovjek imao 
dva sina. Onaj mlađi od njih reče ocu: ,Oče, 
daj mi dio imanja koji mi pripada.? I razdijeli 
im imanje. Nakon nekoliko dana mlađi sin 
pokupi sve i otputova u daleku zemlju i 
ondje rasu sve svoje imanje živeći razuzdano. 

Kad je sve rastrošio, nastade velika glad u 
onoj zemlji, i on poče oskudijevati. I pođe te 
se pribi kod jednoga građanina one zemlje 
koji ga posla na svoje imanje da mu pase 
svinje. Želio je napuniti trbuh mahunama što 
su ih jele svinje, ali mu nitko nije davao. 

Tada dođe k sebi i reče: ,Koliki najamnici 
moga oca imadu kruha na pretek, a ja ovdje 
umirem od gladi! Ustat ću i poći k svome 


ocu 1 reći ću mu: ,Oče, sagriješih protiv neba 
i protiv tebe! Nisam više dostojan zvati se 
tvojim sinom. Primi me kao jednoga od svojih 
najamnika.? 

Još je on bio daleko, kad li ga njegov otac 
ugleda. Sažali mu se te poleti, padne mu oko 
vrata i obasu ga cjelovima. A sin mu reče: 
,Oče! Sagriješih protiv neba i protiv tebe! 
Nisam više vrijedan da se zovem tvojim si- 
nom. No otac reče svojim slugama: ,Brzo 
iznesite haljinu, i to najljepšu, i obucite ga! 
Podajte mu prsten na ruku i obuću na noge! 
Izvedite ugojeno tele i zakoljite ga, pa da 
jedemo i da se veselimo jer ovaj sin moj bijaše 
mrtav i opet oživje, bijaše izgubljen i nađe se. 
I stadoše se veseliti. 

Njegov stariji sin bijaše u polju. Kad se na 
povratku približio kući, začu svirku i igru 
pa dozove jednog slugu i upita ga što je to. 
A on mu reče: ,Došao je tvoj brat, pa je tvoj 
otac dao zaklati ugojeno tele zato što ga 
zdrava opet dočeka. On se nato rasrdi i ne 
htjede unići. Njegov otac tada iziđe pa ga 
stane moliti. A on odgovori ocu: ,Evo, toliko 
ti godina služim i nikada ne prestupih tvoju 


zapovijed, pa ipak — nikada mi nisi dao ni 
jareta da se proveselim sa svojim prijateljima. 
A sada, kad je došao ovaj tvoj sin, koji ti je 
rasuo imanje s bludnicama, dao si mu zaklati 
ugojeno tele." Reče mu nato otac: ,Sinko, ti 
si uvijek sa mnom! Sve moje — tvoje je! No, 
trebalo se veseliti i radovati jer ovaj brat tvoj 
bijaše mrtav i oživje, bijaše izgubljen i nađe 
se.?« 


Prispodoba o bogatašu i siromašnom 
Lazaru 


»Bijaše neki bogati čovjek. Oblačio se u 
grimiz i najfiniju tkaninu i svaki se dan 
sjajno gostio. Bijaše također neki siromah, 
imenom Lazar, koji ležaše pred njegovim 
vratima. Želio se nasititi mrvicama što su pa- 


426 


LUKA 16 


dale s njegova stola. I psi su dolazili 1 lizali 
mu čirove. 

Umrije siromah, i odnesoše ga anđeli u krilo 
Abrahamovo. Umrije i bogataš i bude poko- 
pan. Tada, nalazeći se u teškim mukama u 
paklu, podiže svoje oči i ugleda izdaleka 
Abrahama i Lazara u krilu njegovu. I po- 
vika: ,Oče Abrahame, smiluj mi se i pošalji 
Lazara da umoči vršak svog prsta u vodu pa 

da mi rashladi jezik, jer se strahovito mučim 
u ovom plamenu. Reče nato Abraham: ,Sin- 
ko! Sjeti se da si ti već primio svoja dobra 
u svome životu, a i Lazar jednako tako zla. 
Sada se on ovdje tješi, a ti se mučiš. Osim 
toga, između nas i vas stoji velik ponor. Sve 
kad bi tko i htio odavle prijeći k vama, ne 
može. A niti tko odanle može prijeći k nama. 
Nato će bogataš: ,Molim te onda, oče, da 


pošalješ Lazara u kuću mog oca. Imam naime 
petero braće, pa nek ih zaklinje da i oni ne 
dođu u ovo mjesto muka." Abraham mu reče: 
;Imaju Mojsija i proroke! Njih neka slušaju!" 
Opet će bogataš: ,O ne, neće, oče Abrahame! 
No ako tko od mrtvih dođe k njima, obratit 
će se na pokoru. Reče mu Abraham: ,Ako 
ne slušaju Mojsija ni proroka, neće vjerovati, 
makar i od mrtvih netko ustane.'« 


Put u Jeruzalem 


Dok je tako putovao u Jeruzalem, prola- 
zio je između Samarije i Galileje. Kad je ula- 
zio u neko selo, sretne ga deset gubavaca. 
Zastadoše izdaleka i povikaše: »Isuse učite- 
lju, smiluj nam se!« 

Kad ih Isus ugleda, reče im: »Idite, poka- 
Žite se svećenicima!« 

I dok su išli, očistiše se. Jedan od njih, kad 
vidje da je ozdravio, vrati se slaveći Boga iz 
svega glasa. Baci se tada k Isusovim nogama 
licem na zemlju pa mu zahvali. A to je bio 
neki Samarijanac. 

Nato Isus primijeti: »Zar se ne očistiše de- 
setorica? A gdje su ona devetorica? Zar se ne 
nađe nijedan koji bi se vratio i podao slavu 
Bogu osim ovog tuđinca?« 

A njemu reče: »Ustani! Idi! Tvoja te je 
vjera spasila!« 


Priča o farizoju i cariniku 
Nekima koji su se pouzdavali u sebe, da 


su pravednici, a druge potcjenjivali, reče za- 
tim ovu prispodobu: 

»Dva čovjeka uziđoše u Hram da se po- 
mole: jedan farizej, drugi carinik. Farizej se 
uspravi pa je ovako u sebi molio: "Bože, hvala 
ti što nisam kao ostali ljudi: grabežljivci, ne- 
pravednici, bludnici — ili kao ovaj carinik. 
Postim dvaput u sedmici, dajem desetinu od 
svega prihoda. A carinik je stajao izdaleka 
i nije htio ni očiju k nebu podignuti, nego 
se udarao u prsa govoreći: Bože, milostiv 
budi meni grešniku!" Kažem vam: Ovaj je 
sišao opravdan svojoj kući, a ne onaj! Svaki 
koji se sam uzvisuje bit će ponižen, a koji se 
ponizuje bit će uzvišen.« 


Isus priprema učenike 


Putovali su tako uzlazeći u Jeruzalem. Isus 
ih je stalno pretjecao, te su se čudom čudili, 
dok su oni koji su išli za njima bili u strahu. 
Tada Isus opet uze na stranu Dvanaestoricu 


i poče im govoriti što će ga zadesiti: 

»Evo, uzlazimo u Jeruzalem, i ispunit će 
se sve što proroci napisaše o Sinu čovječjem. 
Bit će predan svećeničkim poglavicama i pi- 
smoznancima. Osudit će ga na smrt, izručiti 
poganima, izrugati ga i popljuvati. Izbičevat 
će ga i, pošto ga izbičuju, ubit će ga, ali će 
on poslije tri dana uskrsnuti.« 

No oni ništa od toga ne razumješe. Te su 
im riječi bile sakrivene, i ne shvaćahu što im 
je rečeno. 

Nato mu Jakob i Ivan, Zebedejevi sinovi, 
kažu: 


»Učitelju, htjeli bismo da nam učiniš što 
god te zamolimo.« 

Reče im: »Što hoćete da vam učinim?« 

A oni rekoše: »Daj nam da u tvojoj slavi 
sjednemo jedan tebi s desne, a drugi s lijeve.« 

Isus im nato odgovori: 

»Ne znate što tražite. Možete li piti ka- 
lež, koji ću ja piti, krstiti se krstom, kojim 
se ja krstim?« 

Kažu mu: »Možemo!« 

Nato im Isus reče: 

»Vi ćete doduše piti moj kalež, koji ja tre- 
ba da pijem; krstit ćete se krstom, kojim se 
ja imam krstiti! Ali da tko sjedne meni s de- 
sne ili s lijeve — to ja mogu dati samo onima 
kojima je pripravio moj Otac.« 

Kad su to čula ostala desetorica, počeše se 
srditi na dva brata Jakoba i Ivana. Zato ih 
Isus pozva k sebi i reče im: 


»Poznato vam je da oni koji se smatraju 
narodnim poglavicama gospoduju nad svojim 
narodima, i da velikaši njihovi ispoljuju svo- 
ju vlast nad njima. Nije tako među vama! 
Naprotiv, koji hoće da među vama bude naj- 
veći, neka vam bude poslužitelj! I koji hoće 

da među vama bude prvi, neka bude svima 
sluga, jer ni Sin čovječji nije došao da mu 
služe, nego da on služi i da život svoj dade 
kao otkupninu za mnoge.« 

Ušavši u Jerihon, prolazio je Isus kroz 
grad. I gle, eto čovjeka, imenom Zakeja, koji 
bijaše glavar carinika i bogataš. Tražio je da 
vidi Isusa, tko je on, ali nije mogao od mno- 
štva, jer je bio niska stasa. Stoga potrči na- 
prijed, popne se na smokvu da ga vidi jer je 
onuda imao proći. 

Kad Isus stigne do tog mjesta, pogleda gore 
i reče mu: 

»Zakeju, siđi brzo! Danas mi valja ostati 
u tvojoj kući.« 

I siđe brzo i primi ga sav radostan. 

Vidjevši to stadoše svi mrmljati govoreći: 
»Svratio se u kuću čovjeka grešnika!«- 

A Zakej ustane i reče Gospodinu: »Evo, 
polovicu svega što imadem, Gospodine, da- 
jem siromasima! I ako sam koga prevario, 
vraćam četverostruko!« 

Nato mu Isus reče: 

»Danas uniđe spasenje u ovu kuću! Ta i 


on je sin Abrahamov! Sin čovječji dođe da 
traži i spasi ono što je izgubljeno!« 


Marta i Marija 


Putujući tako stigoše u jedno selo. Tu ga 
ugosti u svojoj kući neka žena, imenom 
Marta. Ona je imala sestru koja se zvala 
Marija. Marija sjedne do Gospodinovih nogu 
i slušala je njegove riječi. Marta se naprotiv 
vrlo mučila da ga što bolje podvori. Napo- 
kon pristupi i reče: 

»Gospodine, zar ništa ne mariš što me moja 
sestra ostavi samu da dvorim? Reci joj dakle 
da mi i ona pomogne.« 

Odgovori joj Gospodin: 

»Marta, Marta! Brineš se i uznemiruješ za 
mnogo toga! Samo je jedno potrebno. Marija 
je uistinu najbolji dio izabrala, koji joj se ne 
će oduzeti.« 


Uskrsnuće Lazarovo 


Bijaše neki bolesnik, Lazar iz Betanije, iz 
sela Marije i njezine sestre Marte. Marija bi- 
jaše ona koja pomaza Gospodina pomašću i 
otrla mu noge svojom kosom. Njezin dakle brat 
Lazar bijaše bolestan. Sestre poručiše Isusu: 

»Gospodine, evo, onaj koga ljubiš bole- 
stan je.« 

Čuvši to Isus reče: »Ta bolest nije smrto- 
nosna, nego je na slavu Božju, da se po njoj 
proslavi Sin Božji.« 

A Isus je ljubio Martu i njezinu sestru i 
Lazara. Ipak, kad je čuo za njegovu bolest, 
ostade još dva dana u onome mjestu gdje se 
nalazio. Istom nakon toga reče učenicima: 

»Pođimo opet u Judeju!« 

Kažu mu učenici: »Rabi, ta Židovi su sad 
tražili da te kamenuju, pa da opet ideš ona- 
mo?« 

Odgovori Isus: 

»Nema li dan dvanaest sati? Ako netko 
po danu hoda, ne spotiče se jer vidi svjetlo 
ovoga svijeta. Naprotiv, ako netko po noći 
hoda, spotiče se jer nema svjetla u njemu.« 
To reče, a onda im doda: »Lazar, prijatelj 
naš, spava. No idem da ga probudim oda 
sna.« 

Rekoše mu nato učenici: »Gospodine, ako 
je zaspao, ozdravit će.« 

No Isus to reče o njegovoj smrti, a oni 
pomisliše da govori o njegovu spavanju u snu. 
Tada im reče Isus posve otvoreno: 

»Lazar je umro. A ja se radujem što ne 
bijah ondje, i to poradi vas — da povjeru- 
jete. Nego, pođimo k njemu!« 


Nato Toma, prozvan Blizanac, reče suuče- 
nicima: »Hajdemo i mi pa da umremo za- 
jedno s njime!« 

Kad je dakle Isus stigao, nađe da je već 
četiri dana u grobu. Betanija je naime bila 

blizu Jeruzalema otprilike petnaest stadija. 
Mnogo je Židova došlo k Marti i Mariji da 
ih tješe poradi njihova brata. 

Kad je dakle Marta čula da Isus dolazi, 
pođe mu ususret, dok je Marija ostala u kući. 
Marta reče Isusu: 

»Gospodine, da si ti bio ovdje, ne bi umro 
moj brat. Pa i sada znam, što god zaišteš od 
Boga, da će ti Bog dati.« 

Kaže joj Isus: 

»Uskrsnut će brat tvoj!« 

Kaže mu Marta: »Znam da će uskrsnuti o 
uskrsnuću u posljednji dan.« 

Reče joj Isus: 

»Ja sam uskrsnuće i život! Koji u mene 
vjeruje, ako i umre, živjet će. I svaki onaj 
koji živi vjerujući u mene, neće umrijeti ni- 
kada. Vjeruješ li to?« 

Kaže mu: »Da, Gospodine! Ja vjerujem da 


si ti Krist, Sin Božji, koji ima doći na svijet.« 
Rekavši to ode i pozva svoju sestru Ma- 
riju. Reče joj potiho: »Učitelj je ovdje i zove 
te.« 
A ona, čim začu, brzo ustane i pođe k nje- 


mu. Isus naime još nije bio stigao u selo, nego 
se nalazio na onome mjestu kamo mu je Marta 
pošla ususret. 

Kad svi oni Židovi, koji su s Marijom bili 
u kući i tješili je, vidješe kako je brzo ustala 
i izišla, pođoše za njom misleći da ide na grob 
da ondje plače. 

Čim Marija dođe onamo gdje bijaše Isus, 
ugledavši ga, baci mu se k nogama govoreći 
mu: 

»Gospodine, da si ti bio ovdje, ne bi umro 
moj brat.« 

Kad je Isus vidje gdje plače, a i Židove koji 
je dopratiše u suzama, sva mu duša zadrhta 
te sav potresen reče: 

»Kamo ste ga stavili?« 

Kažu mu: »Gospodine, dođi i pogledaj!« 

I zaplaka Isus. 

Govorahu nato Židovi: »Gle, kako ga je 


ljubio!« A neki između njih rekoše: »Zar 
ovaj koji je slijepcu otvorio oči nije mogao 
učiniti da on ne umre?« 

Isus dakle duboko potresen dođe ka grobu. 
Bila je to spilja, a na nju navaljen kamen. 

Isus zapovjedi: 

»Odvalite kamen!« 

Reče mu sestra pokojnikova, Marta: 

»Gospodine, već zaudara. Ta četiri su 
dana što je unutra.« 

Reče joj Isus: 

»Nisam li ti rekao da ćeš, ako budeš vje- 
rovala, vidjeti slavu Božju?« 

Odvališe dakle kamen. 

Tada Isus podigne oči gore i reče: »Oče, 
hvala ti što si me uslišio. Ja sam doduše znao 
da me ti svagda uslišavaš. No rekoh to zbog 
mnoštva, da vjeruju da si me ti poslao.« 

Rekavši to povika iz svega glasa: 

»Lazare, iziđi napolje!« 

I mrtvac iziđe. Noge su mu bile povezane 
povojima, a lice ovito ručnikom. 

Stoga Isus reče: »Odriješite ga i pustite 
neka ide!« 

Nato mnogi Židovi koji su došli k Mariji, 
kad vidješe što je Isus učinio, povjerovaše u 
njega. A neki od njih odu farizejima i izvi- 
jeste ih što je Isus učinio. 


Veliki svećenici i farizeji hoće da 
ubiju Isusa 


Stoga svećenički poglavice i farizeji sazvaše 
vijeće. I govorili su: »Što da učinimo? Ovaj 
čovjek čini mnoge čudesne znakove. Ako ga 
pustimo tako, svi će povjerovati u nj, i doći 
će Rimljani i oduzeti nam sveto mjesto i na- 
rod. 

A jedan od njih — bio je to Kajfa, veliki 
svećenik one godine — reče im: »Vi ništa ne 
znate! Ni ne mislite da je za vas bolje da 
jedan čovjek umre za narod, mjesto da sav 
narod propadne.« 

Toga on nije rekao sam od sebe, nego je 
prorokovao — jer je bio veliki svećenik one 
godine — da Isus ima umrijeti za narod; ali 
ne samo za narod, nego i zato da sve raspr- 
šene sinove Božje sakupi u jedno. Toga dakle 
dana zaključiše da ga ubiju. 

Zbog toga Isus nije više javno išao među 
Židove, nego je otišao u kraj blizu pustinje, 
u grad koji se zove Efraim. Tu se zadržavao 
zajedno s učenicima. 

Gozba u Betaniji 


Šest dana prije Pashe dođe Isus u Betaniju 
gdje bijaše Lazar koga Isus uskrisi od mrtvih. 
Ondje mu prirediše gozbu u kući Šimuna Gu- 
bavca. Marta je posluživala, a Lazar bijaše 
jedan od onih koji su bili s njime za stolom. 

Tada Marija uze litru prave dragocjene 
nardove miomirisne pomasti i, dok je Isus 
sjedio za stolom, razbivši alabastrenu posu- 
dicu izli mu na glavu te pomaza Isusu noge 
otrvši ih svojom kosom. I sva se kuća napuni 
miomirisom pomasti. 

Nato Juda Iškariotski — jedan od njegovih 
učenika, koji ga je imao izdati — reče: 

»Zašto se ta pomast nije prodala za trista 
dinara, pa i više, da bi se to dalo siromasi- 
ma?« 

No nije to rekao zato što bi mu bilo stalo 
do siromaha, nego jer je bio tat, a kako je 


imao kesu, kradom je uzimao što se u nju 
stavljalo. 

A i neki drugi učenici gledali su to s ne- 
godovanjem govoreći među sobom: »Čemu to 
rasipanje pomasti?« I ozlovoljiše se na nju. 

A Isus reče: 

»Pustite je! Što joj dodijavate! Dobro je 
djelo učinila na meni! Ta siromaha imate 
uvijek sa sobom i kadgod htjednete, možete 
im dobro učiniti, a mene nemate uvijek. Uči- 
nila je što je mogla: unaprijed je pomazala 
moje tijelo za ukop. Zaista, kažem vam: Po 
čitavome svijetu, gdje god se bude propovi- 
jedalo ovo Evanđelje, pripovijedat će se i ovo 
njezino djelo njoj na uspomenu.« 

Kad se saznalo da je Isus ondje, skupilo 
se silno mnoštvo Židova, i to ne samo zbog 
Isusa, već i zato da vide Lazara koga Isus 
uskrisi od mrtvih. A svećenički poglavice za- 
ključiše da i Lazara ubiju, jer su zbog njega 
mnogi Židovi odlazili i vjerovali u Isusa. 

Razapinjanje 
na križ 


Uskrsnuće 
Uzašašće 
na nebo 


Ulazak u Jeruzalem 


Kad se sutradan približiše Jeruzalemu te 
stigoše u Betfagu pokraj Maslinskog brda, 
posla Isus dvojicu učenika govoreći im: 

»Pođite u selo, što je pred vama. Odmah 
čim uđete, naći ćete privezanu magaricu, a 
uz nju mlado magare, na kojem još nitko od 
ljudi nije jahao. Odvežite ga i dovedite 
k meni. Ako vam tko rekne: ,Što to radite? 
Zašto ih odvezujete?, odgovorite ovako: Go- 
spodin ih treba! No on će ih ubrzo opet ova- 
mo vratiti!« 

Oni koji su bili poslani, otiđoše i nađoše 
kako im je Isus rekao. I dok su oni odvezi- 
vali magare, upitaše ih gospodari i neki od 
onih koji su ondje stajali: »Zašto odvezujete 
magare?« 

Oni odgovore: »Gospodinu treba.« 

Tada im dopustiše. 

Oni učine kako im je naredio Isus i dovedu 
magaricu i mlado magare k Isusu. Prebaciše 
zatim preko magareta svoje haljine i posa- 
diše gore Isusa. I on sjede na nj. 

A kad je ono silno mnoštvo koje je došlo 
na blagdan dočulo da Isus dolazi u Jeruza- 
lem, uzeše palmine grane i pohitiše mu u su- 
sret. 

I kuda god bi on prolazio, prostirahu pu- 
tem svoje haljine. Drugi opet rezahu grane 
sa stabala 1 sterahu ih putem. A kad je već 
bio blizu da siđe s Maslinske gore, sve ono 
mnoštvo učenika, puno oduševljenja, stane iz 
svega glasa hvaliti Boga za sva silna djela, 

što ih vidješe. Oni opet što su išli pred njim, 
i oni za njim, vikahu: 

»Hosana Sinu Davidovu! Blagoslovljen 
Kralj Izraelski, koji dolazi u ime Gospodnje! 
Mir na nebu! Hosana! Slava na visinama!« 

Nato mu neki farizeji iz mnoštva rekoše: 
»Učitelju, prekori svoje učenike.« 

On odgovori: »Kažem vam: Ako oni budu 
šutjeli, kamenje će vikati!« 

Kad se približio Jeruzalemu, ugledavši grad 
zaplače nad njim govoreći: 

»O kad bi i ti, barem danas, upoznao što 
ti je za mir! No sada je to sakriveno tvojim 
očima. Doći će na tebe dani kad će te opkoliti 
tvoji neprijatelji opkopom, okružit će te i 
pritisnuti sa svih strana. Udarit će o zemlju 


tobom i sinovima tvojim koji budu u tebi. 
I neće ostaviti u tebi ni kamena na kamenu 
zato što nisi upoznao pravi čas svog poho- 
đenja.« 

Kad je unišao u Jeruzalem, sav se grad us- 
komešao govoreći: »Tko je taj?« 

A mnoštvo je odgovaralo: »To je prorok, 
Isus iz Nazareta u Galileji.« 

Isus tjera trgovce iz Ilrama 


Stigoše tako u Jeruzalem. On uđe u Hram 
i stane izgoniti sve koji su u Hramu proda- 
vali i kupovali. Mjenjačima isprevrnu stolo- 
ve, a prodavačima golubova klupe. I nikome 
nije dopustio da pronese bilo koju stvar kroz 
Hram. Učio ih je i govorio: 

»Zar nije pisano: Kuća će se moja zvati 
kuća molitve za sve narode? A vi od nje na- 
činiste spilju razbojničku!« 

I svaki je dan naučavao u Hramu. 

Kad su za to dočuli svećenički poglavice i 
pismoznanci i narodni prvaci, tražili su kako 
da ga smaknu. Ali su ga se bojali i nisu na- 
lazili načina kako da to izvedu, jer je sav na- 
rod očaran njegovom naukom visio o njego- 
voj riječi slušajući ga. 

A kad bi zanoćilo, izlazili su iz grada. I 
noćio je na Maslinskoj gori. A već rano uju- 
tro sav je narod hrlio k njemu u Hram da 
ga sluša. 


438 


pa 
“s 


s 
zh 


8 
“e 


Usabla smokva 


Sutradan ujutro iziđoše iz Betanije. I dok 
su išli u grad, Isus ogladnje. Ugledavši izda- 
leka uz put lisnatu smokvu priđe, ne bi li 
možda na njoj što našao. Pristupi bliže, ali 
ne nađe ništa osim lišća, jer nije bilo vrijeme 
smokvama. Tada reče smokvi: 

»Nitko nikada više ne jeo ploda s tebe!« 

Čuli su to njegovi učenici. A smokva od- 
mah usahnu. 

Kad su drugog jutra prolazili pokraj one 
smokve, opaze da je usahnula do korijena. 
Učenici nato začuđeni rekoše: »Kako li je 
smokva odmah usahnula?« 

Isus im na to odgovori: 

»Imajte vjeru u Boga! Zaista, kažem vam: 
Ako budete imali vjeru i ne budete posum- 
njali, i vi ćete činiti — i to ne samo ovo što 
se dogodilo sa smokvom! Još više! Ako tko 
reče ovoj gori: Digni se i baci se u more! i u 
srcu svome ne posumnja, nego vjeruje da će 


se to što kaže dogoditi — jest, ispunit će mu 
se! Stoga kažem vam: Sve što god zamolite 
i zatražite, vjerujte, da ste postigli, i ispunit 
će vam se!« 


Prispodoba o zlim vinogradarima 


Zatim poče narodu kazivati ovu prispo- 
dobu: 

»Bijaše neki domaćin, koji posadi vinograd. 
Ogradi ga ogradom, iskopa tijesak i podiže 
kulu. Potom ga dade u zakup vinogradari- 
ma, a onda otputova za dugo vremena. Kad 
se približilo vrijeme plodovima, posla on k 
vinogradarima slugu da mu dadu od uroda 
vinograda. No vinogradari ga zlostaviše i ot- 
praviše praznih ruku. Nato on posla drugog 
slugu. Ali oni i toga zlostaviše, razbiše mu 


glavu, izružiše ga i otpraviše praznih ruku. 
Posla gospodar i trećega. A oni i njega izra- 
niše, izbaciše napolje i ubiše. 

Naposljetku gospodar vinograda reče: 'Što 
da učinim? Preostao mu je još samo jedan 
— ljubljeni sin. Pošalje im dakle svoga sina 
govoreći: *Poslat ću im svoga ljubljenog sina! 
Valjda će njega poštivati No vinogradari, 
čim ugledaše sina, rekoše među sobom: "Evo 
baštinika! Hajde da ga ubijemo pa ćemo imati 
njegovu baštinu!" I pograbiše ga, izbaciše na- 
polje iz vinograda i ubiše. 

Kada dakle dođe gospodar vinograda, što 
li će učiniti s tim vinogradarima? Doći će i 
pogubit će vinogradare, a vinograd će dati 
u zakup drugima, koji će mu davati urod u 
svoje vrijeme.« 

Kad su svećenički poglavice i pismoznanci 
i farizeji čuli te njegove prispodobe, razumje- 
še da to o njima govori, da se i ova prispo- 
doba na njih odnosi. Tražili su stoga kako 
da ga uhvate, ali su se bojali mnoštva koje 
ga je smatralo prorokom. 

Priča o gostu bez svadbenog odijela 


Isus ponovno nastavi i progovori im u pri- 
spodobama: 

»Kraljevstvo je nebesko slično kralju koji 
svom sinu pripravi svadbenu gozbu. I posla 
svoje sluge da pozovu uzvanike na svadbu. 
No oni ne htjedoše doći. Iznova posla druge 
sluge govoreći: ,Kažite uzvanicima: Evo, pri- 
redio sam svoj svečani ručak. Moji su volovi 
i tovljenici poklani. Sve je spremljeno. Dođite 
na svadbu! 

Ali oni nisu marili, nego odoše — jedan na 
svoju njivu, drugi za svojom trgovinom. Os- 
tali uhvate njegove sluge, zlostave ih i ubiju. 
Nato se kralj rasrdi, posla svoju vojsku i po- 
gubi one ubojice, a njihov grad spali. 

Potom reče svojim slugama: "Svadba je do- 
duše spremljena, ali uzvanici nisu bili vrije- 
dni. Pođite stoga na raskršća cesta i koga god 
nađete, pozovite na svadbu! 

Sluge iziđoše na ceste i pokupiše sve koje 
nađoše — zle i dobre. I svadbena se dvorana 
napuni gostiju. Kad uđe kralj da pogleda go- 
ste, spazi ondje čovjeka koji nije bio obučen 


u svadbenu odjeću. I reče mu: Prijatelju, ka- 
ko si ušao ovamo bez svadbene odjeće? Ovaj 
zanijemi. Tada reče kralj poslužiteljima: 'Sve- 
žite mu ruke i noge i bacite ga van u tamu; 
ondje će biti plač i škripanje zubi. Mnogi su 
zvani, ali je malo izabranih!*« 


Porez caru 


Farizeji nato odoše i održaše vijeće kako 
da Isusa uhvate u riječi. Uvrebaše priliku i 

poslaše mu kao uhode svoje učenike zajedno 
s herodovcima. Ti se prikazivahu pravedni- 
cima, samo da ga uhvate u riječi pa da ga on- 
da predadu poglavarstvu i vlasti upravitelje- 
voj. Postave mu dakle pitanje: 

»Učitelju! Znamo da si istinit, da govoriš 
i učiš pravo te po istini naučavaš put Božji 
ne obazirući se ni na koga jer se ne osvrćeš 
na izgled ljudi. Kaži nam dakle, što ri se 
čini: Da li je dopušteno plaćati porez caru 
ili ne?« 

Isus prozirući njihovu opakost reče: 

»Zašto me iskušavate? Licemjeri! Pokažite 
mi porezni novac!« 

Pruže mu dinar. 

On ih upita: »Čija je ovo slika i natpis?« 

Odgovore: »Carev.« 

Tada im reče: 

»Podajte caru carevo, a Bogu Božje!« 

Kad su to čuli, ostadoše u čudu. I nisu mo- 
gli da ga uhvate u riječi pred narodom, nego 
zadivljeni njegovim odgovorom zašute, osta- 
ve ga i odu. 


Dar siromašne udovice 


Potom sjede nasuprot riznici i stade pro- 
matrati, kako narod baca sitniš u riznicu. 
Mnogi bogataši bacahu mnogo. Dođe i neka 
siromašna udovica i baci dva novčića, to jest 
jedan kvadrant. 

Tada pozove svoje učenike i reče im: 

»Zaista, kažem vam: Ova je sirota udovica 
bacila više od sviju koji bacaju u riznicu. Svi 
su oni zapravo ubacili od svoga suviška, dok 
je ona od svoje sirotinje ubacila sve što je 
imala, sve svoje imanje.« 


Isus 1 njegovi 
učenici 


Kad je Isus izlazio iz Hrama, jedan mu od 
njegovih učenika reče: »Učitelju, gledaj! Ka- 
kvih li ploča, kakve li građevine!« 

Isus mu odgovori: »Vidiš li tu veličanstve- 
nu građevinu? Zaista, kažem vam: Doći će 
dani, u koje se ovdje neće ostaviti ni kamen 
na kamenu, koji neće biti razvaljen.« 

Dok je zatim sjedio na Maslinskoj gori su- 
čelice Hramu, pristupe k njemu učenici Pe- 
tar, Jakob, Ivan i Andrija te ga nasamo upi- 
taju: 

»Učitelju, kaži nam, kada će to biti, i koji 
će biti znak, da će se sve to ispuniti? Koji 
će biti znak tvog dolaska i svršetka svijeta?« 

Tada im Isus počne govoriti: 

»Čuvajte se, da vas tko ne prevari. Mnogi 
će doći u moje ime i govoriti: ,Ja sam Krist! 
I mnoge će zavesti. Ne idite za njima! 

Nadalje, kad čujete za ratove i za glasine 
o ratovima, ne dajte se zaplašiti. Treba, isti- 
na, da se sve to najprije dogodi, ali to još nije 
svršetak. 

Narod će ustati protiv naroda, kraljevstvo 
protiv kraljevstva. Bit će veliki potresi na 
različitim stranama. Pojavit će se pošasti i 
glad, strahote i veliki znakovi s neba. No 
sve to je istom početak strahovitih nevolja. 

Onih će dana biti velika nevolja, kakve 
nije bilo od početka svijeta što ga stvori Bog 
sve do sada — niti će ikada biti. Na zemlji 
će biti velika nevolja, a gnjev nad ovim na- 
rodom. Padat će od oštrice mača, vodit će 
ih kao roblje po svim narodima. Jeruzale- 
mom će gaziti pogani, sve dok se ne navrše 
vremena pogodna u korist pogana. I kad Go- 
spodin ne bi skratio one dane, nijedan se čo- 
vjek ne bi spasio. No radi izabranih, koje on 
sebi izabra, skratio je Gospodin one dane. 


Svršetak svijeta 


U one dane, odmah po toj nevolji bit će 
znakovi na suncu, mjesecu i zvijezdama. 
Sunce će pomrčati, mjesec neće davati svoje 
svjetlosti, a zvijezde će padati s neba. Na 
zemlji će među narodima zavladati tjeskoba 
i strava zbog huke mora i valovlja. Ljudi će 
izdisati od straha i očekivanja što to nado- 
lazi na cijelu zemlju, jer će se mebeske sile 
poremetiti. 

Na nebu će se tada pojaviti znak Sina čo- 
vječjega, a na zemlji će se ljudi početi tući u 
prsa. Tada će ugledati Sina čovječjega gdje 
dolazi na oblaku s velikom silom i slavom. 
Razaslat će svoje anđele i gromoglasnom će 
trubljom sazvati na okup svoje izabrane 
s četiri vjetra, s kraja zemlje do na kraj 
neba, s jednoga kraja neba do drugoga. Kad 
se sve to stane zbivati, uspravite se i podignite 
svoje glave, jer se približuje vaše otkupljenje. 

Pogledajte smokvu i sve drugo drveće. Kad 
već propupaju, vidite i sami da je ljeto već 
blizu. Tako i vi, kad vidite, da se sve to 
zbiva, znajte da je blizu — upravo pred 
vratima — kraljevstvo Božje. Zaista, kažem 
vam: Ovo pokoljenje neće proći, dok se sve 
to ne zbude. Nebo će i zemlja proći, ali moje 
riječi neće proći. 

Pazite stoga na sebe, da vam srca ne omlo- 
have u žderanju i pijanstvu i u životnim bri- 


gama te vas iznenada — poput zamke — ne 
zatekne onaj dan, jer će iznenada nadoći na 
sve koji stanuju po svoj zemlji. 

Budite na oprezu! Bdijte, jer ne znate kad 
je vrijeme u koje dolazi vaš Gospodin. No 


ovo znajte: Kad bi gospodar kuće znao u koji 
će sat noći doći tat, bdio bi i ne bi dopustio 
da mu se potkopa zid na kući. Zato i vi bu- 
dite pripravni, jer će Sin čovječji doći u sat 
kad i ne mislite. 

Prispodoba o mudrim i ludim 
djevicama 


Tada će kraljevstvo nebesko biti poput 
deset djevica koje uzeše svoje svjetiljke i izi- 
đoše ususret zaručniku. Pet ih je bilo mudrih, 
a pet ludih. One lude uzeše svoje svjetiljke, 
ali ne uzeše sa sobom ulja. One mudre za- 
jedno sa svjetiljkama uzeše i ulja u posu- 
dama. 


Budući da je zaručnik zakasnio, sve one 
zadrijemaše i pozaspaše. O ponoći nasta vika: 
jEvo zaručnika! Iziđite mu ususret! 

Tada ustadoše sve one djevice i prirediše 
svoje svjetiljke. A lude rekoše mudrima: 
,Dajte nam od svog ulja, jer nam se gase 
svjetiljke. 

No mudre odgovoriše: ,Da možda ne po- 

nestane nama i vama, pođite radije k proda- 
vačima i kupite sebi! 

Dok su one pošle kupiti, dođe zaručnik. 
I koje bijahu pripravne, uđoše s njime na 
svadbu. I zatvore se vrata. 

Kasnije dođu i one druge djevice govoreći: 
,Gospodine! Gospodine! Otvori nam! 

No on im reče: *Zaista, kažem vam: Ja vas 
ne poznajem. 

Bdijte dakle, jer ne znate ni dana ni časa!« 


Prispodoba o talentima 


»Bit će to kao s čovjekom koji pođe na put. 
Dozva svoje sluge i predade im svoju imo- 
vinu. Jednome dade pet talenata, drugome 
dva, a trećemu jedan — svakome prema nje- 
govoj sposobnosti. Potom otputova. 


Onaj koji je primio pet talenata, smjesta 
ode, uloži ih u posao i zaradi drugih pet. 
Jednako tako i onaj koji je imao dva talenta: 
i on zaradi druga dva. Naprotiv, onaj koji je 
primio jedan, ode, iskopa jamu u zemlji i 
sakrije novac svoga gospodara. 

Nakon dugo vremena dođe gospodar tih 
slugu i napravi s njima obračun. Pristupi k 
njemu onaj koji je primio pet talenata i pruži 
mu drugih pet govoreći: ,Gospodaru! Pet si 


mi talenata predao. Evo, drugih sam pet ta- 
lenata zaradio! 

Reče mu nato njegov gospodar: ,Dobro! 
Slugo dobri i vjerni! U malome si bio vje- 
ran, nad mnogim ću te postaviti! Uđi u ve- 
selje svoga gospodara! 

Dođe preda nj i onaj s dva talenta i reče: 
,Gospodaru! Dva si mi talenta predao. Evo, 

druga sam dva talenta zaradio! Reče mu 
njegov gospodar: ,Dobro! Slugo dobri i vjerni! 
U malome si bio vjeran, nad mnogim ću te 
postaviti! Uđi u veselje svoga gospodara! 

Dođe tada preda nj i onaj koji je primio 
jedan talenat i reče: ,Gospodaru! Znao sam 
da si čovjek strog, koji žanješ gdje nijesi sijao, 
i zgrćeš gdje nijesi prosipao. Zato sam u stra- 
hu pošao i sakrio tvoj talenat u zemlju. Evo, 
imaš svoje!? 


Nato mu odgovori njegov gospodar: ,Slugo 
zli i lijeni! Znao si da žanjem gdje nijesam 
sijao i zgrćem gdje nijesam prosipao. Trebalo 
je dakle da uložiš moj novac kod mjenjača, 
i ja bih onda na povratku izvukao svoje ka- 
mate. Uzmite stoga od njega talenat i podajte 
onome koji ima deset talenata. Jest, onome 
koji ima još će se dati, neka ima u izobilju, 

a onome koji nema oduzet će se i ono što ima. 
A beskorisnog slugu izbacite van u tamu: 
ondje će biti plač i škripanje zubi.'« 


Sudnji dan 


»Kada Sin čovječji dođe u svojoj slavi, i 
s njime svi anđeli njegovi, tada će sjesti na 
prijestolje svoje slave. I svi će se narodi sa- 
brati pred njim, a on će razlučiti jedne od 
drugih kao što pastir razlučuje ovce od ja- 
raca. Stavit će ovce sebi s desne, a jarce s 
lijeve. 

Tada će kralj reći onima s desne: ,Dođite, 
vi blagoslovljeni Oca mojega! Primite u ba- 
štinu kraljevstvo pripravljeno za vas od stvo- 
renja svijeta! Gladan bijah, vi me nahraniste; 
žedan bijah, vi me napojiste; stranac bijah, 
vi me u kuću primiste; gol, vi me zaogrnuste; 
bolestan bijah, vi me pohodiste; u tamnici 
bijah, vi dođoste k meni. 

Tada će mu pravednici odgovoriti riječima: 
,Gospodine, kada te vidjesmo gladna, i na- 
hranismo te; ili žedna, i napojismo te? Kada 
te to vidjesmo kao stranca, i u kuću primismo; 
ili gola, 1 zaogrnusmo te? Kada te vidjesmo 
bolesna ili u tamnici, i dođosmo k tebi?" A 
kralj će im odgovoriti: ,Zaista, kažem vam: 
Što god učiniste jednome od ove moje naj- 
manje braće, meni učiniste!? 

Zatim će reći i onima s lijeve: ,Odlazite od 
mene, prokleti, u oganj vječni koji je pripra- 
vljen đavlu i njegovim anđelima! Gladan 
bijah, ne dadoste mi jesti; žedan bijah, ne 
dadoste mi piti; stranac bijah, ne primiste me 

u kuću; gol, i ne zaogrnuste me; bolestan bijah 
i u tamnici, i ne pohodiste me. 

Tada će mu i oni odgovoriti riječima: ,Go- 
spodine, a kada te vidjesmo gladna, ili žedna, 
ili stranca, ili gola, ili bolesna, ili u tamnici, 
i ne poslužismo te? Tada će im on odgovoriti 
riječima: "Zaista, kažem vam: Što god ne 
učiniste jednome od ovih najmanjih, ni meni 
ne učiniste!' I ovi će poći u vječnu muku, a 
pravednici u vječni život.« 


Juda želi izdati Isusa 


Za dva je dana bila Pasha i dani beskva- 
snih hljebova. I kad Isus završi sve ove go- 
vore, reče svojim učenicima: 

»Znate da će za dva dana biti Pasha, i 
Sin čovječji će biti predan da bude raspet.« 

Uto se sabraše svećenički poglavice i pi- 
smoznanci i narodne starješine u dvoru veli- 
koga svećenika imenom Kajfe, gdje održaše 
vijeće da Isusa prijevarom uhvate i ubiju. Ali 
su govorili: »Nikako ne o blagdanu da ne 
dođe do pobune u narodu.« 

A sotona uđe u Judu, zvanoga Iškariotski, 
koji je bio iz broja Dvanaestorice. On ode da 
pregovara sa svećeničkim poglavicama i zapo- 
vjednicima straže kako da im ga preda. Reče: 

»Što ćete mi dati, i ja ću vam ga izdati?« 

Kad su to oni čuli, poveseliše se i spora- 
zumješe se s njime da mu dadu novaca. I 
odrediše mu trideset srebrnika, a on prihvati. 

I otada je tražio zgodnu priliku da im ga 
izda mimo naroda. 

Posljednja večera 


Prvog dana beskvasnih hljebova, kad se 
Žrtvovala Pasha, upitaju učenici Isusae 

»Gdje hoćeš da odemo i da ti pripravimo 
da blaguješ Pashu?« 

Tada on posla dvojicu svojih učenika — 
i reče im: 

»Idite u grad! I gle, čim uđete u grad, su- 
srest će vas čovjek, koji nosi krčag vode. Po- 
đite za njim u kuću, u koju uniđe! Gospo- 
daru te kuće kažite: ,Učitelj poručuje: Vri- 


jeme je moje blizu! Gdje mi je dvorana, u 
kojoj ću blagovati Pashu sa svojim učenici- 
ma? On će vam tada pokazati prostranu 
gornju sobu, prostrtu i uređenu. Ondje nam 
pripravite!« 

Učenici otiđoše, dođoše u grad i nađoše 


kako im je on rekao te priprave Pashu. 

Kad se spustila večer, dođe Isus s Dva- 
naestoricom. I kad je došlo vrijeme, priđe 
k stolu, a s njime i apostoli. 

Tada im reče: 

»Svom sam dušom čeznuo da ovu pashu 

blagujem zajedno s vama prije svoje muke, 


jer — kažem vam — neću je više blagovati 
sve dok se ona ne završi u kraljevstvu Bo- 
žjem.« 


Za vrijeme večere Gospodin Isus, one noći 
kad je bio izdan, uze kruh, blagoslovi (Boga), 
zahvali, razlomi i dade svojim učenicima go- 
voreći: 

»Uzmite, jedite! Ovo je Tijelo moje za vas 
predano! To činite meni na uspomenu!« 

Isto tako po večeri uze kalež, zahvali i 
dade im govoreći: 

»Pijte iz njega svi, jer ovo je krv moja 
Novog saveza za vas prolivena na otpuštenje 


grijeha. Kad god budete pili, činite to meni 
na uspomenu!« 

I svi su iz kaleža pili. 

Za vrijeme večere, pošto je đavao već bio 
ubacio u srce Jude Iškariotskoga, sina Šimu- 
nova, odluku da ga izda — znajući da mu je 
Otac sve predao u ruke i da je od Boga izišao 
te da k Bogu ide — Isus ustade od večere, 
odloži haljine, uze ubrus i opasa se njime. 
Nalije zatim vode u praonik i počne učeni- 
cima prati noge i otirati ih ubrusom kojim se 


opasao. 
Dođe dakle do Šimuna Petra. A on će mu: 
»Gospodine! Zar ti da meni pereš noge?!« 


Odgovori mu Isus: 

»Što ja činim, ti sada nisi kadar razumjeti. 
No shvatit ćeš poslije.« 

Reče mu Petar: »Nećeš mi prati noge ni- 
kada!« 

Isus mu odvrati: »Ako te ne operem, ne- 
ćeš imati dijela sa mnom.« 

Nato će mu Šimun Petar: »Gospodine, onda 
ne samo noge, nego i ruke i glavu!« 

Reče mu Isus: »Koji se okupao, ne treba 
drugo da opere, nego samo noge — i sav je 
čist! I vi ste čisti, ali ne svi!« 

Znao je naime tko će ga izdati. Stoga je i 
rekao: »Niste svi čisti.« 


IVAN 13 


Učinite kao Što sam ja vama učinio... 


Kad im je dakle oprao noge, uzme svoje 
haljine, opet priđe k stolu i reče im: 

»Razumijete li što sam vam učinio? Vi me 
zovete Učiteljem i Gospodinom. Pravo velite! 
Ja to jesam! Ako sam dakle ja Gospodin i 
Učitelj — vama oprao noge, treba da i vi 
jedan drugome noge perete. Primjer sam vam 
dao, da ovako, kao što sam ja vama učinio, 
i vi činite. Zaista, zaista! Kažem vam: Nije 
sluga veći od gospodara, niti poslanik od 
onoga koji ga šalje. Ako to znadete, blago 
vama, budete li tako i činili!« 


Isus otkriva svoga izdajnika 


»Ne govorim o svima vama! Ja znadem, 
koje sebi izabrah! Ali — neka se ispuni Pi- 
smo: Onaj koji jede moj kruh podiže protiv 
mene svoju petu.« 

Rekavši to Isus se sav u duši uzruja i sve- 
čano izjavi: 

»Zaista, zaista! Kažem vam: Jedan od vas 
— onaj koji jede sa mnom — izdat će me!« 

Učenici u neizvjesnosti o kome to govori 
pogledavahu jedan drugoga. I stanu se među 
sobom ispitivati koji bi to između njih mogao 
biti, da takvo što kani učiniti. A jedan od 
njegovih učenika — onaj kog je Isus ljubio — 
bijaše za stolom prislonjen Isusu o grudi. Na- 
migne mu Šimun Petar i reče mu: 

»Pitaj tko je taj o kome govori.« 

Ovaj se odmah okrene i nasloni Isusu na 
prsa te ga upita: »Gospodine, tko je taj?« 

Isus mu nato odgovori: »Onaj je kome ću 
ja dati umočen zalogaj.« 

Tada umoči zalogaj, uzme ga i dade Judi, 
sinu Šimuna Iškariotskoga. Iza tog zalogaja 
uđe u nj sotona. 

Još mu Isus doda: »Što činiš, čini brzo!« 

Nijedan od onih, koji su bili za stolom, 
nije razumio zašto mu je to rekao. Kako je 
Juda imao kesu, neki su: zapravo mislili da 
mu je Isus rekao: ,Kupi, što nam treba za 
Blagdan! — ili neka poda nešto siromasima. 

On uzme zalogaj i smjesta iziđe. A bila 
je noć. 

IvAN 13. 14. 15, LUKA 22 
Oproštaj od 
učenika 


Kad je dakle Juda izišao, reče Isus: 

»Sada se proslavio Sin čovječji! I Bog se 
proslavio u njemu! Ako se Bog proslavio u 
njemu, onda će i njega Bog proslaviti u sebi. 
Jest! Proslavit će ga ubrzo! 

Sinci! Još sam malo s vama. Vi ćete me 
tražiti, ali kao što sam rekao Židovima, tako 
kažem sada i vama: Kamo ja odlazim, vi ne 
možete ići. Novu vam zapovijed dajem: Lju- 
bite jedan drugoga. Kao što sam ja ljubio vas, 
tako i vi ljubite jedan drugoga. Po tom će se 
poznati da ste moji učenici ako budete imali 
ljubavi jedan za drugoga. 

Veće ljubavi od ove nitko nema, da život 
svoj položi za svoje prijatelje. Vi ste prija- 
telji moji ako činite ono što vam zapovijedam. 
Više vas ne zovem slugama, jer sluga ne zna 
što radi njegov gospodar. Zovem vas prija- 
teljima, jer sam vam objavio sve što sam čuo 
od svoga Oca.« 

Upita ga Šimun Petar: 

»Gospodine, kamo ti to odlaziš?« 

Isus mu odgovori: 

»Kamo ja odlazim, ti zasada ne možeš poći 
za mnom. No poći ćeš kasnije.« 

Nato će mu Petar: »Gospodine, a zašto 
sada ne bih mogao poći za tobom? Život ću 
svoj položiti za tebe!« 

Odgovori mu Isus: »Život ćeš svoj položiti 
za mene? Zaista, zaista! Kažem ti: Svi ćete 
se vi ove noći sablazniti nada mnom. Ta pi- 
sano je: Udarit ću pastira i sve će se stado 
ovaca razbježati. No kad uskrsnem, ići ću 
pred vama u Galileju.« 

Nato će mu Petar: »Ako se i svi sablazne 

nad tobom, ja se neću sablazniti nikada!« 
Reče mu Isus: »Žaista! Kažem ti, Petre! 


Danas — upravo ove noći — prije negoli se 
pijetao dvaput oglasi, ti ćeš me tri puta za- 
tajiti!« 


Isus im zatim reče: 

»Kad sam vas poslao bez kese i bez tor- 
be i bez sandala, da li vam je što nedosta- 
jalo?« 

Oni odgovoriše: »Ništa.« 

Nato će im: »No sada — koji ima kesu, 
neka je uzme! Isto tako i torbu! A koji nema, 
neka proda svoju haljinu i neka kupi sebi 
mač, jer vam kažem — ono što je napisano 
treba da se ispuni na meni, to jest: Bi ubrojen 
među razbojnike. Uistinu sve što se odnosi 
na mene ide svome kraju.« 

Oni mu nato rekoše: »Gospodine, evo ov- 
dje dva mača!« 

Reče im: »Dosta je!« 

»Neka se ne uznemiruje srce vaše! Vjerujte 
u Boga! I u mene vjerujte! U kući mojega Oca 
ima mnogo stanova. Kad ne bi bilo tako, ka- 
zao bih vam. Stoga idem da vam pripravim 
mjesto. Kad odem i pripravim vam mjesto, 
ponovno ću doći i uzeti vas sa sobom da i vi 
budete ondje gdje sam ja.« 


U Getsemanskom 
vrtu 


Pošto otpjevaše zahvalnu pjesmu, iziđe Isus 
zajedno sa svojim učenicima preko potoka 
Cedrona i uputi se prema običaju na Maslin- 
sku goru u zaselak koji se zove Getsemani. I 
uđe u nj on i njegovi učenici. Tada reče uče- 
nicima: 

»Sjedite ovdje, dok ja odem onamo, da se 
pomolim. Molite da ne padnete u napast!« 

Sa sobom povede Petra i dva Zebedejeva 
sina Jakoba i Ivana i poče se žalostiti i pla- 
Šiti i tresti od straha. Reče im: 

»Duša mi je na smrt žalosna! Ostanite ov- 
dje i bdijte!« 


Isus moli 


Otrgne se od njih, koliko bi se kamenom 
moglo dobaciti, baci se na koljena, pade licem 
na zemlju i stade moliti da ga mimoiđe — ako 
je moguće — ovaj čas. Govorio je: 

»Aba! Oče! Tebi je sve moguće! Ako hoćeš 
ukloni od mene ovaj kalež! Ali — ne moja, 
nego tvoja volja neka bude!« 

I dođe k učenicima i nađe ih gdje spavaju. 
Tada reče Petru: 

»Šimune! Spavaš? Zar ne mogoste jedan 
sat probdjeti sa mnom? Bdijte i molite da ne 
padnete u napast! Duh je doduše pripravan, 
ali je tijelo slabo.« 

I otiđe po drugi puta i pomoli se ponav- 
ljajući iste riječi: 

»Oče moj! Ako me ovaj kalež ne može 
mimoići, a da ga ne pijem, neka bude tvoja 
volja!« 

I opet dođe i nađe ih gdje spavaju: oči su 
im se same od sebe sklapale. I nisu znali što 
bi mu odgovorili. Opet ih ostavi, pođe i po- 
moli se po treći puta ponavljajući iste riječi. 

Tada mu se ukaže anđeo s neba da ga okri- 
jepi. A kad je navalila na nj smrtna muka, 
još se usrdnije molio, a znoj ga oblije poput 
kaplja krvi koje su padale na zemlju. 

Napokon ustane od molitve i po treći put 
dođe k učenicima i nađe ih pozaspale od ža- 
losti. I reče im: 

»Spavajte samo dalje i počivajte! Dosta je! 
Došao je čas! Evo, Sin čovječji je predan u 


ruke grešnicima! Ustanite! Hajdemo! Evo, 
moj se izdajica približi!« 


Isusa ubićuju 


Njegov je izdajica Juda znao za to mjesto, 
jer se Isus ondje često sastajao za svojim uče- 
nicima. Uze dakle Juda četu i stražare od 
! svećeničkih poglavica, farizeja i pismoznana- 
ca i dođe ovamo s bakljama, svjetiljkama i s 
oružjem, s mačevima i sa štapovima. Izdajica 
im je dao znak govoreći: 

»Koga ja poljubim, taj je! Uhvatite ga i 
oprezno vodite!« 

Još je Isus govorio, kad evo svjetine, a njoj 
na čelu spomenuti Juda, jedan od Dvanaesto- 
rice. On odmah pristupi k Isusu da ga po- 
ljubi. Reče: 

»Zdravo, Učitelju!« I poljubi ga. 

Isus mu nato reče: 

»Prijatelju, po što si ovamo došao? Juda! 
Zar poljupcem izdaješ Sina čovječjega?!« 

Tada oni pristupiše naprijed, digoše ruke 
na Isusa i uhvatiše ga. Kad oni oko njega 
vidješe što se zbiva, rekoše: »Gospodine, da 
udarimo mačem?« 

I gle, jedan od onih koji su bili s Isusom 
— Šimun Petar koji je imao mač — trgnu 
rukom, izvadi mač i udari slugu velikoga sve- 
ćenika te mu odsiječe desno uho. Sluzi bijaše 
ime Malko. 

Isus reče: »Pustite, dosta je!« 

I dotaknu se uha i zacijeli ga. Zatim reče 
Isus Petru: 

»Stavi mač u korice, jer svi oni koji se 
mača hvataju od mača će i poginuti. Ili, zar 
misliš da ja ne mogu zamoliti svog Oca, i sad 
će se naći uza me više od dvanaest legija an- 
đela? No kako bi se onda ispunila Pisma po 
kojima se mora tako dogoditi? Zar da ne pi- 
jem kalež koji mi je odredio Otac?« 

U taj čas reče Isus svjetini: 

»Kao na razbojnika iziđoste s mačevima i 
sa štapovima da me uhvatite. Ta svaki sam 
dan sjedio u Hramu i naučavao, i niste me 
uhvatili. Ali ovo je vaš čas i vlast tame.« 

A sve se to dogodilo da se ispune Pisma 
proročka. 

Nato četa, zapovjednik i židovski stražari 
uhvatiše Isusa i svezaše ga. 

Tada ga svi učenici ostaviše i pobjegoše. 

Odvedoše ga najprije k Ani, a Ana ga 
posla svezana Kajfi, velikome svećeniku. 


Kod Kajfe se sabraše svi svećenički pogla- 
vice, pismoznanci i starješine. Tada su sve- 
ćenički poglavice i cijelo vijeće tražili kakvo 
lažno svjedočanstvo protiv Isusa, da ga osude 
na smrt. Ali ne mogoše naći, premda su pri- 
stupili mnogi lažni svjedoci. 

Napokon pristupe dvojica lažno svjedočeći 
protiv njega riječima: »Mi smo ga slušali kad 
je govorio: *Ja ću razvaliti ovaj Hram — ru- 
kama načinjen — i za tri ću dana sagraditi 
drugi koji nije rukama načinjen.*« No ni tako 
se njihovo svjedočanstvo nije slagalo. 

Ustade nato veliki svećenik temu reče: 

»Zar ništa ne odgovaraš, što ovi protiv 
tebe svjedoče?« 

No Isus je šutio. 

Reče mu veliki svećenik: 

»Zaklinjem te živim Bogom: Kaži nam, jesi 
li ti Krist Sin Božji?« 

Isus mu odgovori: 

»Sam si kazao! Ja jesam! Štoviše, kažem 
vam: Odsada ćete vidjeti Sina čovječjega ka- 
ko sjedi s desne strane Sile i dolazi na obla- 
cima nebeskim.« 

Nato veliki svećenik razdera haljine govo- 
reći: 

»Pohulio je! Što nam još trebaju svjedoci! 
Evo, čuli ste sada hulu! Što vam se čini?« 

A oni svi odgovoriše: 

»Smrt je zaslužio!« 

Popljuvaše ga zatim po licu, pesnicama iz- 
udaraše, a drugi ga išćuškaše. Oni opet koji 
su ga svezana čuvali zlostavljajući ga poig- 
ravahu se njime i zastrijevši mu lice zapitki- 
vahu ga: »Prokaži, koji te je udario!« I mno- 
ge druge pogrde govorahu na njega. 


Petar zatajuje Isusa 


Za Isusom su išli izdaleka, sve do u dvo- 
rište velikog svećenika, Šimun Petar i drugi 
učenik. Taj učenik bijaše poznat s velikim 
svećenikom, pa s Isusom uđe u dvorište veli- 
kog svećenika, dok Petar stajaše napolju kod 
vrata. Tada taj drugi učenik, poznat s veli- 
kim svećenikom, iziđe i reče vratarici te uve- 
de Petra. 

Nato će sluškinja vratarica Petru: »Nisi li 
ti od učenika toga čovjeka?« 

On odvrati: »Nisam!« 

Stajahu ondje sluge i čuvari, raspirivahu 
žeravicu, jer bijaše studeno, i grijahu se. Sta- 
jaše s njima i Petar i grijaše se. Rekoše mu 
dakle: »Nisi li i ti od njegovih učenika?« 

On zanijeka i reče: »Nisam!« 

Otprilike nakon jednog sata neki drugi 
ustvrdi: »Doista, i ovaj bijaše s njime! Pa i 
Galilejac je!« 

No Petar reče: »Čovječe, ne razumijem, 
što govoriš!« 

I u taj čas, odmah dok je on još govorio, 
po drugi put se oglasi pijetao. A Gospodin se 
obazre, upre pogled u Petra, a Petar se sjeti 
riječi Gospodinove, kako mu reče: »Prije ne- 
goli se pijetao danas dvaput oglasi, tri puta 
ćeš me zatajiti.« 

I iziđe napolje i gorko zaplaka. 


Juda se vješa 


Tada se Juda, njegov izdajica, vidjevši da 
je Isus osuđen, pokaja i vrati trideset srebr- 


njaka svećeničkim poglavicama i starješinama 
govoreći: 

»Sagriješih izdavši krv nedužnu!« 

Odgovoriše: »Što se to nas tiče? To je tvoja 
stvar!« 

I bacivši srebrnjake u Hram ode te se ob- 
jesi. 

Svećenički poglavice uzeše srebrnjake i re- 
koše: 

»Ne smijemo ih metnuti u hramsku blagaj- 
nu jer su krvarina.« 

Posavjetuju se i kupe za njih lončarevu 
njivu za sahranu stranaca. Stoga se ona nji- 
va sve do danas zove »njiva krvi«. Tada se 
ispunila riječ proroka Jeremije: Uzese tride- 
set srebrnjaka — cijenu Procijenjenoga prema 
procjeni sinova Izraelovih — i dadoše ih za 
lončarevu njivu. Tako im naredi Gospodin. 


Isusa dovode Pilatu 


Od Kajfe odvedoše Isusa u pretorij. Bilo 
je<rano jutro. I stade Isus pred upravitelja. 
Oni međutim ne uđoše da se ne okaljaju te 
mognu blagovati Pashu. 

Pilat dakle iziđe napolje pred njih i upita: 

»Kakvu tužbu iznosite protiv ovoga čo- 
vjeka?« 

Odgovore mu: 

»Kad on ne bi bio zločinac, ne bismo ga 
predali tebi.« 

Reče im na to Pilat: 

»Uzmite ga vi i sudite mu po svom Za- 
konu.« 

Odgovoriše mu: 

»Nama nije dopušteno da ikoga osudimo 
na smrt.« 

Zbilo se tako da se ispuni riječ Isusova, ko- 
jom je označio kakvom će smrću umrijeti. 

Tada stadoše iznositi tužbe protiv njega 
govoreći: 

»Nađosmo ga kako buni naš narod i brani 
davati caru porez, a sebe proglašuje Kristom 
kraljem.« ' 

Nato Pilat uđe ponovno u pretorij, pozove 
Isusa i upita ga: 

»Jesi li ti židovski kralj?« 

Isus odgovori: 

-»Govoriš li ti to sam od sebe ili ti to drugi 
rekoše za mene?« 

Odgovori Pilat: 

»Zar sam ja Židov? Tvoj narod i svećeni- 
čki poglavice predadoše te meni. Što si uči- 
NiO?« 

Isus odgovori: 

»Moje kraljevstvo nije od ovoga svijeta. 
Kad bi moje kraljevstvo bilo od ovoga svi- 
jeta, moji bi se sluge borili da ne budem pre- 

dan Židovima. Međutim, moje kraljevstvo 
nije odavle.« 

Stoga mu reče Pilat: 

»Ti si, dakle, kralj?« 

Isus odgovori: 

»Ti sam kažeš! Ja jesam kralj! Ja sam se 
zato i rodio i došao na svijet da svjedočim 
za istinu. Svaki koji je od istine sluša moj 
glas.« 

Reče mu Pilat: 

»A što je istina?« 


Pilat popušta 

Rekavši to ponovno iziđe pred Židove i 
reče svećeničkim poglavicama i mnoštvu: 

»Ja ne nalazim na njemu nikakve krivice.« 

Upravitelj je međutim prigodom blagdana 
običavao pustiti na slobodu zatvorenika ko- 
jeg je mnoštvo htjelo. Tada bijaše poznati za- 
tvorenik, po imenu Baraba, zatvoren s bun- 
tovnicima, koji u pobuni počiniše umorstvo. 
Skupilo se dakle mnoštvo i počelo tražiti od 
Pilata da učini prema običaju. 

Kad se dakle skupiše, reče im Pilat: 

»Koga hoćete da vam pustim: Barabu ili 
Isusa, koji se zove Krist?« 

Znao je, naime, da mu ga predadoše iz za- 
Visti. 

Dok je sjedio na sudačkoj stolici, poruči 
mu njegova žena: 

»Ne miješaj se ti ništa u stvar toga praved- 
nika, jer sam noćas u snu mnogo pretrpjela 
zbog njega.« 

Međutim, svećenički poglavice i starješine 
nagovoriše svjetinu da zatraže Barabu, a Isu- 
sa da pogube. Upita ih dakle upravitelj: 

»Kojega od ove dvojice hoćete da vam pu- 
stim?« 

A sve ono mnoštvo stane vikati: »Njega 
smakni, a pusti nam Barabu!« 

Pilat je htio da Isusa pusti pa im ponovno 
progovori: «Što da onda učinim s onim koga 
zovete kraljem židovskim?« 

A oni svi iznova povikaše: »Raspni, ras- 
pni ga!« 

Reče im Pilat po treći put: »Ali kakvo je 
zlo učinio? Ne nađoh na njemu ništa zbog 
čega bi zaslužio smrt.« 

No oni su vičući iz svega glasa sve jače 

navaljivali tražeći da se raspne, i njihova je 
vika sve više rasla. 

Tada Pilat, hoteći udovoljiti svjetini, pre- 
sudi neka bude prema njihovu zahtjevu. Pu- 
sti im onoga koga su tražili, a koji je zbog 
pobune i umorstva bio bačen u zatvor. 

Vojnici ga dakle uvedoše u dvor — i sku- 
piše oko njega čitavu četu. Svukoše ga, a on- 
da zaogrnuše grimiznim plaštem. Spletoše za- 
tim krunu od trnja i staviše mu na glavu, a 
u ruku trstiku. Tada su mu prilazili, klecali 
preda nj i izrugivali mu se. I počeše ga po- 


zdravljati govoreći: »Zdravo, kralju židov- 
ski!« I ćuškali su ga. A onda, pljujući po nje- 
mu, uzeše trstiku i udarahu ga njome po glavi. 

Kad Pilat vidje da ništa ne koristi, nego 
da biva sve veći metež, uzme vodu i opere 
ruke pred svjetinom govoreći: 

»Ja sam nedužan u krvi ovoga pravednika; 
vi ćete odgovarati!« 

Sav narod na to odgovori: »Krv njegova 
na nas i na djecu našu!« 

Tada im napokon preda Isusa da se ra- 
zapne. 

Pribijanje na križ 


Pošto mu se izrugaše, svukoše mu grimizni 
plašt, obukoše ga u njegovu odjeću pa ga iz- 
vedoše da ga razapnu. Izlazeći nađoše neko- 
ga čovjeka Cirenca, imenom Šimuna, koji se 
vraćao s polja. I natovare na njega križ, da 
ga nosi za Isusom. 


Za njim je išlo veliko mnoštvo naroda i 
Žena, koje su plakale i naricale za njim. Isus 
se okrene prema njima i reče im: 

»Kćeri jeruzalemske! Ne plačite nada 
mnom! Plačite radije nad sobom i nad svo- 
jom djecom: jer — evo, idu dani kada će se 
reći: Blago nerotkinjama! Blago utrobama, 
koje ne rodiše, i sisama, koje ne dojiše! Tada 
će početi zazivati gore: Padnite na nas! I bre- 
Žuljke: Pokrijte nas! Jer — ako se ovako po- 
stupa sa zelenim stablom, što li će onda biti 
sa suhim?« 


A s njime su vodili još dva zločinca, da ih 
zajedno pogube. 

Dovedu ga na mjesto Golgotu — što znači 
»mjesto lubanje«. Tu ga razapeše. A s njim 
razapeše dva razbojnika — jednoga njemu 
s desna, drugoga s lijeva. Tako se ispunilo 
Pismo, koje veli: Bi ubrojen među zločince. 
Kad ga razapeše, bila su tri sata. A Isus je 
govorio: »Oče, oprosti im, jer ne znaju, što 
čine!« 

Pilat međutim dade napisati natpis s kri- 
vicom i postavi ga na križ nad glavu Isusovu. 
Bilo je napisano: 


»Ovo je Isus Nazarećanin, kralj židovski.« 

Taj su naslov čitali mnogi Židovi, jer je 
mjesto raspeća Isusova bilo blizu grada, a 
bijaše napisano hebrejski, latinski i grčki. 


Razdijeliše njegove haljine 


Pošto vojnici razapeše Isusa, uzeše njegove 
haljine, razdijeliše ih na četiri dijela — sva- 
kome vojniku po dio. A uzeše i donju halji- 
nu, koja bijaše nešivena, satkana u komadu 
odozgor do dolje. Rekoše zato među sobom: 

»Ne derimo je, nego bacimo za nju kocku 
čija će biti.« 

To se dogodilo da se ispuni Pismo, koje 
veli: Razdijeliše među se moje haljine, a za 
moju odjeću baciše kocku. Vojnici dakle up- 
ravo tako učiniše. 

Sjedoše zatim i ondje su ga čuvali. 


Narod se izruguje Isusu 


Narod je međutim stajao i promatrao, dok 
su ga prolaznici mašući glavama grdili i go- 
vorili: 

»Ti, koji razvaljuješ Hram i za tri ga dana 


sa 


iznova gradiš, spasi sam sebe! Ako si Božji 
Sin, siđi s križa!« 

Jednako tako su ga ismjehivali i svećenički 
poglavice s pismoznancima i starješinama go- 
voreći među sobom: 

»Druge je spasio, a sebe ne može! Krist 
Kralj Izraelov! Neka sada siđe s križa da vi- 
dimo i povjerujemo! Neka spasi sam sebe 
ako je Krist, Božji Izabranik! Uzdao se u 
Boga! Neka ga sad izbavi, ako mu je mio! 
Ta govorio je: Sin sam Božji!« 

Jedan od one dvojice obješenih zločinaca 

također ga je grdio govoreći: 
»Nisi li ti Krist? Spasi sebe i nas!« 
Nato ga je onaj drugi prekoravao: 
»Zar se ni ti ne bojiš Boga, koji si pod istom 


osudom! Mi međutim po pravdi, jer primamo 
prema svojim djelima, a on — on nije učio 
nikakva zla.« ' 

Zatim se obrati k Isusu: 

»Isuse, sjeti me se kada dođeš u svoje kra- 
ljevstvo!« 

Reče mu Isus: 

»Zaista, kažem ti! Danas ćeš sa mnom biti 
u raju!« 

Uz križ Isusov stajaše majka njegova, za- 
tim sestra njegove majke Marija Kleofina i 
Marija Magdalena. Vidjevši dakle majku i 
kraj nje učenika koga je ljubio, reče Isus 
majci: 

»Ženo! Evo ti sina!« 

Zatim reče učeniku: 

»Evo ti majke!« 

I od toga časa uze je učenik k sebi. 


Isus predaje svoj dub 


Bilo je oko šest sati, kad nastade tama po 
svoj zemlji sve do devet sati, jer sunce po- 
mrča. Oko devet sati povika Isus iz svega 
glasa: 

»Eloi, Eloi! Lama sabaktani?!« To znači: 
»Bože moj! Bože moj! Zašto si me ostavio?!« 

Čuvši to neki od prisutnih rekoše: »Gle, 
ovaj zove Iliju!« 


Nakon toga — znajući Isus da je sve do- 
vršeno — da bi se ispunilo Pismo, reče: 

»Žedan sam.« 

A ondje je stajala posuda puna octa. Jedan 
od njih otrča, uzme spužvu, natopi je octom, 
natakne na trstiku i pruži mu govoreći: 

»Hajde da vidimo, hoće li doći Ilija da ga 
skine!« 

Čim Isus uze ocat, reče: 

»Svršeno je!« 

Tada ponovno Isus povika iza glasa 1 reče: 

»Oče, u ruke tvoje predajem duh svoj!« 

Nakon tih riječi prikloni glavu i predade 
duh. 

I gle, zastor se hramski razdere na dvoje 
po sredini, odozgor dodolje; zemlja se potre- 
se; pećine se raspuknuše, grobovi se otvoriše, 
i tjelesa mnogih svetih preminulih ustadoše 
i iziđoše iz grobova. 

Stotnik koji je stajao njemu nasuprot vi- 
djevši što se zbiva i kako izdahnu, stane sla- 
viti Boga govoreći: 

»Ovaj čovjek bijaše zbilja pravednik!« 

Tako i oni koji su s njim zajedno čuvali 
Isusa a i sav onaj svijet, što se sletio da pro- 
matra prizor, kad vidješe potres i sve što se 
zbilo, vrlo se prestrašiše govoreći: 

»Uistinu, to bijaše Božji Sin!« 

I vraćahu se udarajući se u prsa. 

A podalje stajahu svi njegovi znanci. Tu 
su bile također i mnoge žene, koje su promat- 
rale izdaleka One su pratile Isusa, dok je bio 
u Galileji, i služile mu. A bijahu tu i mnoge 
druge koje uziđoše zajedno s njim u Jeru- 
zalem. 


Polaganje u grob 


Budući da je bila Priprava, da ne bi tjelesa 
ostala na križu preko subote, jer je one su- 
bote bio velik blagdan, Židovi zamoliše Pila- 
ta da se raspetima prebiju golijeni, pa da se 
skinu. Dođoše dakle vojnici i prebiše golijeni 
prvome i drugome koji su s Isusom bili ras- 
peti. Kad dođoše do Isusa i vidješe da je već 
mrtav, ne prebiše mu golijeni, nego mu jedan 
od vojnika kopljem probode bok i odmah po- 
teče krv i voda. 

Kad se već spustila večer, dođe k Pilatu 
Josip iz Arimateje, grada judejskoga. Bio je 
učenik Isusov, ali kriomice, od straha pred 
Židovima, i nije privolio na njihovu odluku 
ni na njihov postupak. 

Taj se odvaži, pristupi k Pilatu i zamoli 
ga za tijelo Isusovo. Pilat se začudi da je već 
umro, pa dozva stotnika i zapita ga da li je 
odavna umro. Saznavši to od stotnika dadne 
Josipu mrtvo tijelo. 

Josip dakle kupi platno, pođe i skine Isu- 
sovo tijelo, umota ga u čisto platno, kao što 
to Židovi običavaju kod ukopa. 

A na mjestu gdje je Isus bio raspet bijaše 
vrt i u vrtu nov grob, što ga Josip isklesa u 
stijeni, u koji još nitko nije bio položen. Ov- 
dje dakle zbog židovske Priprave, i jer grob 
bijaše blizu, polože Isusa. Josip zatim navali 
na grobna vrata velik kamen i otiđe. Bio je 
dan Priprave, a subota je svitala. 

Za Josipom dođoše žene, koje su išle zaje- 
dno s Isušom iz Galileje — te promatrahu 
kamo i kako sahranjuju tijelo Isusovo. Kad se 
zatim vratiše, pripraviše miomirise i pomasti, 
ali u subotu prema propisu mirovahu. 

Sutradan, to jest dan nakon Priprave, sa- 
braše se kod Pilata svećenički poglavice i fa- 
rizeji govoreći: 

»Gospodine, sjetismo se da je onaj varalica 
još za života rekao: "Poslije tri dana ću us- 
krsnuti." Zapovjedi dakle da se grob osigura 
sve do trećeg dana da ne bi možda došli nje- 
govi učenici i ukrali ga, a onda rekli narodu: 
Uskrsnu od mrtvih! I bit će posljednja pri- 
jevara gora od prve.« 

Reče im Pilat: »Evo, imate stražu! Idite 
1 osigurajte kako znate!« 

Nato oni odoše i osiguraše grob zapeča- 
tivši kamen i postavivši stražu. 

Uskrsnuće 


Po suboti, u osvit prvog dana sedmice, do- 
đe Marija Magdalena i ona druga Marija po- 
gledati grob. 

I gle, nastade žestok potres, jer anđeo Gos- 
podnji siđe s neba, pristupi i odvali kamen 
i sjede na nj. Lice mu bijaše kao munja, a 
odjeća bijela kao snijeg. Od straha pred njim 
zadrhtaše stražari i postadoše kao mrtvi. Ka- 
da dakle žene pogledaše, opaziše da je kamen 
od groba odvaljen; a bijaše vrlo velik. 

Zatim anđeo reče ženama: 

»Znam, vi tražite Isusa Nazarećanina ras- 
petoga. Zašto tražite živoga među mrtvima? 
Nije ovdje, nego usktsnu kako reče! Dođite 
i vidite mjesto gdje je ležao. Sjetite se samo 

što vam je navijestio dok je još bio u Gali- 
leji, kad je govorio: Sin čovječji treba da bude 
predan u ruke grešnicima, da bude raspet i 
da treći dan uskrsne. Potecite žurno i javite 
njegovim učenicima, i Petru, da je ustao od 
mrtvih. I gle, on pred vama ide u Galileju, 
ondje ćete ga vidjeti, kako vam reče. Eto, 
rekoh vam.« 

A one se žene sjetiše riječi Isusovih, brzo 
otiđoše s groba te sa strahom i velikom ra- 
došću otrčaše da obavijeste. njegove učenike. 

I gle, Isus im iziđe ususret govoreći: »Zdra- 
vo!« 

One poletješe k njemu, obujmiše mu noge 
i ničice mu se pokloniše. 


Tada im Isus reče: 
»Ne bojte se! Idite i javite mojoj braći da 
pođu u Galileju! Ondje će me vidjeti!« 


Isus se javlja učenicima 


I gle, iza svega toga dva su učenika puto- 
vala tog istog dana u selo koje se zove Ema- 
us, udaljeno od Jeruzalema sto šezdeset sta- 
dija. Razgovarali su međusobno o svim tim 
događajima. I dok su tako razgovarali i ras- 
pravljali, približi im se pod drugim likom 
sam Isus i nastavi put s njima. Njihove su 


oči međutim bile kao svezane, i oni ga ne pre- 
poznaše. 

On ih upita: »Kakve li to razgovore putem 
vodite među sobom?« 

Zaustaviše se puni žalosti, i jedan mu od 
njih, imenom Kleofa, odgovori: 

»Zar si ti jedini stranac u Jeruzalemu te 
ne znaš što se u njemu dogodilo ovih dana?« 

On ih upita: »Što to?« 

Odgovoriše mu: »Ono s Isusom Nazareća- 
ninom, koji bijaše prorok — silan na riječi 
i na djelu pred Bogom i pred svim narodom: 
kako ga svećenički poglavice i naše vlasti pre- 
dadoše da bude osuđen na smrt te ga ras- 
peše. Mi se međutim nadasmo da je on onaj 

koji ima otkupiti Izraela. A ipak, uza sve to 
ovo je već treći dan što se to dogodilo. Zbu- 
niše nas k tome i neke od naših žena koje 
uraniše jutros na grob, ali njegova tijela ne 
nađoše te dođoše da nam jave da su vidjele 
ukazanje anđela koji kažu da je on živ. Odoše 
nato neki naši na grob i nađoše onako kako 
žene rekoše, ali njega ne vidješe.« 

Reče im Isus: »O bezumni i spora srca da 
vjerujete sve što su proroci naviještali! Zar 
nije trebalo da Krist sve to pretrpi i tako 
uniđe u svoju slavu?« 

Poče tada od Mojsija i svih proroka pa 
im protumači u svim Pismima ono što se od- 
nosilo na njega. Uto se približe selu kamo pu- 
tovahu, a on se pričini da ide dalje. 

No oni ga prisiliše govoreći: »Ostani s 
nama jer će zamalo večer, i dan je na iz- 
maku!« 

I uniđe da ostane-s njima. 


Isus lomi kruh 


Dok je on s njima bio za stolom, uze kruh, 
blagoslovi (Boga), razlomi ga i pruži njima. 
Uto im se otvoriše oči te ga prepoznaše, a on 
im iščeznu s očiju. 

Tada rekoše jedan drugome: »Zar nam nije 
gorjelo srce u nama dok nam je putem govo- 
rio, dok nam je tumačio Pisma?« 

U isti se čas digoše i vratiše u Jeruzalem 
gdje nađu sakupljenu Jedanaestoricu i one 
koji su bili s njima. 

Ovi im rekoše: 

»Gospodin zaista uskrsnu i ukaza se Ši- 
munu!« 

Nato oni ispripovjede što im se dogodilo 
na putu i kako ga prepoznaše u lomljenju 
hljeba. No oni im nisu vjerovali. 


Isus jede pečenu ribu 
Dok su oni o tom razgovarali, stane Isus 


posred njih i reče im: 
»Mir vama!« 

Oni se preplašiše i u strahu pomisle da vide 
duha. 

Reče im Isus: 

»Zašto se prepadoste? Zašto vam sumnje 
obuzimaju srce? Pogledajte moje ruke i noge! 
Ta ja sam to! Opipajte me i vidite, jer duh 
nema tijela ni kostiju, kao što vidite da ja 
imam.« 

Ukori ih zatim zbog njihove nevjere i tvr- 
doće srca, što ne povjerovaše onima koji su 
ga vidjeli uskrsnula od mrtvih. Budući da 
oni još od radosti i čuđenja nisu vjerovali, 
reče im: 

»Imate li ovdje što za jelo?« 

Oni mu pružiše komad pečene ribe. On je 
uzme i pojede pred njima. 

Isus im ponovno reče: 

»Mir vama! Kao što mene posla Otac, i ja 
šaljem vas.« 

Rekavši to dahne u njih i kaže im: 

»Primite Duha Svetoga! Kojima otpustite 
grijehe, “bit će im otpušteni; kojima zadržite, 
bit će zadržani.« 


Toma ne vjeruje 


Toma, prozvan Blizanac, jedan od Dva- 
naestorice, ne bijaše s njima kad je došao Isus. 
Govorahu mu dakle ostali učenici: »Vidjeli 
smo Gospodina!« 

On im odgovori: 

»Ako ne vidim na njegovim rukama zna- 
kove čavala i ne stavim svoj prst u mjesto 
čavala, ako ne stavim svoju ruku u njegov 
bok, neću vjerovati.« 

Nakon osam dana bijahu opet njegovi uče- 
nici unutra, a s njima i Toma. Dođe Isus kod 
zatvorenih vrata, stane posred njih i reče: 
»Mir vama!« 

Zatim kaže Tomi: »Primakni prst svoj amo 
i pogledaj mi ruke! Primakni ruku svoju i 
stavi je u moj bok! I ne budi nevjeran, nego 
vjeran!« 

Odgovori mu Toma: 

»Gospodine moj i Bože moj!« 

Kaže mu Isus: »Povjerovao si jer si me 
vidio! Blaženi koji ne vidješe, a vjeruju!« 


Na Tiberijadskom jezeru 


Poslije toga se Isus ponovno ukaza učeni- 
cima na Tiberijadskom jezeru. Ukazao im se 
ovako: Bijahu zajedno Šimun Petar, Toma, 
prozvan Blizanac, Natanael iz Kane Galilej- 
ske, zatim Zebedejevi sinovi i dva druga nje- 
gova učenika. 

Reče im Šimun: »Idem loviti ribu.« 

Rekoše: »Idemo i mi s tobom.« 

Iziđoše dakle i ukrcaše se u lađicu, ali te 
noći ne uhvatiše ništa. 

Kad je već svanjivalo, stade Isus na obali, 
ali učenici nisu znali da je to Isus. Tada im 
Isus reče: 

»Djeco, imate li što za jelo?« 

Odgovoriše mu: »Ne.« 

A on će im: »Bacite mrežu na desnu stra- 
nu lađice i naći ćete.« 

Baciše dakle i ne mogoše je više izvući od 


mnoštva ribe. Tada onaj učenik kojega je 
Isus ljubio, reče Petru: »To je Gospodin!« 

Kad je Šimun Petar čuo da je to Gospodin, 
baci preko sebe gornju haljinu, jer bijaše gol, 
te skoči u more. Ostali učenici dođoše lađi- 
com vukući mrežu s ribom jer su bili daleko 
od kopna samo kojih dvjesta lakata. 

Kad se iskrcaše na kopno, ugledaju pripra- 
vljenu žeravicu i na njoj pristavljenu ribu, i 


kruh. 

Reče im Isus: »Donesite od riba što ih sada 
uhvatiste.« 

Šimun Petar se popne i dovuče na kopno 
mrežu punu velikih riba. Bilo ih je sto pedeset 
i tri. I premda ih bijaše toliko, mreža se ne 
razdera. ' 

Kaže im Isus: »Hajde na doručak!« 

I nitko se od učenika ne usudi da ga upita: 
»Tko si ti?« 

Znali su, naime, da je to Gospodin. Isus 
pristupi, uze kruh i dade im, a isto tako i 
ribu. 

To se već treći put ukaza Isus učenicima 
nakon uskrsnuća od mrtvih. 


Isus uzlazi na nebo 


Poslije svoje muke Isus je apostolima pru- 
žio mnoge dokaze da je živ: ukazivao im se 
četrdeset dana i govorio im o kraljevstvu 
Božjem. | 

Jednoć, dok je sjedio s njima za stolom, 
naloži im da se ne udaljuju od Jeruzalema, 
već da ondje čekaju obećanje Očevo, »obe- 
ćanje za koje ste čuli od mene: Ivan je krstio 
vodom, a vi ćete domalo biti kršteni Duhom 
Svetim«. Zato ga sabrani upitaše: 

»Gospodine, hoćeš li sada obnoviti kraljev- 
stvo u Izraelu?« 

»Ne spada na vas — odgovori im — da 
znate vrijeme i priliku koje je Otac odredio 
svojom vlasti. Ali, primit ćete snagu pošto 
Duh Sveti dođe na vas, pa ćete mi biti svje- 
doci u Jeruzalemu, u svoj Judeji, u Samariji 
i sve do kraja zemlje.« 

Kad to reče, bi na njihove oči uzdignut u 
zrak, i oblak ga ote očima njihovim. 

Dok su očiju uprtih u nebo gledali kako 
odlazi, najedanput stadoše kraj njih dva čo- 
vjeka u bijelu i rekoše im: 

»Galilejci, zašto stojite i gledate u nebo? 
Ovaj isti Isus koji je uznesen na nebo između 
vas opet će se vratiti isto onako kako ste ga 
vidjeli da odlazi na nebo.« 

Oni mu se ničice pokloniše i vratiše se u 
Jeruzalem s velikom radošću te neprestano 
bijahu u Hramu hvaleći i blagoslivljajući 
Boga. 

Prakršćanska 
Crkva 

Silazak Duha 
Svetoga 


Kad napokon dođe Pedeseti dan, svi bijahu 
skupljeni na istom mjestu. Tad iznenada dođe 
neka buka s neba, kao kad puše silan vjetar, 
pa ispuni svu kuću u kojoj su boravili. I uka- 
zaše im se jezici kao od plamena, i razdije- 
liše se te nad svakog od njih siđe po jedan. 
Svi se oni napuniše Duha Svetoga te počeše 
govoriti tuđim jezicima, kako ih je već Duh 
nadahnjivao da govore. 

Tada su boravili u Jeruzalemu pobožni Ži- 
dovi koji su došli od svih naroda pod ne- 
bom. Kad nastane spomenuta huka, narod 
se zgrnu i ostade zbunjen, jer ih je svaki po- 
jedini čuo gdje govore njegovim jezikom. Za- 
čuđeni i zadivljeni pitali su: 

»Zar nisu svi ovi što govore Galilejci? Pa 
kako ih onda svaki od nas čuje gdje govore 
njegovim materinskim jezikom? Parti, Međa- 
ni, Elamiti i stanovnici Mezopotamije, Judeje 
i Kapadocije, Ponta i Azije, Frigije i Pamfi- 
lije, Egipta 1 libijskih krajeva oko Cirene; 
Rimljani koji su na prolazu, Židovi i obraće- 
nici (na židovsku vjeru), Krećani i Arapi; svi 
mi čujemo ih gdje našim jezicima govore o 
veličanstvenim Božjim djelima.« 

Svi su bili zapanjeni te u dvoumici jedan 
drugog pitali: »Što bi ovo moglo biti?« 

Drugi su podrugljivo govorili: »Puni su 
slatkog vina.« 

Tada stupi Petar s Jedanaestoricom te po- 
višenim glasom reče: 

»Židovi i vi svi što boravite u Jeruzalemu! 
Ovo primite do znanja i pažljivo poslušajte 

što ću reći! Ovi ljudi nisu pijani, kako to vi 
zamišljate — ta istom je treći sat dana — 
već se ovim ostvaruje proročanstvo proroka 
Joela: 


U posljednje ću vrijeme — veli Gospo- 
din — 
izliti od svoga Duha na svako tijelo, 
i proricat će vaši sinovi i vaše kćeri; 
vaši će mladići gledati viđenja, 
a vaši starci sanjati sne. 
Čak ću u dane one izliti od svoga Duha 
na svoje sluge i sluškinje, te će proricati. 


Izraelci, čujte ove riječi: Bog je pred va- 
ma potvrdio Isusa Nazarećanina moćnim dje- 
lima i čudesnim znacima koje, kako i sami 
znate, Bog učini po njemu među vama. Njega 
koji je predan po nepromjenljivoj odluci i 
predznanju Božjem, i koga ste vi bezbožnič- 
kom rukom razapeli i ubili, Bog je uskrisio, 
oslobodivši ga od lanaca smrti.« 

Oni, dakle, prihvatiše njegovu riječ i krsti- 
še se. Tako se onoga dana pridruži Crkvi oko 
tri tisuće duša. 

Oni su bili postojani u apostolskoj nauci, 
zajedničkom životu, lomljenju kruha i u mo- 


litvama. 

Strah spopade svakoga, jer su apostoli či- 
nili mnoge čudesne znakove. 

Svi koji prigrliše vjeru držahu se zajedno 
i sve im bijaše zajedničko. Prodavali bi po- 
kretna i nepokretna dobra 1 to bi dijelili sva- 
kom prema njegovoj potrebi. Kao što su svaki 
dan postojano — kao po dogovoru — bili u 
Hramu, tako su po kućama lomili kruh i za- 
jedno uzimali hranu vesela i priprosta srca. 
Hvalili su Boga i zato uživali naklonost svega 
naroda. A Gospodin je svaki dan pripajao 
Crkvi one koji se spasavahu. 

Petar ozdravljuje uzetoga 


Petar i Ivan uzlazili u Hram na molitvu 
u deveti sat, upravo kada su ljudi nosili ne- 
kog čovjeka hroma od rođenja. Ovoga su 
svaki dan postavljali pred hramska vrata zva- 
na Krasna, da bi mogao iskati milostinju od 
posjetilaca Hrama. 

Kako opazi Petra i Ivana, koji su upravo 
htjeli ući u Hram, zamoli ih da mu dadnu mi- 
lostinju. 

A Petar zajedno s Ivanom uperi u nj po- 
gled pa mu reče: »Pogledaj u nas!« 

I on ih pomnjivo promatraše u iščekivanju 
da će od njih nešto dobiti. 

Tada mu reče Petar: 

»Ja nemam ni srebra ni zlata, ali što imam 
to ti dajem: u ime Isusa Krista Nazarećanina 
ustani i hodaj!« 

Ujedno ga uhvati za desnu ruku te ga po- 
digne, a njemu odmah očvrsnu stopala i gle- 
Žnji, pa skoči, stane i počne hodati. Zatim s 
njima uđe u Hram, hodajući, poskakujući i 
hvaleći Boga. 

Tako ga je sav narod vidio kako hoda i 
hvali Boga. Ljudi prepoznaše da je to onaj 
koji je radi milostinje sjedio na Krasnim vra- 
tima Hrama, te bijahu preneraženi i izvan 
sebe od čuđenja zbog onoga što mu se do- 
godilo. 

Kako ozdravljenik nije ostavljao Petra i 
Ivana, sav se narod, preneražen, strča k nji- 
ma u trijem zvani Salomonov. 

Kad to vidje Petar, progovori narodu: 

»Izraelci, zašto se čudite ovomu? Zašto ste 
uprli pogled u nas, kao da smo mi svojom 
snagom ili pobožnosti učinili da ovaj može 
hodati? Bog Abrahamov, Izakov i Jakovljev, 
Bog otaca naših proslavi svoga Slugu Isusa, 
kojega ste vi predali i kojega ste se odrekli 
pred Pilatom kad ovaj bijaše odlučio da ga 
oslobodi. Vi ste se odrekli Sveca i Praved- 
nika. Tražili ste da vam se kao milosni dar 
dadne jedan ubojica, a začetnika života ubi- 
ste, koga je Bog uskrisio od mrtvih; tomu smo 
mi svjedoci. I zbog vjere u njegovo ime, upra- 

vo je njegovo ime očvrsnulo čovjeka koga 
vidite i poznajete. Da, vjera koja dolazi od 
njega vratila je ovomu potpuno zdravlje na- 
očigled vas sviju.« 


Apostoli u tamnici 


Dok su oni još govorili narodu, pristupiše 
k njima svećenici, starješine Hrama i sadu- 

ceji, ogorčeni što su učili narod i na primjeru 
Isusovu navješćivali uskrsnuće od mrtvih. Za- 
to ih uhvatiše i baciše u tamnicu za sutra, jer 
je već bila večer. 

A mnogi slušatelji govora prigrliše vjeru, 
tako da broj ljudi naraste otprilike na pet 
tisuća. 

Sutradan se sastadoše u Jeruzalemu njihovi 
članovi Velikog vijeća, starješine, književni- 
ci, veliki svećenici Ana, Kajfa, Ivan, Aleksan- 
dar i svi članovi velikosvećeničke loze. Oni 
izvedoše apostole preda se te ih upitaše: 

»Kakvom vlasti ili u čije ste ime to uči- 
nili?« 

Tada im Petar, pun Duha Svetoga, reče: 

»Po imenu Isusa Krista Nazarećanina, koga 
ste vi razapeli, a koga je Bog uskrisio od mrt- 
vih, po njemu zdrav stoji ovaj čovjek pred 
vama.« 

Kad vide Petrovu i Ivanovu neustrašivost 
i saznadu da su neuki i priprosti ljudi, počnu 
se diviti. Prepoznali su u njima Isusove pra- 
tioce, ali im nisu mogli ništa odgovoriti, jer 
su promatrali ozdravljenika kako stoji s nji- 
ma. Tada im narede da iziđu iz sudnice, a 
među sobom počnu vijećati: 

»Što da učinimo tim ljudima? Svi stanov- 
nici Jeruzalema znaju da su učinili očito ču- 
do, i mi to ne možemo zanijekati. Ali, da se 
ovo ne raširi još višu u narodu, strogo im za- 
branimo da ubuduće ikomu govore o tome 
imenu.« 

Tada ih pozovu unutra te im strogo za- 
brane da o Isusovu imenu govore i uče. 

Ali im Petar i Ivan odvrate: »Sami prosu- 
dite je li pravo pred Bogom da se više poko- 
ravamo vama nego Bogu! A što je do nas, 
mi ne možemo drukčije nego govoriti što smo 
vidjeli 1 čuli.« 

I ne mogavši naći nikakve izlike da ih ka- 
zne, ponovo im zaprijete i otpuste ih zbog 
naroda, jer su svi slavili Boga zbog onoga što 
se dogodilo. 

A preko ruku apostolskih događali se mno- 
gi čudesni znakovi u narodu, tako da su čak 
na ulice iznosili bolesnike te ih postavljali na 
postelje i nosila, da barem sjena Petrova, dok 
je on prolazio, padne na nekoga od njih. A 
i mnogi su dolazili iz gradova u okolici Je- 

ruzalema i donosili bolesnike i one koje su 
mučili nečisti duhovi. I svi ozdravljahu. Od 
ostalih nitko se nije usuđivao doći k njima 
blizu, a narod ih je visoko cijenio. I sve više 
vjernika — mnoštvo muževa i žena — pri- 
druživalo se Gospodinu. 

Tada se digoše, puni zavisti, veliki sveće- 
nik i sve njegove pristaše — to jest sljedba 
saducejska — pohvataše apostole i baciše ih 
u javnu tamnicu. 


Oslobođenje apostola 


A noću anđeo Gospodnji otvori vrata od 
tamnice, izvede ih pa im reče: »Idite i na- 

vješćujte u Hramu narodu sve što se tiče ovo- 
ga Života!« 

Oni kad to čuše, uđoše u Hram u svanuće 
i počeše poučavati. 

Uto stigoše veliki svećenik i njegove prista- 
še, sazvaše Veliko vijeće, to jest starješinstvo 
sinova Izraelovih, i poslaše stražare u tam- 
nicu da dovedu apostole. A kad stražari sti- 
goše tamo, ne nađoše ih u tamnici. Vrate se 
natrag 1 izvijeste: 

»Našli smo tamnicu zaključanu sa svom 
pomnjom i stražare gdje stražare pred vra- 
tima. Ali kad smo vrata otvorili, unutra ne 
nađosmo nikoga.« 

Čuvši taj izvještaj, kako starješine Hrama 
tako i glavari svećenički, posve zbunjeni zbog 


apostola, pitali se što to znači. Uto uđe netko 
te im javi: 

»Eno, oni ljudi što ste ih stavili u tamnicu 
stoje u Hramu i poučavaju narod.« 

Nato ode starješina Hrama sa stražarima 
te ih dovede, ali ne na silu, jer su se bojali 
naroda da ih ne bi kamenovao. 


Stjepan, prvi mučenik 


Apostoli izaberu sedam ljudi sebi za po- 
moćnike. Među njima se osobito isticao Stje- 
pan. On je, pun milosti i snage, činio ve- 
like čudesne znakove u narodu. Ali se digoše 
neki pripadnici sinagoge koja nosi naziv si- 
nagoga Libertinaca, Cirenaca, Aleksandrina- 
ca i onih iz Cilicije i Azije, te se počeše pre- 
pirati sa Stjepanom. Ali ne mogoše odoljeti 
mudrosti i Duhu kojim je govorio. 

Tada podgovoriše neke ljude da izjave: »Mi 
smo ga čuli gdje govori pogrdne riječi protiv 
Mojsija i Boga.« 

Tako razdražiše i narod, i starješine, i knji- 
ževnike, zatim pristupiše k njemu, uhvatiše 
ga 1 izvedoše pred Veliko vijeće. 

Tu dovedoše lažne svjedoke koji izjaviše: 
»Ovaj čovjek neprestano govori protiv ovo- 
ga svetog mjesta i Zakona. Mi smo ga čuli 
gdje govori da će Isus, onaj Nazarećanin, ra- 
zoriti ovo mjesto i promijeniti bogoslužje koje 
nam je predao Mojsije.« 

Nato svi koji su sjedili u Velikom vijeću 
upru pogled u Stjepana i opaze da mu je lice 
poput anđeoskoga. 


Stjepan se brani 


A on, pun Duha Svetoga, uprije pogled u 
nebo i vidje slavu Božju i Isusa gdje stoji 
Bogu s desne strane te reče: 

»Evo, gledam otvorena nebea i Sina Čovje- 
čjega gdje stoji Bogu s desne strane.« 

Nato oni podigoše silnu viku, začepiše uši 
te kao jedan jurnuše na njega. Izguraše ga 
izvan grada i kamenovaše. 

Svjedoci odložiše haljine svoje do nogu 
mladića koji se zvao Savao. 

Dok su kamenovali Stjepana, on je ovako 
zazivao: 

»Gospodine Isuse, primi moj duh!« 

Zatim kleče i viknu jakim glasom: 

»Gospodine, ne uzmi im ovo za grijeh!« 

Kad to reče, usnu. 


Obraćenje Savlovo 


A Savao je odobravao njegovo ubojstvo. 

Kako je sveudilj disao prijetnjom ubojstva 
protiv učenika Gospodnjih, obrati se velikom 
svećeniku te od njega zatraži pisma za sina- 
goge u Damasku da bi, ako ondje otkrije pri- 
padnike ovog Puta, i ljude i žene, mogao sve- 
zane dovesti u Jeruzalem. 

Kad se na svom putu približi Damasku, 
iznenada ga obasja svjetlost s neba. On pade 
na zemlju i ču glas koji mu reče: 

»Savle, Savle, zašto me progoniš?« 

»Tko si ti, Gospodine?« upita Savao. 

»Ja sam — onaj će nato — Isus koga ti 
progoniš. A sad ustani i hajde u grad, i tu će 
ti se kazati što treba da činiš!« 

Njegovi su suputnici ostali nijemi od ču- 
đenja, jer su čuli glas, a nisu vidjeli nikoga. 

Savao ustade sa zemlje, ali otvorenim očima 
nije vidio ništa. Nato ga vodeći za ruku uve- 
doše u Damask, gdje ostade tri dana slijep; 
niti je što jeo ni pio. 

U Damasku bijaše tada neki učenik ime- 
nom Ananija, koga Gospodin u viđenju 
zovnu: »Ananija!« 

»Evo me, Gospodine«, odazva se on. 

»Ustani i idi — reče mu Gospodin — u 
ulicu koja se zove Prava pa u Judinoj kući 
potraži čovjeka iz Tarza zvanog Savla! On 
je upravo u molitvi.« 

Savao u viđenju vidje nekoga čovjeka ime- 
nom Ananiju kako uđe k njemu i položi ruke 
na nj da bi opet progledao. 

»Gospodine — odvrati Ananija — od mno- 
gih sam čuo za toga čovjeka kolika je zla na- 
nio tvojim svetima u Jeruzalemu. I ovdje ima 

vlast od glavara svećeničkih da sveže u lance 
sve koji zazivlju tvoje ime.« 
»Idi — odvrati mu Gospodin — jer je 
M . . «+ 
taj čovjek moje izabrano sredstvo da donese 
moje ime i pred pogane, i pred kraljeve, i 
sinove Izraelove. Pokazat ću mu koliko mu 
treba pretrpjeti za ime moje.« 


Savao postaje kršćanin 


Ode Ananija, uđe u spomenutu kuću i po- 
loži ruke na Savla te reče: 


»Brate Savle, poslao me Gospodin Isus, koji 
ti se ukaza na putu kojim si išao ovamo, da 
progledaš i da se napuniš Duha Svetoga.« 

I odmah mu spade s očiju nešto kao ljuske 
i on progleda. Ustade i bi kršten; nato uze 
hranu, i vrati mu se snaga. 


Tada provede neko vrijeme s učenicima u 
Damasku. I odmah poče propovijedati u si- 
nagogama da je Isus Sin Božji. Svi koji su 
ga slušali ostadoše začuđeni. »Zar nije ovo 
onaj — govorili su — koji je u Jeruzalemu 
nastojao istrijebiti one koji zazivlju ovo ime, 
i zar ovamo nije došao zato da ih svezane 
dovede glavarima svećeničkim?« 


Ali je Savao bivao sve silniji i sve više zbu- 
njivao Židove u Damasku, dokazujući da je 
Isus Mesija. 

Pošto je minulo mnogo vremena, Židovi 
odluče da ga ubiju. Ali Savao doznade za 
njihovu zavjeru. A oni su čuvali gradska vra- 
ta danju i noću da bi ga ubili. Ali ga učenici 
uzeše i noću ga spustiše u košari preko grad- 
skih zidina. 

Kada Savao dođe u Jeruzalem, nastojao se 
približiti učenicima. 

Petrovo učenje 


U Cezareji bio neki čovjek imenom Kor- 
nelije, stotnik u takozvanoj Italskoj četi. Bio 
je pobožni poznavalac pravoga Boga sa svim 
domom svojim. Židovskom je narodu iskazi- 
vao mnoga dobročinstva i molio se Bogu bez 
prestanka. 

On u jednom viđenju, oko devetoga sata 
dana, jasno vidje kako anđeo Božji dolazi 
k njemu i veli mu: »Kornelije!« 

»Što je, gospodine?« upita stotnik s očima 
uprtim u njega i prestrašen. 

»Tvoje molitve i dobročinstva — odvrati 
anđeo — uziđoše pred Boga kao žrtva pod- 
sjetnica. Tako, sad pošalji ljude u Jopu i do- 
zovi Šimuna koji se zove Petar. On je gost 
nekog Šimuna, kožara, čija je kuća pokraj 
mora.« 

Kad iščeznu anđeo koji mu je govorio, stot- 

nik dozva dvojicu svojih slugu i jednoga po- 
božnog vojnika od onih koji su mu bili do- 
dijeljeni za službu, te ih posla u Jopu pošto 
im izloži sve. 

Sutradan, dok su oni putovali i približavali 
se gradu, uziđe Petar oko šestog sata na krov 
kuće da moli. Ogladnje i zaželje nešto pojesti. 
I dok su mu pripravljali jelo, on pade u za- 
nos: gleda otvoreno nebo i neku posudu — 
sličnu veliku platnu zavezanu na četiri roglja 
— gdje silazi i spušta se na zemlju. U njoj 
bijahu sve vrste četveronožnih životinja, gma- 
zova zemaljskih i ptica nebeskih. I neki mu 
glas reče: 

»Ustani, Petre, kolji i jedi!« 

»Nikako, Gospodine — odvrati Petar — 
jer još nikada nisam jeo ništa pogano i ne- 
ČIsto.« 

»Što je Bog proglasio čistim, ti više ne na- 
Zivaj poganim!« reče mu onaj glas po drugi 
put. To se ponovi triput, i posuda odmah bi 
uznesena na nebo. 


Dok je Petar, zbunjen, promišljao što bi 
moglo značiti viđenje koje je imao, najedan- 
put se pojave na vratima Kornelijevi izasla- 
nici. 


Petar i satnik 


Sutradan ustade te krenu s njima, a pratila 
ga i neka braća iz Jope. Slijedećega dana stiže 
u Cezareju. Tu ih je čekao Kornelije sazvavši 
rodbinu i bliske prijatelje. Dok je Petar ula- 
zio, Kornelije mu iziđe u susret, pade mu do 
nogu i pokloni se. 

A Petar ga podignu i reče mu: »Ustani! I 
ja sam samo čovjek!« 

I sve razgovarajući s njim, uđe unutra, nađe 
veliku skupinu ljudi te im reče: 

»Vi dobro znate da je Židovu zabranjeno 
družiti se s Nežidovom ili ući mu u kuću, ali 

je mene Bog poučio da nikoga ne proglašavam 
poganim ili nečistim. Zato kad bijah pozvan, 
dođoh bez prigovora. Sada bih vas želio upi- 
tati zašto ste me dozvali.« 

Pošto mu Kornelije ispripovjedi svoje vi- 
đenje, otvori Petar usta svoja i reče: 

»Uistinu, sad istom shvaćam: *Bog nije pri- 
stran'. Naprotiv, njemu je mio u svakom na- 
rodu onaj koji ga priznaje i čini što je pra- 
vedno.« 

Još dok je Petar to govorio, siđe Duh Sveti 
na sve koji slušahu riječ. Svi obrezani vjernici. 
koji su dopratili Petra bijahu vrlo iznenađeni 


što se i na pogane izlio dar — Duh Sveti. 
Jer ih čuše gdje govore (tuđim) jezicima i 
slave Boga. 


Tada Petar reče: 

»Zar može tko uskratiti vodu da budu kr- 
šteni ovi koji su primili Duha Svetoga kao i 
mi?« 

I naredi da budu kršteni u ime Isusa Krista. 
Nato ga zamole da ostane s njima neko vri- 
jeme. 

Petar u tamnici 


U ono vrijeme kralj Herod poče zlostavljati 
neke članove Crkve. Mačem pogubi Ivanova 
brata Jakova. Videći da je to drago Židovi- 
ma, uhvati još i Petra. Bilo je to upravo u 
vrijeme beskvasnih kruhova. Njega, pošto ga 
uhvati, baci u tamnicu predajući ga četirma 
stražama — svaka od četiri vojnika — da 
ga čuvaju; bijaše naumio da ga poslije Pashe 
izvede pred narod. Tako, dok su Petra ču- 
vali u tamnici, Crkva je neprestano molila 
Boga za njega. 

One noći prije nego ga je Herod kanio iz- 
vesti Petar spavaše okovan u dvoje verige 
među dvojicom vojnika, a stražari pred vra- 
tima čuvahu tamnicu. Najedanput se pojavi 
anđeo Gospodnji i svjetlo obasja ćeliju. 

Anđeo kucnu Petra u rebra i probudi ga: 
»Ustani brzo!« reče mu. 

I verige mu već spadoše s ruku. 

Tada mu anđeo reče: »Opaši se i obuj san- 
dale svoje!« 

Petar učini tako. 

I anđeo mu reče dalje: »Obuci ogrtač svoj 
i hajde za mnom!« 


Os/obođenje Petrovo 


Petar iziđe i pođe za njim. Nije znao da je 
taj doživljaj s anđelom stvarnost; mislio je 
da vidi utvaru. Kad prođoše prvu i drugu 
stražu, dođoše k željeznim vratima koja vode 
u grad. Ona im se sama otvoriše. Iziđoše i 
tek što prođoše jednu ulicu, anđeo se odmah 
udalji od njega. 

Tada Petar dođe k sebi i reče: 

»Sad znam uistinu da je Bog poslao svog 
anđela da me izbavi iz ruke Herodove i od 
svega što je očekivao narod židovski.« 

Kad je to shvatio, uputi se k Marijinoj 

kući — Marija je bila majka Ivana zvanog 
Marka — gdje se mnogi bijahu skupili na mo- 
litvu. 

Kad. Petar pokuca na vanjska vrata, ode 


g se o u S 
sluškinja imenom Rode da posluhne. Kad pre- 
pozna Petrov glas, od radosti zaboravi otvo- 
riti vrata, utrča unutra i javi da je Petar pred 


vratima. 

»Ti si luda!« rekoše joj na to. Ali ona je 
svejednako tvrdila da je istina. 

Oni rekoše: »Bit će njegov anđeo.« 

A Petar je i dalje kucao. Kad otvoriše vra- 
ta, opaziše ga i ostadoše zaprepašteni. On im 
rukom dade znak da šute te im pripovjedi 
kako ga je Gospodin izbavio iz tamnice. I 
nadoda: »Javite ovo Jakovu i ostaloj braći!« 
Zatim iziđe i ode na drugo mjesto. 

Kada dođe dan, nastade nemala uznemire- 
nost među vojnicima: što dakle bi od Petra? 
Herod posla potragu za njim; ali kako ga ne 
nađe, sudski sasluša stražare i naredi da se 
ubiju. Potom je iz Judeje sišao u Cezareju i 
tu boravio. 


Poslanje Barnabe i Savla 


U antiohijskoj crkvi bilo je proroka i uči- 
telja, i to: Barnaba, Šimun zvani Niger, Lu- 
cije Cirenac, Manaen, koji je odgojen zajedno 
s Herodom, tetrarhom, i Savao. 

Kad su jednom obavljali službu Božju Go- 
spodinu i postili, Duh Sveti reče: 

»Odvojite mi već Barnabu i Savla za djelo 
za koje sam ih odredio!« 

Tada, pošto su postili i molili, položiše ruke 
na njih te ih pustiše. 

Oni, dakle, poslani od Duha Svetoga, si- 
đoše u Seleuciju i odatle otploviše na Cipar. 
Kad su stigli u Salaminu, propovijedali su 
riječ Božju u židovskim sinagogama. 

Pavlovo prvo 
misijsko putovanje 


Zatim otploviše iz Pafa i dođoše u Pergu 
u Pamfiliji, u Antiohiju u Pizidiji. Tu u su- 
botu uđoše u sinagogu te sjedoše. Poslije či- 
tanja Zakona i Proroka nadstojnici sinagoge 
poslaše nekoga da im rekne: »Braćo, ako ima- 
te kakvu opomenu za narod, govorite!« 

Tada ustade Pavao, rukom dade znak i 
reče: 

»Izraelci i vi ostali priznavaoci pravoga 
Boga, čujte! Bog ovoga naroda — Izraela — 
izabra sebi naše očeve. On učini velikim ovaj 
narod dok je boravio u tuđini, u Egiptu, i 
uzdignutom ih rukom izvede iz te zemlje. Oko 
četrdeset godina u pustinji je strpljivo podno- 
sio njihovu ćudljivost. Zatim im, nakon uni- 
Stenja sedam naroda u zemlji kanaanskoj, 
njihovu zemlju dade kao posjed. To je trajalo 
kakve četiri stotine i pedeset godina. Poslije 
toga dade im suce i proroka Samuela. Tada 
zatražiše kralja, i Bog im dade kroz četrdeset 
godina Saula, sina Kisova, iz plemena Benja- 
minova. Kada zbaci ovoga, podignu za kralja 
Davida, komu u prilog dade ovo svjedočan- 
stvo: *Našao sam Davida, sina Jesejeva, čo- 
vjeka po mom srcu, koji će ispuniti sve što 
je meni po volji. 

Iz njegova je potomstva Bog, prema obe- 
ćanju, podigao Izraelu Spasitelja: Isusa. 

Braćo, sinovi Abrahamova roda, i ostali 
među vama koji priznajete pravoga Boga, na- 
ma je bila poslana ova riječ o spasenju. 

I mi vam navješćujemo Radosnu vijest da 
je obećanje dano našim ocima ispunio Bog 
nama, njihovoj djeci, uskrisivši Isusa.« 

Slijedeće subote skupi se gotovo sav grad 
da čuje riječ Božju. Kad Židovi vidješe toliki 
narod, napuniše se zavisci, razjariše ugledne 
štovateljice pravoga Boga i gradske prvake; 
tako zametnuše progon protiv Pavla i Bar- 
nabe te ih izbaciše iz svoga kraja. 

Ova dvojica otresoše sa sebe prah sa svojih 
nogu kao svjedočanstvo protiv njih i dođoše 
u Ikonij. A učenici bijahu puni radosti Duha 
Svetoga. 


U Ikoniju isto tako uđoše u židovsku sina- 
gogu. Tu su tako govorili da je veliko mno- 
štvo Židova i pogana prigrlilo vjeru. Nato 
Židovi što su ostali nevjerni razjariše i ogor- 
čiše pogane protiv braće. Ovi ipak dosta vre- 
mena ostadoše tu propovijedajući smjelo, oslo- 
njeni na Gospodina, koji potvrđivaše propo- 
vijedanje o svojoj milosti čineći čudesne znake 
preko njihovih ruku. 

Tada se stanovništvo gradsko razdijeli: je- 
dni bijahu za Židove, drugi za apostole. Ali 
kad među poganima i Židovima pod vod- 
stvom njihovih članova Velikog vijeća nasta- 
de pokret da apostole zlostavljaju i kamenuju, 
i kad ovi to saznadoše, pobjegoše u Listru i 
Derbu, gradove u Likaoniji, i u njihovu oko- 

licu. I ondje propovijedahu Radosnu vijest. 

U Listri sjedio neki čovjek bolesnih nogu. 
Nikada nije hodao, bijaše hrom od majčine 
utrobe. Dok je Pavao govorio, ovaj ga je slu- 
šao. Pavao uprije u nj pogled i kako opazi 
da ima vjeru tako da može ozdraviti, reče mu 
jakim glasom: »Uspravi se na noge!« On skoči 
i prohoda. 

A mnoštvo naroda koje vidje što Pavao 
učini zavika likaonski: »Bogovi su u ljudskom 
obliku sišli k nama.« I nazvaše Barnabu Zeu- 
som, a Pavla Hermesom, jer je Pavao vodio 
riječ. 

A svećenik Zeusa, čije je svetište bilo pred 
gradom, dovede junce s vijencima do gradskih 
vrata i htjede zajedno s narodom prinijeti 

žrtvu. Ali kako to dočuju apostoli Barnaba 
i Pavao, razderu haljine svoje te skoče prema 
narodu vičući glasno: 

»Ljudi, što to činite?! I mi smo smrtnici 
kao i vi! Ali vam kao Radosnu vijest dono- 
simo zapovijed da se obratite od tih ispraznih 
stvorova živome Bogu, koji stvori nebo, ze- 
mlju, more i sve što je u njima. On je u pro- 
šlim ngraštajima pustio sve pogane da idu 
svojim putovima; ipak nije nikad prestajao 
davati svjedočanstvo za samoga sebe svojim 
dobročinstvima, dajući vam s neba kišna i 
plodonosna vremena i zasićujući srca vaša 
jelom i veseljem.« 

I tako govoreći, jedva su uspjeli zaustaviti 
narod da im ne žrtvuje. 

Nato stigoše neki Židovi iz Antiohije i Iko- 
nija, pridobiše narod za se i kamenovaše Pavla 

te ga izvukoše izvan grada misleći da je mr- 
tav. Ali kad ga okružiše učenici, on ustade i 
vrati se u grad. A sutradan s Barnabom ode 
u Derbu. 

Pošto su navijestili Radosnu vijest i ovome 
gradu te mnoge učinili učenicima, vratiše se 
u Listru, Ikonij i Antiohiju. Utvrđivali su du- 
še učenika i opominjali ih na ustrajnost u 
vjeri, učeći ih da nam treba kroz mnoge ne- 
volje ući u kraljevstvo Božje. U svim su im 
crkvama postavljali starješine nakon molitve 
i posta te ih povjerili Gospodinu u koga bija- 
hu vjerovali. 

Zatim prođoše kroz Pizidiju i dođoše u 
Pamfiliju. Pošto su u Pergi navijestili riječ, 
siđoše u Ataliju. Odande otploviše u Antiohi- 
ju gdje su bili predani milosti Božjoj za djelo 
koje su sad potpuno dovršili. 

Drugo Pavlovo misijsko putovanje 


Iz Antiohije su se Pavao i Barnaba vratili 
privremeno u Jeruzalem, gdje je skupština 
apostola i praopćine pokušavala da riješi 
jedno pitanje koje je jako zaokupljalo općine 
u Galaciji: treba li da pogani postanu naj- 
prvo Židovi da bi mogli postati kršćani? 
Pavao i drugi uvjerili su skupštinu apostola 
u Jeruzalemu da pogani mogu postati nepo- 
sredno kršćani. Time je bilo riješeno pitanje 
treba li kršćanstvo da ostane židovska sekta 
ili po želji Isusa Krista treba da postane 
svjetska religija. Pošto je donesen zaključak, 
vratili su se Pavao i Barnaba u Antiohiju, 
gdje su naviještali Božju riječ. 


Poslije nekog vremena reče Pavao Barnabi: 

»Vratimo se, ipak, i pohodimo braću u 
svim gradovima gdje smo propovijedali Go- 
spodnju riječ, da vidimo kako su!« 

Barnaba je htio povesti i Ivana zvanog 
Marka. A Pavao je zahtijevao da ne vode 
onoga koji ih je ostavio u Pamfiliji i koji nije 
išao s njima na djelo. Dođe do žestokog ne- 
slaganja, tako da se rastaše jedan od drugoga. 


Barnaba povede sa sobom Marka i otplovi 
na Cipar. 

A Pavao izabra sebi za pratioca Silu, te, 
preporučen od braće milosti Gospodnjoj, kre- 
nu na put. Prolazio je Sirijom i Cilicijom 
utvrđujući crkve. 

Poslije toga stiže u Derbu, zatim u Listru. 

Tako prođoše Frigiju i Galaciju. I samo 
prođoše kroz Miziju i siđoše u Troadu. 

Zaplovivši iz Troade, krenusmo pravo u 
Samotraku, a sutradan u Neapol, a odande u 
Filipe, rimsku koloniju i prvi grad onoga di- 
jela Makedonije. U tom se gradu zadržasmo 
neko vrijeme. 

Jednom, na našem redovitom putu u bogo- 
molju, srete nas neka ropkinja opsjednuta vra- 
čarskim duhom. Ona je vračajući pribavljala 
veliku zaradu svojim gospodarima. Ta je rop- 
kinja, idući iza Pavla i nas drugih, vikala: 

»Ovi su ljudi sluge najuzvišenijeg Boga; 
oni vam navješćuju put spasenja.« 

To je ponavljala mnogo dana. A Pavla to 
ogorči te se okrene i reče duhu: »Zapovijedam 


ti u ime Isusa Krista da iziđeš iz nje!« I u 
isti čas iziđe duh. 

Kad opaziše njezini gospodari da im pro- 
pade nada u zaradu, zgrabiše Pavla i Silu 
te ih odvukoše na trg pred poglavare gradske. 
Kad ih uvedoše pred pretore, rekoše: »Ovi 
ljudi, koji su uz to i Židovi, bune naš grad 
tim što šire običaje kojih mi Rimljani ne smi- 
jemo ni prihvatiti ni vršiti.« Na isto mjesto 
pristupi narod pretiv njih. 


Pavao i Sila bačeni u tamnicu 


Tada pretori trgoše s njih odijelo i nare- 
diše da se išibaju. Pošto im dadoše mnogo 
udaraca, baciše ih u tamnicu, a čuvaru tamni- 
ce zapovjediše da ih dobro čuva. Primivši 
takvu zapovijed, on ih baci u nutarnju pro- 
storiju tamnice a noge im stavi u klade. 

Oko ponoći Pavao i Sila molili su i pje- 
smom slavili Gospodina, a sužnji ih slušali. 
Tad najedanput nastade tako jak potres da 
se uzdrmaše temelji tamnice. U isti se čas 
otvoriše sva vrata, i svima spadoše okovi. 
Tada se trgnu iza sna čuvar tamnice pa, kad 
vidje otvorena vrata od tamnice, izvadi mač 
i htjede se ubiti, držeći da su zatvorenici po- 
bjegli. Nato Pavao zaviče jakim glasom: »Ne 
čini sebi nikakva zla, jer smo svi ovdje!« 

Tada čuvar tamnice zatraži svjetlo te skoči 
unutra pa se dršćući baci pred Pavla i Silu, 
zatim ih izvede i reče: 

»Gospodo, što mi treba činiti da se spa- 
sim?« 

»Vjeruj u Gospodina Isusa — odgovoriše 
mu — pa ćeš se spasiti ti 1 tvoj dom.« 

Potom navijestiše riječ Gospodnju njemu i 
svim njegovim ukućanima. Još u isti čas noći 
on ih odvede i opra im krv od rana. Odmah 

zatim bi kršten on i svi njegovi. Poslije ih 
odvede gore u svoj stan, dade im jesti, vrlo 
se veseleći sa svim domom što je našao vjeru 
u Boga. 

Kad svanu, pretori poslaše liktore da sa- 
opće čuvaru tamnice da pusti one ljude. On 
to saopći Pavlu govoreći: »Pretori su nare- 
dili da vas pustim. Dakle, sad iziđite i idite 
u miru!« 

»Pošto su nas, rimske građane — izjavi 
Pavao liktorima — bez istrage javno išibali 
i bacili u tamnicu, zar sada da nas tajno ot- 
puste? Nipošto! Već neka sami dođu i neka 
nas izvedu!« 

Liktori saopće te riječi pretorima. Ovi se 
uplašiše kad su čuli da su rimski građani te 
dođoše pa im se ispričaše. Nato ih izvedoše 
i zamoliše da ostave grad. A Pavao i Sila, 
kad iziđoše iz tamnice, dođoše k Lidiji gdje 
vidješe i utješiše braću; zatim otputovaše. 


Pavao u Solunu 


Oni nastaviše put preko Amfipola i Apolo- 
nije te stigoše u Solun gdje su Židovi imali 
sinagogu. Pavao, po svom običaju, uđe onamo 
te je tri subote raspravljao s njima na temelju 
Pisama, tumačeći i dokazujući kako je tre- 
balo da Mesija trpi i uskrsne od mrtvih. 

»A taj Mesija — govorio je —- jest Isus 
koga vam ja navješćujem.« 

I neki se od njih uvjeriše te pristadoše uz 
Pavla i Silu; isto tako i veliko mnoštvo Grka 
-— priznavalaca pravoga Boga — i priličan 
broj uglednih žena. 

Ali Židovi, potaknuti zavišću, skupiše neke 
pokvarene stvorove s gradskih trgova, iza- 
zvaše nerede, uzbuniše grad vičući: »Došli su 
i ovamo oni koji su uzbunili sav svijet! Svi 

ovi ljudi rade protiv carskih odredaba tvrde- 
ći da ima drugi kralj, neki Isus!« Tako uzbu- 
niše narod i glavare kad to čuše. 


Bijeg iz Bereje 


A braća odmah noću poslaše Pavla i Silu 
u Bereju. Oni, kad dođoše, odoše u sinagogu. 


Ovi su Židovi bili plemenitiji od onih u So- 
lunu. Primiše riječ Božju sasvim spremno, 
svaki dan istražujući Pisma da li je tako. I 
tako prigrliše vjeru mnogi od njih, a od Grka 
priličan broj uglednih žena i muževa. 

Ali kad su solunski Židovi saznali da Pa- 
vao i u Bereji navješćuje riječ Božju, dođoše 
te ondje uskomešaše i uzbuniše svjetinu. Tada 
braća odmah poslaše Pavla prema moru. A 
Sila i Timotej ostadoše ondje. Pratioci dove- 

doše Pavla u Atenu, odakle se vratiše noseći 
za Silu i Timoteja naredbu da što prije dođu 


k njemu. 


Pavao u Ateni 


Dok ih je Pavao iščekivao u Ateni, silno 
se ozlojedi promatrajući grad pun idola. Ra- 
spravljao je u sinagogi sa Židovima i ostalim 
priznavaocima pravoga Boga, a na trgu svaki 
dan s onima koje bi tu zatekao. 

Neki epikurejski i stoički mudraci zapo- 
djenuše s njim razgovor. Jedni su pitali: »Što 
bi ovaj brbljavac htio reći?« 

A drugi, jer je navješćivao kao Radosnu 
vijest Isusa i uskrsnuće, odgovarali: »Čini se 
da propovijeda tuđe bogove.« 

Nato ga uzeše sa sobom i dovedoše na 
Areopag, gdje ga upitaše: »Možemo li znati 
kakva je to nova nauka koju propovijedaš? 
Čudnim nam tvrdnjama puniš uši. Zato bismo 
željeli znati što to znači.« 

A svi Atenjani i među njima nastanjeni 
stranci ni na što drugo ne troše vrijeme nego 
da neku novost kažu ili čuju. 

Tada Pavao, stavši sred Areopaga, reče: 

»Atenjani! Vidim da ste u svakom pogledu 
neobično pobožni. Prolazeći vašim gradom i 
promatrajući vaše svetinje, nađoh i žrtvenik 
na kojem je napisano: *Nepoznatom Bogu. 


Dakle, što vi ne znajući štujete, to vam ja - 


navješćujem. 

Bog, Stvoritelj svijeta i svega što je u nje- 
mu, on koji je Gospodar neba i zemlje, ne 
prebiva u hramovima sagrađenim rukom niti 
ga poslužuju ljudske ruke, kao da bi trebao 
nešto on koji svima daje životni dah i sve 
ostalo. On je izveo sav ljudski rod od jednoga 
čovjeka i nastanio ga po svoj površini ze- 


maljskoj s nakanom da traže Boga, ne bi li 

ga možda napipali i našli, jer zbilja nije da- 
leko ni od jednog od nas. Po njemu, naime, 
živimo, mičemo se i jesmo, jer — kako su 
to rekli i neki vaši pjesnici — od njega po- 
tječemo". Budući da potječemo od Boga, ne 
smijemo držati da je Božanstvo slično zlatnoj, 
srebrnoj ili kamenoj stvari — tvorevini ljud- 
skog umijeća i mašte. 

A sada — zatvorivši oči nad vremenima 
neznanja — Bog poručuje ljudima da se svi 
i svagdje obrate, jer je odredio dan kada će 
pravedno suditi svemu svijetu preko čovjeka 
koga odredi za to, i svima pruži jamstvo us- 
krisivši ga od mrtvih.« 

Kad su čuli za "uskrsnuće od mrtvih', jedni 
se počeše rugati, a drugi govoriti: »O tome 
ćemo te poslušati drugi put.« Tako Pavao 
ode od njih. Ali neki pristadoše uza nj i pri- 
grliše vjeru; među njima Dionizije Areopa- 


git, žena imenom Damara i drugi s njima. 


Pavao u Korintu 


Poslije toga Pavao ode iz Atene i dođe u 
Korint. Ondje je svake subote raspravljao u 
sinagogi i nastojao pridobiti Židove i Grke. 

Kada stigoše iz Makedonije Sila i Timotej, 
Pavao se sasvim posveti propovijedanju, svje- 
dočeći Židovima da je Isus Mesija. 


Nadstojnik sinagoge Krisp sa svim svojim 
domom prigrli vjeru u Gospodina. I mnogi 
Korinćani koji su slušali Pavla pristupali su 
vjeri i krštavali se. 

Tako Pavao provede godinu i šest mjeseci 
propovijedajući među njima riječ Božju. 


Poslanice Solunjanima 


Pavla su kao bjegunca u Korintu mnogo 
zabrinjavale opasnosti koje su prijetile nje- 
govu radu na sjeveru Grčke. U jednoj od 
dvije poslanice Solunjanima on spominje da 
će im doskora poslati jednoga od svojih prvih 
suradnika da bi ih obrabrio. Iz poslanice, iz 
koje ovdje donosimo izvatke, vidi se da su 
vijesti Sto ih je malo kasnije dobio iz Soluna, 
morale biti dobre. Prva poslanica Solunjani- 
ma inače je najstarija sačuvana poslanica apo- 
stola Pavla; nastala je 51. godine u Korintu. 


»Pavao, Silvan i Timotej solunjanskoj crkvi, 
koja je u Bogu Ocu i Gospodinu Isusu Kristu. 
Milost vam i mir. 

Uvijek zahvaljujemo Bogu za sve vas kad 
vas se sjećamo u svojim molitvama. Bez pre- 
stanka se sjećamo pred Bogom, našim Ocem, 

v . . v R sk za 
vaše djelotvorne vjere, požrtvovne ljubavi i 


491 


I SOLUNJANIMA 


postojane nade u Gospodina našega Isusa 
Krista. 

Znamo, od Boga ljubljena braćo, da ste iza- 
brani, budući da naša Radosna vijest nije do- 
šla k vama samo s riječima, već je bila po- 
praćena silom, Duhom Svetim, te sigurnim i 
dubokim uvjerenjem. Uostalom, znate kako 
smo se vladali među vama radi vas. I vi ste, 
primajući riječ u velikoj nevolji s radošću koju 
daje Duh Sveti postali naši i Gospodinovi na- 
sljedovatelji, tako da ste postali uzor svim 
vjernicima u Makedoniji i Ahaji. 

Od vas je, uistinu, riječ Gospodnja odje- 
knula ne samo u Makedoniji i Ahaji nego se 
svagdje proširio glas o vašoj vjeri u Boga, 
tako da nama o tome ne treba što govoriti. 
Ljudi, naime, sami pričaju o nama na kakav 
smo doček naišli kod vas i kako ste se obra- 
tili od idolA k Bogu, da trajno služite živomu 
i pravomu Bogu i da čekate njegova Sina 
s nebesa, koga uskrisi od mrtvih — Isusa, na- 
šega osloboditelja od srdžbe koja će doći.« 

»Za bratsku ljubav nema potrebe da vam 
pišem, jer vas je sam Bog poučio da ljubite 
jedan drugoga i jer to činite prema svoj braći 
u cijeloj Makedoniji. Ali vas usrdno molim, 
braćo, da u tome još više napredujete i da 
brižno nastojite živjeti u miru, baviti se svo- 
Jim poslovima i raditi vlastitim rukama, kako 
smo vam naredili, da se tako dostojno vladate 
prema onima koji su vani i da nikoga ne 
trebate.« 

»Nećemo, braćo, da ostanete u neznanju o 
umrlima, da se ne žalostite poput ostalih koji 
nemaju nade. Jer, ako vjerujemo da je Isus 
umro i uskrsnuo, tako će i Bog one koji su 
umrli ujedinjeni s Isusom dovesti s njim. 

Ovo vam velimo poučeni od Gospodina: 
mi Živi, mi preostali za dolazak Gospodnji, 
sigurno nećemo preteći umrlih, jer će sam Go- 
spodin sa zapovjedničkim zovom, s glasom 
arkanđela i sa zvukom trube Božje sići s neba, 
i najprije će uskrsnuti umrli u Kristu. Zatim 
ćemo mi živi, mi preostali, biti skupa s njima 
odneseni u zrak na oblacima u susret Gospo- 
dinu. I tako ćemo zauvijek biti s Gospodinom. 
Stoga, tješite jedan drugoga tim riječima!« 

»Molimo vas, braćo, da poštujete one koji 
se trude među vama, koji upravljaju vama u 

Gospodinu, koji vas opominju. Iskazujte im 
izvanrednu ljubav zbog njihove službe! 

Živite međusobno u miru! Također vas 
molimo, braćo, opominjite neuredne, sokolite 
malodušne, pomažite slabe, budite strpljivi sa 
svima! Pazite da nitko nikomu ne vraća zlo 
za zlo, već uvijek nastojte promicati dobro i 
jedan prema drugome i prema svima! 

Radujte se uvijek! Bez prestanka molite! U 
svakoj prilici zahvaljujte, jer je to za vas volja 
Božja u Kristu Isusu!« 

»Braćo, molite i za nas! Pozdravite svu 
braću svetim cjelovom!« 

»Neka milost Gospodina našega Isusa Kri- 
sta bude s vama!« 

Pavao ostade još prilično dugo u Korintu. 
Onda preko Efeza i Cezareje siđe u Antio- 
hiju. 


Treće Pavlovo misijsko putovanje 


Iz Efeza je Pavao odjedrio u Cezareju. Tu 
je stupio na kopno, pošao u Jeruzalem, po- 
zdravio općinu pa se zatim spustio u Antio- 
hiju. Tamo je proveo neko vrijeme te opet 
pošao na put, proputovao galacijsku zemlju 
i Frigiju 1 učvršćivao sve učenike. 

Preko krajeva na sjevernoj obali Pavao se 
zatim vratio u Efez. Tamo je pošao u sina- 
gogu i tri je mjeseca otvoreno nastupao na- 


vješćujući Božje kraljevstvo i nastojeći da o 
njemu uvjeri ljude. 


Bog je tako neobična čudesa činio preko 
Pavlovih ruku da su na bolesnike stavljali 
rupce za znoj ili pregače što bi dotakli nje- 
govo tijelo, pa su ih bolesti ostavljale a zli 
duhovi izlazili iz njih. 

Neki Židovi, koji su naokolo obilazili i 

DJELA AP 19, GALAĆANIMA 3 


zaklinjali zle duhove, pokušaše nad opsjednu- 
tima zvati ime Isusovo ovim riječima: »Za- 
klinjem vas Isusom koga Pavao navješćuje!« 

Bilo je sedam sinova nekoga Skeve, veli- 
koga židovskog svećenika, koji su to činili. 
Ali im zli duh odvrati: »Isusa poznajem, i 
znam tko je Pavao. A tko ste vi?« 

I opsjednuti nasrnu na njih, sve ih nadvlada 
i toliku silu iskali na njima da goli i izranjeni 
pobjegoše iz one kuće. To doznaše svi stano- 
vnici Efeza, Židovi i Grci, te ih sve obuze 
strah, a veličalo se ime Gospodina Isusa. 

I mnogi su obraćenici dolazili da priznaju 
i otkriju svoja vračarska djela. A mnogi od 
onih koji su se bavili vračanjem donosili su 
knjige te ih spaljivali naočigled sviju. Kad 
proračunaše njihovu vrijednost, ustanoviše da 
su vrijedile pedeset tisuća srebrnika. 

Tako se riječ Gospodnja silno nastavila ši- 
riti i pokazivati svoju snagu. 


Pavlova poslanica Galaćanima 


Za svoga boravka u Efezu Pavao je go- 
dine 54. ili 55. napisao poslanicu kršćanskoj 
općini što ju je zajedno s drugima osnovao u 
rimskoj pokrajini Galaciji (Djela apostolska 
16, 6; 18, 23). To je jedna od mnogih po- 
slanica raznim općinama. Sva ona čine više 
od jedne četvrtine Novog zavjeta, a sadrža- 
vaju savjete i poticaje za vjeru, za život 
kršćana i njibovo prakticiranje vjere. Posla- 
nica Galaćanima, iz koje ovdje slijede izvodi, 
borbeno je pismo što ga je Pavao očito pisao 
da bi općinu sačuvao od povratka židovstvu. 


»Pavao — apostol, ne od ljudi, niti po 
kojemu čovjeku, već po Isusu Kristu i Bogu 

Ocu, koji ga uskrisi od mrtvih — i sva braća 
koja su sa mnom, crkvama u Galaciji. 

O nerazumni Galaćani! Tko vas začara, 
vas kojima je Isus Krist kao razapeti bio 
stavljen pred oči? Htio bih od vas doznati 
samo ovo: jeste li primili Duha vršenjem Za- 
kona ili prihvaćanjem vjere? Jeste li tako ne- 
razumni da počinjući s Duhom sad svršavate 
s tijelom? Jeste li uzalud toliko toga doživjeli? 
Ako je doista uzalud! A onaj koji vam daje 
Duha i čini među vama čudesa, čini li to zbog 
vršenja Zakona ili zbog prihvaćanja vjere? 

To je bilo kao i s Abrahamom: Vjerova 
Bogu i to mu se uračuna u pravednost. Da- 
kle, razumijte: sinovi su Abrahamovi oni koji 
vjeruju.« 

»Krist nas je otkupio od prokletstva Za- 
kona postavši mjesto nas proklet — stoji, 
naime, pisano: "Proklet svaki koji visi na 
drvetu! — da bi u Kristu Isusu na pogane 
došao Abrahamov blagoslov, da primimo obe- 
ćanoga Duha po vjeri.« 

»Prije dolaska vjere bili smo zatvoreni u 
Zakonu, čuvani za vjeru koja se imala obja- 
viti. Prema tome, Zakon nam je bio čuvar 
da naš vodi u Krista da se vjerom opravdamo. 
I s dolaskom vjere nismo više podložni ču- 
varu. 

Dakako svi ste po vjeri sinovi Božji u Kri- 
stu Isusu, jer svi koji ste u Krista kršteni, 
Krista ste obukli. Nema tu više ni Židova ni 
Grka; nema više ni roba ni slobodnjaka; nema 


više ni muškog ni ženskog, jer ste svi samo 
jedan u Kristu Isusu. A ako vi pripadate 
Kristu, onda ste Abrahamovo potomstvo, 
baštinici po obećanju.« 


Pavlove poslanice Korinćanima 


Kad je Pavao u proljeće 52. godine po 
Kristu napustio Korint, činilo se da je ondje 
ostavio općinu učvršćenu u vjeri. No brzo su 
mu stigle vijesti o teškim razmiricama u 
općini. To je bio razlog da napiše dvije 
stroge poslanice Korinćanima, najduže što ih 
je on uopće napisao. Prva poslanica kršćan- 
skoj općini u Korintu napisana je 56. u Efezu, 
a druga u Makedoniji zimi 57/58. godine. 


»Pavao, pozvan voljom Božjom za apostola 
Krista Isusa, i brat Sosten, crkvi Božjoj u 
Korintu, posvećenima u Kristu Isusu, pozva- 
nima da budu sveti, sa svima koji ma gdje 
zazivlju ime Gospodina našega Isusa Krista, 
Gospodina i njihova i našega. Milost vam i 
mir od Boga, Oca našega, i Gospodina Isusa 
Krista!« 

»Zaklinjem vas, braćo, imenom Gospodina 
našega Isusa Krista da svi budete složni; da 
ne bude među vama razdora, već da budete 

I KORINĆANIMA 1. 4. 12 


sjedinjeni u istom osjećaju 1 istoj misli. Re- 
koše mi, braćo moja, Klojini ukućani da među 
vama ima prepiranja. Ovim kanim reći da 
svaki pojedinac od vas govori: *Ja sam Pa- 
vlov.' *Ja sam Apolonov. 'Ja Petrov. >Ja 
Kristov. 

Zar je Krist razdijeljen? Zar je Pavao ra- 
zapet za vas? Ili ste u Pavlovo ime kršteni? 

Zahvaljujem Bogu što nisam nikoga od vas 
krstio, osim Krispa i Gaja, da nitko ne može 
reći da ste u moje ime kršteni. Istina, još sam 
krstio i Stefanin dom. Inače ne znam da sam 
koga drugoga krstio. Jer Krist me nije poslao 
da krstim, nego da propovijedam Radosnu 
vijest, i ne u govornoj mudrosti, da ne izgubi 
snagu križ Kristov. 

Bez sumnje, govor o križu ludost je za one 
koji propadaju, a za nas koji se spasavamo 
sila je Božja, jer stoji pisano: *Uništit ću mu- 
drost mudrih i učinit ću ispraznom umnost 
umnih. Gdje je mudrac? Gdje je književnik? 
Gdje li je istraživač ovoga svijeta? Zar nije 
Bog učinio ludom mudrost svijeta? Budući da 
svijet svojom mudrošću nije upoznao Boga u 
Božjoj mudrosti, odluči Bog one koji vjeruju 
spasiti ludošću propovijedanja. I dok Židovi 
zahtijevaju znakove, a Grci traže mudrost, mi 
propovijedamo Krista razapetoga, sablazan za 
Židove, ludost za pogane, a za pozvane —'i 
Židove i Grke — Krista, Božju silu i Božju 
mudrost, jer je Božja ludost mudrija od ljudi, 
i Božja slabost jača od ljudi.« 


Uloga apostola 


»Bog je, čini mi se, nas apostole učinio po- 
sljednjima, kao osuđenicima na smrt; postali 
smo prizorom: svijetu, anđelima i ljudima. 
Mi smo ludi zbog Krista, a vi ste mudri u 
Kristu; mi slabi, a vi jaki; vi slavni, a mi bez 
Časti. 

Do ovoga časa gladujemo i žeđamo, po- 
dnosimo golotinju i primamo udarce, bez stal- 
nog smo boravišta i do iznemoglosti radimo 
svojim rukama. Vrijeđaju nas, a mi blagosli- 
vljamo; progone nas, a mi strpljivo podno- 
simo; ocrnjuju nas, a mi uzvraćamo lijepim. 
Postali smo kao smeće svijeta, kao izmet sviju 
sve do sada. 

Ovo ne pišem da vas zasramim, nego da 
vas opomenem kao svoju ljubljenu djecu. Da 
i bezbroj učitelja imate u Kristu, ipak nemate 


mnogo otaca, jer vas ja Evanđeljem rodih u 
Kristu Isusu. Što volite: da dođem k vama 
sa šibom ili s ljubavlju i blagim duhom?« 

»Milosni su darovi različiti, ali je isti Duh. 
Različite su i službe, ali je isti Gospodin. Ra- 
zličiti su i učinci, ali je isti Bog koji čini sve 
u svima. Svakomu se daje objava Duha na 
opću korist. Jednomu se po Duhu daje mu- 
drost, drugomu znanje — po istom Duhu; 
jednomu se daje vjera u istom Duhu, drugomu 
dar ozdravljanja u ovom jedinom Duhu; je- 
dnomu moć čudesa, drugomu dar proricanja; 
jednomu sposobnost razlikovanja duhova, 
drugomu različiti jezici, a trećemu dar tuma- 
čenja jezika. A sve to čini jedan te isti Duh 
koji to razdjeljuje kako hoće.« 


Jedno tijelo i mnogo udova 


»Kao što je, naime, tijelo jedno, iako ima 
mnogo udova, i svi udovi tijela, iako su mno- 
gi, tvore jedno tijelo, tako je i Krist: uistinu, 
mi smo svi — bilo Židovi, bilo Grci; bilo 
robovi, bilo slobodnjaci — kršteni jednim Du- 
hom u jedno tijelo. I svi smo napojeni jednim 
Duhom. 

Jer tijelo se ne sastoji od jednoga uda, već 
od mnogih. Ako noga rekne: *Budući da nisam 
ruka, ne pripadam tijelu', tim ne prestaje pri- 
padati tijelu. I ako uho rekne: Budući da 
nisam oko, ne pripadam tijelu*, tim ne pre- 
staje pripadati tijelu. Kad bi sve tijelo bilo 
oko, gdje bi bio sluh? Kad bi sve bilo sluh, 
gdje bi bio njuh? Ali je Bog udove, i to svaki 
pojedini od njih, razmjestio na tijelu kako je 
htio. Kada bi svi oni bili jedan ud, gdje bi 
bilo tijelo? Udovi su mnogi, a tijelo je jedno. 
Ne može oko reći ruci: "Ne trebaš mi', ili opet 
glava nogama: 'Ne trebate mi. Štoviše, naj- 
potrebniji su oni udovi koji se čine najsla- 
biji. Ako pati jedan ud, s njime pate svi udo- 
vi. Ako se jednome udu iskazuje čast, s njim 
se raduju svi udovi. 

Vi ste tijelo Kristovo, a pojedinci udovi. 


I KoRINĆANIMA 12. 13 


I jedne je Bog postavio u Crkvi: prvo za 
apostole, drugo za proroke, treće za učitelje; 
zatim je dao dar čudesa, onda dar ozdravlja- 
nja, dar pružanja pomoći, dar upravljanja, 
dar različitih jezika. 

Zar da svi budu apostoli? Zar svi proroci? 
Zar svi učitelji? Zar svi čudotvorci? Zar svi 
mogu imati darove ozdravljanja? Zar svi 

mogu govoriti jezike? Zar ih svi mogu tuma- 
čiti? 

Čeznite za većim darovima! A pokazat ću 
vam još uzvišeniji put.« 


Bolji put 


»Kad bih ljudske i anđeoske jezike govorio, 
a ljubavi ne bih imao, 
bio bih mjed što ječi, 
ili cimbal Sto zveči. 
Kad bih imao dar proricanja 
i znao sve tajne 
i sve znanje; 
kad bih imao puninu vjere, 
tako da bih brda premjestao, 
a ljubavi ne bih imao, 
bio bih ništa. 
Kad bih na branu siromasima 
razdao sve svoje imanje, 
kad bih tijelo svoje predao da se sažeže, 
a ljubavi ne bih imao, 
ništa mi koristilo ne bi. 
Ljubav je strpljiva, 
ljubav je dobrostiva; 
ljubav ne zavidi, 
ne hvasta se, 
ne oholi se. 
Nije nepristojna, ne traži svoje, 
ne razdražuje se, zaboravlja i prašta zlo; 
ne raduje se nepravdi, 
a raduje se istini. 
Sve ispričava, sve vjeruje, 
svemu se nada, sve podnosi. 
Ljubav nigda ne prestaje. 
Proroštva? Ona će iščeznuti! 
Jezici? Oni će umuknuti! 
Znanje? Ono će nestati. 
Jer, nesavršeno je naše znanje, 
i nesavršeno naše proricanje. 
Kada dođe što je savršeno, 
iščeznut će što je nesavršeno. 
Kad sam bio dijete, 
govorio sam kao dijete, 
mislio kao dijete, 
sudio kao dijete. 
Kad sam postao zreo čovjek, 
odbacio sam što je djetinje. 
Sad vidimo u ogledalu, nejasno, 
a onda ćemo licem u lice. 
Sad nesavršeno poznajem, 
a onda ću savršeno spoznati 
kao što sam spoznat (od Boga). 
Sada ostaje vjera, ufanje i ljubav 
— to troje — ali je najveća među njima ljubav.« 

Kristovo pismo 


»Počinjemo li ponovo preporučivati sami 
sebe? Ili su nam, možda — kao nekima — 
potrebne preporučnice za vas ili od vas? Vi 
ste naša preporuka upisana u našim srcima 
koju poznaju i čitaju svi ljudi. Očito je da 
ste vi pismo Kristovo, sastavljeno našom skr- 
bi, napisano ne crnilom, nego Duhom Boga 
živoga, ne na pločama od kamena, nego na 
pločama tjelesnim — u srcima. 

Takvo pouzdanje po Kristu imamo u Boga. 
To ne znači da bismo sami po sebi bili spo- 
sobni nešto pomisliti kao da bi dolazilo od 
nas. Ne, naša sposobnost dolazi od Boga, koji 
nas je i osposobio da budemo službenici No- 
voga Zavjeta; ne slova, nego Duha, jer slovo 
ubija, a Duh oživljuje. A Gospodin je Duh. 
Gdje je Duh Gospodnji, ondje je sloboda. A 
mi svi, koji otkrivena lica odrazujemo kao 
ogledalo slavu Gospodnju, preobražavamo se 
u tu istu sliku, uvijek sve slavniju, jer dolazi 
od Gospodina, od Duha.« 


Srebrnar izaziva ustanak 


Nekako u to vrijeme podiže se u Efezu 
velika buna. Neki srebrnar, imenom Deme- 
trije, omogućavao je pravljenjem malih sre- 
brnih Artemidinih hramova veliku. zaradu 
rukotvorcima, koje sazva skupa s radnicima 
zaposlenim u takvim stvarima te im održa 
govor: 

»Ljudi, vi znate da od ovoga posla zavisi 
naše blagostanje, a vidite i čujete da je ovaj 
Pavao uvjerio i zaveo mnogo svijeta, ne samo 
u Efezu nego gotovo u svoj Aziji, tvrdeći da 
bogovi izrađeni rukama nisu bogovi. Tako po- 
stoji pogibao ne samo da naš zanat propadne 
nego da i hram velike božice Artemide bude 
smatran za ništa, i da izgubi nešto od svog 
veličanstva ona koju štuje sva Azija i sveko- 
liki svijet.« 


SICILIJA 


hano s ZmGoPNM 4 
Poe ee). 


Kad to čuše, puni gnjeva počeše vikati: 
»Velika je efeška Artemida!« I sav se grad 
uzbuni. Kao jedan jurnuše prema kazalištu 
vukući sa sobom Makedonce Gaja i Aristarha, 
Pavlove suputnike. 

Kad je sam Pavao htio da ide među sku- 
pljeni narod, ne dopustiše mu učenici. Čak i 
neki azijarsi, prijatelji njegovi, poslaše mu 
ljude da ga zamole neka se ne pojavljuje u 
kazalištu. 

Jedni pak vikali jedno, drugi drugo. Sku- 
pljeni bijahu zbunjeni, a većina ih nije znala 


PAVLOVO TREĆE MISIJSKO PUTOVANJE 


ni zašto su se skupili. Tada neki iz svjetine 
poučiše Aleksandra (što da radi), dok su ga 
Židovi gurali naprijed. Aleksandar, davši ru- 
kom znak, htjede održati obrambeni govor 
pred narodom. Ali kad primijetiše da je Ži- 
dov, počeše svi u jedan glas: »Velika je efeška 
Artemida!« Vikali su oko dva sata. 
Napokon gradski tajnik umiri svjetinu rije- 
čima: »Efežani! Tko ima od ljudi koji ne bi 
znao da je grad Efez štovalac hrama velike 
Arteinide i njezina kipa što je pao s neba? 
Budući da su te stvari neosporive, vi treba da 

ostanete mirni i ništa prenaglo ne poduzi- 
mate! Ovi ljudi koje ste doveli nisu ni skvr- 
nitelji svetišta, niti pogrdno govore protiv 
naše božice. Ako Demetrije i njegovi drugovi 
imaju protiv koga tužbu, sudovi rade, a tu 
su i prokonzuli, neka tuže jedni druge. Ako 
li želite što drugo, to će se riješiti u zakonitoj 
skupštini. Prijeti pogibao da budemo zbog 
današnjeg nereda optuženi, jer ne postoji ni- 
kakav razlog kojim bismo mogli opravdati 
strku.« To reče i raspusti skupštinu. : 
Kad se stiša buna, Pavao dozva k sebi uče- 
nike te im dade opomene. Nato se oprosti 
s njima i otputova u Makedoniju. Pošto je 

prošao one krajeve i opominjao braću mnogim 
govorima, dođe u Grčku, gdje ostade tri mje- 
seca. Kako mu Židovi, dok se upravo spremao 
da otplovi u Siriju, postaviše zasjedu, odluči 
se tamo vratiti preko Makedonije. Pratili ga: 
Sopater, Pirov sin, iz Bereje; Aristarh i Se- 
kund iz Soluna; Gaj iz Dobere i Timotej; Ti- 
hik i Trofim iz Azije. Oni odoše prije nas te 
nas pričekaše u Troadi. Kad prođoše dani 
beskvasnih kruhova, mi otplovismo iz Filipa 
i stigosmo za pet dana k njima u Troadu, gdje 
provedosmo sedam dana. 


Smrtni pad Eutihov 


U prvi dan sedmice, kad se sastadosmo da 
lomimo kruh, Pavao je govorio prisutnima. 
Kako je kanio sutradan otići, produži govor 
do ponoći. U gornjoj sobi gdje smo se skupili 
bile su mnoge svjetiljke. 

A nekog mladića imenom Eutiha, koji je 
sjedio na prozoru, uhvati dubok san te on, 
dok je Pavao i dalje govorio, svladan snom 
pade s trećeg kata dolje. Digoše ga već mrt- 
va. Pavao siđe, nadnese se nada nj, obujmi ga 
i reče: »Nemojte se uznemirivati: njegova je 


duša u njemu!« Opet se pope, razlomi i bla- 
gova kruh te proslijedi s propovijedanjem du- 
go — sve do zore. I onda otputova. A mla- 
dića dovedoše kući živa, i to ih vrlo utješi. 


501 


Poslanica apostola 
Pavla kršćanskoj 
općini u Rimu 


Pavao je uvijek želio da posjeti Rim, glavni 
grad moćnog carstva. Radujući se unaprijed 
tome putu, napisao je početkom 58. godine u 
Korintu poslanicu kršćanskoj općini koja je 
već postojala u Rimu. Na taj je put mislio 
poći pošto završi misiju u Jeruzalemu. Ne- 
sretne okolnosti pod kojima je on konačno 
uslijedio nisu se još mogle predvidjeti u vri- 
jeme kad je Pavao pisao poslanicu rimskoj 
kršćanskoj općini. 


»Svima ljubimcima Božjim u Rimu, pozva- 
nima da budu sveti: 

Prije svega zahvaljujem Bogu svome po 
Isusu Kristu za sve vas što se vjera vaša hvali 
po svem svijetu. Bog kojemu svom dušom 
služim, navješćujući Evanđelje njegova Sina, 
svjedok mi je da vas se neprestano svaki put 
sjećam u svojim molitvama i molim da bi mi 
napokon jednom, ako je volja Božja, uspjelo 
doći k vama, jer vas želim vidjeti, da vam 
udijelim koji dar Duha Svetoga za vaše oja- 
čanje; ili bolje: da se utješim kod vas i zaje- 
dno s vama vjerom zajedničkom vama i 
menl.« 


Božja ljubav 


»Hrio bih da znate, braćo, da sam više puta 
odlučio da dođem k vama — ali sam do sada 
bio zapriječen — da i među vama uberem 

koji plod kao i među ostalim poganima. Ja 
sam dužnik i Grcima i barbarima, i mudrima 
i nerazumnima. Odatle moja želja da propo- 
vijedam Evanđelje i vama, stanovnicima 
Rima.« 


Molite da ja uzmognem doći k vama 


»Znam da ću doći s puninom Kristova bla- 
goslova kad stignem k vama. Ali vas zakli- 
njem, braćo, našim Gospodinom Isusom Kri- 
stom i ljubavlju Duha, pomozite me molitva- 
ma upućenim Bogu za me, da umaknem ne- 
vjernicima u Judeji i da moj dar koji nosim u 
Jeruzalem bude ugodan svetima, da Božjom 
voljom mognem veselo doći k vama i zaje- 
dno se s vama odmoriti. 

Neka Bog, izvor mira, bude s vama svima! 
Amen.« 


Pavao žuri u Jeruzalem 


Pavlu se žurilo, jer je za Pedesetnicu htio 
biti u Jeruzalemu. Iz Troje preko Asa otplovi 
na Kios, Sam, zadrža se kratko u Miletu, 
oprosti se od Efeza, pa preko Kosa i Roda 
otplovi u Tir odakle stigne u Cezareju. Su- 
putnik Luka izvješćuje: 


Za našega višednevnog boravka ondje dođe 
iz Judeje neki prorok imenom Agab. Kad nas 
pohodi, uze Pavlov pas, sveza sebi ruke i 
noge te reče: 

»Ovo veli Duh Sveti: Ovako će čovjeka 
čiji je ovo pas u Jeruzalemu svezati Židovi 
i predati ga u ruke poganima.« 

Kada to čusmo, počesmo mi i mještani mo- 
liti Pavla da ne uzlazi u Jeruzalem. Nato Pa- 
vao odvrati: 


»Što činite? Zašto plačete i mekšate mi srce? 
Ja sam spreman ne samo biti svezan nego i 
umrijeti u Jeruzalemu za ime Gospodina Isu- 
Sa.« 

Kako ga ne mogosmo odvratiti, odustasmo 
veleći: 

“Neka bude volja Gospodnja! 

Poslije tog vremena spremismo se za put 
te podđosmo u Jeruzalem. 

Kad stigosmo u Jeruzalem, braća nas pri- 
miše radosno. 

Sutradan se Pavao još s nekim Židovima 
podvrgnu obredu očišćenja, uđe u Hram i 
najavi istek danima očišćenja kad se za sva- 
koga od njih imala prinijeti žrtva. 

+ Staša 


Pavao uhvaćen u Jeruzalemu 


Kad je sedam spomenutih dana bilo pri 
kraju, Židovi iz Azije opaziše Pavla u Hra- 
mu, te pobuniše sav narod i staviše ruke na 
nj vičući: »Izraelci, u pomoć! Evo onoga koji 
posvuda i svakome propovijeda nauku koja 
je uperena protiv (židovskog) naroda, protiv 
Zakona i protiv ovog mjesta! Povrh toga je 
i Grke uveo u Hram i tako oskvrnuo ovo 
sveto mjesto!« 

Oni su, naime, prije vidjeli u gradu s njim 
Efežanina Trofima te mislili da ga je Pavao 
uveo u Hram. 

Uskomeša se sav grad i nastade strka na- 
roda, te uhvatiše Pavla, izvukoše ga izvan 
Hrama pa odmah zatvoriše vrata. 

Dok su ga nastojali ubiti, dođe glas zapo- 
vjedniku čete da je sav Jeruzalem u vrenju. 
Zapovjednik odmah uze vojnike i stotnike te 
dotrča k pobunjenicima. Ovi prestadoše tući 
Pavla čim opaziše zapovjednika s vojnicima. 

Tada mu se zapovjednik približi, uhvati ga 
i naredi da ga svežu u dvoje lance. Zatim poče 
ispitivati tko je i što je učinio. Iz naroda su 
jedni vikali jedno, a drugi drugo. Budući da 
zapovjednik nije mogao ništa pouzdano sa- 
znati zbog vike, naredi da ga odvedu u vo- 
jarnu. Kad stiže na stepenice, morali su ga 
vojnici nositi zbog nasrtaja svjetine, jer je 
mnoštvo naroda išlo za njim i vikalo: »Sma- 
kni ga!« 


Pavao se brani 


U času kad je imao biti uveden u vojarnu, 
reče Pavao zapovjedniku: »Smijem li ti nešto 
reći?« 

»Zar znaš grčki? — začudi se ovaj. — Zar 
nisi ti onaj Egipćanin koji je nedavno podi- 
gao bunu i odveo u pustinju četiri tisuće raz- 
bojnika?« 

»Ja sam Židov iz Tarza — odvrati Pavao 
— građanin znamenitog grada u Ciliciji. Mo- 
lim te, dopusti mi da progovorim narodu!« 

Kad mu zapovjednik dopusti, Pavao stade 
na stepenice, dade narodu znak rukom da 
ušuti, pa kad nastade velika tišina, progovori 
hebrejskim jezikom ovako: 

»Braćo i oci, poslušajte što vam sad imam 
reći u svoju obranu!« 

Kad čuše da im govori hebrejskim jezikom, 
još većma ušutješe. A Pavao nastavi: 

»Ja sam Židov, rodom iz Tarza u Ciliciji, 
a odgojen u ovom gradu, gdje sam kod Ga- 
malielovih nogu točno poučen o otačkom Za- 
konu, Bio sam pun revnosti za Boga kao što 
ste vi svi danas. Kao takav, ja sam ovaj Put 
progonio na smrt, vežući u lance i predajući 
u tamnice ljude i žene. To mi može posvjedo- 
čiti veliki svećenik i sav zbor starješinski. Od 
njih sam i pismo primio za braću u Dama- 

sku te se zaputio da i one koji su tamo sve- 
zane dovedem u Jeruzalem da budu kaž- 
njeni.« 

Zatim ispripovjedi povijest svoga obraće- 
nja, krsta i poslanja. Istaknu kako mu Gos- 
podin jednom u viđenju reče: »Idi, jer ću te 
poslati daleko, k poganima!« 

Židovi su ga slušali do te riječi, ali tada 
počeše vikati: »Makni takvog stvora sa zem- 
lje! On ne smije živjeti!« 

Dok su oni tako vikali, haljinama tresli i 
prašinu vitlali u zrak, zapovjednik naredi da 
ga odvedu u vojarnu te ga, primijenivši bi- 
čevanje, preslušaju da bi doznao zašto tako 
viču protiv njega. 


Pavao se poziva na svoje rimsko 
građansko pravo 


Kad su ga rastegli da ga bičuju, reče Pavao 
službujućem stotniku: »Zar smijete bičevati 
rimskog građanina, i još k tome bez osude?« 

Kada stotnik to ču, ode i obavijesti zapo- 
vjednika: »Što kaniš učiniti? — upita ga. 
Ovaj je čovjek rimski građanin!« 

Nato zapovjednik dođe k njemu te mu 
reče: »Kaži mi, jesi li ti rimski građanin?« 

»Da«, odgovori Pavao. 


»Ja sam — reče zapovjednik — za velik 
novac stekao to građanstvo.« 

»A ja sam se — reče Pavao — s njim i 
rodio.« 


Odmah, dakle, odstupiše od njega oni koji 
su ga imali bičevati, a zapovjednik se, uplaši 
da je on rimski građanin i da ga je ipak sve- 
zao. 

Hoteći znati točno zašto ga Židovi optu- 
žuju, sutradan ga zapovjednik oslobodi la- 
naca pa sazva velike svećenike i cijelo Veliko 
vijeće te dovede Pavla da ga suoči s njima. 

Kad nastade velika svađa, poboja se zapo- 
vjednik da Pavla ne rastrgaju, te naredi da 
siđe vojska pa ga otme između njih i opet od- 
vede u vojarnu. 

Slijedeće noći Gospodin se ukaza Pavlu i 
reče mu: »Budi odvažan! Dakako, kao što si 
za me svjedočio u Jeruzalemu, tako ti treba 
svjedočiti 1 u Rimu.« 

Urota protiv Pavlova života 


Kad nastade dan, Židovi skovaše urotu i 
obećaše, uz zaziv prokletstva na se, da neće 
ni jesti ni piti dok ne ubiju Pavla. Bilo ih je 
više od četrdeset koji su skovali tu urotu. Oni 
dođu k svećeničkim glavarima i svećenicima 
te im reknu: 

»Ivrdo smo obećali, uz zaziv prokletstva 
na se, da nećemo ništa okusiti dok ne ubijemo 
Pavla. Zato vi sada zajedno s Velikim vije- 
ćem izrazite želju zapovjedniku da ga dove- 
de k vama pod izlikom da želite točnije is- 
pitati njegovu stvar. A mi smo spremni ubiti 
ga još prije nego stigne k vama.« 

Ali sin Pavlove sestre doznade za zasjedu, 
dođe i uđe u vojarnu te obavijesti Pavla. A 
Pavao dozva jednog stotnika te mu reče: 
»Ovoga mladića odvedi k zapovjedniku jer 
mu ima nešto saopćiti!« Stotnik ga uze i od- 
vede zapovjedniku. Pošto mu je mladić sve 
ispripovjedio, zapovjednik ga otpusti i naredi 
mu: »Nikome ne kazuj da si mi ovo otkrio.« 

Zatim dozva dvojicu stotnika i naredi im: 
»Pripremite dvjesta vojnika, sedamdeset ko- 
njanika i dvjesta strijelaca, da poslije trećeg 
sata noću krenu u Cezareju. Neka se pripre- 
me i konji Pavlu za jahanje da ga zdrava 
dovedu do upravitelja Feliksa!« 

Tada vojnici prema naređenju uzeše Pavla 
te ga noću odvedoše. 


Pavla dovode pred namjesnika Feliksa 


Poslije pet dana siđe veliki svećenik Ana- 
nija s nekoliko starješina i s odvjetnikom, ne- 
kim Tertulom, te podnesoše upravitelju Fe- 
liksu tužbu protiv Pavla. Kada dozvaše Pav- 
la, Tertul poče optužbu riječima: 

»Ustanovismo, evo, da je ovaj čovjek ku- 
ga, da izaziva prepirke među Židovima po 
svem svijetu i da je kolovođa nazarejske sljed- 
be. On je pokušao i Hram oskvrnuti, i mi 
smo ga uhvatili. Ispitivanjem sam možeš od 
njega točno doznati ispravnost svih ovih na- 
ših optužbi protiv njega.« Njemu se priklju- 
če i Židovi tvrdeći da je tako. 

Kad mu upravitelj dade znak da govori, 
Pavao reče: 

»Nisu me našli ni u Hramu, ni u sinago- 
gama, ni u gradu da s kim raspravljam ili 
uzrokujem strku naroda, a ne mogu ti ni do- 
kazati ono zbog čega me sada optužuju. Ali 
ovo ti priznajem: ja slijedim Put, koji oni na- 
zivlju sljedbom, i tako služim Bogu otaca 
svojih vjerujući u sve što stoji pisano u Za- 
konu i Prorocima.« 

Nato Feliks, koji je točno poznavao što 
se odnosi na taj Put, odgodi njihovu parnicu 
rekavši: »Kada dođe zapovjednik Lizija, ri- 
ješit ću vašu stvar.« A stotniku naredi da i 
dalje Pavla čuva u zatvoru, ali da uživa olak- 
šice i da nikom od njegovih ne brani da ga 
poslužuje. 

Kad se navršiše dvije godine, Feliksa na- 


slijedi Porcije Fest. Hoteći ugoditi Židovima, 
Feliks ostavi Pavla u tamnici. 


Pavao priziva na cara 


Fest siđe u Cezareju, sjede na sudačku stoli- 
cu i naredi da se dovede Pavao. Čim ovaj do- 
đe, okružiše ga Židovi što su došli iz Jeruzale- 

ma te iznesoše protiv njega mnoge i teške optu- 
Žbe kojih nisu mogli dokazati; a Pavao je u 
svoju obranu iznosio da se nije ogriješio ni o 
židovski Zakon, ni o Hram, ni o cara. 

Tada Fest, hoteći ugoditi Židovima, upita 
Pavla: »Hoćeš li uzići u Jeruzalem da ti se 
ondje o tom sudi, u mojoj nazočnosti?« 

»Pred carskim sudom stojim — odvrati 
Pavao — tu mi se mora suđenje nastaviti. 
Židovima, kao što vrlo dobro znaš, nisam ni- 
šta skrivio. Ako sam doista kriv i ako sam 
učinio nešto što zaslužuje smrt, ne odbijam 
umrijeti. Ali ako su neosnovane optužbe ko- 
jima me ovi optužuju, nitko me ne može nji- 
ma na dar dati. Prizivam se na cara.« 

Tada Fest, pošto se posavjetovao sa sud- 
skim vijećem, odvrati: »Na cara si prizvao, 
pred cara ćeš ići!« 


Pavla dovode pred kralja Agripu 


Kad prođe neko vrijeme, dođoše u Ceza- 
reju kralj Agripa i Berenika te pozdraviše 
Festa. Kako se tu zadržaše duže vremena, 
Fest radi savjeta iznese kralju Pavlov slučaj. 

»I ja bih želio poslušati toga čovjeka«, reče 
nato Agripa Festu. 

»Sutra ćeš ga čuti«, odgovori Fest. 

Sutradan, dakle, Agripa i Berenika dođoše 
s velikim sjajem i uđoše u svečanu dvoranu, 
u pratnji visokih časnika i najuglednijih oso- 
ba u gradu. Kad na Festovu zapovijed dove- 
doše Pavla, Fest reče: 

»Kralju Agripa i vi svi ovdje s nama pri- 
sutni! Gledajte ovoga zbog koga je nava- 
ljivao na mene sav židovski narod u Jeruza- 
lemu i ovdje, vičući da ne smije dulje živjeti. 
Ja sam, naprotiv, ustanovio da nije ništa uči- 
nio što zaslužuje smrt. Ali kako je ovaj čovjek 
sam prizvao na carsko veličanstvo, odlučio 
sam ga tamo poslati. Budući da o njemu ne- 
mam ništa pouzdano napisati Gospodaru, iz- 
veo sam ga pred vas, posebno preda te, kralju 
Agripa, da bih mogao što napisati nakon ove 
sudske istrage. Jer mi se čini nerazborito po- 
slati zatvorenika, a ne naznačiti optužbe pro- 
tiv njega.« 

Pošto mu Agripa dopusti da se brani, održa 
Pavao tako vatren govor o svom životu, obra- 
ćenju i, nadasve, o svojoj svjedočkoj vjeri u 
Kristovo uskrsnuće, da mu Agripa odvrati: 

»Hoćeš me uvjeriti da si me za kratko vri- 
jeme učinio kršćaninom.« 

»Želio bih od Boga — odvrati Pavao — 
da bi za kraće ili za dulje ne samo ti nego 
i svi moji današnji slušatelji postali takvi lju- 
di kakav sam i ja, izuzevši ove okove.« 


Nato ustade kralj i upravitelj, Berenika i 
ostali što su zasjedali s njima. Dok su se po- 
vlačili, govorili su jedan drugom: 

»Ovaj čovjek nije učinio ništa što zaslu- 
žuje smrt ili okove.« 

A Agripa reče Festu: »Ovaj je čovjek već 
prije mogao biti pušten na slobodu da nije 
prizvao na cara.« 

Pavlovo putovanje u Rim 


Kad bi odlučeno da otplovimo u Italiju, 
predadoše i Pavla i neke druge sužnje jed- 
nom stotniku iz »carske« čete imenom Juliju. 
Uđosmo u neku adramitijsku lađu koja je 
imala ploviti u azijska mjesta, pa se otisnu- 
smo. Sutradan pristadosmo u Sidonu. Tu je 
Julije s Pavlom ljudski postupio i dopustio 
mu da ode k svojim prijateljima i da iskori- 
sti njihove usluge. 

Krenuvši odande, plovili smo u zavjetrini 
Cipra, jer su vjetrovi bili protivni. Zatim 
preplovismo more uzduž Cilicije i Pamfilije 
te stigosmo u Miru u Liciji. Tu stotnik nađe 
neku aleksandrijsku lađu koja je plovila u 
Italiju i prekrca nas u nju. Više je vremena 
plovidba bila spora i jedva smo stigli pored 
Knida. Kako nam vjetar nije dao pristati, 
plovili smo ispod Krete pokraj Salmone koju, 
s mukom ploveći, prođosmo i stigosmo na 
neko mjesto zvano Dobra Pristaništa, blizu 
kojega se nalazi grad Laseja. 

Kad je prošlo dulje vremena i plovidba već 
postala pogibeljna — bijaše, naime, već mi- 
nuo i Veliki post — Pavao ih opominjaše: 

»Ljudi — govoraše im — vidim da će plo- 
vidba biti s mukom i s velikom štetom ne 
samo po tovar i lađu nego i po naš život.« 


O/uja na moru 


Ali je stotnik više vjerovao kormilaru i 
vlasniku lađe nego Pavlovim riječima. Bu- 
dući da luka nije bila prikladna za zimova- 
nje, većina je savjetovala da se odande otplo- 

vi ne bi li kako stigli do kretske luke Feni- 
ksa, te ondje prezimili. A kad okrenu tihi 
južnjak, misleći da mogu ostvariti svoju na- 
mjeru, digoše sidra te zaploviše sasvim uz 
Kretu. 

Ali brzo poslije toga puhnu s Krete stra- 
šan vjetar zvan Sjeveroistočnjak. Zahvati la- 
du tako da se nije mogla oduprijeti vjetru. 
Mi mu se predasmo i počne nas tjerati. Pro- 
lazeći pod zaklonom nekog otočića koji se 
zove Klauda, jedva smo mogli uhvatiti ča- 
mac za spasavanje. Kad ga izvukoše na lađu, 
upotrijebiše sredstva za spasavanje: konopci- 
ma povezaše lađu. Zatim, bojeći se da se ne 
nasuču na Sirtu, spustiše plivajuće sidro te su 
tako tjerani dalje. Sutradan, jer nas je oluja 
strahovito bacala, počeše izbacivati tovar, a 
treći dan svojim rukama izbaciše brodsku op- 
remu. Kako se više dana ne pokazaše ni sun- 
ce ni zvijezde i kako je i dalje bješnjela velika 
oluja, nestajalo je sve više svake nade da se 
možemo spasiti. 

Već dugo ne bijaše volje za jelom. Tada se 
diže Pavao, stade pred njih te reče: »Ljudi, 
trebalo je mene poslušati i ne otiskivati se s 
Krete te tako izbjeći i ovu patnju i ovu štetu. 
A sada vas opominjem da budete odvažni, 
jer nitko od vas neće propasti, osim lađe. No- 
ćas mi se ukaza anđeo onoga Boga kome pri- 
padam i komu služim te mi reče: *Ne boj se, 
Pavle! Ti treba da dođeš pred cara. I evo, 
Bog ti milostivo daruje živote svih koji s to- 
bom plove. Zato, ljudi, budite odvažni! Vje- 
rujte Bogu da će biti tako kako mi je obe- 
ćano. Ali treba da se nasučemo na neki otok.« 


Brodolom 


Kada je već došla četrnaesta noć otkako 
smo bili tjerani tamo-amo po Adriji, oko po- 
noći mornari nazreše da im se primiče neka 
zemlja. Baciše olovnicu i nađoše dvadeset 
hvati dubine. Malo dalje ponovo je baciše i 
nađoše petnaest hvati. Bojeći se da ne uda- 
rimo u grebene, spustiše s krme četiri sidra; 
tako su puni čežnje čekali dolazak dana. A 
kad su mornari gledali pobjeći iz lađe i kad 
spustiše čamac u more pod izlikom da kane 

s pramca spustiti sidra, reče Pavao stotniku: 
»Ako ovi ne ostanu u lađi, vi se ne možete 
spasiti!« Nato vojnici presjekoše užeta na 
čamcu i pustiše ga da padne. 

Sve dok nije počelo svitati, Pavao je mo- 
lio sve da jedu: »Danas je četrnaesti dan koji 
provodite u iščekivanju bez jela, a da ništa 
niste uzeli. Zato vas molim da jedete, jer je 
to za vaše zdravlje bitno. Ni jednom od vas 
neće propasti ni vlas s glave.« 

Kada to reče, uze kruh te pred svima za- 
hvali Bogu, razlomi ga i poče jesti. Tada se 
svi ohrabriše te i sami počeše jesti. U lađi nas 


bijaše svega dvjesta sedamdeset i šest. Kada 
se nasitiše, počeše olakšavati lađu bacajući 
pšenicu u more. 

Kad osvanu dan, mornari ne prepoznaše 
zemlje, ali opaziše neki zaljev s ravnom oba- 
lom te odlučiše, ako bi mogli, tamo otjerati 
lađu. Odvezaše sidra i spustiše ih u more, po- 
pustiše konope na kormilima i digoše prednje 
jedro prema vjetru, te usmjeriše prema obali. 
Ali udariše u greben, komu je s obje strane 
more, te nasukaše lađu. Prednji dio nasjednu 
i ostade nepomičan, dok se zadnji dio lomio 
od žestine valova. 

Tada vojnici naumiše poubijati zatvorenike 
da ne bi koji isplivao i pobjegao. Ali im stot- 
nik, želeći spasiti Pavla, zapriječi da provedu 
svoju nakanu. I naredi da najprije poskaču u 
more oni koji znaju plivati te da iziđu na 
kopno, a ostali (da iziđu) jedni ma daskama, 
a drugi na ostacima lađe. Tako svi živi iziđoše 
na kopno. 


Boravak na Malti 


Tek kad se spasismo, doznadosmo da se otok 
zove Malta. Urođenici se ponijeli prema na- 
ma vrlo ljudski. Sve nas primiše k velikoj va- 
tri koju bijahu naložili zbog kiše što je padala 
i zbog zime. 

Kad Pavao nakupi naramak suhih grana 
i kad ga baci na vatru, iziđe zmija natjerana 
od vrućine te mu se uhvati za ruku. 

Urođenici, kad vidješe da mu zmija visi o 
ruci, govorahu jedan drugome: »Ovaj je čo- 
vjek sigurno ubojica: umakao je moru i Prav- 
da mu ne dopušta da živi.« 

Ali on otrese zmiju u vatru i ne bi mu ništa 
zla. A oni su očekivali da će oteći i smjesta 
pasti mrtav. Pošto su dulje čekali te vidjeli 
da mu se nije dogodilo nikakvo zlo, promi- 
jeniše mišljenje i rekoše da je bog. 

U onoj se okolici nalazilo imanje poglava- 
ra otoka imenom Publija, koji naš primi i tri 
dana ljubezno pogosti. A Publijev otac, koga 
je mučila groznica 1 srdobolja, ležao u poste- 
lji. Pavao uđe k njemu, pomoli se, stavi na 
nj ruke i ozdravi ga. Poslije toga događaja 
počeše dolaziti i ostali bolesnici s otoka i oz- 
dravljati. Oni nam iskazaše mnoge počasti, a 
kad smo odlazili, staviše (u lađu) sve što nam 
je trebalo. 

Poslije tri mjeseca otplovismo na aleksan- 
drijskoj lađi koja je prezimila na otoku i koja 
je imala kao znak Dioskure. Doplovismo u 
Sirakuzu. Odande, stigosmo u Regij, pa u Pu- 
teole. I tako dođosmo u Rim. 

Posljednje Pavlove 
godine 


Kad su tamošnja braća primila vijest o na- 
ma, iziđoše nam u susret na Forum Appii i do 
Tres Tabernae. Kad ih Pavao vidje, zahvali 
Bogu i ohrabri se. Kad smo stigli u Rim, Pa- 
vlu bijaše dopušteno da stanuje napose u svom 
stanu s vojnikom koji ga je čuvao. 

Poslije tri dana Pavao sazva židovske prva- 
ke. Kad se skupiše, reče im: »Braćo, mene su, 
iako nisam ništa učinio ni protiv naroda ni 
protiv otačkih običaja, ipak u Jeruzalemu 
stavili u lance i predali Rimljanima u ruke.« 

»Mi o tebi — odgovoriše mu — nismo pri- 
mili nikakva pisma iz Judeje niti nam je koji 
od braće došao pa o tebi što loše javio ili 
rekao. Nego, mi bismo željeli čuti od tebe 
tvoje poglede, jer nam je za ovu sljedbu je- 
dino poznato da joj se svuda protive.« 

Nato mu urekoše jedan dan i dođoše k 
njemu u stan u još većem broju. On im je 
izlagao i svjedočio o kraljevstvu Božjem i 
nastojao — od ranoga jutra do kasne večeri 

— da ih uvjeri o Isusu, polazeći od Mojsi- 
jeva zakona i Proroka. 

Jedni povjerovaše njegovim riječima, a dru- 
gi ostadoše, nevjerni. Nesložni među sobom, 
počeše se razilaziti pošto im Pavao reče još 
jednu riječ: »Zaista, dobro je Duh Sveti ka- 
zao vašim ocima po proroku Izaiji: 

Idi k ovom narodu i kaži mu: Dobro ćete 
slušati, a ipak nećete razumjeti; dobro ćete 
gledati, a ipak nećete vidjeti. 

Jer je otvrdlo srce ovoga naroda; postade 
tvrd na ušima, a oči zatvori, da očima jed- 
noć ne vidi, ušima ne čuje, srcem ne razu- 
mije, da se ne obrati i da ga ne ozdravim. 


Tako primite do znanja da je ovo Božje 
spasenje poslano poganima. Oni će ga i pri- 
hvatiti.« 

Pavao ostade pune dvije godine u svom 
iznajmljenom stanu, gdje je primao sve koji 
su se k njemu navraćali i gdje je sasvim slo- 
bodno 1 bez zapreka propovijedao o kraljev- 
stvu Božjem i izlagao nauku o Gspodinu Isu- 
su Kristu. 

Poslanice iz. Rima 


Za vrijeme dugog boravka u Rimu, budući 
da je bio u istražnom zatvoru, Pavao je pisao 
poslanice mnogim općinama i pojedinim oso- 
bama. Te poslanice, koje se zajedno s drugima 
nalaze u posljednjim poglavljima Novog za- 
vjeta, sadržavaju, kao i prijašnje poslanice, 
vjerske misli koje pripadaju temeljnim ele- 
mentima kršćanske vjere. Neka izabrana mje- 
sta iz tih tekstova donosimo ovdje uz oznaku 
skupina ili osoba kome su upućena. 


Oružje vjere 


»Budite jaki u Gospodinu i njegovoj silnoj 
moći! Obucite se u bojnu opremu Božju da 
se mognete suprotstaviti đavolskim napadi- 
ma! Jer naša borba nije protiv (slabog) čovje- 
ka, nego protiv poglavarstava, protiv vlasti, 
protiv vrhovnika ovoga mračnog svijeta: pro- 
tiv zlih duhova koji borave u nebeskim pro- 
storima. 

Zato uzmite i na se stavite bojnu opre- 
mu Božju da se mognete oduprijeti u zli 
dan i, kad sve nadvladate, održati se! Dakle, 
stojte čvrsto! 'Opašite svoje bokove istinom", 
*Obucite oklop — pravednost, obujte noge 
*spremnošću za Radosnu vijest — mir! U 
svemu uzmite veliki štit — vjeru; njime ćete 
moći ugasiti sve goruće strijele Zloga! Prihva- 
tite kacigu — ono čim se spasava — i mač 
Duha, to jest riječ Božju.« 


Budite oprezni 


»Uostalom, braćo, sve što je čestito, što je 
dično, što je pravedno, što je nevino, što je 
ljubezno, što je na dobru glasu, i sve što je 
kreposno i hvale vrijedno, to neka bude sa- 
držaj vaših misli! Ono što ste od mene naučili 
i primili, što ste od mene čuli i na meni vi- 
djeli, to nastavite činiti, pa će Bog, izvor mi- 
ra, biti s vama!« 

Tražite ono Što je gore 


U jednoj kratkoj poslanici Filemonu, svome 
starom prijatelju i vođi kršćana u Kolosu, 
Pavao moli Filemona da prihvati jednog od- 
bjeglog roba koga je on obratio. 


»Dakle ako ste uskrsnuli s Kristom, tražite 
ono što je gore, gdje se nalazi Krist sjedeći 
Bogu s desne strane! Svraćajte misao na ono 
što je gore, ne na ono što je na zemlji, jer ste 
umrli i vaš je Život sakriven s Kristom u 
Bogu!« 

»Možda je za to bio odijeljen od tebe na 
kratko vrijeme da ti bude povraćen zauvijek, 
ne više kao rob, nego više od roba, kao dragi 
brat; meni izvanredno drag, a koliko više 
tebi i po naravi i po Gospodinu! 

Ako, dakle, mene smatraš za druga, primi 
njega kao mene! A ako te je u čemu oštetio 
ili ti što duguje, to unesi u moj račun. Ja, 
Pavao, potpisujem vlastoručno, ja ću plati- 
ti... da ti ne reknem da si i sam sebe meni 
dužan. Hajde, brate, da se okoristim tobom 
u Gospodinu! Okrijepi moje srce u Kristu!« 


O vjeri bez kolebanja 


*Moj će pravednik živjeti od vjere; ako li 
otpadne, duša moja neće nalaziti zadovolj- 
stva u njemu'. 

»A mi ne pripadamo onima koji otpadaju da 
propadnu, nego onima koji vjeruju da spase 
dušu. 


II TIMOTEJU 


Vjera je jamstvo za ono čemu se nadamo, 
dokaz za one stvarnosti kojih ne vidimo. 
Zbog nje su stari postigli pohvalno svjedo- 
čanstvo. 

Vjerom doznajemo da je svijet stvoren Bo- 
žjom riječju, tako da je vidljivo proizvedeno 
od nevidljivoga.« 


Što je bilo s Pavlom nakon te dvije godine 
u Rimu — ne zna se. Djela apostolska, koja 
izvješćuju o njegovim misijskim putovanjima, 
završavaju time da on čeka svoj proces. Neki 
učenjaci misle da je bio oslobođen i da j je na- 
Pustio Rim. No općenito se smatra da je bio 
ondje i za progona u doba cara Nerona te 
da je onda pogubljen. 

U Drugoj poslanici Timoteju, što je Pavao 
piše svome starom, vjernom drugu, osjeća se 
kako on očekuje smrt, ali istodobno i kako 
je ponosan na svoj rad za Krista. 


»Zaklinjem te — pred Bogom i Kristom Isu- 
som koji će suditi žive i mrtve — i njegovim 

dolaskom i njegovim kraljevstvom: propovi- 
jedaj riječ — pristupi (k vjernicima) — bilo 
da im je zgodno, bilo nezgodno — kori, pri- 
jeti, opominji u svoj strpljivosti i svakoj vrsti 
pouke. Jer doći će vrijeme kad ljudi neće pod- 
nositi zdrave nauke, nego će prema svojim 
strastima sebi nagomilati učitelje da im škak- 
lju uši, te će odvratiti uši od istine, a okrenut 
će se bajkama. A ti budi trijezan u svemu, 
podnesi patnje, vrši djelo propovjednika Ra- 
dosne vijesti, ispuni svoju dužnost do kraja! 

Već se moja krv izlijeva u Božju čast, vri- 
jeme je moje smrti blizu. Plemenitu sam bor- 
bu izvojevao, trku dovršio, vjeru sačuvao. 
Već mi je pripravljen vijenac pravednosti koji 
će mi u onaj Dan dati Gospodin, pravedni 
sudac, i ne samo meni nego i svima koji budu 
željeli njegov dolazak. 

Neka Gospodin Isus bude s duhom tvojim! 
Neka milost bude s vama!« 


I PETROVA 3. 5, II PETROVA 3 


Petrove poslanice 


Posljednje stranice Novog zavjeta napisane 
su za vrijeme i nakon progona prvih kršćana 
što su ih izvršili Rimljani. One upućuju na 
buduću slavu kao plaću za sadašnje patnje 1 
odvraćaju od dubovne slabosti. Na slijedećim 
stranicama donosimo izvatke iz poslanica 
drugih vođa općina, koje sve više rastu bro- 
jem; među drugima su i Petrove. 


»Pa tko će vam nauditi ako budete zaneseni 
za dobro? Štoviše, blago vama ako biste i trp- 
jeli zbog pravednosti! "Nemojte se od nji- 
hove prijetnje ni zastrašiti ni zbuniti! Na- 
protiv, štujte u svojim srcima Krista kao Go- 
spodina, uvijek spremni na odgovor svakomu 
tko vam zatraži razlog nade koja je u vama. 
Bolje je, naime, ako bi htjela volja Božja, da 
trpite čineći dobro nego čineći zlo. 

Jer i Krist je jedanput umro zbog grijeha, 
pravedan za nepravedne, da nas privede k 
Bogu; on koji je bio ubijen u tijelu, ali oživje 
duhom.« 


Opomena na poniznost 


»U međusobnom saobraćaju svi se obucite 
u poniznost, "jer se Bog protivi oholima, a 
poniznima daje milost. 

Ponizite se dakle pod moćnom rukom Bo- 
žjom, da vas uzvisi u svoje vrijeme! Svu 'svo- 
ju brigu bacite na njega', jer se on brine za 
vas! 

Budite trijezni i bdijte: vaš protivnik, đa- 
vao, obilazi kao ričući lav tražeći koga da 

proždere! Oduprite mu se čvrsti u vjeri, zna- 
jući da vaša braća po svijetu podnose iste 
patnje!« 


O Kristovu ponovnom dolasku 


»Jedno vam, ljubljeni, ne smije biti nepo- 
znato: da je u očima Gospodnjim jedan dan 
kao tisuću godina, a tisuću godina kao jedan 
dan. Ne odustaje Gospodin od izvršenja obe- 
ćanja, kako to neki misle, nego vas strpljivo 
podnosi jer neće da se itko izgubi, nego da 
svi pristupe obraćenju. Ali će doći dan Go- 
spodnji kao lopov; u taj će dan nebesa išče- 
znuti s velikom lomljavom, počćla će se u 
ognju rastopiti, a zemlja se sa svojim ostvare- 
njima neće više naći. 

Ali mi očekujemo, prema njegovu obećanju, 
nova nebesa i novu zemlju, gdje prebiva pra- 
vednost. 

Zato, ljubljeni, dok ovo čekate, revno na- 
stojte da bez ljage i mane budete u njegovim 
očima u miru! A strpljivost našega Gospodi- 
na smatrajte prilikom za spasenje, kao što 
vam je i naš ljubljeni brat Pavao prema da- 
noj mu mudrosti pisao. On to čini i u svim 
poslanicama u kojima govori o ovome. U tim 
poslanicama ima teško razumljivih mjesta, 
koja neuki i nepostojani ljudi izvrću — kao 
i ostala Pisma — na svoju vlastitu propast. 

Prema tome, ljubljeni, jer ovo unaprijed 
znate, čuvajte se da ne biste zavedeni zablu- 
dom zločinaca izgubili svoj čvrsti stav! Što- 
više, rastite u milosti i pravoj spoznaji na- 
šega Gospodina, Spasitelja Isusa Krista! Nje- 
mu pripada slava sada i do vječnosti. Amen.« 


Otkrivenje Ivanovo 


Posljednja knjiga Biblije, napisana oko 95. 
godine poslije Krista, Otkrivenje Ivanovo, 
otvara u obilju slika pogled na Kristov po- 
novni dolazak i na posljednji sud Božji. 

Knjiga prikazuje sadašnjost i budućnost u 
obliku vizija. Mnogim od Ivanovih proročan- 
stava prikriveni su napadaji na Rim, tu ve- 
lesilu prvog stoljeća — na primjer aluzije na 
Babilon. Taj antički glavni grad progona 
može se u očima prvih kršćana usporediti s 
Rimom njihovih dana. Zato su mnoge bra- 
brila ova mjesta u tom tekstu: na kraju po- 
vijesti neće biti pobjednik rimski car, nego 
Krist! 


Poslije toga opazih nekoga drugog anđela 
gdje silazi s neba. Imao je veliku moć, i zem- 
lja se rasvijetli od njegova sjaja. On povika 
jakim glasom: »Pade, pade veliki (grad) Ba- 
bilon? i postade *boravištem demona? i sklo- 
ništem svih nečistih duhova, skloništem svih 
nečistih ptica, skloništem svih nečistih i odur- 
nih životinja, jer su svi narodi pili od vina 
srdžbe i vina njezina bluda, jer su kraljevi 
zemlje s njom provodili blud i jer su se ze- 


OTKRIVENJE 18. 21 


maljski trgovci obogatili njezinom pretjera- 
nom raskoši!« 

Uto čuh drugi glas s neba gdje govori: 
»"Iziđite iz nje, moj narode', da ne postanete 
sudionicima njezinih grijeha i da ne dijelite 
njezinih zala! Ona će izgorjeti u vatri, jer 
je moćan Gospodin", Bog koji je *osudi*!« 


Novo nebo — nova zemlja 


Potom opazih novo nebo i novu zemlju, 
jer su iščezli prvo nebo i prva zemlja: mora 
više nema. 

I opazih kako sveti grad — novi Jeruza- 
lem — silazi od Boga s neba, opremljen po- 
put zaručnice koja je nakićena za svoga mu- 
ža. 

Tada čuh jak glas što dolazi od prijestolja 
kako viče: »Evo stana Božjeg među ljudima! 

On će stanovati s njima: oni će biti njegov 
narod, i on sam, Bog bit će s njima. On će 
otrti svaku suzu s njihovih očiju. Smrti više 
neće biti; neće više biti ni tuge, ni jauka, ni 
boli, jer stari svijet prođe.« 

Tada onaj koji sjedi na prijestolju reče: 
»Evo sve činim novo.« 

I prenese me — u duhu — na neku veliku 
i visoku goru te mi pokaza sveti grad, Jeru- 
zalem, gdje silazi od Boga s neba sa slavom 
Božjom u sebi. Imao je velike, visoke zidine 
s dvanaesterim vratima, a na vratima dva- 

naest anđela i napisana imena: imena dva- 
naest plemena Izraelovih sinova. 

Hrama ne vidjeh u njemu. Njegov Hram, 
naime, jest Gospodin, Bog, Svemogući, i _Ja- 
nje. Gradu ne treba sunce ni mjesec da svi- 
jetle u njemu, jer ga je rasvijetlio sjaj Božji, 
a Janje mu je svjetiljka. Narodi će hoditi u 
njegovu svjetlu, zemaljski će kraljevi donijeti 
u nj svoju raskoš. Njegova se vrata nikad 
neće zatvarati danju; tu, naime, neće biti noći. 
Ništa nečisto nikada neće u nj ući: nijedan 
koji čini što je odurno i lažno, već samo oni 
koji stoje upisani u Janjetovoj knjizi života. 


KRAJ 


ko Petu LA 


